
KLAJONIŲ METAI 


Nec certam sedem, nec propriam faciem, nec munus ullum peculiare tibi 
dedimus, o Adam, ut guam sedem, guam faciem, guae munera tute optaveris, 
ea, pro voto, pro tua sententia, habeas et possideas. Definita ceteris natura 
intra praescriptas a nobis leges coercetur. Tu, nullis angustiis coercitus, pro 
tuo arbitrio, in cuius manu te posui, tibi illam praefinies. Medium te mundi 
posui, ut circumspiceres inde commodius guicguid est in mundo. Nec te 
caelestem negue terrenum, negue mortalem negue immortalem fecimus, ut tui 
ipsius guasi arbitrarius honorariusgue plastes et fictor, in guam malueris tute 
formam effingas... 

Pico della Mirandola 


Oratio de hominis dignitate 


Nesuteikiau tau nei veido, nei kokios aiškios vietos, nei kokio tau vienam 
būdingo talento, o Adomai, idant, panorėjęs įgyti veidą, vietą ir talentą, pats 
juos išsikovotum ir turėtum pagal savo valią. Mano įstatymų saistomoje 
gamtoje yra kitų rūšių būtybių. Bet tau nenumatytos jokios ribos, savo paties 
„laisva valia, kurią tau įdaviau, pats apsibrėži prigimtį. Nuskyriau tave į patį 
pasaulio centrą, kad geriau matytum, ko pasaulyje esama. Nepadariau tavęs 
nei dangiško, nei žemiško, maraus nei nemaraus, kad pats, laisvai it geras 
tapytojas ar išmoningas skulptorius, užbaigtum savo pavidalą. 


DIDYSIS KELIAS 


Dažnai sustodamas atsikvėpti, Anri Maksimilianas Ligras ke- 
liavo į Paryžių. 

Apie kivirčus, supriešinusius karalių su imperatoriumi, jis 
nenutuokė nieko. Žinojo tik, kad taikos sutartis, pasirašyta vos 
prieš kelis mėnesius, jau brizgo it nudėvėtas rūbas. Niekam 
nebuvo paslaptis, kad Fransua de Valua tebesvaidė geidulingus 
žvilgsnius į Milano hercogystę lyg nelaimingas įsimylėjėlis į savo 
gražuolę; iš pasitikėjimo vertų šaltinių buvo žinoma, kad Savojos 
kunigaikščio pasienyje jis patylomis rinko ir ginklavo naują ka- 
riuomenę, kuri turėjo grįžti Pavijon susirinkti prarastų pentinų. 
Tačiau Anri Maksimilianui Italija buvo ištraukos iš Vergilijaus, 
perpinamos sausų jo tėvo bankininko kelionių ataskaitų; kitapus 
apsišarvavusio ledu kalnyno jis regėjo raitelių gretas, besilei- 
džiančias į didžiulius derlingus, kaip sapnas nuostabius kraštus: 
rusvos lygumos, klegančios versmės, iš kurių geria baltos bandos; 
miestai, išraižyti it gražiai išdirbtos odos brangenybių dėžutės, 
kaupinos aukso, prieskonių; kiekvienas jų turtingas it prekijų 
sandėlis ir drauge iškilmingas nelyginant bažnyčia; sodai su 
begale statulų, salės su krūvomis retų manuskriptų, šilkais apsi- 
taisiusios moterys maloniai pasitinka šlovingąjį jauną kapitoną, 
išrankiausi skanėstai ir orgijos, o ant masyvių sidabro stalų Ve- 
necijos stiklo buteliuose - sodrus malvazijos švitesys. 

Prieš keletą dienų jis be gailesčio atsisveikino su gimtaisiais 
namais Briugėje ir su prekijo sūnaus ateitimi. Vieną vakarą 

šlubas seržantas, gyręsis, jog tarnavo Italijoje Karolio VIII laikais, 
suvaidino savo žygdarbius, priporino apie merginas bei aukso 
maišus, kuriuos lytėjo jo pirštai, kai jie plėšikavo miestuose. 
Atsilygindamas už besaikį gyrimąsi, Anri Maksimilianas pa- 
vaišino jį toje tavernoje dviem pintom vyno. Grįžęs namo, tarė 
sau, jog atėjo laikas ir pačiam patikrinti, ar žemė apskrita. Bū- 
simasis konetablis kiek padvejojo — į imperatoriaus ar į Pran- 
cūzijos karaliaus kariuomenę užsiverbuoti, galiausiai nutarė 
mesti monetą: imperatorius pralaimėjo. Tarnaitė išplepėjo apie 
jo pasirengimą išvykti. Iš pradžių Anri Žiustas šėrė porą skam- 
bių smūgių sūnui palaidūnui, paskui, suminkštėjęs, kai išvydo 
savo jaunėlį ilgu sijonu, vedžiojamą už pasaitėlio ant svetainės 
kilimo, pokštaudamas palinkėjo vyresniajam gero vėjo pas leng- 
vabūdžius prancūzus. Iš dalies veikiamas tėviškos meilės, tačiau 
kur kas labiau tuštybės ir noro įsitikinti savo galia, pasižadėjo 
parašyti, kada reikės, metrui Miuzo, savo agentui Lione, kad 
šis rekomenduotų neklaužadą sūnų admirolui Šabo de Brionui, 
gerokai įsiskolinusiam Ligro bankui. Nors Anri Maksimilianas 
ir nusipurtė nuo kojų šeimyninio kromo dulkes, ne taip lengvai 
liausiesi būti sūnum žmogaus, kuris užkelia ir nuleidžia maisto 
prekių kainas ir skolina pinigus karaliams. Būsimojo didvyrio 
motina prikimšo jam į kišenes maisto ir patyliukais įspraudė 
pinigų kelionei. | 
Traukdamas pro Dranutrą, kur buvo tėvo sodyba, jis įkalbėjo 
valdytoją, kad šis duotų mainais į jo jau šlubčiojančią kumelę 
gražiausią bankininko arklidės ristūną. Bet jau Sen Kantene jį 
pardavė - iš dalies todėl, kad puikusis ristūnas tiesiog magiškai 
didino jo sąskaitas tavernų šeimininkų grifelinėse lentelėse, iš 
dalies todėl, kad pernelyg prabangūs pakinktai trukdė iki valiai 
mėgautis didžiojo kelio džiaugsmais. Tausodamas pinigus, 
kurie slydo jam pro pirštus greičiau, nei buvo galima tikėtis, 
Anri Maksimilianas drauge su vežikais valgė skurdžiose smuk- 
lėse karčius lašinius, turkiškus žirnius, miegojo ant šiaudų, ta- 
čiau per gėrynes ir lošdamas kortomis lengva širdim prarasdavo 

sumas, sutaupytas atsisakius geresnės nakvynės. Retkarčiais 
kokioje vienišoje fermoje maloninga našlelė pasiūlydavo jam 
duonos ir savo lovą. Neužmiršdavo jis ir senovės autorių, kurie 
svarino jam kišenes ėriuko oda įrištais tomeliais, nusavintais iš 
anksto, kaip dalis palikimo, iš dėdės, kanauninko Bartolomėjaus 
Kampanuso, knygų kolekcininko, bibliotekos. Vidudienį, išsi- 
driekęs pievoje, jis balsiai juokdavosi iš kokio nors lotyniško 
Marcialio pokšto arba, užėjus svajingesnei nuotaikai, melan- 
choliškai spjaudydamas į balą, svajodavo apie kokią santūrią, 
išmintingą damą, kuriai paskirs petrarkiškuose sonetuose savo 
gyvenimą ir sielą. Paskui užsnūsdavo, batų galai kyšodavo dan- 
gaus fone nelyginant bažnyčios varpinės, aukštos avižos at- 
rodydavo it žaliomis striukėmis vilkinčių landsknechtų būrys, 
aguona tapdavo dailia mergina suglamžytu sijonu. Kartais apsi- 
kabinęs Žemę jaunasis milžinas susapnuodavo meilės sapnus. Bet 
ji pažadindavo čia musė, čia didysis kaimo varpas; užsismaukęs 
kepurę ant ausies, šapų prikritusiais gelsvais plaukais, pailgu 
kampuotu veidu (vien tik nosis), įraudusiu nuo saulės ir šalto 
vandens, Anri Maksimilianas džiugiai žingsniavo į savo šlovę. 

Pajuokaudavo su praeiviais, pasiteiraudavo naujienų. Išėjęs 
į kelią po poilsio La Fere, už kokio šimto tuazų išvydo priešais 
piligrimą. Šis ėjo greitai. Išsiilgęs kalbos, Anri Maksimilianas 
paspartino žingsnį. 

— Pasimelskite už mane, kai atvyksit į Kompostelį, - linksmai 
tarė flamandas. 

— Atspėjote, - atsakė jam pakeleivis. - Kaip tik ir einu ten. 

Kai šis pasigręžė, po rudu gobtuvu Anri Maksimilianas 
atpažino Zenoną. 

Tas ilgakaklis liesas vaikinas, rodės, geroku sieksniu buvo 
ūgtelėjęs nuo paskutinio jųdviejų šėliojimo per rudens mugę. 
Gražus, vis dar toks pat išblyškęs jo veidas atrodė išsekęs, o 
eigasty regėjos įnirtinga skuba. 

— Sveikas, pusbroli! - nudžiugo Anri Maksimilianas. — 
Kanauninkas Kampanusas laukė jūsų Briugėje visą žiemą, Jo 

Magnificencija Liuveno rektorius jums negrįžus raunasi plau- 
kus, o jūs staiga išdygstate tuščiam kely kaip paskutinis... ne- 
sakysiu kas. 

— Abatas Mitrė iš Gento Sen Bavono katedros surado man 
tarnybą, - apdairiai pasiaiškino Zenonas. - Argi jis - ne garbin- 
gas globėjas? Bet verčiau pasakykit, kodėl jūs valkataujate Pran- 
cūzijos keliuose. 

- Ir jūs gal čia kiek dėtas, - atsakė jaunesnis keliauninkas. — 
Kaip jūs metėte Teologijos mokyklą, taip aš mečiau tėvo verslą. 
„Bet, regis, jūs iškeitėte Jo Magnificenciją Rektorių į abatą Mitrė... 

— Norit pasišaipyti, - tarė mokslo vyras. - Iš pradžios visada 
būni kieno nors famulus*. 

— Verčiau jau nešioti arkebuzą, - atsakė Anri Maksimilianas. 

Zenonas pervėrė jį niekinamu žvilgsniu: 

— Jūsų tėvas pakankamai turtingas nupirkti jums geriausią 
imperatoriaus Karolio landsknechtų draugiją. - Ir pridūrė: - Jei 
tik judu abu manote, kad karo amatas - deramas užsiėmimas 
vyrui. 

— Landsknechtai, kuriuos galėtų man nupirkti tėvas, Žavi 
mane tiek pat, kiek jus jūsų abatų įplaukos, - atsikirto Anri 
Maksimilianas. - Be to, damoms tinkamai tarnaujama tik Pran- 
cūzijoje. 

Juokas liko neišgirstas. Būsimasis kapitonas stabtelėjo nu- 
sipirkti iš valstiečio saują vyšnių. Bičiuliai atsisėdo atšlaitėje 
pavalgyti. 

—Jūs apsitaisęs tų kvailių drabužiais, - prabilo Anri Maksi- 
milianas, smalsiai apžiūrinėdamas keliauninko rūbus. 

— Taip, - atsiliepė Zenonas. - Knygų šienas mane išvargino. 
Judantį tekstą tyrinėti daug maloniau: tūkstančius romėniškų 
ir arabiškų skaičių, raides, išvingiuotas čia iš kairės į dešinę, 
kaip mūsiškių rašytojų, čia iš dešinės į kairę, kaip Rytų rank- 
raščiuose. Tuščias vietas, reiškiančias marą ir karą. Raudonu 


* Mokinys (lot). Čia ir toliau žvaigždute žymimi vertėjos paaiškinimai. 

krauju išvedžiotas antraštes. Ir visur - ženklai, o retkarčiais ir 
dėmės, dar keistesnės už ženklus... Koksai drabužis geriau tiktų, 
jei nori likti nepastebėtas kelyje?.. Mano kojos klajoja po pasaulį 
nelyg vabzdžiai po storą psalmyną. 

— Na gerai, - nerūpestingai atsakė Anri Maksimilianas. - Bet 
kam keliauti į Kompostelį? Neįsivaizduoju jūsų sėdinčio tarp 
įmitusių vienuolių ir sniaukrojančio bažnytines giesmes. 

— Fe, - atsakė piligrimas. - Ką veikčiau su tais dykūnais, su 
tais veršiais? Tik kad Leono jakobitų prioras domisi alchemija. 
Jis susirašinėjo su kanauninku Bartolomėjumi Kampanusu, 
mielu mūsų dėdule, tuo nykiu neišmanėliu, kuris kartais ima ir 
netyčia įžengia į draudžiamas ribas. O Sen Bavono abatas savo 
laišku įtikino jį pasidalyti žiniomis su manim. Tik privalau 
skubėti, nes jis jau senas. Bijau, užmirš, ką išmokęs, numirs. 

— Jis maitins jus žaliais svogūnais ir vers graibyti putas nuo 
siera pagardintos vario sriubos. Didžiai dėkoju! Manau, dė- 
damas mažiau pastangų pelnysiu geresnį duonos kąsnį. 

Zenonas atsistojo nieko neatsakęs. Tada, išspjaudamas ant 
žemės paskutinius kauliukus, Anri Maksimilianas pridūrė: 

— Taika šlubuoja, broli Zenonai. Valdovai plėšia kits kitam 
iš rankų šalis tarsi girtuokliai valgius tavernoje... Štai čia Pro- 
vansas - saldus meduolis, o ten - Milano hercogystė, tas ungurių 
paštetas. Žiūrėk, ir man burnon iš viso to nukris trupinėlis 
šlovės. 

— Ineptissima vanitas*, - sausai atkirto jaunasis mokslo vy- 
ras. —- Ar vis dar teikiate reikšmės tam iš burnų sklindančiam 
vėjui? 

— Man šešiolika metų, - atsakė Anri Maksimilianas. - Po 
penkiolikos metų pamatysim, ar neprilygstu kartais Aleksand- 
rui. Po trisdešimties taps aišku, ar esu vertas velionio Cezario. 
Negi turėčiau nugyventi gyvenimą matuodamas gelumbę Vilnų 
gatvės krautuvėlėje? Aš noriu tapti žmogumi. 


* Paika tuštybė (Iot.). 

— Man dvidešimt, - paskaičiavo Zenonas. - Geriausiu atveju 
turiu dar penkiasdešimt metų studijoms, kol ši makaulė virs 
lavono kaukole. Galite semtis miglų ir herojų iš Plutarcho, broli 
Anri. Aš noriu būti daugiau nei šiaip žmogus. 

— Aš keliauju link Alpių, - tarė Anri Maksimilianas. 

— Aš — link Pirėnų, - atitarė Zenonas. 

Jiedu nutilo. Lygus tuopomis apkraštuotas kelias vėrė prieš 
juos beribio pasaulio lopinėlį. Siekiantis galios ir siekiantis žinių 
žengė kits greta kito. | 

— Matote, - vėl prabilo Zenonas, - už šito kaimo - kiti kaimai, 
už šios abatijos —- kitos abatijos, už šios tvirtovės — kitos tvir- 
tovės. Ir kiekviena šita akmens pilis bei medinė lūšna turi virš 
savęs idėjų bei nuomonių statinį, kur kvailius gyvenimas ap- 
tveria mūro siena, o išminčiams atidaro siaurutę angą. Už Al- 
pių - Italija. Už Pirėnų - Ispanija. Vienoj pusėj — Piko dela 
Mirandolos šalis, kitoje - Avicenos. Dar toliau - jūra, o anapus 
jūros ir jos platybių — Arabija, Morėja, Indija, abi Amerikos. Ir 
visur — slėniai, kuriuose renkamos vaistažolės, uolos, kuriose 
slypi metalai, ir kiekvienas jų simbolizuoja Didžiosios Trans- 
mutacijos akimirką; visur magiškos formulės, įstrigusios mi- 
rusiųjų lūpose, dievai, kurių kiekvienas turi savo pažadą, minios 
žmonių, kurių kiekvienas mano esąs pasaulio centras. Kas gali 
būti toks beprotis, kad mirtų neapėjęs bent jau savo kalėjimo? 
Matote, broli Anri, aš iš tikrųjų piligrimas. Kelias ilgas, bet aš 
dar jaunas. 

— Pasaulis didelis, - pasakė Anri Maksimilianas. 

— Pasaulis didelis, - rimtai atitarė Zenonas. - Tebūnie malonė 
Tojo, kuris galbūt Yra, išplėsti žmogaus širdį taip, kad jon 
sutilptų visas gyvenimas. 

Jiedu ir vėl nutilo. Neilgai trukus Anri Maksimilianas, pa- 
tapšnojęs sau per pakaušį, pratrūko juoktis: 

— Ženonai, ar prisimenate savo bičiulį Kolą Gelą, alaus mė- 
gėją, jūsų prisiekusįjį šventojo Jono apeigų brolį? Jis metė mano 
tėtušio manufaktūrą, kur žmonės, beje, miršta badu, grįžo 

Briugėn, vaikšto gatvėmis su rožiniu ant riešo ir murma „Tėve 
mūsų“ už savo Tomą, kuriam jūsų mašinos sumaišė protą. Jis 
vadina jus velnio, Judo ir Antikristo sėbru. O kur dingo jo 
Perotenas, nežino niekas, regis, šėtonas jį pasičiupo. 

Bjauri grimasa iškreipė jaunojo mokslo vyro veidą ir iškart 
ji pasendino: 

— Visa tai paistalai, - atsakė jis. - Užmirškim tuos tamsuolius. 
Kokie yra, tokie yra: žaliava, kurią jūsų tėvas paverčia auksu, ir 
vieną gražią dieną jūs jį paveldėsit. Nekalbėkit man apie ma- 
šinas nei apie sulaužytus kaklus, ir aš jums nekalbėsiu nei apie 
suluošintas aną vasarą kumelaites, kurias jūs pirkote skolon iš 
Dranutro arklių pirklio, nei apie suvedžiotas merginas, nei apie 
statines vyno, kurioms jūs išmušėte dugnus. 

Nieko neatsakydamas Anri Maksimilianas patyliukais švilp- 
čiojo kareivišką dainelę. Dabar jiedu kalbėjo tik apie prastą kelių 
būklę ir nakvynės kainas. 

Išsiskyrė jiedu ties artimiausia kryžkele. Anri Maksimilianas 
pasirinko vieškelį. Zenonas nužingsniavo lauko keliuku. Staiga 
jaunesnysis pasuko atgal, pasivijo bičiulį ir, uždėjęs ranką pi- 
ligrimui ant peties, prabilo: 

— Broli, ar prisimenate Viviną, tą išblyškusią mergaitę, kurią 
gindavote anuomet, kai mes, padykėliai, eidami iš mokyklos, 
taikydavomės įžnybti jai į sėdynę? Ji myli jus, sakosi susaistyta 
su jumis įžadų; ji ką tik atsakė vienam miesto tarybos nariui, 
kuris jai piršosi. Teta rėžė jai gerą antausį ir pasodino ant duonos 
ir vandens, bet ji nepasiduoda. Pasakė, kad lauks jūsų, jeigu 
reikės, iki pasaulio pabaigos. 

Zenonas staiga sustojo. Kažkoks šešėlis šmėstelėjo jo akyse, 
paskui išnyko it garo debesėlis virš degančių žarijų. 

— Bala nematė, - atsakė. —- Kas bendra tarp manęs ir tos 
sušertos per skruostą mergaitės? Kitas laukia manęs kitur. Pas 
ji ir einu. 

Ir nužingsniavo keliu. 

— Kas? — paklausė priblokštas Anri Maksimilianas. - Tasai 
bedantis Leono prioras? 

Zenonas pasigręžė ir atsakė: 

— Hic Zeno. Aš pats. 


ZENONO VAIKYSTĖ 


Pasaulį Zenonas išvydo prieš dvidešimtį metų nuo šio susi- 
tikimo Anri Žiusto namuose Briugėje. Jo motina buvo vardu 
Hilzonda, o tėvas Alberikas de Numi buvo jaunas prelatas, 
senos florentiečių giminės atžala. 

Meseras Alberikas de Numi švytėjo Bordžų rūmuose dar 
pačioje savo ilgaplaukės, polėkio kupinos paauglystės pra- 
džioje. Per pertraukas tarp jaučių kautynių Šv. Petro aikštėje 
jis mėgdavo šnektelti apie arklius ir mašinas su Leonardu da 
Vinčiu, tada tarnavusiu Cezariui Bordžai inžinieriumi; vėliau, 
gaubiamas melancholiško dvidešimt dvejų metų spindesio, 
tapo vienu iš nedaugelio jaunų dvariškių, kuriems aistringa 
Mikelandželo draugystė tarsi suteikė kokį titulą. Patyrė ke- 
letą nuotykių, pasibaigusių durklo dūriais; pradėjo kolek- 
cionuoti senas skulptūras ir gemas; slaptas ryšys su Džulija 
Farneze jo karjerai nepakenkė. Klastingos jo gudrybės Sini- 
galijoje, padėjusios įvaryti į pinkles ir pražudyti Šventojo Sos- 
to priešininkus, pelnė jam popiežiaus ir jo sūnaus malonę; 
Nerpio vyskupystė jau kone buvo pažadėta jam, bet netikėta 
Šventojo Tėvo mirtis tą paaukštinimą suvėlino. Toji nesėk- 
mė, 0 gal kokia taip ir likusi paslapty nelaiminga meilė 
paskatino jį kurį laiką pasinerti į marinimąsi ir mokslus visa 
esybe. 

Iš pradžios visi manė, kad tai garbėtroškos vingrybė. Ta- 
čiau tą nežabotą vyrą iš tikrųjų apniko nesuvaldomas askezės 

priepuolis. Žmonės pasakojo, Kad jis apsigyveno Grota Fe- 
ratoje, graikų Šv. Nilo vienuolių vienuolyne, vienoje niūriausių 
ir nuošaliausių Laciumo vietovių, kur medituodamas ir mels- 
damasis vertė į lotynų kalbą Dykumos šventųjų Tėvų gyvenimus; 
popiežiui Julijui II, gerbusiam skvarbų jo protą, prireikė išleisti 
specialų įsakymą, kad, paskyrus jį apaštališkojo sosto sekre- 
toriumi, priverstų nuvykti į Kambrė Lygos susirinkimus. Vos 
tik atsiradęs Kambrė, jis taip svariai įsitraukė į diskusijas, kad 
pranoko patį legatą. Jam nė motais buvusios Šventojo Sosto 
paskatos suskaidyti Veneciją dabar užvaldė visas jojo mintis. 
Per puotas, keliamas Lygos susirinkimų metu, meseras Albe- 
rikas de Numi lyg purpuru vilkintis kardinolas laikydavosi 
taip nepakartojamai oriai, kad tarp Romos dvariškių pelnė 
pravardę „Unikalus“. Būtent jis per vieną įnirtingą ginčą, kai 
aistringiems įtikinėjimams pasitelkė savo ciceroniškąją iškal- 
bą, sugebėjo patraukti popiežiaus pusėn Maksimiliano amba- 
sadorius. Vėliau, kai motinos, godžios pinigų florentietės, 
laiškas priminė jam apie vekselius, kuriuos jai turi padengti 
Adornų šeima Briugėje, jis nusprendė nieko nelaukdamas 
atgauti tas sumas, tokias reikalingas jo aukštai bažnytinei 
karjerai. 

Briugėje jis įsikūrė savo flamando agento Žiusto Ligro, sve- 
tingai pasiūliusio jam pastogę, namuose. Storulis Ligras taip 
kvaito nuo viso, kas itališka, jog net įsivaizdavo, kad viena jo 
prosenelių per vieną laikiną našlavimą, kuriuos turėdavo iš- 
tverti pirklių žmonos, neatsispyrė kokio genujiečio prekijo mei- 
lioms šnekoms. Meseras Alberikas de Numi turėjo pasitenkinti 
atlygintas tik naujais Augsburgo Hervartų banko vekseliais, 
tačiau privertė šeimininką sumokėti už savo šunų, sakalų ir 
pažų išlaikymą. Ligro namai, prisišlieję prie jam priklausančių 
prekių sandėlių, buvo tvarkomi su karališka prabanga: maistas 
čia buvo geras, gėrimai - dar geresni, ir, nors Anri Žiustas skaitė 
tik savo gelumbės manufaktūros registrus, turėti savo namuose 
knygų jis laikė garbės reikalu. 

Dažnai išvykdamas kelionėn per lygumas ir kalnus - čia į 
Turnė, čia į Mecheleną, kur skolindavo pinigus Regentei, čia į 
Antverpeną, kur, ką tik suėjęs į partnerystę su azartišku Lam- 
brechtu fon Rechtergemu, prekiavo pipirais ir kitomis užjūrio 
gėrybėmis, čia į Lioną, kur dažniausiai norėdavo pats tvarkyti 
Visų šventųjų mugės bankines operacijas, valdyt namus jis 
patikėdavo savo jaunajai seseriai Hilzondai. 

Meseras Alberikas de Numi iškart įsimylėjo tą smulkių bruo- 
žų mergaičiukę mažomis krūtimis, vilkinčią stangriais auksu 
ataustais aksomais, kurie tarytum ją prilaikė, o per šventes 
pasipuošdavusią brangakmeniais, kurių būtų galėjusi pavydėti 
net imperatorienė. Perlamutriniai, beveik rausvi akių vokai 
rėmino jos šviesiai pilkas akis; putli burna, regis, visada buvo 
pasirengusi išspaust atodūsį ar pirmą kokios maldos ar giesmės 
žodį. Ir gal kaip tik todėl, kad buvo sunku įsivaizduoti ją nuogą, 
kildavo noras ją išrengti. 

Vieną snieguotą vakarą, kai šiltos lovos ir sandariai užver- 
ti kambariai masina labiau nei paprastai, papirkta tarnaitė 
įvedė meserą Alberiką į pertuvę, kur Hilzonda trynė sėlenomis 
ilgus smulkiai garbanotus plaukus, gaubusius ją nelyg ap- 
siaustas. Mergaitė užsidengė veidą, bet nesipriešindama ati- 
davė švarų, baltą it išlukštentas migdolas kūną meilužio akims, 
lūpoms, rankoms. Tą naktį jaunasis florentietis atsigėrė iš 
užantspauduotos versmės, prisijaukino dvynius stirniukus, 
išmokė tas lūpas meilės žaidimų ir malonumų. Priešaušriu, 
galiausiai nugalėta, Hilzonda atsidavė visa, o iš ryto, nago 
galu nugrandžiusi šarmotą lango stiklą, deimanto žiedu išraižė 
savo inicialus, supynusi juos su mylimojo inicialais, ir taip 
paženklino savo laimę toje plonytėje, skaidrioje medžiagoje, 
aišku, trapioje, bet ne ką labiau nei kūnas ir širdis. 

Jų palaimą didino visi laiko ir vietos malonumai: sudėtin- 
gos muzikinės pjesės, kurias Hilzonda grodavo hidrauliniais 

brolio padovanotais vargonėliais, vynai, pagardinti stipriais 
prieskoniais, šiltai prikūrenti kambariai, pasiplaukiojimai val- 
timi vis dar melsvais nuo ką tik sutirpusio ledo kanalais, o 
gegužę - pasijodinėjimai po žydinčius laukus. Meseras Alberi- 
kas palaimos kupinas valandas, gal netgi saldesnes už tas, kurias 
jam dovanodavo Hilzonda, leisdavo tyliuose Nyderlandų vie- 
nuolynuose ieškodamas senų užmirštų rankraščių; italų eru- 
ditai, kuriems jisai pranešdavo savo atradimus, manė regį jame 
naujai pražystant didžiojo Fičino genijų. Vakarais, sėdėdami 
priešais ugnį, įsimylėjėliai žiūrėdavo drauge į didžiulį ametistą, 
atvežtą iš Italijos: jame švytėjo nimfas glamonėjantys satyrai, ir 
florentietis mokė Hilzondą savo krašto žodžių, reiškiančių mei- 
lės dalykus. Jis sukūrė jai baladę Toskanos dialektu; eilės, kurias 
jis dedikavo tai pirklių dukrai, būtų pritikusios apdainuoti 
Giesmių Giesmės Sulamitą. 

Pavasaris prabėgo, atėjo vasara. Vieną gražią dieną pusbrolio 
Džovanio de Medičio laiškas, iš dalies užšifruotas, iš dalies su- 
rašytas juokaujamu tonu, kuriuo Džovanis pagardindavo viską: 
politiką, mokslo darbus ir meilę, pranešė meserui Alberikui 
bažnytinių ir Romos intrigų smulkmenas, nuo kurių šis nujunko 
viešėdamas Flandrijoje. Julijus II nebuvo nemirtingas. Nors kvai- 
liai ir papirktieji beatodairiškai palaikė paiką turčių Riario, klas- 
tingasis Medičis jau seniai rengė savo išrinkimą būsimojoje kon- 
klavoje. Meseras Alberikas puikiai žinojo, kad tų kelių susitikimų 
su imperatoriaus bankininkais nepakako pateisinti dabartiniam 
"popiežiui taip netinkamai užsitęsusią išvyką; dabar jo karjera 
priklausė nuo šito pusbrolio, turinčio visas galimybes tapti po- 
piežiumi. Vaikystėje jie drauge žaisdavo Karedžio terasose; vėliau 
Džovanis įvedė jį į rinktinį šviesuolių, mėgstančių papokštauti 
ir pasąvadauti, būrelį; dabar meseras Alberikas vylėsi, kad jam 
pavyks manipuliuoti tuo gudriu, bet moteriškai glebiu vyru; jis 
padės jam stumtis šventojo Petro sosto link; pats laikysis kiek 
atokiau ir, laukdamas ateisiant geresnės valandos, bus dešinioji 
jo ranka. Susiruošti kelionėn jam užteko valandos. 

Galjis buvo besielis. Gal ūmios aistros buvo tik neįtikėtinos 
jo kūno jėgos proveržiai; gal, puikus aktorius, jis nepaliaudamas 
ieškojo naujų pojūčių; tačiau veikiausiai tai buvo tik seka ais- 
tringų, prakilnių, bet savavališkai prisiimtų pozų, kaip tos, 
kuriomis pavaizduotos Buonaročio figūros Siksto koplyčios 
skliautuose. Luka, Urbinas, Ferara, tie pėstininkai ant Numi 
giminės šachmatų lentos, staiga ištrynė jam iš akių lėkštus 
žalumos ir vandens peizažus, kur jis sutiko apsigyventi va- 
landėlę. Jis susikrovė į kelionines skrynias sėnųjų rankraščių 
fragmentus, meilės eilių juodraščius. Apsiavęs aulinius su pen- 
tinais, apsimovęs odines pirštines ir užsivožęs fetro skrybėlę, 
kur kas panašesnis į riterį nei į Bažnyčios tarną, užkopė laiptais 
pareikšti Hilzondai, kad išvyksta. 

Ji buvo nėščia. Ir žinojo tai. Ji nepasakė jam. Per švelni su- 
kliudyti jo ambicingiems užmojams, buvo ir perdėm išdidi, kad 
viltųsi ko nors prisipažindama tai, ko dar negalėjo patvirtinti 
jos laibas liemuo ir plokščias pilvas. Jai būtų buvę nemalonu 
išgirsti kaltinimus melu ir kone taip pat nemalonu pasirodyti 
įkyriai. Bet po keleto mėnesių, pagimdžiusi vyriškos lyties 
kūdikį, pasijuto neturinti teisės nuslėpti nuo mesero Alberiko 
de Numi, kad jiedviem gimė sūnus. Ji beveik nemokėjo rašyti; 
valandų valandas kūrė laišką, pirštu nutrindama nereikalingus 
žodžius; galiausiai baigusi tą raštą, įdavė jį vienam Genujos 
pirkliui, kuriuo pasikliovė ir kuris vyko į Romą. Meseras Al- 
berikas į laišką taip ir neatsakė. Nors vėliau genujietis įtikinėjo 
asmeniškai įteikęs laišką adresatui, Hilzonda norėjo tikėti, kad 
vyras, kurį ji mylėjo, taip ir negavo jo. 

Ta trumpa meilė, po kurios ji buvo taip netikėtai palikta, 
persotino jauną moterį malonumų ir šleikštulio; pasibodėjusi 
savo kūnu ir jojo vaisiumi, ji, regis, ir į vaiką perkėlė tą kartų 
savęs pasmerkimą. Gulėdama bejausmė lovoje, kur jį pagimdė, 
ji abejingai žvelgė, kaip tarnaitės vysto tą mažą rausvą kamuo- 
liuką baigiančio degti židinio šviesoje. Kadangi nesantuokiniai 
kūdikiai buvo neretas daiktas, Anri Žiustas lengvai galėjo 

suderėti pelningas sesers vedybas, tačiau pakako nebemylimo 
vyro prisiminimo, kad Hilzonda nusigręžtų nuo drambloto 
biurgerio, kurį bažnyčios sakramentas galėjo paguldyti greta 
jos po patalais. Ji ir toliau be jokio malonumo dėvėjo puošnius 
drabužius, kuriuos brolis jai siūdino iš prabangiausių medžiagų, 
bet veikiau iš pagiežos sau pačiai nei iš savigraužos atsisa- 
kydavo rinktinių valgių, vynų, prikūrento šilto kambario, daž- 
nokai ir baltų paklodžių. Ji nepriekaištingai lankydavo pa- 
maldas, bet vakarais, po valgio, jei pasitaikydavo, kad kuris Anri 
Žiusto svečias imdavo piktintis Romos didikų ištvirkavimais ir 
popiežiaus lupikavimu, ji staiga liaudavosi nėrusi nėrinius, kad 
geriau girdėtų, kartais nutraukdavo nejučia siūlą, po to tylė- 
dama ir vėl užmegzdavo mazgą. Paskui vyrai imdavo apgai- 
lestauti, kad uostą užneša smėlis ir Briugė tuštėja, aptikus kitus, 
laivams prieinamesnius uostus; šaipydavosi iš inžinieriaus Lan- 
seloto Blondelio, kuris sakėsi išgydysiąs tą akmenligę iškasęs 
kanalus ir griovius. Kartais jie apsikeisdavo nešvankiais juokais: 
kuris nors pakartodavo dvidešimt kartų girdėtą pasakojimą apie 
gobšią meilužę, apmulkintą vyrą, puskubilyje paslėptą suve- 
džiotoją arba suktus, kits kitą apgaudinėjančius pirklius. Tada 
Hilzonda eidavo į virtuvę prižiūrėti, kad likęs maistas būtų 
tinkamai sudėtas, ir tik probėgšmais žvilgtelėdavo į sūnų, go- 
džiai žindantį tarnaitės krūtį. | 
+134 

Kartą, grįžęs iš eilinės kelionės, Anri Žiustas pristatė jai naują 
svečią. Žilabarzdį vyriškį, tokį paprastą, tokį rimtą, kad, žiūrint 
į ji, nejučia kildavo mintis apie sveikatingą vėją, pučiantį ne- 
saulėtą dieną virš jūros. Simonas Adriansenas buvo dievotas 
žmogus. Artėjantis garbus amžius ir, anot kalbų, dorai įgyti 
turtai teikė tam Zelandijos pirkliui patriarcho orumo. Jis buvo 
dukart našlys: dvi vaisingos šeimininkės pakeitė viena kitą jo 
namuose ir lovoje prieš nuguldamos greta kita kitos šeimy- 
niniame kape prie Midelburgo bažnyčios sienos; jo sūnūs savo 

ruožtu susikrovė turtus. Simonas buvo iš tų vyrų, kuriuos geis- 
mas paskatina tėviškai rūpintis moterimis. Manydamas Hil- 
zondą liūdint, jis prisipratino kaskart vis atsisėsti prie jos. 

Anri Žiustas jautė jam gilų dėkingumą. Kitados tasai žmogus 
ji palaikydavo sunkią valandą suteikdamas paskolą; Ligras taip 
gerbė Simoną, kad net atsižadėdavo, jam esant, besaikio gėrimo. 
Tačiau vynų pagunda buvo didžiulė. O jie atrišdavo jam liežuvį. 
Jis neilgai teišlaikė paslapty nuo svečio Hilzondos nesėkmes. 

Kai vieną žiemos rytą ši darbavosi svetainėje prie lango, 
Simonas Adriansenas priėjo ir iškilmingai tarė: 

— Ateis diena, kai Dievas ištrins Žmonių širdyse visus įsta- 
tymus, paliks tik tuos, kuriuos parašė meilė. 

Ji nesuprato. Jis pakartojo: 

— Ateis diena, kai Dievas nepriims kito krikšto, tik Dvasios 
krikštą, nei kito vedybų sakramento, tik tą, kurį švelniai patiria 
mūsų kūnai. 

Tada Hilzonda suvirpėjo. Tačiau tas griežtas ir drauge švel- 
nus vyras pradėjo jai kalbėti apie naujos tiesos alsavimą, sklin- 
dantį per pasaulį, apie melą visų įstatymų, trikdančių Dievo 
kūrybą, apie tai, kad artėja laikai, kai mylėti būsią taip pat 
paprasta kaip ir tikėti. Vaizdinga tarsi iš Biblijos atklydusia kalba 
jis pasakojo jai pamokomas istorijas, atmiešdamas prisiminimais 
tų šventųjų, kurie, anot jo, prisidėjo prie romėnų tironijos žlugi- 
mo; beveik nepritildęs balso, nors pasitikrinęs žvilgsniu, ar du- 
rys uždarytos, prisipažino dar dvejojąs viešai paskelbti išpažįstąs 
anabaptizmą, bet paslapčia jau atsisakęs pasenusio dirbtinio 
bažnyčios apeigų iškilmingumo, beprasmių ritualų ir apgaulingų 
sakramentų. Teisieji, anot jo, visais amžiais buvę aukomis, tačiau 
sykiu ir išrinktaisiais, nes sudarė siaurą būrelį, saugų nuo pa- 
saulio nusikaltimų ir beprotybių; nusidedama tik įtikėjus klai- 
dingas doktrinas; tyroms širdims visa, kas kūniška - švaru. 

Paskui prabilo apie jos sūnų. Pradėtas nepaisant Bažnyčios 
įstatymų, prieš juos, Hilzondos vaikas jam atrodė labiau nei 
bet kas kitas skirtas priimti ir vieną dieną paskelbti Dvasios 

Varguolių ir Šventųjų gerąją naujieną. Tyros, taip greit su- 
gundytos mergaitės meilėje gražiam italui, demonui arkangelo 
veidu, Simonas įžvelgė slėpiningą alegoriją: Roma - tai Babilono 
Paleistuvė, kuriai toji tyra mergaitė buvo taip niekšingai pa- 
aukota. Kartais tas didelis ir griežtas veidas nušvisdavo patiklia 
pranašo šypsena, o ramiame balse pasigirsdavo pernelyg kate- 
goriškos intonacijos Žmogaus, norinčio save įtikinti, o dažnokai 
net ir apgauti. Tačiau Hilzonda svetimšalyje regėjo tik ramų jo 
gerumą. Lig šiolei visi jaunos moters aplinkiniai ją tik pajuok- 
davo, apgailėdavo ar rodydavo prasčiokišką ir šiurkštų atlai- 
dumą, o Simonas, kalbėdamas apie palikusį ją vyrą, sakydavo: 

— Jūsų sutuoktinis. 

Ir rimtai primindavo, jog visos sąjungos Dievo akivaizdoje 
neišardomos. Klausydamasi jo Hilzonda pragiedrėdavo. Nors 
ir liko liūdna, ji vėl galėjo vaikščioti aukštai iškėlusi galvą. Ligrų 
namai, kuriuos jūrų prekijo puikybė papuošė laivą vaizduo- 
jančiu herbu, Simonui buvo tokie pat savi kaip ir jo paties namai. 
Hilzondos draugas apsilankydavo Briugėje kasmet; ji laukdavo 
jo, ir susiėmę rankomis jiedu kalbėdavo apie dvasios bažnyčią, 
pakeisiančią jiedviem Bažnyčią. 

Vieną rudens vakarą italų pirkliai atvežė jiems naujienų. 
Meseras Alberikas de Numi, trisdešimtmetis. tapęs kardinolu, 
buvo nužudytas Romoje per lėbavimą viename iš Farnezės 
vynuogynų. Garsūs anų laikų aštrialiežuviai kaltino tąja žmog- 
žudyste kardinolą Džulijų de Medičį, nepatenkintą įtaka, kurią 
jo giminaitis įgijo Šventajam Tėvui. 

Simonas su panieka klausėsi įtartinų gandų, atsklidusių iš 
Romos kloakos. Bet po savaitės pranešimas, kurį gavo Anri 
Žiustas, tas jo kalbas patvirtino. Išorinė Hilzondos ramybė 
trukdė nuspėti, ar paslapčia ji džiaugėsi, ar verkė. 

— Na štai jūs ir našlė, - iškart pasakė Simonas Adriansenas 
tuo švelniai iškilmingu tonu, kuriuo visuomet į ją kreipdavosi. 

Kitaip nei numatė Anri Žiustas, jis išvyko rytojaus dieną. 

Po pusmečio, įprastu laiku, grįžo ir paprašė brolį Hilzondos 
rankos. 

Anri Žiustas pasikvietė jį į menę, kur Hilzonda nėrė nėrinius. 
Simonas atsisėdo greta jos ir pasakė: 

— Dievas nesuteikė mums teisės versti jo tvarinius kentėti. 

Hilzonda paliovė nėrusi. Jos rankos sustingo ant plonų atau- 
dų, o ilgi pirštai, virpantys virš nebaigto rašto, piršo mintį apie 
ateities pynes. Simonas kalbėjo toliau: 

— Argi Dievas galėtų duoti mums teisę save kankinti? 

Gražuolė pažvelgė į jį pasiligojusio vaiko akimis. Jis vėl 
prabilo: 

— Jūs nelaiminga šituose namuose, kur skamba juokas. Mano 
namuose vyrauja tyla. Eime į juos. 

Ji sutiko. 

Anri Žiustas trynė rankas iš pasitenkinimo. Žaklina, brangi 
žmona, kurią jis vedė netrukus po Hilzondos nelaimės, garsiai 
dejuodavo užimanti antrą vietą šeimoje - po paleistuvės ir 
kunigo pavainikio, o uošvis, turtingas Turnė pirklys Žanas 
Belas, ta dingstimi nuolat atidėliojo kraičio išmokėjimą. Ir iš 
tikrųjų, nors Hilzonda visai nepaisė savo sūnaus, menkiausias 
barškutis, padovanotas teisėtuos pataluos pradėtam vaikui, 
sukeldavo moterų karą. O dabar šviesiaplaukė Žaklina galės 
kiek širdis geis kleisti pinigus siuvinėtoms kepuraitėms ir sei- 
linukams, o per šventes leisti rubuiliui Anri Maksimilianui 
ropoti staltiese pataikant kojomis į lėkštes. 

Nors ir labai besibjaurįs bažnytinėmis ceremonijomis, Si- 
monas vis dėlto sutiko atšvęsti vestuves gan iškilmingai, - to 
netikėtai užsigeidė Hilzonda. Bet vakare, slapta, kai jie, jauna- 
vedžiai, pasišalino į miegamąjį, jis savaip pašventino sakra- 
mentą, perlaužęs duoną ir išgėręs vyno su savo išrinktąja. Greta 
to Žmogaus Hilzonda atgijo lyg ant seklumos užplaukusi valtis, 
kurią išnešė potvynis. Jau nebesivaržydama ji mėgavosi ne- 
užgintų malonumų slėpiniu ir tuo, kaip, palinkęs prie jos peties, 

tas senas vyras glostydavo jai krūtis, tarsi mylėtis jam būtų buvę 
tas pat, kas laiminti. 

Simonas Adriansenas prisiėmė Zenono auklėjimo rūpesčius. 
Bet vaikas, Hilzondos pastūmėtas prie to barzdoto, raukšlėto 
veido su virpančia ties lūpa karpa, pradėjo šaukti, muistytis, 
ištrūko iš motinos rankų, nuo jos žiedų, užgavusių jam pirštus. 
Ir pabėgo. Tą patį vakarą jį rado pasislėpusį malkinėje sodo gale: 
jis rengėsi įkąsti tarnui, kuris juokdamasis ištraukė jį iš už 
rietuvės. Praradęs viltį prisijaukinti tą vilkiūkštį, Simonas pa- 
siryžo palikti jį Flandrijoje. Beje, buvo akivaizdu, kad prie vaiko 
Hilzonda liūdėjo labiau. 

Zenonui buvo numatyta kunigo ateitis. Pavainikiui klieriko 
dalia buvo užtikrinčiausias būdas gyventi be rūpesčių ir susi- 
laukti šlovės. Be to, tas įnirtingas Žinių šėlas, apnikęs Zenoną 
nuo pat vaikystės, išlaidos rašalui ir žvakei, deginamai iki 
aušros, dėdei atrodė toleruotina tik siekiant kunigystės. Anri 
Žiustas patikėjo mokinį savo svainiui Bartolomėjui Kampa- 
nusui, Šv. Donato bažnyčios Briugėje kanauninkui. Tasai moks- 
lingas Žmogus, išsekęs nuo maldų ir senovės rašytojų studijų, 
buvo toks romus, jog atrodė jau senas. Jis mokė savo auklėtinį 
lotynų kalbos, truputį, kiek pats mokėjo, graikų ir alchemijos, o 
supažindinęs su Plinijaus Gamtos istorija, paskatino susidomėti 
gamtos mokslais. Šaltas kanauninko kabinetas buvo priebėga, 
kur berniukas slėpdavosi nuo besiginčijančių apie Anglijos 
gelumbę maklerių balsų, lėkštos Anri Žiusto išminties ir kam- 
barinių, kurioms rūpėjo paragauti žalio vaisiaus, glamonių. Čia 
jis vaduodavosi nuo vaikystės vergovės ir skurdo: tos knygos 
ir tasai mokytojas elgdavosi su juo kaip su suaugusiu žmogumi. 
Jam patiko tas kambarys, kur sienos buvo apstatytos foliantais, 
patiko ta žąsies plunksna, ta raginė rašalinė - įrankiai, su kurių 
pagalba įgyjamos naujos Žinios, ir tas jausmas, kad praturtėji, 
kai sužinai, jog rubinai atkeliauja iš Indijos, jog siera jungiasi 

su gyvsidabriu, o gėlė, kurios lotyniškas pavadinimas - lilium, 
graikiškai vadinasi krinon, o hebrajiškai susannah. Vėliau jis 
pastebėjo, kad knygos pasakoja niekus ir meluoja taip pat kaip 
žmonės ir kad kanauninkas dažnai ištęstai aiškina tai, ko išvis 
nėra, vadinasi, ir aiškinti to nebūtų jokio reikalo. 

Jo draugai kėlė nerimą namiškiams: tuomet jis labiausiai 
bičiuliavosi su barzdaskučiu Janu Meijersu, sumaniu žmogum, 
neturinčiu sau lygių, kai reikėdavo nuleisti kraują ir skaldyt 
akmenis, nors jis buvo įtariamas skrodžiant lavonus, ir su audėju 
Kolu Gelu, ištvirkėliu ir pagyrūnu: ištisas valandas, labiau 
derėjusias studijoms ir maldai, Zenonas kurpdavo su juo suk- 
tuvus, skriemulius. Tas drūtas vyras, guvus ir sykiu rambus, 
kleisdavęs pinigus, kurių neturėjo, pameistriams atrodydavo 
esąs tiesiog princas — mat vaišindavo juos per kermošius. Po 
tvirtais jo raumenimis, rudais karčiais ir balta oda slypėjo fan- 
tazijos kupinas ir drauge nuovokus protas, kuriam nuolat rūpi 
ką nors pasmailinti, pataisyti, supaprastinti ar padaryti su- 
dėtingesnį. Mieste audėjų manufaktūros užsidarydavo kasmet, 
ir Anri Žiustas, puikavęsis, kad savąsias paliko tik iš krikš- 
čioniško gailestingumo, naudojosi tuo nedarbu, tolydžio ap- 
karpydamas algas. Įbauginti jo darbininkai, laimingi, jog turi 
pragyvenimo šaltinį ir varpą, kuris kas dieną kviečia juos į 
darbą, gyveno slegiami miglotų gandų apie uždarymą; jie gai- 
liai paaimanuodavo netrukus papildysią gaujas elgetų, besi- 
bastančių keliais ir gąsdinančių tuo brangymečiu miestelėnus. 
Kolas svajojo palengvinti jų darbą ir negandas mechaninėmis 
audimo staklėmis, panašiomis į tas, kurias labai slapta jau buvo 
mėginta taikyti kai kur Ipre, Gente ir Lione Prancūzijoje. Jis buvo 
matęs jų brėžinius ir papaišė juos Zenonui; moksleivis pa- 
koregavo proporcijas, užsidegė tais planais bei modeliais, ir 
Kolo entuziazmas naujiesiems įrenginiams virto bendra jųdviejų 
manija. Klūpodami greta kits kito jie palinkdavo ties gelžgalių 
krūva: jiems niekad nepabosdavo padėti vienas kitam čia pa- 
kabinti kokį atsvarą, čia sutvirtinti svertą, surinkti ir išrinkti 

krumpliaračius; jie be paliovos ginčydavosi, kur įtaisyti kokį 
varžtą ar slankiklio suteptuvą. Zenono sumanumas gerokai 
pranoko lėtą Kolo Gelo smegeninės darbą, bet šiurkščios ama- 
tininko rankos buvo tokios miklios, kad kanauninko mokinys, 
pirmąsyk susidūręs su kitkuo nei knygos, negalėjo atsižavėti. 

— Prachtig werk, mijn zoon, prachtig werk*,- svariai pareikšdavo 
meistras sunkia ranka apkabindamas moksleivio kaklą. 

Vakare, paruošęs pamokas, Zenonas vogčiomis susitikdavo 
su savo bičiuliu: sviesdavo saują žvirgždo į tavernos, kur meist- 
ras dažnokai užsibūdavo ilgiau negu reikėjo, langą. Arba ne- 
mačiomis prasmukdavo į tuščią sandėlį, kur Kolas gyveno su 
savo įrengimais. Didžiulė patalpa buvo tamsi; bijant gaisro, ant 
stalo, dubenyje su vandeniu, degdavo žvakė, ir ji atrodydavo 
tarsi švyturiukas mažytės jūros vidury. Pameistrys Tomas iš 
Diksmiodės, dešinioji Gelo ranka, linksmindamasis šokinė- 
davo tarsi katė ant linguojančių rėmų ir vaikštinėdavo po 
gegnėmis juodoje tamsoje, siūbuodamas ranka žibintą ar alaus 
bokalą. O Kolas Gelas garsiai juokdavosi. Sėdėdamas ant lentos 
ir vartydamas akis jis klausydavosi Zenono postringavimų, 
o šis vis peršokdavo nuo Epikūro atomų prie kubo tūrio 
padvigubinimo, nuo aukso savybių prie Dievo buvimo įro- 
dymų, kurie buvo nesąmonė, - meistras tik švilpčiodavo iš 
susižavėjimo. Tų odos liemenėmis vilkinčių Žmonių draugijoje 
moksleivis rasdavo tai, ką didikų sūnūs randa bendraudami su 
„už jų pasaulį, nes kunkuliavo jis žemesniam lygmeny, toli nuo 
silogizmų ir pamokymų; jų dėka Zenonas patyrė raminamą 
šiurkščių darbų ir palaimingos tinginystės kaitą, žmonių kvapus 
ir šilumą, girdėjo kalbą, prisodrintą keiksmų, aliuzijų, patarlių, 
tokią pat paslaptingą kaip amatininkų brolijų žargonas, - toji 
veikla taip skyrėsi nuo kiurksojimo prie knygos su plunksna 
rankoje. 


* Puikus darbas, sūnau, puikus darbas (flam.). 

Mokinys įsivaizdavo prisirinkęs barzdaskučio laboratorijoje 
ir audėjo dirbtuvėje argumentų, paneigiančių arba patvirtinan- 
čių tai, ką jis išmoko iš vadovėlių: tiek Platoną, tiek Aristotelį 
jis laikė tiesiog pirkliais, kurių svorio ir saiko matus reikia 
patikrinti. Titas Livijus atrodė tik plepys; Cezaris, kad ir koks 
didis buvo, jau miręs. Iš Plutarcho herojų, kurių syvais drauge 
su Evangelijų pienu buvo penėtas kanauninkas Bartolomėjus 
Kampanusas, berniukas pasisėmė viena - kad dvasios ir kūno 
narsa nuvesdavo juos taip pat toli ir iškeldavo taip pat aukštai, 
kaip susilaikymas ir pasninkas gerus krikščionis, kurie, anot 
žmonių kalbų, patenką į dangų. Kanauninkui bažnyčios išmin- 
tis ir pasaulietiška jos sesė palaikė viena kitą: tądien, kai jis išgir- 
do, kaip Zenonas pasišaipė iš dievobaimingų Scipiono sapno 
meditacijų, suprato, kad mokinys slapta išsižadėjęs Kristaus 
paguodos. 

Vis dėlto Zenonas užsirašė į Teologijos mokyklą Liuvene. 
Visus nustebino jo aistringas Žinių siekis: naujasis studentas, 
gebantis iškart atremti bet kokią tezę, pelnė nepaprastą auto- 
ritetą tarp bendramokslių. Jaunieji bakalaurai gyveno plačiai ir 
linksmai: Zenonas buvo kviečiamas į pokylius, kur jis tegerdavo 
gryną vandenį, o viešnamių merginos jam patiko tiek, kiek 
epikūrininkui gali patikti pašvinkusios mėsos patiekalai. Jis 
buvo laikomas gražiu, nors atžarus jo balsas gąsdino; tamsių jo 
vyzdžių liepsna žavėjo ir drauge atstumdavo. Sklido keisti 
gandai apie jo kilmę, kurių jis neneigė. Nikola Flamelio sekėjai 
netrukus įžvelgė, jog tas šalčmirys studentas, kuris nuolat sėdė- 
davo su knyga po židinio atbraila, domisi alchemija: nedidelis 
knislesnių, neramesnių protų būrelis atvėrė jam savo gretas. 
Semestrui dar nesibaigus jis jau iš aukšto žvelgė į daktarus su 
kailiu apkraštuotomis tunikomis, palinkusius virš kaupinų 
lėkščių valgykloje, bukai patenkintus savo gremėzdiškomis 
žiniomis, ir į triukšmingus netašytus studentus, tvirtai nu- 
sprendusius išmokti tiktai tiek, kiek reikia užsitikrinti sinekū- 
rai, - vargani bėdžiai, jų protą fermentuoja tiktai kraujo 

tvinksniai, praeisiantys drauge su jaunyste. Pamažėle ta panieka 
aprėpė ir draugus, besidominčius kabala, tuščiavidurius, vėjo 
pripūstus protus, nupenėtus nesuprantamais žodžiais, kuriuos 
jie išriaugėdavo gatavomis formulėmis. Jis su kartėliu kons- 
tatavo, kad nė vienas tų žmonių, kuriais jis pasikliovė iš pra- 
džios, nei protu, nei veiksmais jo nepranoko ir net nepasivijo. 
tinėj kabanti lentelė skelbė, kad nuomininkai turi lankyti va- 
karines pamaldas, ir draudė, grasindama bauda, vestis pros- 
titutes bei tuštintis ne išvietėje. Bet nei kvapai, nei židinio 
suodžiai, nei gaižus šeimininkės balsas, nei sienos, prikrai- 
galiotos lotyniškų jo pirmtakų blevyzgų, nešvankių piešinių, 
nei musės, aptūpusios pergamentus, neatitraukdavo nuo skaičių 
gliaudymo to proto, kuriam kiekvienas pasaulio daiktas buvo 
reiškinys ar ženklas. Toje mansardoje bakalauras patyrė dve- 
jonių, pagundų, pergalių ir pralaimėjimų, įtūžio ašarų ir jau- 
nystės džiaugsmų, kuriuos branda nuvertina ar niekina, kuriuos 
ir jis pats praėjus laikui prisimins tik miglotai. Linkęs veikiau į 
juslines aistras, kurios labiausiai nutolusios nuo to, ką patiria ir 
ką prisipažįsta daugumas Žmonių, kurios verčia slėptis, neretai 
su scholastikos Galijotu, manė suradęs savo Jonataną glebiame 
šviesiaplaukiame bendramokslyje, kuris netrukus nusišalino 
nuo jo, iškeitęs tą tironą draugą į sėbrus, geriau išmanančius 
apie vyną ir lošiamuosius kauliukus. Iš to intymaus slėpiningo 
ryšio, tokio glaudaus ir kūniško, tokio užslėpto, kaip užslėptos 
įsčios ir kraujas, paviršiun neprasprūdo niekas; jam nutrūkus, 
vienintelis padarinys tebuvo gilesnis Zenono įnikimas į studijas. 
Šviesiaplaukė buvo ir siuvinėtoja Žaneta Fokonjė, aikštinga 
mergina, narsi lyg jaunas pažas, įpratusi, kad paskui jos sijonus 
vilktųsi govėda studentų; jaunasis mokslo vyras kartą nuspren- 
dė pasimergint jai ir šaipėsi iš jos įžeidinėdamas iki pat išnaktų. 
O kadangi pasigyrė, jog panorėjęs įgis jos palankumą greičiau, 
nei trunka nušuoliuoti nuo Turgaus aikštės iki Šventojo Petro 

bažnyčios, prasidėjo peštynės, kurios pasibaigė tikru mūšiu, ir 
gražuolė Žaneta, norėdama pasirodyti kilniaširdė, pati pado- 
vanojo sužeistam savo įžeidėjui bučinį, paliesdama jį lūpomis, 
kurios to meto žargone buvo pramintos sielos vartais. Prieš- 
kalėdžiu, kai Zenonui to nuotykio tebuvo likęs tik prisimini- 
mas - randas veide, viliokė įsmuko mėnesėtą naktį į jo namus, 
tyliai užkopė girgždančiais laiptais ir šmurkštelėjo lovon. Ze- 
noną nustebino tasai glotnus ir vingrus kūnas, toks išradingas 
žaidžiant meilę, burkuojančios patylomis balandėlės kaklas ir 
juokas, užgniaužiamas pačiu laiku, kad nenubustų šeimininkė, 
mieganti gretimoje palėpėje. Bet prie to džiaugsmo prisidėjo 
baimė, nelyginant plaukiko, neriančio į gaivų ir klastingą van- 
denį. Keletą dienų jį matė įžūliai vaikštant su ta puolusia mer- 
gina, metant iššūkį nuobodiems Rektoriaus pamokslams; rodės, 
ta pašaipi ir permaininga sirena buvo sužadinusi jam apetitą. 
Bet nepraėjus nė savaitei, jis ir vėl įgulė į knygas. Jį pasmerkė 
už tai, kad taip staiga paliko merginą, dėl kurios lengvabūdiškai 
aukojo cum laude* šlovę ištisą semestrą, negana to, savotiška jo 
panieka moterims sukėlė įtarimą, jog jis bendrauja su suku- 
bomis. 


* Akademinis apdovanojimas viduramžių universitetuose. 

Tą vasarą, prieš prasidedant rugpjūčiui, kaip ir kasmet Zenonas 
patraukė į gamtą, į bankininko vasarnamį. Tik šįkart viskas buvo 
kitaip nei kitados, ne tose Anri Žiusto žemėse, kurias šis valdė 
nuo neatmenamų laikų Kioipene Briugės apylinkėse: dabar tarp 
Odenardės ir Turnė verslininkas įsigijo Dranutro dvarą su se- 
noviškais didikų namais, atstatytais prancūzams išvykus. Pa- 
statas buvo perdarytas pagal naują stilių - papuoštas akmeniniu 
cokoliu ir kariatidėmis. Storulis Ligras vis dažniau investuodavo 
į nekilnojamąjį turtą, beveik arogantiškai liudijantį Žmogų esant 
turtingą, o pavojaus atveju suteikiantį galimybę jaustis ne vieno 
miesto piliečiu. Turnė apylinkėse jis gabalas po gabalo apvalino 
savo žmonos Žaklinos valdas; prie Antverpeno neseniai buvo 
įsigijęs Galiforto dvarą, prašmatnų priedą prie savo banko 
Šv. Jokūbo aikštėje, kurį dabar valdė drauge su Lazariu Tuche- 
riu. Didysis Flandrijos iždininkas, vieno cukraus fabriko Mas- 
trichte ir kito Kanarų salose savininkas, Zelandijos muitinės 
nuomotojas, alūno tiekimo monopolio Baltijos šalyse turėtojas, 
drauge su Fugerais užtikrinantis trečdalį Kalatravos ordino 
pajamų, Anri Žiustas vis dažniau sukosi tarp šio pasaulio ga- 
lingųjų: per pamaldas Mechelene Regentė paduodavo jam švęs- 
tą duoną iš savo rankų; Krua valdovas, skolingas jam trylika 
tūkstančių florinų, neseniai buvo sutikęs tapti jo naujagimio 
krikštatėviu, ir su Jo Ekscelencija jau buvo sutarta, kad krikš- 
tynos vyks jo pilyje Riolkse. Netruks diena, kai Aldegonda ir 

Konstancija, jaunutės didžio verslininko dukros, turės titulus, 
kaip dabar turi valkčius prie sijonų. 

Kadangi Briugės gelumbės manufaktūra Anri Žiustui atrodė 
jau pasenusi (pats nurungė ją įveždamas brokatus iš Liono ir 
aksomus iš Vokietijos), jis įsteigė kaimo manufaktūras prie 
Dranutro, pačiame tų lygumų viduryje: čia jo jau nebevaržė 
Briugės municipalinis reglamentas. Jam paliepus ten buvo su- 
montuotos kokios dvidešimt mechaninių audimo staklių, kurias 
Kolas Gelas pagamino pagal Zenono piešinius dar aną vasarą. 
Prekijui šovė į galvą išmėginti tuos darbininkus iš medžio ir 
geležies, kurie nei gėrė, nei laidė gerklę, kiekvienas dirbo už 
keturis ir maisto brangumu nesinaudojo kaip dingstimi prašyti 
pakelti algą. 

Vieną vėsią, jau rudeniu dvelkiančią dieną Zenonas atkeliavo 
pėsčias įtą Udenovės audimo manufaktūrą. Šalis knibždėte 
knibždėjo ieškančių darbo; vos dešimt Ijė teskyrė Udenovę nuo 
pompastiškų Dranutro grožybių, tačiau tas nuotolis prilygo 
atstumui tarp dangaus ir pragaro. Anri Žiustas apgyvendino 
būrelį Briugės amatininkų drauge su meistru kaimo pakrašty, 
senoje, pusėtinai suremontuotoje pašiūrėje; tie nakvynės namai 
netrukus virto jovalu. Zenonas metė skubrų žvilgsnį į Kolą Gelą, 
girtą iš ankstaus ryto: išblyškęs, suniuręs jo pameistrys prancū- 
zas, pavarde Perotenas, mazgojo dubenis ir prižiūrėjo ugnį. 
Tomas, neseniai vedęs vietinę merginą, puikavosi aikštėje su 
raudono šilko liemene, pirmąkart apsivilkta vestuvių dieną. 
Toks guvus džiūsna Tjeris Lonas, siūlų vijikas, netikėtai pa- 
aukštintas į meistrus, aprodė Zenonui pagaliau sumontuotas 
stakles. Audėjai iškart pajuto joms baisią neapykantą, nors iš 
pradžių dėjo į jas keistų vilčių, tikėdamiesi mažiau plušdami 
daugiau uždirbti. Tačiau jaunajam mokslo vyrui dabar rūpėjo 
kiti dalykai, staklių rėmai ir atsvarai jo nebedomino. Apie Anri 
Žiustą Tjeris Lonas kalbėjo pagarbiai meilikaudamas, bet vis 

šnairavo į Zenoną pradėjęs skųstis skurdžiu maistu, medinėmis 
lūšnomis, kur tinkas, skubom uždrėbtas pirklio valdytojams 
paliepus, jau byrąs, ilgesnėmis nei Briugėj darbo valandomis, 
nes rotušės varpas nebeturįs joms jokios galios. Tas menkas 
žmogeliukas gailėjosi anų laikų, kai ramūs dėl savo privilegijų 
amatininkai smaugė laisvai samdomus darbininkus ir nelenkė 
galvos prieš valdovus. Naujovių jis, aišku, nebijąs, jis įvertino 
tuos mįslingus įrengimus, tuos savotiškus narvus, kur darbi- 
ninkas rankomis ir kojomis sykiu valdė po du svertus ir du 
pedalus, tik kad tas perdėm skubrus ritmas sekino žmones, o 
sudėtingoms komandoms reikėjo daugiau dėmesio, susikau- 
pimo, nei ištveria amatininkų pirštai ir makaulės. Zenonas jam 
pasiūlė keletą patobulinimų, bet meistras, regis, tų pasiūlymų 
nepaisė. Tasai Tjeris, be jokios abejonės, norėjo vieno - atsi- 
kratyti Kolu Gelu: jis trūkčiojo pečiais kalbėdamas apie tą lepšį, 
tą avigalvį, mechaniniai jo pramanai tik spaudžią iš žmonių vis 
daugiau prakaito ir didiną nedarbą, apie tą veršį, prie kurio 
pamaldumas prilipo it niežai nuo tada, kai jis jau nebegali 
džiaugtis Briugės pramogomis, apie tą girtuoklį, kuris išgėręs 
ima kalbėti atgailaujančiu aikščių pamokslininko balsu. Tie 
vaidingi tamsuoliai mokslo vyrui kėlė pasibjaurėjimą; palyginti 
su jais, daktarai, pasipuošę šermuonėlio kailiu, logikos nu- 
blizginti, vėl atgaudavo savo prestižą. 


+113 


Gabumai mechanikos srityje ne itin pelnė Zenonui pagarbą 
šeimoje, kuri jį niekino kaip skurdžių pavainikį, tačiau miglotai 
gerbė kaip būsimąjį kunigą. Per vakarienes didžiojoj menėj tas 
mokslo vyras turėdavo klausytis, kaip Anri Žiustas pompas- 
tiškai išriaugėja priežodžiais virtusias gyvenimo taisykles: vi- 
sada šalinkis skaisčių mergaičių, nes jos gali pastoti, ištekėjusių 
moterų, nes per jas gausi į pašonę durklą, našlių, nes jos ryte 
suryja vyrą; žiūrėk, kad tavo pajamos didėtų, ir melskis Dievui. 
Kanauninkas Bartolomėjus Kampanusas, įpratęs reikalauti iš 

sielų tik to mažmožio, kurį jos sutinka atiduoti, nesmerkė tos 
stačiokiškos išminties. Tądien pjovėjai laukuose aptiko raganą: 
ji buvo įsigudrinusi šlapintis ant varpų, norėdama prišaukti 
lietų, nors javai jau ir taip buvo kone supuvę nuo gausių kaip 
niekada liūčių; vyrai sviedė tą raganą į ugnį be jokio teismo; 
sėdėjusieji prie stalo atvirai tyčiojosi iš sibilės, kuri manė, jog 
valdo vandenį, tačiau nesugebėjo apsisaugot nuo žarijų. O 
kanauninkas aiškino: žmogus, baudžiantis piktadarį liepsnų 
kančiomis, trunkančiomis tik akimirką, seka Dievu - šis pa- 
smerkia žmones tokiam pačiam kankinimui, tik amžinam. Tos 
kalbos nenutraukė gausios patiekalų vakarienės; Žaklina, kuriai 
vasara sušildė kraują, pamalonino Zenoną vilionėmis, pritin- 
kančiomis garbiai damai. Toji tukli flamandė, pagražėjusi po 
ką tik patirto gimdymo, besididžiuojanti savo veido oda, bal- 
tomis rankomis, buvo išsaugojusi bijūno kuplumą. Kunigas, 
regis, nepastebėjo nei prasiskyrusio korsažo, nei šviesių sruogų, 
kutenančių jauno mokslinčiaus kaklą, kai šis sėdėjo žemai pa- 
linkęs prie knygos, kol įnešė lempas, nei kaip studentą, nieki- 
nantį moteris, užplūdo pyktis. Kiekviena žmogaus padermės 
dukra Bartolomėjui Kampanusui buvo Marija ir Ieva, drauge 
sudėtos, - toji, kuri lieja savo pieną ir ašaras vardan pasaulio 
išganymo, ir toji, kuri paklūsta gyvatės gundymams. Tad jis 
nuleisdavo akis, bet nesmerkė. 

Zenonas pasipiktinęs išeidavo laukan ir nužirgliodavo su- 
lyginta terasa, per nauja apsodinta medžiais ir papuošta pom- 
pastiškomis baliustradomis. Netrukus ją pakeisdavo ganyklos 
ir arimai; apačioje, už banguojančių šieno kūgių, slėpėsi kai- 
melis žemais stogais. Bet jau buvo praėję tie laikai, kai vaiskią 
naktį, skelbiančią prasidėjus vasarą, Zenonas išsidriekdavo su 
fermos darbininkais prie Joninių laužo, kaip kitados būdavo 
Kioipene. Ir niekas jau nepasislinktų šaltą vakarą priimti jo į 
savo tarpą ant kalvės suolo, kur keletas kaimiečių — visada tie 
patys — sėdėdavo apduję nuo malonios šilumos, dalydavosi 
nuogirdomis zyziant paskutinėms tų metų musėms. Dabar jį 

viskas jau skyrė nuo jų; lėta kaimiška jų tartis, ne ką skubresnės 
mintys ir baimė, kurią pažadina jaunuolis, kalbantis lotyniškai 
ir skaitantis žvaigždes. Kartais jam pavykdavo išvilioti į tuos 
naktinius nuotykius pusbrolį. Reikėdavo tik išeit kieman ir tyliai 
švilptelti, kad jis nubustų. Tada Anri Maksimilianas, atsiduo- 
dantis arklių ir ilgų vakarykščių jodinėjimo pratybų prakaitu, 
dar apsunkęs nuo kieto paaugliško miego, apžergdavo balkoną. 
Tačiau viltis pasivartyti pakelėje su kokia gatvės mergina arba 
išmaukt klareto smuklėj su vežikais kaipmat jį išbudindavo. 
Bičiuliai pasileisdavo arimais, padėdami vienas kitam peršokti 
griovius, patraukdavo čigonų laužo ar raudono tolimos tavernos 
žiburio link. Pakeliui į namus Anri Maksimilianas girdavosi 
savo žygdarbiais, Zenonas savus nutylėdavo. Paikiausiai Ligrų 
palikuonis pasielgė, kai, nakčia įsmukęs į vieno Dranutro arklių 
verteivos arklide, nudažė rausvai dvi kumelaites: iš ryto šei- 
mininkas pamanė, kad jas kas užkerėjo. O kartą paaiškėjo, kad 
per vieną tokių išvykų Anri Maksimilianas išleido kelis dukatus, 
nuvogtus iš storulio Žiusto: pusiau juokais, pusiau rimtai tėvas 
ir sūnus susikibo - juodu išskyrė, kaip išskiria bulių ir jo ver- 
šiuką, šokančius kits ant kito aptvare. 

Tačiau dažniausiai Zenonas iškeliaudavo vienas, švintant, 
su užrašų lentelėmis; nuklysdavo laukais tolyn ieškoti nežinia 
kokio žinojimo, pajaučiamo tik tiesiogiai susilietus su gamta. 
Jam niekad nepabosdavo pasverti rankose, paskui įdėmiai ap- 
žiūrėti akmenis: glotnūs arba grublėti jų paviršiai, rūdžių arba 
pelėsių atspalviai būdavo bebylojantys kokią nors istoriją, liu- 
dijantys sudariusius juos metalus, liepsnas ar vandenis, padė- 
jusius kadaise suformuoti jų substanciją arba suteikusius jiems 
dabartinę formą. Iš po tų akmenų dažnai išropodavo vabzdžiai — 
keistos savotiško gyvūnų pragaro būtybės. Jisai sėdėdavo ant 
kalno ir žiūrėdavo, kaip po pilku dangumi banguoja lygumos, 
vienur kitur išpūstos pailgomis smėlingomis kalvomis, gal- 
vodavo apie tuos pasibaigusius laikus, kai šitose didžiulėse 
erdvėse, dabar apaugusiose javais, plytėjo jūra: traukdamasi ji 

paliko joms bangų pavidalą ir raštą. Juk viskas keičiasi - pa- 
saulio forma ir tai, ką sukuria šita tolydžio kintanti gamta, kurios 
kiekviena valandėlė aprėpia amžius. O kartais, sutelkęs dėmesį 
ir įtempęs jį tarsi brakonierius, sekdavo miško glūdumoje laks- 
tančius, skraidančius ir šliaužiojančius gyvūnus, tyrinėdavo jų 
paliktus pėdsakus, rują ir sueitį, tai, kuo jie minta, jų perduoda- 
mus signalus, gudrybes ir kaip jie pagaliu pritvoti miršta. Jam 
patiko šliužai, Žmonių apšmeižti iš baimės arba prietarų, - šalti, 
apdairūs, pusiau požemio gyvūnai: kiekviename šliaužiančiame 
jų narelyje glūdėjo išmintis, artima mineralų išminčiai... 

Vieną vakarą, per didžiausius vasaros karščius, Zenonas, 
puikiai išmokęs Jano Meijerso pamokas, nelaukdamas kažin ar 
suskubsiančio barzdaskučio pagalbos, surizikavo nuleisti kraują 
priepuolio ištiktam ūkininkui. Kanauninkas Kampanusas siel- 
vartavo dėl tokio nepadorumo; Anri Žiustas, jam atitardamas, 
garsiai graužėsi dėl dukatų, išleistų sūnėno studijoms: jie nueis 
vėjais, jei šis ketina nugyventi gyvenimą tarp lancetų ir vonelių. 
Mokslo vyras ištvėrė priekaištus neapykantos kupina tyla. Ta- 
čiau nuo tos dienos išeidavo iš namų ilgesniam laikui. Žaklina 
buvo tikra, kad jis su kuria nors iš ūkio merginų pradėjo flirtą. 

Kartą, pasiėmęs duonos kelioms dienoms, jis ryžosi nueiti 
iki Hauthaisto miško. Tai buvo didžiųjų pagoniškų aukšta- 
miškių likučiai: jų lapuose galėjai išskaityti keisčiausių pa- 
tarimų. Užvertęs galvą, įdėmiai žiūrėdamas iš apačios į tas 
spyglių ir žalumos tankmes, Zenonas vėlei leidosi į alcheminius 
apmąstymus, pradėtus Teologijos mokykloje, veikiau nepai- 
sydamas jos; kiekvienoje tų augalinių piramidžių įžvelgdavo 
hermetinį kylančių jėgų hieroglifą: oro, maudančio ir maiti- 
nančio šitas gražias miško esybes, ženklą, ženklą ugnies, kuri 
potencialiai jose slypi ir vieną gražią dieną gal sužlugdys jas. 
Tas kylančias jėgas atsverdavo žemyn besiskverbiančios jėgos: 
jam po kojų esanti akla, tačiau jusli šaknų gausybė patamsyje 

atkartojo begalinį šakelių susiskaidymą danguj, apdairiai sky- 
nėsi sau kelią nežinia kokio nadyro link. Vienur kitur koks per 
anksti pageltęs lapas išduodavo toj žalumoj esant metalus, iš 
kurių jis sukūrė savo substanciją, o dabar vykdo jų transmu- 
taciją. Vėjo spaudimas sulenkdavo aukštus kamienus, kaip 
žmogų sulenkia gyvenimo našta. Jaunasis mokslo vyras jautėsi 
čia laisvas it miško gyvis (ir kaip ir miško gyvis - tykomas 
grėsmės), it medis, išlaikantis pusiausvyrą tarp apačios pasaulio 
ir viršaus pasaulio, ir kaip ir jis - lenkiamas spaudžiančių jėgų, 
kurios išnyks tiktai su mirtimi. Tačiau žodis „mirtis“ tam dvi- 
dešimtmečiui jaunuoliui dar buvo vien tik žodis. 

Sutemoms nusileidus jis pastebėjo samanose giliai įspaustas 
vežimo vėžes —- turbūt buvęs prikrautas nukirstų medžių; ge- 
rokai įnaktėjus dūmų kvapas atvedė jį prie angliadegių trobelės. 
Trys vyrai, tėvas ir du sūnūs, medžių budeliai, ugnies tarnai ir 
šeimininkai, vertė ją ryti savo aukas iš lėto, šnypščiantį, traškantį 
drėgną medį paverčiant anglimi, visiems laikams išsaugančia 
artumą ugnies stichijai. Jų skarmalus sunku buvo atskirti nuo 
suodinų, pelenais apneštų kūnų, beveik tokių pat tamsių kaip 
etiopų kūnai. Keista buvo matyti baltus tėvo ir šviesius sūnų 
plaukus aplink tuos juodus veidus ir ant plikų juodų krūtinių. 
Šita trijulė, atsiskyrusi nuo pasaulio ne ką mažiau už anacho- 
retus, buvo užmiršusi kone viską, kas vyko jų laikais, o gal 
niekada to ir nežinojo. Jiems buvo nesvarbu, kas valdė Flandriją 
ir kad ėjo 1529-ieji Kristaus Įsikūnijimo metai. Zenoną jie sutiko, 
kaip miško Žvėrys sutinka kitą žvėrį: veikiau susiprunkštė negu 
susikalbėjo; mokslo vyras žinojo, kad jie gali jį nudėti ir pasi- 
grobti jo drabužius, užuot priėmę dalį jo duonos ir pasidaliję 
su juo žoliene. Vėlią naktį, dusdamas prirūkusioje jų lūšnoje, 
jis atsikėlė, kaip buvo pratęs, pasidairyti į Žvaigždes ir nu- 
žingsniavo išdeginton aikštelėn: naktį ji atrodė balta. Anglia- 
degių laužas vangiai spragsėjo - geometrinė konstrukcija buvo 
tokia pat tobula kaip bebrų užtvanka ir bičių aviliai. Raudonu 
lauku slankiojo šešėlis: jaunėlis brolis budėjo prie įkaitusios 

masės. Zenonas jam padėjo atskyrinėti kobiniu per greitai su- 
degančius rąstgalius. Tarp medžių viršūnių žėrėjo Vega ir De- 
nebas, žemiau nugulusias žvaigždes dengė šakos ir kamienai. 
Mokslo vyras prisiminė Pitagorą, Nikolajų Kuzietį, kažkokį 
Koperniką, - neseniai Teologijos mokykloje išdėstytos jo teorijos 
vienų buvo karštai priimtos, kitų įnirtingai ginčijamos, ir jį 
užplūdo išdidumo jaudulys pamanius, jog priklauso tai su- 
maniai, veikliai žmonių padermei, prijaukinančiai ugnį, kei- 
čiančiai daiktų substanciją ir tiriančiai žvaigždžių takus. 

Išsiskyręs su savo šeimininkais be jokių ceremonijų, tarsi su 
miško stirnomis, jis leidosi nekantraudamas pirmyn, tarytum 
tikslas, kurį numatė sau mintyse, būtų buvęs čia pat, bet jį pa- 
siekti reikėjo kuo skubiausiai. Žinojo, jog geria paskutinius laisvės 
gurkšnius, jog po kelių dienų vėl reikės sėsti į mokyklos suolą, 
kad užsitikrintų sau ateičiai vyskupo sekretoriaus, dailinančio 
kerinčių lotyniškų prakalbų sakinius, vietą ar teologijos katedrą, 
iš kurios pritiks skleisti klausytojams vien tai, kas aprobuota ir 
leistina. Jaunatviškai naivus, jis manė, jog niekas dar nebuvo 
sukaupęs širdy tiek apmaudo kunigo profesijai ar išsiugdęs tiek 
maišto ir veidmainystės. Tačiau kol kas rytinės pamaldos jam 
buvo tik kėkšto klyksmas, genio kalenimas. Ant samanų švelniai 
garavo išmatų krūvelė - nakties žvėries paliktas pėdsakas. 

Vos tik išėjęs vieškelin, jis vėl pateko į savo amžiaus šurmulį 
ir triukšmą. Bėgo kibirais ir šakėmis nešinų susijaudinusių 
valstiečių būrys: liepsnojo didžiulis nuošalus ūkis, padegtas 
anabaptisto, kurių dabar aplinkui knibždėte knibždėjo, - ne- 
apykantą turtuoliams ir šio pasaulio galingiesiems jie miešė su 
ypatinga Dievo meilės forma. Zenonas jautė tik panieką šitiems 
svajotojams, šokantiems iš supuvusios valties į kiaurą, nuo vieno 
amžiaus paklydimo prie naujos manijos, tačiau bjaurėjimasis 
supančia didžiule prabanga prieš valią stūmė jį prie vargšų. 
Tolėliau sutiko atleistą audėją: nešinas elgetos krepšiu, jis ėjo 
ieškoti duonos kitur; Zenonas pajuto pavydą tam bėdžiui, suvar- 
Žžytam mažiau negu jis. 


ŠVENTĖ DRANUTRE 


Vieną vakarą, kai, užsibuves kelias dienas svetur, Zenonas slim- 
pino namo it nuvarytas šuo, iš tolo pamatė Ligrų dvarą apšviestą 
tiekos deglų, kad pamanė vėl regis gaisrą. Kelias buvo tiesiog 
užtvindytas sunkių karietų. Tada prisiminė, kad Anri Žiustas 
jau keletą savaičių laukė karališkų svečių ir siekė to vizito. 

Ką tik buvo pasirašyta Kambrė taika. Ji buvo pavadinta 
„Damų taika“, nes dvi princesės, kurias kanauninkas Barto- 
lomėjus Kampanusas savo pamoksluose lygino su Biblijos 
šventosiomis, prisiėmė uždavinį, kiek pajėgsiančios, užtraukti 
amžiaus žaizdas. Prancūzijos karalienė motina, pradžioje del- 
susi Kambrė iš baimės, įvarytos pragaištingų astronominių 
konjunkcijų, galiausiai išvyko į savo Luvrą. Nyderlandų Re- 
gentė pakeliui į Mecheleną sutiko apsistoti vienai nakčiai Fland- 
rijos didžiojo iždininko vasarnamyje, tad Anri Žiustas sukvietė 
vietos aukštuomenę, pripirko, kur tik galėjo, žvakių vaško, retų 
rinktinių valgių, atsikvietė iš Turnė vyskupo muzikantus ir 
surengė pramogą, kokios būdavo rengiamos antikos laikais, — 
faunai, vilkintys brokato drabužiais, ir nimfos žaliais šilkiniais 
marškiniais turėjo vaišinti Madam Margaritą marcipanais, fran- 
žipanais ir cukatomis. 

Zenonas dvejojo žengti į salę, būgštaudamas, kad dėl palai- 
kių apdulkėjusių drabužių ir nemazgoto kūno kvapo praras 

galimybę prasisiekti tarp šio pasaulio galingųjų; pirmą kartą 
gyvenime meilikavimas ir intrigos pasirodė jam vertais įgusti 
menais, o asmeninio sekretoriaus ar princo auklėtojo tarnyba 
mielesnė už pedanto dėstytojo ar kaimo barzdaskučio pareigas. 
Paskui nugalėjo dvidešimtmečio arogancija ir įsitikinimas, kad 
žmogaus laimė priklauso nuo jo prigimties ir žvaigždžių palan- 
kumo. Jis įėjo, atsisėdo prie židinio, kurio atbraila buvo papuošta 
lapų girliandomis, ir iš po jos apžvelgė tą žmogiškąjį Olimpą. 

Nimfos ir faunai, vilkintys antikos laikų drabužiais, buvo 
atžalos praturtėjusių ūkininkų ar kaimo didikų, kuriems didysis 
iždininkas buvo atlaidus dėl paskolų; po tais perukais ir skais- 
tylais Zenonas atpažino šviesius jų kirpčiukus ir mėlynas akis, 
o po išpūstomis skeltomis ar paraitotomis tunikomis — 
negrabokas merginų kojas: kai kurios meiliai buvo gundžiusios 
ji šieno kupetos šešėlyje. Pasipūtęs labiau nei paprastai, įraudęs 
Anri Žiustas stengėsi apstulbinti svečius prabanga ir pirklišku 
vaišingumu. Smulkutė, apskrita, juodais drabužiais vilkinti 
Regentė buvo, kaip ir visos našlės, liūdnai išblyškusi; kietai 
sučiauptos lūpos liudijo ją esant gerą namų šeimininkę, pri- 
Žiūrinčią ne tiktai baltinius bei nurinktą nuo stalo maistą, bet ir 
valstybę. Meilikautojai šlovino jos pamaldumą, žinias, tyrumą, 
paskatinusį atsiduoti melancholiškam našlystės asketizmui, 
užuot siekus antros santuokos; dergėjai patylomis kaltino ją 
mylint moteris, nors ir sutiko, kad, išsiugdytas kilmingos da- 
mos, šis potraukis ne toks jau skandalingas, palyginti su vyrų 
polinkiu prie vyrų: juk daug gražiau, tvirtino jie, kai moteris 
prisiima vyro vaidmenį, negu kad vyras vaidina moterį. Re- 
gentės rūbai buvo prabangūs, nors ir griežti, kaip ir dera val- 
dovei, privalančiai išoriškai pabrėžti savo karališkąją padėtį, 
tačiau nesistengiančiai apstulbinti kitus ar kam patikti. Krams- 
nodama skanėstus ji maloniai klausėsi, kaip Anri Žiustas į savo 
karališkuosius komplimentus įterpia riebius pokštus: juk pa- 
maldi, bet anaiptol ne davatka, moteris moka nesidrovėdama 
klausytis palaidų vyriškų šnekų. 

Jau buvo išgerta Reino, vengriškų ir prancūziškų vynų; Žak- 
lina prasisegė sidabru ataustą korsažą ir paprašė atnešti jaunėlį 
sūnų, dar nenujunkytą, - jis juk irgi ištroškęs. Anri Žiustas su 
žmona mėgdavo rodyti visiems tą ką tik gimusį vaikelį, kuris 
juodu atjaunino. 

Krūtis, išvysta tarp plonyčių baltinių raukšlių, sužavėjo 
svečius. 

— Iškart matyti, kad šitas kūdikis žindo geros motinos pie- 
ną, - tarė Madam Margarita. 

Ir paklausė, kuo vaikelis vardu. 

— Jis dar neturi vardo, dar tik švęstu vandeniu jį pakrikšti- 
jom, - atsakė flamandė. 

— Tai pavadinkite jį Filiberu, toks buvo mano sutuoktinio, 
iškeliavusio pas Viešpatį, vardas, - pasiūlė Madam Margarita. 

Anri Maksimilianas, maukęs taurę po taurės, pasakojo frei- 
linoms apie karo žygdarbius, kuriuos įvykdys sulaukęs deramo 
amžiaus. 

- Šiais negandų laikais jis nepristigs progų išmėginti jėgas 
mūšyje, - pridūrė Madam Margarita. 

O patyliukais svarstė, ar sutiks tas didysis iždininkas duoti 
dvylikos nuošimčių paskolą imperatoriui, kurią jam atsakė 
Fugerai ir kuri padengtų paskutinės kampanijos išlaidas, o gal 
net ir būsimosios... juk visiems žinoma, ko vertos taikos sutartys. 
Nedidelės dalies iš tų devyniasdešimties tūkstančių ekiu pa- 
kaktų baigti statyti jos Bru koplyčią Bresėje, kur vieną gražią 
dieną ji atguls amžiams greta karališkojo savo valdovo. Aki- 
mirką, nešdama prie lūpų paauksuoto sidabro šaukštą, Madam 
Margarita regėjo mintyse tą apsinuoginusį jaunuolį, kurį pa- 
laidojo daugiau kaip prieš dvidešimtį metų, - sulipusiais nuo 
karštligės plaukais, išbrinkusia nuo pleurito skysčių krūtine, 
jis vis tiek buvo gražus kaip tie senovės pasakojimų Apolonai. 
Niekas nepajėgė paguosti jos jo netekus: nei Žaliojo Meilužio, 
papūgos, kurią jai atvežė iš Indijos, meilumas, nei knygos, nei 
švelnus lipšnios jos kompanionės ponios Laodami veidas, nei 

didieji valstybės reikalai, nei Dievas - valdovų ramstis ir pa- 
tikėtinis. Velionio veidas vėl grįžo į atminties lobyną; nuo šaukš- 
to Regentės liežuviu pasklido vėsus šerbeto skonis - ji vėl sėdėjo 
prie stalo, kurio nebuvo palikusi, vėl regėjo raudonas Anri 
Žiusto rankas ant avietinės staltiesės, akį rėžiančius savo frei- 
linos, ponios d'Aluen, papuošalus, kūdikį, prigludusį prie 
flamandės krūties, o kiek toliau - prie židinio įsitaisiusį gražų 
jaunuolį išdidžiu veidu, kuris sau valgė nekreipdamas jokio 
dėmesio į sėdinčius prie stalo. 

— O antai tas, kuris bendrauja su žarijomis? 

— Turiu tik tiek sūnų, - nepatenkintas atsakė bankininkas, 
rodydamas į Anri Maksimilianą ir į kūdikį, apmuturiuotą iš- 
siuvinėtu vystyklu. 

Bartolomėjus Kampanusas pusbalsiu papasakojo Regentei 
Hilzondos istoriją drauge išreikšdamas apgailestavimą, kad 
Zenono motina nuklydo tais eretiškais takais. Tada Madam 
Margarita užmezgė su kanauninku vieną diskusijų, kurias nuo- 
lat pradėdavo pamaldūs ir išsilavinę to meto žmonės: kas svar- 
biau išganymui - tikėjimas ar darbai, nors tie tušti debatai nei 
atsakydavo į klausimą, nei įrodydavo jį esant bergždžią. Kaip 
tik tuomet prie durų pasigirdo triukšmas; droviai, tačiau visi 
sykiu vidun sugužėjo amatininkai. 

Tai buvo gelumbės audėjai, atvykę iš Dranutro su brangia 
dovana, skirta Madam, - jie buvo dalis pramogos, numatytos 
tos šventės proga. Bet triukšmingos muštynės, sukeltos dirb- 
tuvėje šventės išvakarėse, pavertė tą amatininkų procesiją kone 
maištu. Čia susirinko visi Kolo Gelo nakvynės namų gyventojai 
pareikalauti malonės Tomui iš Diksmiudės, kuriam grėsė kar- 
tuvės už tai, kad sudaužė kūju neseniai sumontuotas ir ga- 
liausiai paleistas į darbą mechanines stakles. Ta padrika kirbinė, 
prie kurios prisijungė bedarbiai iš kitur bei kelyje sutikti val- 
katos, kelis Ijė nuo fabriko iki pirklio vasarnamio keliavo dvi 
dienas. Kolas Gelas, gindamas tas stakles, susižeidė rankas ir 
vis dėlto buvo pirmose peticininkų gretose. Tame vapančiame 

veide Zenonas vos beatpažino anų laikų, kai jam pačiam buvo 
šešiolika, žaliūką Kolą. Sulaikęs už rankovės pažą, kai šis pasiūlė 
jam saldainių, mokslo vyras patyrė, kad Anri Žiustas atsisakė 
išklausyti nepatenkintųjų skundus, tačiau jiems buvo leista 
miegoti pievoje ir maitintis tuo, ką jiems numesdavo virėjai. 
Kiaurą naktį tarnai saugojo podėlius, sidabrą, vyno rūsį ir šieno 
stirtas. Bet nelaimėliai atrodė romūs it vedami kirpti avinai; 
įeidami į menę jie nusismaukė kepures, o patys nuolankiausieji 
atsiklaupė. 

— Pasigailėkite Tomo, mano kūmo! Pasigailėkite Tomo, ku- 
riam mano mašinos sumaišė protą, - išgiedojo Kolas Gelas. — 
Jis dar per jaunas, kad kabotų kartuvėse! 

— Ką? - sušuko Zenonas. - Tu gini niekšą, kuris sunaikino 
mudviejų rankų darbą? Tavo gražuolis Tomas mėgo šokti: tegu 
dabar sau šoka padebesiuos. 

Tas barnis flamandų kalba smarkiai prajuokino freilinų bū- 
relį. Sutrikęs Kolas apsižvalgė blausiais vyzdžiais ir persižeg- 
nojo atpažinęs sėdintį prie židinio jaunąjį mokslinčių, kurį 
kitados vadino savo šventojo Jono apeigų broliu. 

— Dievas mane sugundė, - pradėjo raudoti vyras sutvars- 
tytomis rankomis, - žaidžiau kaip vaikas su skridiniais ir suktu- 
vais. Šėtonas nurodė man proporcijas, skaičius, ir užsimerkęs 
aš sukūriau kartuves su karančia virve. | 

Paskui jis žingtelėjo atgal, atsirėmęs į liesą savo pameistrio 
Peroteno petį. 

Judrus it gyvsidabris žmogeliukas, į kurį žiūrėdamas Zeno- 
nas atpažino Tjerį Loną, nusliūkino iki Princesės ir padavė jai 
peticiją, kurią ši išsiblaškiusi, tarsi būtų susidomėjusi kuo kitu, 
perdavė vienam savo palydos dvariškiui. Didysis iždininkas 
meilikaujamai paragino ją pereiti į gretimą galeriją, kur mu- 
zikantai paruošė damoms instrumentinės muzikos, lydimos 
dainavimo, koncertą. 

— Tas, kas išduoda Bažnyčią, anksčiau ar vėliau pradeda 
maištauti ir prieš savo valdovą, - tokiais Reformą smerkiančiais 

žodžiais stodamasi Madam Margarita galiausiai užbaigė uoliai 
palaikomą pokalbį su kanauninku. Tuo metu, paraginti Anri 
Žiusto žvilgsnio, keli audėjai iškilmingai įteikė garbingajai naš- 
lei kaspiną su perlais siuvinėta jos monograma. Žiedais apmaus- 
tytų pirštų galiukais ji gracingai priėmė amatininkų dovaną. 

— Matot, Madam, ką laimi laikydamas iš malonės nuosto- 
lingus fabrikus, —- pusiau juokaujamai ėmė aiškinti pirklys. — 
Tie kaimo jurgiai verčia jus klausytis ginčų, kuriuos bet kuris 
miestelio teisėjas užbaigtų vienu žodžiu. Jei man nerūpėtų mūsų 
aksomų ir brokatų garbė... 

Nuleidusi pečius, kaip visada darydavo, kai ją prislėgdavo 
valstybės reikalų našta, Regentė rimtai pabrėžė, jog būtina 
pažaboti liaudies nepaklusnumą, ypač dabar, kai pasaulį drums- 
čia valdovų vaidai, turkų pergalės ir erezijos, draskančios Baž- 
nyčią. Zenonas neišgirdo kanauninko šnabždesio, kviečiančio 
ji prieiti prie Madam. Trelių ir stumiamų krėslų garsai jau 
maišėsi su audėjų šūksniais. 

— Ne! - suriaumojo pirklys, uždaręs paskui save galerijos 
duris ir atsistojęs prieš tuos Žmones tarsi sarginis šuo prieš 
bandą. - Jokio pasigailėjimo Tomui, jam sprandas bus sulau- 
Žytas taip pat, kaip jis sulaužė mano stakles. Ar jums patiktų, 
jei kas įsibrautų pas jus ir sulaužytų jūsų gultus? 

Kolas Gelas subaubė lyg skerdžiamas bulius. 

— Nutilk, drauguži, - su panieka atrėžė jam storulis pirklys. — 
Tavo koncertas stelbia damoms skirtą muziką. 

— Tu mokytas žmogus, Zenonai! Tavo lotyniškų ir pran- 
cūziškų kalbų klausomasi mieliau nei mūsų flamandiškų bal- 
sų, — prabilo Tjeris Lonas, davęs toną kitiems nepatenkintie- 
siems, kaip geras giedotojas duoda toną chorui. - Paaiškink 
jiems, kad darbo mums daugėja, o alga mažėja ir kad dulkės, 
keliamos tų įrengimų, verčia mus kraujais spjaudyti. 

- Jei tos mašinos įsigalės visoj šaly - mums galas, - pareiškė 
vienas apvadų audėjas. - Ne tam esam sutverti, kad nertumės 
iš kailio tarp dviejų ratų kaip voverės narve. 

- Ar manote, kad aš kaip koks prancūzas iš proto kraustausi 
dėl tų naujovių? - atsakė bankininkas, griežtumą švelnindamas 
geraširdiškumu lyg rūgštų vyną - cukrumi. - Jokie ratai nei 
sklendės negali prilygti dorų Žmonių rankoms. Ar aš koksai 
žmogėdra? Nebegrasinkit, nebemurmėkit dėl baudų už su- 
gadintą audeklą ir už mazgus, nebeprašykite kvailai pakelt al- 
gas, lyg pinigai kainuotų tiek, kiek mėšlas, ir aš kaipmat išbo- 
ginsiu tuos karkasus rinkti voratinklių! O kitąmet atnaujinsiu 
su jumis sutartis pernykščiais įkainiais. 

— Pernykščiais įkainiais, - suvirpėjo vienas jau benutylantis 
balsas. - Pernykščiais įkainiais, kai kiaušinis šiandien kainuoja 
brangiau nei višta per paskutiniįjį Šventą Martyną! Geriau jau 
čiupti lazdą ir eit kur akys veda. 

— Tenusprogsta tasai Tomas, kad tik vėl būčiau nusamdy- 
tas, - užgriaudė iš svetur atkeliavęs audėjas, kurio prancū- 
ziškas šveplenimas darė jį dar nuožmesnį. - Ūkininkai ne kartą 
šunis buvo užsiunde ant manęs, o miestelėnai vaiko mus akme- 
nimis. Kur kas geriau miegoti ant nakvynės namų čiužinio nei 
griovyje. 

— Tos staklės, kurias jūs šitaip niekinat, būtų padariusios 
mano dėdę karaliumi, o jus kunigaikščiais, - su apmaudu pa- 
reiškė mokslo vyras. - Bet regiu čia tik turtingą galviją ir vargšus 
kvailius. 

Kieme, kur kita tos gaujos dalis iš apačios pamatė šventės 
deglus ir konditerių sukurtų stebuklų viršūnes, pasigirdo riau- 
mojimas. Į mėlyną herbu papuoštą vitražą pataikė akmuo: pirk- 
lys skubiai atšoko nuo mėlynos krušos. 

- Pasilaikykit akmenis tam tuščiakalbiui! Kvailys įtikino jus, 
kad galėsite mušti dinderį prie ritės, kuri pati viena atliks aštuo- 
nių rankų darbą, — pašiepiamai išklojo storulis Ligras, rody- 
damas į susigūžusį prie židinio sūnėną. —- Aš dėl jų prarandu 
savo pinigus, o Tomas - sprandą. Nieko sau išradimas neišma- 
nėlio, kuris bendrauja tik su knygomis! 

Ugnies bičiulis nusispjovė, bet nieko neatsakė. 

— Kai Tomas pamatė, kad staklės dirba dieną naktį ir pačios 
vienos įveikia keturių vyrų darbą, jis nieko nepasakė, - vėl 
prabilo Kolas Gelas, - tik drebėjo, ir prakaitas pilte jį pylė, lyg 
jis būtų ko išsigandęs. Kai iš manęs atėmė pameistrius, jis buvo 
atleistas vienas pirmųjų. Ritės ir toliau girgždėjo, o metaliniai 
strypai patys audė audeklą. Nakvynės namuose Tomas įlindo į 
kampą su žmona, kurią vedė pavasarį, ir aš girdėjau juos dre- 
bant taip, tarsi jiems būtų buvę šalta. Tada ir supratau, kad 
mechaninės mūsų staklės — tokia pati nelaimė kaip ir karas, 
pabrangęs maistas ar atvežtiniai audeklai... Ir mano rankos 
nusipelnė, kad būtų sužeistos... Todėl sakau, kad žmogus turi 
paprasčiausiai dirbti, kaip prieš jį dirbo jo tėvai, ir tenkintis savo 
dviem rankom ir dešimčia pirštų. 
prastai sutepta mašina, kuria pasinaudoja, paskui išmeta į šiukš- 
lyną ir kuri, nelaimei, prigimdo dar ir kitų? Maniau, kad tu 
žmogus, Kolai, o prieš mane - tik aklas kurmis! Galvijai, jūs 
neturėtumėte nei ugnies, nei žvakės, nei samčio, jei kas nors 
kitas nebūtų jumis pasirūpinęs, jūs išsigąstumėte netgi ritės, jei 
pamatytumėt ją pirmąsyk! Grįžkit į savo nakvynės namus pūti 
penkiese šešiese po viena antklode ir dvėskit prie savo galionų 
ir aksomų, kaip dvėsė jūsų tėvai! 

Pameistrys Perotenas, apsiginklavęs metaline taure, palikta 
ant stalo, puolė Zenoną. Tjeris Lonas sugriebė jį už riešo; kiauk- 
sėdamas pameistrys svaidė grasinimus pikardiečių tarme ir 
raičiojosi kaip žaltys. Anri Žiustas, ką tik pasiuntęs savo ma- 
žordomus žemyn, staiga griausmingu balsu paskelbė, kad kieme 
atkimštos statinės ir bus geriama už Taiką. Žmonės pasileido 
laukan, veržli banga įtraukė ir Kolą Gelą, mosuojantį sutvars- 
tytomis rankomis; Perotenui vienu trūktelėjimu pavyko iš- 
silaisvinti iš Tjerio Lono gniaužtų. Menėje liko tik keletas 
užsispyrėlių, besitariančių, kaip padidinti būsimos sutarties 
algas bent keletu varganų su. Visi užmiršo Tomą ir jo kančias. 
Niekas nebeketino vėl kreiptis į Regentę, patogiai įsikūrusią 

gretimoje salėje. Tas bankininkas-pirklys buvo vienintelė val- 
džia, kurią amatininkai pažinojo ir kurios bijojo; Madam Mar- 
garitą jie matė tik iš tolo, taip pat miglotai, bendrais bruožais, 
kaip matė sidabro indus, papuošalus, o ant sienų ir susirinkusių 
čia Žmonių - audinius bei kaspinus, kuriuos patys buvo išaudę. 

Anri Žiustas patyliukais juokėsi iš savo prakalbos ir dos- 
numo sėkmės. Juk apskritai tas šurmulys truko tik tiek, kiek 
buvo giedamas motetas. O mechaninės staklės, kurioms jis 
neteikė jokios reikšmės, ką tik padėjo be didelių nuostolių su- 
daryti sandėrį; gal ateityje jomis bus vėl kada pasinaudota, bet 
tik tuo atveju, jei rankų darbas nelemtai pabrangtų ar jų pristig- 
tų. O Zenoną, kurio viešnagė Dranutre kėlė nerimą pirkliui lyg, 
gniūžtė kluone uždegtų šiaudų, matyt, reikės pasiųsti kur kitur 
su tais jo paistalais ir ugningomis akimis, taip jaudinusiomis 
moteris. Netrukus jis galės pasigirti aukštai viešniai, kad tokiais 
neramiais laikais geba valdyti plebsą, sudarydamas vaizdą, jog, 
nusileido dėl kokio nors dalyko, kai iš tikrųjų nenusileido nė 
per nago juodymą. 

Pro lango angą Zenonas žvelgė žemyn į skarmaluotus še- 
šėlius, šmėžuojančius tarp tarnų ir Madam sargybinių. Deglai, 
pritvirtinti prie sienų, apšvietė šventę. Raudoni plaukai ir balti 
tvarsčiai padėjo mokslo vyrui išskirti minioje Kolą Gelą. Toks 
pat blyškus kaip ir tie tvarsčiai, susmukęs prie statinaitės, jis 
godžiai traukė iš didžiulio bokalo. 

— Jis punta alų, o Tomas tuo tarpu prakaituoja iš baimės 
"kalėjime, - paniekinamai tarė mokslo vyras. - Ir aš mylėjau šitą 
vyrą... O Simono-Petro paderme! 

— Nurimk, - pratarė Tjeris Lonas, stovėjęs šalia jo, - tu neži- 
nai, kas yra baimė ir alkis. 

Ir, pastūmėjęs jį alkūne, pridūrė: 

— Pamiršk tuos Kolą ir Tomą ir nuo šiolei galvok apie mus. 
Mūsų Žmonės eis paskui tave, kaip siūlas eina paskui šaudyk- 
lę, - pakuždėjo. - Jie vargšai, neišmanėliai, paiki, tačiau jų daug, 
knibždėte knibžda kaip kirminų, jie godūs tarsi žiurkės, užuo- 

dusios sūrį... Tavo staklės patiktų jiems, jei būtų jų. Viskas 
prasideda nuo to, kad suliepsnoja vasarnamis, o baigiasi miestų 
užėmimu. 

— Keliauk sau gerti podraug su kitais, girtuokli! — atšovė 
Zenonas. 

Ir išėjęs iš menės, ėmė leistis tuščiais laiptais. Laiptinėje 
patamsy susidūrė su Žaklina: ši kopė uždususi aukštyn su raktų 
ryšulių. 

— Užrakinau vyno rūsio duris, - suvapėjo. - Niekada nežinai, 
kas gali atsitikti. - Ir prispaudusi Zenono ranką prie širdies, 
kad įrodytų, jog ji plaka per smarkiai, pridūrė: — Neišeikite, 
Zenonai! Aš bijau. 

— Tegu jus nuramina sargybos kareiviai, - šiurkščiai atšovė 
jaunuolis. 

Rytojaus dieną kanauninkas Kampanusas ieškojo savo mo- 
kinio, kad pasakytų, jog Madam Margarita prieš įlipdama į 
karietą pasiteiravusi, ar jis mokąs graikų ir hebrajų kalbas, ir 
pareiškusi norą priimti jį savo palydos tarnu. Tačiau Zenono 
kambarys buvo tuščias. Tarnai sakė jį iškeliavus auštant. Lietus, 
nesiliovęs lyti jau kelias valandas, truputį uždelsė Regentės 
išvykimą. Audėjai grįžo į Udenovę nelabai nepatenkinti, nes 
galiausiai išsireikalavo, kad didysis iždininkas pridėtų jiems po 
pusę su prie kiekvieno livro. Kolas Gelas pagiriojosi po brezentu 
nuo išgerto alaus. O Perotenas dingo dar prieš auštant. Vėliau 
paaiškėjo, kad tąnakt jis švaistėsi grasinimais Zenonui. Ir visur 
gyrėsi, kad labai mikliai valdo peilį. 


IŠVYKIMAS IŠ BRIUGĖS 


Vivina Koversein gyveno pas dėdę, Briugės Jeruzalės baž- 
nyčios vikarą, mažame poliruotu ąžuolu išmuštame kamba- 
rėlyje. Čia stovėjo siaura balta lova, ant palangės - vazonas su 
rozmarinu, etažerėje gulėjo maldaknygė: viskas alsavo švara, 
tvarka, ramybe. Kasdien prieš rytines pamaldas ta mažutė 
savanorė zakristijonė įžengdavo į bažnyčią, aplenkdama pir- 
mąsias parapijietes ir elgetą, skubantį į savo pamėgtą vietą 
priebažnyčio kampe; apsiavusi veltiniais, zujo choro laipteliais, 
išpildavo iš vazų vandenį, rūpestingai išvalydavo privarvė- 
jusias sidabrines žvakides ir ciborijus. Smaila jos nosytė, 
blyškūs skruostai, nerangūs judesiai neįkvėpdavo tų šmaikščių 
pastabų, kurios išsprūsta savaime, kai pro šalį praeina daili 
mergina, bet jos teta Godeljevė meiliai lygindavo šviesius 
merginos plaukus su gerai iškepusiomis bandelėmis ir švęsta 
duona, 0 visoje jos laikysenoje buvo justi religingumas ir šei- 
myniškumas. Jos protėviai, sugulę palei bažnyčios sienas po 
poliruoto vario plokštėmis, be abejonės, džiaugėsi matydami 
ją taip tinkamai elgiantis. 

Oji buvo iš geros šeimos. Jos tėvas Tibo Koverseinas, kitados 
tarnavęs pažu Marijos Burgundietės dvare, drauge su kitais nešė 
neštuvus, kuriais mirtinai sužeista jaunoji kunigaikštienė, ly- 
dima maldų ir raudojimo, buvo pargabenta į Briugę. Tos lem- 
tingos medžioklės prisiminimas jo taip ir nepaliko: visą gy- 
venimą jis jautė švelnią, meile atsiduodančią pagarbą tai taip 

anksti iš šio pasaulio išėjusiai šeimininkei. Jis daug keliavo; 
tarnavo imperatoriaus Maksimiliano dvare Regensburge; mirti 
grįžo į Flandriją. Vivina prisiminė jį kaip stambų vyrą, pasi- 
sodindavusį ją ant oda aptrauktų kelių ir dusulingai niūniuo- 
davusį graudžias vokiškas balades. Našlaitę išaugino jos teta 
Klenverk. Ji buvo geraširdė, labai stora moteriškė, Jeruzalės 
bažnyčios kunigo sesuo ir namų šeimininkė; garsėjo savo stip- 
rinančiais sirupais ir puikiomis uogienėmis. Kanauninkas Bar- 
tolomėjus Kampanusas mėgdavo lankytis tuosė namuose, taip 
pertekusiuose krikščioniško pamaldumo ir geros virtuvės kva- 
pų. Jis įvedė į juos ir savo auklėtinį. Teta ir dukterėčia penėjo tą 
moksleivį dar karštais, ką tik iš orkaitės ištrauktais pyragais, 
numazgodavo kelius ir rankas, kai šis nusibrozdindavo juos 
krisdamas ar kokiose peštynėse, žavėdavosi jo pažanga lotynų 
kalbos moksluose, kuri nekėlė joms jokių abejonių. Vėliau, kai 
jis, jau Liuveno studentas, kartkartėmis užsukdavo į Briugę, 
kunigas nebejsileisdavo jo į namus, pajutęs netikusį ateizmo ir 
erezijos tvaiką. Bet tąryt, nugirdusi iš keliaujančios prekiautojos, 
kad kažkas matė kiaurai peršlapusį ir apsitaškiusį Zenoną einant 
per lietų link Jano Meijerso vaistinės, Vivina ramiai laukė jo 
ateinant pasimatyti su ja bažnyčioje. 

Jis tylutėliai įėjo pro žemas šonines duris. Vivina puolė prie 
jo nuoširdžiai susirūpinusi, lyg kokia tarnaičiukė, vis dar lai- 
kydama rankose altoriaus užtiesalus. 

— Aš išvykstu, Vivina, - pasakė jis. —- Suriškite daiktan tuos 
sąsiuvinius, kuriuos paslėpiau jūsų spintoj, sutemus ateisiu jų 
pasiimti. 

— Tik pažvelkit, į ką jūs panašus, mano drauge, - atsakė ji. 

Matyt, jam teko klampot per lietų po tos plynos šalies pur- 
vyną, nes batai ir skvernų apačia buvo žemėti. Ir dar atrodė, 
kad kažkas yra apsvaidęs jį akmenimis, o gal jam pasitaikė 
pargriūti, nes veidas buvo vienos mėlynės, o rankovės atraitas 
aptaškytas krauju. 

— Niekis. Mažumėlę susipešėme. Aš jau ir pamiršau. 

Bet leido jai stropiai sugerti visas dėmes ir purvą drėgnu 
skuduru. Susijaudinusiai Vivinai Zenonas atrodė gražus lyg tas 
tamsus nuspalvinto medžio Kristus, gulėjęs šalia jų po arka; ji 
triūsinėjo aplink atvykėlį, tokia skaisti mažytė Magdalena. 

Paskui pasisiūlė nuvesti jį tetos Godeljevės virtuvėn, išvalyti 
jo drabužius ir pavalgydinti dar šiltais vafliais. 

— Aš išvykstu, Vivina, - pakartojo Zenonas. - Pasižiūrėsiu, 
ar ir kitur išsikerojęs toks pat tamsumas, kvailumas, baimė ir 
veidmainystė, kaip čia. 

Ta tūžminga kalba ją išgąsdino: ją gąsdino visa, kas buvo 
neįprasta. Bet šis subrendusio vyro įniršis jai buvo tas pat, kas 
ir andainykštės moksleivio audros, kaip ir tas purvas bei pajuo- 
dęs kraujas, primenantis aną Zenoną, kuris sugrįždavo visas 
aptalžytas po gatvės peštynių, Zenoną, kuris jai buvo mielas 
draugas ir švelnus brolis, kai jiedviem buvo koks dešimt metų. 

— Kaip garsiai jūs kalbat bažnyčioje! - švelniai papriekaiš- 
tavo ji. 

— Dievas beveik negirdi, - karčiai atsakė Zenonas. 

Jis nepaaiškino nei iš kur atėjo, nei kur ketina iškeliauti, nei 
iš kokio susidūrimo ar žabangų išsikapstė, nei koks pasišlykš- 
tėjimas tolino jį nuo daktariško, šermuonėliais ir šlove pamušto 
gyvenimo, nei kokie slapti ketinimai vilioja patraukti be palydos 
tais nesaugiais keliais, pilnais iš karo grįžtančių pėsčių kareivių 
ir benamių valkatų, kurių tasai būrelis, susidedantis iš kunigo, 
tetos Godeljevės ir keleto tarnų, apdairiai vengdavo, kai grįž- 
davo iš savo sodybos. 

— Laikai tokie netikę, — pasakė ji, atkartodama įprastinius 
skundus, girdimus namuose ir turguje. - Ojei vėl sutiksit kokį 
piktadarį... 

— O kas jums sakė, kad ne aš jį sutvarkysiu? — atšovė jis su 
kartėliu. - Ne taip jau ir sunku pasiųsti ką nors... 

— Kretjenas Mergelinkas ir mano pusbrolis Janas de Beagelas, 
studijuojantys Liuvene, irgi rengiasi vykti į Mokyklą, - nenu- 
rimo ji. - Jei susirasite juos „Gulbės“ smuklėje... 

— Tegu Kretjenas ir Janas džiūsta, jei nori, studijuodami Dievo 
atributus, — su panieka atšovė jaunasis mokslinčius. —- O jeigu 
jūsų dėdei kunigui, įtariančiam mane užsikrėtus ateizmu, dar 
rūpi mano nuomonė, pasakykite jam, kad išpažįstu Dievą, gi- 
musį ne iš skaisčiausiosios mergelės, ne prisikėlusį trečią dieną 
iš mirusiųjų, o tą, kurio karalystė - šiame pasaulyje. Ar supratote? 

— Aš pakartosiu jam šitai, nors ir nesuprantu, - atsakė ji 
švelniai, tačiau nė nesistengė įsiminti tų pernelyg neaiškių 
žodžių. - Bet teta Godeljevė užsklendžia vartus iškart po signalo 
žiburiams gesinti, o raktą paslepia po savo čiužiniu, todėl palik- 
siu jūsų sąsiuvinius drauge su maistu kelionei po stogine. 

— Maisto nereikia, - atšovė jis. - Man dabar vigilijos ir pas- 
ninko metas. 

— Kodėl? — nustebo ji, bergždžiai stengdamasi prisiminti, 
koks gi dabar šventasis švenčiamas pagal bažnyčios kalendorių. 

— Pats pasiskyriau juos, - atsakė jis juokaujamai. - Ar niekada 
nematėte, kaip piligrimai rengiasi kelionei? 

— Darykite kaip tinkamas, - atsakė ji, nors ašaros smaugė jai 
gerklę nuo minties apie tą keistą kelionę. — O aš skaičiuosiu 
valandas, dienas ir mėnesius, kaip darau visada, kai jūs iš- 
vykstate. 

— Kokia čia dar baladė? - ištarė vos vos šyptelėjęs. - Kelias, 
kuriuo patrauksiu, niekada nebeatves į šias vietas. Aš ne iš tų, 
kurie pasuka atgal, kad pasimatytų su mergina. 

— Tuomet, - prabilo ji suraukusi mažytę užsispyrėlės kak- 
tą, - kada nors aš pas jus nuvyksiu, jei jūs negrįšit pas mane. 

— Tuščias vargas, - atsakė jis, tarsi juokais leisdamasis į tą 
apsižodžiavimą. —- Aš jus užmiršiu. 

— Brangusis mano pone, - rimtai atsakė jam Vivina, - po 
šiomis plokštėmis ilsisi mano protėviai, ir jų devizas išraižytas 
galvūgaliuose. Plus est en vous.* Man duota daugiau nei atsi- 
mokėti už užmarštį užmarštimi. 


* Jums duota daugiau (pranc.). 

Jinai stovėjo priešais jį - tokia tyra, tačiau beskonė versmė. 
Jis nemylėjo jos nė trupučiuko; tasai naivokas vaikas, be abe- 
jonės, buvo pats ploniausias saitas, siejęs jį su trumpa jo praei- 
timi. Ir vis dėlto pajuto šiokį tokį gailestį, atmieštą išdidumo, 
kad jo bus ilgimasi. Umai staigiu judesiu, būdingu žmogui, kuris 
išvykdamas dovanoja, išmeta ar paaukoja kokį daiktą, kad 
užsitikrintų nežinomų galių palankumą ar, priešingai, kad jų 
atsikratytų, nusimovė plonytį sidabro žiedą, kurį laimėjo žais- 
damas žiedais su Žaneta Fokonjė, ir padėjo jį tarsi kokį su į 
ištiestą Vivinos delną. Jis nieku gyvu neketino grįžti. Ta mer- 
gaičiukė gavo iš jo tik kuklios svajonės išmaldą. 

Sutemus jis nuėjo pasiimti iš po stoginės sąsiuvinių ir nunešė 
juos pas Janą Meijersą. Daugiausia tai buvo filosofų pagonių 
ištraukos, labai slapta persirašytos tais laikais, kai jis, kanau- 
ninko prižiūrimas, mokėsi Briugėje; jos atspindėjo kai kurias 
šventvagiškas nuomones apie sielos prigimtį ir neigė esant 
Dievą; buvo čia ir Bažnyčios Tėvų citatų prieš stabus, bet jis jas 
iškreipė taip, kad galėtų įrodyti pamaldumo ir krikščioniškų 
apeigų bergždybę. Zenonas buvo dar gana jaunas, kad bran- 
gintų tą moksleivišką laisvamanybę. Jis aptarė ateities planus 
su Janu Meijersu: šis patarė jam stoti į Paryžiaus medicinos 
fakultetą, kur mokėsi pats, nors ir neprisiyrė iki disertacijos ir 
teisės nešioti keturkampę kepuraitę. Bet Zenonas užsidegė toles- 
nėmis kelionėmis. Chirurgas-barzdaskutys rūpestingai priglau- 
dė studento sąsiuvinius kamaroje, kur laikė senus butelius ir 
tvarsčių atsargas. Mokslo vyras nepastebėjo, kad tarp tų pus- 
lapių Vivina buvo įdėjusi erškėčio šakelę. 

Vėliau paaiškėjo, kad iš pradžių jis kurį laiką pagyveno Gente, 
pas mitruotą Sen Bavono katedros prelatą, kuris užsiiminėjo 
alchemija. Paskui lyg ir buvo pastebėtas Paryžiuje, toje Malkinių 
gatvėje, kur studentai slapta preparuoja lavonus ir kur it maliarija 
užsikrečiama skepticizmu ir erezijomis. Bet kai kurie itin verti 
pasitikėjimo žmonės tikino, kad savo diplomus jis gavęs Monpeljė 
universitete, nors kiti prieštaravo, esą jis buvo tik užsirašęs į tą 
garsųjį fakultetą ir atsisakęs titulų, surašytų pergamente, idant 
galėtų užsiimti vien eksperimentine praktika, tuo paniekindamas 
tiek Galeną, tiek Celsą. Dar kiti manė atpažinę jį Langedoke kaip 
burtininką moterų suvedžiotoją ir tuo pat metu Katalonijoje, 
vilkintį iš Monsera grįžusio piligrimo drabužiais - jis buvo ieš- 
komas dėl vieno jaunuolio nužudymo smuklėje, kur lankydavosi 
visokie perėjūnai: jūreiviai, verteivos, judaizmu įtariami lupi- 
kautojai ir pusiau atsivertę arabai. Sklido migloti gandai, kad jis 
domėjosi fiziologija ir anatomija, ir todėl tą nužudyto vaiko 
istoriją, kurią tamsuoliai ar lengvatikiai siejo tik su magija ar 
juodžiausiomis orgijomis, mokytesni pasakotojai interpretuodavo 
kaip operaciją, kurios tikslas buvo perpilti šviežią kraują į vieno 
turtingo žydo paciento venas. Vėliau žmonės, pargrįžę iš ilgų 
kelionių ir pasakodavę dar ilgesnius už jas melus, tarėsi matę jį 
agatirsų šalyje, pas berberus ir netgi Didžiojo Dairo rūmuose. 
Apie 1541 metus naujas graikiškos ugnies receptas, panaudotas 
Alžyre pašos Kcheredino Raudonbarzdžio, rimtai pakenkė vienai 

ispanų flotilei; tas pragaištingas išradimas buvo priskirtas Ze- 
nonui ir, pasak kalbų, jį praturtino. Toks vienuolis pranciškonas, 
pasiųstas su misija į Vengriją, sutikęs Budoje flamandą gydytoją, 
kuris saugojęsis prasitarti, kuo jis vardu: be jokios abejonės, tai 
buvęs Zenonas. Iš patikimų šaltinių buvo sužinota ir tai, kad jis 
buvęs pakviestas į Genują Josifo Ha Koheno, dožo asmeninio 
gydytojo, konsultuoti, bet vėliau įžūliai atsisakęs užimti to trem- 
čiai nuteisto žydo vietą. Kadangi manoma, ir dažniausiai tei- 
singai, jog proto drąsą lydi kūno drąsa, jam buvo priskiriami ir 
kūno malonumai, ne mažiau drąsūs už jo darbus: iš lūpų į lūpas 
sklido įvairios pasakos, aišku, skirtingos, nelygu skonis tų, kurie 
nešiojo tuos gandus ar išgalvodavo tuos nuotykius. Bet iš visų jo 
įžūlybių, ko gero, labiausiai sukrečianti visiems atrodė toji, kuri 
paskatino jį, anot pasakojimų, išniekinti taurią gydytojo profesiją 
iškeičiant ją į grubų chirurgo amatą ir, vadinasi, teptis rankas 
pūliais ir krauju. Kas gali atlaikyti, jei nerami dvasia štai šitaip 
meta iššūkį nustatytai tvarkai ir papročiams? Paskui jis ilgam 
dingo ir, regis, vėl pasirodė Bazelyje per juodojo maro epidemiją: 
netikėtai išgydęs daugelį beviltiškų ligonių, pelnė stebukladario 
reputaciją. Paskui triukšmas ir vėl nurimo. Rodės, kad tas žmogus 
bijojo šlovės litaurų. 

Apie 1539 metus Briugę pasiekė nedidelis traktatas, išspaus- 
dintas Dolė spaustuvėje Lione, pasirašytas Zenono pavarde. 
Jame buvo smulkiai aprašytos širdies skaidulos bei vožtuvų 
žiedai ir aptartas vaidmuo, kurį atlieka kairiosios klajoklio nervo 
atšakos to organo veikloje; priešingai nei buvo dėstoma uni- 
versitete, Zenonas tvirtino, jog pulsavimas sutampa su sistole. 
Be to, jis samprotavo apie arterijų susitraukimą ir išsiplėtimą 
sergant kai kuriomis senatvės ligomis. Kanauninkas, ne ką 
teišmanantis apie tuos reikalus, vis skaitė ir skaitė tą trumpą 
traktatą, kone nusivylęs, kad nerado jame nieko, kas pateisintų 
gandus apie buvusio jo mokinio bedievystę. Bet kuris gydytojas 

praktikas, jo nuomone, galėjo parašyti tokią knygiūkštę, kuri 
net jokia dailia lotyniška citata nebuvo pagražinta. Bartolomėjus 
Kampanusas gana dažnai matydavo mieste chirurgą-barzda- 
skutį Janą Meijersą, apžergusį savo ištikimą mulę, - metams 
bėgant ir pelnant pagarbą jis vis labiau darėsi chirurgas ir vis 
mažiau barzdaskutys. Tasai Meijersas tikriausiai buvo vienin- 
telis Briugės gyventojas, kurį turėjai pagrindo įtarti retkarčiais 
gaunant žinių iš mokslo vyru tapusio studento. Kartais ka- 
nauninkui kildavo pagunda prieiti prie to paprasto žmogelio, 
bet padorumas neleido žengti pirmo žingsnio, juolab kad barz- 
daskutys garsėjo kaip suktas pašaipūnas. 

Vos tik išgirdęs ką apie buvusį savo mokinį, kanauninkas 
iškart nužingsniuodavo pas seną savo bičiulį kunigą Klenverką. 
Jiedu aptardavo vakare tas naujienas kunigo svetainėje, teta 
Godeljevė arba kunigo dukterėčia kartais praeidavo pro šalį 
laikydamos rankoje lempą arba lėkštę, bet nė viena nepasi- 
vargindavo pasiklausyti, ką jie kalba, nes nebuvo pratusios 
kreipti dėmesį į dviejų bažnyčios vyrų šnekas. Vivina jau buvo 
išaugusi iš vaikiškų meilių amžiaus; ji tebesaugojo tą ploną 
žiedelį su gėlyte dėžutėje, kur laikė stiklinius karolius bei adatas, 
nors puikiai žinojo, kad teta jos atžvilgiu turi rimtų planų. Kol 
moterys lankstydavo staltiesę ir dėliodavo į vietą indus, Bar- 
tolomėjus Kampanusas vis gromuliuodavo su senu kunigu 
menkas gautų naujienų nuotrupas, kurios, palyginti su visu 
Zenono gyvenimu, buvo tas pat, kas nagas, palyginus jį su visu 
kūnu. Kunigas linguodavo galvą iš tos nekantrumo, tuščio žinių 
siekio ir puikybės sumaitotos sielos tikėdamasis sulaukti tik viso 
ko blogiausio. O kanauninkas nelabai tvirtai gynė studentą, kurį 
pats kitados išugdė. Bet pamažėle Zenonas liovėsi buvęs jiems 
gyvu asmeniu, veidu, siela, žmogumi, gyvenančiu kažkokiam 
žemės rutulio taške; jis virto tik vardu, netgi mažiau negu 
vardu - nublukusia etikete ant stiklainio, kur pamažėle puvo 
padriki, nebegyvi jų pačių praeities prisiminimai. Jie vis dar 
kalbėdavo apie jį. O iš tikrųjų jau buvo jį pamiršę. 

Simonas Adriansenas seno. Jautė tai veikiau ne iš nuovargio, o 
iš savotiškai didėjančios giedros. Jis buvo tarsi jau pradėjęs 
kursti locmanas, kuris prastai begirdi audros triukšmą, bet vis 
taip pat tiksliai nustato srovių, bangų bei vėjų stiprumą. Visą 
gyvenimą jis tolydžio didino savo turtą: auksas tekėte tekėjo 
jam į rankas; iš šeimos būsto Midelburge jis persikraustė į na- 
mus, kuriuos pasistatydino naujoje Amsterdamo krantinėje dar 
tuomet, kai įsigijo tame uoste koncesiją prekiauti prieskoniais. 
Tame jo būste prie Raudotojo bokšto lyg kokioje patikimoje 
skrynioje buvo surinkti ir tvarkingai išdėlioti užjūrių lobiai. Bet 
Simonas ir jo Žmona, pasitraukę nuo tos prabangos, gyveno 
viršutiniame aukšte, mažame, plikame it laivo kajutė kamba- 
rėlyje, o sukaupta prabanga buvo skirta paguosti vargšams. 
Jiems durys visad buvo atviros, duona — visada iškepta, 
lempos - visada uždegtos. Tie driskiai buvo ne tik nusigyvenę 
"skolininkai ar ligoniai, kuriuos slaugyti atsisakė perpildytos 
prieglaudos, bet ir badaujantys aktoriai, degtinės atbukinti 
jūreiviai, kaliniai, surinkti nuo gėdos stulpų, su rimbo žymėmis 
ant nugarų. Kaip Dievas, kuris nori, kad visi vaikščiotų Jo žeme 
ir džiaugtųsi Jo saule, Simonas Adriansenas nesirinko, veikiau, 
bjaurėdamasis žmogiškaisiais įstatymais, rinkosi tuos, kurie 
buvo laikomi blogiausiais. Paties šeimininko aprengti šiltais 
drabužiais, tie įbauginti elgetos susėsdavo aplink jo stalą. Aukš- 
tai galerijoje griežiantys nematomi muzikantai džiugindavo jų 

ausis Rojų pranašaujančia muzika; Hilzonda pasitikdavo sve- 
čius vilkėdama ištaigingomis suknelėmis, dar labiau didinan- 
čiomis teikiamos išmaldos vertę, ir naršė po valgius sidabriniu 
samčiu. 

Kaip Abraomas su Sara, kaip Jokūbas su Rachele - Simonas 
su Žmona išgyveno dvylika metų taikoje. Tačiau turėjo savo 
širdgėlų. Keli naujagimiai, nors švelniai mylimi ir puoselėjami, 
mirė jiedviem vienas po kito. Kiekvieną kartą Simonas nu- 
lenkdavo galvą ir ištardavo: 

— Viešpats yra tėvas. Jis žino, kas vaikams geriau. 

Ir šis iš tikro dievobaimingas Žmogus mokė Hilzondą pajusti 
išsižadėjimo saldybę. Tačiau širdies gilumoje vis viena likdavo 
liūdesys. Galiausiai jiedviem gimė mergaitė — ir išgyveno. Nuo 
tada Simonas Adriansenas buvo su Hilzonda tik kaip brolis su 
seseria. 

Jo laivai plaukė į Amsterdamo uostą nuo toliausių pasaulio 
krantų, tačiau Simonas galvojo apie tą didžiąją kelionę, kuri 
visiems mums, turčiams ar vargšams, neišvengiamai baigiasi 
kokiame nors nežinomame paplūdimyje po laivo katastrofos. 
Jūreiviai ir geografai, palinkdavę su juo virš portulanų ir piešę 
jūrlapius jo įguloms, buvo mažiau jam artimi nei tie keliau- 
ninkai; traukiantys į aną pasaulį, - apdriskę pamokslautojai, 
pranašai, iš kurių tyčiojamasi ir šaipomasi miesto aikštėse, kaip 
tasai Janas Matisas, vizijų apsėstas duonkepys, ar keliaujantis 
komediantas Hansas Bokholdas, kurį Simonas rado vieną va- 
karą pusiau sustingusį prie tavernos slenksčio: Dvasios Kara- 
lystei jis tarnavo kaip meilikaujantis mugės šaukdintojas. Tarp 
jų kukliausias iš visų, slepiantis didelį išsimokslinimą, sąmo- 
ningai atsisakantis proto balso, kad jį lengviau pasiektų dieviš- 
kasis įkvėpimas, buvo Bernardas Rotmanas, vilkintis palaikiu 
kailiu pamuštu apsiaustu, kitados mylimiausias Liuterio mo- 
kinys, o dabar dergiantis tą Vitenbergo vyrą, tą netikrą teisuolį, 
patogiai įsitaisiusį tarp teisybės ir paklydimo, viena ranka glos- 
tantį varguolį ėriuką, kita - turtuolį vilką. 

Šitų Šventųjų arogancija, įžūlumas, su kuriuo jie mintyse jau 
plėšė iš miestelėnų jų turtus, o iš aukštuomenės - jų titulus, 
kad perskirstytų juos kaip tinkami, papiktino visuomenę; tvy- 
rant mirties ar neatidėliotinos tremties grėsmei, Teisuoliai tarėsi 
Simono namuose nelyg jūreiviai skęstančiam laive. Bet tolumoje 
tarsi burė šmėsčiojo viltis: Miunsteris, kur Janui Matisui pavyko 
įsikurti, išvarius vyskupą ir miesto tarybos narius, tapo Dievo 
miestu; čia pirmą kartą žemėje avinėliams buvo suteiktas prie- 
globstis. Bergždžiai imperatoriaus kariuomenė ketino sunaikinti 
tą bedalių Jeruzalę: visi pasaulio varguoliai susiburs apie savo 
brolius; gaujos keliaus iš miesto į miestą grobdamos gėdingus 
bažnyčių turtus ir versdamos stabus; storajam Martynui bus 
nuleistas kraujas jo irštvoje Tiuringijoje, o Popiežiui - Romoje. 

Simonas klausydavosi tų žodžių glostydamas žilą barzdą: 
kaip Žmogus, pratęs rizikuoti, jis buvo linkęs nė nemirktelėjęs 
priimti milžiniškus tos dievotos avantiūros pavojus; Rotmano 
ramybė, Hanso juokeliai išblaškė paskutines jo dvejones ir nu- 
ramino taip, kaip kuriame iš jo laivų, keliančių inkarą per audrą, 
jį būtų nuraminusi kapitono rimtis ir stieban įsikorusio jūreivio 
linksmumas. Tad vieną vakarą, kai, smaukdami kepures ant 
akių, muturiuodami kaklus sudriskusių vilnonių šalikų galais, 
jo apgailėtini svečiai kits paskui kitą išbidzeno į purvą ir sniegą, 
pasiryžę nukėblinti visi drauge iki savo svajonių Miunsterio, 
jis nužvelgė juos pasitikėjimo pilna širdimi. | 

Galiausiai vieną dieną, veikiau naktį, vos tik išaušus šaltai 
vasario aušrai, jis užkopė į kambarį, kur Hilzonda, tiesi, tarsi 
sustingusi, gulėjo lovoje, apšviestoje menkos naktinės lempos. 
Tyliai kreipėsi į ją, įsitikinęs, kad nemiega, sunkiai klestelėjo 
kojūgalyje ir it pirklys, kuris drauge su Žmona vakare persijoja 
dienos sąskaitas, perpasakojo, dėl ko gi buvo tariamasi mažoj 
svetainėj apačioje. Ar nenusibodę ir jai gyventi viename iš 
miestų, kur pinigai, kūnas ir tuštybė juokingai rodo save miesto 
aikštėje, o Žmonių kančios, regis, sukietėjo į akmenį ir plytas, 
tapo beprasmiais, varžančiais daiktais, viršum kurių nebeple- 

vena Dvasia? Jis gi linkęs palikti, veikiau parduoti savo namus 
ir valdas Amsterdame (kam bergždžiai kleisti Dievui priklau- 
santį turtą?) ir, kol dar nevėlu, įsikurti jau ir taip perpildytoje 
Arkoje, kuria tapo Miunsteris: jų bičiulis Rotmanas surastų jiems 
pastogę ir maisto. Davė Hilzondai dvi savaites, kad apmąstytų 
tą planą, kurio gale regėjosi skurdas, tremtis, galbūt mirtis, 
tačiau drauge ir galimybė būti tarp pirmųjų, kurie pasveikins 
Dangaus Karalystę. 

— Dvi savaites, žmona, - pakartojo. - Ir nė valandos daugiau, 
nes laikas spaudžia. 

Hilzonda kilstelėjo, pasirėmė alkūne ir pasakė, įsmeigusi į jį 
staiga didžiulėmis tapusias akis: 

— Dvi savaitės praėjo, mano vyre, - balse buvo justi rami 
panieka tam, ką ji palieka už savęs. 

Simonas pagyrė, kad jų bendram kely į Dievą ji visad pra- 
lenkia jį vienu žingsniu. Jo pagarba savo gyvenimo draugei 
atlaikė kasdienio gyvenimo rutiną. Tasai senas Žmogus sąmo- 
ningai nepaisė trūkumų, šešėlių, ydų, tegu ir matomų sielos 
paviršiuje, norėdamas įžvelgti tuose, kuriuos pasirinko, vien 
tai, kas jų esybėje buvo tyriausia, ar tai, kuo tapti jie siekė. 
Apgailėtinuose iš pažiūros pranašuose, kuriuos jis priglaudė 
po savo stogu, atpažindavo šventuosius. Iš pirmo žvilgsnio 
sujaudintas šviesių Hilzondos akių, nepastebėjo gana klastingos 
raukšlės, kuri brėžėsi ties liūdna jos burna. Toji liesa, pavargusi 
moteris taip ir liko jam didžiuoju Angelu. 

Namų ir baldų pardavimas buvo paskutinis vykęs Simono 
sandėris. Abejingumas piniginiams reikalams kaip visada pa- 
dėjo jam išlošti: jis išvengė klaidų, kurios daromos iš baimės 
juos prarasti, ir tų, kurios daromos skubant kuo daugiau jų 
nugriebti. Tie savanoriai tremtiniai paliko Amsterdamą gau- 
biami pagarbos, kuri lydi turtuolius net ir tada, kai jie, visų 
pasipiktinimui, užstoja vargšus. Keleivinis laivas nuplukdė juos 

į Deventerį, iš kur vežėčiomis jie nudardėjo per Gelderlando 
kalvas, jau virpančias naujais lapais. Vestfalijos smuklėse su- 
stodavo paragauti rūkyto kumpio: kelionė į Miunsterį tiems 
miestelėnams atrodė lyg iškyla į gamtą. Tarnaitė, vardu Johana, 
lydėjo Hilzondą ir vaiką; Simonas gerbė ją už kitados patirtus 
kankinimus dėl anabaptistų tikėjimo. 

Bernardas Rotmanas sutiko juos prie Miunsterio vartų, kur 
buvo gausu vežimų, maišų ir statinaičių. Pasirengimas ap- 
siausčiai priminė chaotišką šventės išvakarių bruzdulį. Kol abi 
moterys kėlė iš vežėčių lopšį ir mantą, Simonas klausėsi Di- 
džiojo Restitutoriaus aiškinimų. Rotmanas buvo ramus: kaip 
ir jo prakalbų paveikta minia, velkanti gatvėmis daržoves ir 
malkas iš gretimų kaimų, jis vylėsi, kad Dievas jiems padės. 
Bet Miunsteriui reikią pinigų. O dar labiau - paramos visų tų 
nepatenkintų, išsibarsčiusių po pasaulį pasipiktinusių žmo- 
gelių, kurie tik ir laukė pirmosios naujojo Kristaus pergalės, 
kad nusimestų visų stabmeldysčių jungą. Simonas vis dar 
turtingas; jis turįs skolininkų Liubeke, Elbinge - iki pat Jut- 
landijos ir net tolimoje Norvegijoje; jis privaląs atgauti tas 
sumas, priklausančias vien Viešpačiui. Pakeliui sugebėtų per- 
duoti pamaldžioms širdims Šventųjų Miunsterio maištininkų 
pranešimą. Protingo ir turtingo Žmogaus reputacija, geros 
gelumbės ir minkštos odos drabužiai paskatins išklausyti jį 
ten, kur apdriskęs pamokslininkas neturėtų menkiausios įtai- 
gos. Geresnio pasiuntinio už tą atsivertusį turtuolį Varguolių 
Taryba nesurasianti. 

Simonas sutiko su tokiu požiūriu. Veikti reikėjo kuo sku- 
biausiai, kad būtų išvengta kunigaikščių ir kunigų žabangų. 
Paskubom apkabinęs žmoną ir dukrelę, nieko nelaukdamas jis 
sėdo ant tvirčiausio mulo, ką tik atgabenusio jį iki Arkos vartų. 
Po kelių dienų horizonte pasirodė geležiniai landsknechtų iet- 
galiai; kunigaikščio-vyskupo kariuomenė apsupo miestą ne- 
ketindama jo pulti, bet pasirengusi stovėti prie jo sienų tiek, 
kiek reikės, kad tų driskių apmažtų nuo bado. 

Bernardas Rotmanas įkurdino Hilzondą ir jos mergaitę bur- 
mistro Kniperdolingo, seniausio Švariųjų gynėjo Miunsteryje, 
namuose. Tasai širdingas, romus storulis elgėsi su ja kaip su 
seseria. Dėka Jano Matiso, kuris minkė naująjį pasaulį kaip 
kitados minkė duoną savo rūsyje Harleme, viskas gyvenime 
pasikeitė, tapo lengva, supaprastėjo. Žemės vaisiai priklausė 
visiems — kaip oras ir Dievo šviesa; tie, kurie turėjo baltinių, 
indų ar baldų, nešė juos gatvėn pasidalyti su kitais. Visi mylėjo 
kits kitą griežta meile, padėjo kits kitam, kits kitą pataisydavo, 
pašnipinėdavo, kad apsaugotų nuo nuodėmės; pilietiniai įsta- 
tymai buvo atšaukti, kaip ir bažnytiniai sakramentai; už bur- 
nojimą ir kūniškas nuodėmes buvo baudžiama kartuvėmis; 
moterys šmėsčiojo po miestą užsidengusios vualiais — tokie 
didžiuliai nerimo apimti angelai, o aikštėje girdėjos viešų iš- 
pažinčių raudos. 

Katalikų kariuomenės apjuosta nedidelė Teisiųjų citadelė 
gyveno užsikrėtusi Dievo karštlige. Pamokslai po atviru dan- 
gumi kiekvieną vakarą padrąsindavo žmones; Bokholdas, la- 
biausiai mylimas Šventasis, visiems patiko, nes aktoriškais 
pokštais padailindavo kruvinus Apokalipsės vaizdus. Ligonių 
ir pirmų apsiausties sužeistųjų, sugulusių po aikštės arkadomis 
drungną vasaros naktį, aimanos pynėsi su spigiais Tėvo pa- 
galbos meldžiančių moterų balsais. Hilzonda buvo viena aist- 
ringiausių garbintojų. Aukšta, ištįsusi nelyginant liepsna, 
Zenono motina demaskuodavo romėniškąsias begėdystes. Siau- 
bingos vizijos užplūsdavo jos ašaromis pasimiglojusias akis; 
staiga sulinkusi it kokia pernelyg plonytė žvakė, Hilzonda 
apsipildavo atgailos, romumo ašaromis, trokšdama kuo greičiau 
numirti. 

Pirmasis viešas gedulas įvyko netekus Jano Matiso, kurį 
nušovė, kai jis mėgino padaryti išpuolį prieš vyskupo kariuo- 
menę trisdešimties vyrų ir angelų kariaunos priekyje. Hansas 
Bokholdas, su karališkąja karūna ant galvos, raitas ant arklio, 
nepagarbiai apdengto arnotu vietoj gūnios, priebažnytyje iškart 

buvo paskelbtas Karaliumi Pranašų; buvo suręsta pakyla, kur 
naujasis Dovydas sėdėjo kas rytą soste, vienvaldiškai spręs- 
damas žemės ir dangaus reikalus. Keletas sėkmingų išpuolių, 
apvertusių aukštyn kojom vyskupo virtuvės palapines ir atne- 
šusių laimikį — paršiukų ir vištų, buvo atšvęsti ant tos pakylos 
grojant dūdelėms; Hilzonda juokėsi drauge su kitais, kai pa- 
imtus nelaisvėn priešo virtuvės parankinius privertė gaminti 
valgį, o po to minia juos mirtinai suspardė ir sutalžė. 
Pamažėle sielose vyko pokyčiai, panašūs į tuos, kurie naktį 
nejučia sapną paverčia košmaru. Ekstazės apimti Šventieji kli- 
binkščiuodavo sverdėdami lyg girtuokliai. Tausodamas mais- 
tą, kuriuo buvo užgriozti visi miesto rūsiai ir palėpės, naujasis 
Kristus Karalius skelbė pasninką po pasninko; bet retkarčiais, 
kai kokia silkių statinaitė pernelyg uždvokdavo arba ant apva- 
laino kumpio atsirasdavo dėmių, prasidėdavo besotis rijimas. 
Bernardas Rotmanas, išsekęs, paliegęs, nebepakyląs iš lovos, 
neprieštaraudamas sutikdavo su naujojo Karaliaus sprendimais 
ir tenkinosi tuo, kad skelbdavo susirinkusiai po jo langais miniai 
Meile, naikinančią visas žemės atmatas, ir netrukus ateisiančią 
Dievo Karalystę. Kniperdolingas iš panaikintų burmistro pa- 
reigų buvo iškilmingai paaukštintas į budelius; tas raudonkaklis 
dručkis taip puikiai jautėsi naujojoje tarnyboje, kad sakytum — 
visada slapčia svajojęs būti mėsininku. Žudynių buvo daug; 
Karalius naikindavo bailius, išglebėlius, kad jie nespėtų užkrėsti 
tomis ydomis kitų; beje, kiekviena mirtis sutaupydavo po ra- 
"cioną. Namuose, kur gyveno Hilzonda, apie kankinimus būdavo 
kalbama taip pat kaip kitados apie vilnos kainas Briugėje. 
Žemiškuose susirinkimuose Hansas Bokholdas iš nuolan- 
kumo leidosi pagal gimtinę vadinamas Jonu Leideniečiu, bet 
tikinčiųjų akivaizdoje prisiimdavo ir kitą, neištartą vardą, jaus- 
damas turįs daugiau nei žmogišką jėgą ir aistrą. Septyniolika 
žmonų liudijo beribę Dievo galią. Baimė, o gal tuštybė akino 
miestelėnus tiekti tam gyvam Kristui savo Žmonas taip, kaip 
kad anksčiau jie tiekė savo auksinus; ištvirkėlės iš pigiausių 

viešnamių varžėsi dėl garbės tarnauti santuokiniams Karaliaus 
malonumams. Jis atėjo pas Kniperdolingą pasišnekučiuoti su 
Hilzonda. Ši išbalo, kai prie jos prisilietė tas žvitriaakis mažutis 
vyras ir ieškančiomis rankomis praskyrė korsažo apsiuvus, tarsi 
būtų buvęs siuvėjas. Prisiminė, nors ir stūmė tą prisiminimą 
šalin, jog dar Amsterdame, kai jis sėdėdavo prie josios stalo kaip 
badmiriaujantis komediantas, pasinaudojo proga paglostyti jai 
šlaunį, kai ji pasilenkė prie jo laikydama rankoje lėkštę. Ji su 
pasibjaurėjimu leidosi bučiuojama tos drėgnos burnos, tačiau 
netrukus pasibjaurėjimas virto ekstaze: paskutinieji padorumo 
varžtai nukrito nuo jos lyg skarmalai, lyg ta negyva oda, kurią 
nusigremži pirtyje; apduota to prėsko, karšto kvėpavimo, Hil- 
zonda liovėsi egzistavusi, o drauge su ja - ir jos baimės, skru- 
pulai, nemalonumai. Prigludęs prie jos Karalius žavėjosi liaunu 
kūnu, kurio liesumas, pasak jo, dar labiau ryškino palaimingas 
moteriškas formas - ilgas nuožulnias krūtis ir išsišovusį pilvą. 
Tą prie kekšių ar graciją praradusių matronų pratusį vyrą žavėjo 
Hilzondos rafinuotumas: gležnos jos rankos, priglaustos prie 
švelnių Veneros kauburio plaukų, priminė rankas damos, ne- 
rūpestingai uždėjusios jas ant movos ar garbanoto mopso. Jis 
pasakojosi, jog nuo šešiolikos metų žinąs save esant Dievą. 
Drabužių siuvėjo parduotuvėje, kur dirbo pameistriu, jis par- 
griuvęs nuo epilepsijos priepuolio, ir jį išviję; tada klykdamas 
ir seilėdamasis jis ir įžengęs dangun. Kitą kartą tą virpesį, reiš- 
kiantį Dievą, jis pajutęs keliaujančio teatro, kur vaidino aptal- 
žytą pajacą, užkulisiuose; kluone, kur užvaldė pirmąją savo 
merginą, jis supratęs, kad Dievas ir yra tasai judantis kūnas, tie 
nuogi kūnai, kuriems jau nebeegzistuoja nei skurdas, nei turtai, 
tasai didžiulis gyvybės srautas, įtraukiantis savin net mirtį ir 
tekantis it angelo kraujas. Šitaip jis postringavo pretenzingu 
aktoriaus žargonu, išmargintu gramatikos klaidų, būdingų vals- 
tiečio sūnui. | 
Keletą vakarų iš eilės jis atsivesdavo ją ir pasisodindavo prie 
puotos stalo tarp Kristaus Žmonų. Minia taip grūsdavos prie 

tų stalų, kad jie braškėjo: išbadėjėliai čiupdavo viščiukų kaklus 
ar kojas, kuriuos Karalius malonėdavo nusviesti, ir maldaudavo 
ji juos palaiminti. Jauni Pranašai, tarnaujantys Karaliaus kūno 
sargybiniais, kumščiais laikė tą minią pagarbiu atstumu. Divara, 
tikroji karalienė, Amsterdamo kloakų išeivė, ramiai žiaumo- 
davo, sulig kiekvienu kąsniu rodydama liežuvį ir dantis; ji 
priminė tingią sveiką karvę. Staiga Karalius pakeldavo aukštyn 
rankas, puldavo melstis, o teatrališkas blyškumas pagražindavo 
jo grimuotus skruostus. Arba pūsteldavo į nosį kuriam iš sėdin- 
čiųjų prie stalo, susiedamas jį šitaip su Šventąja Dvasia. Kartą 
naktį jis nuvedė Hilzondą galinėn salėn ir pakėlė josios sijonus, 
kad parodytų tiems jauniems Pranašams, kokia balta, kokia tyra 
yra nuoga Bažnyčia. Tarp naujos karalienės ir Divaros, be- 
sididžiuojančios dvidešimtmetės jaunumu bei apšaukusios Hil- 
zondą sene, kilo peštynės. Abidvi moteriškės raičiojosi ant 
grindų plokščių saujomis raudamos kita kitai plaukus; sušildęs 
prie savo širdies, Karalius sutaikė jas abi tą patį vakarą. 

Kartais koks nors veiklumo priepuolis supurtydavo tas ap- 
kvaitusias ir išprotėjusias sielas. Hansas išleido dekretą tuoj pat 
nugriauti bokštus, varpines ir tuos frontonus, kurie pranoko 
išdidžiai kitus, įžeisdami lygybę, turinčią viešpatauti tarp visų 
prieš Dievą. Vyrų ir moterų būriai, lydimi spiegiančių vaikų, 
puolė į bokštų laiptines; pasipylė skalūno ir plytų kruša: skilo 
- ne tik praeivių galvos, bet ir žemesnių pastatų stogai; nepavykus 
visai nulupti varinių šventųjų nuo Šv. Mauricijaus bažnyčios 
frontono, jie liko skersai pakibę tarp dangaus ir žemės; turčiams 
priklausiusiuose namuose būdavo išplėšiamos net gegnės, ir 
stoge likdavo skylės, pro kurias vidun lijo lietus ir krito sniegas. 
Viena senutė pasiskundė, jog baigia gyva sušalti kambaryje, 
kuris atvertas visiems vėjams, ir buvo išvaryta iš miesto; vys- 
kupas atsisakė priimti ją į savo stovyklą; kelias naktis buvo 
girdėti ją šaukiant griovyje. 

Į pavakarę darbininkai liaudavos plušėję ir, mataruodami 
kojomis, užvertę galvas nekantriai ieškodavo danguje pasaulio 
pabaigos ženklų. Tačiau raudona spalva vakaruose blykšdavo, 
sutemos imdavo pilkėti, paskui pajuosdavo, ir tie pavargę grio- 
vėjai grįždavo į savo lūšnas atsigulti ir išsimiegoti. 

Linksmumą primenanti nerimastis akino žmones klaidžioti 
gatvėmis su griūvančiais namais. Nuo pylimo viršaus jie tarsi 
keleiviai, žvelgiantys į pavojingą jūrą, sūpuojančią jų valtį, 
smalsiai nužiūrinėdavo atvirus laukus, kurie jiems buvo ne- 
prieinami; bado sukeltas šleikštulys beveik nesiskiria nuo to, 
kuris kankina susirgus jūros liga. Hilzonda vis zujo pirmyn atgal 
tomis gatvelėmis, tomis skliautuotomis galerijomis, tais laiptais, 
vedančiais į bokštelius, čia viena, čia traukdama už rankos savo 
vaikelį. Bado varpai skambino tuščioje jos galvoje; ji jautėsi 
lengva, guvi, nelyginant tie paukščiai, be perstojo sukantys ratus 
tarp bažnyčios smailių, o alpuliai būdavo jai nelyg lytinio pa- 
sitenkinimo akimirkos. Kartais, nulaužusi nuo sijos nukarusį 
ilgą varveklį, ji prasižiodavo ir čiulpdavo tą gaivą. Žmonės 
aplink ją, rodės, išgyveno tą pačią pavojingą euforiją; nors vaidai 
dėl duonos kriaukšlės ar kokio supuvusio kopūsto nesiliaudavo, 
savotiškas švelnumas, trykštantis iš jų širdžių, būrė tuos nelai- 
mėlius ir išbadėjėlius į vientisą masę. Vis dėlto nepatenkintieji 
jau kuris laikas išdrįsdavo pakelti balsą; abejingųjų nebepri- 
baigdavo: jų buvo per daug. 

Johana perpasakodavo savo šeimininkei niūrius gandus apie 
tai, kokia mėsa dalijama Žmonėms. Hilzonda valgė ją ir, regis, 
nieko negirdėjo. Žmonės gyrėsi paragavę ežio, žiurkės ar dar 
ko blogiau, o miestelėnai, laikydavęsi griežtų papročių, staiga 
pradėjo įžūliai puikuotis ištvirkavimu, vargiai įmanomu tiems 
skeletams ir šmėkloms. Niekas jau nebesislėpė tuštindamas 
ligotą kūną; iš nuovargio niekas nebelaidojo mirusiųjų, tačiau 
lavonai, suversti į krūvas kiemuose, sušaldavo ir nebedvokdavo. 

Niekas nekalbėjo ir apie maro grėsmę, kurios galėjai laukti sulig 
pirmaisiais balandžio saulės spinduliais: niekas nesitikėjo iki 
tol ištversiąs. Niekas nekalbėjo ir apie tai, kad priešas vis artėja, 
tolydžio užpildamas griovius, nei apie puolimą, kuris, atrodė, 
įvyks netrukus. Tikinčiųjų veiduose atsirado sukta skuodžian- 
čių skalikų, neva negirdinčių už nugaros pliaukšinčio vytinio, 
išraiška. 

Galiausiai vieną dieną vyras, stovintis greta Hilzondos ant 
pylimo, parodė į kažką ranka. Grublėta lyguma judėjo ilga 
kolona, arklių voros trypė atšilusį purvą. Iš nusilpusių krūtinių 
ištrūko džiaugsmo šūksniai, pasigirdo himnų posmai: ar tai ne 
anabaptistų, sušauktų Olandijoje ir Gelderlende, kariaunos, apie 
kurias nesiliaudami kalbėjo Bernardas Rotmanas ir Hansas 
Bokholdas? Juk tai broliai, atvykę gelbėti saviškių! Tačiau ne- 
trukus tie pulkai ėmė broliautis su vyskupo kariauna, supančia 
Miunsterį; kovo vėjas plazdino vėliavas, tarp kurių kažkas 
atpažino Heseno kunigaikščio vėliavą; šis liuteronas susivienijo 
su stabmeldžiais, kad sunaikintų Šventuosius. Vyrams pavyko 
išjudinti akmens luitą sienos viršuje ir taip suknežinti kelis 
kareivius, besidarbavusius su kirtikliais bastiono papėdėje. 
Panaktinio šūvis nukirto heseniečių pasiuntinį. Puolantieji at- 
sakė arkebuzų šūviais, paklodami ne vieną. Po to jau niekas 
nieko nebemėgino. Tačiau lauktasis puolimas neprasidėjo nei 
tą naktį, nei artimiausiomis naktimis. Prabėgo penkios inertiško 
letargo savaitės. 

Bernardas Rotmanas jau seniai buvo išdalijęs savo maisto 
likučius ir vaistų atsargas; Karalius, kaip buvo pratęs, mėtė pro 
langą miniai saujas grūdų, bet likusių maisto atsargų, paslėptų 
po grindimis, neatidavė. Jis daug miegojo. Prieš eidamas pasku- 
tinį kartą sakyti pamokslo kone tuščioje aikštėje, pusantros paros 
išmiegojo katalepsiniu miegu. Jau kurį laiką jis nebelankė nak- 
timis Hilzondos; septyniolika gėdingai išvarytų jo Žmonų pa- 
keitė vos tesubrendusi mergaičiukė, truputį mikčiojanti, ap- 
dovanota pranašavimo galia; jis švelniai vadino ją savo baltąja 

paukštele ir Arkos balandėle. Hilzonda, Karaliaus palikta, nei 
nusiminė, nei supyko, nei nustebo; riba tarp to, kas buvo ir ko 
nebuvo, jai nusitrynė; regis, ji ir pamiršo buvus Hanso mylimoji. 
Tačiau dabar nebejautė jokių varžtų - kartą vidury nakties 
palaukė pargrįžtant Kniperdolingo: norėjo sužinoti, ar jai pa- 
vyks įjaudrinti tą drūtą kūną; jis praėjo pro šalį nė nežvilgtelėjęs 
įją, niurnėdamas, dėl kažko susirūpinęs, tik jau ne dėl moters. 
Tąnakt, kai vyskupo kariuomenė įžengė į miestą, apie vi- 
durnaktį Hilzondą pažadino nudurto sargybinio riaumojimas. 
Du šimtai išdaviko lydimų landsknechtų buvo įvesti pro ga- 
linius vartus. Bernardas Rotmanas, vienas pirmųjų išgirdęs 
pavojaus signalą, užmiršęs ligą puolė į gatvę, jo marškinių 
skvernai juokingai plaikstėsi apie liesas kojas; jam pavyko, nes 
buvo nušautas vieno vengro, nesupratusio vyskupo įsakymų, 
skelbusių, jog sąmokslo vadus reikia atvesti gyvus. Karalius, 
užkluptas bemiegant, kovėsi traukdamasis iš kambario į kam- 
barį, iš koridoriaus į koridorių, narsiai, vikriai, lyg dogų vejama 
katė; išaušus Hilzonda matė, kaip jis eina per aikštę be teatra- 
liškų pablizgų, plikas iki juosmens, pusiau sulinkęs nuo rimbo 
kirčių. Jį spirte įspyrė į didžiulį narvą, kuriame anksčiau jis 
uždarydavo nepatenkintuosius ir abejinguosius prieš paskelb- 
damas jiems nuosprendį. Pusiau pribaigtas Kniperdolingas buvo 
paliktas ant suolo kaip negyvas. Kiaurą dieną mieste aidėjo 
sunkūs kareivių žingsniai; tasai ritmingas garsas reiškė, kad 
pamišėlių tvirtovėje vėl įsiviešpatavo sveikas protas pavidalu šitų 
žmonių, kurie už tvirtą atlyginimą parduoda savo gyvybę, nu- 
statytomis valandomis geria ir valgo, pasitaikius progai grobia 
ir žagina, bet kažkur turi seną motiną, taupią žmoną, menką ūkelį, 
kur grįš pasenę ir suluošinti; jie lanko pamaldas, kai yra verčiami, 
ir gan santūriai tiki Dievą. Egzekucijos prasidėjo vėl, bet šįkart 
jas paskelbė teisėta valdžia, be to, joms pritarė popiežius ir Liu- 
teris. Tie skarmaluoti, išblyškę Žmonės su išpuvusiomis nuo ba- 
do dantenomis nupenėtiems samdomiems kareiviams buvo tik 
šlykštūs kirminai, kuriuos sutraiškyti nesunku ir negaila. 

Pasibaigus pirmajai sumaiščiai Katedros aikštėje, pakylos, 
ant kurios Karalius rengdavo posėdžius, apačioje prasidėjo 
viešas teismas. Mirtininkai miglotai suvokė, kad Pranašo pa- 
žadai jiems išsipildys kitaip, nei jie tikėjosi, kaip visada ir būna 
su pranašystėmis: jų negandos artėja prie pabaigos, ir jie be jokių 
kliūčių žengs tiesiai į tą didžiulį raudoną dangų. Nedaugelis 
tekeikė Žmogų, įtraukusį juos į tą atpirkimo sarabandą. Kai kurie 
širdies gilumoje suvokė jau seniai geidę mirties, kaip geidžia 
nutrūkti pernelyg smarkiai įtempta styga. 

Hilzonda savo eilės laukė iki pat vakaro. Apsivilko gra- 
žiausią iš likusių suknelių, kasas susisegė sidabro smeigėmis. 
Galiausiai pasirodė keturi kareiviai; tai buvo dorai savo darbą 
dirbantys storžieviai. Ji čiupo už rankos mažąją Martą, kuri 
pradėjo verkti, ir tarė: 

— Eikš, vaikeli, mudvi keliaujame pas Dievą. 

Vienas vyriškių ištraukė nekaltąją motinai iš rankų ir sviedė 
Johanai, o ši prispaudė ją prie juodo korsažo. Hilzonda nusekė 
paskui juos tylėdama. Ėjo taip greitai, kad budeliai turėjo pa- 
spartint žingsnį. Kad nesukluptų, abiem rankom pakėlė ilgas 
žalio šilko suknelės palas, tad rodės, kad žengia bangomis. 
Užlipusi ant pakylos, miglotai išskyrė tarp lavonų buvusius 
pažįstamus, vieną iš buvusių karalienių. Susmuko ant tos dar 
šiltos krūsnies ir atkišo kaklą. | 

Simono kelionė virto kryžiaus keliu. Didžiausi jo skolininkai 
išprašė jį nieko nesumokėję iš baimės, kad pripildys anabaptisto 
kišenę ar krepšį; iš sukčių ir šykštuolių lūpų pylėsi priekaištai. 
Jo svainis Žiustas Ligras pareiškė negalįs iškart grąžinti tų 
didžiulių sumų, kurias Simonas įdėjo į jo banką Antverpene; 
beje, jis jautėsi geriau elgiąsis su Hilzondos ir jos vaiko turtu 
nei koksai paikius, susidėjęs su valstybės priešais. Nunarinęs 
galvą lyg išvarytas elgeta, Simonas praėjo pro tą prekybos namų, 
kuriuos pats padėjo įsteigti, portalą - išdailintą skulptūromis ir 

paauksintą nelyginant relikvijorius. Nepavyko jam ir kaip aukų 
rinkėjui: tik keletas nelaimėlių sutiko nuleisti sau kraują vardan 
Brolių. Dusyk apklaustas bažnytinės valdžios, turėjo pamokėti, 
kad nepakliūtų į kalėjimą. Jis taip ir liko iki pat galo turčium, 
kurį gina jo florinai. Dalį tokiu būdu surinktos menkos sumos 
pavogė smuklininkas Liubeke, kurio namuose Simonas nuvirto, 
ištiktas apopleksijos priepuolio. 

Kadangi sveikatos būklė vertė jį keliauti dažnai sustojant, 
Miunsterį jis išvydo tik puolimo išvakarėse. Viltis įsigauti į 
apsuptą miestą pasirodė besanti bergždžia. Kunigaikščio-vys- 
kupo, kuriam Simonas kitados buvo padaręs paslaugų, stovyk- 
loje jis buvo sutiktas nedraugiškai, nors jo ir neapstumdė, todėl 
prisiglaudė viename ūkyje prie vandens griovių ir pilkų mūrų, 
atskyrusių jį nuo Hilzondos ir vaiko. Prie nušveisto medinio 
ūkininkės stalo valgydavo drauge su teisėju, pakviestu į netrukus 
prasidėsiantį bažnytinį teismą, vyskupui tarnaujančiu karininku 
ir keletu persimetėlių, kuriems pavyko pasprukti iš Miunsterio; 
šie be paliovos pasakojo apie tų įtikėjusiųjų beprotybę ir Karaliaus 
nusikaltimus. Tačiau Simonas leido pro ausis tų išdavikų pais- 
talus, šmeižiančius kankinius. Trečią dieną po miesto užėmimo 
jis pagaliau gavo leidimą patekti į Miunsterį. 

Galynėdamasis su ta birželio ryto saule ir sausu vėju, kaskart 
vis pasiklysdamas mieste, kurį žinojo tik iš nuogirdų, jis sunkiai 
žingsniavo kariuomenės patruliuojamomis gatvėmis. Po viena 
Didžiojo turgaus aikštės arkada atpažino Johaną, sėdinčią ant 
slenksčio su vaiku ant kelių. Mergaitė subaubė, kai nepažįs- 
tamasis pasilenkė ją pabučiuoti; netarusi nė žodžio, Johana 
padarė reveransą, kaip ir derėjo tarnaitei. Simonas stumtelėjo 
duris su išlaužtais užraktais, apėjo tuščius pirmojo aukšto, 
paskui ir kitų aukštų kambarius. 

Išėjęs į lauką, patraukė egzekucijų aikštės link. Nuo pakylos 
karojo žalio brokato skiautė; pagal tą audeklą jis iš tolo atpažino 
Hilzondą, prispaustą krūvos negyvėlių. Negaišdamas prie kūno, 
kurį paliko siela, ir nesmalsaudamas grįžo pas tarnaitę ir vaiką. 


70 Klajonių metai 


Gatve praėjo kerdžius, vedinas karve, nešinas kibiru ir kė- 
dute, jis garsiai siūlė pirkti šviežią pieną; namuose priešais vėl 
atsidarė taverna. Už kelis Simono duotus liarus Johana pripylė 
alavo taures. Židinyje suspragsėjo ugnis, ir netrukus dzingtelėjo 
mergytės laikomas šaukštas. Po truputį aplink juos vėl ėmė 
dvelkti šeimyniniu gyvenimu, jis pamažėle užliejo tuos apleistus 
namus, kaip potvynis užlieja paplūdimį, nusėtą jūros išmestų 
rąstgalių, nuskendusių laivų lobių ir jos gelmėse gyvenančių 
krabų. Tarnaitė paklojo šeimininkui Kniperdolingo lovą, kad 
jam nereikėtų vargintis kopiant laiptais. Iš pradžios ji tik slogia 
tyla atsakinėjo į pašildytą alų lėtai geriančio senio klausimus. 
Kai pagaliau prabilo, iš jos lūpų tesprūdo atmatų versmė, tvos- 
kianti pamazgomis ir sykiu Biblija. Karalius tai senai husitei 
visiems laikams liko tik driskius, kuriam valgyt paduodama 
virtuvėje, bet kuris drįsta miegoti su šeimininko žmona. Viską 
išsakiusi, ji puolė šveisti grindis, triukšmingai brūžindama 
šepečiais, barškindama medinius kibirus, pliaukšėdama šlapiais 
skudurais. 

Tą naktį Simonas mažai miegojo, bet, kitaip nei manė tar- 
naitė, jį kankino ne pasipiktinimas, ne gėda, o tas švelnesnis 
skausmas, kuris vadinamas gailesčiu. Dusdamas nuo nakties 
tvankumo, jis galvojo apie Hilzondą kaip apie prarastą dukrą. 
Pyko ant savęs, kad paliko ją vieną įveikti tą sunkų tarpsnį, 
paskui įtikinėjo save, jog kiekvienam sava dalia, tik jam vienam 
skirta gyvenimo ir mirties duonos riekė, ir teisinga, jog Hilzonda 
turėjo suvalgyti tą riekę savaip ir lemtąją valandą. Ji aplenkė jį 
ir šįkart: anksčiau nei jis patyrė paskutiniąsias kančias. Jis vis 
dar buvo drauge su tais tikinčiaisiais prieš Bažnyčią ir valstybę, 
kurios juos sutraiškė; Hansas ir Kniperdolingas praliejo kraują, 
bet ar buvo galima tikėtis ko kito šitame kruviname pasaulyje? 
Jau daugiau kaip penkiolika amžių praėjo nuo to laiko, kai Dievo 
Karalystė žemėje, kurią Jonas, Petras ir Tomas turėjo išvysti savo 
akimis, buvo tingiai nutremta į amžių galą bailiųjų, abejingųjų 
ir apsukriųjų. Pranašas išdrįso paskelbti čia, žemėje, dangaus 

Karalystę. Jis rodė kelią, net jei netyčia ir nuklydo ne tuo taku. 
Hansas Simonui liko Kristumi ta prasme, kuria kiekvienas žŽmo- 
gus galėtų būti Kristus. Jo beprotybės atrodė ne tokios šlykščios 
kaip apdairios fariziejų ir išminčių nuodėmės. Našlys nesi- 
piktino, kad Hilzonda ieškojo Karaliaus glėbyje džiaugsmų, 
kurių jis jau seniai nebegalėjo jai suteikti: Šventieji, palikti savo 
pačių valiai, net prarasdavo saiką mėgaudamiesi palaima, gims- 
tančia iš kūnų sąjungos, tačiau tie kūnai, išsigavę iš pasaulio 
saitų, jau mirę viskam, kas išoriška, savo glamonėse, be abejonės, 
pažino ir aistringesnę sielų jungimosi formą. Alus atpalaidavo 
to seno žmogaus krūtinę, padėjo panirti į atlaidumą, kuriame, 
be nuovargio, buvo ir juslinio, veriamo gerumo. Hilzonda bent 
jau ilsėjosi ramybėje. Galvūgaly degančios žvakės šviesoje jis 
matė, kaip po lovą ropoja musės, kurių tokiu metu knibždėte 
knibžda Miunsteryje; gal jos buvo nutūpusios ir ant to balto 
veido; jis jautė santarvę su tais dūlėsiais. Staiga jį nusmelkė 
mintis, kad Naujasis Kristus nežmoniškai kankinamas kas rytą 
maitojant jo kūną žnyplėmis bei įkaitinta geležimi, ir jam pasi- 
darė bloga; prirakintas prie to pajuokai išstatyto Sopulingojo 
Vyro, jis vėl paniro į kūnų, kuriems suteikta taip maža džiaugs- 
mų ir šitieka kančių, pragarą; jis kentėjo drauge su Hansu taip, 
kaip kad Hilzonda patirdavo su juo svaiginančius malonumus. 
Kiaurą naktį išsikankinęs po paklode kambaryje, kur viešpatavo 
niekingas komfortas, jis nuolat atsitrenkdavo į tą Karaliaus, 
gyvo įkalinto narve vidury aikštės, vaizdą - taip Žmogus gan- 
grenuota koja netyčia vis užgauna tą nesveiką galūnę. Kalbė- 
damas maldas, skausmo, vis smarkiau gniaužiančio jam širdį, 
atsiduodančio į kairį petį ir nusmelkiančio iki riešo, jis nebeskyrė 
nuo replių, sužnybusių Hanso rankas ties pečiais ir surakinusių 
krūtine. 

Vos sustiprėjęs tiek, kad galėjo žengti kelis žingsnius, Si- 
monas nusigavo iki Karaliaus narvo. Miunsteriečiams tasai 
spektaklis jau buvo nusibodąęs, bet vaikai, prilipę prie geležinių 
virbų, vis dar mėtė į narvą smeigtukus, arklio mėšlą ir aštrius 

kaulus, kuriuos belaisvis norom nenorom mindė basomis kojo- 
mis. Sargybiniai vangiai stumdė tuos nevidonus, kaip kitados 
darydavo puotų salėje: monsinjoras fon Valdekas norėjo, kad 
Karalius ištvertų iki egzekucijos, numatytos ne anksčiau kaip 
vasaros vidury. 

Belaisvis buvo ką tik grąžintas į narvą pasibaigus kankinimo 
seansui; susigūžęs kampe, jis vis dar drebėjo. Jo apsiaustas ir 
žaizdos dvokė. Tačiau to menko žmogelio akys tebebuvo gyvos, 
o balsas - jaudinantis aktoriaus balsas. 

— Siuvu, kerpu, daigstau, - dainavo pusbalsiu pasmerktasis. — 
Esu tik vargšas siuvėjo pameistrys... Drabužiai iš odos... Besiūlės 
sutanos rumbė... Nesukarpykit kūrinio, kurį... 

Ūmai nutilo, vogčiomis apsidairė kaip žmogus, kuris nori 
išsaugot savo paslaptį ir kartu ją atskleisti. Simonas Adriansenas 
nustūmė sargybinius, jam pavyko prakišti ranką pro geležinius 
virbus. 

— Tesaugo tave Viešpats, Hansai, — ištarė tiesdamas jam 
ranką. 

Į namus Simonas grįžo išsekęs, tarytum po ilgos kelionės. 
Nuo to laiko, kai paskutinį kartą iš jų išėjo, daug kas pasikeitė, 
ir pamažėle Miunsteris atgavo nuobodžią kasdienę savo iš- 
vaizdą. Katedra aidėjo nuo bažnytinių giesmių. Už poros žings- 
nių nuo vyskupijos rūmų prelatas vėl įkurdino savo meilužę, 
gražiąją Juliją Alt, bet ta santūri persona nesukėlė skandalo. 
miestą, jau nebesirūpindamas, kas jame dedasi. Tačiau tas retas 
andainykštis jo gerumas buvo išsekęs lyg versmė. Vos pargrįžęs 
iškart išliejo pyktį ant Johanos, kad neparūpino jam plunksnos, 
rašalo buteliuko ir popieriaus, kaip buvo prašęs. Kai visa tai 
buvo paduota, sėdo rašyti laišką seseriai. 

Beveik penkiolika metų jis nepalaikė su ja jokių ryšių. Ge- 
raširdė Salomėja ištekėjo už jauniausiojo galingos bankininkų 

Fugerų šeimos sūnaus. Saviškių nuskriaustas Martinas pats 
susikrovė turtus; nuo amžiaus pradžios jis gyveno Kelne. Si- 
monas prašė juos pasirūpinti jo vaiku. 

Salomėja gavo tą laišką savo vasarnamyje Liulsdorfe, kur 
jas tvarkyti paklodes ir plonus apatinius baltinius, liepė kinkyti 
karietą net nepaklaususi bankininko nuomonės, nes buitiniuose 
reikaluose šis neturėjo balso, prisikrovė jon maisto, antklodžių 
ir nudardėjo per neramumų nuniokotą kraštą į Miunsterį. 

Simoną rado gulintį lovoje: galva ilsėjosi ant keturgubai 
sulenkto seno palto, ji iškart pakeitė jį pagalve. Kupina to buko 
moterų gerumo, kai jos ligą ir mirtį stengiasi paversti menkais 
bereikšmiais negalavimais, kurie tik tam ir sugalvoti, kad būtų 
numaldyti motiniško rūpesčio, viešnia pradėjo tartis su tarnaite, 
kuo ligonį maitinti, kaip patogiau paguldyti, kada paduoti 
naktipuodį. Mirštantysis pažvelgė į seserį šaltu žvilgsniu, at- 
pažino ją, tačiau pasinaudojo ligonio būkle, kad valandėlei 
nustumtų įprastų pasisveikinimų sukeliamą nuovargį. Galiau- 
siai kilstelėjo ir pasibučiavo su Salomėja, kaip visada darydavo. 
Paskui dalykiškai, kaip ir dera verslo žmogui, išvardijo turtus, 
kurie turėjo atitekti Martai, ir tas sumas, kurias kuo skubiausiai 
jai reikėjo atgauti. Vekseliai gulėjo jam po ranka sulankstyti 
vaškuotėje. Sūnums, kurių vienas buvo įsikūręs Lisabonoje, 
kitas Londone, trečias turėjo spaustuvę Amsterdame, nereikėjo 
nei jo žemiškų turtų likučių, nei jo palaiminimo; Simonas viską 
paliko Hilzondos vaikui. Senis, regis, užmiršo pažadus Di- 
džiajam Restitutoriui ir vėl prisitaikė prie papročių to pasaulio, 
kurį buvo bepaliekąs ir kurio nebeketino keisti. O gal šitaip 
išsižadėdamas taisyklių, kurios jam buvo brangesnės už gyveni- 
mą, mėgavosi iki galų galės karčia visa ko atsisakymo saldybe. 

Salomėja mylavo mergaitę ir graudinosi, žiūrėdama į liesas 
jos kojytes. Ji neištardavo nė trijų sakinių, nepaminėdama skais- 
čiausiosios Mergelės ir visų Kelno šventųjų, šaukėsi jų pagalbos: 
juk Marta būtų buvusi auklėjama stabmeldžių, suvokė Simonas. 

Ištverti šitai buvo sunku, bet ne sunkiau nei vienų įtūžį, kitų 
vangumą, ne sunkiau nei senatvę, kuri trukdo vyrui patenkinti 
žmoną, ne sunkiau negu rasti mirusius tuos, kuriuos buvai 
palikęs gyvus. Simonas stengėsi galvoti apie Karalių, mirštantį 
narve, bet dabar Hanso kančios jau nebereiškė to, ką reiškė 
vakar; jos buvo pakeliamos, kaip ir tas skausmas Simono krū- 
tinėje, kuris išnyks drauge su juo. Jis meldėsi, tačiau kažkas jam 
sakė Amžinąjį nebeprašius jo, kad melstųsi. Jis pasistengė dar 
kartą išvysti Hilzondą, bet mirusiosios veidas nebeišniro. Jam 
teko grįžt į ankstesnius laikus, į mistines vestuves Briugėje, kai 
paslapčia buvo pasidalyta duona ir vynu, o už gilios korsažo 
iškirptės galėjai nuspėti esant ilgas tyras krūtis. Bet ir tas vaizdas 
išnyko; jis vėl išvydo pirmąją savo žmoną, tą švelnią sielą, su 
kuria mėgaudavosi grynu oru savo sode Flesinge. Išgąsdintos 
gilaus atodūsio, prie lovos pripuolė Salomėja ir Johana. Jis buvo 
palaidotas Šventojo Lambrechto bažnyčioje prieš tai atlaikius 
mišias. 


KELNO FUGERAI 


Fugerai gyveno Kelne, Šventojo Gereono bažnyčios aikštėje, 
mažuose kukliuose namuose, kur viskas buvo sutvarkyta taip, 
kad būtų patogu ir ramu. Čia visada tvyrojo saldžių pyragų ir 
vyšnių trauktinės kvapai. 

Po ilgų meniškai sutaisytų pietų ar vakarienės Salomėja 
mėgdavo pagaišuoti prie stalo, šluostydamasi lūpas damastine 
servetėle; ji mėgdavo apjuosti savo apkūnų liemenį ir rausvą 
kaklą aukso grandinėmis, mėgo dėvėti prabangius audinius - 
rūpestingai, kone pagarbiai iškarštoje ir suaustoje jų vilnoje lieka 
tos švelnios gyvų ėriukų šilumos. Raukiniai, dengiantys krūtinę, 
nors ir negriežtino jos išvaizdos, santūrumu liudijo ją esant 
kuklią ir padorią. Tvirti jos pirštai lakstydavo svetainėj stovinčių 
mažų kilnojamųjų vargonėlių klavišais; jaunystėje ji gražiu 
vingriu balsu giedodavo madrigalus ir bažnyčios motetus; ji 
mėgo tas garsų pynes, kaip mėgo savo siuvinėjimus. 

Tačiau didžiausias jos rūpestis buvo valgio gaminimas: baž- 
nytinį kalendorių, kurio namuose buvo pamaldžiai laikomasi, 
antrino kulinarinis kalendorius: agurkų ar uogienių sezonas, 
varškės ar šviežių silkių adventas. Martinas buvo liesas Žmo- 
geliukas, žmonos gaminami patiekalai nėjo jam į kūną. Tasai 
grėsmingas verslo reikaluose dogas namie virsdavo romiu spa- 
nieliu. Didžiausia jo narsa būdavo išpoškinti prie stalo nešvan- 
kias istorijas ir tuo sukelti tarnaičių juoką. Sutuoktiniai turėjo 
sūnų Sigismundą: šešiolikmetis jis išplaukė su Gonsaliu Pisaru 

į Peru, kur bankininkas buvo investavęs nemažą kapitalą. Jie 
nebesitikėjo jį pamatysią, nes pastaraisiais metais reikalai Limoje 
smarkiai pakrypo blogyn. Tą netektį švelnino dar visai mažytė 
duktė; Salomėja juokaudama pasakodavo apie tą vėlyvą nėš- 
tumą: esą jį nulėmė iš dalies devynių dienų maldos, iš dalies 
kaparių padažas. Mergaitė buvo beveik vienmetė su Marta; 
pusseserės miegojo vienoje lovoje, žaidė tais pačiais žaislais, 
vienodai pamokomai gaudavo per užpakalį, o vėliau lankė tas 
pačias dainavimo pamokas ir dėvėjo vienodus papuošalus. 
Kartais varžovai, o kartais susimokėliai, storulis Žiustas 
Ligras ir laibasis Martinas - Flandrijos šernas ir Reino žebenkš- 
tis, kits kitą sekė, iš tolo kits kitam patardavo, kits kitą palaikė 
arba kenkė kits kitam daugiau kaip trisdešimtį metų. Žinojo 
tikrąją vienas kito vertę, ko neišmanė nei gvėros, apakę dėl jų 
turto, nei valdovai, kuriems jie tarnavo ir kuriais naudojosi. 
Martinas kone skatiko tikslumu žinojo, ko verti, perskaičiavus 
pinigais, fabrikai, dirbtuvės, laivų statyklos ir beveik kuni- 
gaikštiškos žemės valdos, į kurias Anri Žiustas buvo investavęs 
savo auksą; akinanti flamando prabanga ir du trys išbandyti 
triukai, visada tie patys, padėdavę senajam Žiustui išbristi iš 
bėdos, teikė Martinui medžiagos puikioms istorijoms. O Anri 
Žiustas, tas nuolankus tarnas, pagarbiai skolindavęs Nyderlan- 
dų Regentei sumas, kurių reikėjo pirkti itališkiems paveikslams 
ir labdarai, trindavo rankas sužinojęs, kad Palatino elektorius 
„ar Bavarijos kunigaikštis užstatė savo brangenybes Martinui, 
paskolas išmaldavę už palūkanas, vertas žydų lupikautojų; tegu 
ir su pašaipiu gailesčiu - jis gyrė tą žiurkę, kuri santūriai graužė 
pasaulio pagrindą, užuot suleidusi į jį visus dantis, tą geibų 
žmogeliuką, kuris niekino turtus, galimus išvysti, paliesti ir 
konfiskuoti, bet kurio parašas lapelio apačioj buvo vertas Ka- 
rolio V parašo. Tie pinigų skolintojai, taip gerbiantys to meto 
galinguosius, būtų buvę labai nustebinti, jei kas jiems būtų 
pasakę, kad nustatytai tvarkai jie pavojingesni už netikėlį turką 
arba maištaujantį valstietį; pasinėrę į tos akimirkos reikalus ir 

smulkmenas, kas taip būdinga jų padermei, jie nė neįtarė, kokią 
trikdančią galią turi jų aukso maišai ir užrašų knygelės. Ir vis 
dėlto, sėdėdami už prekystalio ir regėdami, kaip prieš šviesą 
išnyra griežtas riterio siluetas (išdidi laikysena slepia jo baimę, 
kad tik nebūtų išprašytas) ar meilikaujantis vyskupo, norinčio 
be didelių išlaidų baigti statyti savo katedros bokštus, profilis, 
jie kartais nesuturėdavo šypsenos. Kitiems - varpų arba bom- 
bardų skambesys, nartūs arkliai, nuogos arba brokatais vil- 
kinčios moterys, o jiems - toji gėdinga ir įstabi materija, atvirai 
smerkiama, o paslapčiomis garbinama ar godojama, tarsi ji būtų 
tos slaptos kūno dalys: taip mažai apie ją kalbama ir taip nuolat 
galvojama, - ta geltona substancija, be kurios ponia Imperija 
neatsigultų į princo lovą, o monsinjoras negalėtų sumokėti už 
savo mitros brangakmenius, auksas, kurio stoka ar perteklius 
nulemia - skelbs Kryžius karą Pusmėnuliui ar neskelbs. Šie 
pinigų skolintojai jautėsi esą tikrovės valdovai. 

Kaip Martiną nuvylė Sigismundas, taip ir storulį Ligrą nu- 
vylė vyresnysis jo sūnus. Per dešimt metų jie beveik negavo iš 
Anri Maksimiliano jokių žinių, jis tik kelissyk paprašė pinigų ir 
atsiuntė tomelį prancūziškų eilėraščių, išperėtų, matyt, Italijoje 
tarp dviejų kampanijų. Iš jo galėjai laukti tik nemalonumų. 
Norėdamas išvengti naujų nusivylimų, bankininkas-pirklys 
jam širdimi, sulaukė amžiaus, kai galėjo deramai stumdyti 
skaitytuvų rutuliukus, Ligras pasiuntė jį mokytis banko sub- 
tilybių pas neklystantį Martiną. Dvidešimtmetis Filiberas buvo 
jau įmitęs; įgimtas kaimiškumas prasikišdavo pro manieras, 
kurių jis taip uoliai mokėsi; mažutės pilkos akelės blizgėjo pro 
visada pusiaumirkų vokų plyšį. Tas Mecheleno dvaro didžiojo 
iždininko sūnus galėjo dėtis princu, bet jam labiau magėjo 
įsigudrint iškart surasti klaidas tarnautojų skaičiavimuose; nuo 
ryto iki vakaro tamsiame galiniame kambaryje, kur skribos 

gadino sau akis, jis visą laiką tikrindavo tas D, tas M, tas Xir C, 
derinamas su L ir I, kad išeitų skaičiai; arabiškus skaitmenis 
Martinas niekino, nors neneigė, kad jie patogūs ilguose sudėties 
veiksmuose. Bankininkas priprato prie to tylaus berniuko. Kai 
astmos ar podagros priepuolis priversdavo jį pagalvoti apie 
dienų galą, jis tardavo Žmonai: 

— Tas storas paikšius pakeis mane. 

Filiberas, regis, buvo įnikęs į savo registrus ir rašalo gran- 
diklius. Tačiau ironijos šlakelis kartais žybteldavo iš po pusiau- 
mirkų vokų; būdavo, tikrindamas globėjo bylas, tardavo sau, 
jog ateis laikas, kai po Anri Žiusto ir Martino stos apsukruolis 
Filiberas, nuovokesnis už pirmąjį ir nuožmesnis už antrąjį. Nes 
tik jau ne jis būtų sutikęs, kad Portugalija mokėtų savo skolas 
tokiomis menkomis palūkanomis: šešiolika dinarų už livrą, ir 
dar išmokant ketvirčiais per keturias didžiąsias metų muges. 

Sekmadieniais jis dalyvaudavo šeimos susirinkimuose, va- 
sarą jie vykdavo pavėsinėje, žiemą — svetainėje. Pakviestas į 
svečius prelatas cituodavo lotyniškus posakius, Salomėja, žais- 
davusi su kaimyne trik trak, kiekvieną sėkmingą ėjimą palydė- 
davo Reino krašto patarle, o Martinas, privertęs abi mergaites 
mokytis kalbėti prancūziškai, kas taip pritinka moterims, ir pats 
vartodavo tą kalbą, kai reikėdavo išreikšti mintis, subtilesnes 
ar aukštesnes už tas, kurios išsakomos paprastą darbo dieną. 
Kalbos sukdavosi apie Saksonijos karą ir jo poveikį vekselių 
diskontui, apie erezijos plitimą ir, nelygu sezonas, apie vy- 
nuogių rinkimą ar karnavalą. Būdavo šaipomasi iš dešiniosios 
bankininko rankos, sentencijas mėgstančio ženeviečio, vardu 
Zebediejus Krė, už jo baisėjimąsi pypkėmis ir vynu. Tasai Zebe- 
diejus ne itin neigė, jog paliko Ženevą apkaltintas lošimo namų 
įsteigimu ir nelegalia kortų gamyba, bet visą bėdą už tuos 
nusižengimus prieš įstatymą suvertė savo ištvirkėliams drau- 
gams, dabar teisingai nubaustiems, ir neslėpė ketinąs kada nors 
sugrįžti į tą Reformos lopšį. Prelatas protestuodavo, grasinda- 
mas pirštu, apmautu violetiniu žiedu, kažkas juokais cituodavo 

nešvankius Teodoro de Bezo, dailaus jaunuolio, nepriekaiš- 
tingojo Kalvino numylėtinio, eilėraštukus. Prasidėdavo ginčai, 
palaikys ar nepalaikys konsistorija komersantų privilegijas, bet 
šiaip jau niekas nesistebėjo, kad turtingi miestelėnai prisitai- 
kydavo prie dogmų, kurias skelbė jų miesto tėvai. Po vakarienės 
Martinas pasivedėdavo prie lango nišos kokį valstybės patarėją 
ar slaptą Prancūzijos karaliaus pasiuntinį. Bet galantiškas pa- 
ryžietis netrukus pasiūlydavo grįžti prie damų. 

Kai Filiberas užkliudydavo liutnios stygas, Benedikta ir 
Marta, susikabinusios rankomis, atsistodavo. Meilės knygos mad- 
rigaluose buvo pasakojama apie ėriukus, gėles ir ponią Venerą, 
bet padugnės anabaptistai ar liuteronai, prieš kuriuos tasai 
Bažnyčios tėvas iš ryto būdavo nugriaudėjęs pamokslą, pritai- 
kydavo madingas jų melodijas savo giesmėms. Būdavo, kartais 
Benedikta nejučia sugiedodavo psalmės versetą vietoj meilės 
dainos posmelio. Sunerimusi Marta parodydavo ženklais, kad 
ji nutiltų; tada merginos susėsdavo viena greta kitos, ir riturnelės 
nuščiūdavo, tik aidėdavo Šventojo Gereono varpas, kviečiantis 
į vakarines pamaldas. Storulis Filiberas, turėjęs gabumų šo- 
kiams, kartais pasiūlydavo Benediktai pasimokyti naujų figūrų; 
iš pradžių ji atsisakydavo, paskui vaikiškai džiaugsmingai pasi- 
leisdavo šokti. 

Pusseserės mylėjo viena kitą tyra angelų meile. Širdis neleido 
Salomėjai išskirti Martą su jos žindyve Johana, ir senoji husitė 
įskiepijo Simono vaikui savo dievobaimingumą ir griežtumą. 
Patyrusi Miunsterio siaubus Johana iš pažiūros pavirto sene, 
panašia į visas tas, kurios šlakstosi bažnyčioje švęstu vandeniu 
ir bučiuoja Agnus Dei. Tačiau širdies gilumoje ji vis dar jautė 
neapykantą šėtonams, vilkintiems brokato dalmatikas, aukso 
veršiams ir kūniškiems stabams. Toji paliegusi senė, kurios. 
bankininkas nesivargino atskirti nuo kitų bedančių moterų, 
mazgojusių dubenis jo virtuvėje, nuolat niurnėjo ne visam kam. 

Anot jos, šituose namuose, kupirgiose patogumų ir gerovės, 
blogis tarpstąs lyg Žiurkių vada minkštuose patalų pūkuose. 
Jis slepiąsis aukštoje ponios Salomėjos skrynioje ir Martino seife, 
didžiulėse statinėse rūsyje ir riebiuose padažuose ant pri- 
kaistuvių dugno, lengvabūdiškuose sekmadienio koncertų gar- 
suose, kvapniose vaistininko piliulėse ir Šventosios Apolinos 
relikvijoje, gydančioje dantų skausmą. Atvirai užsipulti Dievo 
Motinos, stovinčios laiptų nišoje, senė nedrįso, tačiau girdė- 
davai, kaip ji vis keikia tuos, kurie tuščiai degina aliejų prieš 
akmenines lėles. 

Kai Martai buvo jau šešiolika, Salomėja gerokai išsigando 
pamačiusi, kaip ji moko Benediktą niekinti keliaujančių ga- 
lanterininkų dėželes, prikrautas brangių niekučių, atvežtų iš 
Paryžiaus, Florencijos, arba bjaurėtis Kalėdomis su jų muzika, 
naujais drabužiais ir triufeliais kimšta žąsim. Dangus ir žemė 
tai šauniai moteriškei nekėlė jokių rūpesčių: mišios buvo proga 
išgirsti ką nors pamokomo, spektaklis — dingstis užsimesti 
trumpą kailinę peleriną žiemą, šilkinį švarką vasarą. Marija ir 
Kūdikėlis, nukryžiuotasis Jėzus, Viešpats, paskendęs savo 
debesyje, - visi jie karaliavo Rojuj ir ant bažnyčių sienų; patirtis 
ją išmokė, į kurią Švenčiausiųjų Mergelių kreiptis vienu ar kitu 
atveju, kad būtų išgirsta. Ištikus namuose bėdai, būdavo krei- 
piamasi į uršuliečių priorę, duodavusią gerus patarimus, nors 
tai nekliudė Martinui atvirai tyčiotis iš vienuolių. Indulgenci- 
jų pardavinėjimas, žinoma, nepadoriai išpūtė Šventojo Tėvo 
krepšius, bet pasinaudoti Dievo Motinos ir šventųjų kreditu, 
kad padengtum nusidėjėlio skolas, buvo tokia pat logiška 
operacija kaip ir bet kurio bankininko sandoriai. Martos keis- 
tybės buvo priskirtos jos liguistam būdui; kam būtų atėjusi į 
galvą šiurpi mintis, kad taip subtiliai auklėjama būtybė galė- 
tų ištvirkinti švelnią savo bendražygę, patraukti ją kankinamų 
ir deginamų klaidatikių pusėn ir vardan to, kad įsiveltų į 
Bažnyčios vaidus, išsižadėti kuklaus tylėjimo, taip derančio 
merginoms. 

Johana gebėjo tik viena - pamišėlės balsu postringauti savo 
jaunosioms šeimininkėms apie klystkelius; teisuolė, bet tamsi, 
ji negalėjo pasinaudoti Šventojo Rašto pavyzdžiais: vos kelias 
ištraukas tebuvo išmokusi iš jo atmintinai ir vis kartodavo jas 
savo olandiška tarme, ji buvo ne iš tų, kurios galėtų nurodyt 
doros kelią. Vos tas toli gražu negriežtas Martino duotas auklė- 
jimas išugdė merginų protą, Marta slapta įpuolė į knygas, ku- 
riose buvo kalbama apie Dievą. 

Pasimetusi sektų miške, apimta siaubo, jog neturi vadovo, 
Simono duktė baiminosi, kad tik neišsižadėtų senųjų paklydimų 
vardan naujos klaidos. Johana nuo jos nenuslėpė nei motinos 
patirtos gėdos, nei apmulkinto ir išduoto tėvo apgailėtino galo. 
Našlaitė žinojo, kad, atgręžę nugaras Romos nukrypimams, jos 
tėvai tik dar toliau žengė keliu, kuris neveda į dangų. Toji uoliai 
saugoma tyra mergaitė, niekada neišleidžiama į gatvę be tar- 
naitės, suvirpėdavo pagalvojusi, kad jai teks įsilieti į virkau- 
jančių tremtinių ar džiūgaujančių driskių, kurie traukė iš miesto 
į miestą, gretas; padorūs žmonės gena juos lauk, ir galo jie 
susilaukia ant šiaudų krūvos kalėjimo vienutėje arba ant laužo. 
Stabmeldystė jai buvo Charibdė, o maištas, skurdas, pavojus ir 
nusižeminimas - Scilė. Iš tos aklavietės ją labai apdairiai ištraukė 
pamaldusis Zebediejus: vienas Žano Kalvino rašinys - pasko- 
lintas jai atsargaus šveicaro gavus pažadą, kad niekam neišduos 
tos paslapties, ir perskaitytas nakčia, prie žvakės, taip saugantis, 
kaip kitos merginos saugosi skaitydamos meilės laišką - parodė 
Simono mergaitei, koks turi būti tikėjimas be jokių paklydimų, 
išlaisvintas iš silpnybių, griežtas net pačia savo laisve, kitaip 
tariant, maištas, virtęs įstatymu. Pasak Zebediejaus, evange- 
liškas tyrumas Ženevoje buvo neatskiriamas nuo biurgeriško 
apdairumo ir išminties: šokėjai, striksintys lyg pagonys už 
uždarų durų, smaližiai berniūkščiai, begėdiškai čiulpiantys 
Cukrų ar ledinukus per pamokslą, iki kraujų būdavo nuplakami 
rykštėmis; kitaip manantys - ištremiami, lošėjai ir ištvirkautojai 
baudžiami mirtimi; bedieviai teisingai pasmerkiami laužui. 

Užuot pasidavęs gašliems kraujo tvinksniams, kaip tas storulis 
Liuteris, kuris, vos tik išėjęs iš vienuolyno, iškart vedė vienuolę, 
pasaulietis Kalvinas ilgai laukė prieš susijungdamas tyriausia 
santuoka su viena našle; užuot tukęs prie princų stalo, metras 
Žanas svečius, apsilankančius Kanauninkų gatvėje, stulbindavo 
savo taupumu: įprastinis jo valgis buvo tik duona ir žuvis, kaip 
Evangelijoje, beje, toji žuvis - Lemano ežero upėtakiai - buvo 
rinktinė. 

Marta užkrėtė ta doktrina ir savo draugę, ėjusią iš paskos 
visame kame, kas buvo susiję su protu, užtat pirmavusią sielos 
dalykuose. Benedikta, regis, buvo pati šviesa; šimtmečiu anks- 
čiau vienuolyne ji būtų džiaugusis laime gyventi vien Dievuje; 
bet kadangi laikai jau buvo tokie, kokie buvo, toji ėriukė rado 
žalią žolę, druską ir tyrą vandenį evangelijų tikėjime. Naktimis 
savo nešildomame kambaryje, paniekinusios meilų antklodės 
ir pagalvės kvietimą, Marta ir Benedikta, sėdėdamos viena greta 
kitos, pašnabždomis vis skaitinėdavo Bibliją. Susiglaudę jų 
skruostai, rodės, buvo tiktai paviršius, per kurį susiliesdavo dvi 
sielos. Prieš perversdama lapą Marta palaukdavo, ko! Benedikta 
baigs skaityti puslapį, o jei kartais mažylė užsnūsdavo per tą 
šventą skaitymą, švelniai timpteldavo ją už plaukų. Sustingę 
nuo gerovės Martino namai miegodavo sunkiu miegu. Ir tik toje 
palėpėje dviejų tylių mergaičių širdyse lyg išmintingų tyrų 
mergelių lempa degė šaltas Reformacijos karštis. 

Bet Marta dar nedrįso balsiai išsižadėti popiežininkų šlykš- 
"tybių. Ji rasdavo dingsčių nesilankyti sekmadienio mišiose, 
tačiau tas nedrąsumas slėgė ją tarsi didžiausia nuodėmė. Zebe- 
diejus pritarė tokiam jos apdairumui: metras Žanas įspėdavo 
savo mokinius, kad vengtų nereikalingų skandalų, ir pirmas 
būtų pasmerkęs Johaną, kam ši užpučia žvakę laiptinėje prie 
Mergelės kojų. Švelni Benediktos širdis neleisdavo jai liūdinti 
saviškių ar kelti jiems nerimą, bet Marta Visų Šventųjų vakarą 
atsisakė melstis už savo tėvo sielą: kad ir kur jis dabar esąs, 
jam nereikią jos Ave. Toks šiurkštumas pritrenkė Salomėją: ji 

negalėjo suprasti, kaip vargšui mirusiajam galima atsakyti tos 
menkos labdaringumo maldos. 

Martinas su Žmona seniai buvo sumanę ištekint savo vaiką 
už Ligrų paveldėtojo. Pasikalbėdavo apie tai lovoje, ramiai 
sugulę kruopščiai sukamšytuose pataluose. Salomėja skaičiuo- 
davo pirštais dukters kraitį: kiaunės kailiukus ir siuvinėtus 
užtiesalus. O kartais, bijodama, kad iš drovumo Benedikta 
nepradėtų nirčiai priešintis santuokos džiaugsmams, steng- 
davosi prisiminti receptą kažkokio afrodiziakiško balzamo, 
kuriuo padoriose šeimose vestuvių naktį būdavo ištepama jau- 
noji. Na o Martai reikėtų surasti kokį žinomą Kelno pirklį ar 
net didiką, gerokai prasiskolinusį, kuriam Martinas kilniašir- 
diškai nubrauks sunkia našta jo valdas užgulusias ipotekas. 

Filiberas išsakydavo įprastinius komplimentus bankininko 
paveldėtojai. Bet pusseserės nešiojo vienodas kepuraites, vie- 
nodus papuošalus, tad kartais jis apsirikdavo: rodės, kad Bene- 
diktai patikdavo šelmiškai jį klaidinti. Tada jis garsiai nusikeik- 
davo: už dukrą gautum tiek aukso, kiek ji sveria, už dukterėčią — 
daugių daugiausia saują florinų. 

Kai santuokos sutartis buvo jau kone surašyta, Martinas 
pasikvietė dukterį į kabinetą paskirti tikslią vestuvių dieną. 
Nei apsidžiaugusi, nei nuliūdusi, Benedikta, nutraukusi mo- 
tinos bučinius ir meilių žodžių srautą, vėl užkopė į savo kam- 
barį, kur drauge su Marta siuvo. Našlaitė pasiūlė bėgti: kuris 
nors valtininkas tikriausiai sutiktų nuplukdyti jas į Bazelį, o 
ten geri krikščionys, be jokios abejonės, padėtų joms įveikti 
kitą etapą. Išpylusi ant stalo rašyklinės smėlį, Benedikta sva- 
jingai nubrėžė jame pirštu upės vagą. Išaušus rytui palengva 
perbraukė ranka per savo nubrėžtą žemėlapį; kai smėlio pa- 
viršius vėl glotniai susilygino, Filibero sužadėtinė atsistojo ir 
atsidususi pasakė: 

— Aš pernelyg silpna. 

Tada Marta jau nebesiūlė jai bėgti, tik parodė smiliaus galu 
versetą, kur buvo kalbama, kaip, sekant Viešpačiu, paliekami 
saviškiai. 

Brėkšmos šaltis privertė jas glaustis lovoje. Tyrai susikabi- 
nusios, jos guodė viena kitą abi verkdamos. Paskui jaunystė 
nugalėjo, ir jos ėmė šaipytis iš mažų sužadėtinio akučių ir storų 
skruostų. Martai siūlomi pretendentai buvo verti ne ką daugiau: 
Benedikta prajuokino ją piešdama pliktelėjusį pirklį, nusigy- 
venusį dvarininkėlį, įsispraudusį per turnyrą į Žvangančius 
šarvus, ar burmistro sūnų - kvailį, išsipusčiusį kaip manekenai, 
kurie siuvėjams atsiunčiami iš Prancūzijos: su tokia plunksnuota 
kepure ir dryžuota prakarpa. Marta sapnavo tąnakt, kad Filibe- 
ras, tas sadukėjas, tas nedoros širdies amalekitas, išsigabeno 
Benediktą skrynioje, kuri pati viena sau plaukė Reinu. 

1549 metai prasidėjo lietumis, nusinešusiais daržininkų pa- 
sėlius; patvinęs Reinas užliejo rūsius — obuoliai ir puspilnės 
statinės plūduriavo drumsto vandens paviršiuje. Gegužę miš- 
kuose supuvo dar žalios žemuogės, o soduose - vyšnios. Marti- 
nas liepė dalyti vargšams sriubą Šventojo Gereono priebažnyty- 
je - krikščioniškas gailestingumas ir maišto baimė paakindavo 
turtingus miestelėnus tokioms išmaldoms. Šios bėdos pranašavo 
tik dar baisesnę negandą. Maras, atklydęs iš Rytų, per Bohemiją 
įžengė į Vokietiją. Keliavo jis neskubėdamas, lydimas varpų 
skambesio, tarytum koks imperatorius. Palinkęs ties girtuoklio 
taure, užpūsdamas įnikusio į knygas mokslininko žvakę, kunigui 
padedantis aukoti mišias, it blusa pasislėpęs kekšės marškiniuose, 
maras įnešdavo į visų gyvenimą akiplėšiškos lygybės prieskonį, 
aitrų ir pavojingą rizikos mikrobą. Gedulo varpų skambesys 
tvyrojo ore skleisdamas įkyrų juodos puotos aidą: vėpsotojai, 
susirinkę prie varpinių, nepailsdavo spoksoti užvertę galvas į 
skambintojo siluetą: jis čia sulinkdavo, čia pakibdavo visu svoriu 
ant didžiojo varpo. Bažnyčiose Žmonių netrūko, tavernose - irgi. 

Martinas užsibarikadavo savo kabinete lyg saugodamasis 
vagių. Geriausias būdas neužsikrėsti, pasak jo, buvo saikingai 
gerti išlaikytą johanisbergą, vengti kekšių ir sugėrovų, neįtraukti 
gatvių kvapų, o svarbiausia - nesiteirauti, kiek žmonių jau mirė. 
Johana vis dar vaikščiojo į turgų ir nusileisdavo išmesti šiukšlių; 
randų išvagotas jos veidas ir svetima tartis nuo pat pradžios 
nuteikė prieš ją kaimynes, o tomis pragaištingomis dienomis 
nepasitikėjimas virto neapykanta; kai ji praeidavo, žmonės 
imdavo kalbėti apie maro sėjikes ir raganas. Prisipažindama ar 
neprisipažindama paslapčia senoji tarnaitė džiaugėsi ta Dievo 
rykšte, jos šiurpų džiaugsmą galėjai išskaityti veide; kad ir kaip, 
Salomėjai rimtai susirgus, ji stengėsi prisiimti pavojingiausius 
darbus, kurių kitos tarnaitės atsisakydavo, šeimininkė atstum- 
davo ją dejuodama, sakytum vietoj ąsočio ji būtų nešusi dalgį 
ir smėlio laikrodį. 

Trečią dieną Johana nebepasirodė ligonės galvūgalyje, Be- 
nedikta prisiėmė pareigą sugirdyti jai vaistus ir įsprausti tarp 
pirštų rožinį, kuris nuolat iškrisdavo. Mergaitė mylėjo motiną, 
tiksliau pasakius, nežinojo, kad gali jos nemylėti. Tačiau kentėjo 
nuo buko, šiurkštaus jos pamaldumo, pribuvėjai pritinkančio 
plepumo, senos žindyvės linksmumo, kai jau suaugusiems 
vaikams ji primena tą metą, kada anie vapėjo, sėdėjo ant puodo, 
buvo vystomi. Gėdydamasi neprisipažinto savo apmaudo, Be- 
nedikta ėmėsi dar uoliau ją slaugyti. Marta atnešdavo padėklus 
ir baltinių šūsnis, bet išsisukdavo niekad neįėjusi į kambarį. 
Jiems nepavyko surasti gydytojo. 

Naktį po Salomėjos mirties, gulėdama šalia pusseserės, Be- 
nedikta irgi pajuto pirmuosius ligos požymius. Degte degino 
troškulys, kurį jai pavyko apmalšinti įsivaizduojant Biblijos 
elnią, geriantį iš gyvybės šaltinio. Silpnas mėšlungiškas ko- 
sulys graužė gerklę; kaip įmanydama ji stengėsi jį sulaikyti, 
kad nepažadintų Martos. Sunėrusi rankas maldai, jau pleveno, 


86 Klajonių metai 


pasirengusi ištrūkti iš lovos su kolonėlėmis, kad įkoptų į erdvų, 
šviesų Rojų, kur gyvena Dievas. Evangelijos giesmės buvo jau 
užmirštos, draugiški šventųjų veidai vis išnirdavo tarp bal- 
dakimo užuolaidų, dangaus aukštybėse Marija tiesė rankas iš 
po žydrų klosčių, o gražusis papūstžandis Kūdikėlis rausvais 
piršteliais atkartodavo tą mostą. Patylomis Benedikta apraudojo 
savo paklydimus: kivirčą su Johana dėl suplėšyto kyko, šyp- 
senas, kuriomis atsakydavo į praeinančių palei langus berniukų 
mirksnius, norą numirti, iš dalies nulemtą tingumo ir nekan- 
travimo patekt į dangų, iš dalies troškimo, kad nebereikėtų 
rinktis tarp Martos ir saviškių, tarp dviejų būdų kalbėti su 
Dievu. Vos tik išaušus rytui, išvydusi iškankintą pusseserės 
veidą, Marta suriko. 

Kaip buvo įpratusi, Benedikta atsigulė į lovą nuoga. Paprašė, 
kad laikytų paruoštus jos plonus, ką tik suplisuotus baltinius, 
ir bergždžiai pamėgino susiglotninti plaukus. Marta ją slaugė 
užsirišusi burną nosine, priblokšta siaubo, kurį jai kėlė tas 
užkrėstas kūnas. Kambarį buvo persmelkusi niauri drėgmė; 
ligonei pasidarė šalta, ir Marta, nors buvo pats vasaros vidurys, 
užkūrė krosnį. Kimiu balsu, visai kaip aną vakarą jos motina, 
mergaitė paprašė rožinio, kurį Marta jai padavė pirštų galiukais. 
Staiga, išvydusi siaubo kupinas draugės akis virš actu sumirkyto 
raiščio, su vaikišku linksmumu meiliai pasakė: | 

— Nebijok, pussesere, dabar tas storas kavalierius, šokantis 
paspjė, atiteks tau. 

Ir nusisuko į sieną, kaip paprastai darydavo, kai norėdavo 
miego. 

Bankininkas neišėjo iš savo kambario. Filiberas grįžo į Fland- 
riją praleisti rugpjūtį su tėvu; palikta tarnaičių, nedrįstančių 
kopti į viršų, Marta joms šūktelėjo, kad bent pakviestų Ze- 
bediejų, kuris, skubių reikalų spaudžiamas, atidėjo kelioms 
dienoms kelionę į gimtąjį miestą. Jis nesipriešindamas suri- 
zikavo užkopti laiptais ir parodė deramą susirūpinimą. Vietiniai 
gydytojai esą jau nusimušę nuo kojų ar patys paveikti ligos, 

arba tvirtai nusprendę nesilankyti pas sergančius maru, kad 
neužkrėstų savo pacientų, bet žmonės kalba apie tokį mokslingą 
daktarą, specialiai atvykusį į Kelną, kad vietoje ištirtų tos ligos 
padarinius. Jis, Zebediejus, padarysiąs viską, kas įmanoma, kad 
įtikintų jį pagelbėti Benediktai. 

Pagalbos laukti teko ilgai. Mergaitė tuo tarpu ėjo vis blogyn. 
Atsirėmusi į durų staktą, Marta stebėjo ją iš tolo. Ir vis dėlto ne 
kartą priėjo pagirdyti ją virpančia ranka. Rijo ligonė jau labai 
sunkiai, skystis tekėjo iš stiklinės į lovą. Retkarčiais trumpai, 
sausai kosteldavo, tarsi būtų kiauksėjęs koks šunytis, ir Marta 
kiekvienąsyk nejučia nudelbdavo akis, dairydamasi aplink sijo- 
nus namų spanielio: ji negalėjo patikėti, kad šitos švelnios lūpos 
leistų tokius gyvuliškus garsus. Galiausiai atsisėdo laiptinėje, 
kad jo nebegirdėtų. Keletą valandų kovojo su siaubu, varomu 
mirties, kurią ji savo akimis regėjo besiartinant, o juolab su 
klaikia baime užsikrėsti maru, kaip kad užsikrečiama nuodėme. 
Benedikta jau buvo nebe Benedikta, o priešė, gyvulys, pavo- 
jingas daiktas, kurio prisilietimų reikėjo saugotis. Vakarop 
nebeištvėrusi nulipo prie laukujų durų palaukti gydytojo. 

Jis paklausė, ar čia Fugerų namai, ir įžengė vidun be jokių 
ceremonijų. Tai buvo liesas aukštas vyras įdubusiomis akimis, 
plačiu raudonu apsiaustu, kuriuos vilkėjo gydytojai, sutikę 
slaugyt apsirgusius maru ir todėl atsisakę lankyti įprastus ligo- 
nius. Tamsi oda rodė atvykus jį iš svetimų kraštų. Jis skubiai už- 
lipo laiptais; Marta, priešingai, nevalingai sulėtino žingsnį. Sto- 
vėdamas nišoje prie lovos, nutraukė paklodę ir atidengė menkutį 
mėšlungio traukomą kūną, gulintį ant purvino čiužinio. 

— Visos tarnaitės mane paliko, - pasakė Marta, norėdama 
paaiškinti, kodėl paklodės tokios purvinos. 

Jis atsakė nežymiai linkteldamas galvą, sutelkęs visą dėmesį 
į pažastų ir kirkšnių limfmazgius, labai švelniai juos čiuop- 
damas. Tarp kimių užsikosėjimų vargšelė vapėjo arba tyliai 

niūniavo: Marta manė atpažinusi vienos lengvabūdiškos me- 
lodijos nuotrupą, supintą su balade apie Jėzaus Kristaus apsi- 
lankymą. 

- Ji kliedi, - tarė Marta lyg ir su apmaudu. 

— Taip, žinoma, —- atsakė išsiblaškęs daktaras. 

Tasai raudonu apsiaustu vilkintis vyriškis vėl uždengė li- 
gonę paklode ir tarsi tik sąžinei nuraminti užčiuopė jos pulsą 
ties riešu ir ties kaklu. Paskui įlašino į šaukštą kelis lašus kaž- 
kokio eliksyro ir mikliai įkišo jį į lūpų kertę. 

— Neprievartaukite savęs, - padarė pastabą, matydamas, kad 
Marta laiko ligonės galvą didžiai bjaurėdamasi. - Dabar jums 
nebūtina laikyti jos galvą ar rankas. 

Nušluostė nuo ligonės lūpų rausvus kraujuotus pūlius kor- 
pijos skiautele ir įmetė ją į krosnį. Šaukštas ir pirštinės, kuriais 
pasinaudojo, nukeliavo ten pat. 

— Jūs neprapjausit vočių? — pasiteiravo ji, bijodama, kad per 
skubėjimą daktaras neužmirštų padaryti, kas būtina, o svar- 
biausia —- stengdamasi suturėti jį prie lovos. 

- Žinoma, ne, - atsakė jis pusbalsiu. - Limfmazgiai vos 
tepatinę, tikriausiai ji numirs dar nespėjus jiems padidėti. Non 
est medicamentum...* Jūsų sesers gyvybinės jėgos baigiasi. Dau- 
giausia, ką galim padaryti - sumažint jos skausmus. 

— Aš nesu jos sesuo, - staiga užprotestavo Marta, tarytum 
toks paaiškinimas būtų pateisinęs drebėjimą dėl savo kailio. — 
Aš — Marta Adriansen, o ne Marta Fuger. Mes pusseserės. 

Jis tik Žvilgtelėjo į ją ir toliau susikaupęs tyrinėjo vaistų 
poveikį. Ligonė aprimo ir, rodės, šypsojosi. Nakčiai jis skyrė 
kitą eliksyro dozę. To vyriškio, kuris, beje, neteikė jokių vilčių, 
buvimas vėl pavertė tai, kas nuo pat aušros Martai buvo siaubo 
vieta, paprastu kambariu. Išėjęs į laiptinę, jis nusitraukė kaukę, 
kuria naudojosi ligonės galvūgalyje, kaip buvo reikalaujama. 
Marta palydėjo jį iki apačios. 


* Vaistų nėra... (lot.). 

- Jūs sakėte, kad jūsų vardas ir pavardė - Marta Adriansen, - 
staiga prabilo jis. - Jaunystėje aš pažinojau vieną senyvą žmogų 
tokia pavarde. Jo žmonos vardas buvo Hilzonda. 

— Jie - mano tėvai, - tarsi nenoromis paaiškino Marta. 

— Arjie dar gyvi? 

— Ne, - atsakė pritildydama balsą. - Jie buvo Miunsteryje, 
kai vyskupas užėmė miestą. 

Jis įveikė laukujes duris, kurių velkės buvo sudėtingos, tary- 
tum seifų. Į prabangų, bet slogų vestibiulį įsiveržė žiupsnelis 
oro. Lauke sutemos buvo pilkos, aptrauktos lietumi. 

— Grįžkit į viršų, - pagaliau pasakė jis su savotišku šaltu 
švelnumu. - Atrodo, jūs tvirto sudėjimo, o naujų maro aukų 
nepastebėta. Patariu pasirišt po šnervėmis skudurėlį, sumirkytą 
vyno spiritu (aš nelabai pasitikiu jūsų actu), ir pabudėti prie 
mirštančiosios iki galo. Jūsų baimė - natūrali ir suprantama, 
bet vėliau bus sunku ištverti gėdą ir apgailestavimus. 

Išraudusi ji nusisuko ir, pasikniaususi piniginėje, kurią ne- 
šiojo prisisegusi prie diržo, galiausiai ištraukė auksinį pinigą. 
Tas atsilyginimo mostas atstatė skyrusį juos nuotolį, iškėlė ją 
kur kas aukščiau klajūno, kuris keliavo iš miesto miestan, už- 
sidirbinėdamas duoną maru susirgusių Žmonių galvūgalyje. 
Net nepasižiūrėjęs jis įsikišo monetą į plataus apsiausto ki- 
šenę ir išėjo. 

Likusi viena, Marta nuėjo į virtuvę paieškoti buteliuko su 
vyno spiritu. Ten buvo tuščia, tarnaitės, aišku, burbleno bažny- 
čioje maldas. Ant stalo rado pašteto griežinį, iš lėto suvalgė jį, 
sąmoningai stengdamasi susigrąžinti jėgas. Atsargumo dėlei, 
kad ir nenorom, pakramsnojo česnako. Kai pagaliau prisivertė 
užlipti viršun, jai pasirodė, kad Benedikta snūduriuoja, nors 
buksmedžio karoliukai retkarčiais krusteldavo jos pirštuose. Po 
antros eliksyro dozės ligonė pasijuto geriau. Paryčiais vėl ištiko 
krizė, ir ji iškeliavo anapilin. 

Ją palaidojo drauge su Salomėja tą pačią dieną uršuliečių 
vienuolyne Martos akyse; Benedikta liko tarsi užantspauduota 
melo. Niekas niekada nesužinos, kad ji vos nenuėjo tuo siauru 
keliu, į kurį ją stūmė pusseserė, ir kad jiedvi kartu artėjo prie 
Dievo miesto. Marta jautėsi apiplėšta, išduota. Susirgimų maru 
jau beveik nebepasitaikydavo, tačiau žingsniuodama kone tuš- 
čiomis gatvėmis ji vis tūlojosi į savo apsiaustą. Sesutės mirtis 
tik dar labiau sustiprino pašėlusį jos norą gyventi, neišsižadėti 
savęs ir to, ką turėjo, nepavirsti vienu iš tų šaltų ryšulių, kuriuos 
pakiša po bažnyčios plokšte. Benedikta mirė, užsitikrinusi iš- 
ganymą tais „Tėve mūsų“ ir „Ave“,o dėl savęs Marta toli gražu 
nebuvo tikra; kartais jai atrodydavo, kad ji iš tų, kurias Dievo 
nuosprendis pasmerkia dar prieš gimstant ir kurių net dorybė — 
savotiška Dievo nemėgstama užsispyrimo forma. Ir apie kokią 
dorybę čia dar galima kalbėti? Dievo rykštės akivaizdoje ji 
pasirodė besanti bailė, tad negalėjo būti tikra, kad budelių 
akivaizdoje pasirodys ištikimesnė Viešpačiui nei maro metu tai 
nekaltai mergaitei, kurią manė mylinti visa širdimi. Juolab 
reikėjo kaip galima toliau nustumti nuosprendį, kurio atšaukti 
neįmanoma. 

Ji pasistengė nusamdyti naujas tarnaites tą patį vakarą, ka- 
dangi pabėgėlės nebesugrįžo arba buvo atleistos, kai parėjo. 
Viskas buvo iš pagrindų iššveista; grindys nubarstytos kva- 
piomis žolėmis pramaišiui su pušų spygliais. Kaip tik per tą 
šveitimą ir buvo pastebėta, kad Johana mirė visų apleista savo 
palėpėje; Martai nebuvo laiko ją apraudoti. Vėl pasirodė ban- 
kininkas, deramai liūdintis dėl savo netekčių, tačiau tvirtai 
nusprendęs ramiai susitvarkyti savo našlišką gyvenimą kokiuo- 
se nors namuose, kuriuos tvarkys jo pasirinkta gera ekonomė, 
neplepi, netriukšminga, ne pernelyg jauna, bet ir ne pernelyg 
bjauri. Niekas, net ir jis pats, neįtarė, kad nuostabioji jo žmona 
engė jį visą gyvenimą. Nuo šiol jis pats spręs, kada jam keltis, 
kada valgyti, kurią savaitės dieną gerti liuosuojamuosius vaistus, 

ir niekas nebepertrauks jo, jei kartais užsiplepės bepasakodamas 
kambarinei mergaitės ir lakštingalos istoriją. 

Jis skubėjo atsikratyti dukterėčia, kurią maras padarė vie- 
nintele jo paveldėtoja, tačiau kurios jis nenorėjo matyti nuolat 
sėdinčios galustalėje. Gavo antros eilės giminaičių leidimą ve- 
dyboms, ir Martos vardas sutartyje pakeitė Benediktos vardą. 

Sužinojusi apie dėdės ketinimus, Marta nuskubėjo į kontorą, 
kur plušo Zebediejus. Turtas šveicarui buvo jau garantuotas: 
kadangi netrukus prasidės karas su Prancūzija, jis įsikurs Že- 
nevoje, ir jo vardu Martinas sudarinės sandėrius su savo karališ- 
kaisiais skolininkais prancūzais. Siaučiant marui Zebediejus 
savo vardu sudarė keletą pelningų sandėrių, jie leis jam vėl 
pasirodyti savo šalyje gerbtinu miestelėnu, kurio smulkias jau- 
nystės nuodėmėles visi pamiršo. Marta rado jį kalbantį su eiliniu 
palūkininku žydu, patylomis supirkinėjančiu Martinui miru- 
siųjų per marą vekselius ir kilnojamąjį turtą: jei kas nutiktų, visa 
tos pelningos prekybos negarbė kris ant jo. Išvydęs paveldėtoją, 
Zebediejus atsisveikino su palūkininku. 

— Imkit mane į Žmonas, - staiga pasakė jam Marta. 

— Ramiau, ramiau, - atsakė jai tarnautojas, galvodamas, ką 
sumeluoti. 

Jis jau buvo vedęs: jaunystėje paėmė į žmonas neturtingą 
merginą, duonos kepėją iš Paki kvartalo, įbaugintas gražuolės 
ašarų ir jos giminaičių riksmo po to, kai vienintelį kartą gyve- 
nime nesantūriai atsidavė meilei. Traukulių priepuolis jau seniai 
buvo nusinešęs vienintelį jų vaiką; Zebediejus skyrė Žmonai 
menkutę rentą ir susitvarkė taip, kad galėtų laikyti tą namų šei- 
mininkę paraudusiomis akimis kuo toliau. Bet ne taip lengva 
įsivelti į dvipatystės nusikaltimą. 

— Paklausykite mano patarimo, - prabilo jis, - verčiau jau 
duokite ramybę savo tarnui ir nemokėkite tokios didžiulės 
kainos už atgailą, kurios vertė — du grašiai... Negi jūs norite 
matyti, kaip Martino pinigai bus eikvojami bažnyčioms per- 
statyti? 

— Nejau būsiu pasmerkta iki dienų galo gyventi Kanaano 
šalyje? — karčiai paklausė našlaitė. 

— Stipri moteris, įžengusi į bedievio buveinę, gali padėti 
įsivyrauti joje Teisingumui, - atkirto tarnautojas, kaip ir ji pri- 
pratęs prie biblinio stiliaus. 

Buvo akivaizdu, kad jis nenorėjo pyktis su galingaisiais 
Fugerais. Marta nunarino galvą; tarnautojo apdairumas pa- 
skatino ją paklusti, o ji, pati šito nesuvokdama, to ir norėjo. Nes, 
būdama griežta mergina, turėjo senų žmonių ydą: mėgo pinigus 
už tai, kad jie teikė saugumą ir Žmonių pagarbą. Pats Dievas 
paženklino ją savo pirštu, kad gyventų tarp šio pasaulio ga- 
lingųjų; ji puikiai suvokė, jog jai skirtas kraitis padidins jos 
autoritetą santuokoje dešimčia kartų, o dviejų turtų sujungi- 
mas - pareiga, kurios protinga mergina negali atsisakyti. 


22; 

Ir vis dėlto ji norėjo išvengti apgavystės. Vos susitikusi su 
tuo flamandu, pasakė jam: 

— Gal jūs nežinote, kad aš priėmiau šventą evangelikų ti- 
kėjimą? 

Matyt, tikėjosi priekaištų. Bet storulis sužadėtinis tik link- 
telėjo galvą ir pasitenkino tokiu atsakymu: 

- Atleiskit man, turiu labai daug darbo. Teologiniai klausimai 
tokie painūs. 

Ir niekada nebeužsiminė apie tą jos prisipažinimą. Sunkiai 
galėjai suprasti, ar jis buvo itin klastingas, ar tik labai bukas. 


POKALBIS INSBRUKE 


Anri Maksimilianas žvelgė, kaip Insbruke lyja lietus. 

Imperatorius atvyko čionai stebėti Tridento susirinkimo, 
kuris, kaip ir visi susirinkimai, kuriuose privalu ką nors nu- 
spręsti, rizikavo baigtis tuščiai. Imperatoriaus dvare kalbos 
sukosi vien apie teologiją ir kanonų teisę; medžioklė klampiose 
kalnų pašlaitėse ne itin viliojo vyrą, įpratusį vaikyt elnius der- 
linguose Lombardijos laukuose, tad kapitonas, žvelgdamas, 
kaip tas kvailas nesibaigiantis lietus žliaugia lango stiklu, pa- 
tyliukais guodėsi itališkai keiksnodamas. 

Jis žiovaudavo kiaurą parą. Šlovingasis imperatorius Karolis 
tam flamandui atrodė tarsi koks liūdnas pamišėlis, o pom- 
pastiškas ispaniškas etiketas slėgė it sunkūs blizgantys šarvai, 
po kuriais prakaituoji per paradus ir kuriuos kiekvienas senas 
kareivis mielai iškeistų į buivolo odą. Rinkdamasis kariškio 
karjerą, Anri Maksimilianas negalvojo apie atokvėpių meto 
nuobodulį ir dabar laukė niurnėdamas, kada gi karas pakeis tą 
sutrūnijusią taiką. Laimė, į imperatoriškąjį stalą buvo gausiai 
tiekiama nupenėtų vištų, stirnienos kepsnių bei ungurių paš- 
tetų, ir norėdamas išsiblaškyti, Anri Maksimilianas puldavo 
žvėriškai ryti. 

Vieną vakarą, kai sėdėdamas tavernoje stengėsi įsprausti į 
sonetą savo neapolietės draugužės Vaninos Kami krūtis, bal- 
tut baltutėlaites it naujutėlis atlasas, jam pasirodė, kad toks 
vengras, eidamas pro šalį, kliudė jį kalaviju, tad ėmė ieškoti 

priekabių. Tokie kivirčai, pasibaigdavę kardo švysčiojimu, 
buvo neatskiriami nuo jo būdo; beje, jie buvo tokie būtini jo 
temperamentui, kaip amatininkui arba kaimiečiui apsikumš- 
čiavimas ar apsitalžymas batais. Bet šįkart dvikova, prasidėjusi 
lotyniškais pasityčiojimais, netrukus liovėsi: vengras pasirodė 
esąs bailys ir pasislėpė už apkūnios šeimininkės; viskas pa- 
sibaigė garsiais tos moters raudojimais ir sudaužytais indais, 
o nepatenkintas kapitonas vėl grįžo dailinti savo katrenų ir 
tercetų. 

Bet rimų kurpimo įkarštis jau buvo praėjęs. Prakirstas 
skruostas skaudėjo, nors Anri Maksimilianas ir nenorėjo to 
prisipažinti, o netrukus paraudusi nosinė, kuria jis apsirišo 
galvą vietoj tvarsčio, darė jį juokingą: atrodė, tarsi jam nuo 
danties būtų ištinęs skruostas. Sėdėdamas priešais gerokai pa- 
pipirintą guliašą jis nesiryžo pradėti valgyti. 

— Jums reikėtų pasirodyti chirurgui, — tarė tavernos šei- 
mininkas. 

Anri Maksimilianas atsakė, jog visi chirurgai - asilai. 

— Vieną prityrusį pažįstu, - toliau kalbėjo smuklininkas. — 
Tik kad jis labai keistas ir nieko nenori gydyti. 

— Juo geriau, - atsakė kapitonas. 

Lietus nesiliovė. Smuklininkas stovėjo ant slenksčio ir ste- 
bėjo, kaip spjaudosi lietvamzdžiai. Staiga ištarė: | 

— Vilką mini... 

Upeliu virtusia gatve skubiai Žžingsniavo vyriškis, apsigobęs 
nuo šalčio plačiu apsiaustu, sulinkęs po rudu kapišonu. Anri 
Maksimilianas šūktelėjo: 

— Ženonai! 

Vyriškis atsisuko. Jiedu įdėmiai pažvelgė kits į kitą viršum 
vitrinos, kur buvo sukrauti pyragai ir viščiukai surištomis kojo- 
mis bei sparnais. Anri Maksimilianui pasirodė, kad jis įžvelgė 
Zenono veide nerimą, panašų į baimę. Atpažinęs kapitoną, 
alchemikas nurimo. Žengė per slenkstį ir paklausė: 

— Jūs sužeistas? 

— Kaip matote, - atsakė. - Kadangi į alchemikų dangų dar 
nepatekot, nepagailėkit man trupučio korpijos ir lašelio gydo- 
mojo vandens, jei jau pristigote Jaunystės eliksyro. 

Pajuokavo su dideliu kartėliu, nes labai nusiminė pamatęs, 
kaip Zenonas yra pasenęs. 

— Aš nebegydau, - pasakė šis. 

Bet nepasitikėjimas jau buvo išsisklaidęs. Jis įėjo vidun pri- 
laikydamas durų varčią, besidaužančią vėjyje. 

— Atleiskit, broli Anri, - pasakė. - Labai džiaugiuosi vėl 
išvydęs jūsų šaunią fizionomiją. Bet turiu saugotis įkyruolių. 

— O kas jų neturi? — atsakė kapitonas, prisiminęs savo sko- 
lintojus. 

— Keliaukim pas mane, - kiek padvejojęs pasiūlė alchemi- 
kas. — Ten jausimės laisviau nei šitoje tavernoje. 

Jiedu išėjo. Lietus pliaupė šuorais. Buvo viena tų dienų, kai 
vanduo ir oras sukelia maištą ir paverčia pasaulį didžiuliu 
liūdnu chaosu. Kapitonui pasirodė, kad alchemikas susirūpinęs 
ir pavargęs. Zenonas stumtelėjo petim žemastogio pastato duris. 

— Labai jau brangiai jūsų smuklininkas išnuomojo man šitą 
tuščią kalvę, kur beveik galiu pasislėpti nuo smalsių akių. Va 
kas išties daro auksą, — paaiškino. 

Kambarys buvo menkai apšviestas raudonų šykščios ugnies 
blyksnių, kažkas virė degto molio puode. Priekalas ir replės, 
likę nuo kalvio, prieš tai užėmusio šią patalpą, niūrų jos vidų 
darė panašų į kankinimų kambarį. Kopėčios vedė į aukštą, 
kuriame Zenonas, matyt, miegodavo. Jaunas rudaplaukis, bu- 
kanosis tarnas dėjosi triūsiąs kampe. Zenonas paleido jį visai 
dienai, prieš tai liepęs atnešti ko nors išgerti. Paskui puolė ieškoti 
tvarsčių. Kai Anri Maksimilianas buvo sutvarstytas, alchemikas 
paklausė: 

— Ką gi jūs veikiate šiame mieste? 

- Šnipinėju, - paprasčiausiai atsakė kapitonas. - Siras Strocis 
patikėjo man čia vieną slaptą misiją, susijusią su Toskanos 
reikalais; jis tebegeidžia Sienos, niekaip neatsigauna ištremtas 

iš Florencijos ir tikisi, kad vieną gražią dieną atgaus, ką joje 
praradęs. Manoma, jog aš čia gydausi - priiminėju vonias, taures 
ir garstyčių kompresus, o iš tikrųjų šokinėju apie nuncijų, kuris 
per daug myli Farnezes, kad mėgtų Medičius, ir savo ruožtu, 
nors nelabai uoliai, šokinėja apie imperatorių. Bene svarbu, ką 
lošti - šitą žaidimą ar kortomis. 

— Pažįstu nuncijų, - atsakė Zenonas, — esu šiek tiek jo gy- 
dytojas, šiek tiek alchemikas; jei panorėčiau, galėčiau išlydyti 
jo pinigus savo anglių krosnelėje. Ar pastebėjote, kad panašios 
į jį Žmogystos ožiškomis galvomis primena ne tik ožį, bet ir 
antikos laikų chimerą? Monsinjoras kurpia nepadorius eilė- 
raštukus ir dievina savo pažus. Jei turėčiau tam gabumų, daug 
laimėčiau tapęs jo sąvadautoju. 

— Oką gi aš darau čia, jei ne sąvadauju? - atsakė kapitonas. — 
Ir šitai daro jie visi; vieni parūpina moterų ar ko nors kito, kiti 
prekiauja teisingumu, treti - Dievu. Ir kur kas garbingesnis tas, 
kuris parduoda kūną, o ne miglotas idėjas. Nors aš ne itin rimtai 
žiūriu į savo prekę, nes šitie miestai jau buvo parduoti ir per- 
parduoti dešimt kartų, ištikimybė apkrėsta raupais, o galimybės 
supūdytos. Kur intrigų mėgėjas pralobtų, aš gaunu vos tiek, 
kiek reikia susimokėti už pašto arklius ir nakvynę. Mudu abu 
numirsim skurdžiais. 

— Amen, - atsakė Zenonas. - Sėskitės. 

Anri Maksimilianas liko stovėti prie ugnies, jo drabužiai 
garavo. Sėdėdamas ant priekalo, nusvarinęs tarp kelių rankas, 

— Tebedraugaujate su ugnimi, Zenonai, tiesa? - prabilo Anri 
Maksimilianas. 

Jaunas rausvaplaukis tarnas atnešė vyno ir švilpaudamas 
išėjo. Įsipylęs išgerti, kapitonas prabilo vėl: 

— Ar prisimenat, kaip būgštavo dėl jūsų Šventojo Donato 
bažnyčios kanauninkas? Jūsų Būsimųjų dalykų numatymai būtų 
patvirtinę juodžiausias jo baimes; jūsų knygelė apie kraujo 
savybes, nors aš ir neskaičiau jos, turėjo pasirodyti jam labiau 

verta barzdaskučio nei filosofo, o jūsų Traktatas apie fizinį pasaulį 
tikriausiai būtų jį pravirkdęs. Jei per nelaimę vėl atsidurtumėte 
Briugėje, jis pradėtų varyti iš jūsų piktąsias dvasias. 

— Jis pasielgtų kur kas blogiau, - atsakė Zenonas išsivie- 
pęs. - Nors aš ir pasirūpinau, kad mano mintys būtų apvilktos 
deramomis perifrazėmis. Vienur parašydavau didžiąją raidę, 
kitur vardą; net sutikdavau, kad sakinys būtų užgriozdintas 
Atributų ir Substancijų puošmenomis. Tasai daugiažodžia- 
vimas — visai kaip mūsų marškiniai ir kelnės: apsaugo tuos, 
kurie juos dėvi, tačiau netrukdo kuo ramiausiai jaustis po jais 
nuogiems. 

— Trukdo, - paprieštaravo prasisiekęs į karininkus kareivis. — 
Kai žiūriu į kokį Apoloną popiežiaus soduose, visada pavydžiu 
jam, kad rodo save tokį, kokį jį pagimdė motina Latonė. Gerai 
jautiesi tik tuomet, kai esi laisvas, o slėpti savo nuomonę - netgi 
nemaloniau nei užsidengti odą. 

— Karo gudrybės, kapitone! - atsakė Zenonas. - Mes, filosofai, 
gyvename tarp jų, kaip jūs gyvenat savo prakasuose ir grio- 
viuose. Galiausiai pradedi netgi puikuotis kokia užuomina, kuri 
pakeičia viską it minusas, nežymiai brūkšteltas prieš kokią 
sumą; vienur kitur įsigudrini pavartoti drąsesnį Žodį, tolygų 
akies mirktelėjimui, figos lapelio kilstelėjimui arba nusmauktai 
ir kaipmat vėl lyg niekur nieko užsidėtai kaukei. Taip mes 
rūšiuojame savo skaitytojus: kvailiai patiki mumis raidiškai, kiti 
kvailiai, manydami, kad mes už juos kvailesni, nusigręžia nuo 
mūsų, o tie, kurie palieka su mumis, įsigudrina nepaklysti tame 
labirinte, išmoksta peršokti arba apeiti melo kliūtis. Labai nu- 
stebčiau, jei tokių gudrybių neatsirastų net pačiuose švenčiau- 
siuose tekstuose. Taip perskaityta, kiekviena knyga įgyja slaptos 
prasmės. 

— Pervertinate žmonių gebėjimą veidmainiauti, - patikino 
kapitonas truktelėdamas pečiais. - Daugumas pernelyg menkai 
mąsto, kad tasai mąstymas būtų dvejopas. 

Ir prisipylęs taurę, mąsliai pridūrė: 

— Kad ir kaip keista, šlovingasis imperatorius Karolis dabar 
mano, kad jis nori taikos, o Jo Krikščioniškoji Didenybė tą patį 
mano apie save. 

— Kas gi yra klaida ir josios pakaitalas melas, - toliau kalbėjo 
Zenonas, - jei ne savotiška Caput Mortuum*, inertiška materija, 
be kurios tiesa būtų pernelyg laki ir negalėtų būti sugrūsta 
žmogaus grūstuvėse?.. Tie lėkšti postringautojai kelia į pa- 
danges manančius taip kaip jie, ir smerkia priešininkus, bet vos 
tik mūsų mintys išties būna kitokios, jie jų nebesupranta; jie 
nebemato jų, kaip agnus gyvulys liaujasi matęs savo narve keistą 
daiktą, kurio negali nei sudraskyti, nei suėsti. Šitaip gali tapti 
nematomas. 

— Aegri somnia**, - pasakė kapitonas. - Nebesuprantu jūsų. 

— Negi turėčiau elgtis kaip tas asilas Servetas, - karštai prabilo 
vėl Zenonas, - ir rizikuoti būti sudegintas ant lėtos ugnies miesto 
aikštėje dėl vienokio ar kitokio dogmos aiškinimo, kai dabar 
tiriu širdies diastolę ir sistolę ir man tai kur kas svarbiau? Jeigu 
sakau, kad trejybė sudaro viena ar kad pasaulis buvo išgelbėtas 
Palestinoje - ar negaliu suteikti šiems žodžiams slaptos prasmės, 
glūdinčios po išorine jų prasme, ir taip išvengti nejaukumo dėl 
to, kad sumelavau? Taip sukasi iš padėties kardinolai (pažįstu 
jų kelis), ir būtent šitaip elgėsi mokslingi daktarai, kurių galvas 
danguj, regis, jau puošia aureolės. Kaip ir kiti, rašau tas keturias 
šlovingojo Vardo raides, bet kokią prasmę joms suteikiu? Visa- 
tos ar jos Tvarkytojo? To, kas Yra, ar to, ko Nėra, ar to, kas Yra 
Nebūdamas, kaip tuštuma ir nakties tamsybės? Tarp Taip ir Ne, 
tarp Už ir Prieš driekiasi milžiniškos požeminės erdvės, kuriose 
net ir didžiausiems pavojams pasmerktas Žmogus galėtų ramiai 
gyventi. 

— Jūsų cenzoriai ne tokie jau kvaili, - pasakė Anri Maksi- 
milianas. - Tie ponai Bazelyje ir Šventosios Oficijos kongregacija 


* Negyva galva (lot.). Šiais žodžiais XV-XVI amžių alchemikai vadino tamsią 
liekaną, susidariusią iškaitinus arba išdistiliavus medžiagas. 
** Pažodžiui: Ligonio paistalai (lot.). 

Romoje supranta jus kuo puikiausiai, kad pasmerktų. Jiems jūs — 
tik ateistas. 

— Jiems atrodo, kad tie, kurie į juos nepanašūs, eina prieš 
juos, - atsakė Zenonas su kartėliu. 

Ir prisipylęs taurę irgi godžiai išgėrė rūgštų vokišką vyną. 

— Ačiū Dievui, į mano meilės eilėraštukus tie įvairaus plauko 
šventeivos nosies nekiš. Man visad grėsė tik paprasti pavojai: 
karo žaizdos, Italijoje - karštligė, pas kekšes - sifilis, smuklėse — 
blusos ir kur nepasisuksi - kreditoriai. O su padugnėmis, dėvin- 
čiais daktaro ar kardinolo kepuraites, išsiskutusiais tonzūrą ar 
be tonzūros, nebesusidedu, kaip ir nebemedžioju dygliakiaulių. 
Aš netgi nesiginčijau su tuo bukagalviu Robortelo iš Udinės, 
kuris mano rades klaidų mano Anakreonto vertime, nors nei 
apie graikų, nei apie kitas kalbas nė velnio nenutuokia. Man 
patinka mokslas, kaip ir visa kita, tačiau nė motais, ar kraujas 
leidžiasi, ar kyla tuščiąja vena, pakanka, kad žinau, jog jis atšąla 
numirus. Ir jeigu Žemė sukasi... 

- Ji sukasi, - patvirtino Zenonas. 

- Ir jeigu Žemė sukasi, man tai visai nerūpi dabar, kai vaikš- 
tau ja, ir dar mažiau rūpės, kai joje gulėsiu. O dėl tikėjimo, tai 
tikėsiu tuo, ką nuspręs Susirinkimas, jei jis išvis ką nors nuspręs, 
kaip šįvakar valgysiu tai, ką sukurps smuklininkas. Aš priimu 
Dievą ir savo laikus tokius, kokie jie yra, nors man labiau patiktų 
gyventi amžiuje, kai buvo garbinama Venera. Nenorėčiau net 
mirties patale atsisakyti galimybės atsigręžti į Mūsų Viešpatį 
Jėzų Kristų, jei taip padiktuotų mano širdis. 

— Jūs panašus į žmogų, kuris mielai sutinka patikėti, kad 
gretimame kambaryje stovi stalas ir du suolai, nes jam tai visai 
nesvarbu. 

— Broli Zenonai, - tarė kapitonas,- radau jus čia sulysusį, 
išsekusį, susirūpinusį, vilkintį skarmalais, kuriuos paniekintų 
net mano tarnas. Ar verta nertis iš kailio dvidešimt metų, kad 
prieitum abejonę, kuri pati savaime kyla visose gerai suręstose 
galvose? 

— Tikrai verta, - atsakė Zenonas. - Jūsų dvejonės ir jūsų 
tikėjimas - oro purslai paviršiuje, o tiesa, kuri nusėda mumyse 
lyg druska retortoje, kai distiliuoji rizikuodamas, nepasiduoda 
aiškinimui ir formai, ji pernelyg karšta ar pernelyg šalta žmo- 
gaus lūpoms, kai jos taria žodžius, pernelyg subtili parašytai 
raidei ir kur kas už ją brangesnė. 

— Brangesnė už Šventąjį Žodį? 

— Taip, - atsakė Zenonas. 

Jis nevalingai pritildė balsą. Tuo metu į duris pabeldė el- 
getaujantis vienuolis ir, gavęs kelis su iš dosnaus kapitono, 
pasišalino. Anri Maksimilianas persėdo prie ugnies ir tyliai kal- 
bėjo. 

— Verčiau papasakokit apie savo keliones, - sušnabždėjo. 

— O kam? - pasiteiravo filosofas. - Nepasakosiu jums apie 
Rytų paslaptis, nes jų išvis nėra, o jūs ne iš tų mulkių, kuriuos 
domina turkų sultono seralio aprašymai. Aš greitai supratau, 
kad klimato skirtumai, apie kuriuos taip mėgstama kalbėti, yra 
niekis palyginti su tuo, kad žmogus visur turi dvi kojas ir dvi 
rankas, lytinį organą, pilvą, burną ir dvi akis. Man priskiria 
keliones, kurių neatlikau, kitas aš pats sau prisiskyriau gud- 
raudamas, kad jausčiausi ramus ten, kur manęs neieško. Žmonės 
manė, kad esu Totorijoje, o aš tuo tarpu ramiai sau dariau 
bandymus Pont-Sent-Espri Langedoke. Bet pradėsiu nuo pat 
pradžios: vos tik atvykau į Leoną, kai mano priorą išvarė iš 
abatijos jo paties vienuoliai, apkaltinę jį polinkiu į judaizmą. Ir 
iš tikrųjų senuko galva buvo prikimšta keistų iš Zoharo pasi- 
skolintų formulių, susijusių su metalų atitikmenimis, dangiš- 
komis hierarchijomis ir žvaigždėmis. Liuvene išmokau niekinti 
tokias alegorijas, pasibodėjęs pratimais, kuriais faktai paver- 
čiami simboliais, o paskui tais simboliais remiamasi taip, tarsi 
jie būtų tikri faktai. Bet niekas nebūna toks beprotis, kad ne- 
turėtų kruopelės išminties. Plušėdamas prie savo retortų ma- 
no prioras atrado keletą būdų toms operacijoms atlikti, ir aš 
paveldėjau jų paslaptis. Vėliau Monpeljė medicinos fakultete 

beveik nieko nebeišmokau: tie mokslo vyrai pavertė Galeną 
stabu, kuriam aukojama gamta; kai užginčijau kai kuriuos jo 
teiginius, — dar barzdaskutys Janas Meijersas žinojo, kad jie 
paremti beždžionės, o ne žmogaus anatomija, - mano moksla- 
draugiai, užuot apkaltinę savo orakulą netikslumais arba klaida, 
bemeilijo tikėti, kad nuo Kristaus laikų stuburas pasikeitė. 

Bet buvo ten ir drąsių protų... Studijoms mums trūko lavo- 
nų — visuomenė vis dar labai prietaringa. Daktaras Rondelė, 
nedidukas, toks pat juokingai apskritas, ką sakė ir jo pavardė, 
neteko sūnaus, apsirgusio purpurine karštlige - dvidešimt dvejų 
metų studento, su kuriuo rinkdavau augalus Grau-du-Rua. Kitą 
dieną tame actu trenkiančiame kambaryje, kur mudu skrodėme 
lavoną, - jis jau nebuvo nei sūnus, nei draugas, o tik gražus 
mašinos, vadinamos Žmogumi, pavyzdys, - pirmąsyk pajutau, 
kad, viena vertus, matematikos ir mechanikos menai, kita ver- 
tus, Didysis Menas, alchemija, tik perkelia į visatos tyrinėjimą 
tiesas, kurių mus išmoko mūsų kūnai, nes juose atsikartoja Visa 
ko struktūra. Viso gyvenimo nebus per daug norint ištirti ir 
sugretinti pasaulį, kuriame esame, su tuo pasauliu, kuris yra 
mes patys. Plaučiai -tai dumplės, palaikančios žarijų ugnį, vyro 
varpa - įrankis, kuriuo stumiamasi į priekį, kraujas kūno me- 
andruose primena drėkinamųjų kanalų vandenį Rytų soduose, 
širdis, nelygu teorija — pompa arba laužas, smegenys - disti- 
liavimo aparatas, kur distiliuojasi siela... 

— Mes vėl įpuolame į alegoriją, - nutraukė jį kapitonas. - Jei 
norit pasakyti, kad kūnas - viena akivaizdžiausių realybių, taip 
ir sakykit. 

— Ne visai taip, - atsakė Zenonas. - Tas kūnas, mūsų vieš- 
patija, kartais atrodo man nuaustas iš tokio pat palaido ir ne- 
tvaraus audinio kaip ir šešėlis. Ne ką labiau būčiau nustebęs 
išvydęs savo motiną, kuri jau mirusi, nei va šitaip pamatęs vėl 
ties gatvės kampu pasenusį jūsų veidą, kurio substancija, nors 
lūpos vis dar sugeba ištarti mano vardą, pasikeitė ne vieną kartą 
per tuos dvidešimtį metų, o laikas pakeitė jo spalvą, iškreipė 

formą. Kiek per tą laiką kviečių užaugo, kiek gyvulių nugyveno 
ir žuvo, kad išmaitintų Anri, jau nebe tą Anri, kurį aš pažinojau 
prieš dvidešimtį metų. Bet grįžkim prie kelionių... Gyvenimas 
Pont-Sent-Espri, kur žmonės sekė pro uždaras langines kiek- 
vieną naujo gydytojo žingsnį ir krustelėjimą, ne visad buvo 
klotas rožėmis, o Eminencija, kurio globos tikėjausi, išvyko iš 
Avinjono į Romą... Man pasisekė, nors ir ne taip, kaip tikėjausi, — 
pasitaikė toks atskalūnas, kuris Alžyre pirko arklius Prancūzijos 
karaliui: tasai garbingas piratas susilaužė koją už dviejų žings- 
nių nuo mano namų ir mainais už gydymą pasiūlė savo vien- 
stiebiu burlaiviu perkelti mane per jūrą. Dar ir šiandien esu 
dėkingas jam už tai. Mano balistikos darbai berberų kraštuose 
pelnė man Jo Aukštybės draugiškumą ir leido ištirti žemės 
alyvos savybes bei jos junginius su negesintomis kalkėmis, — 
taip buvo sukonstruoti sviediniai, kuriuos jo laivai galėjo svai- 
dyti. Ubicumgue idem*: valdovams reikia mechanizmų savo 
galybei padidinti ar išsaugoti, turtuoliams - aukso, ir kurį laiką 
jie dengia mūsų krosnių išlaidas, o bailiai ir garbėtroškos nori 
žinoti ateitį. Naudojausi visu tuo kiek galėjau. Didžiausia sėkmė 
būdavo sutikti kokį paliegusį dožą ar sergantį sultoną: tuomet 
turėdavau marias pinigų ir namus prie Šventojo Lauryno Ge- 
nujoje arba krikščioniškame Peros kvartale Konstantinopolyje. 
Buvau aprūpintas savo amato įrankiais, o tarp jų turėjau patį 
rečiausią ir visų brangiausią - leidimą galvoti ir veikti taip, kaip 
noriu. Paskui prasidėdavo pavyduolių intrigos, kvailiai pa- 
šnabždomis kaltindavo mane išniekinus jų Koraną ar Evangeliją, 
tada įvykdavo kažkoks rūmų sąmokslas, kur aš galėjau būti 
įveltas, ir galiausiai ateidavo diena, kai protingiausia būdavo 
išleisti paskutinį cechiną, kad nusipirktum arklį ar išsinuo- 
motum valtį. Dvidešimt metų sugaišau toms intrigėlėms, kurios 
knygose vadinamos gyvenimo nuotykiais. Būdamas pernelyg 
drąsus pribaigiau kai kuriuos iš savo pacientų, bet kartu padėjau 


* Visur tas pat (lot). 

pasveikti kitiems. Ar jie atkrisdavo, ar pagerėdavo, svarbiausia 
man buvo įsitikinti, kad mano prognozė pasitvirtino, kad meto- 
das pasirodė esąs tinkamas. Mokslo ir stebėjimo anaiptol ne- 
pakanka, broli Anri, jei jie nevirsta galia: Žmonės teisūs laiky- 
dami mus baltosios ar juodosios magijos adeptais. Paversti 
laikina tvariu, paspartint ar nutolint skirtą valandą, įveikti 
mirties paslaptis, kad galėtum su ja grumtis, pasinaudoti gamtos 
receptais, kad jai padėtum ar ją pergudrautum, užvaldyti pa- 
saulį ir žmogų, juos perdaryti, o gal net ir sukurti... 

— Pasitaikydavo dienų, kai, vėl skaitydamas savo mylimą 
Plutarchą, tardavau sau, kad jau per vėlu, kad Žmogus ir pasau- 
lis savo jau atgyveno, - nutraukė jį kapitonas. 

— Iliuzijos, - atsakė Zenonas. - Tie jūsų numylėti aukso 
amžiai - nelyg Damaskas ar Konstantinopolis - yra gražūs tik 
iš tolo, turi pavaikščioti jų gatvėmis, kad pamatytum jų raup- 
suotuosius ir jų nustipusius šunis. Iš jūsų Plutarcho sužinojau, 
kad Hefestionas pašėlusiai rydavo, kai reikėdavo laikytis dietos, 
o Aleksandras gėrė kaip koks samdomas vokiečių kareivis. Nuo 
Adomo laikų nedaug dvikojų tenusipelnė žmogaus vardo. 

- Jūs vis dar gydytojas?.. - paklausė kapitonas. 

— Taip, - atsakė Zenonas. - Tarp visų kitų dalykų. 

— Jūs gydytojas, - užsispyrėliškai pakartojo flamandas. — 
Manau, susiūti žmones - toks pat varginantis dalykas kaip ir 
juos prarėžti. Ar nepavargot keltis naktimis slaugyti tą varganą 
padermę? 

— Sutor, ne ultra...* - pradėjo Zenonas. - Aš čiuopiau pulsus, 
apžiūrinėjau liežuvius, studijavau šlapimą, bet ne sielas... Ne 
man spręsti, ar šitas dyglių kamuojamas šykštuolis nusipelno 
gyventi dar dešimt metų, ar geriau būtų, jei tironas numirtų. 
Gali pasimokyti ir iš blogiausio ar kvailiausio paciento, o krau- 
jingi jų pūliai dvokia ne labiau nei gudruolio arba teisuolio. 
Kiekviena naktis, praleista prie kokio nors ligonio, iškeldavo 


* Esu tik šiaučius... (Iot.). 

man klausimą - jis taip ir likdavo neatsakytas: kas yra skausmas 
ir ar jis turi tikslą, ar gamta palanki mums, ar abejinga ir ar 
siela lieka gyva suirus kūnui? Aiškinimai analogijomis, kurie, 
kaip kitados maniau, atskleisdavo visatos paslaptis, pasirodė 
turį aibę galimybių tapti nauja klaida, nes jais siekiama priskirti 
paslaptingai gamtai tą iš anksto numatytą planą, kurį kiti pri- 
skiria Dievui. Negalėčiau sakyti, kad abejojau: abejoti — visai 
kas kita, tiesiog prieidavau savo tyrimuose tokį tašką, kai kiek- 
viena sąvoka išsilenkdavo mano rankose it kokia slegiama spy- 
ruoklė; vos tik palipdavau kokios nors hipotezės kopėčiomis, 
iškart pajusdavau, kaip nuo mano svorio lūžta tas neišven- 
giamas JEIGU... Man atrodė, kad Paracelsas su savo paženklintų 
augalų sistema atvėrė mūsų menui triumfo kelią, o iš tikrųjų — 
tik sugrąžino prie kaimiškų prietarų. Horoskopų studijavimas 
parenkant vaistus ir numatant mirtinus atvejus man jau ne- 
beatrodė toks naudingas kaip anksčiau; tegu mes ir sudaryti iš 
tos pačios materijos kaip žvaigždės, bet tai nereiškia, kad nuo 
jų priklauso mūsų lemtis ar kad jos gali mus paveikti. Juo 
daugiau apie tai galvojau, juo labiau mūsų idėjos, stabai, pa- 
pročiai, kuriuos vadiname šventais, ir tos mūsiškės vizijos, 
kurias mes laikom nenusakomomis, man atrodė esą padariniai 
tos žmogiškos mašinos, lygiai kaip vėjas iš šnervių ar apatinės 
kūno dalies, kaip prakaitas ir sūrus ašarų vanduo, kaip baltas 
meilės kraujas, kaip purvinos kūno išmatos. Mane erzino, kad 
žmogus švaisto savo paties substanciją kurdamas kone visada 
"pragaištingas teorijas, kalba apie nekaltybę prieš išnarstydamas 
lyties mechanizmą, ginčijasi apie laisvą valią, užuot pasvėręs 
tūkstantį neaiškių priežasčių, kurios priverčia žmogų sumirk- 
sėti, jeigu staiga priartinu jam lazdą prie akių, ar postringauja 
apie pragarą, užuot prieš tai giliau patyrinėjęs mirtį. 

— Žinau, kas yra mirtis, - atsakė žiovaudamas kapitonas. - 
Tarp arkebuzos smūgio, paguldžiusio mane Čerizolėje, ir deg- 
tinės gurkšnių, kurie mane atgaivino, buvo juoda įgriuva. Be 
seržanto gertuvės vis dar būčiau toje skylėje. 

— Sutinku, —- atsakė alchemikas, — nors jei kalbėsime apie 
nemirtingumą, tai daugel argumentų palaiko tą idėją, lygiai kaip 
daug jai ir prieštarauja. Pirmiausia mirusieji praranda gebėjimą 
judėti, po to — šilumą, paskui greičiau arba lėčiau - nelygu 
kokiems veiksniams paklūsta — formą. Ar tiesa, kad mirus iš- 
nyksta ir sielos judėjimas bei forma, o substancija lieka?.. Per 
juodąjį marą gyvenau Bazelyje... 

Anri Maksimilianas jį nutraukė, kad pasakytų, jog jis tada 
gyveno Romoje ir maras jį užtiko kurtizanės namuose. 

— Gyvenau Bazelyje, - pakartojo Zenonas. - Turiu jums pasa- 
kyti, jog Peroje per plauką prasilenkiau su monsinjoru Lorencu 
Medičiu, žudiku, tuo, kurį liaudis paniekinamai vadina Lo- 
renzačiu. Tasai sužlugęs princas tarpininkavo kaip ir jūs, broli 
Anri, sugebėjo būti pasiųstas su slapta prancūzų misija į oto- 
manų Portą. Norėjau susipažinti su tuo didžios širdies žmogum. 
Po ketverių metų, važiuodamas pro Lioną, kur nuvykau įteikti 
savo Traktato apie fizinį pasaulį vargšui Dolė, savo leidėjui, ma- 
čiau jį melancholiškai sėdintį prie stalo galinėje smuklės salėje. 
Likimas lėmė, kad tąsyk jį užpuolė vienas samdomas žudikas 
florentietis; slaugiau jį kaip įmanydamas, laisvalaikiu galė- 
davom pasišnekėti apie turkų ir mūsiškių daromas kvailybes. 
Nieko nepaisydamas tas persekiojamasis ketino grįžti į gimtąją 
Italiją. Prieš išsiskiriant padovanojo man pažą kaukazietį, gautą 
iš paties Jo Aukštybės; mainais daviau jam nuodų, kurie, jei 
pakliūtų į rankas priešui, leistų numirti jam garbingai, ne- 
nusižengiant savo gyvenimo stiliui. Tačiau jis neturėjo progos 
išmėginti mano tablečių — Venecijoje buvo nudėtas to paties 
samdomo žudiko, kuris nepataikė į jį Prancūzijoje. O tarnas liko 
pas mane... Jūs, poetai, pavertėte meilę baisiausia apgavyste: 
tai, kas mums tenka, visad atrodo ne taip gražu kaip jūsų rimai, 
sukibę vienas su kitu lyg lūpos bučinyje. O vis dėlto kaip kitaip 
pavadinti tą liepsną, atgimstančią it Feniksas iš savo išdagų, tą 
būtinybę vakare vėl išvysti veidą, kūną, su kuriais išsiskyrei 
ryte? Nes būna kūnų, broli Anri, kurie gaivina kaip vanduo, ir 

vertėtų save paklausti, kodėl karščiausi atgaivina labiausiai. 
Taigi Alei atsirado iš Rytų, kaip ir tie mano tepalai bei eliksyrai; 
keliaujant tais klampiais keliais per Vokietiją ar prirūkytose 
pastogėse jisai nė karto neįžeidė manęs parodydamas, jog gailisi 
Didžiojo Šeimininko sodų ir saulėje trykštančių fontanų... La- 
biausiai man patiko tylėjimas, kuriam mus pasmerkė sunki 
kalba. Aš moku knyginę arabų kalbą, o turkiškai tik tiek, kiek 
reikia, kad paklaustum kelio; Alei kalbėjo turkiškai, šiek tiek 
itališkai; gimtosios kalbos prisiminė vos kelis žodžius, kuriuos 
ištardavo per sapną... Po šitiekos nesėkmingai nusisamdytų 
triukšmingų, įžūlių tarnų galiausiai gavau tą kauką ar vandenį, 
kuriuos Žmonės mano esant mūsų, alchemikų, pagalbininkais... 

O vieną bjaurų vakarą Bazelyje, anais juodojo maro metais, 
pargrįžęs namo, radau tarną savo kambaryje, užkluptą tos Dievo 
rykštės. Ar vertinate grožį, broli Anri? 

— Taip, - atsakė flamandas. - Moterų. Anakreontas - puikus 
poetas, o Sokratas - didis žmogus, bet negaliu suprasti, kaip 
galima išsižadėti tų švelnių rausvų apvalainų formų, tų stambių, 
taip kerimai kitokių nei mūsiškiai kūnų, į kuriuos įeini taip, 
kaip užkariautojai įžengia į džiūgaujantį miestą, specialiai jiems 
išpuoštą gėlėmis ir vėliavomis. Ir net jeigu tas džiūgavimas tik 
apsimestinis, o vėliavos klaidina mus, ar tai svarbu? Poma- 
domis, garbanomis ir kvepalais, kuriuos vyrui vartoti negar- 
binga, aš mėgaujuos per moteris. Kam man ieškoti slaptų gat- 
velių, kai prieš mane - saulės nutviekstas kelias, kuriuo galiu 
„garbingai žengti? Bjauriuosi skruostais, kurie labai jau greitai 
liaujasi buvę glotnūs ir dažniau siūlomi barzdaskučiui nei my- 
limajam! 

— O aš labiausiai vertinu tą slaptesnį malonumą, kūną, pa- 
našų į manąjį, atspindintį mano palaimą, ir tą malonų nebuvimą 
viso, ką prideda prie pasitenkinimo kurtizanių maivymasis, 
petrarkininkų žargonas, siuvinėti sinjoros Livijos marškiniai ir 
ponios Lauros krūtinės raukiniai. Toks artumas nesistengia 
veidmainiškai pateisinti savęs Žmonių giminės pratęsimu, jis 

randasi iš geismo ir praeina drauge su juo, o jeigu į jį įsipina 
koks meilės elementas, tai ne todėl, kad tam mane iš anksto 
nuteikė madingos pigios meilės dainos... 

Tą pavasarį gyvenau vienuose užeigos namuose prie Reino; 
viską stelbė patvinusio vandens ošimas: turėjai šaukti, kad 
būtum išgirstas, vos tegirdėdavau ilgąją violą, kuria liepdavau 
griežti tarnui, kai būdavau pavargęs, nes muzika visada man 
buvo kažkas labai savotiška ir sykiu šventė. Bet vieną vakarą 
neišvydau Alei, laukiančio manęs su žibintu rankoje prie ark- 
lidės, kur laikiau savo mulą. Broli Anri, jums tikriausiai teko 
apgailestauti dėl kirtiklio sužeistų, žemės sugraužtų statulų ir 
keikti Laiką, kuris taip šiurkščiai elgiasi su grožiu. Ir vis dėlto 
galiu įsivaizduoti, kad marmuras, pavargęs taip ilgai saugoti 
žmogišką pavidalą, džiaugiasi vėl tapęs tiktai akmeniu... O 
žmogus, priešingai, bijo vėl tapti beforme substancija... 

Jau ties pačiu slenksčiu mane įspėjo dvokas, bergždžios 
burnos, norėjusios įsiurbti vandenį, pastangos (ji viską išvem- 
davo atgal: gerklė jau nebesugebėjo jo nuryti) ir kraujas, trykš- 
tantis iš užkrėstų plaučių. Bet liko tai, ką mes vadiname siela, ir 
tos patiklios šuns akys, neabejojančios, kad šeimininkas nepaliks 
jo bėdoje... Žinoma, tai buvo ne pirmas kartas, kai mano leng- 
vinančios mikstūros nepadėjo, bet iki tol visos patirtos mirtys 
buvo tik pėstininkai, prarasti mano, gydytojo, partijoje. Be to, 
nuolat kovojant su Jos Juodąja Didenybe, tarp mūsų užsimezga 
savotiškas bendrininkavimas: taip kapitonas galiausiai per- 
pranta priešo taktiką ir ima ja žavėtis. Visada stoja akimirka, 
kai mūsų ligoniai suvokia, jog mes pažįstam Ją pernelyg, puikiai, 
kad nepasiduotume dėl jų neišvengiamybei; jie dar maldauja, 
priešinasi, bet mūsų akyse jau skaito pasmerkimą, nors dedasi 
jo nematą. Ir tik kai myli ką nors labai stipriai, suvoki, kaip 
siaubinga, kad žmogus turi mirti... Aš pristigau drąsos, na, bent 
jau šaltakraujiškumo, kuris toks būtinas mums, gydytojams. 
Man pasirodė bergždžias mano amatas, o tai beveik taip pat 
absurdiška kaip ir tikėti, kad jis didis. Negaliu pasakyti, kad 

kentėjau: net priešingai, nes žinojau, kad anaiptol nesugebu 
įsivaizduoti skausmų to kūno, kuris mano akyse raičiojosi; mano 
tarnas vadavosi mirtimi tarsi kito pasaulio gelmėse. Kviečiausi 
pagalbos, bet smuklininkas atsisakė man padėti. Nukėliau la- 
voną nuo lovos ir paguldžiau jį ant grindų, kol atvyks duob- 
kasiai, kuriuos turėjau pakviesti iš pat ryto; kambario krosnyje 
sauja po saujos sudeginau šiaudinį čiužinį. Vidaus pasaulis ir 
išorės pasaulis, makrokosmas ir mikrokosmas buvo vis tokie 
patys kaip tada, kai skrodžiau lavonus Monpeljė, tačiau šitie 
didžiuliai sukimbantys krumpliai sukosi visiškoje tuštumoje: 
trapus jų mechanizmas manęs nebežavėjo. Gėda prisipažinti, 
kad tarno mirties pakako sukelti many tą juodą perversmą, bet 
laikui bėgant pavargsti, broli Anri, o aš jau nebejaunas: man 
juk daugiau kaip keturiasdešimt. Aš pavargau nuo savo amato — 
lopyti kūnus; man pasidarė šlykštu pagalvojus, kad rytoj rytą 
vėl reikės eiti čiuopti pono Patarėjo pulsą, raminti ponią Tei- 
sėjienę ir žiūrėti prieš šviesą į pono Pastoriaus šlapimą. Tąnakt 
pasižadėjau nieko nebegydyti. 

— „Auksinio avinėlio“ šeimininkas man minėjo tą jūsų fanta- 
ziją, — rimtai atsakė kapitonas. — Tačiau jūs gydot nuncijaus 
podagrą, o man ant skruosto puikuojas jūsų korpija ir pleistras. 

— Praėjo šeši mėnesiai, — vėl prabilo Zenonas nuodėgulio 
galiuku brėždamas figūras pelenuose. - Iš naujo atgimsta smal- 
sumas ir noras panaudoti turimus gabumus, noras padėti, kai 
gali, tiems mūsų keisto nuotykio bendražygiams. Anos juodos 
" nakties prisiminimas jau nutolo. Kai nekalbi su niekuo apie tuos 
dalykus, užmiršti juos. 

Anri Maksimilianas atsistojo, priėjo prie lango ir pastebėjo: 

— Vis dar lyja. 

Ir vis dar lijo. Kapitonas pabarbeno pirštais į lango stiklą. 
Staiga, sugrįžęs prie kambario šeimininko, tarė: 

— Ar žinote, kad Sigismundas Fugeras, mano giminaitis iš 
Kelno, buvo mirtinai sužeistas mūšyje inkų kraštuose? Sako, jis 
turėjo šimtą belaisvių moterų, šimtą raudono vario spalvos 

kūnų, išpuoštų koralais: jų plaukai buvo ištrinti aliejais ir kve- 
pėjo prieskoniais. Supratęs, jog netrukus mirs, Sigismundas 
liepė nukirpti tų šimto belaisvių plaukus ir iškloti jais lovą, ant 
kurios pasiprašė paguldomas, kad paskutinį atodūsį išleistų ant 
tos cinamonu, prakaitu ir moterimi kvepiančios vilnos. 

— Man sunku patikėti, kad tose gražiose garbanose nebuvo 
parazitų, — karčiai atsakė filosofas. 

Ir užbėgdamas už akių susierzinusio kapitono mostui pri- 
dūrė: 

— Žinau, ką pagalvojote. Taip, ir aš kartais švelniai utinė- 
davau juodas garbanas. 

Flamandas tebežingsniavo iš kampo į kampą, veikiau norė- 
damas ne pramankštinti kojas, o atsikratyti niūrių minčių. 

— Jūsų nuotaika užkrečiama, - pasakė grįžęs prie židinio, — 
tai, ką papasakojote, verčia mane peržiūrėti savo gyvenimą. 
Nesiskundžiu, bet viskas išėjo ne taip, kaip aš tikėjausi. Žinau, 
kad neturiu didžio vado gabumų, bet iš arti mačiau tuos, kurie 
buvo tokiais laikomi: jie labai mane nustebino. Savo paties valia 
gerą trečdalį gyvenimo praleidau Pusiasalyje; oras ten geresnis 
nei Flandrijoje, bet valgoma prasčiau. Mano eilėraščiai neverti 
ištverti ilgiau nei popierius, ant kurio leidėjas spausdina juos 
mano sąskaita, kai kartais netyčia pasitaiko galimybė, kaip ir 
kitiems, apmokėti priešlapį ar titulinį puslapį. Hipokrenės lau- 
rai - ne man, aš nekeliausiu per amžius, įrištas į veršiuko odą. 
Bet kai įsitikinu, kiek nedaug žmonių skaito Homero Iliadą, 
man nebeliūdna, kad mane menkai skaitys. Damos mane my- 
lėjo, tik retai kada tos, už kurių meilę būčiau aukojęs gyvybę... 
(Bet kai pažiūriu į save - kokia puikybė manyti, kad gražuolės, 
dėl kurių dūsauju, manęs norėtų...) Na, kad ir toji Vanina 
Neapolyje, ji man beveik Žmona, - labai geros širdies mergina, 
bet kvepia anaiptol ne ambra, o rausvos garbanos ant jos 
galvos - ne visos tikros. 

Trumpam buvau sugrįžęs į gimtinę: mano motina, tesaugo 
ją Viešpats, jau mirusi. Ta geraširdė moteris visada linkėdavo 

jums gero. Tėvas, manau, jau pragare su visais savo aukso 
maišais. Brolis gražiai mane sutiko, bet po savaitės supratau, 
kad laikas jau išvykti. Kartais gailiuosi nesusilaukęs teisėtų 
vaikų, tačiau tokių sūnų kaip mano sūnėnai nenorėčiau. Kaip 
ir visi, esu garbėtroška, bet kai koks nors to meto galingasis 
atsako man tarnybą ar pensioną - koks džiaugsmas būna palikti 
prieškambarį nepadėkojus tam monsinjorui ir patraukti kur 
akys veda gatvėmis, rankas susikišus į tuščias kišenes... Gy- 
venime esu patyręs nemaža malonumų: dėkoju Viešpačiui, kad 
kiekvienais metais subręsta naujas merginų prieaugis ir 
kad vynas spaudžiamas kiekvieną rudenį; kartais sakau sau, 
kad gera būtų nugyventi saulėkaitoje šuns gyvenimą, turint pa- 
kankamai progų peštynėms ir kelis kaulus pagraužti. Ir vis dėlto 
retai kada išeinu iš meilužės neatsidusęs su palengvėjimu, kaip 
atsidūsta, palikdamas mokyklą, moksleivis, - manau, kad toks 
atodūsis išsprūs man ir mirties valandą. 

Užsiminėte apie statulas; vargu ar atsirastų daug malo- 
numų, prilygstančių malonumui žiūrėti į marmuro Venerą, 
kurią mano bičiulis kardinolas Karafa saugo savo Neapolio 
galerijoje: jos baltos formos tokios gražios, kad apvalo širdį 
nuo visų profaniškų geismų, ir kyla noras verkti. Bet jei pri- 
siverčiu žiūrėti į ją ilgiau kaip penkias minutes, nei mano akys, 
nei protas jos jau nebemato. Broli, kone visuose žemiškuose 
dalykuose esama kažkokių nuosėdų, kažkokio prieskonio, 
kurie nuo jų atgraso, o tie reti dalykai, kuriuose glūdi bent 
truputis tobulumo, būna mirtinai liūdni. Filosofija - ne mano 
sritis, bet kartais pasakau sau, kad Platonas teisus, o kanau- 
ninkas Kampanusas - irgi. Juk turi kažkur egzistuoti kažkas, 
kas tobuliau už mus, —- Gėris, kurio buvimas mus slegia, o 
nebuvimas mums nepakeliamas. 

— Sempiterna Temptatio*, - atsakė Zenonas. - Dažnai sakau 
sau, kad niekas pasaulyje, išskyrus amžinąją tvarką ar keistą 


* Amžinoji pagunda (lot.). 

materijos įnorį pranokti save pačią, negalėtų paaiškinti, kodėl 
kiekvieną dieną stengiuosi galvoti bent kiek aiškiau nei vakar. 

Jis taip ir liko sėdėti nunarinęs galvą tame drėgnų sutemų 
užtvindytame kambaryje. Rausvi židinio atšvaitai krito jam ant 
rankų: jos buvo išėstos rūgščių, vienur kitur paženklintos blyš- 
kiais nudegimų randais, ir buvo matyti, kad jis dėmesingai 
tyrinėja tą keistą sielos tąsą —- tuos didžius kūno įrankius, per 
kuriuos užmezgamas ryšys su viskuo. 

— Tebūsiu pagarbintas! - pagaliau ištarė savotiškai džiū- 
gaudamas, ir iš to džiūgavimo Anri Maksimilianas atpažino 
andainykštį Zenoną, apsvaigusį nuo svajonių apie mechanines 
konstrukcijas, kuriomis dalijosi su Kolu Gelu. - Niekada nesi- 
liausiu žavėjęsis tuo, kad šitas kūnas, palaikomas stuburo, šitas 
stuomuo, sujungtas kaklo sąsmauka su galva, su simetriškai 
išdėstytomis aplink jį galūnėmis, turi savyje ir gal gamina protą, 
kuris naudojasi mano akimis, kad matytų, ir mano judesiais, 
kad čiuoptų... Žinau jo ribas ir tai, kad jam stigs laiko pažengti 
tolėliau, o jei netyčia laiko ir užtektų, tai pristigs jėgų. Bet jis 
yra, dabar jis yra Tas, kuris Yra. Jis klysta, klaidžioja, dažnai 
netinkamai suvokia pasaulio pamokas, žinau, tačiau šalia to dar 
žinau jį galint atpažinti ir kartais ištaisyti savo paties klaidas. 
Esu apėjęs nemažą dalį šito rutulio, kuriame gyvename; stu- 
dijavau metalų lydymosi tašką ir augalų atsiradimą; stebėjau 
žvaigždes ir tyrinėjau Žmogaus kūno vidų. Iš šito nuodėgulio, 
kurį va šitaip kilsteliu, aš sugebu išgauti svorio sąvoką, o iš šitų 
liepsnų — šilumos sąvoką. Žinau, kad nežinau, ko nežinau, 
pavydžiu tiems, kurie žinos daugiau, tačiau žinau, kad, kaip ir 
man, jiems reiks matuoti, sverti, daryti išvadas ir abejoti gau- 
tomis dedukcijomis, išskirti tikra tame, kas netikra, ir neuž- 
miršti, kad tikruos dalykuos visada esti netikrumo priemaišų. 
Niekada neįsikibdavau bukai į kokią nors idėją iš baimės, kad 
be jos pakriksiu. Niekada tikro fakto nesu pagardinęs apgaulės 
padažu, kad lengviau jį suvirškinčiau. Niekada neiškreipda- 
vau priešininko minčių, idant lengviau jį nurungčiau ginče, 


112 Klajonių metai 


netgi Bombasto minčių per mūsų ginčą apie stibį, nors jis man 
už tai nepadėkojo. Ir vis dėlto tai netiesa, kartais taip atsitikda- 
vo: tada iškart pagaudavau save tai darant ir bardavau save 
kiekvienąsyk, kaip baramas nesąžiningas tarnas, susigrąžin- 
davau pasitikėjimą savimi tik pažadėjęs pasitaisyti. Turėjau 
ir svajonių, bet nelaikau jų niekuo kitu, tiktai svajonėmis. 
Saugojausi paversti tiesą stabu, bemeilijau palikti jai kuklesnį 
vardą - tikslumas. Mano pergalės ir gresiantys pavojai - ne 
tie, kuriuos man priskiria Žmonės: esama kitokios šlovės nei 
tapti garsiam ir kitokių ugnių nei laužas. Beveik išmokau ne- 
bepasitikėti žodžiais. Numirsiu truputį mažiau kvailas nei 
gimiau. 

— Na ir puiku, - pasakė Žžiovaudamas karo vyras. - Tačiau, 
anot gandų, jus lydi kur kas apčiuopiamesnė sėkmė. Jūs darot 
auksą. 

— Ne, - atsakė alchemikas, - bet kiti jį darys. Tai laiko ir 
įrankių, leisiančių deramai atlikti bandymą, klausimas. Kas yra 
keletas amžių? 

— Gerokas laiko tarpas, jei turi galvoje įmokas „Auksinio avi- 
nėlio“ šeimininkui, - juokaudamas atsakė kapitonas. 

— Galimas daiktas, vieną gražią dieną daryti auksą bus taip 
pat lengva kaip pūsti stiklą, - toliau kalbėjo Zenonas. - Pra- 
graužę daiktų luobą dantimis, galiausiai prieisime tą slaptą 
panašumų ir skirtumų priežastį... Mechaninis smaigas ar ritė, 
kuri pati prisivynioja —- smulkmenos, ir vis dėlto tų menkų 
atradimų grandinė gali nuvesti mus toliau, nei jūrų kelionės 
nuvedė Magelaną ar Amerigą Vespučį. Mane apima įtūžis, kai 
pagalvoju, kad žmogaus išradimai apsiribojo pirmuoju vežimo 
ratu, pirmuoju Žiedžiamuoju ratu, pirmuoju žaizdru; niekas 
nepasirūpino paįvairinti ugnies, pavogtos iš dangaus, pritai- 
kymą. O pakaktų tik pasistengti, ir panaudoję vos kelis papras- 
tus dėsnius, galėtume sukurti daug išradingų mašinų, kurios 
padidintų Žmogaus išmintį ar galią: mechanizmus, kurie ju- 
dėdami gamintų šilumą, vamzdžius, kuriais tekėtų ugnis, kaip 

kad dabar jais teka vanduo; galėtume senovės romėnų bei ry- 
tiečių pirtyse naudotus požeminių krosnių įrenginius pritaikyti 
distiliavimui ir lydymui... Rymeris iš Regensburgo mano, kad, 
ištyrus pusiausvyros dėsnius, būtų galima sukurti skraidančius 
ir po vandeniu plaukiančius vežimus, tinkančius tiek karui, tiek 
taikai. Jūsų patrankų parakas, pavertęs Aleksandro žygius vaikų 
žaidimu, irgi kažkieno smegenų darbo vaisius... 

— Palaukit! — pertraukė jį Anri Maksimilianas. - Kai mūsų 
tėvai pirmąkart uždegė dagtį, galima buvo pamanyti, kad tas 
triukšmingas atradimas apvers karo meną aukštyn kojom ir 
sutrumpins kautynes, nes nebebus kam kautis. Ačiū Dievui, 
šitaip neatsitiko! Žudoma dar daugiau (nors aš tuo ir abejoju), 
o mano vyrukai, užuot naudojęsi arbaletu, šaudo iš arkebuzos. 
Bet andainykščiai drąsa, bailumas, gudrumas, drausmė, ne- 
paklusnumas liko kaip buvę, o drauge su jais ir menas pulti, 
trauktis ar likti vietoje, varyti priešui baimę rodant, jog pats 
nieko nebijai. Mūsiškiai karo vyrai vis dar mėgdžioja Hanibalą, 
vis dar įnikę į Vegecijų. Kaip ir kadaise, mes velkamės iš paskos 
savo mokytojams. 

— Aš jau seniai patyriau, kad inercijos uncija sunkesnė už 
išminties bušelį, - su apmaudu išrėžė Zenonas. - Žinau, kad 
jūsų valdovams mokslas — tik arsenalas priemonių, kur kas 
mažiau svarbių nei jų turnyrai, regalijos ir titulų dalijimas. Ir 
vis dėlto, broli Anri, įvairiuose žemės kampeliuose pažįstu 
penkis šešis driskius, dar didesnius pamišėlius, skurdeivas, dar 
įtartinesnius nei aš: jie paslapčia svajoja apie kur kas baisesnę 
galią, imperatorius Karolis niekada tokios neturės. Jei Archi- 
medas būtų susilaukęs paramos, būtų pajėgęs ne tik pakelti 
žemės rutulį, kaip gyrėsi galįs, bet ir nusviesti jį į pragarmę kaip 
suskaldytą lukštą... O kalbant atvirai, kai Alžyre regėjau gy- 
vulišką turkų žiaurumą ar kai matydavau tas beprotybes ir įtūžį, 
kurie siautėja mūsų krikščioniškose karalystėse, kartais pa- 
sakydavau sau, kad tvarkyti, mokyti, turtinti mūsų padermę 
arba aprūpinti ją įrankiais - ko gero, tik kraštutinė priemonė 

mūsų visuotiniame chaose, ir vieną gražią dieną koks nors 
Fajetonas gali tyčia, o ne per nelemtį padegti žemę. Kas žino, ar 
galiausiai iš mūsų distiliavimo indų neiššoks kokia kometa? Kai 
matau, kur nuveda mūsų, alchemikų, hipotezės, nesistebiu, broli 
Anri, kad jie mus degina ant laužo. 

Ir staiga atsistojo: 

— Girdėjau, kad persekiojimų dėl mano Numatymų vis gau- 
sėja. Prieš mane dar nieko nenuspręsta, bet artimiausiu metu 
laukiu nemalonumų. Retai kada nakvoju šitoje kalvėje, verčiau 
jau pasiieškau nakčiai menkiau nuspėjamos pastogės. Išeikime 
iš čia drauge, bet jeigu bijote šnipų akies, tai išmintirgiau bus, 
jei išsiskirsime ant slenksčio. 

— Kuo gi jūs mane laikote? —- pasakė kapitonas gal netgi 
apsimestinai nerūpestingai. 

Jis susisagstė švarką plūsdamas skundikus, kišančius nosį į 
ne savo reikalus. Zenonas vėl apsivilko jau beveik išdžiūvusį 
apsiaustą. Prieš išeidami jiedu pasidalijo vynu, kurio dar buvo 
likę ant ąsočio dugno. Alchemikas užrakino duris ir pakabino 
milžinišką raktą po sija: tarnas lengvai jį ras. Nebelijo. Pradėjo 
temti, tačiau menki saulėlydžio atšvaitai vis dar blizgėjo ant 
šviežiu sniegu padengtų kalnų šlaitų, virš pilko stogų skalūno. 
Žingsniuodamas Zenonas atidžiai apžiūrinėjo tamsius už- 
kampius. | 

— Mano kišenė tuščia, - pasakė kapitonas. - Bet turint galvoje 
dabartinius jūsų sunkumus... 

— Ne, broli, - nutraukė jį alchemikas. - Jei rasis koks pavojus, 
nuncijus parūpins man pinigų bagažui susikrauti. Laikykit 
pinigus savoms bėdoms palengvinti. 

Karieta, lydima sargybinių, be abejonės, vežanti kokį nors 
svarbų asmenį į imperatoriaus pilį Ambrase, visu greičiu įdar- 
dėjo į siaurą gatvę. Jiedu atšoko ir praleido ją. Bildesiui nutilus, 
Anri vėl mąsliai prabilo: 

— Paryžiuje Nostradamas numato ateitį ir ramiai sau gyvuoja. 
Kuo gi kaltina jus? 

- Jis tvirtina, kad daro tai padedamas iš viršaus ar iš apa- 
čios, - paaiškino filosofas, rankovės atvartu šluostydamas ap- 
taškytą apsiaustą. — Matyt, plika hipotezė be viso to demonų ir 
angelų choro ūžiančiuose katiluose tiems ponams iš Sorbonos 
atrodo dar bedieviškesnė... Be to, Mišelio iš Notrdamo, kurio 
aš anaiptol neniekinu, katrenai, skelbiantys visuotines negandas 
ir karalių mirtis, žadina minios smalsumą. O mane per mažai 
jaudina dabartiniai karaliaus Henriko II rūpesčiai, kad norėčiau 
apskaičiuoti, kuo jie baigsis... Kelionėse man šovė viena mintis: 
aš taip ilgai klajojau erdvės keliais, visada Čia žinodamas, kad 
manęs laukia Ten, nors niekada ten nebuvau, jog panorau su- 
rizikuoti savaip leistis laiko keliais — užlygint griovį, skiriantį 
tikslų astronomo numatymą nuo ne tokios griežtos gydytojo 
prognozės, atsargiai pamėginti nuojautą paremti spėjimu ir nu- 
brėžti tame žemyne, kur mūsų dar nėra, vandenynų ir jau išniru- 
sių paviršiun žemių žemėlapį... Aš pavargau nuo to mėginimo. 

— Jūs baigsite kaip turgaus marionečių teatro Daktaras Faus- 
tas, - pajuokavo kapitonas. 

— Najau ne! - atsikirto alchemikas. - Ta pasaka apie moks- 
linčiaus daktaro sutartį ir žlugimą tinka senoms boboms. Tikrojo 
Fausto supratimas apie sielą ir pragarą būtų kitoks. 

Dabar jie visą dėmesį sutelkė į tai, kaip apeiti balas. Ėjo 
krantinėmis, nes Anri Maksimilianas gyveno prie tilto. 

— Kur jūs nakvosit? — staiga paklausė kapitonas. 

Zenonas įtariai pažvelgė į savo bendražygį. 

— Dar nežinau, - pasakė apdairiai. 

Vėl stojo tyla: abu jau buvo išeikvoję žodžių atsargas. 

Ūmai Anri Maksimilianas sustojo prie vitrinos, kur juvelyras 
dar dirbo tą vėlų vakarą, pasistatęs žvakę už didžiulio vandens 
sklidino rutulio, išsitraukė iš kišenės užrašų knygelę ir pradėjo 
skaityti: 

„„Stultissimi, inguit Eumolpus, tum Encolpii, tum Gitonis aerumnae, et 

precipue blanditiarum Gitonis non immemor, certe estis vos gui felices 

esse potestis, vitam tamen aerumnosam degitis et singulis diebus vos ultro 

novis torguetis cruciatibus. Ego sic semper et ubigue vixi, ut ultimam 
guamgue lucem tanguam non redituram consumarem, id est in summa 
tranguillitate... 


— Leiskite man išversti tai į prancūzų kalbą, - pasiprašė 
kapitonas, - nes, man regis, vaistinė lotynų kalba išstūmė jums 
iš galvos tikrąją. Tas senas ištvirkėlis Eumolpas kreipiasi į du 
savo numylėtinius - Enkolpą ir Gitoną - žodžiais, kurie man 
pasirodė verti įsirašyti į šitą maldaknygę: „Kokie jūs kvaili, sako 
Eumolpas, prisiminęs Enkolpo ir Gitono bėdas ir ypač pastarojo 
švelnumą. Galėtumėte būti laimingi, bet gyvenate apgailėtiną 
gyvenimą, kasdien patirdami vis didesnį vargą nei vakarykštis. 
O aš kiekvieną dieną gyvenau taip, tarsi ji būtų paskutinė, kitaip 
tariant, visai ramiai.“ Petronijus, - paaiškino jis, - vienas iš mano 
šventųjų užtarėjų. 

— Gražiausia visame tame, - pritarė Zenonas, - kad jūsų 
autorius net neįsivaizduoja, jog paskutinė išminčiaus diena gali 
būti nugyventa nebūtinai ramiai. Pasistengsim tai prisiminti, 
kai ateis mūsų valanda. 

Ties gatvės kampu jiedu išniro priešais apšviestą koplyčią, 
kur buvo laikomos devynių dienų pamaldos. Zenonas panoro 
įeiti vidun. 

— Ką gi jūs veiksite tarp tų šventeivų? - paklausė kapitonas. 

— Ar aš jums nepaaiškinau? - paklausė Zenonas. - Tapsiu 
nematomas. 

Ir -šmurkštelėjo už įėjimą dengiančios odinės užuolaidos. 
Anri Maksimilianas valandėlę luktelėjo, žengė šalin, grįžo, 
paskui nuėjo suvisam švilpaudamas seną dainelę: 


Mudu buvom du bičiuliai, 
Susirengę kopt į kalnus, 
Mes ketinom daug nuveikti... 


Grįžęs namo, rado sinjoro Strocio laišką, kur buvo liepiama 
nutraukti slaptus pasitarimus dėl Sienos. Pamanė, kad pakvipo 
karu, o gal kas nors apšmeižė jį florentiečiui maršalui ir įtikino 

Jo Ekscelenciją nusisamdyti kitą tarpininką. Naktį lietus vėl 
įsisiautėjo, paskui ėmė snigti. Kitą dieną, susidėjęs daiktus, 
kapitonas išėjo ieškoti Zenono. 

Baltai apkloti namai buvo panašūs į veidus, slepiančius savo 
paslaptis po vienodais vienuolių gobtuvais. Anri Maksimilianas 
su malonumu užsuko į „Auksinį avinėlį“, kur vynas buvo pui- 
kus. Šeimininkas, atnešęs jam išgerti, pasakė, kad anksti rytą 
buvo atėjęs Zenono tarnas, grąžino raktą ir sumokėjo už kalvės 
nuomą. Apie vidudienį vienas Inkvizicijos pareigūnas, įparei- 
gotas suimti Zenoną, pareikalavo, kad tavernos šeimininkas jam 
padėtų. Bet velnias, matyt, pačiu laiku įspėjo alchemiką. Kalvėje 
jie nerado nieko ypatingo, tik krūvą rūpestingai sudaužytų 
stiklinių buteliukų. 

Anri Maksimilianas skubiai atsistojo, palikęs ant stalo grąžą. 
Po kelių dienų per Brenerio slėnį sugrįžo į Italiją. 


ANRI MAKSIMILIANO KARJERA 


Jis sublizgėjo Čerezolėje: gindamas kelias sukrypusias lūšnas 
prie Milano, parodė, kaip pats sakėsi, tiek pat išradingumo, kiek 
velionis Cezaris stengdamasis užkariauti pasaulį; generolas 
Blezas de Monliukas vertino jo sąmojus, pakeldavusius kareivių 
nuotaiką. Jo gyvenimas bėgo tarnaujant pakaitom čia Didžiai 
Krikščioniškam Prancūzijos Karaliui, čia Jo Katalikiškajai Ispa- 
nijos Didenybei, tačiau prancūziškas linksmumas jo skoniui tiko 
labiau. Kaip poetas, jis teisindavo prastokus savo rimus karinių 
kampanijų rūpesčiais, kaip kapitonas, savo taktines klaidas 
aiškindavo smegenis urbiančia poezija; šiaip ar taip, jis buvo 
gerbiamas ir už vieną, ir už kitą profesiją, nors, sujungtos drau- 
gėn,jos neatneša turtų. Klajonės po Pusiasalį išsklaidė jo svajas 
apie Auzoniją; jis išmoko nepasitikėti Romos kurtizanėmis, 
kartą sumokėjęs joms duoklę, bei išmoningai rinktis melionus 
Užtibrės krautuvėlėse ir nerūpestingai mėtyti į Tibrą žalias jų 
žievės. 

Jis puikiai žinojo, kad kardinolas Mauricijus Karafa laikė jį 
tik nekvailu kareiva, kuriam taikos metu kaip išmalda sutei- 
kiama prastai atlyginamo sargybos kapitono tarnyba. Neapolyje 
meilužė Vanina ištraukė iš jo nemažą sumą vaikui, kuris, ga- 
limas daiktas, buvo ne jo, bet jam tai buvo nesvarbu. Ponia Renė 
de Frans, kurios rūmai Feraros kunigaikštystėje buvo visų ne- 
laimėlių priebėga, mielai būtų pasiūliusi jam sinekūrą, tačiau ji 
ten be jokios atrankos priglausdavo ir visus driskius, jei tik jie 

imdavo svaigintis drauge su ja rūgštoku psalmių vynu. Ka- 
pitonui nebuvo kas veikti su tais žmonėmis. Jis vis labiau susi- 
gyveno su kukliais savo pėstininkais ir, kaip ir jie, kas rytą 
džiugiai, tarsi ruošdamasis sutikti seną draugą, užsitempdavo 
ant kupros sulopytą karišką švarką, linksmai prisipažindavo, 
jog prausiasi tik po lietum, ir su savo pikardiečių nuotykių 
ieškotojų, albanų samdinių bei tremtinių florentiečių šutve 
dalydavosi laiškiais lašiniais, suplėkusiais šiaudais bei paskui 
kariuomenę sekusio rudo šuns meilumu. Nors būta ir malo- 
numų jo atšiauriam gyvenime. Jis vis dar mėgo garsius senovės 
vardus, būtos didybės aukso dulkėmis ar purpuro skiaute nu- 
klojančius menkiausios Italijos sienos atkarpėlę, mėgo vaikš- 
tinėti gatvėmis - čia šešėlyje, čia saulėkaitoj, kreiptis Toskanos 
tarme į gražią merginą, tikėdamasis bučinio ar keiksmų srauto, 
gerti iš fontanų, krėsdamas ant apdulkėjusių grindinio plokš- 
čių lašus nuo stambių pirštų, arba, nerūpestingai šlapindamasis 
prie kokio akmeninio stulpo, akies kampučiu skaityti lotynišką 
užrašą. 

Iš didžiulių tėvo turtų jam atiteko tik retai jo kišenę te- 
pasiekdavusios šiokios tokios pajamos iš Mastrichto cukraus 
fabriko ir viena mažiausių šeimos valdų - vietovė, vadinama 
Flandrijos Lombardija: jau vien tas vardas prajuokindavo vyrą, 
turėjusį progos išvaikščioti tikrąją Lombardiją skersai ir išilgai. 
Šitų valdų kaplūnai ir malkų glėbiai patekdavo į brolio orkaites 
ir pašiūres, bet Anri Maksimilianui tai buvo nesvarbu; sulaukęs 
septyniolikos, vieną gražią dieną jis linksmai išsižadėjo savo 
pirmagimystės teisės, iškeitęs ją į kareiviškų lęšių dubenį. Tei- 
sybė, trumpi ceremoningi laiškai, kuriuos jis kartais gaudavo 
iš brolio kieno nors mirties ar vestuvių proga, visada baigdavosi 
pasiūlymu padėti, jeigu reikės, tačiau Anri Maksimilianas pui- 
kiai suvokė, kad, juos rašydamas, jaunėlis gerai žinojo, jog, 
vyresnysis brolis nepasinaudos jo malone. Be to, Filiberas Ligras 
niekada nevengdavo užsiminti apie milžiniškus įsipareigojimus 
ir didžiules išlaidas, kurių reikalauja jo narystė Nyderlandų 


120 Klajonių metai 


Taryboje, taigi galiausiai būtent kapitonas, laisvas nuo bet kokių 
rūpesčių, regis, buvo laikomas turtingu žmogumi, o aptekęs auk- 
su Žmogus - skurdžiumi, į kurio skrynias kišti ranką būtų gėda. 

Tik vieną kartą tas prasisiekęs kareivis buvo pargrįžęs į 
namus. Jį plačiai pristatinėjo, tarsi svarbu buvo visiems be 
išimties įrodyti, jog nėra ko gėdytis to sūnaus paklydėlio. Tai, 
kad tas maršalo Strocio patikėtinis neturėjo jokios konkrečios 
tarnybos ir laipsnio, teikė jam savotiškos garbės, sakytum - jis 
tapo reikšmingas dėl savo neaiškios padėties. Tie keleri metai, 
kuriais jis pranoko savo jaunėlį brolį, padarė jį, jis tai jautė, kito 
amžiaus reliktu; greta to jauno, apdairaus ir šalto vyro jis atrodė 
naivuolis. Filiberas prieš pat broliui išvykstant pakuždėjo, kad 
Imperatorius, lengvai dalijantis baronetų karūnas, mielai prisegs 
titulą prie Lombardijos valdų, jeigu kariniai ir diplomatiniai 
kapitono gabumai nuo šiol bus skirti tik Šventajai Imperijai. Anri 
Maksimilianas tokios malonės atsisakė ir tuo įžeidė brolį: kas, 
kad jis ir nenorįs vilkti paskui save tokį valktį, juk tasai titulas 
būtų dar labiau išgarsinęs jų šeimą. Tada Anri Maksimilianas 
patarė broliui susikišti šeimos garbę „į vieną vietą“. Jam greitai 
pabodo nuostabūs Stenbergo dvaro, į kurį jaunėlis dabar iškeitė 
senamadiškesnį Dranutrą, sienų paneliai, nors jų paveikslai 
mitologinėmis temomis Žmogui, pripratusiam prie subtilesnio 
Italijos meno, atrodė grubūs. Jis ligi soties buvo prisižiūrėjęs į 
paniurusią brolienę po papuošalų pakinktais ir į govėdą seserų 
bei svainių, įsikūrusių kaimyniniuose dvaruose, su jų vaiki- 
galiais, kuriuos drebantys auklėtojai laikė už pasaitėlių. Smul- 
kūs kivirčai, intrigos, šleikštūs kompromisai, atsispindintys tų 
žmonių veiduose, paakino jį dar labiau vertinti kareivių ir 
markitančių draugiją, kur bent jau keiktis ir riaugėti galėjai kiek 
širdis geidžia: šie žmonės buvo bent jau putos, o ne nematomos 
nuosėdos. 

Iš Modenos grafystės, kur bičiulis Lanca del Vastas surado 
jam tarnybą, nes užtrukusi taika ištuštino jo piniginę, Anri 
Maksimilianas akies kampučiu stebėjo, kuo baigsis jo pradėtos 

derybos dėl Toskanos: Strocio agentai galiausiai įtikino sie- 
niečius iš meilės laisvei sukilti prieš Imperatorių, ir patriotai 
iškart pasikvietė vieną prancūzų dalinį, kad gintų juos nuo Jo 
Vokiškosios Didenybės. Anri vėl grįžo tarnauti ponui de Mon- 
liukui: juk nepaleisi tokio laimikio kaip apsiaustis. Žiema buvo 
atšiauri, patrankas ant tvirtovės sienų iš ryto padengdavo plo- 
nytis šerkšnas; alyvuogės ir kieti šykštaus raciono sūdiniai 
atmušdavo prancūzams apetitą. Ponas de Monliukas pasiro- 
dydavo gyventojams tik įsitrynęs vynu įdubusius skruostus, lyg 
aktorius, kuris prieš eidamas į sceną pasispalvina skaistylu, o 
pirštinėta ranka užsidengdavo alkio keliamą žiovulį. Burles- 
kiškomis eilėmis Anri Maksimilianas siūlė pamauti ant iešmo 
patį imperatoriškąjį erelį; iš esmės visa tai buvo tik vaidyba, 
teatro replikos, kokių randame Plauto kūriniuose arba Bergamo 
teatro komedijose. Erelis dar kartą praris italų paukštukus, prieš 
tai smagiai papurtęs pasipūtusį prancūzų gaidį; dalis drąsuolių, 
pasirinkusių kareivio amatą, mirs; Imperatorius užsakys su- 
giedoti vieną Te Deum už Sienos pergalę, o naujos paskolos, dėl 
kurių bus deramasi išmoningai, tarsi tai būtų dviejų suverenių 
valdovų sutartis, Jo Didenybę padarys dar labiau priklausomą 
nuo Ligrų banko (beje, jis jau keleri metai diskretiškai buvo 
vadinamas kitu vardu) ar nuo kokio jo konkurento Antverpene 
arba Vokietijoje. Dvidešimt penkeri karo ir ginkluotos taikos 
metai išmokė kapitoną suprasti išvirkščiąją dalykų pusę. 

Bet šis prastai maitinamas flamandas mėgavosi žaidimais, 
juokais, galantiškomis kilmingų Sienos damų procesijomis: 
apsitaisiusios nimfomis ir amazonėmis, jos paraduodavo miesto 
aikštėje, vilkėdamos rausvo satino sijonais. Tie kaspinai, mar- 
gaspalvės vėliavos, šiaurės vėjo, susitelkiančio šuorais ties tam- 
sių, į prakasus panašių gatvelių kampais, maloniai pakeliami 
sijonai linksmino kariuomenę ir netgi miestelėnus, nors pas- 
taruosius, sutrikdytus verslo sąstingio ir gyvenimo brangumo, 
kiek mažiau. Feraros kardinolas kėlė į padanges sinjorą Faustą, 
nors nuo šiaurinio vėjo jos atviri apkūnūs pečiai pašiurpdavo 

lyg žąsies oda; Ternų monsinjoras paskyrė prizą sinjorai For- 
tinguerai, kuri nuo tvirtovės sienų galantiškai rodė priešui ilgas, 
panašias į Dianos kojas; Anri Maksimilianas bemeilijo šviesias 
sinjoros Pikolomini, išdidžios gražuolės, kuri nesivaržydama 
mėgavosi malonia našlyste, kasas. Jis užsidegė alinančia bran- 
daus amžiaus sulaukusio vyro aistra šitai dievaitei. Perdėto 
puikavimosi ar atvirumo valandėlėmis karys neatsakydavo sau 
malonumo santūriai apsimesti prieš tuos ponus šauniu pa- 
tenkintu meilužiu —- niekas rimtai nepriėmė to negrabaus mai- 
vymosi, tačiau bičiuliai apsimesdavo juo tikį, kad būtų taip pat 
maloningai išklausyti tądien, kai patys užsigeis pasigirti iliuzine 
sėkme. Anri Maksimilianas žinojo, kad gražuolė atvirai šaiposi 
iš jo su savo mylimaisiais. Juk gražus jis nebuvo niekada, o dabar 
buvo dar ir nebejaunas; saulė ir vėjas nugairino jo veidą: jis tapo 
perdegintų Sienos plytų atspalvio; sėsdamas prie savo damos 
kojų, alpėdamas iš meilės jis kartais pagalvodavo, kad tie ma- 
nevrai, tiek dūsavimas, tiek ir koketavimas, ne mažiau kvaili 
nei dviejų susidūrusių kariuomenių manevrai, ir apskritai jam 
būtų maloniau matyti ją nuogą glamonėjantis su nuogu jaunu 
Adoniu, o pačiam žaisti meilės žaidimus su kokia nors tarnaite, 
užuot primetus tam gražiam kūnui šlykštų savo kūno svorį. 
Bet naktį, gulėdamas po skysta savo antklode, staiga išvysdavo 
nežymų tos pailgos žieduotos rankos mostą, kaip ji, tik ji viena, 
jo dievaitė, susiglosto plaukus, ir vėl, užsidegęs žvakę, su ve- 
riamu pavydu puldavo rašyti įmantrias eiles. 


+1131 


Kartą, kai Sienos podėliai buvo dar tuštesni nei paprastai, — 
jei buvo įmanoma jiems dar labiau ištuštėti, - jis išdrįso pado- 
vanoti savo šviesiaplaukei nimfai keletą griežinėlių sunkiai 
gauto kumpio. Jaunoji našlė gulėjo ant kušetės, nuo šalčio už- 
siklojusi dygsniuota antklode, nerūpestingai kedeno auksinį 
pagalvėlės kutą. Jos vokai staiga suvirpėjo, ji atsitiesė, skubiai, 
kone vogčia pasilenkė prie dovanotojo ir pabučiavo jam ranką. 

Ji užplūdo tokia palaima, kokios nebūtų patyręs net jeigu ta 
gražuolė būtų suteikusi jam labiausiai beatodairiškų malonumų. 
Jis tyliai pasitraukė, palikdamas ją valgyti. 


+++ 


Dažnai jis klausdavo save, kaip, kokiomis aplinkybėmis jis 
mirs: ar, nušautas iš arkebuzos, kraujuojantis, bus oriai išneštas 
ant pompastiškų ispanų iečių nuolaužų, apgailėtas valdovų ir 
apraudotas ginklo brolių, galiausiai palaidotas po iškalbingu 
lotynišku užrašu prie kokios nors bažnyčios tvoros? O gal nuo 
kardo per kokią dvikovą, gindamas damos garbę? Arba nuo 
peilio tamsioje gatvėje? Nuo atsinaujinusių kitados persirgtų 
raupų? O gal, nugyvenęs daugiau kaip šešiasdešimt metų, nuo 
apopleksijos kokioje nors pilyje, kur dienų pabaigoje gaus ark- 
lininko tarnybą? Kitąsyk, apsirgęs maliarija, purtomas drebulio 
Romos užeigoje, per du žingsnius nuo Panteono, skurdžioje 
lovoje, jis guodėsi galįs nudvėsti šitoje karštligių šalyje, — čia 
numirėliai vis dėlto patenka į geresnę draugiją nei kitur. Skliau- 
tuose, kuriuos matė pro menką savo palėpės langą, regėjo ere- 
lius, apverstas fascijas, verkiančius veteranus, deglus, apšvie- 
čiančius imperatoriaus laidotuves: tas imperatorius buvo ne jis, 
o kažkoks amžinas didvyris, kurio ir jis buvo dalelė. Atsikar- 
tojančios karštligės varpų gausme girdėjo už širdies griebiantį 
fleitų ir trimitų skambesį, skelbiantį pasauliui valdovo mirtį; 
savo paties kūnu juto ugnį, ryjančią didvyrį, nešančią jį į dangų. 
Tos jo vaizduotėje regimos mirtys ir laidotuvės buvo tikroji jo 
mirtis, tikrosios jo laidotuvės. Jis žuvo per vieną išpuolį, kuriuo 
buvo tikėtasi apsirūpinti pašarais: jo raitininkai pamėgino nu- 
siaubti prastai saugomą klojimą už dviejų žingsnių nuo įtvir- 
tinimų; žengdamas sudžiūvusia žole nuklota žeme Anri Maksi- 
miliano arklys linksmai prunkštė; po vėjuotų, tamsių Sienos 
gatvių buvo malonu kvėpti gryną vasario orą saulės nutvieks- 
tuose kalvų šlaituose. Būrį sukrikdė netikėtas Imperatoriaus 
kariuomenės puolimas: kareiviai apsisuko ir puolė bėgti miesto 


124 Klajonių metai 


link; garsiai ir įnirtingai keikdamasis, Anri Maksimilianas pa- 
suko paskui juos. Kulka pataikė jam į petį - jis krito ir trenkė 
galva į akmenį. Suspėjo pajusti smūgį, bet ne mirtį. Netekęs 
raitelio, arklys kurį laiką šuoliavo per laukus, kur jį pagavo 
vienas ispanas ir pamažėle nuvedė į imperatoriaus stovyklą. 
Du ar trys reiteriai pasidalijo nušautojo ginklus ir drabužius. 
Apsiausto kišenėje buvo Moters kūno herbo rankraštis; tas trum- 
pų, žaismingų ir švelnių eilėraščių rinkinys, kuriuo Anri Mak- 
similianas tikėjosi susilauksiąs šiokios tokios šlovės ar bent jau 
šiokio tokio pasisekimo tarp gražuolių, baigė savo dienas tuš- 
čiam griovy, drauge su autoriumi užbertas keliais kastuvais 
žemių. Devizas, kurį jis negrabiai išraižė sinjoros Pikolomini 
garbei, dar ilgai buvo matomas ant marmurinio Fontebrandos 
šulinio krašto. 


PASKUTINĖS ZENONO KELIONĖS 


Tai buvo viena tų epochų, kai žmogaus protas patenka į liepsnų 
ratą. Pabėgęs iš Insbruko, Zenonas kurį laiką gyveno Viurcburge 
pas savo mokinį Bonifacą Kastelį, atsidavusį hermetiniam me- 
nui, - mažame namelyje prie Maino, kurio languose atsispin- 
dėdavo melsvai žali upės atšvaitai. Tačiau jį slėgė neveiklumas 
ir sėslumas, o Bonifacas, tuo galėjai neabejoti, buvo ne iš tų, 
kurie ilgai rizikuotų dėl patekusio pavojun draugo. Zenonas 
persikėlė į Tiuringiją, paskui nukako iki Lenkijos, kur kaip 
chirurgas užsiverbavo į karaliaus Sigismundo kariuomenę: šis, 
padedamas švedų, rengės išvyti iš Kuršo maskolius. Einant į 
pabaigą antrai žiemos kampanijai, susidomėjęs naujais augalais 
ir nauju klimatu, nusprendė plaukti į Švediją paskui kapitoną 
Guldenstarą, kuris pristatė jį Gustavui Vazai. Karalius ieškojo 
mediko, gebančio palengvinti skausmus, susikaupusius sename 
jo kūne nuo drėgmės, patirtos miegant žygių palapinėse, naktų, 
praleistų per audringą jaunystę ant ledo, taip pat nuo senų 
žaizdų ir prancūziškos ligos. Zenonas įgijo palankumą pa- 
gaminęs stiprinančios mikstūros monarchui, pavargusiam šven- 
čiant Kalėdas su jauna trečiąja žmona baltoje Vadstenos pilyje. 
Kiaurą žiemą, sėdėdamas prie aukšto lango tarp šalto dangaus 
ir suledėjusių ežero plynių, jis skaičiavo žvaigždžių padėtis, 
galinčias atnešti laimę ar nelaimę Vazų namams; jam padėjo. 
jaunasis princas Erikas, jautęs liguistą potraukį prie tų pavojingų 
mokslų. Bergždžiai Zenonas nuolat kartojo jam, kad žvaigždės 

turi poveikio mūsų likimui, tačiau jo nelemia ir kad taip pat 
galingai ir paslaptingai mūsų gyvenimą tvarko, paklusdama 
sudėtingesniems dėsniams nei mūsų nustatytieji, ta raudona 
žvaigždė, kuri plasta kūno naktyje, pakibusi jo kaulų ir raumenų 
narve. Bet Erikas buvo iš tų, kuriems mieliau priimti savo likimą 
iš išorės jėgų: gal šitai lėmė išdidumas - jam atrodė gražu, kad 
pats dangus rūpinasi jo dalia, o gal tingumas —- taip nereikės 
atsakyti nei už gėrį, nei už blogį, kurie jame glūdi. Jis tikėjo 
žvaigždėmis, kaip meldėsi šventiesiems ir angelams, nepai- 
sydamas iš tėvo paveldėto protestantų tikėjimo. Susigundęs 
galimybe paveikti būsimojo karaliaus sielą, filosofas retkarčiais 
mėgindavo pamokyti, patarti, bet svetimos mintys lyg pelkėje 
prasmegdavo jaunose smegenyse, snūduriuojančiose už tų blyš- 
kių pilkų akių. Kai šaltis tapdavo pernelyg aršus, mokinys ir 
filosofas prisiartindavo prie didžiulės ugnies, įkalintos židinyje, 
ir Zenonas kiekvienąsyk stebėdavosi, kad ta palaiminga šiluma, 
tas namų demonas, klusniai sušildantis įstatytą į pelenus alaus 
bokalą, yra tas pats liepsningas dievas, kuris juda danguje. 
Būdavo vakarų, kai princas neateidavo, nes gerdavo tavernose 
drauge su broliais ir paleistuvaudavo, tad filosofas, jei pro- 
gnozės tąnakt atrodydavo pragaištingos, gūžtelėjęs pečiais jas 
pataisydavo. 

Vasarą, kelios savaitės prieš Šventą Joną, jis išsirūpino lei- 
dimą išvykti Šiaurėn, norėdamas savo akimis stebėti ilgos 
poliarinės dienos padarinius. Čia pėsčias, čia pasiskolinęs arklį 
ar valtį, keliavo iš parapijos į parapiją, susikalbėdamas tarpi- 
ninkaujant pastoriams, dar neužmiršusiems bažnytinės lotynų 
kalbos, kartais užsirašydavo vertingus receptus, padiktuotus 
kaimo šundaktarių, pažįstančių miško žolių ir samanų savybes, 
ar klajoklių, gydančių savo ligonius voniomis, smilkalais bei 
sapnų aiškinimu. Kai vėl sugrįžo pas karalių į Upsalą, kur Jo 
Švediškoji Didenybė buvo atidariusi rudens asamblėją, suprato, 
jog vienas pavydus kolega vokietis apjuodino jį karaliaus akyse. 
Senasis monarchas išsigando, kad sūnūs nepasinaudotų Zenono 

skaičiavimais ir pernelyg tiksliai nenustatytų, kiek dar liko 
gyventi jų tėvui. Zenonas manė, kad jam pagelbės sosto įpėdinis, 
tapęs jo draugu ir kone pasekėju, bet kai netyčia susitiko Eriką 
pilies koridoriuose, jaunasis princas praėjo jo nepastebėjęs, ta- 
rytum filosofas staiga būtų įgijęs savybę virsti nematomu. Zeno- 
nas paslapčia sėdo į Malaro ežero žvejų laivą, pasiekė juo Stok- 
holmą, iš ten nusigavo į Kalmarą, o paskui išplaukė į Vokietiją. 

Pirmą kartą gyvenime pajuto keistą būtinybę grįžti į senas 
vietas, kur kitados vingiavo jo kelias, sakytum jo egzistencija, 
nelyginant žvaigždžių klajoklių, būtų sukusis iš anksto nu- 
statyta orbita. Liubeke, kur jis sėkmingai vertėsi gydytojo prak- 
tika, ištvėrė vos kelis mėnesius. Staiga jam kilo noras išspaus- 
dinti Prancūzijoje savo Proteorijas, kurias su pertrūkiais rašė visą 
gyvenimą. Jose jis ne tiek dėstė kokią doktriną, kiek stengėsi 
suklasifikuoti žmonių nuomones, nurodydamas, kada mintis 
pataikydavo į tikslą, kada eikvodavosi tuščiai, kas suartindavo 
įvairius požiūrius ir kaip pasireikšdavo paslėptos įtakos. Liu- 
vene, kur jis sustojo pakeliui, niekas neatpažino jo, prisiėmusio 
Sebastiano Teuso vardą. Mokytojai ir studentai čia buvo jau 
pasikeitę ne vieną kartą, kaip atomai kūno, nuolat atsinau- 
jinančio, nors iki pat galo išsaugančio tuos pačius bruožus ir 
ydas, bet tai, ką jis išgirdo, surizikavęs įeiti į vieną auditoriją, 
nepasirodė jam labiau kitoniška nei tai, ko jis čia klausėsi kita- 
dos su apmaudu ar, atvirkščiai, su goduliu. Jis nepasivargino 
apsilankyti apvadų audimo manufaktūroje, neseniai įsteigtoje 
prie Udenardės, kad pažiūrėtų į stakles, be galo panašias į tas, 
kurias jaunystėje konstravo kartu su Kolu Gelu ir kurios dirbo 
šeimininkų pasitenkinimui. Tačiau su domesiu išklausė univer- 
siteto algebros specialistą, kuris jam smulkiai jas nupasakojo. 
Tasai profesorius, neniekinęs, kaip tai darė kolegos, praktinių 
problemų, pakvietė svetimšalį mokslininką pavakarieniauti ir 
apnakvindino po savo stogu. 

Paryžiuje Rudžeris, su kuriuo Zenonas kitados susipažino 
Bolonėje, sutiko jį išskėstomis rankomis; tas karalienės Kotrynos 

parankinis ieškojo sau patikimo padėjėjo, pakankamai susi- 
kompromitavusio, kad ištikus pavojui galėtų padaryti jį at- 
pirkimo ožiu, tačiau drauge gabaus padėti parinkti vaistus 
jauniesiems princams ir numatyti jų ateitį. Italas nusivedė Ze- 
noną į Luvrą ir pristatė jį savo šeimininkei, su kuria skubriai 
prašneko gimtąja jųdviejų kalba, čia pat dirbtinai keliaklups- 
čiaudamas ir šypsodamasis. Karalienė įbedė į svetimšalį bliz- 
gančias akis, kuriomis žaidė taip pat išradingai kaip ir pirštais, 
priversdama švytėti užmautus ant jų deimantus. Pomada su- 
teptos putnios jos rankos krutėjo tarsi marionetės juodo šilko 
skreite. Bet kai prabilo apie lemtingą nutikimą, atnešusį prieš 
trejus metus mirtį velioniui karaliui, ant jos veido tarsi užsmuko 
krepo vualis: 

— Privalėjau geriau įsiklausyti į jūsų Numatymus, kuriuose 
tąsyk mačiau dažniausiai valdovams skiriamos gyvenimo truk- 
mės skaičiavimus. Gal tada būtume išvengę tos ieties, nutaikytos 
į velionį karalių, kuri padarė mane našle... Manau, kad jūs, — 
pridūrė ji maloniai, - irgi susijęs su tuo kūriniu, kuris laikomas 
pavojingu netvirtiems protams ir priskiriamas kažkokiam Ze- 
nonui. 

— Kalbėkim taip, tarsi aš būčiau tas Zenonas, - pasakė al- 
chemikas. — Speluncam expliravimus*... Jūsų Didenybė, kaip ir 
aš, žino, kad ateitis nešioja savy daugiau progų nei gali paleisti 
į pasaulį. Ir visiškai įmanoma išgirsti kai kurias iš jų judant laiko 
įsčių gelmėse. Bet tik tas paskutinis įvykis nulemia, kuri iš lervų 
"yra gyvybinga ir tveria iki galo. Aš niekada neprekiavau neiš- 
nešiotomis katastrofomis ar laimėmis. 

— Ar būtent šitaip jūs menkinote savo meną Jo Didenybės 
Švedijos Karaliaus akivaizdoje? 

— Nematau reikalo meluoti protingiausiai Prancūzijos 
moteriai. 

Karalienė nusišypsojo. 


* Mes tyrinėjome olą (lot.). 

— Parla per divertimento, - užprotestavo italas, sunerimęs, kad 
kolega nesumenkintų jų mokslo. - Ouesto honorato viatore ha 
studiato anche altro che cose celesti; sa le virtudi di veleni e piante 
benefiche di altre parti che possano sanare 9li accessi auricolari del 
Suo Santissimo Figlio*. 

— Aš galiu nusausinti votį, bet negaliu išgydyt jaunojo ka- 
raliaus, — lakoniškai pasakė Zenonas. — Mačiau iš tolo Jo Di- 
denybę per audienciją galerijoje: didelių įgūdžių nereikia, kad 
atpažintum džiovininko kosulį ir sustiprėjusį prakaitavimą. 
Laimė, dangus jums davė ne vieną sūnų. 

— Te Dievas jį mums išsaugo! - pasakė Karalienė mašinaliai 
persižegnodama. - Rudžeris įkurdins jus prie Karaliaus, ir mes 
tikimės, kad jūs padėsite palengvinti bent dalį jo skausmų. 

— O kas palengvins manuosius? - karčiai paklausė filo- 
sofas. - Sorbona grasina konfiskuoti mano Proteorijas, kurias 
šiuo metu renka vienas Šventojo Jokūbo gatvės knygininkas. 
Jei mano rašiniai bus deginami miesto aikštėje, ar Karalienė 
galėtų sulaikyti jų dūmus, kad jie nevargintų manęs Luvro 
palėpėje? 

— Tiems ponams iš Sorbonos nepatiktų, jei kiščiausi į jų 
kivirčus, - atsakė išsisukinėdama italė. 

Prieš paleisdama Karalienė ilgai klausinėjo jį apie Švedijos 
karaliaus kraujo ir vidurių būklę. Kartais jai šaudavo mintis 
apvesdinti vieną iš savo sūnų su Šiaurės princese. 

iš Luvro ir nužingsniavo palei krantines. Italas pilte pylė rūmų 
gyvenimo anekdotus. Susirūpinęs Zenonas jį nutraukė: 

— Prižiūrėkite, kad trauklapiai būtų dedami vargšui vaikui 
penkias dienas iš eilės. 
* Jis juokauja. Šis garbingas mokslo vyras studijavo ne tik dangaus kūnus; jis 


žino savybes kitų kraštų nuodų ir gydomųjų žolių, kurios gali išgydyti Jūsų 
Didenybės Švenčiausiojo Sūnaus ausų uždegimą (it.). 

— O jūs pats argi negrįšite į rūmus? - nustebęs paklausė 
šarlatanas. 

— Najau ne! Argi nematote, jog ji nė piršto nepakrutins, kad 
išgelbėtų mane nuo pavojaus, į kurį patekau per savo knygas? 
Aš netrokštu garbės būti suimtas princų palydoje. 

— Peccato*! - atsakė italas. - Jūsų šiurkštumas jai patiko. 

Ir staiga, sustojęs vidury minios, paėmė savo bendrakeleivį 
už alkūnės ir pritildęs balsą paklausė: 

— E guesti veleni? Sara vero che ne abbia tanto e guanto?** 

— Ar tik nenorite, kad patikėčiau, jog Žmonės jus teisingai 
kaltina, esą jūs pasiunčiate į aną pasaulį Karalienės priešus? 

- Jie perdeda, - pajuokavo Rudžeris. - Kodėl gi Jos Didenybei 
neturėti savo arsenale nuodų, kaip turi arkebuzų ir bombardų? 
Pagalvokit, juk ji našlė, svetimšalė Prancūzijoje, liuteronai ją 
laiko Jezabele, o mūsų katalikai - Herodiade, ir ji turi penkis 
mažus vaikus. 

— Tesaugo ją Viešpats! —- atsakė ateistas. - Bet jei kartais 
pasinaudosiu nuodais, tai tik savo, ne Karalienės reikmėms. 

Ir vis dėlto jis apsistojo pas Rudžerį, regis, jį smagino jo 
plepalai. Nuo tada, kai Etjenas Dolė, jo pirmasis leidėjas, buvo 
pasmaugtas ir viešai sudegintas už ardomąsias pažiūras, Ze- 
nonas nieko nebespausdino Prancūzijoje. Tad juo rūpestingiau 
sekė, kaip Šventojo Jokūbo gatvės knygyne renkama jo knyga, 
pataisydamas vieną kitą žodį arba glūdinčią už jo mintį, pra- 
skaidrindamas prasmę arba kai kada, priešingai, su apgailes- 
tavimu ją užtemdydamas. Kartą, kai jis vienas vakarieniavo 
Rudžerio namuose, nes italas plušėjo Luvre, metras Lanželjė, 
jo dabartinis leidėjas, atėjo visiškai sutrikęs ir pranešė, kad iš 
tikrųjų buvo įsakyta konfiskuoti Proteorijas; jas sunaikinti turėjo 


* Gaila (it.). 
** O kaip dėl tų nuodų? Turėsite jų, žinoma? (it.) 

budelis. Knygininkas apgailestavo praradęs prekę, kurios ra- 
šalas dar nespėjo nudžiūti. Gal eiliuota dedikacija Karalienei 
motinai galėtų pagelbėti paskutinę minutę? Kiaurą naktį Ze- 
nonas rašė, braukė, vėl rašė ir vėl braukė. Išaušus atsistojo, 
pasirąžė, nusižiovavo ir įmetė į ugnį lapus bei plunksną, kuria 
rašė. 

Neturėjo vargo susirinkti tuos kelis drabužius ir mediko 
įrankius, - likusi jo mantos dalis buvo apdairiai palikta Sanlise, 
vienos smuklės palėpėje. Rudžeris knarkė viršuje kažkokios 
merginos glėby. Zenonas kyštelėjo jam po durim raštelį, kuriuo 
pranešė išvykstąs į Langedoką. O iš tikrųjų nusprendė vėl grįžti 
Briugėn ir pasistengti, kad ten visi pamirštų jį. 

Ant siauro prieškambario sienos kabojo daiktas, atsivežtas 
iš Italijos - florentietiškas veidrodis vėžlio kiauto rėmais, suda- 
rytas iš kokių dvidešimties iškilių veidrodėlių, primenančių 
aštuonkampes bičių korio akis; kiekvienas jų savo ruožtu buvo 
įtaisytas į plonytį rėmelį, kitados buvusį gyvo padaro kiautu. 
Pilkame Paryžiaus priešaušryje Zenonas pažvelgė į save tame 
veidrodyje. Ir išvydo dvidešimt pagal optikos dėsnius suplotų 
ir sumažintų veidų, dvidešimt atvaizdų vyro su kailine kepure, 
blyškia pageltusia veido oda ir žvilgančiomis akimis, kurios ir 
pačios: buvo veidrodžiai. Tasai bėglys, užsidaręs savame pa- 
sauly, atskirtas nuo gentainių, irgi bėgančių gretimuose pasau- 
liuose, priminė jam graiko Demokrito hipotezę apie begalinę 
identiškų visatų eilę, kur gyvena ir miršta eilė įkalintų filosofų. 
Ta fantazija išspaudė jam karčią šypseną. Dvidešimt mažyčių 
atvaizdų veidrodyje irgi šypsojosi, kiekvienas sau. Jis matė, kaip 
paskui jie nusisuko ir nužingsniavo durų link. 


ANTROJI DALIS 


SĖSLUS GYVENIMAS 


Obscurum per obscurius 
Ignotum per ignotius 
Alchemikų devizas 


Eiti prie to, kas neaišku ir nežinoma, 
per tai, kas dar labiau neaišku ir nežinoma. 


SUGRĮŽIMAS Į BRIUGĘ 


Sanlise jis buvo priimtas į Briugės pranciškonų minoritų vie- 
nuolyno prioro karietą: prioras grįžo iš Paryžiaus, kur dalyvavo 
savo ordino generalinėje kapituloje. Jis pasirodė esąs moky- 
tesnis, nei galėjai spręsti iš jo sutanos: domėjosi žmonėmis, 
aplinkiniu pasauliu ir turėjo tam tikros gyvenimiškos patirties; 
kol arkliai grūmėsi su šaižiu Pikardijos lygumų vėju, keliau- 
"ninkai laisvai sau šnekučiavo. Zenonas nieko neslėpė nuo ben- 
drakeleivio, tik savo tikrąjį vardą ir tai, kad jo knygą pradėta 
persekioti; prioras buvo itin subtilus, tad buvo galima manyti, 
jog nuspėjo apie daktarą Sebastianą Teusą kur kas daugiau 
nei manė esant mandagu parodyti. Važiuojant per Turnė, teko 
sulėtinti greitį, nes gatvės buvo pilnos žmonių: paklausus pa- 
aiškėjo, jog visi traukė į miesto aikštę paspoksoti, kaip bus 
pakartas kažkoks siuvėjas, vardu Adrianas, įtikėjęs į kalviniz- 
mą. Jo žmona irgi pasirodė besanti kalta, bet kadangi nepa- 
doru, kad moteriškos lyties atstovė kadarotų ore, o jos sijonai 
plaikstytųsi virš praeivių galvų, buvo nuspręsta senu papročiu 
palaidoti ją gyvą. Tokia Žiauri kvailybė pašiurpino Zenoną, 
tačiau jis paslėpė pasibjaurėjimą po abejingumo kauke, lai- 
kydamasis taisyklės niekada nerodyti jausmų, kuriuos jam 
sukelia Maldaknygės ir Biblijos vaidai. Prioras, nors, kaip jam 
derėjo, ir šlykštėjosi erezija, tą bausmę vis dėlto palaikė per- 
nelyg žiauria, ir apdairi jo pastaba sukėlė kone perdėtą Ze- 
nono simpatiją bendrakeleiviui: taip dažnai atsitinka, kai 

menkiausią santūrumą parodo Žmogus, kurio padėtis ar dra- 
bužis neleistų to tikėtis. 

Karieta vėl dardėjo plynais laukais, prioras jau kalbėjo apie 
kitus dalykus, o Zenonui vis dar atrodė, kad jis dūsta nuo 
byrančių ant jo kaupinų kastuvų Žemių. Staiga prisiminė, kad 
praėjo jau ketvirtis valandos ir kad būtybė, kurios kančias jis 
kentė, pati jų visai nebejaučia. 

Dabar keleiviai važiavo pro apleistas Dranutro dvaro tvoros 
grotas ir baliustradas; prioras probėgšmais paminėjo Filiberą 
Ligrą, kuris, anot jo, duodavo toną Briuselyje naujosios Re- 
gentės, arba Nyderlandų valdytojos, Taryboje. Turtinga Ligrų 
šeimyna seniai buvo palikusi Briugę; Filiberas su Žmona kone 
visą laiką gyveno savo Pradelių dvare Brabante, kur patogiau 
buvo pataikauti svetimiems šeimininkams. Zenonas atkreipė 
dėmesį į tą patrioto panieką ispanų valdžios atstovams ir jų 
pakalikams. Kiek toliau sargybiniai valonai su geležiniais šal- 
mais ir odinėmis kelnėmis arogantiškai pareikalavo, kad ke- 
leiviai parodytų leidimus. Prioras padavė juos su ledine panieka. 
Kažkas pasikeitė Flandrijoje — tai buvo akivaizdu. Galiausiai 
Briugės Didžiojoje aikštėje vyriškiai išsiskyrė, mandagiai at- 
sisveikinę ir pasiūlę kits kitam paslaugas ateityje. Prioras leidosi 
nuomotomis vežėčiomis iki savo vienuolyno, o Zenonas, pa- 
tenkintas, kad galės pramankštinti kojas po ilgo kelionės stin- 
gulio, pasikišo po pažasčia ryšulius ir patraukė pėsčias. Jis 
nustebo, kad taip lengvai susivokia mieste, kuriame nesilankė 
"trisdešimt metų. 

Buvo įspėjęs apie savo atvykimą Janą Meijersą. Tas senas 
mokytojas ir kolega ne kartą siūlė jam atvažiuoti ir apsistoti 
patogiuose jo namuose Senojoje medienos prieplaukoje. Ant 
slenksčio svečią pasitiko tarnaitė, laikydama rankoje žibintą. 
Ties durų anga Zenonas šiurkščiai kliudė tą stambią niūrią 
moterį, nė nemaniusią pasitraukti ir duoti jam kelią. 

Janas Meijersas sėdėjo fotelyje prie židinio, ištiesęs deramu 
nuotoliu podagros surakintas kojas. Ir šeimininkas, ir svečias 

abudu sumaniai sutramdė nuostabos jaudulį: išdžiūvėlis Janas 
Meijersas buvo virtęs įkūniu senuku, gyvos jo akys ir sukta 
šypsena kone pradingusios rausvo kūno raukšlėse; andainykštis 
gražuolis Zenonas jau buvo suvargęs žilaplaukis vyras. Ketu- 
riasdešimt metų praktikos leido Briugės gydytojui sukaupti 
visa, ko reikia, kad gyventum be vargo: jo stalas ir vyno rūsys 
buvo puikūs, net pernelyg puikūs podagra sergančiam žmogui. 
Tarnaitė Katerina, su kuria jis kadaise paflirtuodavo, buvo labai 
ribota, tačiau stropi, ištikima, neplepėdavo ko nereikia ir ne- 
sivesdavo virtuvėn mylimųjų, skanaus kąsnio bei gero vyno 
mėgėjų. Kai bičiuliai susėdo prie stalo, Janas Meijersas ėmė laidyti 
mėgstamus juokelius apie kunigus ir dogmas; Zenonas prisiminė, 
jog kitados jie buvo jam įdomūs; o dabar atrodė gana lėkšti; ir vis 
dėlto, prisiminęs siuvėją Adrianą iš Turnė, Liono Dolė ir Ženevos 
Servetą, patylomis sau tarė, kad tokiais laikais, kai tikėjimas 
prieina iki barbarybės, grubokas to žmogelio skepticizmas turi 
savo vertę; jis pats, pažengęs visa ko neigimo keliu kiek toliau, 
idant sužinotų, ar po to galima vėl ką nors teigti, pripratęs viską 
išardyti, kad pamatytų, kaip viskas vėl susideda kitokiu lygmeniu 
arba kitokiu būdu, nebesijautė gebąs taip lengvai juokauti. Jano 
Meijerso prietarai keistai pynėsi su jo, chirurgo-barzdaskučio, 
skepticizmu. Jis gyrėsi, jog domisi hermetiniu mokslu, nors jo 
darbai toje srityje buvo tik vaiko žaidimai; Zenonas labai sunkiai 
išsisuko nuo aiškinimų apie aukščiausiąją triadą ar mėnulio 
Merkurijų - jie jam pasirodė pernelyg ilgi tą pirmą vakarą. Sena- 
sis Janas buvo godus medicinos naujienų, nors pats iš atsargumo 
taikė tik pripažintus metodus; jis vylėsi, kad Zenonas pasiūlys 
jam ką nors ypatinga nuo podagros. O dėl įtartinų svečio rašinių, 
tai senukas buvo ramus, kad net jei paaiškėtų, kas tas daktaras 
Sebastianas Teusas, tų rašinių sukeltas triukšmas niekaip ne- 
paveiktų Briugėje jų autoriaus. Šiame mieste, be galo užsiėmu- 
siame smulkiais vietiniais kivirčais ir kenčiančiame dėl to, kad. 
uostą užnešė smėlis, kaip kad ligonis kenčia nuo akmenligės, 
niekas nesivargino vartyti jo knygas. 

Zenonas išsitiesė lovoje, kurią jam paklojo viršutiniame kam- 
baryje. Spalio naktis buvo šalta. Įėjo Katerina su pašildyta žŽi- 
dinyje plyta, apvyniota vilnoniu audeklu. Atsiklaupusi prie 
lovos, kyštelėjo po antklode tą karštą ryšulį, užčiuopė keliau- 
ninko pėdas, paskui blauzdas, ilgai jas masažavo - ir staiga, 
nepratarusi nė žodžio, ėmė godžiai glamonėti tą nuogą kūną. 
Apšviestas ant skrynios stovinčio žvakigalio, tos moters veidas 
atrodė nepaliestas laiko, nelabai tesiskyrė nuo veido tos tar- 
naitės, kuri kone prieš keturis dešimtmečius išmokė jį mylėtis. 
Zenonas nesutrukdė jai sunkiai išsidrėbti greta jo po dygsniuota 
antklode. Toji stambi būtybė buvo nelyginant alus ir duona: 
savo dalį pasiimi abejingai, be pasitenkinimo ir be pasibjau- 
rėjimo. Kai jis nubudo, ji jau triūsė apačioje. 

Kiaurą dieną ji nepakėlė į jį akių, tik su šiurkštoku rūpesčiu 
per pietus ir vakarienę gausiai krovė jam maisto. Naktį jis 
užsišovė kambario duris ir girdėjo, kaip tolo sunkūs tarnaitės 
žingsniai, kai ji nuėjo, iš pradžių pamėginusi jas tyliai atidaryti. 
Rytojaus dieną ji elgėsi su juo visai taip pat kaip andai, regis, 
visiems laikams priskyrusi jį prie tų kitų daiktų, kurie užpildė 
jos gyvenimą, — prie gydytojo baldų ir rykų. Po savaitės su 
trupučiu per neapsižiūrėjimą Zenonas pamiršo užšauti kam- 
bario duris: ji įėjo kvailai šypsodamasi, pasikaišiusi sijonus, 
rodydama savo stambias moteriškas grožybes. Tas gundymas 
buvo toks komiškas, kad priveikė jo jusles. Dar niekad neteko 
jam patirti tokios šiurkščios paties kūno galios, nepriklausomos 
nuo asmens, veido, figūros ir net erotinių jo pomėgių. Šita 
sunkiai kvėpuojanti ant jo pagalvės moteris buvo Lemurė, La- 
mija, viena tų košmariškų būtybių, įgijusių moters pavidalą, 
kurias regi bažnyčių kapiteliuose; rodės, ji vargiai sugeba nau- 
dotis žmogaus kalba. Tačiau per patį malonumo įkarštį iš storų 
lūpų lyg oro burbulai pradėjo sprūsti srautai flamandiškų ne- 
švankybių, kurių jis negirdėjo ir nevartojo nuo mokyklos laikų, — 
tada jis delnu uždengė jai burną. Kitą rytą nugalėjo pasišlykš- 
tėjimas; jis niršo ant savęs, kad susidėjo su tuo padaru, kaip 

nirštama sutikus atsigulti į abejotino švarumo lovą smuklėje. 
Po to nebeužmiršdavo kiekvieną vakarą užšauti durų. 

Pasilikti pas Janą Meijersą ketino ne ilgiau, negu reikėjo, kad 
praūžtų audra, susikaupusi konfiskavus jo knygą. Nors kartais 
jam atrodydavo, kad išbus Briugėje iki dienų galo, - ar tas 
miestas buvo žabangai, paspęsti jam klajonių pabaigoje, ar kokia 
inercija jį laikė ir neleido išvykti. Paliegęs Janas Meijersas pa- 
tikėjo jam keletą ligonių, kuriuos dar gydė: tie keli pacientai 
nepajėgs įžiebti kitų miesto medikų pavydo, kaip buvo Bazelyje, 
kur Zenonas, viešai pademonstravęs savo meną prieš rinktinį 
studentų ratelį, perpildė kolegų susierzinimo taurę. Šįkart san- 
tykiai su kolegomis apsiribojo retomis konsultacijomis, kurių 
metu seras Teusas mandagiai sutikdavo su senesniųjų ar Žy- 
mesniųjų nuomone arba apsikeisdavo keliais žodeliais apie vėją, 
lietų ar kokį vietos įvykį. 

Pokalbiai su ligoniais, žinoma, sukosi apie juos pačius. Dau- 
gelis jų niekada nebuvo girdėję apie Zenoną, kitiems jis buvo 
tik kažkas, apie ką praeityje sklido neaiškūs gandai. Filosofas, 
kitados parašęs nedidelį traktatą apie substanciją ir laiko sa- 
vybes, galėjo konstatuoti, kad laiko smėlis greitai sugeria žmo- 
nių atmintį. Tie trisdešimt penkeri metai galėjo būti ir pusė 
amžiaus. Į papročius ar nuostatas, kurie buvo nauji ir ginčijami, 
kai jis dar mokėsi, dabar visi žiūrėjo kaip į egzistuojančius nuo 
amžių. Apie įvykius, kurie anuomet sukrėtė pasaulį, niekas 
nebekalbėjo. Mirę prieš dvidešimtį metų jau buvo painiojami 
su ankstesnės kartos mirusiaisiais. Senojo Ligro turtus Žmonės 
dar prisiminė, bet nuolat ginčydavosi, vieną ar du sūnus jis 
turėjęs. Būta dar ir sūnėno, o gal Anri Žiusto pavainikio, kuris 
blogai baigė. Kalbėjo, kad bankininko tėvas buvęs Flandrijos 
iždininku, kaip ir sūnus, ar patarėju Regentės Taryboje, kaip 
šiandien Filiberas. Apatinis jau seniai ištuštėjusių Ligro namų 
aukštas buvo išnuomotas amatininkams; Zenonas vėl apsilankė 
fabrike —- seniau tai buvo Kolo Gelo valdos, dabar ten buvo 
virvių vijykla. Nė vienas iš amatininkų jau nebeprisiminė to 

vyro, apkvaisdavusio nuo alaus bokalo, nors kadaise, kai Ude- 
novėj kilo maištas ir buvo pakartas jo numylėtinis, jis buvo čia 
savotiškas vadovas ir valdovas. Kanauninkas Bartolomėjus 
Kampanusas dar buvo gyvas, bet iš namų išeidavo retai, kan- 
kinamas ligų, kurios ateina drauge su amžiumi; laimė, Janas 
Meijersas niekada nebuvo kviečiamas jį gydyti. 

Dėl viso pikto Zenonas apdairiai vengė Šventojo Donato 
bažnyčios, kur senasis jo mokytojas dar dalyvaudavo mišiose 
sėdėdamas choro klauptuose. 

Taip pat iš apdairumo jis užrakino Jano Meijerso dėžutėje 
savo Monpeljė universiteto diplomą, kur buvo įrašytas jo tikrasis 
vardas, o su savim nešiodavosi tik pergamentą, kitados nety- 
čiom nusipirktą iš našlės tokio vokiečio šundaktario, pavarde 
Gotas, kurią iškart pakeitė graikiškai lotynišku atitikmeniu 
Teusas, kad geriau sumėtytų pėdas. Jano Meijerso padedamas 
sukūrė nepažįstamajam vieną iš tų painių ir neįdomių bio- 
grafijų, panašių į būstus, kurių didžiausias privalumas - kad 
gali į juos įeiti ar išeiti per daugelį durų. Tikroviškumo dėlei 
pridūrė prie jos ir savo gyvenimo įvykių, parinktų labai kruopš- 
čiai, kad niekam nesukeltų nuostabos arba susidomėjimo, o jeigu 
kam užeitų noras juos patyrinėti - netoli tenueitų. 

Taigi daktaras Sebastianas Teusas gimė Ziutpene, Utrechto 
vyskupijoje, ir buvo nesantuokinis vietinės moteriškės ir gydy- 
tojo iš Breso Burgo, tarnavusio Margaritos Austrės namuose, 
sūnus. Išauklėtas Kleve globėjo, panorusio likti nežinomu, lė- 
šomis, iš pradžių ketino įstoti tame mieste į augustinų vie- 
nuolyną, bet nugalėjo polinkis prie tėvo profesijos; studijavo 
jis Ingolštato universitete, paskui Strasburge ir kurį laiką tame 
mieste vertėsi gydytojo praktika. Savojos ambasadorius buvo 
nusivežęs jį į Paryžių ir Lioną, taigi jis matė šiek tiek Prancūzijos 
ir karaliaus rūmus. Sugrįžęs į Imperijos valdas, ketino par- 
važiuot į Ziutpeną, kur dar gyvavo jo miela mamytė, ir įsikurti 
ten, bet, nors ir nutylėjo tai, matyt, jam teko smarkiai nukentėti 
nuo Žmonių, išpažinusių vadinamąją reformuotą religiją, kurių 

dabar ten buvo dauguma. Kaip tik tada ir sutiko užimti pa- 
vaduotojo vietą, kurią jam pasiūlė Janas Meijersas, kitados 
pažinojęs Mechelene jo tėvą. Jis net prisipažino tarnavęs chi- 
rurgu kataliko Lenkijos karaliaus kariuomenėje, tik tą savo 
veiklą nukėlė geru dešimtmečiu atgal. Galiausiai našlavo: ve- 
lionė jo žmona buvo vieno Strasburgo gydytojo duktė. Tos 
pasakos, kurių jis, beje, griebdavosi tiktai netaktiškai kaman- 
tinėjamas, labai pralinksmindavo senąjį Janą. Bet kartais fi- 
losofui pasirodydavo, kad bereikšmė daktaro Teuso kaukė pra- 
deda lipti jam prie veido. Juk tas prasimanytas gyvenimas visai 
galėjo būti ir jo gyvenimas. Kartą kažkas paklausė, ar per savo 
keliones jis nesutikęs tokio Zenono. Beveik nesumeluodamas 
jis atsakė „ne“. 

Pamažėle tų monotoniškų dienų pilkume pradėjo ryškėti 
šiokie tokie iškilumai, o juose išsiskyrė šiokios tokios gairės. 
Kas vakarą, per vakarienę, Janas Meijersas smulkiai papasa- 
kodavo istoriją šeimynos, kurią Zenonas aplankė tąryt, kokį nors 
komišką ar tragišką nutikimą, šiaip jau banalų, tačiau bylo- 
davusį, jog tame snūduriuojančiame mieste intrigų ne mažiau 
negu Didžiajame Seralyje, o ištvirkavimo - negu Venecijos 
viešnamyje. Vienodai nuobodžiame rantjė bei bažnyčios dig- 
nitorių gyvenime išryškėdavo temperamentai, charakteriai; 
žmonės burdavosi į grupes, kaip ir visur skatinami vienodo noro 
pasipelnyti ar suregzt intrigą, vienodo atsidavimo tam pačiam 
šventajam, vienodų bėdų arba vienodų ydų. Tėvų įtarumas, 
vaikų išdaigos, senų sutuoktinių pagieža nesiskyrė nuo tų, 
kurias jis matė Vazų šeimoje ar tarp Italijos kunigaikščių, bet 
statomos sumos menkumas, priešingai, suteikdavo toms aist- 
roms milžinišką mastą. Stebėdamas tuos tokius susipynusius 
gyvenimus, filosofas pajusdavo su niekuo nesusaistyto gy- 
venimo vertę. Su nuomonėmis buvo lygiai kaip ir su žmonėmis: 
jos bemat būdavo priskiriamos kokiai nors iš anksto nustatytai. 
kategorijai. Iškart atspėdavai, kurie visas amžiaus bėdas suvers 
laisvamaniams ar Reformacijos šalininkams ir kuriems visada 

teisi būdavo Ponia Valdytoja. Jis būtų galėjęs užbaigti jų kalbas, 
sugalvoti už juos melą apie pasigautą jaunystėje itališką ligą, 
gudrų manevrą ar staigų pasipiktinimo gestą, kai paprašydavo 
Janui Meijersui užmirštų sumokėti honorarų. Jei susilažindavo, 
niekada nepralaimėdavo: žinojo, ko iš ko galima laukti. 
Vienintelė vieta mieste, kur jis regėjo rusenant laisvą mintį, 
kad ir kaip keista, buvo minoritų vienuolyno prioro celė. Ze- 
nonas vis dar lankydavo jį kaip draugas, o netrukus ėmė lankyti 
ir kaip gydytojas. Jų susitikimai būdavo reti, nes nei vienas, nei 
kitas neturėjo daug laisvo laiko. Kai Zenonui pasirodė būtina 
susirasti nuodėmklausį, jis pasirinko priorą. Tasai vienuolis 
nebuvo linkęs į šventeiviškus pamokslus. Klausantis tobulos jo 
prancūzų kalbos, ausis pailsėdavo nuo tirštų flamandiškų garsų. 
Kalbėdavosi jiedu apie viską, vengė tiktai tikėjimo dalykų, bet 
labiausiai tasai dvasiškis domėjosi visuomeniniais reikalais. 
Artimai susijęs su kai kuriais didikais, besistengiančiais kovoti 
su svetimšalių tironija, jis jiems pritardavo ir sykiu būgštavo, 
kad belgų tauta nesulauktų kruvinų maudynių. Kai Zenonas 
perpasakodavo senajam Janui prioro nuojautas, šis tik gūž- 
teldavo pečiais: juk mažieji visada leisdavosi nukerpami, o vilna 
atitekdavo galingiesiems. Nors apmaudu, kad Ispanas žada 
įvesti naują mokestį maisto produktams ir vieno nuošimčio 
pajamų mokestį visiems gyventojams. | 


++4 


Į namus Senoje medienos prieplaukoje Sebastianas Teusas 
grįždavo vėlai: drėgnas gatvių oras ir ilgi pasivaikščiojimai 
pilkais laukais už miesto jam buvo mielesni už pernelyg pri- 
šildytą svetainę. Kartą vakare, tą metą, kai temdavo anksti, 
grįžęs namo, pamatė prieškambaryje Kateriną, įdėmiai apžiū- 
rinėjančią paklodes skrynioje po laiptais. Ji nemetė to darbo, 
kad pašviestų jam kelią koridoriuje, kaip paprastai darydavo, 
kiekvienąsyk pasinaudodama proga ties posūkiu slapčia paliesti 
jo apsiausto skverną. Virtuvėje židinys buvo užgesęs. Zenonas 

apgraibomis uždegė žvakę. Dar neatšalęs senojo Jano Meijerso 
kūnas buvo rūpestingai paguldytas gretimame kambaryje ant 
stalo. Įėjo Katerina laikydama rankose paklodę, kurią išrinko 
kaip drobulę. 

- Šeimininkas mirė nuo kraujo antplūdžio, - pasakė. 

Ji priminė jam tas juodai apsigobusias moteris, kurios Kons- 
tantinopolyje ateidavo į namus numazgoti lavono, - matydavo 
jas, kai tarnavo sultonui. Senojo gydytojo galas jį menkai te- 
nustebino. Janas Meijersas ir pats laukė, kad netrukus podagra 
pasieks ir širdį. Prieš keletą savaičių parapijos notaro akivaiz- 
doje surašė testamentą, apvilktą įprastinėmis dievotomis 
formulėmis, juo savo turtą palikdamas Sebastianui Teusui, o 
Katerinai - kambarį palėpėje iki jos dienų galo. Filosofas ap- 
žiūrėjo iš arčiau mėšlungio iškreiptą, patinusį mirusiojo veidą. 
Keistas kvapas, ruda dėmė ties lūpų kampučiu sukėlė jam įta- 
rimą; užlipo į savo kambarį, pasirausė skrynioje. Vieno mažyčio 
buteliuko turinys buvo per pirštą sumažėjęs. Prisiminė kartą 
vakare parodęs senukui tą gyvulinių ir augalinių nuodų mišinį, 
kuriuo apsirūpino vienoje Venecijos vaistinėje. Vos girdimas 
šlamesys privertė jį pasukti galvą: stovėdama ant durų slenks- 
čio, Katerina stebėjo jį, kaip tikriausiai sekė akimis pro praviras 
virtuvės duris ir tąsyk, kai jis rodė šeimininkui tuos kelionių 
metu įgytus daiktus. Stvėrė ją už peties - ji parpuolė ant kelių 
ir paplūdo neaiškiais žodžiais, sumišusiais su ašaromis: 

— Voor u heb ik het gedaan! Aš padariau tai dėl jūsų, - kartojo 
pasikūkčiodama. 

Jis šiurkščiai ją nustūmė ir nulipo pabūti prie velionio. Se- 
nasis Janas savaip mokėjo mėgautis gyvenimu; jo skausmai 
nebuvo jau tokie stiprūs, kad nebūtų galėjęs džiaugtis trapiu 
savo gyvavimu dar kelis mėnesius, metus, o gal dvejus, jei viskas 
būtų gerai klojęsi. Kvailas nusikaltimas beprasmiškai atėmė iš 
jo kuklų malonumą priklausyti šiam pasauliui. Senukas visada. 
jam linkėjo tik gero: Zenonas pajuto, kaip jį perliejo kartus, kan- 
kinamas gailestis. Nuodytoja sukėlė jam bergždžią įtūžį, tokio 

tikriausiai nebūtų patyręs net pats velionis. Janas Meijersas 
visada išradingai — o jau išradingumo tai jis turėjo su kaupu - 
pasišaipydavo iš šio pasaulio kvailybių; šita patvirkusi tarnaitė, 
skubanti praturtinti vyrą, kuriam ji buvo nė motais, būtų jam 
davusi medžiagos gražiai istorijai, jei būtų likęs gyvas. O dabar, 
ramiai gulėdamas ant šito stalo, buvęs chirurgas-barzdaskutys, 
rodės, buvo už šimto ljė nuo savo bėdos; bent jau pats visada 
smagiai pasijuokdavo iš tų, kurie įsivaizduoja, kad žmogus dar 
galvoja ar kenčia, kai jis jau nebevaikšto ir nebevirškina. 


113 


Senukas buvo palaidotas Šventojo Jokūbo parapijoje, kuriai 
priklausė. Grįžęs iš laidotuvių, Zenonas pamatė, kad Katerina 
pernešė į šeimininko kambarį jo drabužius ir medicinos įran- 
kius; užkūrė jame židinį ir rūpestingai paklojo didžiąją lovą. 
Nepasakęs nė žodžio, susinešė daiktus atgal į kamaraitę, kurią 
buvo užėmęs nuo tada, kai atvažiavo. Vos tik įsigaliojus tes- 
tamentui, jis atsisakė turto, notaro surašytu aktu padovano- 
damas jį senai Šventojo Kozmo ligonių prieglaudai, įkurtai greta 
minoritų vienuolyno Ilgojoje gatvėje. Šiame mieste, kur jau 
nebuvo tokių didžiulių turtų kaip andai, religinis aukojimas 
buvo retas dalykas; kaip jis ir tikėjosi, daktaro Teuso dosnumas 
visus sužavėjo. Nuo šiol Jano Meijerso namai bus ligotų senukų 
prieglauda; Katerina gyvens juose kaip tarnaitė. Grynieji pinigai 
turėjo: būti panaudoti suremontuoti daliai senosios Šventojo 
Kozmo prieglaudos; dar įmanomuose gyventi kambariuose 
minoritų prioras, kuriam ši institucija priklausė, įpareigojo 
Zenoną įkurti dispanserį kvartalo vargšams ir valstiečiams, 
atvykstantiems į miestą turgaus dienomis. Buvo atsiųsti du 
vienuoliai, kad jam padėtų laboratorijoje. Ši tarnyba irgi buvo 
per daug kukli, kad sukeltų daktaro Teuso kolegų pavydą; kol 
kas ši niša buvo saugi. Sena Jano Meijerso mulė buvo įkurdinta 
Šventojo Kozmo arklidėje, o ją prižiūrėti įpareigotas vienuolyno 
sodininkas. Zenonui lova buvo pastatyta viename antro aukšto 

kambaryje, jis persigabeno ten dalį velionio chirurgo-barzda- 
skučio knygų; valgyti jam atnešdavo iš vienuolyno valgyklos. 

Žiema prabėgo besikraustant į tą kvartalą ir tvarkantis nau- 
joje vietoje; Zenonas įtikino priorą leisti įrengti vokiško stiliaus 
pertuvę ir įteikė jam keletą pastabų apie reumatikų ir sifilitikų 
gydymą karštais garais. Mechanikos išmanymas padėjo jam 
nutiesti vamzdžius ir suplanuoti taupią krosnį. Vilnų turgaus 
gatvėje, ankstesnėse Ligrų arklidėse, buvo įsitaisęs dirbtuvę 
kalvis; Zenonas nukakdavo pas jį kas vakarą ir vis dildydavo, 
kniedydavo, lydydavo, kaldavo, nuolatos tardamasis su meistru 
laiko, žavėjosi liesų jo rankų miklumu. 

Kaip tik tuo ramiu, be jokių įvykių laikotarpiu jis ir buvo 
pirmą kartą atpažintas. Sėdėjo vienas laboratorijoje, kaip visada, 
kai abu vienuoliai išeidavo; buvo turgaus diena, ir nuo trečios 
valandos nesiliovė įprastinis varguolių srautas. Dar kažkas 
pabeldė į duris; tai buvo senutė, kiekvieną šeštadienį atvyk- 
davusi į miestą parduoti sviesto, ji norėjo, kad daktaras paskirtų 
jai vaistų nuo išijo. Zenonas nukėlė nuo lentynos keraminį 
puodą, kupiną stiprių slūginamųjų. Paskui priėjo prie senutės 
paaiškinti, kaip juos vartoti. Staiga pasmėlusiose mėlynose jos 
akyse išvydo džiugią nuostabą - tada ir pats ją atpažino. Ta 
moteriškė dirbo pas Ligrus virėja, kai jis buvo dar mažas vaikas. 
Greta (ūmai prisiminė jos vardą) buvo ištekėjusi už tarno, kuris 
ji parvedė namo, kai jis pabėgo pirmą kartą. Prisiminė, kad buvo 
jam labai meili, kai jis prisliūkindavo prie jos prikaistuvių ir 
dubenėlių; leisdavo atsiriekti ant stalo gulinčios dar šiltos duo- 
nos ir atsignybti žalios tešlos, paruoštos pašaut į krosnį. Senutė 
jau buvo besušunkanti, kai Zenonas pridėjo prie lūpų pirštą. 
Gretos sūnus buvo vežėjas ir kartais užsiimdavo kontrabanda 
per Prancūzijos sieną, o vargšas jos senukas, dabar jau kone 
paralyžiuotas, turėjo kivirčą su vietos senjoru dėl keleto maišų: 
obuolių, pavogtų iš sodo, prisišliejusio prie jų ūkio. Ji žinojo, 
kad kartais verta slapstytis, net ir tada, kai esi turtingas ir 

kilmingas, ji vis dar skyrė Zenoną prie tos rūšies žmonių. Nieko 
nepasakė, bet išeidama pabučiavo jam ranką. 

Šis incidentas turėjo sukelti jam nerimą: tai buvo įrodymas, 
kad jis kas dieną rizikavo būti atpažintas kitų žmonių, tačiau, 
jo paties nuostabai, priešingai, jis tik maloniai jį nudžiugino. 
Dabar jis gali būti tikras, sakė sau, kad ten, prie miesto mūrų, 
Šventojo Užtvankos Petro pusėje, yra nedidukė ferma, kur ras- 
tum nakvynę, jei ištiktų pavojus, ir vežėją, kurio arklys ir 
vežėčios galėtų praversti. Nors tai buvo tik dingstys, kuriomis 
pats save apgaudinėjo. Kažkas gana gerai prisiminė tą vaiką, 
kurį jis jau pamiršo, tą naivų padarą, kurį buvo protinga ir sykiu 
iš dalies absurdiška sieti su dabartiniu Zenonu, - kažkas jį tiek 
prisiminė, kad atpažino, - jo egzistencijos pojūtis nuo to tarytum 
sustiprėjo. Tarp jo ir kitos žmogiškos būtybės užsimezgė ryšys, 
tegu ir menkas, ne dvasinis, kaip santykiuose su prioru, ne 
kūniškas, kaip būdavo tais retais atvejais, kai jis dar leisdavo 
sau atsiduoti juslių malonumams. Greta ateidavo kone kas 
savaitę pasigydyti savo senatviškų negalių ir niekada nepa- 
miršdavo atnešti kokią nors dovaną: sviesto, įvynioto į kopūsto 
lapą, pačios iškepto papločio lumstą, kristalinio cukraus ar saują 
kaštonų. Žiūrėdavo į ji senomis linksmomis akimis, kol jis val- 
gydavo. Juodu siejo gerai saugomos paslapties artumas. 


PRARAJA 


Kaip nuo kasdien vartojamo maisto žmogus galiausiai pasikeičia 
iš vidaus ir net išoriškai: pasitaiso arba sublogsta, įgyja jėgų, 
valgydamas tuos patiekalus, arba gauna ligų, kuriomis niekada 
nesirgo, taip ir Zenonas pamažėle beveik nepastebimai keitėsi, 
tai buvo naujųjų įpročių vaisius. Bet vos tik atidžiau patyrinėjus, 
skirtumas tarp vakarykštės ir šios dienos išnykdavo: jis, kaip ir 
visada, gydė žmones, ir buvo visai nesvarbu - driskius ar prin- 
cus. Sebastianas Teusas buvo išgalvotas vardas, tačiau ir teisė 
vadintis Zenonu buvo ne ką aiškesnė. Non habet nomen proprium*: 
jis buvo iš tų Žmonių, kurie iki dienų galo nesiliauja stebėjęsi 
turį vardą, kaip stebiesi praeidamas pro veidrodį, jog turi veidą, 
ir būtent šitą veidą. Jo gyvenimas buvo nelegalus, priklausė nuo 
daugelio suvaržymų, bet toks jis buvo visada. Jisai slėpė tas 
savo mintis, kurios jam buvo brangiausios, bet nuo seno žinojo, 
jog tasai, kuris parodo save žodžiais — tik kvailys: juk taip 
nesunku palikti kitiems naudotis gerkle ir liežuviu garsams 
išgauti. Reti jo išsisakymai visada būdavo tik tyro Žmogaus 
lėbavimai. Gyveno jis beveik kaip atsiskyrėlis savo Šventojo 
Kozmo ligonių prieglaudoje, toks miesto kalinys, o tame mies- 
te - kvartalo, o tame kvartale - pustuzinio kambarių, kurių 
langai vienoje pusėje buvo į daržą ir vienuolyno išvietes, kitoje — 
į pliką sieną. Išėjęs, nors ir nedažnai, paklajoti, parinkti augalų, 


* Neturi tikrinio vardo (lot.). 

niekada neišklysdavo iš tų pačių arimų ir tų pačių šalivagių, 
žingsniuodavo vis tomis pačiomis giraitėmis bei kopų pakraš- 
čiais ir vis karčiai šypsodavosi, manydamas, kad visa tai daro 
tarytum koks vabzdys, kuris, to nesuvokdamas, zuja pirmyn 
atgal po vis tą pačią Žemės pėdą. Bet, kita vertus, aplinka juk 
susiaurėja, o judesiai kone mechaniškai kartojasi kiekvienąsyk, 
kai Žmogus pažaboja savo gabumus, norėdamas atlikti kokią 
nors vieną ypatingą ir naudingą užduotį. Sėslus gyvenimas 
slėgė Zenoną tarsi įkalinimo nuosprendis, kurį jis pats sau 
apdairiai pasiskelbė, bet juk tas nuosprendis buvo atšaukiamas: 
ne kartą, po kitomis padangėmis, jis šitaip įsikurdavo, trumpam 
arba, kaip jam atrodė, amžiams - kaip Žmogus, turįs teisę gauti 
pilietybę visur ir drauge niekur. Galimas daiktas, rytoj jis vėl 
pradės klajoklišką gyvenimą, kuris ir buvo jo dalia ir jo pa- 
sirinkimas. O vis dėlto jo lemtis keitėsi: jam pačiam to nežinant 
kažkas joje pakrypo. Kaip Žmogui, tamsią naktį plaukiančiam 
prieš srovę, jam pristigo gairių, kad tiksliai apskaičiuotų, kiek 
nukrypo nuo kurso. 

Dar visai neseniai, vėl susiradęs kelią Briugės gatvelių raiz- 
galynėje, jis patikėjo, kad šitas sustojimas atokiai nuo siekių ir 
žinojimo vieškelių suteiks jam bent truputėlį poilsio po tris- 
dešimt penkerių metų blaškymosi. Tikėjosi patirsiąs kuklų sau- 
gumą, kaip gyvulys, kurį nuramina pasirinkto gyventi būsto 
ankštumas ir tamsa. Tačiau klydo. Ta nejudri jo egzistencija 
kunkuliavo toliau, tegu ir vienoje vietoje; kažkokios kone klai- 
kios veiklos jausmas kliokė jame tarytum požeminė upė. Jį 
smaugęs nerimas skyrėsi nuo nerimo filosofo, persekiojamo už 
jo knygas. Laikas, kuris, kaip jam atrodė, turėjo nusvarinti 
rankas it švino luitas, bėgte bėgo ir skaidėsi it gyvsidabrio 
lašeliai. Valandos, dienos ir mėnesiai nebesutapo su laikrodžių 
rodomais ženklais ir netgi su žvaigždžių judėjimu. Jam kartais 
pasidingodavo, kad visą gyvenimą jis taip ir nebuvo iškėlęs 
kojos iš Briugės, o kartais - kad sugrįžo į ją tik vakar. Vietovės 
irgi keitėsi: nuotoliai nyko kaip ir dienos. Va šitą mėsininką, va 

šitą gatvės prekiją jis lygiai taip galėjo matyti Avinjone, kaip ir 
Vadstenoje, o šitas bizūnu nuplaktas arklys galėjo pargriūti 
Andrinoplyje; šitas girtuoklis pradėjo keiktis arba vemti Mon- 
peljė, o šitas kūdikis, knerkiantis ant žindyvės rankų, gimė 
Bolonėje prieš dvidešimt penkerius metus; šitų sekmadieninių 
mišių, kurių jis niekad nepraleisdavo, įžangą jis jau girdėjo prieš 
penketą žiemų vienoje Krokuvos bažnyčioje. 

Jis retai prisimindavo praėjusio savo gyvenimo įvykius, jie 
seniai buvo ištirpę kaip sapnas. Bet kartais be jokios regimos 
priežasties staiga išvysdavo nėščią moterį, kuriai viename Lan- 
gedoko mieste, nepaisydamas duotos Hipokrato priesaikos, 
sutiko padėti atsikratyti vaisiaus, kad ji išvengtų gėdingos 
mirties, kai sugrįš pavydus vyras, arba regėdavo, kaip susi- 
raukia Jo Švedijos Didenybė nurydamas kokią mikstūrą, arba 
kaip tarnas Alei padeda jųdviejų mului perbristi upę tarp Ulmo 
ir Konstancos, arba pusbrolį Anri Maksimilianą, kurio gal jau 
nebėra gyvo. Duobėtas kelias, kur balos neišdžiūdavo net va- 
sarą, primindavo jam tokį Peroteną, patykojusį jo per lietų prie 
visų apleisto kelio rytojaus dieną po kažkokio kivirčo, kurio 
dingsties jis jau nebeprisiminė. Bet atgaminti tą sceną dar galėjo: 
du purve susikibę kūnai, sužvilga krintantys ant Žemės aš- 
menys, ir Perotenas, persmeigtas savo paties peilio, atšlyja, pats 
virsta purvu ir žeme. Toji sena istorija nebeteko jokios prasmės 
ir būtų buvusi tokia pat nereikšminga, jei tuo glebiu, šiltu lavonu 
būtų tapęs dvidešimtmetis studentas. Šitas Zenonas, skubriai 
žingsniuojantis slidžiu Briugės grindiniu, jautė, kaip per jį smel- 
kiasi, lyg tas jūros vėjas per palaikius jo drabužius, tūkstančiai 
būtybių, jau pabuvusių šitame žemės rutulio taške arba dar 
būsiančių iki tos katastrofos, kurią vadiname pasaulio pabaiga; 
tos šmėklos ėjo kiaurai per kūną žmogaus, kurio nebuvo dar, 
kai jos gyveno, arba jau nebebus, kai jos gyvens, pačios jo ne- 
matydamos. Praeiviai, sutikti gatvėje prieš valandėlę, išvysti 
akies kampučiu, paskui iš karto nustumti į tą beformę praeities 
masę, tolydžio didino tą lervų legioną. Laikas, vieta, substancija 


150 Sėslus gyvenimas 


netekdavo savybių, kurios mums reiškia jų ribas: forma virs- 
davo vien tik supleišėjusia substancijos žieve, substancija lašėjo 
tuštumon, kuri nebuvo tikroji jos priešybė; laikas ir amžinybė 
susiliedavo — taip juodas vanduo teka sustingusiomis juodo 
vandens platybėmis. Zenonas nugrimzdavo į tas vizijas, kaip 
krikščionis nugrimzta į Dievo meditavimą. 

Jo idėjos irgi pakito. Mintijimo veiksmas dabar jį domino 
labiau nei abejotini pačios minties produktai. Mintydamas jis 
pats save stebėjo; taip, prispaudęs prie riešo pirštą, būtų galėjęs 
suskaičiuoti radialinės arterijos pulsą ar įkvėpimus ir iškvė- 
pimus po savo šonkauliais. Visą gyvenimą jis negalėdavo atsi- 
stebėti, kaip mintys geba šaltai, tarsi kristalai, jungtis į keistus 
ir bergždžius pavidalus, didėti it augliai, suryjantys pagimdžiusį 
juos kūną, o dar - tarsi pabaisos prisiimti tam tikrus žmogaus 
pavidalus, kaip tos inertiškos masės, kurias pagimdo kai kurios 
moterys ir kurios iš esmės tėra svajojanti materija. Nemaža proto 
vaisių irgi buvo tik beformiai apsigimėliai. Kitos sąvokos, gry- 
nesnės ir aiškesnės, tarsi nukaltos meistro, tik iš tolo sukurdavo 
iliuziją: niekada nepabosdavo žavėtis jų tiesėmis ir kampais, ir 
vis dėlto jos buvo tik geležiniai virbai, tarp kurių užsidaro 
supratimas, ir klaidingų prielaidų rūdys jau ėda tas abstrakčias 
geležėles. Kartais jis sudrebėdavo, tarytum atsidūręs ties trans- 
mutacijos riba: regis, šlakelis aukso radosi Žmogaus smegenų 
žaizdre; bet viskas baigdavosi surogatu, kaip ir per tuos ne- 
garbingus bandymus, kada karaliaus dvaro alchemikai stengiasi 
įrodyti karūnuotiems klientams, esą surado kažką, nors auksas 
distiliavimo aparato dugne buvo tik banalus, perėjęs per dau- 
gybę rankų dukatas, kurį prieš kaitinimą šarlatanas ten įmetė. 
Sąvokos mirdavo kaip ir žmonės: jis matė, kaip per pusę am- 
žiaus dulkėmis pavirto ne viena sąvokų karta. 

Pamažėle jam piršosi dar takesnė minties pasaulio metafora — 
ankstesnių jo kelionių jūromis vaisius. Filosofas, mėginąs vi- 
sokeriopai įvertinti žmogišką suvokimą, po savimi regėjo ma- 
sę, suformuotą kreivių, kurias galėtum suskaičiuoti, išraižytą 

srovių, kurių žemėlapį gali nupiešti, ir išvagotą gilių raukšlių, 
susidariusių nuo oro slėgio bei sunkaus vandenų inertiškumo. 
Jam atrodė, kad proto prisiimamos figūros panašios į tas di- 
džiules formas, kurios randasi iš dar neatsiskyrusių vandenų, 
virstančių kits ant kito ar išstumiančių kits kitą gilversmės 
paviršiuje; galiausiai juk kiekviena sąvoka, įsiliejusi į savo prieš- 
priešą, subliūkšta kaip dvi bangos, viena į kitą atsitrenkusios, 
viena kitą sutriuškinusios ir pavirtusios ta pačia balta puta. 
Zenonas žvelgė, kaip teka tasai išdrikas srautas, nusinešdamas 
it sudužusio laivo nuolaužas tą mažumą apčiuopiamų tiesų, 
kurios atrodo mums neginčytinos. 

Kartais pasidingodavo, kad regi po tuo srautu sustingusią 
substanciją, kuri mintims yra tas pat, kas mintys —- žodžiams. 
Bet nebuvo įrodymų, kad tas substratas - paskutinis klodas nei 
kad tame sustingime neslypi koks judėjimas, pernelyg skubrus, 
kad Žmogus jį suvoktų. Nuo tada, kai atsižadėjo reikšti mintis 
gyvu balsu ar, perteiktas raštu, atiduoti saugot knygynų pre- 
kystaliams, tasai nujunkymas paakino jį leistis kaip niekada 
giliai į grynų sąvokų ieškojimus. Dabar vardan kažkokio dar 
gilesnio tyrimo jis laikinai išsižadėjo ir pačių sąvokų: sulaikė 
savo intelektą, kaip kad sulaikomas kvėpavimas, kad geriau 
girdėtųsi tas ratų bildesys, kada jie sukasi taip greitai, jog negirdi 
sukimosi. 


+1134 

Iš idėjų pasaulio jis grįžo į tankesnį substancijos, kurią pa- 
laiko ir apriboja forma, pasaulį. Užsidaręs savo kambaryje, 
būdravimų naktis aukodavo jau nebe ieškojimui tikslesnio ry- 
šio tarp daiktų, o nesuformuluotam meditavimui apie daiktų 
prigimtį. Taip jis savotiškai mėgino pataisyti tą mūsų intelek- 
to ydą - suvokti daiktus, kad galėtum jais pasinaudoti, ar, 
atvirkščiai, atmesti nesigilinant į individualizuotą jų substan- 
ciją. Taip vanduo jam buvo troškulį malšinantis gėrimas ir plau- 
nantis skystis, sudedamoji dalis visatos, sukurtos krikščioniškojo 

Demiurgo, apie kurį kalbėjo Bartolomėjus Kampanusas, kai 
minėjo Dvasią, tvyrančią virš vandenų; jis buvo pagrindinis 
Archimedo hidraulikos ir Talio fizikos elementas, o dar - al- 
cheminis žemyn krypstančios jėgos ženklas. Kitados jis skai- 
čiuodavo jo poslinkius, matuodavo dozes, laukdavo, kol disti- 
liavimo aparato vamzdeliuose vėl susiformuos lašeliai. Dabar, 
išsižadėjęs kuriam laikui išorinio stebėjimo, išnarstančio ir at- 
ribojančio, vardan vidinės vizijos, būdingos hermetiniam filo- 
sofui, jis leisdavo vandeniui, kurio esama visame kame, užplūsti 
kambarį tarsi tvano bangoms. Skrynia ir taburetė plūduriavo; 
sienos trūkinėjo nuo vandens slėgio. Jisai paklusdavo tam 
srautui, prisitaikančiam prie visų formų, tačiau neleidžiančiam 
savęs suspausti; jis tyrinėjo garu virstančio vandens paviršiaus 
kitimus ir lietų, virstantį sniegu; jis įsijausdavo į laikiną ledo 
susikaustymą ar skaidrų lašelį, kuris, slysdamas per lango stiklą, 
nežinia kodėl staiga pasuka įžambiai — toks takus iššūkis jo 
slinkimo krypties skaičiuotojams. Išsižadėdavo vėsumo ar šalčio 
pojūčių, būdingų kūnui, ir vanduo nusinešdavo jį, lavoną, lygiai 
taip abejingai, kaip būtų nešęsis šūsnį vandenžolių. 

Vėl sugrįžęs prie savo kūno, rasdavo vandens elementą ir 
jame: šlapimą šlapimo pūslėje, seiles burnoje, vandenį, kurio 
esama kraujo sudėtyje. Paskui, mintimis grįžęs prie elemento, 
kurio dalele visada jautėsi esąs, imdavo medituoti apie ugnį, 
pajusdavo savyje tą santūrią, palaimingą šilumą, kuria žmogus 
apdovanotas lygiai kaip ir keturkojai bei dangaus paukščiai. 
„Galvodavo apie pragaištingą karštligės ugnį, kurią taip dažnai 
bergždžiai stengdavosi užgesinti. Jam buvo suprantamas godus 
užgimstančios ugnies šuolis, raudonas liepsnos džiaugsmas ir 
josios galas - juodi pelenai. Drįsdamas žengti dar toliau, susilie- 
davo su tuo nenumaldomu karščiu, sunaikinančiu viską, ką 
paliečia; prisiminė autodafė laužus, kartą matytus mažame 
Leono miestelyje, kai žuvo keturi žydai, apkaltinti veidmai- 
niškai priėmę krikščionių tikėjimą, bet nesiliovę vykdyti iš tė- 
vų paveldėtų apeigų, ir vienas eretikas, neigęs sakramentų 

veiksmingumą. Įsivaizdavo kančią, per didelę išreikšti žmogaus 
kalba; buvo tasai žmogus, kurs uodė degančią savo odą, kosėjo, 
dusdamas nuo dūmų, neišsiskirstysiančių, kol jis bus gyvas. 
Regėjo, kaip pajuodusi koja — ugnis laižo jos sąnarius - pakyla, 
visiškai tiesi, nelyginant šaka, susiriečianti po židinio gaubtu, 
ir tuo pačiu metu jis stengdavos galvoti, kad ir ugnis, ir malkos — 
nekaltos. Prisiminė, kaip po autodafė, įvykdyto Astorgoje, ry- 
tojaus dieną ėjo su senu vienuoliu alchemiku Don Blasu de Vela 
tuo apanglėjusiu plotu, kuris jam priminė angliės degimo aikš- 
teles; mokslingasis dominikonas pasilenkė ir rūpestingai ran- 
kiojo iš apanglėjusių nuodėgulių mažyčius, lengvus išbalusius 
kauliukus, ieškodamas tarp jų /uz'o - to kaulo, kuris, anot 
hebrajų tradicinių įsitikinimų, atsparus ugniai ir naudojamas 
kaip sėkla kūnui atgimti. Kitados jis šypsojosi iš tokių kabalos 
specialisto prietarų. O dabar, išmuštas nerimo prakaito, pa- 
keldavo galvą ir, jei naktis būdavo gana šviesi, kupinas savo- 
tiškos šaltos meilės, įdėmiai žvelgdavo pro lango stiklą į nepa- 
siekiamas žvaigždžių liepsnas. 


+1+134 


Bet kad ir ką darydavo, meditacijos jį sugrąžindavo prie 
kūno, pagrindinės jo studijų temos. Žinojo, kad jo, gydytojo, 
instrumentai - lygiom dalim tiek miklios rankos, tiek empiriniai 
receptai, kuriuos papildo atradimai, irgi prieiti eksperimen- 
tuojant; savo ruožtu jie atveda prie teorinių išvadų, visada 
parengtinių: viena apgalvoto stebėjimo uncija šiuose dalykuose 
buvo vertesnė už toną hipotezių. Ir vis dėlto po tiekos metų, 
praleistų tiriant tą žmogišką mašiną, jis pyko ant savęs, kad 
nesurizikavo drąsiau patyrinėti tą karalystę, ribojamą odos: 
įsivaizduojam esą jos karaliai, o iš tikrųjų esam kaliniai. Ejube 
dervišas Daracis, su kuriuo jis susidraugavo, atskleidė jam savo 
metodus, įgytus Persijoje, viename eretikų vienuolyne: juk Ma-. 
hometas, kaip ir Kristus, turi savo klaidatikių. Briugės palėpė- 
je Zenonas vėl ėmėsi tyrinėjimų, kitados pradėtų kieme, kur 

šnarėjo upokšnis. Jie nuvedė jį kur kas toliau, nei būtų nuvedęs 
bet kuris eksperimentų, vadinamų in anima vili*. Atsigulęs aukš- 
tielninkas, sutraukęs pilvo raumenis, išplėtęs krūtinės ląstą, kur 
zuja tas baikštus padarėlis, vadinamas širdim, jis uoliai išpūs- 
davo plaučius, sąmoningai pavirsdamas oro pūsle, atsveriančia 
dangaus jėgas. Taip kvėpuoti iki pat žmogiškųjų gelmių jam 
patarė Daracis. Su tuo dervišu jis atliko ir priešingą ekspe- 
rimentą —- patyrė pirmuosius lėto smaugimo padarinius. Jis 
pakeldavo ranką, nustebęs, kad įsakymas buvo duotas ir pri- 
imtas, nors nežinojo, koks valdovas, kuriam tarnaujama geriau 
nei jam, patvirtino tą įsakymą savo parašu: ir iš tikrųjų tūks- 
tančius kartų konstatavo, kad noras, gimęs mintyse, tegu ir 
pasitelkus į pagalbą visas proto galias, ne ką labiau tegali pri- 
versti žmogų sumirksėti ar suraukti antakį, nei karštos vaiko 
maldos - išjudint akmenis. Čia reikėjo tylaus sutikimo tos jo 
paties dalies, kuri kur kas labiau susijusi su paslaptingomis kūno 
gelmėmis. Kruopščiai, kaip atskiriamos stiebo skaidulos, jis 
atskirdavo vieną nuo kitos tas skirtingas valios formas. 
Stengėsi kuo geriau tvarkyti sudėtingus savo besidarbuo- 
jančių smegenų judesius, bet darė tai kaip darbininkas, atsargiai 
liečiantis mašinos, kurią ne pats surinko, pavaras, mašinos, 
kurios gedimų pataisyti nesugebėtų: Kolas Gelas geriau išmanė 
apie audimo stakles nei jis sudėtingus judesius to mechanizmo 
savo kaukolėje, kurio paskirtis - stebėti ir sverti dalykus. Pulsas, 
kurio plakimą jis taip uoliai studijavo, visai nepaisydavo įsa- 
kymų, kuriuos nulemdavo gebėjimas mąstyti, tačiau pradėdavo 
daužytis, pajutus baimę ar skausmą, iki kurių jo intelektas 
nenusižemindavo. Lyties įrankis paklusdavo jo masturbuo- 
jančioms rankoms, tačiau tas sąmoningas veiksmas akimirkai 
įstumdavo jį būsenon, kurios jau nebekontroliuodavo valia. 
Panašiai kartą ar du gyvenime jis gėdingai, prieš savo valią 
paplūdo ašaromis. Jo žarnos, daug didesnės alchemikės nei kada 


* Pažodžiui: Su gyvu daiktu, kurio negaila (lot.). 

būta jo paties, transmutuodavo gyvulių arba augalų lavonus į 
gyvą medžiagą, atskirdamos, kas naudinga, nuo nenaudingo 
be jo pagalbos. Ignis inferioris naturae*: tas išmoningai į spiralę 
suraitytas rudas nešvarumas, tebegaruojąs nuo virimo savo 
formoje, tasai molinis indas, pilnas skysčio, prisodrinto amo- 
niako ir salietros, buvo akivaizdus ir dvokiantis įrodymas to 
darbo, baigto laboratorijose, į kurias mums nevalia patekti. 
Zenonui rodės, kad rafinuotųjų pasibjaurėjimas ir nešvankus 
neišmanėlių juokas kildavo ne todėl, kad tie daiktai įžeidžia 
mūsų pojūčius, — veikiau iš baimės, kuri užplūsta mus neiš- 
vengiamų, slaptų mūsų kūno įpročių akivaizdoje. Leisdamasis 
gilyn į tą juodų juodžiausią tamsą mumyse, jis susitelkdavo ties 
tvirta kaulų, pasislėpusių po raumenimis, armatūra: ji tvers 
ilgiau nei jis, o praslinkus keliems amžiams, tikriausiai bus 
vienintelė liudytoja, bylojanti, kad jis gyveno. Jis įsismelkdavo 
į mineralinės jų materijos, atsparios jo aistroms ar Žmogiškiems 
jausmams, vidų. Paskui, vėl apsitraukdamas nelyginant užuo- 
laida netvariu kūnu, gulėdamas ant šiurkščios paklodės, įsi- 
vaizduodavo esąs nedaloma visuma - čia sąmoningai išplės- 
davo susikurtą vaizdą apie tą pavaldžią jam gyvenimo salą, 
prastai ištyrinėtą kontinentą, kurio antipodas buvo jo kojos, čia, 
priešingai, susitraukdavo iki taškelio begalinėje visatoje. Nau- 
dodamasis Daracio patarimais, mėgindavo priversti sąmonę 
persikelti iš smegenų į kitas kūno sritis, kaip būna perkeliama į 
tolimą provinciją karalystės sostinė. Stengdavosi bent kiek ap- 
šviesti tas juodas galerijas. 

Kitados jiedu su Janu Meijersu atvirai šaipydavosi iš šven- 
teivų, įžvelgiančių mašinoje, vadinamoje žmogumi, Dievui Kū- 
rėjui išduotą patentą-įrodymą, tačiau dabar ir ateistų pagarba 
tam atsitiktiniam šedevrui, kuris, anot jų, yra Žmogaus pri- 
gimtis, atrodė jam tik skanaus juoko verta tema. Tas kūnas, toks 
turtingas paslėptų galių, buvo netobulas; narsai užplūdus 


* Žemesnės prigimties ugnis (lot.). 

Zenonas imdavo svajoti, kaip čia išradus tobulesnį automatą 
nei mes. Visaip vartydamas vidiniu žvilgsniu pojūčių penkia- 
kampį, drįso prileisti kitas konstrukcijas — išmoningesnes, su 
labiau atsispindinčia jose visata. Sąrašas kūno tamsoje atvertų 
devynerių suvokimo durų, kurias jam kitados išvardijo Daracis, 
lenkdamas paskutines pageltusių pirštų falangas vieną po kitos, 
iš pradžių Zenonui atrodė tik šiurkštus pusiau barbaro ana- 
tomisto mėginimas klasifikuoti dalykus; ir vis dėlto jis privertė 
atkreipti dėmesį į latakus, nuo kurių priklauso mūsų gyvybė ir 
žinojimas. Mes taip didžiai netobuli, jog pakanka užkimšti dvi 
angas - ir nutyla garsų pasaulis, pakanka užspausti kitus du 
plyšelius - ir įsigali naktis. Pakanka užspausti brūzguliu tris iš 
angų, esančių taip arti viena kitos, kad jas visas gali lengvai 
uždengti delnu, - ir galas padarui, kurio gyvybė laikosi ge- 
bėjimu kvėpuoti. Tasai gremėzdiškas kūno apvalkalas, kurį 
reikėjo mazgoti, šildyti prie židinio ar po nudobto gyvulio kailiu, 
guldyti vakare kaip kokį vaiką ar nuprotėjusį senį, buvo tarsi 
visos gamtos ir - dar blogiau — visos žmonių bendruomenės 
įkaitas. Būtent tuo kūnu ir ta oda jis gal patirs kankinimo kan- 
čias; būtent šitų spyruoklių nusilpimas kada nors sukliudys jam 
deramai išrutulioti apmestą idėją. Jei kartais proto, kurį jis 
patogumo dėlei atskirdavo nuo kitos savo substancijos, veiks- 
mai jam pasirodydavo įtartini, tai atsitikdavo todėl, kad tas 
luošys priklausė nuo kūno paslaugų. Jis pavargo nuo to nepa- 
stovios ugnies ir klampaus molio mišinio. Exitus rationalis*: 
piršos pagunda, tokia pat atkakli kaip kūno niežulys; pasibjau- 
rėjimas, o gal tuštybė akino judesiui, kuris viską užbaigs. Tačiau 
jis purtė galvą, rimtai, lyg prieš ligonį, per anksti pareikalavusį 
vaistų ar maisto. Niekad nebus vėlu pražūti su tuo sunkiu 
karkasu arba be jo toliau gyventi nematerialų, nenumatomą 
gyvenimą sąlygomis, nebūtinai palankesnėmis už tas, kuriomis 
gyvenam kūniškai. 


* Sąmoningai pasirinktas išėjimas (lot.). 

Priėjęs daugiau kaip penkiasdešimties metų ribą, tas keliau- 
ninkas pirmąsyk gyvenime negailestingai prisivertė atkurti 
mintimis nueitus kelius, atskirdamas atsitiktinius dalykus nuo 
to, kas buvo sąmoninga arba neišvengiama, mėgindamas tai, 
kas, regis, rados iš jo paties, nors ir buvo menka dalis, atsijoti 
nuo to, kas jam žmogiškos skirties lemta. Niekas nevyko visai 
taip, kaip jis iš pradžios norėjo ar iš anksto numatė, bet nevyko 
ir visai priešingai. Klaida rasdavosi arba suveikus kokiam nors 
elementui, kurį esant jis nė neįtarė, arba suklydus skaičiuojant 
laiką: šisai turėjo savybę labiau trauktis ar tįsti į vieną ir į kitą 
pusę nei tas, kurį rodė laikrodžiai. Dvidešimtmetis, jis manė 
jau išsilaisvinęs iš inertiškumo ir prietarų, paralyžiuojančių 
mūsų veiksmus, uždedančių akidangčius ant suvokimo, tačiau 
vėliau visas gyvenimas prabėgo šlakelis po šlakelio įgyjant tą 
laisvę, kurią jis manė gavęs visą iš karto. Nesi laisvas, kol trokšti, 
kol geidi, bijai, galimas daiktas, kol gyveni. Medikas, alche- 
mikas, pirotechnikas, astrologas, jis norom nenorom vilkėjo savo 
laikų livrėją; jis leido amžiui įrėžti savo intelekte tam tikras 
kreives. Iš neapykantos melui, bet ir dėl gaižoko būdo įsivėlė į 
nuomonių kovas, kuriose į vieną kvailą „Taip“ atsakoma vie- 
nodai paiku „Ne“. Nors jis ir buvo apdairus, pagavo save laikant 
baisesniais nusikaltimus, kvailesniais prietarus tų respublikų 
ar valdovų, kur jo gyvybei grėsė pavojus ar buvo deginamos jo 
knygos; ir priešingai, kartais jis perdėdavo nuopelnus kokio 
mitruoto, karūnuoto ar tiaruoto neišmanėlio, kurio malonė 
padėdavo jam įgyvendinti savo mintis. Noras sutvarkyti, pa- 
keisti ar gebėti valdyti bent mažą daiktų prigimties dalelę vertė 
ji sekti paskui šio pasaulio viešpačius, statant kortų pilis ar 
vejantis miražus. 

Jis suskaičiavo savo būtas iliuzijas. Didžiajame Seralyje ga- 
lingo ir nelaimingo Ibrahimo, Jo Didenybės vizirio, draugiš- : 
kumas suteikė jam vilčių užbaigti planą nusausinti ir išvalyti 
pelkes Andrinoplio apylinkėse; svajojo jis ir apie protingą 

janyčarų ligoninės reformą; viėnur kitur jo rūpesčiu buvo pra- 
dėta supirkinėti brangius graikų medikų bei astronomų rank- 
raščius, kitados įsigytus arabų mokslininkų, - gausybėje tuščio 
plepėjimo retkarčiais juose pasitaikydavo ir kokia pravarti at- 
rasti iš naujo tiesa. Ypač tasai Dioskorido tekstas, kuriame būta 
senesnių fragmentų iš Kratėjaus, patekęs į žydo Hamono, jo 
kolegos, irgi tarnaujančio Sultonui, rankas... Bet kruvinas Ib- 
rahimo nuopuolis nušlavė tuos jo projektus, o pasibjaurėjimas, 
kurį Zenonui sukėlė tas apvirtimas aukštyn kojom po šitiekos 
kitų, visai palaidojo atminty tuos nelemtus ketinimus. 

Jis tik gūžtelėjo pečiais, kai bailūs Bazelio miesčionys galiau- 
siai atsisakė skirti jam katedrą, pabūgę gandų, apskelbusių jį 
sodomitu ir burtininku. (Kitados jis buvo ir tas, ir tas, bet žodžiai 
dalykų neatitinka, tik perteikia bandos apie juos susidarytą 
nuomonę.) Ir vis dėlto jam dar ilgai burnoje atsiduodavo tulžim, 
kai kas nors vien tik paminėdavo tuos bukagalvius. Augsburge 
jis labai gailėjosi per vėlai atvykęs, todėl negavęs gydytojo 
tarnybos Fugerų kasyklose: ji būtų leidusi jam stebėti ligas po 
žeme dirbančių kalnakasių, patiriančių galingą metališką 5a- 
turno ir Merkurijaus poveikį. Jam ten dingojosi dar negirdėtos 
gydymo ir chemijos kombinacijų galimybės. Žinoma, jis puikiai 
suvokė, kad visi tie ambicingi jo siekiai buvo naudingi: jie, taip 
sakant, judino protą - geriau jau pernelyg anksti neapsistoti prie 
amžinų, tvirtai nusistovėjusių dalykų. Tačiau dabar, regimi iš 
tolo, tie blaškymaisi jam atrodė panašūs į smėlio audras. | 

Taip buvo ir su sudėtingais kūno malonumais. Tie, kurie 
buvo jam mieli, priklausė prie slapčiausių ir pavojingiausių, 
bent jau krikščionių Žemėje ir tais laikais, kai jam išpuolė laimė 
gimti; gal ir ieškojo jų kaip tik todėl, kad tas slaptumas ir drau- 
dimai sulygino juos su laukinišku papročių laužymu, pasinė- 
rimu į pasaulį, kunkuliuojantį po tuo, kas matoma ir leista. O 
galtąjo pasirinkimą lėmė paprastas nepaaiškinamas potraukis, 
kaip, tarkim, vieną vaisių mėgstame labiau nei kitą; kokia to 
priežastis, jam nerūpėjo. Svarbiausia buvo, kad jo lėbavimai, 

kaip ir ambicijos, būdavo reti ir trukdavo trumpai, sakytum, 
pačiai jo prigimčiai reikėjo, kad tai, ko gali išmokyti, ar tai, ką 
gali duoti aistros, būtų greitai eikvojama. 

Toji keista magma, kurią pamokslininkai įvardija anaiptol 
neprastai parinktu žodžiu „geidulingumas“ (čia turimas galvoje 
išvešėjusio kūno jėgų eikvojimas), nepasiduoda tyrimui, nes ją 
sudaro labai įvairios substancijos, savo ruožtu suskylančios į 
kitus, paprastesnius, komponentus. Meilė - viena sudėtinių jos 
dalių, tik gal ji pasitaiko kur kas rečiau, nei tvirtinama, bet juk 
ir meilės sąvoka - toli gražu nepaprasta. Tasai žemu vadinamas 
pasaulis siejasi su tuo, kas subtiliausia Žmogaus prigimtyje. Kaip 
niekingiausia ambicija sykiu yra ir proto, besistengiančio su- 
tvarkyti arba patobulinti tai, kas mus supa, polėkis, kūnas savo 
drąsiausiais užmojais persiimdavo proto smalsumu ir fanta- 
zuodavo, kaip mėgsta daryti protas; geidulingumo vynas jėgos 
iš sielos syvų sėmėsi ne mažiau negu iš kūno. Geisdamas jauno 
kūno, jis pernelyg dažnai iliuziškai susiedavo tą geismą su 
bergždžiu noru vieną gražią dieną išsiugdyti tobulą mokinį. 
Būta čia ir kitų jausmų, kuriuos viešai prisipažįsta visi vyrai. 
Leone Frėjus Chuanas, o Monpeljė Fransua Rondelė buvo bro- 
liai, kuriuos Zenonas prarado, kai jie dar buvo jauni; tarnu Alei, 
o vėliau Liubeke Gerhartu jis rūpinosi kaip tėvas sūnumis. Tos 
nepasotinamos aistros jam atrodė neatsiejama jo vyriškosios 
laisvės dalis: o dabar jautėsi laisvas jų atsikratęs. 

Panašiai galvojo ir apie tas kelias moteris, su kuriomis buvo 
patyręs kūnišką artumą. Jam nelabai rūpėjo išsiaiškinti prie- 
žastis tų trumpų prisirišimų, gal ryškesnių negu kiti, nes jie 
užsimezgė ne taip spontaniškai. Ar tai būta ūmaus geismo, 
išvydus būtent to kūno išlinkius, ar poreikio tos gilios ramybės, 
kurią kartais suteikia moteriškos lyties atstovė, ar niekingo 
taikymosi prie papročių, o gal giliau už bet kurį jausmą ar ydą 
užslėpto neaiškaus noro išmėginti hermetinius mokymus apie 
tobulą porą, tą atkurtą senovės laikų hermafroditą? Verčiau 
sakykim, kad tąsyk proga pasitaikė moters pavidalu. 

Prieš trisdešimtį metų Alžyre jis nusipirko geros kilmės 
merginą, piratų pavogtą prie Valensijos krantų, nes jam pagailo 
nelaimingos jos jaunystės; ketino sugrąžinti ją Ispanijon, kai tik 
tai bus įmanoma. Tačiau tam ankštame namelyje berberų pajūry 
tarp jųdviejų radosi artumas, labai jau panašus į santuokos 
artumą. Tai buvo vienui vienas kartas, kai jis turėjo reikalo su 
nekalta mergaite: pirmąjį suartėjimą prisiminė ne tiek kaip 
pergalę, kiek tartum ryšį su būtybe, kurią reikėjo nuraminti ir 
paguosti. Jis keletą savaičių dalijosi užstale ir lova su ta niūroka 
gražuole: ji buvo jam dėkinga taip, kaip būni dėkingas tik glo- 
bėjui šventajam. Paskui be jokio gailesčio jis patikėjo ją vienam 
prancūzui kunigui, plaukusiam į Por-Vandrą su grupele abiejų 
lyčių belaisvių, grąžinamų tėvynei ir šeimoms. Jo duota kukli 
pinigų suma tikriausiai leido jai nesunkiai, keliais etapais pa- 
siekti gimtąją Gandiją... 

Vėliau, už Budos mūrų, kaip dalis karo grobio jam buvo 
paskirta jauna įžūli vengrė; jis ją priėmė nenorėdamas išsiskirti 
stovykloje, kur jau ir taip vardu ir išvaizda patraukė dėmesį ir 
kur, nesvarbu, ką pats vienas būtų manęs apie Bažnyčios dog- 
mas, turėjo jaustis žemesnis dėl to, kad buvo krikščionis. Jam 
nė nebūtų šovę į galvą pasinaudoti ta karo teise, jei mergina 
nebūtų taip godžiai siekusi vaidinti auką. Regėjos, jis dar niekad 
taip neskanavo Ievos vaisių... Paskui, tą rytą, kai miestas buvo 
paimtas, jis įžengė į jį paskui sultono karininkus. O grįžęs į 
„stovyklą, sužinojo, kad, jam nesant, buvo gautas įsakymas atsi- 
kratyti varginančiais vergais ir baldais: lavonai ir audekliniai 
ryšuliai vis dar plaukė upe. To šitaip greitai atvėsusio karšto 
kūno vaizdas ilgam atbaidė jį nuo bet kokių kūniškų ryšių. 
Paskui sugrįžo į deginančias lygumas, apgyvendintas druskos 
statulų ir angelų ilgomis garbanomis... 


+++ 
Šiaurėje Friosio šeimininkė maloningai sutiko jį, pargrįžusį 
iš kelionių į poliarinės šalies pakraščius. Viskas jos buvo gražu: 

aukštas stotas, šviesi oda, rankos, mikliai perrišančios žaizdas, 
nušluostančios karštligės prakaitą, grakštumas, su kuriuo ženg- 
davo minkštomis miško samanomis, ramiai pakeldama virš 
plikų blauzdų sunkios gelumbės suknią, kai brisdavo per upokš- 
nį. Išmokusi laponių raganavimo meno, ji nusivedė jį į lūšnas 
prie pelkių, kur žmones gydydavo smilkymais ir magiškomis 
voniomis, lydint dainavimui... Vakare mažame savo dvare Frio- 
se pavaišino jį rugine duona, uogomis bei vytinta mėsa, pa- 
tiekusi į stalą, užtiestą balta staltiese, paskui atėjo į jo kambarį 
viršuj ir atsigulė ton plačion lovon, kupina giedro žmonos 
begėdiškumo. Buvo našlė ir per Šventą Martyną rengės išsirinkti 
į vyrus kurį nors laisvą kaimyną ūkininką, kad tasai dvaras 
neatitektų vyresniųjų brolių globai. Būtų Zenonas tik panorė- 
jęs — ir galėjo likti šitoj provincijoj, didumo sulig karalyste, 
gydyti žmones, rašyti prie krosnies traktatus, vakarais kopti į 
bokštelį stebėti žvaigždžių... Ir vis dėlto, praėjus aštuonioms ar 
dešimčiai vasaros dienų, kurios tuose kraštuose panašios į vie- 
nui vieną dieną be nakties, jis vėl patraukė Upsalon, kur tuomet 
persikėlė karaliaus dvaras, tikėdamasis dar pabūti prie mo- 
narcho ir išugdyti Eriką tuo mokiniu-karaliumi, kuris yra di- 
džiausia filosofų iliuzija. 

Jau vien tos pastangos, kurių reikėjo, kad prisimintų tuos 
sutiktuosius gyvenimo kely, padidino jų reikšmę ir pervertino 
kūno nuotykį. Alei veidas išnirdavo jo atmintyje ne ką dažniau 
nei Lenkijos keliuose stingstančių nepažįstamų kareivių, kurių, 
trūkstant laiko ir galimybių, jis net ir nemėgino gelbėti. Sve- 
timaujanti Pont-Sent-Espri miestelėno Žmona jam buvo atgrasi 
tuo savo apvalainu pilvu, paslėptu po gipiūro raukiniais, gar- 
banėlėmis, aprėminusiomis iškreiptą, gelsvą veidą, savo grau- 
džiais šiurkščiais melais. Jį erzino jos meilūs žvilgsniai, kuriuos 
ji laidydavo net surakinta baimės, nes nežinojo kitų būdų vyrui 
pavergti. Ir vis dėlto jis rizikavo dėl jos gydytojo reputacija; toji 

skuba, kad viską spėtų iki sugrįžtant pavydžiam vyrui, tie 
apgailėtini žmogiškos sueities likučiai, kuriuos reikėjo pakasti 
poalyvmedžiu sode, tarnaičių, budėjusių prie Ponios, skalbusių 
kruvinas paklodes, tylėjimo pirkimas auksu, - visa tai lėmė 
bendrininkų - jo ir tos nelaimėlės artumą: jis ją pažino geriau, 
negu meilužis pažįsta atsitiktinę meilę. Susitikimas su Friosio 
šeimininke buvo be galo palankus jam, bet ne daugiau negu 
susitikimas su ta duonos kepėjo žmona raupuotu veidu, kuri 
pagelbėjo jam vieną vakarą, kada jis atsisėdo Zalcburge po jos 
parduotuvėlės stogine. Tatai įvyko pabėgus jam iš Insbruko: 
buvo išvargęs, sustiręs po ilgos, sunkios kelionės blogais keliais, 
verčiant sniegui. Pro vitrinos langinės plyšį ji kruopščiai tyrė tą 
vyrą, susigūžusį ant akmeninio suolo, ir, matyt, palaikiusi jį 
elgeta, padavė dar šiltą duonos kepalą. Paskui apdairiai užka- 
bino langinių kablį. Jisai žinojo, jog ta nepatikli ir labdaringa 
moteriškė galėjo prireikus lygiai taip paleisti į jį plytą ar kastuvą. 
Vis dėlto tąsyk ji įkūnijo žmogišką gerumą. 

Beje, galiausiai draugystė ir pasibjaurėjimas buvo tokie pat 
menkai svarbūs kaip ir kūno gundymai. Žmonės, lydėję jį gy- 
venime ar sutikti jo kely, tegu ir nepraradę išskirtinių bruožų, 
jau liejos anonimiškan daiktan, kaip miško medžiai, regimi iš 
tolo, tarsi sueina kits į kitą. Kanauninkas Kampanusas susiliejo 
su alchemiku Rymeriu, kurio doktrinomis senukas būtų tik 
pasibjaurėjęs, ir netgi su velioniu Janu Meijersu, kuris, jeigu dar 
būtų gyvas, irgi jau būtų persiritęs per aštuoniasdešimt. Pus- 
brolis Anri, apsitraukęs buivolo oda, ir Ibrahimas, vilkintis 
kaftanu, princas Erikas ir Žudikas Lorencas, su kuriuo kitados 
Lione jis praleido kelis atmintinus vakarus, buvo tik skirtingi 
tos pačios kietos substancijos - Žmogaus - veidai. Lyties atri- 
butai reiškė kur kas mažiau, nei buvo galima manyti, turint 
galvoje geismo išmintį ar beprotybę: Friosio šeimininkė galėjo 
būti ir bendrakeleivis, Gerhartas buvo švelnus tarsi mergaitė. 
Visos būtybės, su kuriomis jis susiėjo ir išsiskyrė savo gyvenimo 
kely, buvo tarsi vaiduokliai: niekada neišvysi jų du kartus, nors 

jų išskirtinumas, iškilumas mums kone kraupūs - jie pasirodo 
po vokų naktimi tą vėlų metą, prieš aplankant miegui ir sap- 
nams: kartais švysteli ir dingsta tarsi meteoras, kartais tarsi 
susigeria savin nuo įdėmaus mūsų vidinio žvilgsnio. Mate- 
matikos dėsniai, sudėtingesni ir dar labiau nežinomi nei dėsniai, 
kuriems paklūsta protas ar jausmai, vadovavo šitai vaiduoklių 
kirbėlynei. 

Bet tikra buvo ir priešingi dalykai. Tai, kas įvyko, buvo jau 
įtvirtinti taškai, nors praeities akimirkos liko užpakaly, o tų, 
kurios dar bus ateityje, už kelio posūkio nematyti. Lygiai taip 
buvo ir su žmonėmis. Prisiminimas - tik žvilgsnis, retkarčiais 
metamas į tas būtybes, kurios dabar gyvuoja mūsų viduje, 
nebepriklausomos nuo mūsų galios atsiminti. Leone, kur donas 
Blasas de Vela privertė jį užsivilkti trumpam novicijaus domi- 
nikono rūbą, kad galėtų naudotis jo pagalba alchemijos dar- 
buose, tame perpildytame vienuolyne, kur nauji atvykėliai turė- 
davo miegoti po du, po tris ant šieno glėbio po viena antklode, 
Zenono bendraamžis Frėjus Chuanas pasidalijo su juo čiuži- 
niu. Kai Zenonas atvyko, tarp sienų, kurias košė vėjas su sniegu, 
ji jau pradėjo purtyti siaubingas kosulys. Frėjus Chuanas kaip 
įmanydamas slaugė draugą, vogė jam sultinius iš broliuko 
virėjo. Kurį laiką jaunuolius siejo amor perfectissimus*, ir 
ta švelni širdis, persmelkta ypatingo pamaldumo Mylimam 
Apaštalui, tarytum negirdėjo Zenono burnojimų, neigimų. Kai 
donas Blasas, išvytas savo vienuolių, regėjusių jį pavojingu 
burtininku kabalistu, leidosi žemyn šlaitu, riaumodamas pra- 
keikimus, būtent Frėjus Chuanas ryžosi lydėti puolusį seną 
žmogų, kuriam jisai nebuvo nei artimas, nei mokinys. Zenonui, 
priešingai, tas vienuolyno sąmokslas suteikė galimybę visiems 
laikams nutraukti ryšius su nekenčiama profesija ir, apsivilkus 
pasauliečio rūbą, vykti kitur siekti mokslų, mažiau prisodrintų 
sapnų materijos. Tai, ar jo mokytojas laikėsi, ar nesilaikė judėjų 


* Tobuliausia meilė (lot.). 


164 Sėslus gyvenimas 


apeigų, visai nejaudino to jauno kunigo, kuriam, anot drąsios, 
slapta moksleivių iš kartos į kartą perduodamos formulės, 
krikščioniškasis, žydų ir mahometonų įstatymas tebuvo Trys 
Apgavystės. Donas Blasas tikriausiai jau buvo pasimiręs kur 
nors kelyje ar Inkvizicijos kalėjime; prireikė trisdešimt penkerių 
metų, kad andainykštis mokinys pripažintų jo beprotybę buvus 
nepaaiškinamu išmintingumu. O Frėjus Chuanas, jei dar kur 
nors gyvavo, sulauks netrukus šešiasdešimties. Zenonas są- 
moningai išdildė jų paveikslą iš atminties drauge su atvaizdu 
tų kelių mėnesių, kuriuos praleido vilkėdamas vienuolio abitą 
su gobtuvu. O vis dėlto Frėjus Chuanas ir donas Blasas dar 
tebekiūtino tuo akmenuotu keliu, pučiant gaižiam balandžio 
vėjui, visiškai nepriklausomai nuo to, ar kas dar prisimena juos, 
ar ne. Fransua Rondelė, žingsniuojantis per dykrą, kuriantis 
ateities planus drauge su savo bendramoksliu, koegzistavo su 
nuogu Fransua, paguldytu ant marmurinio stalo universiteto 
anatomijos teatre, tuo tarpu daktaras Rondelė, aiškindamas, 
kaip veikia rankos sąnarys, regis, kreipėsi veikiau į mirusįjį nei 
į savo mokinius ir ginčijosi per laiko nuotolį su pasenusiu 
Zenonu. Unus ego et multi in me*. Tos statulos nekito, sustingu- 
sios kur buvo, suvisam atsistojusios ant to lygaus paviršiaus, 
kuris, galimas daiktas, ir buvo amžinybė. Laikas buvo tik visas 
jas jungianti trasa. Būta ir saito: paslaugą, kurios nepadarei 
vienam, po kurio laiko suteikei kitam: donas Blasas išgelbėtas 
nebuvo, bet Genujoje suteikei pagalbą Josefui Ha Kohenui, kuris 
"vis tiek laikė tave šunim krikščioniu. Niekam nebuvo galo: 
mokytojai ar vargo broliai, įteigę jam kokią nors mintį, malonę 
ar, priešingai, pastūmėję suformuluoti kitą, priešingą savajai, 
dusliai tęsė tą savo nesutaikinamą ginčą, kiekvienas užsisklen- 
dęs savam pasaulio supratime, nelyg burtininkas savo rato 
viduje. Daracis, ieškojęs Dievo, kuris būtų arčiau jo nei kaklo 
vena, iki paskutiniosios ginčysis su donu Blasu, kuriam Dievas 


* Aš vientisas, ir manyje daug [Žmonių] (lot.). 

buvo Nepasireiškęs Vienis, o Janas Meijersas savo begarsiu 
juoku juoksis iš žodžio „Dievas“. 

Jau pusę amžiaus jis naudojosi savo protu it kokiu pleištu, 
kad kaip įmanoma daugiau išplėstų tarpus sienoj, kuri riboja 
mus iš visų pusių. Spragos platėjo, veikiau pati ta siena tolydžio 
prarasdavo tvirtumą, nors nesiliovė buvusi neperregima, ta- 
rytum ją būtų sudarę dūmai, o ne akmenys. Daiktai liovėsi 
vaidinę naudingų reikmenų vaidmenį. Kaip ašutai lenda iš 
čiužinio, taip jie leido išlįsti lauk savo substancijai. Kambarys 
apaugdavo mišku. Ta taburetė, apskaičiuota, kad jos aukštis 
būtų lygus atstumui, skiriančiam sėdinčio Žmogaus pasturgalį 
nuo žemės, tas stalas, kuriuo naudojamasi rašant arba valgant, 
tos durys, pertvaromis atskirtą oro kubą siejančios su gretimu 
kubu, prarasdavo amatininko joms suteiktą prasmę, likdavo 
vien medžių kamienais ar šakomis su nulupta žieve, - kaip tie 
šventieji Baltramiejai bažnyčios paveiksluose, apkaišyti pamėk- 
liškais lapais ir nematomais paukščiais, - jie tebegirgždėjo nuo 
seniai praūžusių audrų, tie kamienai, kuriuose oblius vienur 
kitur dar buvo palikęs syvų krešuliuką. Ta antklodė ir ant vinies 
kabančios išdėvos tvoskė drėgme, pienu ir krauju. Tie lovūgalyje 
prasižioję batai sukrutėdavo atsikvėpus išsidriekusiam žolėje 
jaučiui, o paskersta kiaulė kvykdavo taukuose, kuriais kurpius 
juos buvo ištepęs. Visur jautei smurtinę mirtį, nelyginant sker- 
dykloj ar pakaruoklių kameroj. Pasmaugta žąsis gageno plunks- 
noje, kuria buvo pasinaudota užrašant ant senų skiaučių mintis, 
kaip manyta, vertas įamžinti. Visa virsdavo kuo nors kitu: tie 
marškiniai, kuriuos jam skalbė seserys bernardinės, buvo žyd- 
resnis už patį dangų linų laukas ir krūva pluošto, mirkomo 
kanale, kad suminkštėtų. Tie florinai kišenėje su velionio im- 
peratoriaus Karolio atvaizdu buvo iškeisti, padovanoti, pavogti, 
pasverti ir apdrožti tūkstančius kartų, kol galiausiai jisai galėjo 
manyti juos esant kurį laiką savus, bet visas tas sukimasis ratu — 

iš godžių rankų į dosnias - buvo trumpas, palygint su inertiška 
trukme paties metalo, įlašinto į Žemės venas dar prieš atsi- 
randant Adomui. Plytų sienos ištiždavo į molį, iš kurio buvo 
padarytos ir kuriuo kada nors vėl taps. Minoritų vienuolyno 
priestatas, kur jis jautėsi gana šiltai ir saugiai, liaudavosi buvęs 
namais, ta geometrine žmogaus buveine, tvirta prieglauda pro- 
tui netgi labiau nei kūnui. Daugių daugiausia jis buvo trobelė 
miške, pakelės palapinė, audeklo skiautė, padriekta tarp mūsų 
ir amžinybės. Pro stogo čerpes smelkdavosi rūkas ir neįme- 
namos žvaigždės. Šituos namuos glaudėsi šimtai mirusiųjų ir 
gyvųjų, tokių pat pasimetusių kaip mirusieji: dešimtys rankų 
klojo tas plokštes, žiedė tas plytas, pjovė lentas, kalė, siuvo, 
klijavo, bet surasti dar gyvą audėją, išaudusį tą storą audeklą, 
būtų buvę taip pat sunku kaip prikelti ką nors iš numirusių. 
Žmonės gyveno čia kaip lervos savo kokone ir gyvens čia po jo. 
Žiurkė už pertvaros, kirminas, graužiantis nesveiką siją iš vi- 
daus, gerai užsislėpę, o gal visai nematomi, kitaip nei jis regėjo 
tuštumas ir užgrioztas vietas, kurias jisai vadino savo kam- 
bariu... Jis pakeldavo akis. Vienoj per nauja panaudotoj lubų 
sijoj žymėjo metai: 1491. Tuomet, kai šituos skaičius išraižė datai, 
kuri jau niekam nerūpėjo, paženklinti, jo dar nebuvo šitame 
pasauly, taip pat ir moters, kuri jį pagimdė. Lyg žaisdamas jis 
sukeitė skaičius: 1941 metai po Kristaus Įsikūnijimo. Pabandė 
įsivaizduoti tuos metus, nesiedamas jų su savo egzistencija: apie 
juos buvo žinoma tik viena - kad jie ateis. Jis mindė savo paties 
palaikus. Bet, kaip ir ąžuolo gilė, laikas nejautė, kad jį išraižė 
žmogaus ranka. Žemė sukosi aplink savo ašį, nenutuokdama 
apie julijoniškąjį kalendorių ar krikščioniškąją erą, brėždama 
savo ratą be pradžios ir pabaigos lyg glotnų žiedą. Zenonas 
prisiminė, kad turkams dabar 973 Hidžros metai, bet Daracis 
paslapčia skaičiavo metus pagal Chosroeso erą. Peršokęs min- 
timis nuo metų prie dienos, pagalvojo, kad dabar virš Peros 
stogų kyla saulė. Kambarys pasviro, lovos diržai džeržgė lyg 
inkaro lynai, o pati lova slydo iš vakarų į rytus priešingai me- 

namam dangaus judėjimui. Įsitikinimas, jog saugiai ilsiesi tvirtai 
nusistovėjusiame belgų žemės kampelyje, buvo didžiausia klai- 
da: tą erdvės tašką, kuriame jis buvo, po valandos užlies jūra, 
bangos, o kiek vėliau čia rasis abi Amerikos ir Azija. Kraštai, 
kuriuosna jis nenukaks, klojosi sluoksniais kits ant kito toje 
Šventojo Kozmo ligonių prieglaudos prarajoje. Pats Zenonas 
barstės vėjyje lyg pelenai. 

SOLVE ET COAGULA“*... Jis žinojo, ką reiškė tas minčių per- 
trūkis, tas plyšys pačioj dalykų šerdy. Dar studijų metais per- 
skaitė Nikola Flamelio raštuose aprašymą to opus nigrum**, to 
bandymo suskaidyti ir kalcinuoti formas, kuris yra sunkiausia 
Didžiojo Veiksmo dalis. Donas Blasas de Vela dažnai iškilmingai 
įtikinėdavo, kad toji operacija, norėsime mes to ar nenorėsime, 
įvyks pati savaime, jei bus griežčiausiai laikomasi būtinų jos 
sąlygų. Mokslo vyras godžiai mintydavo ties tais nurodymais 
ir jam dingojosi, kad jie ištraukti iš kažin kokios šiurpios, bet 
gal teisingos burtų knygos. Tą alcheminį atskyrimą, tokį pa- 
vojingą, kad hermetiniai filosofai kalbėjo apie jį tiktai užuo- 
lankomis, tokį sunkų, kad jam pasiekti bergždžiai susieikvodavo 
ištisi gyvenimai, jis painiojo kadaise su lengvu maištu. Vėliau, 
atmetęs tuos svajokliškus paistalus, tokius pat senus kaip ir 
žmogaus iliuzijos, išsaugojęs tiktai keletą pragmatiškų savo mo- 
kytojų alchemikų receptų, nusprendė tirpdyti ir tirštinti materiją 
bandymais, atliekamais su daiktų kūnais. Dabar abi parabolės 
šakos susijungė, mors philosophica*** įvyko: operatorius, ap- 
degintas ieškojimo rūgščių, buvo sykiu subjektas ir objektas, 
dužus distiliavimo aparatas ir juodos nuosėdos rezervuaro 
dugne. Bandymas, kurį buvo manyta galint apriboti laboratorija, 
išplito į visas Žmogaus veiklos sritis. Ar šitai reiškė, kad paskesni 


* Tirpdyk ir tirštink (lot.). 
** Juodojo arba juodinimo tarpsnio (lot.). 
*** Filosofinė mirtis (lot.). 

alcheminių ieškojimų tarpsniai bus jau nebe sapnai ir vieną 
gražią dieną jis patirs asketiškąjį Baltojo tarpsnio tyrumą, paskui 
jungtinį proto ir juslių triumfą, būdingą Raudonajam tarpsniui? 
Iš įtrūkio gelmių kilo viliojanti chimera. Dabar Zenonas drąsiai 
atsakė „Taip“, kaip kitados buvo drąsiai pasakęs „Ne“. 

Staiga, stipriai timptelėjęs save už pavadžių, sustojo. Pir- 
masis Veiksmo tarpsnis pareikalavo viso jo gyvenimo. Eiti toliau 
pristigs jėgų ir laiko, net jei manytum, kad kelio esama ir kad 
žmogus gali juo eiti. Arba tąjį minčių trūnijimą, instinktų mirtį, 
formų irimą, beveik nepakeliamus žmogaus prigimčiai, ne- 
trukus palydės tikra mirtis, ir būtų įdomu išvysti, kaip tai įvyks, 
arba, pargrįžęs iš svaigių tolių, protas vėlei įniks į senus įpročius, 
tik pasitelkęs laisvesnius ir tarsi nuvalytus sugebėjimus. Gražu 
būtų paregėti tuos vaisius. 


+++ 

Jis jau pradėjo juos matyti. Darbas dispanseryje jo nevargino: 
dar niekad jo ranka ir akis nebuvo labiau užtikrinti. Tie driskiai, 
kantriai laukiantys kas rytą atidarysiant kliniką, buvo slaugomi 
taip pat meniškai kaip kadai šito pasaulio galingieji. Atsikratęs 
galutinai ambicijų ir baimės, jis galėjo taikyti savo metodus 
laisviau ir kone visada sėkmingai: toks beatodairiškas uolumas 
nepalikdavo vietos net gailesčiui. Sauso ir raumeningo stoto iš 
prigimties, su amžiumi jis tarsi sustiprėjo, tapo atsparesnis, ne 
toks jautrus Žiemos šalčiams ir vasaros drėgmei, jo jau nebe- 
„kamavo Lenkijoje pasigriebtas reumatizmas. Liovėsi jautęs dru- 
gio, kitados parsivežto iš Rytų, padarinius. Abejingai maitin- 
davosi tuo, ką vienas brolių, prioro priskirtų jo klinikai, atnešdavo 
iš refektorijaus, ar pasirinkdavo pigių patiekalų gretimoje smuk- 
lėje. Mėsa, krauju, dūbliais, visu, kas tvinksi, gyvena, ėmė bjau- 
rėtis tą savo gyvenimo tarpsnį, nes gyvulys, kaip ir žmogus, 
miršta apniktas skausmo, o jam buvo šlykštu virškinti agonijas. 
Nuo tada, kai paskerdė vienam Monpeljė mėsininkui kiaulę, 
norėdamas patikrinti, ar arterijos pulsavimas ir širdies sistolė 

sutampa, nebemanė esant prasminga vartoti skirtingus žodžius, 
kalbant apie Žmogų ir gyvulį: „paskersti“ ir „užmušti“, „pastipti“ 
ir „numirti“. Jo mėgstamiausias maistas buvo duona, alus, košės 
(juose dar buvo likę kažkas iš sodraus žemės skonio), vandeningi 
žalėsiai, gaivinantys vaisiai, požeminės, turtingos skonio šaknys. 
Smuklininkas ir brolis virėjas žavėjosi jo abstinencija, kurios 
priežastimi manė esant pamaldumą. Kartais jis vis dėlto prisi- 
versdavo mąsliai suvalgyti kokį žarnoką ar kruviną kepenų 
lumstą, kad įrodytų sau, jog atsisako to maisto sąmoningai, o ne 
paklusdamas skonio aikštims. Drabužiams niekad neteikė reikš- 
mės, per išsiblaškymą, o gal tiesiog nepaisymą jų neatnaujindavo. 
O erotikos klausimais taip ir liko gydytoju, kuris kitados reko- 
menduodavo savo ligoniams meilės žaidimus jėgoms atgauti, 
kaip kitais atvejais jiems rekomenduojamas vynas. Nes jam te- 
beatrodė, jog daugeliui iš mūsų jos deginančios paslaptys — 
vienintelis iš būdų pasiekti tą ugninę viešpatiją, kurios menkomis 
žiežirbėlėmis gal esame; bet tas aukščiausio pakilimo mirksnis 
būdavo trumpas, ir jis klausdavo save patylomis, ar veiksmas, 
toks pavaldus materijos rutinai, šitaip priklausantis nuo kūniškų 
padargų, filosofui nėra vienas iš tų, kurį turi atlikti, kad paskui 
jo atsisakytum. Skaistybė, kurią kitados laikė būtinu įveikti prie- 
taru, dabar atrodė kaip vienas dvasios giedros pavidalų: jis mė- 
gavosi tuo šaltu žmonių pažinimu, kurs atsiranda, kai jų nebe- 
geidi. Bet kartą, naujo pažįstamo sugundytas, ir vėl atsidavė 
tokiems žaidimams, paskui nustebo dėl savo galių. Kita vertus, 
sykį įtūžo ant vienuolio elgetos, pardavinėjusio mieste dispan- 
seryje pagamintus tepalus, tačiau jo pyktis buvo veikiau są- 
moningas nei instinktyvus. Jis netgi leisdavo sau valandėlę pajusti 
tuštybės antplūdį po kokios nors sėkmingos operacijos, kaip 
šuniui leidžiama pasivolioti žolėje. 


113 


Vieną rytą, kai vaikštinėjo rinkdamas žoles, toks nereikš- 
mingas, beveik juokingas nutikimas privertė jį susimąstyti, 


170 Sėslus gyvenimas 


paveikęs taip, kaip religingą žmogų paveikia staiga nušvitęs 
protas, suvokus šventą paslaptį. Jis išėjo iš miesto apyaušriu ir 
patraukė į patį kopų kraštą, nešinas lupa, kurią pagal jo smul- 
kius nurodymus padarė vienas Briugės akinių dirbėjas: ji buvo 
reikalinga iš arti tirti surinktų augalų šaknis ir sėklas. Vidudienį 
užsnūdo kniūbsčias smėlio įduboje, padėjęs ant rankos galvą: 
iškritusi iš rankos lupa gulėjo ant sauso žolės kuokšto. Kai 
nubudo, jam pasirodė, kad prie jo veido šešėlyje kruta kažkoks 
be galo judrus gyvūnas — vabzdys arba moliuskas. Jis buvo 
rutuliškos formos: žvilgantis drėgnas jo vidurys buvo juodas, 
apvestas rausvai balta pasmėlusia juosta, pakraščiuose kyšojo 
kutai plaukelių, dygstančių iš kažin kokio minkšto rudo kiauto, 
išmarginto įtrūkių ir išgaubimų. Kone siaubinga gyvastis tūnojo 
šitame gležname daikte. Neprabėgo nė valandėlė, vaizdinys dar 
nespėjo įgauti minties pavidalo, kai jis suprato, jog tai, ką jis 
pamatė, buvo ne kas kita, ojo akis, lupos išdidinta ir atspindėta: 
žolė ir smėlis po ta lupa panėšėjo į veidrodžio amalgamą. Ze- 
nonas susimąstęs atsistojo. Jam pavyko išvysti save regintį; 
peržengęs įprastinės perspektyvos ribas, kaktomuša stebėjo tą 
mažylytį ir drauge milžinišką organą, artimą ir sykiu svetimą, 
gyvą, tačiau pažeidžiamą, apdovanotą netobulu ir vis dėlto 
stebuklingu gebėjimu, nuo kurio priklausė jo galia matyti pa- 
saulį. Nieko teoriško nebuvo galima ištraukti iš to reginio, 
keistai išplėtusio jam savęs pažinimą ir sykiu pojūtį, jog jis 
susideda iš daugelio objektų. Kaip Apvaizdos akis kai kuriuose 
estampuose, toji Žmogaus akis jam tapo simboliu. Svarbiausia — 
sugerti savin tą mažumą, kurią ji dar prieš sutemstant išfiltruos 
iš pasaulio, patikrinti paliudijimą ir, jei tai bus įmanoma, ištaisyti 
jos padarytas klaidas. Tam tikra prasme akis išlygino tą prarają. 

Jis kepurnėjosi iš tos juodos bedugnės. Po teisybei ne kartą 
jau buvo iš jos išsigavęs. Išsigaus ir dar sykį. Traktatuose apie 
dvasios išbandymus buvo klaidingai teigiama, esą jie vyksta 

laipsniškai: čia priešingai - viskas pynėsi, viskas priklausė nuo 
patvirtinimų ir begalinių pakartojimų. Dvasia sukos ratu savo 
ieškojimuose. Kitados Bazelyje ir daugelyje kitų vietovių jis jau 
perbrido tokią pačią naktį. Tos pačios tiesos kassyk iš naujo buvo 
išmoktos daugybę kartų. Bet patirčiai būdinga viską kaupti: 
žingsnis tolydžio darėsi tvirtesnis, akis, žiūrėk, jau geriau skros- 
davo tamsą, protas pradėjo suvokti bent kai kuriuos dėsnius. 
Kaip kartais atsitinka Žmogui, kuris kopia ar, priešingai, lei- 
džiasi šlaitu, jis judėjo aukštyn žemyn likdamas vietoje; daugių 
daugiausia ta pati praraja atsiverdavo čia kairėje, čia dešinėje 
ties kiekvienu vingiu. Pamatuoti, kiek užkopei, buvo galima 
tik išretėjusiu oru ir naujomis viršūnėmis, išnyrančiomis už tų, 
kurios, regis, užstojo horizontą. Bet pats kilimo ar nusileidimo 
supratimas buvo klaidingas: žvaigždės spindėjo ir apačioje, ir 
viršuje; buvo neaišku, ar esi tos bedugnės gelmėse, ar jos vidu- 
ryje. Praraja buvo sykiu anapus dangaus sferos ir po Žmogaus 
kaukolės skliautu. Rodėsi, viskas vyko begalinių uždarų kreivių 
telkinio viduj. 

Jis ir vėl ėmėsi rašyti, nors neketino savo rašinių skelbti. Iš 
visų senovės medicinos traktatų labiausiai jį visada žavėjo Hi- 
pokrato Užkrečiamųjų ligų trečias tomas, nes jame tiksliausiai 
buvo aprašyti klinikiniai atvejai su jų simptomais, kasdiene 
evoliucija ir baigtimi. Jis analogiškai suregistruodavo visus savo 
ligonių Šventojo Kozmo prieglaudoje atvejus. Gal koks nors 
gydytojas, kuris gyvens po jo, mokės pasinaudoti tuo dieno- 
raščiu, rašytu Flandrijoje vieno daktaro, praktikavusio Jo Kata- 
likiškosios Didenybės Pilypo II viešpatavimo laikais. Kurį laiką 
jį traukė dar drąsesnis projektas - parašyti Liber Singularis*: joje 
ketino smulkiai suregistruoti viską, ką žinojo apie Žmogų, ku- 
riuo pats buvo: jo kompleksiją, elgseną, jo atvirus ir slaptus, 


* Čia: Knyga apie vienintelį (lot.). 

atsitiktinius ar sąmoningus poelgius, jo mintis ir net sapnus. 
Mažindamas tą pernelyg jau platų planą, nusprendė apsiriboti 
vieneriais to Žmogaus nugyventais metais, paskui viena diena: 
ta nežmoniškai gausi medžiaga vis tiek dar buvo neaprėpiama, 
ir netrukus jis pastebėjo, kad iš visų laiko leidimo formų šioji 
buvo pavojingiausia. Jis atsisakė to ketinimo. Kartais, norė- 
damas prasiblaškyti, užrašydavo neva pranašystes, nors iš tikrų- 
jų jos išjuokdavo tų laikų bjaurastis ir paklydimus, suteikdamos 
joms neįprastą naujovės ar stebuklo pobūdį. Pasitaikius progai, 
šiaip sau, pramogos dėlei, papasakodavo vieną kitą tų keistų 
galvosūkių Šventojo Donato bažnyčios vargonininkui, su kuriuo 
susidraugavo išoperavęs jo moteriškaitei gerybinį naviką. Var- 
gonininkas ir jo moteris sukdavo galvą, stengdamiesi suvokt jų 
prasmę, lyg mindami mįsles, o paskui juokdavos iš jų, nema- 
tydami jose nieko pikto. 

O dar visą tą laiką jį labai domino viena botanikos reteny- 
bė - pomidoro kelmas, išaugintas iš gyvašakės, kurią jis įsigijo 
labai sunkiai — nupjovęs nuo vienintelio iš Naujojo Pasaulio 
atgabento egzemplioriaus. Tas brangus augalas, kurį jis laikė 
savo laboratorijoje, paakino vėl imtis būtųjų studijų, kuriomis 
jis aiškinosi, kaip teka syvai: uždengus tą vazoną dangčiu, kuris 
neleido išgaruoti vandeniui, išlietam į jo Žemę, ir pasveriant jį 
rūpestingai kiekvieną rytą, Zenonui pavyko išmatuoti, kiek 
skysčio uncijų kasdien sugerdavo tas augalas, paskui mėgino 
algebriškai suskaičiuoti, kaip aukštai toji galia gebėjo iškelti 
skystį stiebo ir šakelės viduje. Susirašinėjo ta tema su vienu 
mokslininku matematiku, kurį buvo priglaudęs Liuvene prieš 
kokius šešerius metus. Jie keisdavosi formulėmis. Zenonas 
nekantriai laukdavo jo atsakymų. Paskui ėmė galvoti ir apie 
naujas keliones. 


PRIORO LIGA 


Vieną gegužės rytą, per Šventojo Kraujo šventę, Zenonas kaip 
visada paskubom valgė „Didžiojo Elnio“ smuklėje, sėdėdamas 
pats vienas savo pamėgtame tamsiame kampe. Stalai ir suolai 
prie langų, žvelgiančių į gatvę, priešingai, buvo gausiai apsėsti, 
nes pro juos buvo galima stebėti procesiją. Prie vieno jų sėdė- 
jo garsaus Briugėje viešnamio šeimininkė, dėl savo gabaritų 
praminta Moliūge, su blyškiu žmogeliuku, kurį visi laikė jos 
sūnumi, ir dviem tos įstaigos gražuolėm. Zenonas pažinojo 
Moliūgę iš vienos jaunos džiovininkės, kartais užsukdavusios 
paprašyti recepto vaistams nuo kosulio, skundų. Vargšelė 
nesiliovė kalbėjusi apie apgaudinėjusios ir jos plonus baltinius 
vogusios šeimininkės niekšybes. 

Nedidelis būrelis valonų kareivių, ką tik stovėjusių sargyboj 
prie bažnyčios, užsuko pavalgyti. Karininkui patiko Moliūgės 
staliukas, ir jis liepė prie jo sėdėjusiems dingti. Sūnui ir kek- 
šelėms dukart sakyti nereikėjo, bet Moliūgė buvo moteris su 
charakteriu ir atsisakė pajudėt iš vietos. Traukiama kareivio, 
pasišovusio ją jėga iškelti, ji įsikibo į stalą ir apvertė lėkštes, — 
karininko antausis paženklino mėlynu dryžiu jos stambų gel- 
toną skruostą. Moliūgė žviegė, kandžiojosi, kabinosi į suolus ir 
durų staktą, bet buvo kareivių išvilkta laukan; vienas jų juoko 
dėlei pabaksnojo ją savo ilgo kardo galu. Karininkas, patogiai. 
įsitaisęs užsikariautoje vietoje, su panieka įsakinėjo valančiai 
grindis tarnaitei. 

Niekas iš lankytojų neparodė kėtinąs atsistoti. Keletas bailiai 
meilikaudami šaipėsi, tačiau daugumas, priešingai, nusuko akis 
ar keikėsi, sukišę nosis į lėkštes. Zenoną, stebėjusį tą sceną, 
apėmė pasibjaurėjimo šleikštulys; Moliūgę niekino visi: prasta 
proga pasipriešint kareivų šiurkštumui - iš storulės užtarėjo 
būtų šiurkščiai pasišaipyta. Vėliau paaiškėjo, kad po tos scenos 
sąvadautoja buvo išplakta rykštėmis už viešosios tvarkos pa- 
žeidimą ir grąžinta į savo būstą. Po savaitės ji, kaip ir paprastai, 
vėl svetingai priiminėjo visus savo bordelyje ir rodė randus 
tiems, kurie norėjo juos pamatyti. 

Kai Zenonas nuvyko aplankyti prioro, šis ilsėjosi, nuvargęs 
po ilgų eitynių procesijos priešakyje, bet jau viską žinojo apie 
tą įvykį. Zenonas jam papasakojo, ką matė savo akimis. Vie- 
nuolis atsiduso, pastatęs priešais save puodelį su žolelių arbata. 

— Ta moteris daro gėdą savo lyčiai, - prabilo jis, - ir aš 
nesmerkiu jūsų už tai, kad jūs nepajudėjote iš vietos. Bet ar mes 
būtume pasipriešinę tai niekšybei, jei šitaip būtų atsitikę kokiai 
šventajai? Toji Moliūgė yra tokia, kokia yra, tačiau šiandieną 
teisingumas, kitaip tariant, Dievas ir jo angelai, buvo jos pusėje. 

— Dievas ir jo angelai nepadarė nieko, kad ją apgintų, - 
apylankomis atsakė medikas. 

— Ne man abejoti šventaisiais evangelijų stebuklais, - atsakė 
vienuolis kiek įsikarščiavęs, - bet per savo gyvenimą, mano 
drauge (o man jau per šešiasdešimt), nesu matęs, kad Dievas 
būtų tiesiogiai įsikišęs į mūsų žemiškuosius reikalus. Dievas 
"pasiunčia savo įgaliotinius. Jis veikia tik per mus, vargšus žmo- 
nelius. 

Ištraukė iš komodos stalčiaus du lakštus popieriaus, pri- 
rašytus smulkia rašysena, ir padavė juos daktarui Teusui. 

— Perskaitykite, - pasakė. - Mano krikštasūnis ponas Vit- 
hemas, patriotas, praneša man apie baisybes, apie kurias mes 
visada sužinome arba po laiko, kai emocijos jau nurimusios, 
arba iškart, bet tada jos būna pasaldintos melu. Mums stinga 
vaizduotės, mielas mano gydytojau. Mes nerimaujame, ir ne be 

pagrindo, dėl kokios sąvadautojos, su kuria buvo nežmoniškai 
pasielgta, nes tasai smurtas buvo vykdomas mūsų akivaizdoje, 
tačiau baisybės, kurios vyksta už dešimties Ijė nuo čia, netrukdo 
man baigti gerti va šitos dedešvos arbatos. 

— Jūsų vaizduotė, šventasis tėve, tokia galinga, kad suvirpina 
šitas rankas ir išlaisto arbatos likučius, - pastebėjo Sebastianas 
Teusas. 

Prioras nusausino nosine pilkos vilnos sutaną. 

— Beveik trys šimtai vyrų ir moterų, apšauktų maištaujančiais 
prieš Dievą ir prieš valdovą, buvo nugalabyti Armantjere, - 
sumurmėjo jis tarsi nenoromis. - Skaitykite toliau, mano bičiuli. 

— Varguoliai, kuriuos aš gydau, jau žino, kuo baigėsi maištas 
Armantjere, - atsakė Zenonas grąžindamas laišką priorui. - O 
dėl kitų piktadarybių, kurių apsčiai suminėta šitam laiške, tai 
turguje ir tavernose tik apie jas ir kalbama. Šitos naujienos 
skraido pažeme. Jūsų miestelėnai ir pareigūnai, užsidarę savo 
puikiuose namuose ir užsikamšę visus plyšius, girdi daugių 
daugiausia tik neaiškius gandus. 

— Otaip, - atsakė prioras su liūdnu pykčiu. - Vakar po mišių, 
likęs Dievo Motinos priebažnytyje su savo broliais kunigais, aš 
išdrįsau prabilti apie viešuosius reikalus. Neatsirado nė vieno 
iš tų šventų Žmonių, kuris nebūtų pritaręs jeigu ne priemonėms, 
kurias naudoja Inkvizicijos teismai, tai bent tikslams ar kiek 
energingiau paprotestavęs prieš kruvinas jų kraštutinybes. Jau 
nekalbu apie Sen Žilio kunigą: jis skelbia, kad mes ir patys kuo 
puikiausiai gebėtume sudeginti savo eretikus, svetimšaliams 
nesą reikalo mus mokyti. 

— Jis seka gera tradicija, - šypsodamasis atsakė Sebastianas 
Teusas. 

— Ar aš mažiau aistringas krikščionis ir pamaldus katalikas 
nei jie? - sušuko prioras. - Kai visą gyvenimą plaukioji gražiu 
laivu, norom nenorom pradedi nekęsti žiurkių, graužiančių jo. 
dugną. Bet ugnis, geležis ir griovys, kuriame laidojami gyvieji, 
tik dar labiau įširdina tuos, kurie skelbia nuosprendį, tuos, kurie 

bėga ten paspoksoti kaip į teatrą, ir tuos, kurie visa tai iškenčia. 
Taip užsispyrėliai tampa kankiniais. Iš mūsų tyčiojasi, mielas 
mano gydytojau. Tironas įsigudrina žudyti mūsų patriotus 
dėdamasis keršijąs už Dievą. 

— Ar šventasis tėvas pritartų toms egzekucijoms, jei manytų, 
kad jos padeda atkurti Bažnyčios vienybę? 

— Negundykit manęs, bičiuli. Žinau tik viena - kad mūsų 
šventas tėvas Pranciškus, kuris mirė stengdamasis sušvelninti 
pilietines nesantaikas, pritartų mūsų bajorams flamandams, 
siekiantiems kompromiso. 

— Tie patys ponai manė galį pareikalauti iš Karaliaus, kad 
būtų nuplėšti plakatai, viešinantys anatemą, kurią Tridento 
Susirinkimas paskelbė eretikams, - abejodamas atsakė gydy- 
tojas. 

— Kodėl gi ne? - sušuko prioras. - Tie kariuomenės saugomi 
plakatai žeidžia mūsų pilietines laisves. Kiekvienam, kas tik 
pareiškia nepasitenkinimą, priklijuojama protestanto etiketė. 
Teatleidžia man Dievas! Jie būtų įtarę polinkiu į evangelizmą 
net tą sąvadautoją... O dėl Tridento Susirinkimo, tai jūs, kaip ir 
aš, žinote, kokiu svoriu užgulė jo sprendimus slapti mūsų val- 
dovų norai. Imperatoriui Karoliui visų pirmiausia rūpėjo Im- 
perijos vienybė, ir tai natūralu. Karalius Pilypas galvoja apie 
Ispanijos viršenybę. Aiman! Jei aš labai anksti nebūčiau su- 
pratęs, kad visa dvaro politika tėra atsakymas viena gudrybe į 
kitą gudrybę, piktnaudžiavimas žodžiais ir piktnaudžiavimas 
jėga, gal nebūčiau radęs savy pakankamai pamaldumo iškeisti 
pasaulietinį gyvenimą į tarnavimą Mūsų Viešpačiui. 

— Šventasis tėvas, matyt, patyrė didžiulių smūgių, - tarė 
daktaras Teusas. 

— Anaiptol! - atsakė prioras. - Buvau dvariškis, naudojęsis 
savo valdovo palankumu, kur kas sėkmingesnis derybininkas, 
nei leido mano menki gabumai, laimingas vienos religingos ir 
mielos moters vyras. Šiame skausmų kupiname pasaulyje bū- 
čiau buvęs privilegijuotasis. 

Jo kaktą išmušė prakaitas, ir medikas priėmė tai kaip nusil- 
pimo požymį. Paskui prioras susirūpinęs pasigręžė į daktarą 
Teusą: | 

— Jūs, rodos, sakėte, kad paprasti žmogeliai, kuriuos jūs 
gydote, su simpatija seka vadinamosios reformacijos judė- 
jimą? 

— Nieko panašaus nesakiau ir nepastebėjau, - apdairiai atsakė 
Sebastianas. - Šventasis tėvas puikiai Žino, kad tie, kurie laikosi 
kompromituojančios nuomonės, paprastai moka tylėti, - pri- 
dūrė su šlakeliu ironijos. - Teisybė, kad evangelikų santūrumas 
patrauklus kai kuriems tų varguolių. Tačiau daugumas jų - geri 
katalikai, tegu ir iš įpratimo. 

— Iš įpratimo, - skaudžiai atitarė vienuolis. 

— Man visame tame ryškiausia amžina Žmogiškųjų dalykų 
painiava, - prabilo šaltu tonu daktaras Teusas, sąmoningai 
nusprendęs išplėsti temą, kad duotų laiko atvėsti prioro emo- 
cijoms. - Tironas kelia siaubą garbingoms širdims, bet niekas 
nepaneigia Jo Didenybės teisių į Nyderlandų sostą, kurias jis 
gavo iš vienos prosenelės: ji buvo Flandrijos paveldėtoja ir 
stabas. Jau nesvarstau, ar teisinga perduoti testamentu tautą 
kaip kokią indaują: tokie jau mūsų įstatymai. Bajorai, dema- 
gogiškai prisiėmę gezų, kitaip tariant - elgetų, pavardę, yra 
dviveidžiai Janusai: išdavikai Karaliui, kuriam jie yra vasalai, 
ir didvyriai bei patriotai miniai. Kita vertus, intrigos tarp val- 
dovų ir nesantaikos miestuose tokios didžiulės, kad daugelis 
apdairių protų verčiau pasiryžę kentėti svetimšalių represijas, 
tik ne suirutę, kuri stotų juos nuvertus. Ispanas pašėlusiai per- 
sekioja vadinamuosius reformatus, tačiau daugumas patriotų — 
būtent geri katalikai. Tie reformatai didžiuojasi savo atšiauriais 
papročiais, bet jų vadovas Flandrijoje, ponas de Brederodė, 
ištvirkęs niekšas. Valdytoja, norėdama išsaugoti savo postą, 
pažada panaikinti Inkvizicijos tribunolus ir tuo pat metu pa-: 
skelbia įsteigusi kitus teisingumo organus, siųsiančius eretikus 
į laužą. Bažnyčia maloningai reikalauja, kad tie, kurie atliks 

išpažintį in extremis*, būtų nubausti mirtimi be kankinimų, ir 
taip pastūmėja nelaiminguosius laužyti priesaiką ir išniekinti 
sakramentus. Evangelikai savo ruožtu, kai tiktai gali, smau- 
gia varganus anabaptistų likučius. Bažnytinė Lježo valstybė, 
kuri pačia savo esme stoja už šventąją Bažnyčią, lobsta atvirai 
tiekdama ginklus karaliaus kariuomenei, o paslapčia - gezams. 
Visi nekenčia svetimšalių samdomų kareivių, juolab kad, gau- 
dami menkas algas, jie atsigriebia ant miestiečių, tačiau plėši- 
kų gaujos, siautėjančios kaimuose po neramumų priedanga, 
verčia miestelėnus reikalauti alebardų ir iečių apsaugos. Tie 
miestelėnai, pavydžiai saugantys savo privilegijas, šiaip jau 
nemėgsta bajorų ir monarchijos, tačiau eretikai dažniausiai 
randasi iš liaudies, o visi turtuoliai nekenčia vargšų. Šitame 
žodžių gaudesy, ginklų žvangėjime, o kartais maloniame ekiu 
skambėjime sunkiausia išgirsti šauksmus tų, kurie laužomi ir 
kankinami įkaitintomis replėmis. Toks jau yra pasaulis, pone 
priorai. 

— Per didžiąsias mišias, - melancholiškai prabilo vienuolyno 
vyresnysis, - meldžiausi (taip jau įprasta) už Regentę ir už Jo 
Didenybę. Už Regentę dar tuščia jų: ji nebloga moteris ir sten- 
giasi sutaikyti trinką su kirviu. Bet negi turiu melstis už Erodą? 
Negi turiu prašyti Dievą gerovės kardinolui de Granvelui, pa- 
sitraukusiam į tariamą poilsį, iš kur jis ir toliau neduoda mums 
ramybės? Religija įpareigoja mus gerbti skirtą valdžią, ir aš tam 
neprieštarauju. Tačiau ir valdžia juk deleguojama, o juo žemiau 
leidies, juo grubesnius ir niekšiškesnius pavidalus ją įgijus regi: 
juose kone karikatūriškai įsirėžę mūsų nusikaltimų pėdsakai. 
Ar turiu melstis ir už valonų kareivių išganymą? 

- Šventasis tėvas visada gali melsti Dievą, kad jis apšviestų 
tuos, kurie mus valdo, - pasakė medikas. 

— Man labiausiai reikia, kad jis apšviestų mane patį, - su 
širdgėla pareiškė pranciškonas. 


* Mirties valandą (lot.). 

Zenonas nukreipė pokalbį į ligoninės reikmes ir išlaidas, nes 
šnekos apie viešuosius reikalus pernelyg jau sujaudino vienuolį. 
Vis dėlto atsisveikindamas prioras jį sulaikė, parodęs ženklą 
uždaryti dėl viso pikto celės duris: 

— Man nėra reikalo patarinėti jums būti apdairiam, - pasa- 
kė. - Jūs matote, kad joks aukštas nei žemas titulas neapsaugo 
nuo įtarimų ir pažeminimų. Te niekas nesužino, apie ką mudu 
kalbėjome. 

— Nebent savo šešėliui prasitarčiau, - pasakė daktaras Teusas. 

— Jūs glaudžiai susijęs su šituo vienuolynu, - priminė jam 
vienuolis. - Įsidėmėkite, kad šiame mieste ir netgi tarp šitų sienų 
nemaža Žmonių, kuriems visai patiktų apkaltinti minoritų prio- 
rą Maištavimu arba erezija. 


"22; 


Tokie pokalbiai užsimegzdavo gana dažnai. Prioras, regis, 
jų alkte alko. Tas visų gerbiamas Žmogus atrodė Zenonui toks 
pat vienišas ir dar labiau tykomas pavojų nei jis pats. Po kiek- 
vieno apsilankymo medikas vis aiškiau įžvelgdavo vienuolio 
veide požymius dar nenusakomos ligos, graužiančios jo jėgas. 
Nerimas ir apgailestavimai dėl to skurdymečio galėjo būti vie- 
nintelė to nepaaiškinamo gesimo priežastis; bet gal, priešingai, 
tai buvo to gesimo padarinys ir požymis, jog prioro sveikata 
pernelyg pakirsta, kad pakeltų pasaulio bėdas su tuo tvirtu 
abejingumu, kuris būdingas daugumai žmonių. Zenonas įtikino 
šventąjį tėvą kasdien vartoti stiprinamuosius vaistus drauge su 
vynu; šis juos vartodavo, norėdamas suteikti jam malonumą. 

Gydytojas irgi pamėgo tuos apsikeitimus nuomonėmis - kad 
ir mandagūs, jie, šiaip ar taip, buvo laisvi nuo melo. Ir vis dėlto 
kaskart išeidamas jausdavo miglotą nenuoširdumą. Ir vėl, kad 
būtų išgirstas, jis turėjo prisiimti svetimą kalbą, kuri iškreipdavo 
jo mintį, nors jis ir puikiai išmanė jos atspalvius ir vingius: taip 
Sorbonoje prisiverčiama kalbėti lotyniškai; šiuo atveju tai buvo 
pagarbaus, o gal net pamaldaus krikščionio kalba, kalba ištikimo 

valstybės pavaldinio, kuriam vis dėlto didžiulį nerimą kelia 
dabartinė pasaulio būklė. Ir vėl veikiau iš pagarbos prioro 
įsitikinimams negu iš apdairumo jisai sutiko remtis prielai- 
domis, kuriomis pats širdies gilumoje nebūtų rėmęsis; nustum- 
damas į šalį savo paties rūpesčius, prisiversdavo rodyti tik vieną 
savo proto briauną, visad tą pačią, tąją, kuri atspindi jo bičiulį. 
Tas apsimetinėjimas, toks būdingas žŽmogiškiems santykiams, 
tapęs antrąja Zenono prigimtimi, vargino jį taip laisvai jiems, 
dviem nesuinteresuotiems žmonėms, bendraujant. Prioras būtų 
nustebęs, jei būtų sužinojęs, kaip maža vietos tos temos, taip 
ilgai ginčijamos jo celėje, užimdavo vienišuose daktaro Teuso 
apmąstymuose. Ne todėl, kad Zenonas būtų buvęs abejingas 
Nyderlandų bėdoms, o kad jis pernelyg ilgai gyveno pasaulyje, 
kur viešpatavo ugnis ir kraujas, idant šito naujo Žmonių šėlo 
akivaizdoje patirtų, kaip minoritų prioras, skausmo dūrius. 

O dėl pavojų, gresiančių jam pačiam, tai jie veikiau atrodė 
jam kol kas sumažėję po visų tų visuomeninių neramumų. 
Niekam dabar nerūpėjo kažkoks Sebastianas Teusas. Slaptumas, 
kurį magijos adeptai prisiekdinėjo saugą savo mokslo labui, 
aplinkybėms taip susiklosčius, apgaubė ir jį; jis iš tikrųjų tapo 
nematomas. 


22; 


Kartą vakare, tą pačią vasarą, jau po signalo gesinti šviesas 
jis vėl užkopė į savo palėpę, prieš tai kaip visada užrakinęs 
duris. Šiaip jau ligonių prieglauda būdavo uždaroma suskam- 
bus varpui į vakarines pamaldas: tik kartą, per vieną epidemiją, 
kai Šventojo Jono ligoninė buvo perpildyta, gydytojas savo 
nuožiūra leido patiesti čiužinius ir laikyti karščiuojančius apa- 
tinėje salėje. Brolis Lukas, įpareigotas mazgoti plytelių grindis, 
buvo ką tik išėjęs su savo skudurais ir mediniais kibirais. Staiga 
Zenonas išgirdo, kaip į langą barkštelėjo sviesta Žvyro sauja, 
primindama jam tuos senus laikus, kai jiedu susitikinėdavo su 
Kolu Gelu po vakarinių varpų. Jis apsirengė ir nulipo žemyn. 

Tai buvo Vilnų gatvės kalvio sūnus. Tasai Josė Kaselis pa- 
aiškino, kad vienas jo pusbrolių, kilęs iš Sen Pjero Briugės, 
susilaužė koją, įspirtas arklio, kurį vedė pakaustyti pas dėdę; 
apgailėtinos būklės dabar gulįs kamaraitėje už kalvės. Zenonas 
pasiėmė, ko reikėjo, ir nusekė gatvėmis paskui Josė. Ties viena 
kryžkele jiedu užtaikė ant sargybinio, bet buvo praleisti be jokių 
kliūčių, kai Josė paaiškino, kad išėjo pakviesti chirurgo tėvui, 
susitraiškiusiam kūju du pirštus. Tas melas privertė daktarą 
susimąstyti. 

Sužeistasis gulėjo ant paskubom sukurptos lovos; jis buvo 
kokių dvidešimties metų kaimietis, toks šviesiaplaukis plėš- 
rūnas; permirkę prakaitu plaukai buvo prilipę jam prie skruostų, 
nuo skausmo ir prarasto kraujo jis gulėjo veik be sąmonės. Ze- 
vietose buvo išlindęs lauk, oda kadaravo skiautėmis. Lūžis visai 
nepanėšėjo į arklio spyrio padarinį, o ir kanopų pėdsakų nebuvo 
matyti. Norint išvengti gangrenos, reikėjo amputuoti koją, bet 
sužeistasis, matydamas, kad gydytojas kiša į ugnį pjūklo aš- 
menis, atkuto tiek, jog užriaumojo; kalvis ir jo sūnus sunerimo 
ne ką mažiau - bijojo, kad, nepavykus operacijai, neliktų su 
negyvėliu ant rankų. Tada Zenonas apsigalvojo ir nusprendė iš 
pradžių pamėginti atstatyti kaulą. 

Vaikinui nuo to nebuvo nė kiek geriau: kai daktaras pa- 
mėgino ištempti koją, kad būtų galima įstatyti į vietą kaulus, 
jisai sukliko tarsi kankinamas; chirurgui dar teko skustuvu 
praplatinti žaizdą ir įkišti jon ranką, kad surastų kaulo atplaišas. 
Paskui jis numazgojo žaizdos paviršių stipriu vynu, kurio kalvis, 
laimei, turėjo visą ąsotį. Tėvas ir sūnus darbavosi ruošdami 
tvarsčius ir įtvarus. Kamaraitėje buvo tvanku, nes abu vyrai 
rūpestingai užkamšė visas angas, kad nesigirdėtų riksmų. 

Vilnų gatvę Zenonas paliko smarkiai abejodamas dėl savo 
darbo rezultatų. Vaikino būklė buvo labai prasta, tik jo jaunystė 
teikė šiokių tokių vilčių. Po to gydytojas lankydavo jį kiekvieną 
dieną, kartais iš ryto, kartais, atvirkščiai, uždarius kliniką, kad 


182 Sėslus gyvenimas 


apdorotų žaizdas actu, išvalančiu kraujingus pūlius. Paskui 
sutepdavo jų kraštus rožių vandeniu, kad jie neperdžiūtų ir 
neprasidėtų uždegimas. Kaip įmanydamas vengė naktinių va- 
landų, kai jo atėjimas ir grįžimas galėtų būti pastebėti. Nors 
tėvas ir sūnus tebetvirtino, jog visa tai atsitiko įspyrus arkliui, 
visi tylomis sutarė, kad geriau jau tą reikalą nutylėti. 

Dešimtą dieną susitvenkė pūlinys; koja ištino, ir karštis, kuris 
taip ir nebuvo nukritęs, šoktelėjo tarsi liepsna. Zenonas vertė 
ligonį laikytis griežtos dietos, Hanas klejodamas prašė valgyti. 
Vieną naktį raumenys taip energingai susitraukė, kad lūžo 
įtvarai. Zenonas prisipažino, kad iš bailaus gailesčio nepa- 
kankamai juos suveržė, teko vėl tempti koją ir vėl įstatyti kaulą. 
Skausmas galėjo būti baisesnis nei pirmąsyk, bet šįkart ligonis, 
Zenono aprūkytas opijaus dūmais, pakėlė jį lengviau. Po sa- 
vaitės pūliai išėjo per sausinimo vamzdelius, ir karštligė baigėsi 
gausiu prakaitavimu. Zenonas išėjo iš kalvės lengva širdimi, 
kupinas jausmo, kad jį lydėjo toji Sėkmė, be kurios visi įgūdžiai — 
tušti. Jam atrodė, jog tas tris savaites, kad ir ką jis darė, kad ir 
kuo rūpinosi, visos jo galios buvo sutelktos į tą išgijimą. Tas 
nuolatinis susitelkimas labai panėšėjo į tai, ką prioras būtų 
pavadinęs maldos būsena. 


+23 

Tačiau bekliedint sužeistajam išsprūdo kai kurie prisipa- 
žinimai. Josė ir kalvis galiausiai patvirtino ir patys papildė tą 
visus juos kompromituojančią istoriją. Hanas buvo kilimo iš 
vieno skurdaus miestelio Zevekoto apylinkėse už trijų Ijė nuo 
Briugės, kur neseniai nugriaudėjo tie kiekvienam žinomi kruvini 
įvykiai. Viskas prasidėjo nuo keliaujančio protestanto pamoks- 
lininko, kurio pamokslai įkaitino miestelį; tie kaimo jurgiai, 
nepatenkinti kunigu, kuris nejuokaudavo rinkdamas dešimtinę, 
įsiveržė su plaktukais į bažnyčią, sudaužė altoriaus statulas ir 
Švenčiausiąją Mergelę, nešamą per procesijas, pasigrobė siu- 
vinėtus Dievo Motinos sijonus, apsiaustą ir žalvarinį nimbą bei 

varganus zakristijos lobius. Būrys, vadovaujamas tokio kapitono 
Chuliano Vargaso, iškart prisistatė pažaboti netvarką. Hano 
motina, pas kurią rado atlaso atraižą, siuvinėtą smulkiais per- 
lais, buvo užmušta, o prieš tai, kaip įprasta, išžaginta, nors jos 
amžius ir ne visai tam tiko. Kitas moteris ir vaikus išvarė iš 
kaimo, ir jie iškriko po laukus. Tuo tarpu, kai keletas likusių 
kaimelio vyrų buvo kariami aikštėje, kapitonas Vargasas, pa- 
taikius į jo kaktą arkebuzos sviediniui, iškritęs iš balnakilpių, 
smigo žemėn. Šauta buvo iš kluono langelio; kareiviai išvėtė ir 
išmėtė visą šieną, bet nieko nerado, tad galiausiai jį padegė. 
Neabejodami sudeginę žudiką, pasitraukė, išsigabendami su 
savim ant balno kapitono lavoną bei keletą nusavintų gyvulių. 

Hanas šoko nuo stogo ir krisdamas susilaužė koją. Sukandęs 
dantis nušliaužė iki šieno ir atmatų krūvos prie pelkės ir tūnojo 
ten pasislėpęs, kol kareiviai išsinešdino, bijodamas, kad ugnis 
neužgriebtų ir jo vargano prieglobsčio. Pavakary kaimyninio 
ūkio valstiečiai, atsiboginę pažiūrėti, ką dar būtų galima nutverti 
tame tuščiame kaime, rado jį bedejuojantį: jis jau nebegalėjo 
sulaikyti aimanų. Tų marodierių buvo gera širdis; jie nusprendė 
pakišti Haną po vežimo brezentu ir nugabenti pas dėdę į miestą. 
Jis atvyko ten jau praradęs sąmonę. Pyteris ir jo sūnus gyrėsi, 
kad niekas esą nematė vežimą įvažiuojant į Vilnų gatvės kiemą. 

Gandai, esą jis žuvo degančiame kluone, saugojo Haną nuo 
persekiojimų, bet tasai jo saugumas priklausė nuo valstiečių, 
kurių tylėjimas bet kurią akimirką galėjo būti nutrauktas gera 
valia, o ypač panaudojus jėgą. Pyteris ir Josė rizikavo gyvybe 
priglaudę maištininką ir stabų laužytoją, o pavojus, grėsęs 
gydytojui, buvo nė kiek ne mažesnis. Po šešių savaičių sveiks- 
tantysis jau šokinėjo, pasiremdamas ramentu, bet užsitraukęs 
randas dar žiauriai skaudėjo. Tėvas ir sūnus maldavo gydytoją 
padėti jiems atsikratyti vaikino, - jis, beje, nebuvo iš tų, prie 
kurių prisirišama: taip ilgai uždarytas, tapo irzlus ir vaidingas; 
visiems pabodo klausytis, kaip jis be perstogės pasakoja apie 
savo nepakartojamą žygdarbį, ir kalvis, įpykęs, kad jis išmaukė 

jo brangų vyną ir alų, visai pasiuto sužinojęs, jog nenaudėlis 
dar paprašė Josę parūpinti jam mergą. Zenonas nusprendė, kad 
Hanui būtų lengviau pasislėpti didžiuliame Antverpeno mieste, 
iš kur, galimas daiktas, kai visai pagis, galėtų prisijungti prie 
kapitono Henri Tomasono ir kapitono Sonua būrelių kitapus 
Šeldos: šie, vienur kitur prisišvartuodami nežymiose Zelandijos 
pajūrio įlankėlėse, nesiliaudami puldinėjo karaliaus kariuo- 
menę. 

Jis prisiminė senosios Gretos sūnų, kuris ten važinėjo kas 
savaitę kaip vežėjas su savo pundais ir maišais. Iš dalies pa- 
tikėjus jam paslaptį, šis sutiko pasiimti vaikiną su savim ir 
perduoti patikimiems žmonėms, reikėjo tiktai gauti truputį 
pinigų kelionei. Pyteris Kaselas, nors ir labai nekantravo išvysti 
savo sūnėną dingstant iš akių, pasakė nebeturįs net vieno su, 
kurį galėtų išleisti jo reikalams; Zenonas neturėjo nė skatiko. 
Kiek padvejojęs, nuvyko pas priorą. 


+1+14 

Dvasininkas buvo bebaigiąs laikyti mišias gretimoje su jo 
cele koplyčioje. Po Ite, Missa est* ir padėkos maldų Zenonas 
paprašė priimti jį pasikalbėti ir nieko negražindamas papasakojo 
jam savo nuotykį. 

- Jūs labai rizikavote, - rimtai tarė prioras. 

— Šitame labai painiame pasaulyje keletas nuorodų gana 
aiškios, - pasakė filosofas. - Mano amatas - gydyti. 

Prioras sutiko. 

— Niekas neapgailestauja dėl Vargaso mirties, - toliau kalbėjo 
jis. - Ar pamenate, pone, tuos įžūlius kareivius, kurie buvo 
užplūdę visas gatves, kai jūs atvykote į Flandriją? Praėjo jau 
dveji metai, kai baigėsi karas su Prancūzija, o Karalius įvairiomis 
dingstimis vis dar verčia mus laikyti tą kariuomenę. Dvejus 
metus! Tasai Vargasas čia atsikraustė, kad ant mūsų kailio toliau 


* Eikite, mišios baigėsi (Iot.). 

mėgintų žvėriškumus, kuriais jis pagarsėjo Prancūzijoje. Negali 
šlovinti jaunojo Biblijos Dovydo nepagyręs to vaikio, kurį jūs 
išgydėte. 

— Reikia pripažinti, kad jis taiklus šaulys, - pasakė medikas. 

— Norėčiau tikėti, kad jo ranką vedžiojo Dievas. Bet švent- 
vagystė yra šventvagystė. Ar tas Hanas prisipažino dalyvavęs 
šventųjų atvaizdų išniekinime? 

— Jis tai patvirtino, bet aš regiu tose jo pagyrose veikiau 
išvirkščią atgailą, - apdairiai pasakė Sebastianas Teusas. - Lygiai 
taip aiškinu ir kai kuriuos žodžius, kuriuos jis ištarė kliedė- 
damas. Keletas klaidatikių pamokslų negalėjo išstumti iš to 
vaikino atminties jo senųjų Ave Maria. 

— Ar jums atrodo, kad tie sąžinės graužimai nepagrįsti? 

- Šventasis tėvas laiko mane liuteronu? - paklausė filosofas, 
nežymiai šyptelėjęs. 

— Ne, mano drauge, bijau, jog jums stinga tikėjimo, kad 
taptumėt eretiku. 

— Visi įtaria, jog valdžia tyčia siunčia į kaimus pamoks- 
lininkus, tikrus ar netikrus, - nedelsdamas atsakė medikas, 
atsargiai nukreipdamas pokalbį nuo Sebastiano Teuso pažiū- 
rų. - Mūsų valdytojai provokuoja ekscesus, kad paskui galėtų į 
valias siautėti. 

— Aš, Žinoma, susipažinęs su Ispanijos Tarybos gudrybė- 
mis, - atsakė kiek nekantraudamas vienuolis. - Bet ar turėčiau 
aiškinti jums savo nuogąstavimus? Nėmaž nenoriu, kad koks 
nelaimėlis būtų gyvas sudegintas dėl teologinių subtilybių, 
kurių jis nesuvokia. Tačiau tuose šventvagiškuose veiksmuose, 
įvykdytuose prieš Dievo Motiną, esama smurto, atsiduodančio 
pragaru. Jeigu tai būtų buvęs vienas tų šventųjų Jurgių ar viena 
tų šventųjų Katerinų, kurių egzistavimu mūsų mokslingi vyrai 
abejoja ir kurie taip traukia naiviai dievotą liaudį... Gal todėl, 
kad mūsų ordinas ypač aukština tą kilnią deivę (vienas poetas, 
kurį skaičiau jaunystėje, taip ją pavadino) ir tikina, jog ji ne- 
paliesta Adomo nuodėmės, o gal todėl, kad mane labiau, nei 

dvasininkui dera, jaudina mano vargšės Žmonos, taip grakščiai 
ir nuolankiai nešiojusios tą gražų vardą, prisiminimas... joks 
nusikaltimas tikėjimui manęs taip nepiktina kaip Marijos įžei- 
dimas - tos, kurioje sutelkta pasaulio viltis, būtybės, nuo amžių 
pradžios nuskirtos mums būti mūsų užtarėja danguje... 

— Rodos, aš suprantu jus, - pasakė Sebastianas Teusas, ma- 
tydamas, kaip prioro akis suvilgė ašaros. - Jūs kenčiate dėl to, 
kad kažin koks storžievis drįsta pakelti ranką prieš tyriausią, 
jūsų nuomone, formą, kokią įgavo Dieviškasis Gerumas. Žydai 
(pažinojau tos tautos medikų) man taip kalbėjo apie savo Šekiną, 
kuri reiškia švelnų Dievo gerumą... Teisybė, jiems ji neturi 
regimo pavidalo... Bet jeigu jau suteikiame tam, kas Nenu- 
sakoma, žmogišką pavidalą, kodėl gi nesuteikus jam kai kurių 
moteriškų bruožų, priešingu atveju perpus susiaurintume daik- 
tų prigimtį. Jei žvėrys bent truputį jaučia šventąsias paslaptis 
(o kas žino, kas dedasi tų laukinių būtybių viduje?), greta die- 
viškojo Elnio jie tikriausiai regi skaisčiąją elnę. Ar tokia samprata 
žeidžia priorą? 

— Ne labiau nei Nesusitepusiojo avinėlio įvaizdis. O ir Marija 
argi nėra tyriausia Balandėlė? 

— Tokios alegorijos vis dėlto savotiškai pavojingos, - mąsliai 
pertarė jį Sebastianas Teusas. - Mano broliai alchemikai vartoja 
Švenčiausiosios Mergelės Pieno, Juodojo Varno, Žaliojo Visatos 
Liūto ir Metalų Sueities įvaizdžius įvardyti tiems savo meno 
veiksmams, kurie galia arba subtilumu pranoksta Žmogaus 
. kalbą. Ir kas iš to - grubūs protai susižavi tų pavadinimų pa- 
viršiumi, o sumaniausi, priešingai, niekina mokslą, kuris siekia 
toli, bet jiems atrodo įklimpęs į sapnų liūną... Nebesiplėsiu su 
palyginimais. 

— Tasai sunkumas neįveikiamas, mano drauge, - įsiterpė 
prioras. - Tereikia pasakyti nelaimėliams, kad auksinis Dievo 
Motinos kykas ir mėlynas apsiaustas — tik negrabus Dangaus 
švitesio simbolis, o dangus savo ruožtu - tik varganas nema- 
tomojo Gėrio atvaizdas, ir jie prieis išvadą, kad aš netikiu nei 

Dievo Motiną, nei dangų. Ar tai nebus baisiausias iš melų? 
Ženklas sutampa su paženklintuoju daiktu. 

— Sugrįžkim prie jaunuolio, kurį slaugiau, - atkakliai laikėsi 
savo medikas. - Juk šventasis tėvas nemano, kad tasai Hanas 
ketino nuversti užtarėją, kurią mums amžių dienai skyrė die- 
viškasis Gailestingumas? Jis sulaužė aksomo drabužiu apgaubtą 
medžio strampą, kurį kažkoks pamokslininkas paskelbė esant 
stabu, ir drįstu teigti, kad toji bedievystė, teisėtai piktinanti 
priorą, jam regėjos pritinkanti lėkštam sveikam protui, kuriuo 
jį apdovanojo dangus. Tas kaimietis nėmaž nemanė įžeidžiąs 
pasaulio išganymo įrankį, kaip nušaudamas Vargasą nemanė 
keršijąs už tėvynę Belgiją. 

— Ir vis dėlto jis padarė ir viena, ir kita. 

— Nežinau, - atsakė filosofas. — Tai jūs ir aš stengiamės su- 
teikti prasmę dvidešimtmečio kaimo berno smurtiškiems po- 
elgiams. 

— Arjums labai svarbu, kad tas vaikis išvengtų persekiojimų, 
pone daktare? - staiga paklausė prioras. 

— Su tuo susijęs mano asmeninis saugumas, be to, aš neno- 
rėčiau, kad į ugnį būtų nusviestas mano šedevras, - juokaujamai 
atsakė Sebastianas Teusas. - Kitų priežasčių norėti, kad jis būtų 
išgelbėtas, aš neturiu, nors prioras ir įtaria. 

— Juo geriau, - atsakė vienuolis, — taip jūs ramiau lauksite 
įvykio atomazgos. Aš irgi nenorėčiau sugadinti jūsų kūrinio, 
bičiuli Sebastianai. Šitame stalčiuje rasite tai, ko jums reikia. 

Zenonas ištraukė piniginę, paslėptą po baltiniais, ir kukliai 
pasirinko iš jos kelias sidabro monetas. Dėdamas piniginę atgal 
į vietą, užkabino kažkokio šiurkštaus audeklo skiaute, iš kurios 
nelengva buvo išsilaisvinti. Tai būta ašutinės, vienur kitur ant 
jos tebedžiūvo juosvi krešuliukai. Prioras nusigręžė sumišęs. 

- Šventojo tėvo sveikata nėra tokia gera, kad jis galėtų leisti 
sau tokius sunkius pratimus. 

— Atvirkščiai, norėčiau jų dar padvigubinti, - užprotestavo 
vienuolis. - Jūsų užsiėmimai, Sebastianai, - kalbėjo toliau, - 

tikriausiai nepalieka jums laiko pamąstyti apie visuomenės 
nelaimes. Visi gandai, deja, pernelyg tikslūs. Karalius ką tik 
surinko ties Pjemontu kariuomenę, kuriai vadovauja kunigaikš- 
tis Alba, laimėjęs mūšį ties Miulbergu. Italijoje jį praminė gele- 
žiniu žmogumi. Tie dvidešimt tūkstančių vyrų su nešuliniais 
gyvuliais ir manta dabar keliasi per Alpes, kad užplūstų nelai- 
mingas mūsų provincijas... Gal mes netrukus gailėsimės to 
kapitono Chuliano Vargaso. 

— Jie skuba, kad suspėtų, iki žiema užvers kelius, - pasakė 
vyras, pats kitąsyk kalnais bėgęs iš Insbruko. 

— Mano sūnus - Karaliaus kariuomenės leitenantas, būtų 
stebuklas, jei jis neatsidurtų tarp tų, kurie lydi kunigaikštį, — 
pasakė prioras tonu Žmogaus, prisiverčiančio prisipažinti tai, 
kas jam skaudu. - Mes visi įsipynę į tą blogį. 

Ir užsikosėjo, kaip jau buvo ne sykį. Sebastianas Teusas, vėl 
tapęs gydytoju, patikrino jo pulsą. 

— Matyt, tuo rūpesčiu ir galima paaiškinti, kad prioras atrodo 
taip prastai, - pasakė kiek patylėjęs. - Tačiau tas kosulys, trun- 
kantis jau kelias dienas, ir vis didėjantis silpnumas turi kitokias 
priežastis, ir mano pareiga jas surasti. Ar šventasis tėvas sutiks, 
kad rytoj apžiūrėčiau jo gerklę savuoju instrumentu? 

— Darykit viską, ką tik norit, bičiuli, - atsakė prioras. - Matyt, 
lietinga vasara ir buvo tos anginos priežastis. Juk pats matote, 
kad nekarščiuoju. 

Hanas išvyko kaip arklininkas su vežėju tą patį vakarą. Tai, 
kad šiek tiek šlubavo, netrukdė jam vaidinti tą vaidmenį. Jo 
vadovas atvežė jį į Antverpeną ir paliko pas tokį Fugerų įga- 
liotinį, slapčia pritariantį naujoms idėjoms; šis gyveno prie uosto 
ir įdarbino jį prie prieskonių dėžių: reikėjo jas užkalti arba 
atplėšti. Per Kalėdas atėjo žinia, kad, pažeistai kojai visai sugi- 
jus, vaikinas parsisamdė dailide į vergų laivą, plaukiantį Gvinė- 
jon. Tokiuose laivuose visada buvo pageidautini darbininkai, 

gebantys ne tik taisyti gedimus, bet dar ir pastatyti ar perstumti 
aptvarus, sukurpti geležinius antkaklius bei grandines ir, įvykus 
maištui, naudotis šaunamuoju ginklu. Kadangi toks darbas 
buvo gerai apmokamas, Hanas pasirinko tą tarnybą vietoj darbo 
už neužtikrintą algą, kurią būtų gavęs pas kapitoną Tomasoną 
ir jo Jūros elgetas. 

Atėjo Žiema. Prioras pats atsisakė Advento pamokslų, nes 
kentėjo nuo chroniško užkimimo. Sebastianas Teusas pasie- 
kė, kad po pietų jo ligonis, tausodamas jėgas, valandą pailsė- 
tų lovoje ar bent jau fotelyje, kurį neseniai buvo leidęs įnešti 
į celę. Kadangi pagal taisykles joje nebuvo nei židinio, nei 
krosnies, Zenonas, padėjęs nemažai pastangų, įtikino jį laikyti 
joje gorę. 

Tą popietę jis rado priorą užsiėmusį - su akiniais ant nosies 
tikrino skaičius. Vienuolyno ekonomas Pjeras de Ameras stovė- 
damas klausėsi viršininko pastabų. Zenonas tam vienuoliui, su 
kuriuo beveik nebuvo persimetęs žodžiu, jautė priešiškumą — 
nuojauta sakė jam, kad jis buvo abipusis; priklaupęs, sykiu 
išdidžiai ir vergiškai, ir pabučiavęs šventajam tėvui ranką, Pjeras 
de Ameras išėjo. Dienos naujienos buvo itin niūrios. Grafui 
Egmontui ir jo bendraminčiui grafui Hornui, jau trys mėnesiai 
kalinamiems Gente už valstybės išdavystę, ką tik buvo atsakyta 
perduoti svarstyti jų bylą žmonėms, prilygstantiems jiems savo 
titulais, kurie tikriausiai būtų išgelbėję jiems gyvybę. Miestas 
šurmuliavo dėl tokio atsisakymo vykdyti teisingumą. Zenonas 
vengė pirmas prabilti apie tą neteisybę, nes nežinojo, ar priorui 
jau buvo apie ją pranešta. Užtat papasakojo jam keistą Hano 
istorijos baigtį. 

— Didysis Pijus II kitados pasmerkė vergų prekybą, bet kas į 
tai atsižvelgia? - prabilo pavargusiu balsu vienuolis. - Žinoma, 
pas mus vykdomos dar didesnės neteisybės... Kas kalbama 
mieste apie grafui padarytą neteisybę? 

— Visi labiausiai apgailestauja dėl to, kad jis patikėjo Kara- 
liaus pažadais. 

— Lamoralis - didelės sielos žmogus, bet samprotauja men- 
kai, - pasakė prioras ramiau, nei Zenonas tikėjosi. - Geras dery- 
bininkas nerodo taip lengvai pasitikėjimo. 

Jis klusniai išgėrė krešinančius lašus, jam atskaičiuotus dak- 
to pernelyg švelnaus vaisto savybėmis, bet bergždžiai ieškojo 
prioro anginai ko nors stipresnio. Kadangi prioras nekarščiavo, 
jis atmetė plaučių džiovos hipotezę. Tą užkimimą, tą įkyrų 
kosulį, tą vis didėjantį sunkumą kvėpuoti ir valgyti tikriausiai 
buvo galima paaiškinti gerklės polipu. 

— Ačiū, — padėkojo prioras, grąžindamas daktarui tuščią 
stiklinę. - Pabūkit su manim šiandien ilgiau, bičiuli Sebastianai. 

Iš pradžių jiedu kalbėjosi apie šį bei tą. Zenonas atsisėdo 
greta vienuolio, kad šiam nereikėtų kelti balso. Ir staiga prioras 
prabilo apie didžiausią savo rūpestį: 

— Stulbinantis neteisingumas, kurį ką tik patyrė Lamoralis, 
velka paskui save virtinę tokių pačių bjaurių neteisybių, nors 
jos ir lieka nepastebėtos, - pradėjo tausodamas kvapą. - Grafo 
durininką sulaikė iškart po to, kai buvo suimtas jo šeimininkas, 
ir ištempė ant dybos, tikėdamiesi išgauti kokių nors prisipa- 
žinimų. Šįryt aš atlaikiau mišias už tuodu grafus, tikriausiai 
Flandrijoje nėra namų, kuriuose nesimeldžiama už jų išganymą 
šiame ar 'aname pasaulyje. Bet kam ateis į galvą pasimelsti už 
"to vargšelio sielą, kuris, beje, ir negalėjo nieko prisipažinti, nes 
jam nebuvo patikėtos šeimininko paslaptys? Juk jam neliko nė 
vieno sveiko kaulo ar gyslos... 

- Suprantu, - atsakė Sebastianas Teusas. - Šventasis tėvas 
šlovina nuolankią ištikimybę. 

— Ne visai taip, - atsakė prioras. - Tasai durininkas buvo 
nedoras Žmogus ir praturtėjo, anot gandų, savo šeimininko 
sąskaita. Regis, jis pasisavino vieną paveikslą, kurį grafui bu- 
vo liepta įgyti Jo Didenybei, vieną iš tų mūsų flamandiškų 


Prioro liga 191 


fantasmagorijų, kur matome bjaurius demonus, kankinančius 
prakeiktus nusidėjėlius. Mūsų Karalius mėgsta tapybą... Beje, 
ar tas niekingas Žmogus ką prasitarė, ar ne, nebeturi jokios 
reikšmės, nes grafo byla jau tarsi baigta. Bet aš sakau sau, kad 
tas grafas mirs, kaip ir dera jo luomo žmogui, nukirstas kirviu 
ant juodai aptraukto ešafoto, paguostas liaudies skausmo, - ji 
neklysta regėdama jį kaip mylintį tėvynės Belgijos sūnų; mirs 
atsiprašytas budelio, kuris jį nukirsdins, ir palydėtas nuodėm- 
klausio, kuris nusiųs jį į dangų, maldų... 

— Šįkart supratau jūsų mintį, - atsakė gydytojas. - Šventasis 
tėvas mano, kad, nors visi filosofai teigia kitką, rangas ir titulas 
suteikia jų turėtojams tam tikrų svarių pranašumų. Būti Ispa- 
nijos grandu - šis bei tas. 

— Aš prastai dėstau savo mintis, -sumurmėjo prioras. - Kaip 
tik todėl, kad tas Žmogus buvo menkas, netikęs, tikriausiai 
niekšingas, apdovanotas vien tik kūnu, gebančiu jausti skausmą, 
ir siela, dėl kurios pats Dievas praliejo savo kraują, aš liaujuosi 
mąstęs apie jo agoniją. Man sakė, kad, trims valandoms praėjus, 
dar buvo girdėti jo šauksmai. 

— Patausokit save, pone priorai, - Sebastianas Teusas su- 
spaudė vienuolio ranką savąja. - Tasai nelaimingasis kentė tris 
valandas, o kiek dienų ir kiek naktų šventasis tėvas gyvens tą 
agoniją? Jūs kankinat save labiau nei budeliai tą nelaimėlį. 

— Nekalbėkite taip, - prioras papurtė galvą. - To durininko 
skausmas ir jo kankintojų įsiūtis tvindo pasaulį ir peržengia 
laiko ribas. Akimirką jie buvo atspindėti amžinajame Dievo 
žvilgsny, ir niekas negali padaryti taip, kad jie nevirstų amži- 
nybės akimirka. Kiekviena kančia, kiekvienas skausmas - be- 
galiniai savo esme, mano bičiuli, dar begaliniai ir skaičiumi. 

— Tai, ką šventasis tėvas kalba apie skausmą, galėtų pasakyti 
ir apie džiaugsmą. 

- Žinau... Turėjau savo džiaugsmų... Kiekvienas tyras džiaugs- 
mas - Edeno liekana... Bet džiaugsmui mūsų pagalbos nereikia, 
Sebastianai. Tik skausmas prašosi mūsų gailestingumo. Tądien, 

kai mums galiausiai atsiveria gyvų būtybių kančios, džiaugsmas 
tampa toks pat nebeįmanomas dalykas, kaip kad Gerajam Sa- 
mariečiui sustoti smuklėj, kur jo laukia vynas, merginos, kai 
tuo tarpu greta kraujuoja sužeistasis. Aš net nesuprantu, kaip 
gali šventieji būti giedri žemėje arba palaimingi danguj... 

— Jei aš bent kiek suprantu dievotą kalbą, prioras dabar 
žengia per savo sielos naktį. 

— Maldauju jus, bičiuli, nesutapatinkite šito sielvarto su 
nežinia kokiu dievotu išbandymu tobulėjimo kelyje, į kurį, beje, 
nesijaučiu stojęs... Veikiau pažvelkime į tamsią Žmonijos naktį. 
Deja! Kai skundiesi dalykų tvarka, būgštauji, kad nebūtum 
suklydęs! Ir vis dėlto, gerbiamasis, kaipgi mes drįstam siųsti 
Viešpačiui sielas, prie kurių paklydimų priduriame dar neviltį 
ir burnojimą prieš Dievą dėl to, kad verčiame juos kentėti kūno 
kančias? Kodėl mes leidome užsispyrimui, begėdystei ir pa- 
giežai įsigauti į doktrinos disputus, juk ji, kaip ir Šventojo Sakra- 
mento doktrina, Rafaelio nutapyta Šventojo Tėvo apartamen- 
tuose, turėjo būti vykdoma danguje?... Juk jei Karalius anais 
metais būtų teikęsis išklausyti mūsų bajorų protestus, jei mūsų 
vaikystės metais popiežius Leonas geraširdiškai būtų priėmęs 
neišmanėlį vienuolį augustiną, kuris norėjo tik to, ko visada 
reikėjo visoms mūsų institucijoms, kitaip tariant, reformų... Tą 
kaimietį pritrenkė piktnaudžiavimai, kurie Žeidė ir mane, kai 
lankiausi Julijaus III dvare; argi jis klysta priekaištaudamas 
mūsų ordinams dėl prabangos, kuri mus vargina ir ne visada 
skirta Dievui šlovinti?.. 

— Prioras mūsų savo prabanga neakina, - šypsodamasis 
pertraukė jį Sebastianas Teusas. 

— Mannieko netrūksta, - atsakė vienuolis, tiesdamas ranką į 
pilkėjančias žarijas. 

— Te šventasis tėvas iš sielos kilnumo nepervertina prie- 
šininko, - pamąstęs pasakė filosofas. - Odi hominem unius libri“: 


* Nekenčiu vienos knygos žmogaus (lot). 

Liuteris propagavo baisesnį Šventojo Rašto sudievinimą nei 
daugelis praktikų, kurias jis tarė esant prietaringas, o išganymo 
tikėjimu doktrina žemina Žmogaus orumą. 

— Sutinku, - atsakė nustebęs prioras, - bet galiausiai mes visi, 
kaip ir jis, garbiname Šventąjį Raštą ir visi dedame Išganytojui 
po kojų savo menkus nuopelnus. 

— Žinoma, šventasis tėve, ir gal kaip tik todėl ateistas ir 
nesupranta, kodėl tie debatai tokie aršūs. 

— Nesistenkite įteigti to, ko aš nenoriu girdėti, - sumurmėjo 
prioras. 

— Tyliu, - atsakė filosofas. - Aš tiktai konstatuoju, kad ponai 
Vokietijos reformatoriai, vietoj rutulių žaisdami maištaujančių 
valstiečių galvomis, nusipelnė hercogo landsknechtų ir kad 
Liuteris pataikauja valdovams kunigaikščiams ne mažiau negu 
kardinolas de Granvelas. 

— Jis, kaip ir mes visi, pasirinko tvarką, — pasakė prioras, 
apimtas nuovargio. 

Lauke snigo šuorais. Kai gydytojas atsistojo, ruošdamasis 
keliauti į savo kliniką, vienuolyno vyresnysis pastebėjo, kad 
nedaug ligonių drįs leistis kelionėn tokiu atšiauriu oru, ir tiems, 
kurie ateis, pakaks jam padedančio brolio pagalbos. 

— Leiskite man prisipažinti jums tai, ko nepasakyčiau baž- 
nytininkui, kaip ir jūs veikiau pasidalytumėte su manimi nei 
su kolega kokia nors drąsia anatomine spėlione, - sunkiai vėl 
prabilo prioras. - Aš taip nebegaliu, mano bičiuli... Sebastianai, 
netrukus sukaks šešiolika amžių nuo Kristaus įsikūnijimo, o mes 
miegam ant Kryžiaus tarytum ant pagalvės... Galima pamanyti, 
kad Atpirkimas įvyko kartą visiems laikams ir mums belieka 
tik prisitaikyti prie pasaulio, koks jis yra, arba daugių dau- 
giausia pasirūpinti savo paties išganymu. Teisybė, mes aukš- 
tiname tikėjimą, mes juo puikuojamės ir demonstruojame jį 
gatvėse, mes aukojame jam, jei reikia, tūkstančius gyvybių, 
neišskiriant nė savosios. Be to, mes ritualizuojame Viltį, nors 
pernelyg dažnai parduodavome ją šventeivoms už auksą. Bet 

ar kam nors, išskyrus keletą šventųjų, rūpi Gailestingumas? Aš 
net suvirpu pagalvojęs, kaip siaurai jie jį taiko... Net man, su- 
laukus tokio amžiaus ir dėvint tokį rūbą, ta pernelyg švelni 
užuojauta dažnai atrodydavo esanti prigimties yda, su kuria 
reikia kovoti... Ir aš klausiu save, kas, jeigu vienas mūsų priimtų 
kankinystę ne vardan Tikėjimo, kuriam netrūksta liudininkų, o 
tik vardan Gailestingumo, jei jis užkoptų į kartuves arba žengtų 
įlaužą vietoj ar bent jau greta niekingiausio pasmerktojo - tada 
gal pasijustume esą kitoje Žemėje ir po nauju dangum... Bai- 
siausias niekšas ar pikčiausias eretikas niekada neatrodys man 
esąs žemesnis nei aš prieš Jėzų Kristų. 

— Tai, apie ką svajoja prioras, labai panašu į mūsų alchemikų 
vadinamąjį sausą arba greitą kelią, - rimtai atsakė Sebastianas 
Teusas. - Apskritai tai mėginimas pakeisti viską vienuomat ir 
padaryti tai mūsų silpnomis išgalėmis... Tai pavojingas kelias, 
pone priorai. 

— Niekada nebijokite, - atsakė ligonis kaltai šypsodamasis. — 
Aš tik vargšas žmogelis ir privalau kuo geriau rūpintis šešias- 
dešimčia vienuolių... Negi gera valia įstumčiau juos į nežinia 
kokią bėdą? Ne kiekvienam lemta paaukojus save atverti dan- 
gaus vartus. Aukojimas, jeigu jo esama, turėtų vykti kitaip. 

— Jis įvyksta savaime, kai ostija jau paruošta, - garsiai pa- 
mąstė Sebastianas Teusas, galvodamas apie slaptus filosofų 
hermetikų perspėjimus. 

Prioras pažvelgė į jį nustebęs: 

— Ostija... - prabilo jis pamaldžiai, mėgaudamasis tuo gražiu 
žodžiu. - Sako, kad jūsų alchemikai suvokia Jėzų Kristų kaip 
filosofinį akmenį, o Didijį Veiksmą laiko mišių aukojimo ati- 
tikmeniu. 

— Kai kas taip sako, - patvirtino Zenonas, užtraukdamas nu- 
slydusią ant žemės antklodę priorui ant kelių. - Bet argi tie atitik- 
menys neliudija, kad žmogaus protas linksta į vieną kurią pusę? 

— Mes abejojame, - prabilo prioras staiga suvirpusiu balsu, — 
mes abejojome... Kiek naktų grūmiausi su mintimi, kad Dievas 

virš mūsų — tik tironas ar nieko nesugebąs monarchas, o jį 
neigiantis ateistas — vienintelis neburnojantis prieš jį Žmogus. 
Paskui man nušvito protas: liga atveria akims kai kuriuos da- 
lykus. Kas, jeigu mes klystame teigdami Jo visagalystę ir regė- 
dami savo bėdose Jo valios apraišką? Kas, jeigu nuo mūsų 
priklauso Jo viešpatystės įsigalėjimas žemėje? Andai sakiau, kad 
Dievas siunčia savo įgaliotinius, dabar žengiu dar vieną žingsnį, 
Sebastianai. Gal jis - tik menkutė liepsnelė mūsų rankose ir nuo 
mūsų priklauso, ar duosime jai peno ir neleisime užgesti; gal 
mes — tasai toliausias taškas, kurį jis gali pasiekti... Ir kiek 
nelaimingųjų, kuriuos piktina Jo visagalystė, pultų iš savo siel- 
varto gelmių padėti Dievo silpnumui, jei mes to paprašytume? 

— Tai, ką jūs kalbate, labai jau prastai dera prie šventos 
Bažnyčios dogmų. 

— O ne, mano bičiuli, aš iš anksto atmetu viską, kas dar bent 
kiek labiau praplėštų jo besiūlį apdarą. Sutinku, Dievas vieš- 
patauja kaip visagalis dvasios pasaulyje, bet mes čionai gy- 
vuojam kūniškam pasauly. Kaip mes regėjom Jį šitoje Žemėje, 
kuria jis žengė? Argi ne kaip nekaltą kūdikėlį ant šieno, tokį 
kaip kūdikiai, palikti gulėti ant sniego mūsų Kampino kai- 
muose, nusiaubtuose Karaliaus kariuomenės, argi ne kaip kla- 
joklį, neturintį akmens padėti galvai, argi ne kaip pasmerktąjį, 
pakartą kryžkelėje ir klausiantį savęs, kodėl gi Dievas jį aplei- 
do? Kiekvienas mūsų - silpnas, tačiau kokia paguoda manyti, 
kad Jis bejėgiškesnis ir nusiminęs labiau, tad mūsų pareiga 
sukurti Jį ir išganyti Jį gyvuosiuose... Atsiprašau, - pridūrė 
užsikosėjęs. - Pasakiau jums pamokslą, kurio nebegaliu skelbti 
iš sakyklos. 

Jis atlošė ant krėslo atkaltės masyvią, tarsi staiga išlaisvintą 
nuo minčių galvą. Segdamasis platų apsiaustą, Sebastianas 
Teusas draugiškai pasilenkė ties juo: 

— Aš pamąstysiu apie tai, kuo prioras taip maloniai su mani-- 
mi pasidalijo, - pasakė. - Ar galėčiau prieš atsisveikindamas 
mainais irgi pasidalyti viena hipoteze? Mūsų laikų filosofai 

dažnai teigia esant tokią Anima Mundi“, jaučiančią ir daugiau 
ar mažiau sąmoningą, esančią visame kame; aš ir pats maniau 
akmenis nebyliai mąstant... Ir vis dėlto vieninteliai mums žinomi 
faktai, regis, rodo, kad kančia, taigi ir džiaugsmas, lygiai kaip 
gėris ir tai, ką mes vadiname blogiu, teisybė ir tai, ką mes 
vadiname neteisybe, galiausiai supratimas, reikalingas atskirti 
tuos priešingus dalykus, egzistuoja tik kraujo pasaulyje, o gal 
dar syvų, kūno pasaulyje, išvagotame nervų skaidulų tarytum 
žaibų tinklo, ir (kas žino?) gal dar pasaulyje stiebo, kylančio į 
šviesą, į savo Aukščiausiąjį Gėrį, nykstančio nuo vandens stokos 
ir susitraukiančio nuo šalčio ar visomis išgalėmis besiprie- 
šinančio neteisingam kitų augalų įsiveržimui. Visa kita, kitaip 
tariant — mineralų ir protų viešpatija, jeigu ir egzistuoja, tai 
tikriausiai nieko nejaučia ir ramiai sau gyvuoja anapus mūsų 
džiaugsmų ir skausmų arba šiapus jų. Mūsų negandos, pone 
priorai, galimas daiktas, tik menka išimtis visatos statinyje, ir 
šitai galėtų paaiškinti abejingumą tos nekintamos substancijos, 
kurią mes pamaldžiai vadiname Dievu. 

Prioras sulaikė virpulį. 

- Tai, ką jūs sakote, siaubinga, - ištarė. - Bet jeigu taip ir yra, 
tai mes juolab priklausom tai ašarų pakalnei, kur malami javai 
ir plūsta krauju Avinėlis. Keliaukite sveikas, Sebastianai. | 

Zenonas vėl perėjo per arkadą, siejusią vienuolyną su Šven- 
tojo Kozmo ligonių prieglauda. Vėjo šluojamas sniegas susi- 
telkdavo vienur kitur didžiulėmis baltomis pusnimis. Pargrįžęs 
namo, žengė tiesiai į kambarėlį, kur buvo sudėjęs į lentynas 
knygas, paveldėtas iš Jano Meijerso. Senis turėjo anatomijos 
traktatą, išspausdintą prieš dvidešimtį metų Andrėjo Vezalijaus, 
kuris, kaip ir Zenonas, kovojo su Galeno įvesta rutina, steng- 
damasis nuodugniau pažinti žmogaus kūną. Zenonas tik kartą 

buvo susitikęs tą garsų mediką, kuris vėliau padarė puikią 
karjerą karaliaus dvare, o paskui mirė Rytuose nuo maro; griež- 
tai apsiribojęs mediko profesija, Vezalijus galėjo nebijoti per- 
sekiojimų, išskyrus tuos grubius pedantus, kurių, beje, netrūko. 
Jis irgi apvoginėjo lavonus, o jo Žmogaus vidinės sandaros 
supratimas buvo pagrįstas tais iš po kartuvių ir laužuose su- 
rinktais kaulais arba organais, gautais dar nepadoresniu būdu: 
balzamuojant kilmingus asmenis, paslapčia nugvelbiamas inks- 
tas ar vienos sėklidės turinys pakeičiamas trupučiu korpijos, o 
paskui niekur nenurodoma, kad tie preparuoti organai gauti iš 
Jų Šviesybių. 

Pasikišęs tą in folio po lempa, Zenonas ėmėsi ieškoti ilius- 
tracijos su stemplės, gerklų ir trachėjos skerspjūviu: piešinys 
pasirodė jam vienas iš netobuliausių kūrinių, pieštų to didžio 
anatomo, bet jis žinojo, kad Vezalijui, kaip ir jam pačiam, dažnai 
tekdavo dirbti per daug skubotai ties jau pradėjusiais irti kūnais. 
Prikišo pirštą ties ta vieta, kur įtarė priorą turint polipą, anksčiau 
ar vėliau užsmaugsiantį ligonį. Vokietijoje jam pasitaikė proga 
skrosti valkatą, mirusį ta pačia liga; tasai prisiminimas ir tyrimas 
su speculum oris* pagalba skatino jį pagal neaiškius prioro ligos 
simptomus diagnozuoti pragaištingą veikimą kūno dalelės, 
pamažėle ryjančios gretimus audinius. Sakytum, ambicijos ir 
smurtas, tokie svetimi vienuolio prigimčiai, slapta surengė 
pasalą toje jo kūno kertelėje ir iš ten niokojo tą gerumo įsi- 
kūnijimą. Jeigu jis neapsirinka, Žanas Luji de Berlemonas, Briu- 
gės mMinoritų prioras, kitados tarnavęs vyriausiuoju našlau- 
jančios karalienės Marijos Vengrės eiguliu ir buvęs jos įgaliotiniu 
pasirašant Krespi sutartį, mirs po kelių mėnesių, uždusintas to 
auglio, susitvenkusio gerklės apačioje, jei tindamas tasai polipas 
nepradurs venos ir nepaskandins nelaimingojo jo paties krau- 
jyje. Jeigu atmestum tą netikėtos mirties, pranokstančios savo 
greitumu, taip sakant, pačią ligą, galimybę (o jos atmesti niekada 


* Gerklės veidrodžio (Iot.). 

negalima), to švento žmogaus lemtis buvo užantspauduota taip, 
tarsi jis būtų jau miręs. 

Auglys buvo įsišaknijęs pernelyg giliai, neprieinamas skal- 
peliui nei prideginimams. Vienintelė galimybė pailginti to bi- 
čiulio gyvenimą galėjo būti mėginimas palaikyti jo jėgas ap- 
dairia dieta: reikėjo pagalvoti, kaip aprūpinti jį pusiau skystu 
maistu, turtingu įvairių medžiagų ir drauge lengvu, kurį jis 
galėtų nesunkiai nuryti, kai siaurėjanti anga nebeleis nuryti 
maisto, įprasto vienuolyne; reikėtų taip pat pasekti, kad jam 
nebūtų taikomas kraujo nuleidimas ir vidurių valymas, skiriami 
eilinių gydytojų, kurie trim ketvirtadaliais atvejų tik barbariškai 
išsekina Žmogaus organizmą. Kai ateis laikas migdyti pernelyg 
didelius skausmus, opijaus preparatai tikriausiai bus veiks- 
mingi, o kol kas būtų išmintinga kartkartėm duoti jam kokių 
nekaltų vaistų, kurie apsaugotų nuo nerimo, esą jis paliktas 
vienas su savo liga. Kol kas medicinos menas negalėjo nieko 
daugiau. 

Zenonas užpūtė lempą. Sniegas liovėsi kritęs, bet jo mirtinai 
šaltas baltumas užliejo kambarį; nuolaidūs vienuolyno stogai 
blizgėjo tarsi stiklas. Pietuose, Jaučio žvaigždyne, netoli pra- 
šmatnaus Aldebarano ir takių Plejadžių, matiniu švitesiu žėrėjo 
vienintelė geltona planeta. Zenonas jau seniai liovėsi sudarinėjęs 
horoskopus, manydamas, kad mūsų ryšiai su tolimomis sfe- 
romis per daug neaiškūs, idant galėtum apskaičiuoti ką nors 
tiksliai, net jeigu retkarčiais rezultatai atrodydavo keistai nuo- 
stabūs. Ir vis dėlto, atsirėmes į lango staktą, paniro į nykias 
mintis. Žinojo, jog pagal jųdviejų horoskopą viskas klostėsi taip, 
kad jiedu su prioru turėjo baimintis šitos Saturno padėties. 

Jau kelis mėnesius broliu padėjėju Zenonas turėjo jauną aš- 
tuoniolikmetį pranciškoną, labai sėkmingai pakeitusį girtuoklį, 
kuris vogdavo gydomuosius tepalus, - pastarojo buvo atsi- 
kratyta. Brolis Siprianas buvo kaimo vaikinas, įstojęs į vienuo- 
lyną, kai jam sukako penkiolika, lotyniškai mokėjęs tik tiek, kad 
galėjo atsakinėti per mišias, ir kalbėjęs tik sodria savo kaimo 
flamandų kalba. Dažnai jis užsimiršęs niūniuodavo priedainius, 
kurių, matyt, išmoko varydamas įkinkytus į plūgą jaučius. Jis 
dar nebuvo atsikratęs vaikiškų silpnybių, kad ir slapčia kyštelt 
ranką į stiklainį su cukrumi, naudojamu minkštinamosioms 
mikstūroms pasaldinti. Bet niekas neprilygdavo šitam tingiam 
jaunuoliui, kai reikdavo užklijuoti pleistrą arba ką sutvarstyti. 
Jokia žaizda, joks pūlinys jo negąsdino ir nekėlė pasibjaurėjimo. 
Vaikus, apsilankydavusius klinikoje, nuginkluodavo jo šypsena. 
Zenonas patikėdavo jam parvesti namo labai silpnus ligonius, 
kurių nedrįsdavo išleisti į miestą vienų; dairydamasis į šalis, 
džiaugdamasis gatvės triukšmu ir klegesiu, Siprianas laksty- 
davo iš prieglaudos į Šventojo Jono ligoninę, skolindamasis ar 
skolindamas vaistus, rūpindamasis lovos valkatai, kurio ne- 
galėjai palikti numirt ant grindinio, arba blogiausiu atveju įti- 
kinėdamas kokią kvartalo tikinčiąją priimti tą driskių pas save. 
Pavasario pradžioje jis įsivėlė į kebeknę, pavogęs gudobelių 
papuošti Švenčiausiajai Mergelei, stovinčiai po skliautu, nes 
vienuolyno sodas dar nebuvo pražydęs. 

Nemokšiška jo galva buvo pilna prietarų, paveldėtų iš niek- 
tauzų kaimo bobučių: reikėdavo jį sudrausti, kai jis mėgindavo 
užklijuoti ant ligonio žaizdos šventojo, gydančio ligas, atvaizdą, 
nupirktą už vieną su. Jis tikėjo, kad tuščiose gatvelėse loja 
vilkolakiai, ir visur regėjo raganas bei burtininkus. Jokios šven- 
tos mišios, anot jo, negalinčios būti atlaikytos be to, kad slapta 
jose nedalyvautų kuris nors vienas šėtono garbintojų. Kai jam 
išpuldavo patarnauti vienam aukojant mišias tuščioje koply- 
čioje, jis įtardavo celebrantą arba įsivaizduodavo, kad tamsioje 
kertėje tūno pasislėpęs nematomas burtininkas. Jis tvirtino, kad 
tam tikromis metų dienomis kunigui tenką pačiam padauginti 
burtininkų skaičių ir jis tai darąs atvirkščiai skaitydamas krikšto 
maldas, o kaip įrodymą papasakojo, kad jo krikštamotė skubiai 
ištraukusi jį iš krikštinės, kai pamatė, kad kunigas laikąs bre- 
vijorių aukštyn kojom. Ginamasi nuo jų vengiant su jais ben- 
drauti arba uždedant ranką ant raganyste įtariamo Žmogaus 
aukščiau, nei jis buvo ją uždėjęs ant tavęs. Kai kartą Zenonas 
netyčia kliudė jam petį, jis sugebėjo po valandėlės rasti būdą 
paliesti jo veidą. 

Tą rytą po Kvazimodo sekmadienio jiedu drauge buvo labo- 
ratorijoje. Sebastianas Teusas pildė savo užrašų knygą. Siprianas 
ilgesingai grūdo piestoje kardamoną. Retkarčiais stabteldavo 
nusižiovauti. 

— Nagi jūs miegate stovom, - staiga pasakė gydytojas. - 
Reikia manyti, kiaurą naktį meldėtės? 

Jaunuolis suktai nusišypsojo. 

- Angelai susieina naktį, - pasakė pašnairavęs į duris. - Mons- 
trancija eina per rankas; krikštinė paruošta Angelų maudynei. 
Jie atsiklaupia prieš Gražuolę, ji apkabina kiekvieną, bučiuoja. 
Tarnaitė išpina jos ilgas kasas, ir abi stovi nuogos, lyg būtų Rojuje. 
Angelai nusivelka savo vilnos drabužius ir gėrisi kits kitu, vil- 
kinčiu tik Dievo jam duotą odos rūbą; žvakės dega, paskui už- 
gęsta, tada kiekvienas atsiduoda savo širdies troškimui. 

— Na ir pasakėlės! - atsiliepė medikas su panieka. 

Tačiau jį perliejo kažkoks neaiškus nerimas. Jam buvo ži- 
nomas tas angeliškas leksikonas ir tie gašloki įvaizdžiai: jie tarpo 
tose užmirštose sektose, kurios, kaip visi manė, jau geras pusam- 
žis buvo išnaikintos Flandrijoje geležimi ir ugnimi. Prisiminė, 
kaip, visai dar vaikas, sėdėdamas po židinio atbraila Vilnų 
gatvėje, girdėjo tyliai pasakojant apie tuos susibūrimus, kur 
tikintieji pažindavo kits kitą kūniškai. 

— Kur prisiklausėte tų pavojingų pasakų? - griežtai paklau- 
sė. - Pasapnuokite gražesnių sapnų. 

— Tai visiškai ne pasakos, - atšovė užsigavęs vaikinas. - Kai 
manėras* panorės, Siprianas jį nusives, ir jis pamatys Angelus 
ir juos palies. 

— Mėgstat juokauti, - atšiauriai atrėžė Sebastianas Teusas. 

Siprianas toliau grūdo kardamonus. Retkarčiais prisikišdavo 
prie šnervių juodą grūdelį, norėdamas geriau pajusti malonų 
prieskonio kvapą. Apdairiau būtų buvę nekreipti dėmesio į 
vaikinuko žodžius, bet Zenono smalsumas nugalėjo: 

— Tai kurgi ir kada vyksta tos jūsų menamos naktinės suei- 
tys? - paklausė susierzinęs. - Ne taip jau lengva išsigauti nakčia 
iš vienuolyno. Žinau, kad kai kurie vienuoliai šokinėja per tvorą... 

— Kvailiai, - atsakė Siprianas su panieka. - Brolis Florianas 
rado slaptą koridorių, kuriuo Angelai įeina ir išeina. Jis myli 
Siprianą. 

— Saugokit savo paslaptis, - įširdęs atsikirto medikas. — Iš 
kur jūs žinote, kad neišduosiu jūsų? 

Vaikinukas ramiai papurtė galvą. 

— Manėras nenorės pakenkti Angelams, - atsakė įsiteikiamai 
su bendrininko cinizmu. 

Belstuko smūgis į duris nutraukė jų šneką. Zenonas krūp- 
telėjo, kaip nekrūpčiojo nuo neramių Insbruko laikų, ir nužings- 
niavo jų atidaryti. Tai buvo tik vilklige serganti mergaitė, ji 
visada ateidavo juodai apsigobusi veidą, ne todėl, kad gėdijosi. 


* mijnheer (ol.) - ponas. 

savo ligos, o kad Zenonas pastebėjo, jog nuo šviesos jos liga 
paūmėja. Priėmęs tą nelaimingąją ir jai padėjęs, jis truputį atlėgo. 
Paskui atėjo kiti ligoniai. Keletą dienų gydytojas ir jo padėjėjas 
nepersimetė jokiu pavojingu žodžiu. Tačiau nuo šiol Zenonas į 
neramūs ir masinantys kūnas ir siela. Sykiu jam pasirodė, kad 
jo prieglobsčio grindys įtrūko. Neprisipažindamas pats sau, 
ieškojo progos sužinoti ką nors daugiau apie tą reikalą. 

Tokia proga pasitaikė kitą šeštadienį. Uždarę kliniką, jie, 
sėdėdami prie stalo, valė instrumentus. Sipriano rankos mikliai 
naršė tarp smailių Žnyplių ir aštrių skalpelių. Staiga, atsirėmęs 
alkūnėmis į tais gelžgaliais apkrautą stalą, ėmė tyliai niūniuoti 
pagal seną sudėtingą melodiją: 

Aš kviečiu ir esu kviečiamas, 

Aš geriu ir esu geriamas, 

Aš valgau ir esu valgomas, 

Aš šoku, ir visi dainuoja, 

Aš dainuoju, ir visi šoka... 

— Kas čia dar per daina? - staiga paklausė medikas. 

Oiš tikrųjų atpažino uždraustas apokritinės evangelijos eiles, 
nes ne kartą girdėjo, kaip jas deklamuoja hermetistai, priskir- 
dami joms magišką galią. 

— Tai švento Jono giesmė, - nekaltai atsakė vaikinukas. Ir 
palinkęs virš stalo, toliau kalbėjo švelniu, pasitikėjimo kupinu 
balsu: 

— Atėjo pavasaris, balandėlė dūsauja, Angelų maudynių 
vanduo šiltut šiltutėlis. Jie susiima už rankų ir dainuoja tyliai, 
bijodami, kad nedorėliai juos išgirs. Brolis Florianas vakar atsi- 
nešė liutnią ir labai tyliai grojo tokias švelnias melodijas, kad 
visi verkė. 

— Ir daug jūsų ten įsivėlę? - netyčia išsprūdo Sebastianui 
Teusui. 

Vaikinukas paskaičiavo ant pirštų: 

— Mano draugas Kirenas ir novicijus Fransua de Biuras, jo 
veidas toks šviesus, o balsas gražus ir aiškus. Kartais ateina 
Matjė Artsas, - toliau skaičiavo, pridūręs dar dvi gydytojui 
nežinomas pavardes, - ir brolis Florianas retai kada praleidžia 
Angelų susirinkimą. Pjeras de Ameras niekada neateina, bet jis 
myli Angelus. 

Zenonas nesitikėjo, kad bus paminėtas tasai atšiauriu lai- 
komas vienuolis. Priešiškumas tarp jų atsirado nuo tada, kai 
ekonomas pasipriešino Šventojo Kozmo vienuolyno persta- 
tymui ir keletą kartų mėgino apkarpyti ligonių prieglaudai 
skirtus denarus. Akimirką jam pasirodė, kad keisti Sipriano 
prisipažinimai buvo tik pinklės, kurias jam paspendė Pjeras. 
Bet vaikinukas vėl prabilo: 

— Ir Gražuolė ne visada ateina, tik tada, kai nebijo piktadarių. 
Jos juočkė atneša iš bernardinių vienuolyno pašventintos duo- 
nos, suvyniotos į drobės skiautę. Angelai, atsiduodami kūno 
malonumams, nepripažįsta nei gėdos, nei pavydo, nei drau- 
dimų. Gražuolė dalija visiems, kas geidžia, savo bučinių pa- 
guodą, bet myli tik Siprianą. 

— Kaipgi jūs ją vadinate? — paklausė medikas, pirmąsyk 
įtaręs esant vardą ir veidą po tuo, kas ligi šiol jam rodėsi tik 
paistalai įsimylėjusio jaunuolio, neturėjusio merginos nuo 
tada, kai teko išsižadėti meilės žaidimų su piemenaitėmis po 
gluosniais. 

— Mes ją vadinam Ieva, - švelniai atsakė Siprianas. 

Sauja žarijų dar ruseno gorėj ant palangės. Jų prireikdavo 
tirpinant akių tepalo lipus. Zenonas sugriebė vaikinuką už 
rankos ir nusitempė prie tos ugnies. Valandėlę palaikė jo pirštą 
prispaudęs prie įkaitintos masės. Siprianas nubalo iki pat lūpų 
ir kandžiojo jas, kad nepradėtų šaukti. Zenonas išblyško ne ką 
mažiau. Pagaliau paleido Sipriano ranką. 

— Tai kaipgi jūs ištversite tokią liepsną visu savo kūnu? — 
tyliai paklausė. - Susiraskite mažiau pavojingų malonumų nei 
jūsų Angelų susirinkimai. 

Kaire ranka Siprianas pasisiekė nuo lentynos stiklainį su 
lelijų aliejumi ir suvilgė nudegintąją vietą. Zenonas tylėdamas 
padėjo jam apmuturiuoti pirštą. 

Tuo metu į kambarį įėjo brolis Lukas su padėklu, ant kurio 
priorui kas vakarą buvo paduodama raminamoji mikstūra. 
Zenonas pasisiūlė pats ją nunešti ir vienas užkopė pas vienuolį. 
Rytojaus dieną tas incidentas atrodė tik kaip slogutis, bet Ze- 
nonas pamatė Siprianą salėje mazgojantį susižeidusio vaiko 
koją. Jis vis dar buvo apsimuturiavęs pirštą. Vėliau kiekvienąsyk 
su tuo pačiu nepakeliamu nerimu Zenonas nusigręždavo nuo 
nudegintojo piršto rando. Siprianas, regis, kone koketiškai suge- 
bėdavo pakišti jį jam po akių. 

Dabar po Šventojo Kozmo celę, kur prieš tai alchemikas 
būdavo nugrimzdęs į mokslinius apmąstymus, nerimastingai 
pirmyn atgal vaikščiojo Žmogus, matąs pavojų ir ieškąs išeities. 
Pamažėle, kaip kad daiktai išnyra iš rūko, pro Sipriano klie- 
desius ėmė šviestis faktai. Angelų maudynes ir jų palaidus 
susirinkimus paaiškinti buvo nesunku. Briugės požemiai buvo 
raizgalynė koridorių, besišakojančių nuo sandėlio prie sandėlio, 
nuo rūsio prie rūsio. Minoritų vienuolyno išvietes nuo ber- 
nardinių vienuolyno rūsio skyrė tik vienas tuščias pastatas; 
brolis Florianas, truputį mūrininkas, truputį tapytojas, dirb- 
damas perstatant koplyčią ir vienuolynus, galėjo rasti senų 
pertuvių ar senų skalbyklų liekanas, virtusias slaptu kambariu 
ir malonumų priebėga tiems bepročiams. Tasai Florianas buvo 
dvidešimt ketverių metų valiūkas, ankstyvoje jaunystėje links- 
mai klajojęs po šalį, piešdavęs kilmingųjų portretus jų pilyse, o 
miestelėnų — jų namuose ir mainais už tai gaudavęs čiužinį 
pernakvoti bei duonos kąsnį. Kadangi po Antverpeno nera- 
mumų vienuoliai pranciškonai, vienu iš kurių jis netikėtai ta- 
po, turėjo palikti vienuolyną, nuo rudens jis buvo įkurdintas 
pas Briugės minoritus. Linksmas, sumanus, gražus, jis visada 

būdavo apsuptas būrio mokinių, zujančių pristatomomis kopė- 
čiomis. Tas pramuštgalvis, matyt, kur nors sutiko likučius ere- 
tikų beginų ar amžiaus pradžioje išnaikintų Šventosios Dvasios 
brolių ir pasigavo iš jų kaip užkratą tą puošnią kalbą bei tuos 
serafiškus vardus, kuriuos vėliau ir perdavė Siprianui. O gal 
jaunasis kaimietis pats drauge su prietarais nugriebė tą pa- 
vojingą žargoną lyg kokius užmiršto maro daigus, slapta bręs- 
tančius kokios nors spintos kampe. 

Zenonas pastebėjo, kad nuo tada, kai prioras susirgo, vie- 
nuolyne padaugėjo taisyklių nesilaikymo ir netvarkos: buvo 
šnekama, kad į naktines pamaldas nereguliariai vaikščiodavo 
tik kai kurie broliai; visas būrys vienuolių patylomis priešinosi 
prioro įvestoms reformoms, suderintoms su Tarybos rekomen- 
dacijomis; palaidžiausi broliai nekentė Žano Luji de Berlemono 
užjo rodomą asketizmo pavyzdį; griežčiausi, priešingai, niekino 
jį už gerumą, kurį laikė perdėtu. Jau buvo rezgamos intrigos, 
laukiant būsimojo vyresniojo rinkimų. Drąsūs Angelų žingsniai, 
be abejonės, buvo paakinti tos tarpuvaldžio atmosferos. Keis- 
čiausia buvo tai, kad toks atsargus Žmogus kaip Pjeras de Ame- 
ras leido jiems mirtinai rizikuoti tais naktiniais susirinkimais ir 
leistis į dar didesnę beprotybę įpainiojant į juos dvi merginas, 
bet Pjeras, matyt, nieko negalėjo atsakyti Florianui ir Siprianui. 

Iš pradžių Sebastianui Teusui atrodė, kad tų merginų var- 
dai - tik išradingos pravardės, o jos pačios — paprasčiausiai 
sapnas. Paskui prisiminė, kad tame kvartale buvo daug kalbama 
apie vieną aukštos kilmės merginą, kuri prieš pat Kalėdas ap- 
sigyveno pas bernardines, kai jos tėvas, Flandrijos Tarybos 
narys, išvyko su ataskaitomis į Valjadolidą. Jos grožis, brangūs 
papuošalai, tamsi mažutės jos tarnaitės oda ir auskarai davė 
peno kalboms krautuvėlėse ir gatvėje. Panelė Los lankydavosi 
su savo juoduke bažnyčioje ar užeidavo apsipirkti pas pre- 
kiautoją galionais arba pas konditerį. Labai galimas daiktas, kad 

Siprianas apsikeitė žvilgsniais, paskui žodžiais su tomis gra- 
žuolėmis, kai jos lankėsi parduotuvėje, arba kad Florianas, 
restauruodamas choro freskas, rado būdų palenkti jas prie savęs 
ar savo draugo. Dvi drąsios merginos puikiausiai galėjo nusi- 
gauti koridorių labirintais iki Angelų naktinių susirinkimų 
vietos ir pateikti jų vaizduotei, prikimštai Šventojo Rašto įvaiz- 
džių, Sulamitą ir Ievą. 

Praslinkus kelioms dienoms po to, kai Siprianas atskleidė 
savo paslaptis, Zenonas nukako pas Ilgosios gatvės konditerį 
nusipirkti vyno su cinamonu, kuris įėjo trečdaliu į priorui ga- 
minamą mikstūrą. Ideleta de Los rinkosi prie prekystalio vaflius 
ir riestas bandeles. Tai buvo vos kokių penkiolikos metų mer- 
gaitė, liekna it nendrė, ilgais šviesiais, kone baltais plaukais ir 
tyromis it šaltinis akimis. Tos šviesios plaukų sruogos ir akys 
nelyginant skaidrus vanduo priminė Zenonui paauglį, kuris 
buvo neatskiriamas jo bendražygis Liubeke. Tuomet drauge su 
jaunuolio tėvu, mokslinguoju Egidijumi Frydhofu, turtingu 
Braitenštrasės auksakaliu, irgi ugnies meno žinovu, jis buvo 
pasinėręs į tauriųjų metalų kniedijimo ir prabos nustatymo 
bandymus. Tasai mąslus jaunuolis buvo džiaugsmų šaltinis ir 
sykiu uolus mokinys... Gerhartas taip pamilo alchemiką, kad 
panoro lydėti jį į Prancūziją, ir tėvas sutiko, kad būtent taip jis 
pradėtų savo didžiąją kelionę po Vokietiją: bet filosofas bai- 
"minosi, kad lepus jaunuolis neištvers kelio sunkumų ir kitų 
pavojų. Ta švelni draugystė Liubeke, panaši į savotišką bobų 
vasarą jo klajokliškame gyvenime, iškilo jam prieš akis ne tary- 
tum sausas atminties darbo preparatas, kaip buvo su anais 
kūniškais prisiminimais, kuriuos jis andai prisišaukė medi- 
tuodamas apie save, o svaigi lygiai vynas, kuriuo svarbiausia 
buvo neapgirsti. Tasai prisiminimas norom nenorom suartino 
jį su beprotiškuoju Angelų būriu. Bet dar kiti prisiminimai 
sūkuriavo aplinkui Ideletos veidelį: gal, sakytum, panelės de 

Los narsa ir neklusnumas ištraukė iš užmaršties tą Žanetą Fo- 
konjė, Liuveno studentų numylėtinę, kuri buvo jo pirmoji vyriš- 
ka pergalė; Sipriano išdidumas nebeatrodė jam nei toks jau 
vaikiškas, nei toks jau bergždžias. Atmintis įsitempė, siekdama 
sugrįžti dar toliau, bet siūlas nutrūko; juodukė juokėsi krams- 
nodama ledinukus, o Ideleta išeidama metė nepažįstamajam 
žilstančiais plaukais vieną tų šypsnių, kuriais nusmelkdavo 
visus praeivius. Plati josios suknelė užstojo siaurą praėjimą į 
parduotuvėlę; konditeris, mylėjęs moteris, atkreipė kliento dė- 
mesį į tai, kaip gražiai panelė moka suimti ranka sijonus, ap- 
nuogindama kulkšnis ir aptempdama gražiu muaru klubus. 

— Mergina, rodanti savo formas, nori, kad visi žinotų, jog ji 
alksta ne bandelių, o kitko, - linksmai paaiškino jis gydytojui. 

Tai buvo vienas tų juokų, kuriais apsikeičia vyrai, tad Ze- 
nonas pareigingai nusijuokė atsakan. 


22; 

Ir vėl prasidėjo naktinis vaikščiojimas pirmyn atgal: aštuoni 
žingsniai nuo skrynios iki lovos, dvylika žingsnių nuo langelio 
iki durų - jis brūžino grindis jau kalinio žingsniais. Visada 
žinojo, kad, prilygintos kūno erezijai, kai kurios jo aistros galėjo 
atsieiti jam eretikams skirta dalia, t.y. laužu. Prie savo amžiaus 
įstatymų žiaurumo priprantama, kaip priprantama prie žmo- 
giško kvailumo sukeltų karų, prie gyvenimo sąlygų nevie- 
nodumo, prie prastų kelių ir nešvarių miestų. Buvo savaime 
suprantama, jog sudegti galėjai už tai, kad mylėjai Gerhartą, 
lygiai kaip supleškėti už tai, kad skaitei Bibliją prastakalbe. Tie 
įstatymai, neveiksmingi jau dėl pačios dalykų, kuriuos jie keti- 
no nubausti, prigimties, nelietė nei šio pasaulio turtingųjų, nei 
jo galingųjų: Insbruke nuncijus gyrėsi nešvankiais eilėraščiais, 
už kuriuos vargšas vienuolis būtų iškeptas ant laužo; niekada 
niekas nebuvo regėjęs, kad koks sinjoras būtų buvęs įmestas į. 
liepsnas už tai, jog suviliojo savo pažą. Tie įstatymai griež- 
tai baudė neaiškius individus, bet pats tas neaiškumas buvo 

prieglobstis; nepaisant kabliukų, tinklų ir deglų, dauguma žuvų 
skynėsi nepaliekantį pėdsako kelią juodose gelmėse, visiškai 
nesirūpindamos tomis savo bendražygėmis, kurios šokčiojo 
kraujuodamos žvejo valties dugne. Bet Zenonas žinojo ir tai, kad 
pakanka priešo pagiežos, minios įtūžio ir beprotybės akimirkos 
ar paprasčiausiai teisėjo kvailo bukumo - ir žus vadinami kal- 
tieji, kurie, galimas daiktas, nekalti. Abejingumas virsdavo įtūžiu, 
pusiau bendrininkavimas - neapykanta. Visą gyvenimą jis jautė 
tą baimę, sumišusią su šitieka kitų. Bet tai, ką daugiau mažiau 
pakeli savo labui, kito labui pakelti kur kas sunkiau. 

Tie neramumų laikai skatino visokiausius įskundimus. Maži 
žmogeliai, paslapčia suvilioti atvaizdų išniekintojų pavyzdžio, 
godžiai griebdavosi bet kokių skandalų, galinčių apjuodinti 
galingus ordinus, kuriems buvo priekaištaujama dėl jų turtų ir 
valdžios. Gente prieš kelis mėnesius devyni vienuoliai augusti- 
nai, pagrįstai ar nepagrįstai įtarti sodomietiška draugyste, buvo 
sudeginti ant laužo po negirdėtų kankinimų, siekiant nuraminti 
jaudulį vėpsotojų, sukurstytų prieš bažnytininkus; iš baimės, 
kad bus įtarta norinti užglaistyti tą skandalingą įvykį, valdžia 
nepakluso išminties balsui ir neapsiribojo disciplinarinėmis 
bausmėmis, skiriamomis paties ordino. Angelų padėtis buvo 
dar pavojingesnė. Meilės žaidimai su dviem merginomis, turėję 
sušvelninti gatvės žmogaus akyse tai, kas buvo laikoma toje 
avantiūroje visų juodžiausia, priešingai, tik padidino tų nelai- 
mėlių pavojų. Panelė de Los jau buvo tapusi niekingo pras- 
tuomenės smalsumo objektu, ir dabar ta naktinių susirinkimų 
paslaptis galėjo paaiškėti moterims išsiplepėjus arba netyčia 
pastojus. Bet didžiausias pavojus glūdėjo tuose angeliškuose 
pavadinimuose, tose žvakėse, tose vaikiškose vyno ir švęstos 
duonos apeigose, tame apokritinių eilių, kurių niekas, net patys 
autoriai, niekada nesuprato nė vieno žodžio, deklamavime, 
pagaliau tame nuogume, kuris iš tikrųjų niekuo nesiskyrė nuo 
baloje besitaškančių vaikų nuogumo. Išdaigos, už kurias šel- 
miams reikėtų skelti skambų antausį, nuves mirtin tas pašėlusias 

širdis ir skystas galvas. Niekam neužteks nuovokos suprasti, 
kaip natūralu tai, kad nemokšos vaikai, atverdami su nuostaba 
kūno džiaugsmus, vartoja šventus žodžius ir įvaizdžius, kurie 
jiems buvo diegiami nuo gimimo. Kaip prioro liga leido veik 
tiksliai numatyti, kada ir kaip jis mirs, taip Siprianas ir jo drau- 
gai Zenonui atrodė tokie pat žuvę, tarsi jau būtų šaukiantys 
liepsnose. 

Sėdėdamas prie stalo ir braižydamas kažkokio sąrašo pa- 
raštėse skaičius ar ženklus, Zenonas tarė sau, kad ir jo paties 
padėtis atrodo labai pažeidžiama. Siprianas norėjo padaryti jį 
savo patikėtiniu, o gal net bendrininku. Bent kiek smulkesnis 
tardymas neišvengiamai atskleistų tikrąjį jo vardą ir asmenį, O 
būti suimtam už ateizmą, ne už sodomiją - ne didesnė paguoda. 
Neužmiršo ir to, kad slaugė Haną, ir atsargumo priemonių, 
kurių griebėsi, kad išgelbėtų jį nuo teisingumo, - anksčiau ar 
vėliau tai galėtų būti dingstis paskelbti jį tiesiog pakartinu 
maištininkų. Apdairiausia būtų išvykti, ir tuojau pat. Tačiau 
nebuvo nė kalbos, kad dabar jis galėtų palikti priorą. 

Žanas Luji de Berlemonas lėtai galavosi mirtim, ir viskas 
vyko taip, kaip paprastai vyksta sergant ta liga. Jis suliesėjo kone 
iki išsekimo, ir tai buvo juolab pastebima, nes anksčiau tas vyras 
buvo kresno sudėjimo. Ryti jam darėsi kaskart sunkiau, ir senoji 
Greta, paprašyta Sebastiano Teuso, maitino jį lengvu maistu: 
perkoštais sultiniais ir sirupais, kuriuos ji taisė pagal senus 
receptus, kitados labai mėgtus Ligrų namuose. Ligonis stengėsi 
pajusti jų teikiamą malonumą, bet valgį tepaliesdavo lūpų kraš- 
teliu, ir Zenonas įtarė, kad jis nuolat kenčia alkį. Balsą jau buvo 
kone visai praradęs, tad tausojo kalbą būtiniausiam bendravi- 
mui su pavaldiniais ir gydytoju. Likusį laiką rašė norus ar 
paliepimus popieriaus skiautėse, gulėjusiose ant lovos, tačiau,. 
kaip vienąsyk pastebėjo Sebastianui Teusui, nelabai ką beturėjo 
parašyti ar pasakyti. 

Daktaras pareikalavo, kad ligoniui kuo mažiau būtų pasa- 
kojama apie dalykus, vykstančius už vienuolyno sienų, nes 
norėjo apsaugoti jį nuo aprašymų tų barbarybių, kurių griebėsi 
Neramumų Tribunolas, siautėjęs Briuselyje. Bet, regis, nau- 
jienos į jo celę prasiskverbdavo. Kartą birželio vidury novicijus, 
įpareigotas jį slaugyti, susiginčijo su Sebastianu Teusu, kada 
prioras paskutinį kartą maudėsi sėlenų vonioj, atgaivinda- 
vusioj jam odą ir, regis, atstatydavusioj kuriam laikui gerą 
savijautą. Prioras pasuko jų pusėn pilką veidą ir sunkiai su- 
murmeno: 

— Tai įvyko pirmadienį, šeštąją dieną, kai abiem grafam buvo 
įvykdyta mirties bausmė. 

Keletas ašarų tyliai nusirito sulysusiais ir išbalusiais jo 
skruostais. Vėliau Zenonas patyrė, kad Žanas Luji de Berle- 
monas buvo susigiminiavęs su Lamoraliu per savo velionę 
žmoną. Praėjus keletui dienų, prioras patikėjo gydytojui užuo- 
jautos laiškelį grafo našlei Sabinai Bavarietei, kuri, anot kalbų, 
iš nerimo ir skausmo pati buvo per žingsnį nuo kapo duobės. 
Kai Sebastianas Teusas buvo benešąs voką pasiuntiniui, įsiterpė 
Pjeras de Ameras, slampinėjęs koridoriuje, ir pareiškė bijąs, kad 
vienuolyną ištiks bėda dėl jo vyriausiojo neatsargumo. Zenonas 
su panieka atidavė jam laiškelį. Perskaitęs ekonomas grąžino 
ji: nebuvo nieko pavojingo tuose užuojautos žodžiuose garsiajai 
našlei ir pasižadėjime melstis už velionį. Net Karaliaus parei- 
gūnai su ponia Sabina elgėsi pagarbiai. 

Apmąstęs tą jam rūpimą dalyką iš visų pusių, Zenonas įti- 
kino save, kad, norint apsisaugoti nuo visų blogiausio, pakaktų 
pasiųsti brolį Florianą restauruoti koplyčių kitur. Pasilikę vieni, 
Siprianas ir novicijai nedrįstų atnaujinti naktinių susirinkimų, 
kita vertus, buvo įmanoma bernardines prispirti geriau pri- 
žiūrėti abi merginas. Kadangi Floriano išsiuntimas priklausė 
tik nuo prioro, filosofas ryžosi pasakyti pastarajam tą mažumą, 


Kūno sumaištis 211 


kurios reikėjo palenkti jį imtis veiksmų nedelsiant. Jis laukė 
dienos, kada ligonis pasijus kiek geriau. 

Ta proga pasitaikė vieną liepos pradžios popietę, kai pats 
vyskupas asmeniškai atėjo aplankyti prioro. Monsinjoras buvo 
ką tik išėjęs; Žanas Luji de Berlemonas, apsivilkęs sutaną, 
gulėjo ant lovos, ir pastanga, kurią padarė, norėdamas man- 
dagiai priimti svečią, regis, akimirką grąžino jam guvumą ir 
jėgas. Sebastianas išvydo ant stalo padėklą su beveik nepa- 
liestu maistu. 

— Padėkokite nuo manęs tai gerajai moteriškei, —- prabilo 
vienuolis ne tokiu silpnu balsu kaip paprastai. - Teisybė, su- 
valgiau nedaug, - pridūrė kone linksmai, - bet vienuoliui ba- 
dauti tinka. 

— Vyskupas, be abejonės, atleistų priorą nuo pasninko, — 
pasakė medikas tokiu pat juokaujamu tonu. 

Prioras šyptelėjo. 

— Monsinjoras - labai išsilavinęs ir, manau, geras žmogus, 
nors esu iš tų, kurie priešinosi, kad Karalius jį skirtų, nes taip 
būtų buvę paminti senieji mūsų papročiai. Turėjau malonumo 
rekomenduoti jam savo gydytoją. 

— Aš neieškau kito posto, - guviai atsakė Sebastianas Teusas. 

Ligonio veide jau ryškėjo nuovargis. 

— Nenoriu skųstis, Sebastianai, - pasakė jis romiai, kaip 
visada varžydamasis, kai kalbėdavo apie savo negalavimus. — 
Mano liga visai pakenčiama... Tik turi nemalonių padarinių. 
Todėl nedrįstu priimti šventos Komunijos... Nederėtų, kad ko- 
sulys ar žagsulys... Jei koks nors vaistas galėtų bent truputį 
sumažinti tą anginą... 

— Ta angina gali būti išgydyta, pone priore, - sumelavo 
gydytojas. - Mes daug tikimės iš šitos gražios vasaros... 

— Žinoma, - išsiblaškes atsakė prioras, - žinoma... 

Ir atkišo savo liesą riešą. Kai budintis vienuolis valandėlei 
pasišalino, Sebastianas Teusas pasakė ką tik netyčia sutikęs brolį 
Florianą. 

— Taip, - atsakė prioras, gal norėdamas parodyti, kad dar 
prisimena vardus. - Mes duosime jam darbo - atnaujinti choro 
freskas. Trūksta lėšų nupirkti naujiems paveikslams... 

Rodės, jis manė, kad vienuolis su teptuku ir dažais atvyko 
ką tik. Priešingai, nei buvo kalbama vienuolyno koridoriuose, 
Zenonas buvo įsitikinęs, kad Žanas Luji de Berlemonas nepra- 
rado savo protinių sugebėjimų, tik sutelkė juos į vidinį gyve- 
nimą. Staiga prioras parodė jam ženklą pasilenkti, tarsi no- 
rėdamas pašnibždėti kokią paslaptį, bet brolis tapytojas jau buvo 
užmirštas. 

— ... Aukojimas, apie kurį mudu kartą kalbėjome, bičiuli 
Sebastianai... Bet juk aukoti nėra ko... Visai nesvarbu, ar mano 
amžiaus Žmogus gyvena, ar miršta... 

— Man svarbu, kad prioras gyventų, - tvirtai atsakė medikas. 

Tačiau atsisakė minties prašyti prioro pagalbos. Bet koks 
prašymas galėjo virsti įskundimu. Paslaptis galėjo išsprūsti iš 
pavargusių lūpų; net buvo galima tikėtis, kad šitas paskutinių 
jėgų nebetenkąs Žmogus pademonstruos griežtumą, kuris šiaip 
jau nebuvo jam būdingas. Pagaliau incidentas su užuojautos 
laišku įrodė, kad prioras jau nebuvo šeimininkas savo namuose. 

Zenonas dar kartą pamėgino įbauginti Siprianą. Papasakojo 
jam apie Gento augustinų pragaištį, apie kurią vienuolis pa- 
dėjėjas, beje, turėjo šį bei tą Žinoti. Rezultatas buvo ne toks, kokio 
jis laukė. | 

— Augustinai - gyvuliai, - lakoniškai atsakė jaunasis pran- 
ciškonas. 

Bet po trijų dienų priėjo prie gydytojo sunerimęs: 

— Brolis Florianas pametė talismaną, kurį gavo iš vienos 
egiptietės, - pasakė visai sutrikęs. - Rodos, tai gali atnešti didelę 
nelaimę. Jei manėras su visomis savo galiomis... 

— Aš ne amuletų pardavėjas, - atšovė Sebastianas Teusas ir 
nužingsniavo priešinga kryptimi. 

Kitą dieną, naktį iš penktadienio į šeštadienį, kai filosofas 
sukinėjosi viršuj tarp savo knygų, pro atvirą langą vidun įkrito 
kažkoks lengvas daiktas. Tai buvo lazdyno šakelė. Zenonas 
priėjo prie lango. Neaiškus pilkas šešėlis - jis vos išskyrė tamsoje 
jo veidą, plikas rankas ir basas kojas — stovėjo apačioje ir kvietė 
jį nusileisti. Po valandėlės Siprianas nuėjo ir išnyko po arkada. 

Virpėdamas Zenonas grįžo ir atsisėdo prie stalo. Jį užvaldė 
audringas geismas, nors jis žinojo, kad nepasiduos jam kaip 
kitais kartais, kai aiškiai žinai, kad paklusi, nors pasipriešinimas 
ir stipresnis. Nebuvo nė kalbos, kad jis sektų paskui tą beprotį 
į kažkokį neaiškų lėbavimą ar naktinį magijos seansą. Tačiau 
gyvenant be atokvėpio, nuolat regint tą lėtą irimą prioro kūne, 
o gal ir sieloje, jį apėmė noras užmiršti kokio nors jauno, šilto 
kūno glėbyje tas šalčio, pražūties ir nakties galias. Ar turėjo 
įžvelgti Sipriano užsispyrime norą palenkti savo pusėn žmogų, 
kuris jam atrodė galįs būti naudingas ir kurį dar, be visa ko, 
manė turint okultinių galių? Ar tai būta dar vieno pavyzdžio to 
amžino mėginimo sugundyti, kurį Sokratas patyrė iš Alkibiado? 
Dar beprotiškesnė mintis šovė alchemikui į galvą. O gal jo paties 
geismai, pažaboti vardan tyrimų, mokslingesnių už kūno ty- 
rimus, įgijo tą vaikišką ir pavojingą pavidalą? Extinctis lumi- 
nibus*. Jis užpūtė lempą. Bergždžiai - kaip anatomas, o ne kaip 
meilužis - pamėgino su panieka įsivaizduoti tų goslių vaikų 
žaidimus. Dar kartą tarė sau, kad burna, kuri žiojasi bučiniams, 
tėra kramtymui skirta anga, ir ką tik aistringai kandžiotų lūpų 
atspaudas ant taurės krašto —- atgrasus. Bergždžiai stengėsi 
įsivaizduoti baltus kits prie kito prigludusius vikšrus ar vargšes 
meduj sulipusias muses. Bergždžiai, nes, kad ir ką sakytum, 
Ideleta ir Siprianas, Fransua de Biuras ir Matjė Artsas buvo 
gražūs. Apleistoji pertuvė iš tiesų buvo magiškas kambarys, 
didžioji juslių ugnis transmutavo viską nelyginant alchemiko 


* Užgesinus šviesą (lot.). 

atanoras, ir dėl jos verta atrodė rizikuoti laužo liepsnomis. 
Nuogų kūnų baltumas švytėjo lyg tos fosforescencijos, kurios 
liudija paslėptas brangakmenių savybes. 

Ryte patyrė baisų pasišlykštėjimą. Bjauriausias lėbavimas 
kokioje nors lindynėje buvo kur kas geriau nei ta Angelų veid- 
mainystė. Apačioje, pilkoje salėje, prie senutės, kuri kas šeš- 
tadienį ateidavo pasigydyti išsiplėtusių venų žaizdas, jis Žiauriai 
išbarė Siprianą už tai, kad paleido iš rankų dėžutę su tvarsčiais. 
Nieko neįprasto nerodė tas veidas šiek tiek pabrinkusiais vokais. 
Naktinis kvietimas galėjo jam tiesiog prisisapnuoti. 


"22; 


Bet dabar to būrelio narių išsišokimuose buvo justi ironija ir 
priešiškumas. Vieną rytą, įėjęs į laboratoriją, filosofas rado 
demonstratyviai padėtą ant stalo piešinį, pernelyg išradingą, 
kad būtų Sipriano, vargiai temokėjusio naudotis plunksna pa- 
dėti parašui. Figūrų spiečiuje buvo justi išradinga Floriano 
vaizduotė. Tai buvo tas dailininkų kartais piešiamas malonumų 
sodas, kuriame paprasti žmogeliai įžvelgdavo nuodėmių iš- 
juokimą, o įžvalgesni — priešingai — drąsių kūniškų geidulių 
šventę. Gražuolė, lydima mylimųjų, lipo maudytis į fontaną. 
Du meilužiai glamonėjosi už užuolaidos: tik susipynusios basos 
jų kojos leido nuspėti, ką jie daro. Jaunuolis švelniai skėtė myli- 
mojo, panašaus į jį kaip du vandens lašai, kelius. Iš klūpančio 
įr atsirėmusio delnais į grindis jaunuolio burnos ir slaptosios 
angos į dangų stiepėsi švelnūs žiedynai. Juodukė nešė ant pa- 
dėklo milžinišką avietę. Šitaip sualegorintas malonumas tapo 
burtininko žaidimu, pavojinga pajuoka. Filosofas mąsliai su- 
plėšė lapą. 

Po dviejų ar trijų dienų jo laukė kita nešvanki patyčia: kažkas 
ištraukė iš spintos senus batus, apsiaunamus, kai reikėdavo 
pereiti per sodą lyjant arba sningant; tie batai, padėti kambario 
viduryje, buvo nepadoriai užkrauti vienas ant kito. Zenonas 
išspyrė juos — juokas buvo šiurkštus. Didesnį nerimą sukėlė 

daiktas, kurį jis rado vieną vakarą savo kambaryje. Tai buvo 
akmenukas su negrabiai pieštuku ant jo pakeverzotais moters, 
o gal hermafrodito veidu ir atributais, akmuo buvo apvyniotas 
šviesia plaukų sruoga. Filosofas sudegino tą sruogą ir su panieka 
numetė į stalčių tą savotišką burtų lėlę. Persekiojimai liovėsi; 
Zenonas niekada tiek nenusižemino, kad pakalbėtų apie tai su 
Siprianu. Pradėjo tikėti, kad Angelų beprotybės praeis savaime, 
jau vien dėl to, kad viskas praeina. 

Viešosios bėdos aprūpindavo Šventojo Kozmo prieglaudą 
ligoniais. Dabar prie nuolatinių pacientų prisidėjo lankytojai, 
kuriuos retai kada išvysdavai dusyk: kaimiečiai atsigabendavo 
keistą mantą — daiktus, kuriuos pavykdavo sugriebti bėgimo 
išvakarėse, arba ištrauktas iš liepsnojančio namo parudavusias 
antklodes, prakiurusius pūkinius patalus, virtuvės rykus bei 
šukėtus puodus. Moterys nešėsi susuptus į purvinus baltinius 
vaikus. Tie kaimiečiai, išvaryti iš maištaujančių gyvenviečių, 
kurias Karaliaus kariuomenė šlavė vieną po kitos, beveik visi 
kentėjo nuo sutrenkimų ar žaizdų, bet pagrindinė jų liga buvo 
paprasčiausias alkis. Vieni pereidavo per miestą lyg į kalnus 
genamos bandos, nežinodami, kur sustos kitąsyk; kiti traukė 
pas giminaičius, įsikūrusius čia, mažiau nukentėjusiuose kraš- 
tuose, ir dar turėjusius gyvulių bei pastogę. Su brolio Liuko 
pagalba Zenonui pavyko gauti duonos, kurią jis padalijo di- 
džiausiems vargetoms. Mažiau dejavo, bet labiau nerimavo ir 
keliavo daugiausia pavieniui arba mažytėmis grupelėmis po du, 
po tris tie, kuriuose atpažindavai Žmones, turinčius profesiją, 
arba amatininkus, atvykusius iš tolesnių miestų, - jų, matyt, 
ieškojo Kraujo Tribunolas. Tie pabėgėliai vilkėjo gerais mies- 
telėnų drabužiais, bet beviltiškai nudrengti jų batai, ištinusios 
pūslėtos kojos rodė juos nukeliavus ilgą kelią, prie kurio tie 
namisėdos nebuvo pratę; jie slėpė, kur link traukią, bet iš se- 
nosios Gretos Zenonas patyrė, kad iš nuošalių įlankėlių kone 

kasdien išplaukdavo žvejų laivai, gabenantys tuos patriotus į 
Angliją arba Zelandiją, nelygu vėjo kryptis ir jų piniginių storis. 
Pagalba jiems buvo suteikiama nieko jų neklausinėjant. 

Sebastianas Teusas beveik nebesitraukdavo nuo prioro, bet 
kliniką buvo galima patikėti dviem vienuoliam, kurie galiausiai 
išmoko bent jau slaugymo meno pradmenų. Brolis Liukas buvo 
rimtas, prisirišęs prie savo pareigų Žmogus, negalvojantis apie 
nieką daugiau, tik apie ką tik jam patikėtą darbą. O Siprianui 
nestigo savotiško švelnaus gerumo. 


+++ 


Teko atsisakyti malšinti prioro skausmus opijaus preparatais. 
Vieną vakarą jis pats atstūmė raminamąją mikstūrą. 

— Supraskite mane, Sebastianai, - sumurmėjo nerimastingai, 
matyt, bijodamas, kad gydytojas priešinsis. - Nesinorėtų už- 
snūsti tą akimirką, kai... Et invenit dormientes...* 

Filosofas ženklu parodė, jog sutinka. Dabar jo vaidmuo prie 
mirštančiojo apsiribojo tuo, kad sugirdydavo jam kelis šaukštus 
sultinio arba padėdavo broliui slaugui pakelti tą stambų išsekusį 
kūną, kuris jau tvoskė kapo duobe. Vėlai grįžęs į Šventąjį Koz- 
mą, atsiguldavo nenusirengęs, tolydžio laukdamas dusulio 
priepuolio, kurio vyresnysis nebeįveiks. 


113 


Kartą naktį jam pasigirdo skubrūs žingsniai, koridoriaus 
„ grindų plokštėmis artėjantys prie jo celės. Jis skubiai pašoko ir 
atidarė duris. Koridoriuj nieko nebuvo. Ir vis dėlto jis nubėgo 
pas priorą. Žanas Luji de Berlemonas sėdėjo lovoje prilaikomas 
velenėlio ir pagalvių. Plačiai atmerktos jo akys nukrypo į gy- 
dytoją, ir šis įžvelgė jose beribį susirūpinimą. 

— Bėkite, Zenonai! - stengėsi ištarti aiškiai. - Po mano mir- 
ties... 


* Ir rado juos miegančius... (lot.). 

Užsikosėjo ir nebegalėjo baigti. Priblokštas Zenonas ins- 
tinktyviai grįžtelėjo patikrinti, ar slaugas, sėdintis ant taburetės, 
neišgirdo. Bet senis snūduriavo kinkuodamas galvą. Išsekęs 
prioras nuslydo skersas ant pagalvių, apimtas neramaus stin- 
gulio. Zenonas palinko virš jo plakančia širdimi, kovodamas 
su pagunda jį pažadinti, kad ištrauktų dar kokį žodį arba žvilgs- 
nį. Jis netikėjo savo ausimis ir netgi protu. Po valandėlės prisėdo 
prie lovos. Galų gale juk buvo visiškai įmanoma, kad prioras 
visą tą laiką žinojo tikrąjį jo vardą. 

Ligonio kūnas vos vos virpčiojo. Zenonas ilgai trynė jam 
padus ir blauzdas, kaip kitados jį buvo išmokiusi Friosio dama. 
Ta priemonė atstodavo visus opijaus preparatus. Galiausiai pats 
užmigo prie lovos panarinęs tarp rankų galvą. 

Ryte nusileido į refektorijų suvalgyti dubenį šiltos sriubos. 
Ten buvo Pjeras de Ameras. Prioro šūksnis kaip koks blogas 
ženklas pažadino visas alchemiko baimes. Jis pasivedėjo Pjerą 
de Amerą į šalį ir ūmai paklausė: 

— Tikiuosi, jūs sutvarkėte savo draugų beprotybes. 

Ketino prabilti apie vienuolyno garbę ir saugumą. Bet eko- 
nomas apsaugojo jį nuo tokio apsijuokimo. 

— Nežinau, apie ką jūs kalbate, - atrėžė negailestingai. 

Ir nužingsniavo garsiai šlepsėdamas sandalais. 

Prioras gavo paskutinį patepimą tą patį vakarą, trečią kartą. 
„Maža celė ir gretima koplyčia buvo kimšte prisikimšusios vie- 
nuolių su žvakėmis rankose. Vieni verkė, kiti tenkinosi oriai 
dalyvaudami toje ceremonijoje. Pusiau sustingęs ligonis, regis, 
besistengiantis kvėpuoti kuo lengviau, žvelgė į tas geltonas 
liepsneles tarsi ją nematydamas. Kai malda prie mirštančiojo 
baigėsi, dalyvavusieji išėjo žąsele, palikę du vienuolius su ro- 
žiniu. Zenonas, laikęsis nuošaly, perėjo į savo įprastinę vietą. . 

Žodinio bendravimo, netgi paties trumpiausio, laikai jau bu- 
vo praėję; prioras apsiribodavo tuo, kad ženklais paprašydavo 

gurkšnelio vandens arba šlapinimosi indo, pakabinto prie lovos 
kampo. Bet Zenonui regėjosi, kad to suirusio pasaulio viduje it 
lobis po nuolaužų krūva dar gyvuoja dvasia, su kuria galima 
būtų palaikyti ryšį anapus žodžių. Jis tebelaikė ligonio riešą, ir 
to silpno prisilietimo, regis, pakako įlieti priorui šiek tiek jėgų ir 
mainais gauti šiek tiek giedros. Kartkarčiais, galvodamas apie 
tradiciją, pagal kurią išeinančio Žmogaus siela plevena viršum jo 
nelyginant miglos apgaubta kibirkštėlė, daktaras įsistebeilydavo 
į prieblandą, bet tai, ką jis regėjo, tikriausiai buvo tik degančios 
žvakės atšvaitas. Paryčiais Zenonas atitraukė ranką: atėjo metas 
leisti priorui vienam prieiti prie paskutinių durų, o galbūt, prie- 
šingai, lydimam nematomų pavidalų, kuriuos jis, ko gero, prisi- 
šaukė agonijoje. Kiek vėliau ligonis krustelėjo tarsi nubusdamas, 
kairės jo rankos pirštai tartum ieškojo kažko neaiškiai ant krū- 
tinės, ten, kur kitados Žanas Luji de Berlemonas, be abejo, nešiojo 
savo Aukso vilnos ordiną. Zenonas pastebėjo ant pagalvės lininį 
talismaną, kurio raištelis buvo atsirišęs. Pataisė jį; mirštantysis 
spustelėjo jį pirštais, lyg dabar jau būtų patenkintas. Jo lūpos tyliai 
krutėjo. Įtempęs klausą Zenonas galiausiai išgirdo, be abejonės, 
tūkstantąjį sykį kartojamus maldos pabaigos žodžius: 

— „„nunc et in hora mortis nostrae*. 

Praslinko pusvalandis; jis paprašė abiejų vienuolių pasi- 
rūpinti mirusiojo kūnu. 

+*44 

Per gedulingas pamaldas jis stovėjo vienoje iš šoninių baž- 
nyčios navų. Į ceremoniją suplaukė daugybė žmonių. Pirmojoje 
eilėje atpažino vyskupą, o šalia jo, pasirėmęs lazda, pusiau 
paralyžiuotas, bet kresnas senis buvo ne kas kitas, o pats Bar- 
tolomėjus Kampanusas: su garbiu amžiumi jis buvo įgijęs orią 
laikyseną ir pasitikėjimą savimi. Vienuoliai po savo gobtuvais 
visi buvo kits į kitą panašūs. Fransua de Biuras švytavo smil- 


* „dabar ir mūsų mirties valandą (lot.). 

kytuvu, jo veidas iš tikrųjų buvo angeliškas. Vienur kitur atnau- 
jintose choro freskose gyva dėme švysteldavo kokia šventojo 
aureolė ar apsiausto klostė. 

Naujasis vyresnysis buvo gana blanki, bet didžiai pamaldi 
asmenybė, be to, laikomas gabiu administratoriumi. Sklido 
gandai, jog, patartas Pjero de Amero, pasistengusio, kad jis būtų 
išrinktas, jis, galimas daiktas, netrukus uždarys Šventojo Kozmo 
ligonių prieglaudą, laikomą pernelyg brangiai atsieinančia. Be 
to, gal buvo suuosta apie paslaugas, teikiamas Neramumų 
Tribunolo pabėgėliams. Šiaip ar taip, gydytojas negavo jokių 
pastabų. Zenonui tai ne itin rūpėjo, nes jis buvo nutaręs dingti 
iškart po prioro laidotuvių. 

Šįkart jis nieko nesiimsiąs su savim. Knygas paliksiąs: juk 
pavartydavo jas tik retkarčiais. Jo rankraščiai nebuvo nei tokie 
jau brangūs, nei tokie jau kompromituojantys, kad reikėtų imtis 
juos su savimi, užuot palikus baigti jiems egzistuoti vieną gražią 
dieną refektorijaus krosnyje. Kadangi buvo šiltas metas, nu- 
sprendė palikti ir savo platų apsiaustą bei žieminius skarmalus — 
jam pakaksią ir švarko, užsivilkto ant geriausių jo drabužių. Į 
krepšį įsidės savo įrankius, įvyniotus į seną audeklą, ir keletą 
retų, brangių vaistų. Paskutinę akimirką įsimetė į jį ir du senus 
balno pistoletus. Kiekvienąsyk, atsisakydamas kokios esminės 
smulkmenos, ilgai svarstydavo, kol apsispręsdavo. Pinigų jam 
netrūko: prie to mažmožio, kurį sutaupė kelionei atidėdamas 
iš menkos vienuolyno algos, kelias dienas prieš prioro mirtį 
gavo ryšelį, atneštą senojo vienuolio slaugo: jame buvo ta pi- 
niginė, iš kurios kitados jis paėmė pinigų Hanui. Regis, nuo to 
laiko prioras ja nesinaudojo. 

Pirmiausia jam šovė į galvą pasiskolinti Gretos sūnaus ve- 
žimą kelionei iki Antverpeno, o iš ten prasmukti į Zelandiją ar 
Gelderlandą, atvirai sukilusius prieš Karaliaus valdžią. Bet jeigu, 
jam išvykus, dėl jo kils įtarimų, geriau jau neužtraukti tai mo- 
teriškei ir jos vežėjui sūnui jokio pavojaus. Nusprendė pėsčias 
nukakti į pajūrį ir gauti ten valtį. 

Išvykimo išvakarėse paskutinį kartą apsikeitė keliais žodžiais 
su Siprianu, kurį rado niūniuojantį kažką laboratorijoje. Jau- 
nuolis atrodė ramus ir patenkintas, ir tai suerzino Zenoną. 

— Norėčiau tikėti, kad atsisakėte savo malonumų per šitą 
gedulo laikotarpį, - pasakė jis be jokios įžangos. 

— Siprianui tie naktiniai susirinkimai neberūpi, — atsakė 
jaunasis vienuolis, vaikiškai įpratęs kalbėti apie save trečiuoju 
asmeniu. - Jis susitinka su Gražuole akis į akį šviečiant pačiai 
skaisčiausiai saulei. 

Nereikėjo per daug maldauti, kad jis paaiškintų atradęs prie 
kanalo apleistą sodą, kur išlaužęs tvorą ir kur dabar Ideleta 
kartais su juo susitinkanti. Juodukė stovinti sargyboje pasi- 
slėpusi už tvoros. 

— Ar jūs nepagalvojote, kad reikėtų pasisaugoti tos Gra- 
žuolės? Jūsų gyvybė gali priklausyti nuo neatsargaus jos žodžio, 
jeigu ji pastos. 

— Angelai nei pradeda vaikus, nei gimdo, - atsakė Siprianas 
dirbtinai tvirtu tonu, kokiu deklamuojamos išmoktos formulės. 

— Ak! Netauzykit tų beginiškų nesąmonių, — atšovė pasi- 
bjaurėjęs gydytojas. 


113 


Paskutinį vakarą mieste jis pavakarieniavo, kaip dažnai 
darydavo, su vargonininku ir jo moteriške. Po valgio vargo- 
nininkas, kaip paprastai, nusivedė jį paklausyti ištraukų, kurias 
sekmadienį turėjo vargonuoti didžiaisiais Šventojo Donato baž- 
nyčios vargonais. Muzika, užsklęsta skambiuose vamzdžiuo- 
se, sklido po tuščią navą darniau ir galingiau nei bet koks 
žmogaus balsas. Kiaurą naktį, kai paskutinį kartą gulėjo savo 
lovoje Šventojo Kozmo celėje, Zenono mintyse skambėjo tai 
Rolano de Laso motetas, tai drumstė jas jo ateities planai. Buvo 
beprasmiška išeiti pernelyg anksti, nes miesto vartai atsiverdavo 
tik auštant. Jis parašė raštelį, kur paaiškino, kad netoliese susirgo 

vienas jo draugų ir skubiai jį išsikvietė ir kad tikriausiai jis grįšiąs 
greičiau nei po savaitės. Visada verta apsidrausti dėl galimo 
sugrįžimo. Kai jis atsargiai išsmuko iš prieglaudos, gatvę jau 
buvo užliejusi šėma vasaros aušra. Atidarinėjęs savo krautu- 
vėlės langines konditeris buvo vienintelis Žmogus, matęs jį 
išeinant. 


PASIVAIKŠČIOJIMAS KOPOSE 


Jis atvyko prie Damo vartų kaip tik tada, kai buvo keliamos 
apsauginės grotos ir leidžiamas pakeliamasis tiltas. Sargybiniai 
jį mandagiai pasveikino - jie buvo įpratę prie rytinių to žolių 
rinkėjo išvykų, jo ryšulys nepatraukė jų dėmesio. 

Zenonas nudrožė didžiuliais skubriais žingsniais palei ka- 
nalą; buvo metas, kai daržininkai rinkosi į miestą parduoti savo 
daržovių; daugumas tų žmonių jį pažinojo ir linkėjo jam gero 
vėjo; vienas jų kaip tik rengėsi užsukti į ligonių prieglaudą 
pasigydyti išvaržą ir nusiminė sužinojęs, kad gydytojo nebus; 
daktaras Teusas užtikrino jį, kad grįš į savaitės pabaigą, nors 
ištarti tą melą jam buvo sunku. 


La d 


Tvyrojo vienas tų gražių rytų, kai saulė pamažėle skverbiasi 
pro debesis. Žvali nuotaika buvo tokia stipri, kad keliauninką 
užplūdo kone džiugesys. Regėjosi, tik eik nedvejodamas į tą 
pakrantės vietą, kur rasi valtį, ir nerimas bei rūpesčiai, varginę 
tas pastarąsias savaites, patys savaime nukris nuo pečių. Rytas 
laidojo mirusiuosius, o grynas oras sklaidė kliedesius. Briugė, 
kuri driekėsi jam už nugaros, jau galėjo būti iš kito amžiaus, iš 
kitos planetos. Pervertindamas smulkių intrigų, smulkių skan- 
dalų, neišvengiamų gyvenant uždarai, reikšmę, jis stebėjosi, 
kaip sutiko įkalinti save kone šešeriems metams Šventojo 
Kozmo ligonių prieglaudoje, kur įklimpo į vienuolyno rutiną, 

baisesnę už bažnytininko dalią, kėlusią jam siaubą, kai buvo 
dvidešimtmetis. Jam atrodė, kad jis beveik įžeidė begalines 
egzistencijos galimybes, taip ilgam išsižadėjęs plataus atviro 
pasaulio. Žinoma, proto, besiskinančio kelią į išvirkščiąją daiktų 
pusę, pastangos, be abejonės, vedė į didingas gelmes, tačiau 
paversdavo niekais tai, kas ir yra gyvenimas. Jis pernelyg ilgam 
buvo išsižadėjęs laimės tiesiog eiti pirmyn džiaugiantis kiek- 
viena esama akimirka, leidžiant atsitiktinumui tapti dalia, ne- 
žinant, kur miegos tą naktį nei kaip užsidirbs duoną po savaitės. 
Tasai pasikeitimas buvo tolygus atgimimui, kone metampsi- 
chozei. Siela džiūgavo vien dėl to, kad kojos žengia žeme. Akys 
tenkinosi tuo, kad vadovavo žingsniams, mėgaudamosi gražia 
žolės žaluma. Ausys džiaugėsi girdėdamos kumeliuko, šuo- 
liuojančio palei gyvatvorę, žvengimą ar negarsų kokio vežimo 
girgždesį. Tas išvykimas atvėrė absoliučią laisvę. 

Jis artinosi prie Damo priemiesčio, buvusio Briugės uosto, 
kur kadaise, prieš užpustant jo krantą smėliui, prisišvartuodavo 
didieji užjūrio laivai. Tie šurmulingi laikai jau seniai buvo praėję: 
kur kitados buvo iškraunami vilnos ryšuliai, dabar ganėsi kar- 
vės. Zenonas prisiminė girdėjęs, kaip inžinierius Blondelis mal- 
davo Anri Žiustą sumokėti lėšų dalį, kurios reikėjo kovai su 
smėlio invazija; tas trumparegis turčius atstūmė sumanų vyrą, 
kuris būtų išgelbėjęs miestą. Šykšti prekijų padermė niekada 
kitaip nesielgė. 

Jis sustojo aikštėje nusipirkti duonos kepaliuko. Miestelėnų 
namai jau buvo pravėrę duris. Rausvai balta matrona su puošniu 
gobtuvu išleido lauk spanielį, kuris linksmai nurūko uosdamas 
žolę, paskui akimirką sustingo atgailaujančia besilengvinančio 
šuns poza, po to vėl puolė šokinėti ir žaisti. Ciepsinčių vaikų 
būrys skubėjo į mokyklą, jie buvo žavūs, putlūs ir savo ryškiais 
drabužiais priminė raudongurkles. O vis dėlto tai buvo Ispanijos 
karaliaus pavaldiniai, kurie kada nors eis skaldyti galvų tiems 
niekšams prancūzams. Pro šalį pražingsniavo namo grįžtantis 
katinas: jam iš nasrų kyšojo paukščio letenėlės. Gardus tešlos ir 

riebalų kvapas sklido iš mėsos kepsnių pardavėjo krautuvėlės, 
jis miešėsi su prėsku gretimos mėsinės kvapu: jos savininkė 
mazgojo krauju aptaškytą slenkstį liedama marias vandens. 
Įprastinės kartuvės stūksojo anapus miesto ribos ant nedidukės 
žole apaugusios kalvos, tačiau jose karojęs kūnas taip ilgai buvo 
drengiamas lietaus, svilinamas saulės ir gairinamas vėjo, kad 
beveik įgijo senų nebenaudojamų daiktų švelnumo, brizas švel- 
niai kedeno nublukusius jo skarmalus. Išniro būrelis žmonių, 
apsiginklavusių arbaletais: jie traukė šaudyti strazdų giesmi- 
ninkų; tai buvo geraširdžiai miestelėnai, linksmai šnekėdamiesi 
jie tapšnojo kits kitam per nugarą, kiekvienas nešdamasis per- 
mestą per petį krepšį, kuris netrukus prisipildys gumulėlių 
gyvybės, prieš valandėlę dar giedojusios atvirame danguje. 
Zenonas paspartino žingsnį. 

Ilgą laiką ėjo vienas keliu, kuris vingiavo tarp dviejų ganyklų. 
Rodės, visas pasaulis buvo sudėtas iš blyškaus dangaus ir žalios, 
syvų prisodrėjusios žolės, vis vinguriuojančios nelyginant banga 
pažeme. Valandėlę jis prisiminė alcheminę viriditas* sąvoką: 
atsiradimas būtybės, nekaltai išaugančios iš daiktų prigimties, 
gyvybės ūglys grynu pavidalu; paskui atmetė visas mintis, kad 
galėtų iki galo atsiduoti ryto nuoširdumui. 

Po ketvirčio valandos pasivijo keliaujantį prekeivį galan- 
terininką, kuris žingsniavo priešais jį su savo ryšuliu; jiedu 
pasveikino kits kitą; vyriškis pasiskundė, kad prekyba einasi 
prastai: gausybė kaimų, esančių toliau nuo jūros, nusiaubti 
reiterių. Čia bent jau ramu, nevyko nieko ypatingo. Zenonas 
nužingsniavo toliau, vienas. Apie vidudienį atsisėdo ant šlaito 
suvalgyti duoną: iš čia jau matė tolumoje spindint pilką jūros 
liniją. 

Prie jo prisėdo keliauninkas, apsiginklavęs ilga lazda. Tai 
buvo neregys, irgi išsitraukęs kažką iš savo maišo užganėdinti 
tuščiam pilvui. Medikas žavėjosi miklumu, su kuriuo tas bal- 


*  Žalumas (lot.). 

tavyzdis vyras nusimetė nuo peties dūdmaišį, atsegė jo diržą ir 
atsargiai padėjo instrumentą ant žolės. Neregys pasidžiaugė, 
kad diena tokia graži. Jis užsidirbąs gyvenimui šokdindamas ir 
versdamas dainuoti smuklėje ar ūkių kiemuose vaikinus ir 
merginas, šiąnakt miegosiąs Heiste, kur grosiąs sekmadienį, 
paskui patrauksiąs link Sliuiso: dėkui Dievui, niekad netrūksta 
jaunimo, tad visur gali išspausti naudos, o kartais ir džiaugsmo. 
Ar manėras galįs tuo patikėti? Kartais pasitaiko ir moterų, 
susižavinčių neregiais, tad ne tokia jau didelė bėda, kad neturi 
akių. Kaip daugelis jo nelaimės brolių, šis neregys nuolat vartojo 
žodį „matyti“: jis „matė“, kad Zenonas - vyras pačiam žydėjime 
ir išsimokslinęs; jis „matė“, kad saulė dar pačiam zenite, jis 
„Matė“,kad užjų taku eina šlubčiojanti moteris ir neša svirtį su 
dviem kabančiais kibirais. Beje, ne viskas buvo klaidinga jo 
pagyrose: būtent jis pirmas pamatė čia pat šliaužiantį per žolę 
žaltį. Jis netgi pamėgino nudėti tą padarą lazda. Išsiskirdamas 
Zenonas padavė jam liardą išmaldos ir buvo nulydėtas rėks- 
mingų palaiminimų. 

Kelias suko palei nemažą ūkį: jis buvo vienintelis šituos 
kraštuos, kur po kojomis jautei jau girgždant smėlį. Sodyba 
atrodė įspūdingai su išsidriekusiomis žemėmis, vienur kitur 
sujungtomis riešutmedžių atvašynais, su tvora palei kanalą, 
kiemu liepos paunksnėje, kur toji moteriškė, nusiėmusi nuo 
pečių svirtį, ilsėjosi ant suolo, pasistačiusi abudu kibirus prie 
kojų. Zenonas padvejojo, paskui nuėjo. Toji vietovė, vadinama 
Uderbriuge, anksčiau priklausė Ligrams, gal ir dabar ji buvo 
tos šeimos valdos. Prieš penkiasdešimt metų jo motina ir Si- 
monas Adriansenas neilgai trukus iki jų vestuvių buvo nuvykę 
į tą sodybą parvežti Anri Žiustui žemės nuomos mokestį; tas 
apsilankymas buvo sumanytas kaip pramoga. Motina sėdėjo 
ant kanalo krašto, nuleidusi į jį basas kojas: vandenyje jos atrodė 
dar baltesnės. Simonas valgė, ir trupiniai jam krito į žilą barzdą.. 
Jaunoji moteris nulupo vaikui kietai virtą kiaušinį ir atidavė 
brangųjį lukštą. Žaidimas buvo toks - reikėjo bėgti pavėjui per 

kopas, laikant ant delno tą lengvutį daiktą, kuris akimirkai 
nusprūsdavo, pasklandydavo tau prieš akis, paskui nutūpdavo 
akimirkai kaip paukštis, taigi nuolat reikėjo stengtis jį pagauti, 
ir tas bėgimas darėsi vis sudėtingesnis, nes vis reikėdavo daryti 
vingius, laužyti tieses. Kartais jam pasirodydavo, kad jis visą 
gyvenimą žaidžia tą Žaidimą. 

Ta puresne žeme jis ėjo jau lėčiau. Kelias, paženklintas tik 
pravėžomis smėlyje, kilo ir leidosi per kopas. Zenonas pra- 
silenkė su dviem kareiviais, kurie, be abejo, buvo iš Sliuiso 
dalinio, ir apsidžiaugė turįs ginklą, nes kiekvienas kareivis, 
sutiktas niekieno nelankomoje vietoje, lengvai tampa banditu. 
Bet šitie tik suniurnėjo vokišką pasveikinimą ir, regis, labai 
apsidžiaugė, kai jis atsakė jiems ta pačia kalba. Užkopęs į kalnelį, 
Zenonas pagaliau išvydo Heisto kaimą su jo mediniu molu, po 
kuriuo glaudėsi keturios ar penkios valtys. Kitos suposi jūroje. 
Šitas kaimelis tos bekraštybės pakrantėje turėjo visus pagrin- 
dinius miesto patogumus: dengtą turgų, kur, matyt, iš varžy- 
tynių būdavo parduodama žuvis, bažnyčią, malūną, aikštę su 
kartuvėmis, Žemastogius namus ir aukštus svirnus. Smuklė 
„Gražioji balandėlė“, kurią Josė nurodė jam kaip pabėgėlių 
susirinkimo punktą, buvo tik lūšna kopos papėdėje su karvelide, 
prie kurios vietoj iškabos buvo prikalta šluota, kas reiškė, kad 
šitas varganas kaimo viešbutis buvo sykiu ir kaimo viešnamis. 
Tokioje vietoje turėjai nenuleist akių nuo savo mantos ir pinigų. 

Vienas persigėręs klientas vėmė išgertą alų ant sodelio apy- 
nių. Kažkokia moteris kažką šūktelėjo tam girtuokliui iš antro 
aukšto langelio, paskui susivėlusi jos galva dingo, tikriausiai ji 
grįžo baigti miegoti pati viena. Josė pasakė Zenonui slaptažodį, 
kurį pats sužinojo iš vieno draugo. Filosofas įėjo ir pasveikino 
susirinkusius. Bendroji salė buvo prirūkyta ir juoda kaip rūsys. 
Šeimininkė, pritūpusi priešais židinį, taisė omletą padedama 
jaunuolio, kuris pūtė dumples. Zenonas atsisėdo prie vieno stalo 
ir varžydamasis, kad turi ištarti tą gatavą frazę, tarsi koks 
aktorius mugės vaidinime, pasakė: 


Pasivaikščiojimas kopose 227 


— Reikia tik panorėti... 

— ...O galimybės atsiras, - atsakė moteriškė atsigręždama. — 
Iš kur jūs? 

— Mane atsiuntė Josė. 

— Jis atsiunčia mums nemažai žmonių, - atsakė šeimininkė, 
reikšmingai mirktelėjusi. 

— Dėl manęs neabejokite, - pasakė filosofas, nepatenkintas, 
kad salės gale pastebėjo seržantą plunksnuota kepure, tuštinantį 
alaus bokalą. - Mano popieriai tvarkingi. 

— Tai kodėl apsilankėte pas mus? — užprotestavo gražioji 
šeimininkė. - Dėl Milo nesibaiminkit, - kalbėjo toliau rodydama 
nykščiu į kareivį. — Jis mano sesers draugelis. Savas žmogus. 
Užvalgysit ko nors? 

Klausimas nuskambėjo beveik kaip įsakymas, ir Zenonas 
sutiko ką nors suvalgyti. Omletas buvo skirtas seržantui, o jam 
šeimininkė atnešė dubenį pakenčiamo ragu. Alus buvo geras. 
Paaiškėjo, kad tasai kariškis buvo albanas ir pervažiavo Alpes 
su hercogo kariuomenės gurguole. Jis kalbėjo flamandų kalba, 
pamarginta itališkais žodžiais, kuriuos šeimininkė, regis, su- 
prato be vargo. Skundėsi žvarbęs kiaurą žiemą, o nauda buvusi 
anaiptol ne tokia, kokia buvo žadėta Pjemonte, nes galimų 
apiplėšti ir galinčių mokėti išpirką liuteronų buvo kur kas 
mažiau, nei buvo tikinama Italijoje kareiviams privilioti. 

— Ką padarysi, - tarė šeimininkė guodžiamu tonu. Niekad 
nelaimi tiek, kiek žmonės mano, kad laimėjai. Mariken! 

Mariken nulipo, apsisiautusi šaliu. Atsisėdo šalia seržanto. 
Jiedu valgė iš vienos lėkštės. Ji dėjo jam į burną gražius lašinių 
gabaliukus, kuriuos išrinkdavo iš omleto. Berniukas, pūtęs 
dumples, dingo. 

Zenonas atstūmė savo dubenį ir norėjo sumokėti. 

— Kam taip skubėti, - nerūpestingai tarė gražioji šeimininkė. — 
Netrukus pareis vakarieniauti mano vyras ir Niklas Bambekė. 
Jūroje jie, vargšeliai, negauna šilto maisto! 

— Norėčiau nieko nelaukdamas pamatyti laivą. 

— Dvidešimt liardų už mėsą, penki liardai už alų ir penki 
dukatai už seržanto leidimą, - mandagiai paaiškino šeiminin- 
kė. - Be to, dar atskirai už lovą. Jie neišplauks anksčiau nei 
rytojaus rytą. 

— Ašjau turiu leidimą, - užprotestavo keliauninkas. 

— Leidimas galioja tik tada, kai užganėdini Milo, - pareiškė 
šeimininkė. - Čia jis karalius Pilypas. 

— Juk dar nesutarta, kad aš plaukiu,- paprieštaravo Zenonas. 

— Jokių derybų! — užgriaudė albanas iš tolimos kertės. - Aš 
nesivarginsiu dieną naktį stirksodamas ant molo ir žiūrėdamas, 
kas išplaukia, o kas ne. 

Zenonas sumokėjo, kiek buvo prašomas. Jis buvo gana ap- 
dairus įsidėdamas piniginėn tik tiek pinigų, kiek reikėjo, kad 
niekas nepamanytų, jog turi jų dar kur paslėpęs. 

— Kuo vardu laivas? 

— Tokiu pat kaip ir ši užeiga, - atsakė šeimininkė. - „Gražioji 
balandėlė“. Kad jis neapsiriktų, Mariken, ką? 

— Kur jau, - atsakė mergina. - Su „Keturiais vėjais“ jie pasi- 
klys rūke ir nuvarys tiesiai į Vilvordę. 

Pokštas pasirodė labai juokingas abiem moterim, net alba- 
nas suprato jį ir garsiai nusijuokė. Vilvordė buvo vietovė toli 
nuo jūros. | 

— Galite palikti čia savo ryšulius, - pridūrė gerai nusiteikusi 
šeimininkė. 

— Verčiau iš karto pakrauti juos į laivą, - atsakė Zenonas. 

- Žiūrėk, koks nepasitikėjimas, - pašaipiai tarė Mariken, kai 
jis jau ėjo lauk. 

Ant slenksčio jis vos nesusitrenkė su neregiu, atvykusiu su 
savo muzika šokdinti jaunimo. Šis atpažino jį ir meilikaujamai 
pasveikino. 

Pakeliui į uostą Zenonas susitiko būrį kareivių, traukiančių 
smuklės link. Vienam paklausus, ar jis grįžtąs iš „Gražiosios 

balandėlės“, po teigiamo atsakymo buvo praleistas. Milo, matyt, 
iš tikrųjų čia buvo šeimininkas. 

Jūra plaukiojanti „Gražioji balandėlė“, nemaža valtis apvaliu 
korpusu, dabar, potvyniui atslūgus, tįsojo ant smėlio. Zenonui 
pavyko prie jos prieiti beveik nesušlapus kojų. Prie laivavirvių 
darbavosi du vyrai ir berniukas, ką tik pūtęs dumples tavernoje 
priešais židinį; tarp virvių šūsnių lakstė šuo. Tolėliau, baloje, 
kruvina silkių galvų ir uodegų krūva liudijo, kad žūklės laimikis 
išgabentas kitur. Vienas iš vyrų, pamatęs, jog ateina keleivis, 
iššoko iš valties. 

— Jansas Brioinis — tai aš, - pasisakė. — Tai jus Josė atsiuntė, 
kad perplukdyčiau į Angliją? Tik iš pradžių reikėtų susitarti 
dėl kainos. 

Zenonas suprato, kad berniukas buvo skubiai pasiųstas čio- 
nai įspėti valtininką. Matyt, jie jau buvo aptarę jo piniginės storį. 

— Josė minėjo šešiolika dukatų. 

— Taip būna, kai susirenka daug žmonių, pone. Anądien turė- 
jau vienuolika keleivių. Daugiau kaip vienuolika paimti negaliu. 
Po šešiolika dukatų iš kiekvieno liuterono - ir susidaro šimtas 
septyniasdešimt šeši dukatai. Nesakau, kad žmogui be šeimos... 

— Aš - ne reformatas, - nutraukė jį filosofas. - Londone turiu 
seserį, ištekėjusią už prekijo. 

— Žinom mes tokias seseris, - pašiepiamai atsakė Jansas 
Brioinis. - Širdis džiaugias žiūrint į žmones, kuriems staiga 
šauna į galvą aplankyti giminaičius, nepaisant jūros ligos. 

— Tai pasakykit savo kainą, - neatlyžo medikas. 

— Viešpatie švenčiausias, pone, aš visai nenoriu atkalbėti jus 
plaukti į Angliją. Tik man ta kelionė ne prie širdies. Turint 
galvoje, kad praktiškai mes kariaujame... 

— Dar ne, - paprieštaravo filosofas, glostydamas šuns, atse- 
kusio į paplūdimį paskui šeimininką, galvą. 

— Tai sviestas sviestuotas, —- atsikirto Jansas Brioinis. - Ten. 
plaukti galima, nes dar neuždrausta, bet galima ne visiškai. 
Karalienės Marijos, Pilypo motinos, laikais viskas klojosi kuo 

puikiausiai: nenoriu jūsų užgauti, bet eretikus ten degindavo kaip 
ir čia. O dabar viskas eina kaskart prastyn: karalienė —- nesan- 
tuokinis vaikas ir pati paslapčia gimdo nesantuokinius vaikus. Ji 
dedasi skaisčia, bet tiktai tam, kad pasityčiotų iš Dievo Motinos. 
Kunigams ten dabar išskrodžia vidurius, paskui kakoja į šventus 
puodus. Visai nekas. Man daug mieliau žvejoti palei krantą. 

— Žuvis juk gali gaudyt ir atviroje jūroje, - atsikirto Zenonas. 

— Kai gaudai žuvis, pargrįžti kada patinka, o jei plauksiu į 
Angliją, kelionė gali ir užtrukti... Suprantat, vėjas arba koks štilis... 
O dar kokie smalsuoliai kyštels nosį į mano krovinį - juokingas 
laimikis plaukiant į vieną pusę, o jau grįžtant atgal... Vienąsyk, — 
pridūrė nuleidęs balsą, - atvežiau muškietų parako ponui de 
Nasau. Tądien plaukioti mano gelda buvo ne itin linksma. 

— Yra juk ir kitų valčių, - nerūpestingai pasakė filosofas. 

- O tai dar klausimas, pone. „Šventoji Barbora“ šiaip jau 
dirba išvien su mumis, bet ji patyrė avariją, nieko neveiksi. 
„Šventasis Bonifacas“ susilaukė nemalonumų... Žinoma, yra dar 
valčių jūroje, bet būk gudrus ir pasakyk, kada jos parplauks... 
Jeigu jums neskubu, galit nueiti pasižvalgyti į Blankenbergę ar 
į Vendeiną, bet kainos ten bus tokios pačios. 

— O anoji? - paklausė Zenonas, rodydamas į mažesnį laivelį, 
kurio paskuigalyje įsitaisęs žmogeliukas ramiai virė sau valgį. 

— „Keturi vėjai“? Pamėginkit, jei jūsų širdis to geidžia, — 
pasakė Jansas Brioinis. 

Sėdėdamas ant tuščios silkių statinės Zenonas svarstė. Šuo 
padėjo snukį jam ant kelių. 

— Vienaip ar kitaip, jūs išplaukiate auštant? 

- Žvejoti, ponuli, žvejoti. Žinoma, jeigu jūs turite, taip sakant, 
penkiasdešimt dukatų... 

— Turiu keturiasdešimt, - tvirtai atsakė Sebastianas Teusas. 

— Tinka keturiasdešimt penki. Nenoriu apiplėšti kliento. O 
jei neturite Londone nieko skubesnio, tik pamatyti seserį, kodėl 
gijums nepalaukus dvi tris dienas „Balandėlėje“?.. Visada atsi- 
randa bėglių, kuriems svyla padai. Sumokėsit tik savo dalį. 

— Norėčiau išplaukti neatidėliodamas. 

— Taip ir maniau... Be to, taip būtų apdairiausia - kas, jeigu, 
tarkim, vėjas pasikeis... Ar susitvarkėte su tuo paukščiu, kurį 
jos laiko smuklėje? 

— Jeigu jūs kalbate apie penkis dukatus, kuriuos jie išlupo iš 
manęs prievarta... 

— Tai jau ne mano pupos, - paniekinamai pasakė Jansas 
Brioinis, - moterys su juo susitaria, kad neturėtų nemalonumų 
sausumoje. Ei, Niklai, - šūktelėjo savo draugui. - Yra keleivis! 

Rausvaplaukis milžinas išlindo pro liuką iki pusės. 

— Tai Niklas Bambekė, - pareiškė valties šeimininkas. - Dar 
yra Michielas Sotensas, bet jis nuėjo namo vakarieniauti. O jūs 
pavakarieniausite su mumis „Balandėlėje“? Ryšulius galite 
palikti čia. 

— Man reikės jų naktį, - pasakė gydytojas, gindamas savo 
krepšį, kurį norėjo paimti Jansas. - Aš chirurgas, ir čia mano 
instrumentai, - pridūrė, kad sunkus krepšys nesukeltų įtarimų. 

— Ponas chirurgas apsirūpino ir šaunamuoju ginklu, - sar- 
kastiškai pridūrė šeimininkas, akies kampučiu parodęs į me- 
talines buožes, išsikišusias iš mediko kišenių. 

— Apdairus žmogus, - pasakė Niklas Bambekė šokdamas iš 
valties. - Visokių niekšų pasitaiko, net ir jūroje. 

Zenonas patraukė drauge su jais į smuklę. Priėjus turgaus 
aikštę, užsuko už kampo, duodamas jiems suprasti, kad jam 
reikia nuleisti čiurkšlę. Abu vyriškiai nužingsniavo toliau gyvai 
dėl kažko ginčydamiesi, lydimi šuns ir ratais bėginėjančio vaiki- 
galio. Zenonas apėjo turgaus aikštę ir netrukus vėl atsidūrė 
paplūdimyje. 

Artėjo naktis. Už dviejų šimtų žingsnių dunksojo įsmegusi 
smėlyje apgriuvusi koplyčia. Zenonas pažvelgė jos vidun. Pas- 
kutinio didžiojo potvynio palikta bala slūgsojo navoje su drus- 
kos apgraužtomis statulomis. Prioras, be jokios abejonės, būtų 

čia susikaupęs ir pasimeldęs. Zenonas atsigulė ant slenksčio ir 
atrėmė galvą į krepšį. Dešinėje buvo matyti tamsūs valčių kon- 
tūrai ir „Keturių vėjų“ paskuigalyje degantis žibintas. Keleivis 
galvojo, ką jis veiks Anglijoje. Pirmiausia reikės pasistengti, kad 
jo nepalaikytų pabėgėlį vaidinančiu popiežininkų šnipu. Regėjo 
save klaidžiojantį Londono gatvėmis, ieškantį laivyno chirurgo 
posto ar vietos prie kokio nors gydytojo, panašios į tą, kurią 
turėjo pas Janą Meijersą. Angliškai jis nekalba, bet išmokti 
netruks, be to, su lotynų kalba neprapulsi. Jei pasisektų, galima 
būtų įsidarbinti pas kokį didiką, kuris domisi lytinį geismą 
žadinančiomis priemonėmis arba vaistais nuo podagros. Jis 
buvo įpratęs prie dosniai siūlomų, bet ne visada mokamų at- 
lyginimų, prie labai garbingos vietos stalo priešaky ar visai 
negarbingos galustalėje, nelygu kokia nuotaika tądien apnikusi 
Milordą ar Jo Aukštybę, prie ginčų su vietiniais šundaktariais, 
priešiškai nusiteikusiais svetimšalio šarlatano atžvilgiu. Jis jau 
buvo tatai patyręs Insbruke ir kitur. Be to, reikės neužmiršti 
kalbėti apie Popiežių tik su pasibjaurėjimu, kaip čia kalbama 
apie Žaną Kalviną, o karalių Pilypą laikyti juokingu, kaip juo- 
kinga Flandrijoje atrodė Anglijos karalienė. 

„Keturių vėjų“ žibintas priartėjo, siūbuojamas žingsniuo- 
jančio vyro rankos. Mažas plikas valties savininkas sustojo 
priešais Zenoną, šis kilstelėjo. 

— Mačiau, kaip ponas atsigulė ant slenksčio pailsėti. Mano 
namai visai čia pat, jei Jo Šviesybė bijo nakties drėgmės... 

— Man gerai ir čia, - atsakė Zenonas. 

— Nenorėčiau atrodyti labai smalsus, bet gal galėčiau pa- 
klausti Jūsų Šviesybę, kiek jie ima už nuplukdymą į Angliją? 

— Turėtumėte žinoti jų kainas. 

— Aš anaiptol jų nesmerkiu, Jūsų Šviesybe. Sezonas čia trum- 
pas: ponas juk supranta, kad po Visų Šventų ne visada lengva 
įtempti bures. Bet jie turėtų būti garbingi... Juk jūs nemanote, 
kad už tą kainą jie nuplukdys jus iki Jarmuto? Ne, pone, jūroje 
jie perduos jus žvejams iš anapus, ir turėsite mokėti iš naujo. 

— Tai vienas iš būdų, - išsiblaškes atsakė keliauninkas. 

— Ar ponas nepagalvojo, kad nebejaunam vyrui rizikinga 
vykti vienam su trim žaliūkais? Smogti irklu - greitas reikalas. 
Parduos jūsų skudurus anglams ir - nei mačiau, nei girdėjau. 

— Ar atėjote pasisiūlyti nuplukdyti mane į Angliją „Keturiais 
vėjais“? 

— Ne, pone, mano valtis tam per maža. Jai net iki Frislandijos 
per toli. Bet jeigu ponui rūpi tik pakeisti klimatą, jis turėtų Žinoti, 
kad Zelandija, taip sakant, slysta Karaliui iš rankų. Ten knibž- 
dėte knibžda tų gezų nuo tada, kai pats ponas Nasau paskyrė 
įgaliotiniu kapitoną Sonua... Žinau tuos ūkius, kur ponai Sonua 
ir de Dolhainas apsirūpina maistu... Kokia Jūsų Šviesybės pro- 
fesija? 

— Gydau savo vargo brolius, - atsakė medikas. 

- Tų ponų fregatose Jūsų Šviesybė turės progos gydyti gra- 
Žias Žaizdas, tiek kirstines, tiek rėžtines. Ir nuplaukti ten įma- 
noma per kelias valandas, kai tinkamai pasinaudoji vėju. Iš- 
plaukti galima dar prieš vidurnaktį, „Keturiems vėjams“ didelės 
gramzdos nereikia. 

— O kaip apeisite Sliuiso sargybinius? 

— Pažįstu tuos Žmones, pone. Turiu ten draugų. Tik Jūsų 
Šviesybėi reikėtų nusivilkti šituos gerus drabužius ir apsirengti 
kaip varganam jūreiviui... Jei kartais kas iš netyčių įliptų į laivą... 

— Jūs dar nepasakėt man savo kainos. 

— Ar penkiolika dukatų Jūsų Šviesybei bus per daug? 

— Tai kukli kaina. Bet ar esate tikras, kad patamsyje ne- 
nuplauksite į Vilvordę? 

Pliko žmogelio veidą iškreipė pyktis: 

- Tu, prakeiktas kalvinistas! Švenčiausiosios Mergelės iš- 
niekintojas! Ar „Gražiojoje balandėlėje“ pasistengė tave tuo 
įtikinti? 

— Sakau jums tai, ką girdėjau, - lakoniškai atsakė Zenonas. . 

Žmogelis nuėjo keikdamasis. Už dešimties žingsnių atsi- 
gręžė, smarkiai pamojavęs žibintu. Įtūžęs veidas tapo vergiškas. 

— Matau, ponas susipažinęs su gandais, - vėl prabilo saldžiai, — 
bet nereikia tikėti kiekvienu sutiktuoju. Jūsų Šviesybė atleis man, 
kad pasikarščiavau, bet aš neprisidėjau prie pono Batenburgo 
suėmimo. Locmanas buvo net ne vietinis... Be to, tai nepalyginami 
laimikiai: ponas de Batenburgas - stambi žuvis. Tamsta mano 
denyje būsite toks pat saugus kaip Dievo užantyje... 

— Gana, - nutraukė jį Zenonas. - Jūsų valtis gali išplaukti 
vidurnaktį, aš galiu pasikeisti drabužius jūsų namuose, kurie 
yra čia pat, ir jūsų kaina - penkiolika dukatų. O dabar duokite 
man ramybę. 

Bet žmogeliukas buvo ne iš tų, kuriais lengvai atsikratysi. 
Jisai atstojo tik tada, kai užtikrino Jo Šviesybę, kad, pasijutęs 
per daug pavargęs, galėtų atsigauti pas jį už menką kainą ir 
išplaukti tik kitą naktį. Kapitonas Milo užmerktų į tai akis, juk 
jis nėra susijęs su Jansu Brioiniu vedybiniais saitais. Paliktas 
vienas, Zenonas svarstė, kaipgi čia atsitiko, kad jis galėjo taip 
atsidavęs slaugyti tuos nenaudėlius, kai jie susirgdavo, jei mielu 
noru būtų nudėjęs juos sveikus. Kai žibintas vėl atsidūrė „Ke- 
turių vėjų“ paskuigalyje, jis atsistojo. Juoda naktis dangstė visus 
jo judesius. Pasikišęs po pažasčia savo ryšulį, jis iš lėto nu- 
žingsniavo ketvirtį Ijė link Vendiuino. Matyt, visur bus tas pat. 
Neįmanoma buvo suprasti, kuris iš tų dviejų juokdarių melavo, 
o gal abudu netyčia pasakė tiesą. Galimas daiktas, abu melavo 
ir čia nebūta nieko kito, tik apgailėtinų padarų konkurencijos. 
Galvok kaip nori. 

Viena kopa uždengė jam Heisto žiburius, nors miestelis buvo 
visai arti. Zenonas pasirinko apsaugotą nuo vėjo įdubą šiapus 
potvynio ruožo: iš drėgno smėlio jį galėjai nuspėti netgi tamsoj. 
Vasaros naktis buvo šilta. Nebus vėlu apsispręsti išaušus. Pa- 
siklojo po savim ilgus marškinius. Rūkas dengė visas žvaigždes, 
tik ties zenitu švytėjo Vega. Jūra ošė savo amžiną dainą. Jis 
užmigo besapniu miegu. 

Šaltis pabudino jį dar prieš aušrą. Dangų ir kopas buvo 
užliejusi blyškuma. Potvynio vanduo beveik laižė jo batus. Jis 

drebėjo, tačiau tame drebuly jau buvo justi gražios vasaros 
dienos pažadas. Palengva trindamas nutirpusias nuo nakties 
stingulio kojas, žvelgė, kaip ta beformė jūra išsupa greit dings- 
tančias bangas. Jos ošimas, trunkantis nuo pasaulio pradžios, 
nesiliovė. Zenonas perleido pro pirštus saują smėlio. Calculus*: 
šita atomų tėkme prasidėdavo ir baigdavosi visi apmąstymai 
apie skaičius. Kad šitaip sutrupintum uolas, reikėjo daugiau 
amžių nei Biblijos pasakojimuose išvardyta dienų. Antikos 
filosofų meditacijos išmokė jį dar ankstyvoje jaunystėje žiūrėt 
iš aukšto į tuos menkus šešis tūkstančius metų, kurie ir yra 
viskas, ką žydams ir krikščionims rūpi pažinti iš garbingos 
pasaulio senovės, jų matuojamos trumpu žmogiškos atminties 
matu. Dranutro durpynuose valstiečiai jam parodė milžiniškus 
medžių kamienus, kuriuos manė čia atplukdytus Didžiojo Tva- 
no vandenų, bet juk būta dar ir kitokių vandens antplūdžių, ne 
tik tas vienas, su kuriuo siejama tokio vyną mėgusio patriarcho 
istorija, lygiai kaip būta ir kitų žlugimų nuo ugnies, ne vien tik 
ta absurdiška Sodomos katastrofa. Daracis jam kalbėjo apie 
miriadus amžių, kurie aprėpia tik vieną nesibaigiantį kvėpa- 
vimą. Zenonas suskaičiavo, kad kitų metų vasario dvidešimt 
ketvirtą, jei dar gyvens, jam sukaks penkiasdešimt devyneri. Ir 
vis dėlto tie vienuolika dvylika penkmečių jam priminė šitą 
smėlio saują: nuo jų dvelkė didelių skaičių svaiguliu. Jis gyveno 
tai čia, tai ten šitoje žemėje daugiau nei pusantro milijardo 
akimirkų, o Vega sukosi palei zenitą ir jūra ošė savo ošimu viso 
pasaulio paplūdimiuose. Penkiasdešimt aštuonis kartus jis matė 
pavasario žolę, vasaros pilnatvę. Nelabai svarbu buvo, ar tokio 
amžiaus Žmogus gyvens, ar mirs. 

Saulė kaitino jau gerokai, kai jis pamatė, kad „Gražioji ba- 
landėlė“ išskleidė bures ir išplaukė į jūrą. Oras kelionei būtų 
buvęs gražus. Sunki valtis tolo greičiau nei galėjai tikėtis. Ze- 
nonas vėl atsigulė į savąjį smėlio guolį, leisdamas maloniai 


* Skaičiavimas (lot.). 


236 Sėslus gyvenimas 


šilumai išnaikinti bet kokį naktinės gėlos pėdsaką, saulėkaitoje 
pro uždarus vokus kraujas švytėjo raudonai. Jis svėrė savo 
šansus tarsi galvodamas apie kitą žmogų. Šitaip apsiginklavęs, 
galėtų priverst nenaudėlį, sėdintį prie „Keturių vėjų“ vaira- 
lazdės, išlaipinti jį kokiame nors paplūdimyje, kur lankydavosi 
tik Jūros gezai; arba, priešingai, mokėtų kulka suknežinti jam 
galvą, jeigu jis išsiduotų plaukiąs Karaliaus laivo link. Jis be 
jokios atgailos pasinaudojo ta pačia pistoletų pora, kad pa- 
skubintų į aną pasaulį plėšiką, užpuolusį jį bulgarų miške; o 
pergudravęs Peroteno kėslus, dar labiau pasijuto esąs vyras. 
Tačiau šiandien mintis, kad galėtų ištaškyti šito sukčiaus sme- 
genis, jam buvo atgrasi. Patarimas prisijungti prie ponų Sonua 
ir Dolhaino ekipažų, kaip chirurgui, buvo geras: būtent pas juos 
jisai siuntė Haną tada, kai tie pusiau piratai patriotai dar ne- 
turėjo tiek galios ir išteklių, kiek įgijo dabar naujų sąmyšių dėka. 
Vieta pas Luji de Nasau buvo visiškai tikėtina: tam bajorui, be 
abejonės, trūko patyrusių gydytojų. Partizano ar jūrų plėšiko 
gyvenimas nedaug tesiskyrė nuo to, kaip jis gyveno tarnau- 
damas Lenkijos kariuomenėse arba turkų laivyne. Blogiausiu 
atveju kurį laiką net galėtų manipuliuoti kauteriu ir skalpeliu 
hercogo kariuomenėje. O jeigu karas jam galiausiai sukeltų 
šleikštulį, liktų viltis pėsčiam nusigauti į tokį pasaulio kraštą, 
kur ta nuoŽžmiausia žmogiška kvailystė dar nesiautėja. Visa tai 
buvo įvykdoma. Tačiau reikėjo nepamiršti, kad galų gale niekas, 
ko gero, nevargins jo ir Briugėje. 

Jis nusižiovavo. Alternatyvos jo nebedomino. Nusiavė ap- 
sunkusius nuo smėlio batus, nugramzdino su pasitenkinimu 
kojas į šiltą birią masę, stengdamasis surasti ir surasdamas jos 
apačioje jūros gaivą. Paskui išsirengė, atsargiai padėjo ant dra- 
bužių savo krepšį, sunkius batus ir nužingsniavo jūron. Potvynis 
jau slūgo: įsibridęs iki pusiau blauzdų, perėjo mirguliuojančias 
balutes ir atsidavė bangų gožai. 

Nuogas, vienišas, jautė, kaip aplinkybės krito nuo jo nelyg 
drabužiai. Jis vėl tapo tuo Adamu Kadmonu, kurį filosofai her- 

metikai mano glūdint pačioje dalykų šerdyje, kuriame išskaidrėja 
ir įvardijama tai, kas visur kitur tvyro, tačiau nėra įvardyta. 
Niekas neturi vardo šitoje bekraštybėje: jis stengėsi negalvoti, kad 
paukštis, kuris žvejojo supdamasis ant keteros, buvo žuvėdra, o 
keistas gyvūnas, krutinęs baloje kitokias nei Žmogaus galūnes — 
jūros žvaigždė. Jūra traukėsi vis tolyn, palikdama paskui save 
kriaukleles, susuktas tokiomis pat tobulomis spiralėmis kaip 
Archimedo; saulė pamažu kilo, trumpindama Žmogaus šešėlį 
smėlyje. Persiėmęs pagarbia mintim, dėl kurios būtų pasmerktas 
myriop visose Kristų ar Mahometą garbinančių miestų aikštėse, 
galvojo, jog patys įtikinamiausi tariamo Aukščiausiojo Gėrio 
simboliai — būtent tie, kurie absurdiškai laikomi pačiais stab- 
meldiškiausiais, o tas ugninis rutulys — vienintelis Dievas, ma- 
tomas būtybėms, kurios be jo pražūtų. Lygiai taip pats tikriausias 
iš angelų buvo šita žuvėdra, kurios egzistencija buvo akivaiz- 
desnė nei Serafimų ir Sostų. Netgi nuožmumas šitame pasaulyje 
be šmėklų buvo tyras: žuvis, virpanti po banga, netrukus taps 
tik kruvinu gardžiu kąsniu žuvaujančio paukščio snape, tačiau 
tas paukštis neaiškins savo alkio netikromis dingstimis. Lapė ir 
kiškis, gudrumas ir baimė gyvuoja šitoje kopoje, kur jis miegojo, 
tačiau žudikas nesiremia įstatymais, kitados išleistais kokios nors 
išmintingos lapės arba sugalvotais kokios nors lapės-dievo, o 
auka nesijaučia esanti nubausta už savo nusikaltimus ir mirda- 
ma neprisiekinėja ištikimybės savo kunigaikščiui. Bangų šėle ne- 
buvo pykčio. Mirtis, visada nepadori žmonių pasaulyje, šitoj 
vienatvėje buvo tyra. Dar vienas žingsnis link tos ribos tarp takios 
substancijos ir skysčio, tarp smėlio ir vandens - ir stipresnė už 
kitas banga išmuštų jį iš kojų; toji tokia trumpa, be liudininko, 
agonija būtų tarytum ne visai mirtis. Gal vieną gražią dieną jis 
gailėsis, kad atsisakė tokio galo. Tačiau ši galimybė buvo tokia 
pati kaip Anglijos arba Zelandijos planai, gimę iš vakarykščių 
baimių ar rytdienos pavojų, kurių tą giedrą akimirką nejunti, — 
planai, sukurti proto, o ne žmogų užgriuvusios būtinybės. Ribos 
peržengimo valanda dar neišmušė. 

Jis sugrįžo prie savo drabužių; rado juos nelengvai: buvo 
jau apnešti plonyčiu smėlio sluoksniu. Atoslūgis per trumpą 
laiką pakeitė nuotolius. Banga iškart sugerdavo jo žingsnių 
pėdsakus ant drėgno kranto; vėjas nutrynė visus jo ženklus, 
paliktus sausame smėlyje. Nuskalautas kūnas užmiršo nuo- 
vargį. Kitas rytas, praleistas prie jūros, prisišliejo pridurmu prie 
šito, sakytum - ta trumpa smėlio ir vandens interliudija truko 
jau dešimt metų: gyvendamas Liubeke jis su auksakalio sūnum 
buvo nuvykęs į Travės deltą rinkti Baltijos gintaro. Arkliai irgi 
- nusimaudė; nusimetę balnus ir gūnias, sudrėkę nuo jūros van- 
dens, jie vėl buvo pačios sau egzistuojančios būtybės, o ne tie 
įprastiniai romūs jojamieji gyvuliai. Viename iš gintarų buvo 
įkliuvęs vabzdys; tarytum pro langelį Zenonas stebėjo vabalėlį, 
užsklęstą Žemės amžiuje, kur jam pačiam įeiti nebuvo jokių 
galimybių. Papurtė galvą, kaip daroma norint nuvyti įkyrią bitę: 
pernelyg jau dažnai dabar jis vėlei pasinerdavo į savo asmeninės 
praeities įvykius, ne todėl, kad jų būtų gailestavęs ar ilgėjęsis — 
tiesiog tarsi susprogo laiko pertvaros. Travemiundės diena 
įstrigo atminty lyg kone nedūlioje medžiagoje, - tokia relikvija 
anų laikų, kai jam buvo gera gyventi. Jeigu gyventų dar dešimt 
metų, galimas daiktas, tas pat nutiktų ir su šia diena. 

Jis užsitraukė savo Žmogiškąjį kiautą be jokio malonumo. 
Vakarykštės duonos likutis ir puspilnė gertuvė vandens, pa- 
sisemto iš akmeninio šulinio, priminė, kad dabar jo kelias iki 
pat galo vingiuos tarp Žmonių. Reikėjo jų saugotis, bet sykiu ir 
toliau priimti ir grąžinti jiems jų paslaugas. Pasitaisė ant peties 
krepšį, surišęs batus raišteliais, užsikabino juos už diržo, kad 
pratęstų malonumą eiti basom. Vengdamas Heisto, kuris jam 
buvo tarsi opa ant gražios smėlio odos, patraukė per kopas. 
Užkopęs į artimiausios pakilumos viršūnę, atsigręžė pažvelgt į 
jūrą. „Keturi vėjai“ tebesiilsėjo po estakada; kitos valtys artėjo 
prie uosto. Viena burė horizonte atrodė tyra lyg sparnas, gal tai 
buvo Janso Brioinio laivas. 

Kone valandą jis žingsniavo atokiai nuo išmintų takų. Įdu- 
boje tarp dviejų aukštumėlių, apaugusių šiurkščia žole, išvydo 
žingsniuojantį jo link šešių Žmonių būrelį: senį, moterį, du 
brandaus amžiaus vyrus ir du lazdomis apsiginklavusius jau- 
nuolius. Senis ir moteris sunkiai yrėsi priekin per tą klampynę. 
Visi vilkėjo pasiturinčių miestelėnų drabužiais. Rodės, tie žmo- 
nės norėjo praeiti nepastebėti. Tačiau kai Zenonas kreipėsi į juos, 
atsakė, nuraminti dėmesio, kurį parodė jiems tas mandagus 
keleivis, be to, dar kalbantis prancūziškai. Du jaunuoliai keliavo 
iš Briuselio; jie buvo patriotai katalikai, norėję prisijungti prie 
Oranžo kunigaikščio kariuomenės. Kita grupės dalis buvo kal- 
vinistai; senis buvo mokyklos mokytojas iš Turnė, bėgęs į Ang- 
liją su dviem sūnumis; moteris, nosine šluosčiusi jam nuo kaktos 
prakaitą, buvo marti. Ilga kelionė pėsčiomis buvo per daug 
sunki ištverti tam vargšui žmogeliui; valandėlę jis atsisėdo ant 
smėlio atgauti kvapą; kiti apspito jį ratu. 

Ekle ta šeima prisijungė prie dviejų jaunų briuseliečių: bend- 
ras pavojus ir bendras bėgimas padarė bendrakeleiviais tuos 
žmones, kurie kitu metu būtų buvę priešai. Jaunuoliai susižavėję 
kalbėjo apie sinjorą de La Marką, kuris prisiekė auginsiąs barzdą 
tol, kol bus atkeršyta už Grafus; jis pasitraukė su saviškiais į 
mišką ir be gailesčio korė visus ispanus, kurie tik pakliūdavo 
jam į rankas: Nyderlandams kaip tik ir reikėjo tokių Žmonių. Iš 
pabėgėlių briuseliečių Zenonas dar sužinojo smulkmenas, kaip 
buvo pagautas ponas de Batenburgas bei aštuoniolika jo palydos 
žmonių: išduoti locmano, plukdžiusio juos į Frislandiją, tie 
devyniolika vyrų buvo įkalinti Vilvordės pilyje ir nukirsdinti. 
Mokyklos mokytojo sūnūs išbalo klausydamiesi to pasakojimo, 
nerimaudami dėl to, kas jų pačių laukia pajūryje. Zenonas juos 
nuramino: Heistas, atrodo, saugi vieta, jei sumokėsi duoklę 
uosto kapitonui; paprastiems pabėgėliams negresia pavojus būti 
išduotiems taip, kaip būtų išduoti princai. Jis dar pasiteiravo, 
ar turniečiai ginkluoti; taip, jie buvo ginkluoti: net moteris turėjo 

peilį. Zenonas patarė jiems nesiskirti: draugėje jie galėjo nebijoti, 
kad kelionėje juos apiplėš, bet smuklėje ir laivo denyje derėtų 
miegoti užmerkus tik vieną akį. „Keturių vėjų“ šeimininkas 
įtartinas, tačiau du kresni briuseliečiai, be abejo, mokės jį su- 
tvarkyti, o atsidūrę Zelandijoje, jie turi nemaža šansų sutikti 
sukilėlių gaujas. 

Mokytojas sunkiai atsistojo. Savo ruožtu paklaustas, Zenonas 
paaiškino esąs tų kraštų gydytojas ir taip pat norįs persikelti 
kitapus jūros. Daugiau jie nieko nebesiteiravo: jo reikalai jų 
nedomino. Išsiskirdamas su jais, Zenonas padavė mokytojui 
buteliuką su lašais: jie kuriam laikui palengvins jam kvėpavimą. 
Atsisveikindami bėgliai širdingai jam padėkojo. 

Jis luktelėjo žiūrėdamas, kaip jie traukia link Heisto, ir staiga 
nusprendėeiti jiems įkandin. Kelionė būreliu ne tokia pavojinga; 
galima būtų net kits kitam padėti pirmosiomis dienomis aname 
krante. Žengė paskui juos kokį šimtą žingsnių, paskui suma- 
žino spartą, leisdamas atstumui tarp jo ir to būrelio padidėti. 
Mintis, kad vėl atsidurs priešais Milo ar Jansą Brioinį, iškart 
užliejo jį nepakeliamu nuovargiu. Staiga sustojo ir patraukė per 
kopas tolyn nuo jūros. 

Vėl prisiminė mėlynas senuko lūpas ir dusulį. Tas mokytojas, 
atsisakęs savo kuklios profesijos, narsiai stojęs prieš kalaviją, 
ugnį ir bangas, kad viešai paliudytų tikėjimą, jog daugumai 
žmonių nulemtas Pragaras, jam atrodė puikus visuotinio pa- 
mišimo pavyzdys; bet juk ir be tų dogmos sukeltų beprotybių 
neramūs žmogiški padarai šiaip jau kiaurai persmelkti pasi- 
bjaurėjimo ir neapykantos, kylančių iš pačių jų prigimties gel- 
mių: tądien, kai bus jau nemadinga naikinti kits kitą vardan 
religijos, tasai pasibjaurėjimas ir neapykanta pakryps kita link- 
me. Du patriotai briuseliečiai atrodė protingesni, bet tie jau- 
nuoliai, rizikuojantys vardan laisvės savo kailiu, vis dėlto gyrėsi 
esą ištikimi karaliaus Pilypo tarnai; anot jų, viskas bus kuo 
puikiausia, kai tik bus atsikratyta grafo. Tačiau visa bėda, kad 
šio pasaulio ligos kur kas labiau įsišaknijusios. 


Pasivaikščiojimas kopose 241 


Netrukus jis atsidūrė Udebriugėje ir šįkart įžengė į to ūkio 
kiemą. Išvydo čia tą pačią moterį: sėdėdama ant žemės, ji skabė 
žolę triušiukams, uždarytiems didžiuliame krepšyje. Aplink ją 
sukinėjosi vaikiukas, vilkintis sijonėliu. Zenonas paprašė tru- 
pučio pieno ir ko nors užkąsti. Ji atsistojo, susiraukė iš skausmo 
ir liepė pačiam išsitraukti ąsotį iš šulinio, kur buvo šaldomas 
pienas: jos reumatizmo pakirstos rankos skaudėjo sukant ran- 
keną. Kol Zenonas suko tą skridinį, moteriškė nuėjo į kambarį 
ir atnešė varškės bei ketvirtį pyrago. Ji atsiprašė, kad pienas 
buvo prastas: liesas ir melsvas. 

— Senoji karvė jau beveik išdžiūvusi, - paaiškino. - Turbūt 
pavargo duoti pieną. Ją nuveda pas jautį, o ji jau nebenori jo. 
Netrukus būsim priversti ją skersti. 

Zenonas paklausė, ar ferma vis dar priklauso Ligrų šeimai. 
Moteris nužvelgė jį, staiga perlieta nepatiklumo: 

— Ar tik nebūsite jo įgaliotinis? Mes atsiskaitėme už viską iki 
Švento Mykolo. 

Jis nuramino ją: jis renkąs savo malonumui augalus ir grįžtąs 
į Briugę. Ūkis, kaip jis ir manė, priklausė Filiberui Ligrui, Dra- 
nutro ir Udenovės šeimininkui, dideliam šului Flandrijos Tary- 
boje. Nesuskaičiuosi tų turtuolių vardų, paaiškino moteriškė. 

- Žiriau, - atsakė jis. - Pats esu iš tos šeimos. 

Ji, rodėsi, nepatikėjo juo. Tas pėsčiomis keliaujantis žmogus 
nebuvo niekuo ypatingas. Jis minėjo, kad kartą, labai seniai, 
lankėsi šitame ūkyje. Viskas čia likę beveik taip, kaip jis pri- 
siminė, tik dydžiai buvo mažesni. 

— Jeigu buvot čia apsilankęs, turėjote matyti ir mane, - pasakė 
moteriškė. — Nesu iš čia išjudėjusi jau daugiau kaip penkias- 
dešimt metų. 

Jis, rodės, prisiminė, kad, pavalgę lauke, jie paliko maisto 
likučius ūkio gyventojams, bet jų veidų nebeprisiminė. Moteriš- 
kė atsisėdo prie jo ant suolo; jis tarsi įstatė ją į prisiminimų vėžes.- 

— Šeimininkai dar kartais atvažiuodavo anais laikais, - toliau 
kalbėjo ji. - Aš — senojo ūkininko duktė; čia buvo vienuolika 


242 Sėslus gyvenimas 


karvių. Rudenį siųsdavome jiems į Briugę vežimą, prikrautą 
sūdyto sviesto puodynių. Dabar jau viskas kitaip, jie viską 
palieka likimo valiai... Be to, mano rankoms sunku darbuotis 
šaltame vandeny. 

Ji sudėjo rankas ant kelių, sunėrė iškrypusius pirštus. Ze- 
nonas patarė jai kas dieną nardinti jas į šiltą smėlį. 

— Ko jau ko, o smėlio tai čia netrūksta, - atsakė ji. 

Vaikas sukinėjosi kieme tarsi vilkiukas, leisdamas nesu- 
prantamus garsus. Gal buvo silpnaprotis. Moteris pašaukė jį, ir 
nuostabus švelnumas nušvietė jos negražų veidą, kai išvydo 
bidzenant jį artyn. Ji rūpestingai nušluostė seilių burbulus ties 
jo lūpų kampučiais. 

- Štai mano Jėzus, - pasakė švelniai. - Motina dirba laukuose 
su dviem kitais, kuriuos dar žindo. 

Zenonas paklausė apie tėvą. Jis buvo „Šventojo Bonifaco“ 
šeimininkas. 

- „Šventasis Bonifacas“ turėjo nemalonumų, - pasakė jis, 
nutaisęs Žinančio Žmogaus miną. 

— Dabar jau viskas susitvarkė, - atsakė moteris, - jis sutiko 
dirbti Milo. Juk privalai ką nors uždirbti: iš visų berniukų man 
liko tik pora. Pergyvenau du vyrus, pone, ir trise turėjome 
dešimt vaikų. Aštuoni jau kapuos. Visas tas vargas nuėjo šuniui 
ant uodegos... Kai būna vėjas, jaunesnysis padeda malūnininkui, 
taigi duonos turime visada. O dar jam leidžia susirinkti sąšlavas. 
„Žemė čia prasta javams. 

Zenonas žvelgė į griūvantį svirną. Virš durų kažkas andai 
pagal vietos paprotį pakabino pelėdą, matyt, pritrenktą akmeniu 
ir prikaltą gyvą: tai, kas dar buvo likę iš jos plunksnų, sūpavos 
vėjyje. 

— Kodėl jūs nukankinote tą paukštį, kuris jums darė gera? — 
paklausė jis, pirštu rodydamas į didžiulį nukryžiuotą plėšrū- 
ną. - Tie padarai ėda peles, kurios graužia javus. 

— Nežinau, pone, - atsakė moteris, - toksai jau paprotys. Be 
to, jų klyksmas skelbia mirtį. 

Zenonas nieko neatsakė. Ji aiškiai norėjo jį kažko paklausti. 

- Tie bėgliai, pone, kuriuos perplukdo „Šventuoju Boni- 
facu“... Žinoma, iš to visiems mums nauda. Va kad ir šiandien, 
aš net šešiems pardaviau maisto. Būna tokių, į kuriuos net gailu 
žiūrėti... Bet vis tiek pagalvoji: ar tasai uždarbis garbingas? Juk 
žmonės, kurie bėga, daro tai ne šiaip sau... Hercogas ir Karalius, 
matyt, žino, ką daro. 

— Jums nebūtina aiškintis, kas tie žmonės, - pasakė keliau- 
ninkas. 

— Tikra teisybė, - atsakė ji linktelėdama galvą. 

Jis paėmė iš krūvos kelis žolės stiebus, prakišo pro pintinės 
virbus, ir triušiukai įniko juos kramsnoti. 

— Jeigu tie gyvulėliai jums patinka, pone, imkite juos, — 
kalbėjo ji toliau įpareigojančiu tonu. - Jie riebūs, minkšti, pats 
tas... Sekmadienį jau būtume juos pjovę. Tik penki su už galvą. 

— Aš? - paklausė jis nustebęs. - O kąjūs valgysit sekmadienį 
pietums? 

— Pone, - pradėjo ji maldaujamai žiūrėdama į jį, - juk ne vien 
valgiu... Pridėsiu juos prie trijų su, kuriuos jūs man skolingi už 
varškę, pyragą, ir pasiųsiu marčią parnešti lašelį iš „Gražiosios 
balandėlės“. Retkarčiais juk reikia pašildyti širdį. Pakelsime 
taurę už jūsų sveikatą. 

Ji neturinti jam grąžos iš florino. Jis tuo suabejojo. Bet tuščia 
jo. Pasitenkinimas ją pajaunino - 0 pagaliau gal ji ir buvo ta 
penkiolikmetė mergaičiukė, kuri padarė reveransą, kai Simonas 
Adriansenas padavė jai kelis su. Zenonas pasiėmė maišą ir 
nužingsniavo tvoros link tardamas įprastinius atsisveikinimo 
žodžius. 

— Nepamirškit jų pasiimti, pone, - priminė moteriškė pa- 
duodama jam krepšį. - Jie suteiks malonumo jūsų damai; kitų 
tokių visam mieste nerasite. O kadangi jūs jiems truputį gi- 
minaitis, malonėkite pasakyti, kad sutaisytų mums namus iki 
žiemos. Kiaurus metus lyja vidun. 

Jis išėjo nešinas krepšiu tarsi į turgų traukiantis valstietis. 
Netrukus kelias įsuko į giraitę, paskui išniro pūdyme. Atsisėdęs 
ant griovio krašto, atsargiai įkišo ranką krepšin. Lėtai, beveik 
su geiduliu glostė tuos švelniakailius gyvuliukus lanksčiu stu- 
buru, po minkštučiais jų šonais smarkiai plakė širdys. Nejaus- 
dami jokios baimės, triušiukai ėdė toliau; jam buvo įdomu, kaip 
jie regėjo pasaulį ir jį patį savo didžiulėmis gyvomis akimis. 
Paskui nukėlė dangtį ir paleido juos į laukus. Džiaugdamasis 
jų laisve, stebėjo, kaip tie goslūs ir ėdrūs žvėreliai, požeminių 
labirintų architektai, baikštūs, bet žaidžiantys su pavojumi, 
bejėgiai, turintys tik stiprias, be galo judrias strėnas, neišnai- 
kinami vien dėl vislumo padarai, išnyksta brūzgynuose. Jeigu 
jiems pavyks išvengti spąstų, lazdų, kiaunių ir paukštvanagių, 
jie dar pašokinės, pažais kurį laiką; žiemą, kai iškris sniegas, jų 
kailiukas išbals, pavasarį jie vėl ims skabyti žalią žolę. Jis nu- 
spyrė krepšį griovin. 

Likusi kelio dalis buvo be nuotykių. Tą naktį jis miegojo po 
medžių guotu. Rytojaus rytą, gana anksti, atvyko prie Briugės 
vartų ir, kaip ir visada, buvo pagarbiai pasveikintas sargybinių. 

Kai tik vėl atsidūrė mieste, trumpam užgniaužtas nerimas 
vėl išniro į paviršių; prieš savo valią jis įsiklausydavo į praeivių 
žodžius, bet neišgirdo nieko neįprasto apie jaunus vienuolius 
ar vienos kilmingos merginos meilę. Nieks nekalbėjo ir apie 
gydytoją, slaugiusį maištininkus ir besidangstantį suklastotu 
vardu. Į ligonių prieglaudą Zenonas pargrįžo pačiu laiku, kad 
padėtų broliui Liukui ir broliui Siprianui, narsiai besistengian- 
tiems atlaikyti ligonių antplūdį. Popieriaus skiautė, kurią paliko 
išvykdamas, mėtėsi ant stalo; jis ją sulamdė; taip, jo draugui 
Ostendėje jau pagerėję. Tą vakarą smuklėje užsisakė didesnę ir 
prašmatnesnę vakarienę nei paprastai. 


SPĄSTAI 


Daugiau nei pusantro mėnesio praėjo be jokių kliuvinių. Buvo 
sutarta, kad ligonių prieglauda bus uždaryta prieš pat Kalėdas, 
o siras Sebastianas Teusas - šįkart atvirai - vyks į Vokietiją, kur 
anksčiau gyveno ir vertėsi gydytojo praktika. Patyliukais, viešai 
neminėdamas tų vietų, kuriose buvo įsivyravęs liuteronų ti- 
kėjimas, Zenonas nusprendė patraukti į Liubeką. Būtų smagu 
vėl susitikti su išmintinguoju Egidijumi Frydhofu ir pamatyti 
jau subrendusį Gerhartą. Gal net būtų įmanoma gauti Šventosios 
Dvasios ligoninės valdytojo vietą, kurią turtuolis auksakalys 
kitados jam beveik pranašavo. 

Iš Regensburgo jo kolega alchemikas Rymeris, kuriam Ze- 
nonas galiausiai parašė, pranešė jam netikėtai gerą naujieną. 
Vienas Proteorijų egzempliorius, išvengęs džiaugsmingų Pary- 
žiaus laužų, pateko į Vokietiją; toks Vitenbergo daktaras išvertė 
veikalą į lotynų kalbą, ir publikacija vėl atnešė jos autoriui 
triukšmingą šlovę. Šventosios Oficijos kongregacija supyko, 
kaip kadaise Sorbona, tačiau mokslingasis Vitenbergo vyras ir 
jo kolegos, priešingai, įžvelgė tuose, katalikų akimis žiūrint, 
erezija paženklintuose tekstuose laisvo Biblijos tyrimo taikymą, 
o aforizmuose, aiškinančiuose stebuklą kaip stebuklų patirtimi 
apdovanoto Žmogaus sutelktos aistros padarinį, popiežininkų 
prietarų įveikimą ir sykiu paramą jų pačių išgelbėjimo tikėjimu. 
doktrinai. Taigi jų rankose Proteorijos virto kiek iškreiptu įran- 
kiu, tačiau, kai knyga egzistuoja ir veikia žmonių protus, tokių 

apylankų reikia tikėtis. Buvo net svarstoma, ar nepasiūlius 
Zenonui, jei tik jo pėdsakai bus aptikti, gamtos filosofijos ka- 
tedros tame Saksonijos universitete. Jis žinojo, kad ta garbė 
susijusi su pavojumi ir būtų apdairiau jos nepriimti kitos, lais- 
vesnės, veiklos labui, tačiau tiesioginis kontaktas su mąstančiais 
žmonėmis masino po tokio užsidarymo savy, o išvysti, kaip 
virpa kūrinys, kurį manei jau esant mirusį, filosofui buvo tas 
pat, kas visomis gyslomis pajusti atgimimo džiaugsmą. Maž- 
daug tuo pat metu Traktatas apie fizinį pasaulį, užmirštas nuo 
tada, kai Dolė ištiko katastrofa, vėl pasirodė pas vieną leidėją 
Bazelyje, kur, regėjos, senų laikų ginčai ir jo sukelti aitrūs vaidai 
buvo jau pamiršti. Fizinis Zenono dalyvavimas tapo beveik 
nereikalingas: jo idėjos jau plito ir be jo. 

Nuo tada, kai grįžo iš Heisto, jis negirdėjo kalbant apie An- 
gelų būrelį. Kruopščiai vengė pasilikti akis į akį su Siprianu, 
tad jaunuolio išpažinčių srautas buvo apribotas. Atsargumo 
priemonės, kurias Sebastianas Teusas norėjo įpiršti buvusiam 
priorui, kad visi išvengtų katastrofos, įsigaliojo pačios savaime. 
Brolis Florianas netrukus vyks į Antverpeną, kur buvo atsta- 
tomas jo vienuolynas, anais laikais sudegintas šventųjų atvaizdų 
išniekintojų. Ten jis tapys mažųjų arkų freskas vidiniame kie- 
melyje. Pjeras de Ameras lankė provincijos filialus ir tikrino ten 
sąskaitas. Naujoji administracija pradėjo darbus vienuolyno po- 
žemyje: kai kurios jo dalys, kurioms grėsė pavojus sugriūti, buvo 
užmūrytos — taip Angelai neteko savo slaptavietės. Naktiniai 
"susirinkimai beveik iš tiesų baigėsi; skandalingos kvailystės nuo 
šiol ėmė virsti banaliomis, neilgai trunkančiomis vienuolyno 
nuodėmėmis. O Sipriano ir Gražuolės susitikimams apleistame 
sode metų laikas darėsi ne itin palankus, ir Ideleta, ko gero, 
susirado žavesnį garbintoją nei kažkoks jaunas vienuolis. 

Tikriausiai tai ir buvo priežastys, dėl kurių Siprianas su- 
niuko. Nebedainavo valstietiškų dainelių ir savo pareigas vykdė 
paniuręs. Iš pradžių Sebastianas Teusas pamanė, kad jaunas 
felčeris, kaip ir brolis Liukas, sielojasi dėl būsimo ligonių prie- 

glaudos uždarymo. Vieną rytą jis pastebėjo, kad jaunuolio vei- 
das išvagotas ašarų pėdsakų. 

Jis pasikvietė jį į laboratoriją ir uždarė duris. Jiedu buvo vieni, 
kaip tąsyk, rytojaus dieną po Kvazimodo sekmadienio, kai 
Siprianas prisipažino tuos pavojingus dalykus. Zenonas prabilo 
pirmasis. 

— Ar Gražuolei nutiko kokia nelaimė? — ūmai paklausė. 

— Aš nebesusitinku su ja, - atsakė jaunuolis springdamas 
žodžiais. - Ji užsidaro savo kambaryje su ta juočke ir sakosi 
serganti, kad paslėptų tą savo naštą. 

Ir paaiškino, jog vienintelės naujienos buvo tos, kurias jam 
perdavė vienuolyno sesuo, iš dalies papirkta smulkiomis dova- 
nėlėmis, iš dalies sugraudinta būklės Gražuolės, kurią slaugyti 
buvo įpareigota. Bet palaikyti ryšį per tą kvailai naivią moterį 
buvo sunku. Slaptų andainykščių angų jau nebebuvo, ir šiaip 
ar taip, abi merginos, dabar jau bijančios netgi šešėlio, nakčia 
išeiti nebedrįstų. Teisybė, brolis Florianas, kaip tapytojas, galėjo 
patekti į bernardinių koplytėlę, bet jis pareiškė nusiplaunąs 
rankas nuo šito reikalo. 

— Mudu susipykome, - niūriai paaiškino Siprianas. 

Moterys tikėjosi, kad Ideleta pagimdys per Šventąją Agotą. 
Vadinas, paskaičiavo daktaras, praeis dar kokie trys mėnesiai. 
Tada jis jau seniai bus įsikūręs Liubeke. 

— Nenusiminkit, - pasakė jis, norėdamas padrąsinti prislėgtą 
jaunąjį vienuolį. - Moterys tuose reikaluose be galo išradingos 
ir drąsios. Bernardinės, jeigu ir sužinos apie tą nemalonų dalyką, 
nenorės jo garsinti. Naujagimį tiesiog paliks kokiame nors bokš- 
te visuomenės malonei. 

— Šituose ąsočiuose ir buteliuose — daug visokių miltelių ir 
šaknų, - susijaudinęs pasakė Siprianas. - Baimė pribaigs ją, jei 
niekas neateis jai į pagalbą. Jeigu manėras panorėtų... 

— Argi nematot, kad jau per vėlu ir kad aš negaliu prie 
jos prieiti? Prie visos painiavos nereikia dar ir kruviną bėdą 
pridėti. 

— Urselio klebonas nusimetė sutaną ir pabėgo su savo meilute 
į Vokietiją, - staiga pasakė Siprianas. - Argi mes negalėtume... 

— Su tokia garsia miesto mergina, ir dar tokios būklės, jūs 
būsit atpažinti nespėję išeiti iš Briugės apylinkių. Užmirškite 
tai. Bet niekas nenustebs pamatęs kažkokį jauną pranciškoną, 
besišlaistantį keliais ir elgetaujantį kasdienės duonos. Vykite 
vienas. Galiu jums duoti kelionei keletą dukatų. 

— Aš negaliu, - verkšlendamas atsakė Siprianas. 

Jis susmuko ant stalo, suėmęs galvą rankomis. Zenonas 
mąsliai žiūrėjo į jį kupinas begalinės užuojautos. Kūnas buvo 
žabangai, į kuriuos pateko tie du vaikai. Jis meiliai paglostė 
jaunojo vienuolio galvą su išskusta tonzūra ir išėjo iš kambario. 


22; 


Perkūnas sugriaudėjo anksčiau, nei buvo tikėtasi. Apie Šven- 
tąją Liuciją jis sėdėjo smuklėje, kai išgirdo kaimynus su jaudu- 
lingu šnabždesiu, kuris nežada nieko gero, nes beveik visada 
būna susijęs su kieno nors nelaime, aptarinėjant kažkokią nau- 
jieną. Aukštakilmė mergina, gyvenusi bernardinių vienuolyne, 
pasmaugė prieš laiką gimusį, bet gyvybingą kūdikį vos jį pa- 
gimdžiusi. Nusikaltimas paaiškėjo tik per panelės tarnaičiukę 
maurę, kuri, apimta siaubo, išbėgo iš šeimininkės kambario ir 
klaidžiojo gatvėmis tarsi pamišusi. Kažkokie geri žmonės, be 
kita ko, paakinti dar ir tauraus smalsumo, parsivedė tą juodukę 
pas save; galiausiai nesuprantamai veblendama ji viską pa- 
aiškino. Po to vienuolės jau nebegalėjo sutrukdyti sargybai 
suimti ir išsivesti jų gyventoją. Riebūs juokai apie karštą kil- 
mingų merginų kraują ir šiokias tokias vienuolių paslaptis 
pynėsi su pasipiktinimo šūksniais. Lėkštoje nediduko miestelio 
egzistencijoje, kur net didžiųjų įvykių šurmulys atsklisdavo jau 
prislopintas, šitas skandalas buvo įdomesnis už bet kokią įsi- 
pykusią sudegintos bažnyčios ar pakartų protestantų istoriją. 

Išeidamas iš smuklės Zenonas matė, kaip Ideleta, paguldyta 
sargybos vežimo gale, pravažiavo Ilgąja gatve. Ji buvo išblyškusi 

gimdyvės blyškumu, tačiau skruostai ir akys degė karščiu. 
rinę šaukė įkandin. Konditeris ir jo žmona buvo prie pastarųjų. 
Menki kvartalo Žmogeliukai taip keršijo už prabangius tos 
gražios lėlės drabužius ir beprotiškas išlaidas. Dvi Moliūgės 
dukterys, atsidūrusios čia iš netyčių, puolė aršiausiai, sakytum 
toji panelė būtų apjuodinusi jų amatą. 

Namo Zenonas grįžo susigaužusia širdim, lyg būtų pamatęs 
visų apleistą stirną, atiduotą ją besivejantiems šunims. Jis pa- 
ieškojo prieglaudoje Sipriano, bet jaunojo vienuolio tenai ne- 
buvo, ir Zenonas nedrįso pasiteirauti jo vienuolyne, kad nepri- 
trauktų dėmesio. 

Jis dar tikėjosi, kad Ideleta, teisėjo ar teismo sekretorių pa- 
klausta, turės nuovokos susigalvoti kokį nors netikrą gerbėją. 
Bet tos mergaitės, kiaurą naktį kandžiojusios rankas, kad nesu- 
riktų ir dejonėmis nepažadintų kitų, narsa buvo išsekusi. Ji 
kalbėjo ir verkė nesustodama, neslėpdama nei savo pasimatymų 
su Siprianu prie upės kranto, nei žaidimų ir juoko Angelų 
susirinkimuose. Didžiausią siaubą rašeivoms, užrašinėjusiems 
jos prisipažinimus, o paskui godžiai jų atgarsius rinkusiai miniai 
kėlė tas vartojimas pašventintos duonos ir vyno, pavogtų nuo 
altoriaus ir suvalgytų bei išgertų žvakių nuodėgulių šviesoje. 
Prie kūno šlykštybių, regis, dar prisidėjo nežinia kokios švent- 
vagystės. Siprianas buvo sulaikytas rytojaus dieną; paskui atėjo 
Fransua de Biuro, Floriano, brolio Kireno ir dviejų kitų įpainiotų 
novicijų eilė. Matjė Artsas irgi buvo suimtas, tačiau iškart pa- 
leistas, paskelbus, kad jo atžvilgiu buvo suklysta. Vienas jo 
dėdžių buvo Frank de Briugės miesto tarybos narys. 


">2: 


Keletą dienų jau pusiau uždaryta Šventojo Kozmo ligonių 
prieglauda, kurios gydytojas, kaip buvo manoma, kitą savaitę. 
turėjo išvykti į Vokietiją, knibždėte knibždėjo smalsuolių. Brolis 
Liukas žvelgė į juos akmeniniu veidu; jis netikėjo tuo, kas buvo 

kalbama. Zenonas juos apžiūrinėjo nesiteikdamas atsakinėti į 
jų klausimus. Gretos apsilankymas sujaudino jį kone iki ašarų: 
senutė tik palingavo galvą ir pasakė, kad visa tai labai liūdna. 

Ji išbuvo ten visą dieną - Zenonas paprašė, kad ji išskalbtų 
ir išlygintų jam baltinius. Susierzinęs liepė broliui Liukui už- 
daryti prieglaudos duris anksčiau laiko; senutė, siūdama arba 
lygindama prie vieno iš langų, ramino jį čia savo draugišku 
tylėjimu, čia ramios išminties kupinais žodžiais. Ji pasakojo jam 
smulkius Anri Žiusto gyvenimo faktus, kurių jis nežinojo: apie 
niekingą jo šykštumą arba familiarius džiaugsmus, išgautus iš 
tarnaičių gera valia arba per prievartą; beje, anot jos, jis buvo 
gana šaunus vyras, geriausiu savo gyvenimo laikotarpiu linkęs 
pajuokauti ir netgi atsilyginti keliais skatikais. Prisiminė dau- 
gelio giminaičių, apie kuriuos jis nieko nežinojo, vardus ir 
veidus: sugebėjo išvardyti visus brolius ir seseris, gimusius tarp 
Anri Žiusto ir Hilzondos ir mirusius jaunystėje. 

Valandėlę jis pamėgino įsivaizduoti, kaip galėjo išsirutulioti 
tie staigiai nutrūkę likimai, tie to paties medžio ūgliai. Pirmą 
kartą gyvenime įdėmiai klausėsi ilgo pasakojimo apie savo tėvą, 
kurio vardą ir istoriją žinojo, nors vaikystėje jo akivaizdoje jis 
buvo prisimenamas tik kandžiomis užuominomis. Tas jaunas 
italas kavalierius, prelatas tik išoriškai, kad patenkintų savo ir 
šeimos ambicijas, keldavo puotas, arogantiškai švytruodavo po 
Briugę su raudono aksomo apsiaustu ir aukso pentinais ir patyrė 
malonumų su tokia pat jauna, bet, apskritai paėmus, ne tokia 
nelaiminga kaip šiandien Ideleta mergina, - ir iš to radosi va 
šitie darbai, nutikimai, apmąstymai, planai, trunkantys štai jau 
penkiasdešimt aštuonerius metus. Viskas šiame pasaulyje - vie- 
ninteliame mums prieinamame - yra keisčiau, nei mes įpratę 
tikėti esant. Galiausiai Greta susidėjo į kišenę žirkles, siūlus, adatų 
rinkinį ir pasakė Zenonui, kad baltiniai jau paruošti kelionei. 

Kai ji išėjo, Zenonas užkūrė krosnį vandens ir garų pirčiai, 
kurią jis įrengė ligonių prieglaudos kertėje, kaip kitados buvo 
įrengęs Peroje, tačiau ligoniams, kurie dažniausiai vengė tokio 

gydymo, taikė ją mažai. Ilgai mazgojo savo kūną, nusikirpo 
nagus, kruopščiai nusiskuto. Daug kartų, būtinybės spiriamas, — 
kariuomenėje arba ilgose kelionėse, o kitąsyk, kad būtų sunkiau 
atpažįstamas ar nenustebintų prasižengimu madai, - jis buvo 
užsiauginęs barzdą, nors kur kas malonesnis jam buvo švariai 
nuskustas veidas. Vanduo ir garai priminė tas maudynes, kurios 
jam buvo surengtos su ceremonijomis Friosio, kai jis pargrįžo 
iš ekspedicijos laponų žemėje. Signė Ulfsdater pati jam patar- 
navo pagal savo šalies damų paprotį. Atlikdama tarnaitės pa- 
reigas, buvo ori kaip karalienė. Jis vėl išvydo mintyse didžiulį 
variu apkraštuotą kubilą ir siuvinėtų rankšluosčių raštus. 

Jį areštavo kitą dieną. Siprianas, bijodamas kankinimo, pri- 
sipažino viską, ko buvo prašomas, ir dar daugiau. Po to sekė 
įsakymas atvesti pas tardytoją Pjerą de Amerą, kuris tuo metu 
darbavosi Udenardėje. Jaunojo vienuolio liudijimai Zenono 
atžvilgiu buvo pragaištingi: anot jo, gydytojas nuo pat pradžių 
buvęs Angelų patikėtinis ir bendrininkas. Būtent jis parūpinęs 
Florianui užburtus gėrimus, būtinus apžavėti Ideletą, kad Sip- 
rianas galėtų ją sugundyti, o vėliau ir tuos juodus vaistus vaisiui 
pašalinti. Kaltinamasis išgalvojo ir įstatymo draudžiamus arti- 
mus santykius su gydytoju. Vėliau Zenonas turėjo progos ap- 
mąstyti tuos kaltinimus, visiškai priešingus faktams; papras- 
čiausia hipotezė buvo tokia: praradęs protą jaunuolis stengės 
išteisinti save apkaltindamas kitą; o gal, geidęs Sebastiano Teuso 
malonių ir glamonių, galiausiai įtikėjo jų susilaukęs. Juk visada 
patenki į kokias nors pinkles: tad kodėl gi ne į šitas? 

Vienaip ar kitaip, Zenonas buvo pasirengęs. Pasidavė nesi- 
priešindamas. 

Atsidūręs teismo raštinėje, visus nustebino pasakydamas 
savo tikrąjį vardą. 


TREČIOJI DALIS 


KALĖJIMAS 


Non ė viltū, ne da vilta procede 
S'alcun, per evitar piū crudel sorte, 
Odia la propria vita e cerca morte... 


Meglio ė morir all anima gentile 

Che supportar inevitabil danno 

Che lo farria cambiar animo e stile. 
Ouanti ha la morte gia tratti d'affanno! 
Ma molti ch'hanno il chiamar morte a vile 
Ouanto talor sia dolce ancor non sanno. 


Giuliano de“ Medici 


Nėra piktadarys tasai, 
Kuris, jei nori žiauresnės išvengt dalios, 
Pasibjauri savu gyvenimu ir ieškosi mirties... 


Tauriai sielai geriau numirti 

Nei tverti blogį, neišvengiamą, 

Naikinantį jo širdį ir manieras... 

Kokia daugybė tų, kuriems mirtis išgydė nerimą! 
Nors daug kas smerkia tą pasirinkimą 

Ir nežino, kad mirt yra saldu... 


KALTINAMASIS AKTAS 


Miesto kalėjime jis praleido tik vieną naktį. Jau kitą rytą buvo 
perkeltas, ne be tam tikrų pagarbos ženklų, kambarin langais į 
senosios teismo raštinės kiemą, su tvirtomis grotomis ir vel- 
kėmis, tačiau su bene visais patogumais, kurių galėtų tikėtis 
garbingas kalinys. Anksčiau čia buvo kalinamas vienas miesto 
tarybos narys, apkaltintas pinigų grobstymu, o dar anksčiau — 
vienas dvariškis, už auksą parsidavęs prancūzams; vargiai ga- 
lėjai rasti tinkamesnę vietą kalėti. Nors tos vienos nakties da- 
boklėje pakako, kad Zenoną užpultų parazitai, kurių jis paskui 
kratėsi keletą dienų. Jo nuostabai, buvo leista paprašyti, kad 
jam atneštų iš namų jo baltinius, o po kelių dienų buvo grąžinta 
net jo rašyklinė. Bet knygų buvo atsakyta. Netrukus jis gavo 
leidimą pasivaikščioti kasdien po kiemą - kartais per gruodą, 
kartais per purvą - lydimas jam pristatyto keistuolio prižiū- 
rėtojo. Ir vis dėlto viena baimė jo neapleido: kankinimo baimė. 
Mintis, jog žmonėms mokamas atlyginimas už tai, kad jie me- 
todiškai kankina savo artimą, šiurpino vyrą, kurio amatas buvo 
gydyti. Jis jau seniai stengėsi užsigrūdinti ne nuo skausmo, - 
jis ne ką baisesnis už skausmą sužeistojo, kurį operuoja chi- 
rurgas, — bet nuo siaubo, kad tas skausmas sukeliamas sąmo- 
ningai. Pamažu Zenonas priprato prie minties, kad jam baisu. 
Jei kurią dieną atsitiks taip, kad jis pradės vaitoti, šaukti ar: 
melagingai ką nors kaltinti, kaip tai padarė Siprianas, kaltė bus 
tų, kuriems pavyko suskaldyti žmogaus sielą. Nors tasai taip 

bijotas sunkus išbandymas neįvyko. Čia akivaizdžiai įsikišo 
galingi gynėjai. Tačiau jie negalėjo numaldyti kankinimų suolo 
siaubo, kuris jo neapleido iki pat galo: jis turėdavo tramdyti 
save, kad nepašoktų kiekvienąsyk, kai atsiverdavo durys. 

Kai prieš keletą metų grįžo į Briugę, manė, kad niekas jo 
nebeprisimena, nežino, kas jis, kad viskas jau paskendę už- 
maršty. Tuo ir grindė tą savo abejotiną saugumą. Tačiau, matyt, 
jo šmėkla buvo likusi gyva, užspeista pačioje prisiminimų gel- 
mėje ir to skandalo dėka išplaukė paviršiun, daug realesnė nei 
tas Žmogus, su kuriuo briugiečiai abejingai stumdėsi alkūnėmis 
šitieka metų. Neaiškūs girdai staiga susitelkė krūvon, sutirštėjo 
ir susiliejo į grubų burtininko, persimetėlio, sukčiaus, svetim- 
šalio šnipo įvaizdį, kokių visur ir visada tūno neišlavintose 
vaizduotėse. Niekas neatpažino Zenono žvelgdamas į Sebas- 
tianą Teusą; dabar, atgaline data, visi jį pažinojo. Tada Briugėje 
ir jo kūrinių niekas neskaitė, be abejonės, ne ką labiau juos var- 
tė ir šiandieną, tačiau dabar kiekvienas, kas tik netingėjo, Ži- 
nodamas, kad jie buvo pasmerkti Paryžiuje ir sukėlė įtarimą 
Romoje, koneveikė tą pavojingą rašliavą. Kai kurie įžvalgūs 
smalsuoliai, žinoma, jau anksčiau įtarė jį esant kitu asmeniu — 
ne viena Greta turėjo atmintį ir akis. Tačiau tie žmonės tylėjo, 
vadinasi, reikėjo juos laikyti veikiau draugais nei priešais, o gal 
tiesiog jie laukė savo valandos. Zenonas vis dar klausė save, ar 
kas nors buvo įspėjęs apie jį minoritų priorą, ar, priešingai, šis, 
pasiūlęs kažkokiam pakeleiviui sėsti į jo vežėčias Sanlise, žinojo, 
kad turi reikalo su filosofu, kurio labai ginčijamas kūrinys tuo 
metu buvo deginamas miesto aikštėje. Labiau linko priimti 
antrąjį spėjimą, nes norėjo turėti kuo daugiau priežasčių būti 
dėkingas tam didžiasieliui žmogui. 

Kad ir kaip ten būtų, jo katastrofa įgijo jau kitokį pavidalą. 
Jis liovėsi buvęs neaiškiu statistu kažkokio lėbavimo, kurį sukėlė 
saujelė novicijų ir du ar trys netikę vienuoliai; jis vėl tapo savo 
paties gyvenimo istorijos protagonistu. Jam pateikiamų kal- 
tinimų gausėjo, tačiau jis bent jau nebebus tas nereikšmingas 

personažas, su kuriuo mikliai susitvarkys apsukrus teisingu- 
mas, kaip tikriausiai atsitiktų su Sebastianu Teusu. Jo teismo 
procesas grėsė užtrukti dėl to, kad bus susijęs su kebliais kom- 
petencijos klausimais. Civilinės teisės nusikaltimų galutinius 
nuosprendžius skelbdavo miesto magistratai, tačiau tokioje 
sudėtingoje su ateizmu ir erezija susijusioje byloje paskutinį žodį 
norėjo tarti vyskupas. Toksai ketinimas, pareikštas žmogaus, 
kurį Karalius ką tik atsiuntė į miestą, iki tol apsiėjusį be vys- 
kupystės, žmogaus, kuris daugeliui atrodė esąs sumaniai Briu- 
gėje įdiegtos Inkvizicijos pakalikas, sukėlė nuostabą ir pasi- 
piktinimą. Pats prelatas iš tikrųjų tikėjosi įspūdingai pateisinsiąs 
jam suteiktą valdžią nešališku tos bylos vedimu. Kanauninkas 
Kampanusas, nepaisant garbaus jo amžiaus, labai aktyviai reiš- 
kėsi rengiant tą bylą; jis pasiūlė ir galiausiai gavo sutikimą, kad 
du teologai iš Liuveno universiteto, kur kaltinamasis įgijo ka- 
noninės teisės daktaro laipsnį, dalyvautų joje klausytojais; 
niekas nežinojo, ar tas susitarimas buvo suderintas su vyskupo 
valia, ar ėjo prieš ją. Kai kurie fanatiški protai buvo kraštutinės 
nuomonės, esą tokį bedievį, kurio doktrinas privalu paneigti, 
turėtų teisti pats Romos Šventosios Tarybos tribunolas, ir būtų 
išmintinga pasiųsti jį su patikima sargyba pamąstyti į Šventosios 
Marijos ant Minervos vienuolyno kameras. Sveikai protaujantys 
žmonės, priešingai, norėjo vietoje nuteisti tą klaidatikį, gimusį 
Briugėje ir sugrįžusį svetimu vardu į miestą, kur jo buvimas 
paskatino pamaldžioje bendruomenėje visokius sąmyšius. O gal 
tas Zenonas, dvejus metus praleidęs Jo Didenybės Švedijos 
karaliaus dvare, buvo Šiaurės galingųjų valstybių šnipas; pri- 
siminta ir tai, kad kitados jisai gyvenęs tarp klaidatikių turkų; 
svarbu išsiaiškinti, ar jis atsimetė, kaip teigė gandas, ar ne. Jau 
buvo beužsimezganti viena iš tų bylų su daugybę kaltinimų, 
kurios gresia tęstis metų metus ir tampa pūliniu, sutelkiančiu 
nesveikas miesto nuotaikas. 

Šitoje sumaištyje įtarimai, nulėmę Sebastiano Teuso su- 
ėmimą, tapo antraeiliai. Vyskupas, iš esmės nusistatęs prieš 

kaltinimus magija, paniekinamai žiūrėjo į istoriją su meilės 
gėrimais, laikė visa tai svaičiojimais, bet kai kurie miesto ma- 
gistratai tvirtai tikėjo ja, o paprastiems žmogeliams ji buvo viso 
to reikalo šerdis. Pamažėle, kaip ir visuose teismo procesuose, 
kurie trumpam įjaudrina vėpsotojus, toji byla ėmė dvejintis į 
dvi keistai nepanašias bylas: tokią, kokią ją mato įstatymo ir 
Bažnyčios žmonės, kurių amatas - teisti, ir tokią, kokią ją įsi- 
vaizduoja minia, trokštanti pabaisų ir aukų. Kriminalinių bylų 
teisėjas iš pat pradžių atmetė kaltinimą dėl bendravimo su 
palaimingųjų Angelų adamitų būreliu; Sipriano apkalbos buvo 
paneigtos kitų šešių suimtųjų: jie nepažinoję to gydytojo, tik 
matydavę jį vaikštant po vienuolyno arkadomis arba Ilgojoje 
gatvėje. Florianas gyrėsi sugundęs Ideletą bučinių pažadais, 
švelnia muzika ir rateliais, kurių metu būdavo laikomasi už 
rankų, mandragoros šaknies jam nereikėję; pats Ideletos nu- 
sikaltimas paneigė prasimanymus apie abortyvinį gėrimą, kurio 
panelė šventai prisiekė niekada nei prašiusi, nei atsisakiusi; 
galiausiai Florianui Zenonas išvis atrodęs labai savotiškas Žmo- 
gus, jau nebejaunas, žinoma, atsidavęs raganystei, tačiau pikty- 
biškai priešiškas Angelų žaidimams ir norėjęs atskirti nuo jų 
Siprianą. Iš tų padrikų kalbų daugių daugiausia galėjai padaryti 
išvadą, kad tariamasis Sebastianas Teusas buvo patyręs iš savo 
padėjėjo apie lėbavimus pertuvėje, bet neatliko savo pareigos 
juos įskųsti. 

Šlykštus artumas su Siprianu buvo tikėtinas, bet to kvartalo 
žmonės kėlė į padanges gražų gydytojo elgesį ir savybes, — 
kažkuo netgi įtartina buvo tokia išskirtinė jo reputacija. Dėl 
kaltinimo sodomija, taip aitrinusio teisėjų smalsumą, buvo 
surengta kvota: po energingų ieškojimų lyg ir buvo surastas 
vieno Jano Meijerso paciento sūnus, su kuriuo kaltinamasis 
susidraugavo vos atvykęs į Briugę, tačiau iš pagarbos kilmingai 
šeimai tuo atradimu ir buvo apsiribota, juoba kad tas jaunas 
aristokratas, pagarsėjęs savo gražumu, jau seniai gyveno Pa- 
ryžiuje, kur jo mokslai artėjo į pabaigą. Tas atradimas būtų 


Kaltinamasis aktas 259 


prajuokinęs Zenoną: jųdviejų ryšys apsiribojo apsikeitimu kny- 
gomis. Žemesnio pobūdžio ryšių, jei tokių būta, nebuvo rasta 
jokių pėdsakų. Bet filosofas savo rašiniuose dažnai gindavęs 
juslių eksperimentus, ragindamas išnaudoti visas kūno gali- 
mybes, o tokie patarimai galį atvesti prie pačių juodžiausių 
malonumų. Prezumpcija liko, bet nesant įrodymų, patvirti- 
nančių tą nusikaltimą, jis buvo apkaltintas ardomųjų nuomonių 
skelbimu. 

Kiti kaltinimai buvo kur kas pavojingesni teisiamajam, jei 
tokia gradacija išvis įmanoma. Patys minoritai kaltino daktarą 
ligonių prieglaudą pavertus besislepiančių nuo teisingumo 
bėglių susibūrimo vieta. Šiuo atveju, kaip ir daugeliu kitų, 
Zenonui labai padėjo brolis Liukas; jo nuomonė buvo labai aiški: 
byloje viskas išgalvota. Ištvirkavimai pertuvėje gerokai perdėti; 
Siprianas buvęs tik pienburnis, kuriam pernelyg graži mergina 
apsuko galvą; gydytojas elgęsis nepriekaištingai. O dėl pabė- 
gėlių maištininkų ar kalvinistų, jei kuris jų ir peržengė ligonių 
prieglaudos slenkstį, tai jie jak nebuvo pasirišę po kaklu skel- 
bimo: užsiėmę Žmonės turėję svarbesnių reikalų nei traukti iš 
jų prisipažinimus. Šitaip išrėžęs pačią ilgiausią savo gyvenime 
kalbą, brolis Liukas pasišalino. Jis padarė Zenonui dar vieną 
reikšmingą paslaugą. Tvarkydamasis visų apleistoje ligonių 
prieglaudoje, jis netyčia aptiko jūros nugludintą akmenėlį su 
žmogaus veido atvaizdu, kurį filosofas nusviedė kampan kaip 
nereikalingą, ir įmetė tą daiktą, kuriam čia buvo ne vieta, į 
kanalą. Vargonininkas, priešingai, pakenkė kaltinamajam: jis, 
aišku, galįs pasakyti apie daktarą tik gera, bet jį ir jo žmoną 
pribloškė tai, kad Sebastianas Teusas — ne Sebastianas Teusas. 
Žalingiausias jo prasitarimas buvo tų komiškų pranašysčių, iš 
kurių abu žmogeliai taip širdingai juokdavosi, paminėjimas; 
vėliau jos buvo surastos spintoje Šventojo Kozmo ligonių prie- 
glaudos kambaryje, kur Zenonas laikė knygas, ir priešai mokėjo. 
jomis pasinaudoti. 

Kol raštininkai perrašinėjo su visomis kaligrafijos mandry- 
bėmis dvidešimt keturis Zenonui pateikto kaltinimo punktus, 
Ideletos ir Angelų istorija ėjo prie pabaigos. Panelės Los nu- 
sikaltimas buvo akivaizdus, ir bausmė už jį buvo mirtis; net 
jeigu tėvas būtų buvęs šalia, jis nebūtų galėjęs jos išgelbėti, bet 
sulaikytas Ispanijoje drauge su kitais flamandais kaip įkaitas, 
jis tik gerokai vėliau sužinojo apie tą siaubingą nelaimę. Ideleta 
baigė dienas gražiai ir maldingai. Egzekucija buvo paskelbta 
keliomis dienomis anksčiau, kad nesutaptų su Kalėdų šven- 
tėmis. Viešoji nuomonė dabar pasikeitė: sujaudinti Gražuolės 
atgailaujančios laikysenos ir ašarotų akių, visi gailėjo tos pen- 
kiolikmetės mergaitės. Pagal visas taisykles už vaikžudystę 
Ideleta turėjo būti sudeginta gyva, tačiau aukšta kilmė suteikė 
jai privilegiją būti nukirsdintai. Visa bėda, kad budeliui, su- 
trikdytam švelnaus jos kaklo, virpėjo ranka: jis turėjo pakartoti 
tą procedūrą tris kartus, paskui, įvykdęs teisingumą, pabėgo, 
nušvilptas minios, lydimas klumpių dunksėjimo ir kopūstų, 
prisirinktų iš turgaus krepšių, krušos. 

Angelų teismo procesas truko ilgiau: buvo stengiamasi iš- 
gauti iš jų prisipažinimus, norint atskleisti slaptus atsišakojimus, 
siekiančius, galimas daiktas, tą Šventosios Dvasios brolių sektą, 
kuri buvo išnaikinta amžiaus pradžioje, — regis, abi grupės 
išpažino ir praktikavo panašaus pobūdžio klaidas. Bet tas pajo- 
džarga Florianas buvo nepalenkiamas; puikybės kupinas, netgi 
"kankinamas, jis skelbėsi neturįs nieko bendro su eretiškais 
kažkokio Didžiojo adamitų Mokytojo Jakobo van Almagieno, 
be to, dar žydo, mirusio prieš kokius penkiasdešimt metų, 
mokymais. Florianas pats vienas, be jokios teologijos, atradęs 
kūno malonumų rojų. Viso pasaulio kankinimo įrankiai nepri- 
versią jo teigti ką nors kita. Vienintelis mirties nuosprendžio 
išvengė brolis Kirenas, atkakliai net per kankinimus dėjęsis 
nepilnapročiu ir galiausiai nusiųstas į beprotnamį. Kiti pen- 
ki pasmerktieji, kaip ir Ideleta, savo dienas baigė maldingai. 

Tarpininkaujant kalėjimo sargui, pripratusiam prie tokio po- 
būdžio derybų, Zenonas užmokėjo budeliams, kad tie jaunuoliai 
būtų pasmaugti prieš juos įmetant į ugnį, - toks labai įprastas 
nereikšmingas susitarimas, labai laiku suapvalinęs menką bu- 
delių atlyginimą. Ta gudrybė pavyko su Siprianu, Fransua de 
Biuru ir vienu iš novicijų: Zenonas išgelbėjo juos nuo visų 
blogiausio, negalėdamas, žinoma, padėti jiems išvengti siaubo, 
kurį jie iškentė prieš tai. Bet Floriano ir kito novicijaus atžvilgiu 
įvykdyti susitarimo nepavyko: budeliui neužteko laiko jiems 
diskretiškai padėti - jų riksmai liepsnose buvo girdėti kone pusę 
valandos. 

Ekonomas irgi patyrė egzekuciją, bet jau negyvas. Vos tik 
atvežtas iš Udenardės ir įkalintas Briugėje, jis pasirūpino, kad 
draugai, kurių jis turėjo mieste, atneštų jam nuodų, tad pagal 
paprotį, kadangi nepavyko sudeginti jo gyvo, buvo sudegintas 
jo lavonas. Zenonas anaiptol nemėgo to sukto žmogaus, tačiau 
turėjo pripažinti, kad Pjeras de Ameras mokėjo sutvarkyti savo 
likimą ir baigė gyvenimą vyriškai. 

Visas tas smulkmenas Zenonas patyrė iš kalėjimo sargo, 
kuris buvo net pernelyg iškalbingas; nenaudėlis atsiprašė dėl 
netikėtos kliūties, ištikusios du pasmerktuosius; jis netgi siūlėsi 
grąžinti dalį pinigų, nors dėl to niekas nebuvo kaltas. Zenonas 
gūžtelėjo pečiais. Jis apsišarvavo mirtinu abejingumu: svar- 
biausia buvo išsaugoti jėgas iki galo. Ir vis dėlto toji naktis praėjo 
be miego. Ieškodamas mintyse priešnuodžio tam siaubui, jis 
pagalvojo, kad Siprianas arba Florianas tikrai būtų puolę į ugnį, 
jei būtų reikėję ką nors išgelbėti: žvėriškumo būta, kaip visada, 
ne tiek faktuose, kiek žmogaus kvailume. Staiga jis užkliuvo 
už vieno prisiminimo: jaunystėje buvo pardavęs emyrui Nu- 
redinui savąjį skystos ugnies receptą — šis pasinaudojo ja vie- 
name jūros mūšyje Alžyre, ir, ko gero, nuo tada ji vis dar te- 
benaudojama. Poelgis pats savaime nebuvo niekuo ypatingas: 
bet kuris pirotechnikas būtų pasielgęs taip pat. Tas išradimas, 
kurio dėka šimtai žmonių sudegė gyvi, netgi atrodė žingsnis į 

priekį karo mene. Žinoma, to šėlū atsakymo į šėlą, mūšio, kur 
kiekvienas žudo, bet ir pats miršta, žiaurumai buvo nepaly- 
ginami su metodiškai ištobulintu šlykštumu kankinimo, kuris 
buvo vykdomas vardan gailestingojo Dievo; ir vis dėlto jis irgi 
buvo autorius ir bendrininkas piktadarybių, nukreiptų prieš 
varganą Žmogaus kūną, ir turėjo praeiti trisdešimt metų, kad jį 
suimtų sąžinės graužimas, kuris admirolų ar princų veiduose 
tikriausiai išspaustų tik šypseną. Tad juo geriau būtų greičiau 
palikti šį pragarą. 


22; 


Niekas negalėjo nusiskųsti, kad teologai, įpareigoti išvardyti 
įžūlius, eretiškus ar atvirai bedieviškus teiginius kaltinamojo 
rašiniuose, nesąžiningai atliko jiems patikėtą užduotį. Iš Vo- 
kietijos buvo gautas Proteorijų vertimas; kiti kūriniai buvo rasti 
Jano Meijerso bibliotekoje. Didžiausiai Zenono nuostabai, prio- 
ras turėjo jo Būsimųjų dalykų numatymus. Sudėjęs tuos teiginius 
ar veikiau jų kritiką krūvon, filosofas savo malonumui nupiešė 
tų 1569 Dievo malonės metų Žmonių nuomonių žemėlapį, bent 
jau nuomonių, susijusių su tomis neaiškiomis sritimis, kur 
ganėsi jo protas. Koperniko sistema Bažnyčios nebuvo oficialiai 
pasmerkta, nors labiausiai nusimanantys iš tų, kurie dėvėjo 
sutanas ir mantijas, subtiliai lingavo galvas, tikindami, kad 
netrukus tai atsitiksią; ir vis dėlto tvirtinimas, kad pasaulio 
centras-yra Saulė, o ne Žemė, toleruojamas su sąlyga, kad jis 
tėra kukli hipotezė, žeidė Aristotelį, Bibliją, o labiausiai Žmogaus 
poreikį matyti savo būstą Visa ko centre. Nieko nuostabaus, 
kad požiūris, toks tolimas tam, kurį sveikas protas šiurkščiai 
suvokia kaip akivaizdybę, nepatiko eiliniams protams: nereikėjo 
eiti niekur toliau —- Zenonas iš savo patirties žinojo, kaip ju- 
dančios Žemės idėja griauna visų mūsų susikurtus gyvenimo 
įpročius; jis svaigo nuo minties, kad priklauso pasauliui, kuris 
nebeapsiriboja vien žmogaus lūšna, bet daugeliui toks erdvės 
išplėtimas kėlė šleikštulį. Dar juodesne bedievyste nei drąsi 

mintis pastatyti į visa ko centrą Saulę vietoj Žemės buvo lai- 
komas Demokrito paklydimas, kitaip tariant, tikėjimas pasaulių 
begalybe, atimantis iš pačios Saulės jos išskirtinę vietą ir nei- 
giantis centro buvimą. Kitaip nei filosofas, kuris, pralaužęs 
nepajudinamų dalykų sferą, su džiaugsmu puola į tas šaltas ir 
kaitrias erdves, eilinis Žmogus jautėsi jose pasiklydęs, o drą- 
suolis, rizikuojantis įrodyti jų egzistavimą, jo akyse virsdavo 
persimetėliu. Tos pačios taisyklės galiojo ir kur kas pavojin- 
gesnei grynųjų idėjų sferai. Averojaus paklydimas, - hipotezė, 
jog esama tokio beasmenio Dievo, abejingai tvyrančio to amžino 
pasaulio viduje, - regis, atėmė iš tikinčiojo galimybę pasikliauti 
Dievu, sukurtu pagal jo paties atvaizdą ir tausojančiu savo 
pykčius ir geradarybes vien tiktai žmogui. Mintis, kad siela yra 
amžina, - Origeno paklydimas, - piktino, nes visiškai sumen- 
kino dabarties vyksmą: Žmogus norėjo, kad priešais jį vertųsi 
nemirtingumas - Dangus arba Pragaras, už kurį atsakingas būtų 
jis pats, bet anaiptol negeidė, kad į visas puses driektųsi amžinas 
esimas, kur jis egzistuotų, bet jau nebe savo pavidalu. Pitagoro, 
leidusio suteikti gyvūnams sielą, prigimtimi ir esme panašią į 
mūsiškę, paklydimas dar labiau piktino tą beplunksnį dvikojį 
padarą, kuris nori būti vienintelė amžinai tverianti gyva būtybė. 
Epikūro paklydimo išvada, kitaip tariant, hipotezė, esą mirtis 
yra visa ko pabaiga, nors ir labiausiai atitinkanti tai, ką mes 
matome regėdami lavonus ir kapinėse, skaudžiai žeidė ne tik 
mūsų godulį išlikt pasaulyje, bet ir puikybę, kvailai mums 
teigiančią, kad esame verti jame išlikti. Visos tos nuomonės buvo 
laikomos įžeidžiančiomis Dievą; o iš tikro labiausiai joms buvo 
priekaištaujama dėl to, kad jos sumenkino žmogaus svarbumą. 
Taigi nebuvo nieko nuostabaus, kad jos pasmerkia kalėjimui ar 
dar blogesniems dalykams tuos, kurie jas skleidžia. 
Leisdamasis nuo grynųjų idėjų prie vingiuotų Žmogaus gy- 
vensenos kelių, išvysdavai, jog baimė, dar labiau negu puikybė, 
buvo svarbiausias neapykantos variklis. Filosofo, propaguo- 
jančio laisvą juslių žaismę ir neniekinančio kūno malonumų, 

drąsa siutino minią, linkusią į gaušybę prietarų ir veidmainystę 
šioje srityje. Ir niekam nerūpėjo, kad žmogus, išdrįsęs tai pa- 
skelbti, būdavo santūresnis, o kartais net tyresnis už įnirtingus 
jo dergėjus: visuotinis susitarimas pripažino, esą pasaulyje nėra 
tokios ugnies arba kankinimo, kuris išpirktų tokį siaubingą 
palaidumą, - kaip tik todėl, kad proto narsa, regis, tik dar 
pasunkindavo paprastą kūno kaltę. Išminčius, kuriam visos 
šalys - tėvynė, visos religijos - savaip vertingos, vienodai erzino 
tą belaisvių minią; tas perbėgėlis filosofas, beje, niekad neišsi- 
žadėjęs nė vieno savo tikrojo tikėjimo, visiems jiems buvo at- 
pirkimo ožiu tik todėl, kad jie visi bent kartą slapčia, o kartais 
patys to nežinodami geidė išsigauti iš rato, kuriame buvo už- 
daryti ir kuriame jiems lemta buvo mirti. Panašų pavydo kupiną 
įtūžį tvarkos atstovams kelia maištininkas, sukilęs prieš val- 
dovą: jo „Ne“ - tai nuolatinis priekaištas jų „Taip“. Tačiau visų 
baisiausi iš tų kitaip galvojančių pabaisų buvo tie, kurie turėjo 
kokią nors dorybę: jie buvo kur kas baisesni, nes negalėdavai 
jų niekint be atodairos. 


22, 


DE OCCULTA PHILOSOPHIA*: tausodamas jėgas, tasai belais- 
vis beveik nebegalvojo, bet tai, kad kai kurie teisėjai atkakliai 
teigė jį praktikuojant magiją, kuriai neva jis buvo pasišventęs 
kadaise ar dar visai neseniai, privertė jį pamąstyti apie tą opų 
dalyką, rūpėjusį jam tarp kitų svarbesnių dalykų visą gyvenimą. 
Šioje srityje mokslingų vyrų nuomonės ypač kirsdavosi su mi- 
nios nuomone. Miesčionių banda sykiu gerbė tą magą ir nekentė 
jo už galias, kurias laikė beribėmis: pavydo ausis kyšojo ir čionai. 
Visi be galo nusivylė, kai pas Zenoną buvo rastas tik Agripos 
de Netesheimo kūrinys, kurį turėjo ir kanauninkas Kampanusas, 
ir vyskupas, bei vėlesnis Džambatistos dela Portos kūrinys, kurį 
ir Monsinjoras laikė ant savo stalo. Kadangi buvo atkakliai 


* Apie okultinę filosofiją (Iot.). 

kabinamasi į tuos klausimus, vyskupas manė būsiant teisinga 
apklausti kaltinamąjį. Kvailiams magija buvo mokslas apie 
antgamtinius dalykus, o prelatui, priešingai, toji sistema kėlė 
nerimo kaip neigianti stebuklą. Zenonas buvo beveik visiškai 
nuoširdus diskutuodamas su juo apie tai. Vadinamąjį magijos 
pasaulį sudarą traukos ir atostūmiai, pavaldūs dar paslap- 
tingiems, bet tai nereiškia, jog Žmogiškajam supratimui ne- 
prieinamiems, dėsniams. Iš žinomų medžiagų, rodos, tik mag- 
netas ir gintaras iš dalies galį atskleisti tas paslaptis, kurių dar 
niekas neištyrė ir kurios vieną gražią dieną gal paaiškins viską. 
Didysis magijos ir jos dukters alchemijos nuopelnas tas, kad 
jodvi postuluojančios materijos vienybę, - kai kurie distiliavimo 
aparato filosofai tikį galintys sutapatinti ją su šviesa ir žaibu. 
Tas kelias vedąs labai toli, tačiau visi adeptai, verti to vardo, 
supranta jo pavojus. Mechanikos mokslai, į kuriuos Zenonas 
kadai buvo smarkiai įnikęs, esą artimi tiems ieškojimams tuo, 
kad siekia paversti žinojimą apie dalykus galėjimu juos paveikti, 
o netiesiogiai — galėjimu paveikti žmogų. Tam tikra prasme 
viskas esą magija: žolių ir metalų mokslas, leidžiąs gydytojui 
paveikti ligą ir ligonį, yra magija; magiška yra ir pati liga, 
užvaldanti kūną, nelygu koks apsėdimas, kurio šis kartais ne- 
nori nusimesti; magiška yra veriančių bei slegiančių garsų, 
išjudinančių sielą ar, priešingai, ją nuraminančių, galia; bet ypač 
magiška kandi žodžių, kone visada stipresnių už daiktus, ku- 
riuos jie reiškia, galia: tuo ir paaiškinama tai, kas pasakyta apie 
juos Sefer Jetsiroje, jau nekalbant apie Evangeliją pagal Joną. 
Kerai, gaubiantys valdovus ir sklindantys iš bažnytinių apeigų, 
yra magija, ir magija yra tie juodi ešafotai bei niaurūs egzekucijų 
būgnai, žavintys ir bauginantys vėpsotojus kur kas labiau negu 
aukas. Galiausiai magiškos yra meilė ir neapykanta, įspau- 
džiančios mūsų smegenyse atvaizdą būtybės, kuriai mes lei- 
džiam save persekioti. 

Monsinjoras mąsliai palingavo galvą: taip sutvarkytame 
pasaulyje nebelieka vietos asmeninei Dievo valiai. Zenonas su 

tuo sutiko, nors ir puikiai suprato, kaip rizikuoja tai sakydamas. 
Paskui jiedu abu išsakė, ką maną apie asmeninę Dievo valią, 
per kokius tarpininkus ji pasireiškianti ir ar ji būtina vykdant 
stebuklus. Vyskupas, pavyzdžiui, neįžvelgė nieko piktinamo 
tame, kaip Traktato apie fizinį pasaulį autorius interpretavo šven- 
tojo Pranciškaus stigmas: jis aiškino jas kaip aukščiausią išraišką 
galingos meilės, kuri visada modeliuoja mylintijį pagal myli- 
mojo atvaizdą. Tik, pateikdamas šį aiškinimą kaip vienintelį 
įmanomą, filosofas elgęsis nepadoriai. Zenonas neigė tvirtinęs 
ji esant vienintelį. Rodydamas savotišką dialektikams būdingą 
mandagumą, Monsinjoras kiek nusileido priešininkui, bet vėliau 
priminė, kad labai maldingas kardinolas Nikolajus Kuzietis 
kitados numaldė entuziazmą, kurį sukėlė stebuklingos statulos 
ir kraujuojančios ostijos; tasai garbusis mokslininkas (irgi teigęs 
erdvę esant begalinę), regis, numatė Pomponacio doktriną: 
pastarajam stebuklai buvo gryna vaizduotės galios išraiška, 
panašiai kaip Paracelsui ir Zenonui norėjosi regėti magijos 
vaizdinius. Tačiau šventasis kardinolas, kadaise visomis galio- 
mis tramdęs husitų paklydimus, šiandien, jei būtų gyvas, ko 
gero, nutylėtų tokias drąsias mintis, kad neatrodytų, jog jis 
palaiko bedievius ir eretikus, kurių dabar privisę kur kas dau- 
giau neijo laikais. 

Zenonas tegalėjo pritarti tam: laikai dabar kaip niekad ne- 
palankūs nuomonių laisvei. Jis net pridūrė, atsakydamas vys- 
kupui su tokiu pačiu dialektiko mandagumu, jog teigti, esą 
vaizdinys tėra išimtinai vaizduotės padarinys, nereiškia, kad 
jis yra tik menamas grubia to žodžio prasme: mumyse slypintys 
dievai ir demonai gana realūs. Vyskupas suraukė antakį dėl 
pirmojo veiksnio daugiskaitos, tačiau jis buvo išsilavinęs žmo- 
gus ir žinojo, kad reikia būti atlaidžiam žmonėms, skaičiusiems 
graikų ir lotynų autorius. O gydytojas kalbėjo toliau, nupa- 
sakodamas nerimastingą dėmesį, su kuriuo visada stebėdavęs 
savo ligonių haliucinacijas: tokioje būsenoje pasireikšdavusi pati 
žmogaus esmė ir kartais - autentiškas dangus ir tikras pragaras. 

O jeigu grįšime prie magijos ir kitų analogiškų doktrinų, tai 
kovoti reikia ne tik su prietarais, bet ir su buku skepticizmu, 
įžūliai neigiančiu tai, kas nematoma ir nepaaiškinta. Šiuo po- 
žiūriu prelatas ir Zenonas sutarė be jokių paslėptų minčių. 
Galiausiai buvo paliestos Koperniko fantazijos: toji visiškai 
hipotetinė sritis kaltinamajam neatrodė teologiškai pavojinga. 
Daugių daugiausia jį buvo galima apkaltinti pernelyg užtikrintai 
pateikus kaip priimtiną kažkokią neaiškią teoriją, prieštarau- 
jančią Šventajam Raštui. Nesilygindamas su Liuteriu ir Kalvinu 
neigiant sistemą, kuri išjuokė Jozuės istoriją, vyskupas laikė ją 
esant mažiau priimtiną geriems krikščionims nei Ptolemėjaus 
sistema. Beje, jis jai paprieštaravo pasitelkęs matematiką ir labai 
tiksliai pasirėmęs paralaksais. Zenonas sutiko, kad dar daug 
ką reikią įrodyti. 


"12; 


Grįžęs namo, kitaip tariant, į kalėjimą, ir puikiai suvokda- 
mas, kad šios įkalinimo ligos baigtis bus fatališka, Zenonas, 
pavargęs nuo kazuistikos, stengdavosi susitvarkyti taip, kad 
kuo mažiau galvotų. Verčiau jau įkinkyti protą į mechanišką 
darbą - šis padės jam išvengti siaubo ar įtūžio priepuolių: dabar 
jis pats buvo tas pacientas, kurį reikėjo palaikyti ir apsaugoti 
nuo nevilties. Čia jam atėjo į pagalbą kalbų išmanymas: Zenonas 
mokėjo tris ar keturias mokslingas kalbas, kurių mokoma mo- 
kykloje, o per visą gyvenimą ir keliones dar buvo išmokęs ir 
gerą pustuzinį įvairių šalių šnektų. Dažnai apgailestaudavo, kad 
velka paskui save tą žodžių, kurių nepavartoja, naštą: buvo 
savaip juokinga, kad žinai garsus ar ženklus, kurie išreiškia 
tiesos ar teisingumo sąvokas dešimčia ar dvylika kalbų. Dabar 
tos Žodžių šūsnys padėjo stumti laiką: jis sudarinėdavo jų są- 
rašus, formuodavo grupes, lygindavo abėcėles ir gramatikos 
taisykles. Keletą dienų žaidė kurdamas loginės kalbos projektą —- 
tokios pat aiškios kaip muzikos ženklų sistema ir gebančios 
tiksliai išreikšti visus įmanomus dalykus. Sugalvojo ir šifruotų 

kalbų, tarsi būtų turėjęs kam siųsti slaptus laiškus. Matematika 
irgi pravertė: jis apskaičiuodavo žvaigždžių pasistūmimą virš 
kalėjimo stogo; dar kartą labai kruopščiai apskaičiavo vandens 
kiekį, kurį kas dieną sugeria ir išgarina jau, be abejonės, džiūstąs 
augalas jo laboratorijoje. 

Jis vėl ilgai mąstydavo apie skraidančias ir nardančias ma- 
šinas, apie garsų užrašymą mechanizmais, imituojančiais žMo- 
gaus atminties veiklą, kurių veikimo principą kadai piešė 
drauge su Rymeriu ir kuriuos kartais ir dabar dar pabraižydavo 
savo užrašų knygelėse. Tik jau pradėjo abejoti tais dirbtiniais 
žmogaus kūno pailginimais: kas iš to, kad gali pasinerti van- 
denynan, įlindęs į geležies ir odos varpą, jeigu plaukikas, pasi- 
kliaudamas vien savo išgalėmis, uždūsta po banga; kas iš to, 
kad gali pakilti dangun pedalų ir mašinų padedamas, jei žmo- 
gaus kūnas vis dar lieka sunkia mase, kuri nukrinta žemėn 
nelyginant akmuo. O juolab nesvarbu surasti būdą užrašyti 
žmogaus žodžius, kurie ir taip jau per didelę pasaulio dalį yra 
užlieję savo melų garsais. Staiga iš atminties išniro Leone at- 
mintinai išmoktų alcheminių lentelių nuotrupos. Tikrindamas 
čia savo atmintį, čia sprendimus, jisai prisivertė kuo smul- 
kiausiai atgaminti kai kurias savo chirurgines operacijas: pavyz- 
džiui, kraujo perpylimą, kurį atliko dusyk. Pirmasis mėginimas 
pavyko kur kas geriau, nei jis tikėjosi, tačiau antrasis baigėsi 
staigia mirtimi, ne to, kuris tą kraują davė, bet to, kuris jį gavo, 
tarytum iš tikrųjų tarp tų dviejų raudonų skysčių, tekančių iš 
skirtingų individų, būtų egzistavusios mums visiškai nežino- 
mos neapykantos ir meilės. Tokia pačia trauka ir tokiu pačiu 
atostūmiu tikriausiai galima paaiškinti ir santuokinių porų 
sterilumą ar vaisingumą. Pastarasis žodis nevalingai priminė 
jam sargybinių vedamą Ideletą. Apsauginiuose tvirtinimuose, 
kuriuos jis susirentė taip rūpestingai, ėmė rastis plyšių: vieną 
vakarą, sėdėdamas prie stalo ir stebeilydamas į žvakės lieps- 
ną, staiga prisiminė tuos jaunus į laužą sumestus vienuolius 
ir, pagautas siaubo, gailesčio, nerimo bei neapykanta virtusio 

pykčio, savo gėdai pasruvo ašarų upeliais. Jis net gerai nebe- 
žinojo, dėl ko taip verkė. Kalėjimas jį silpnino. 

Sėdėdamas prie ligonių, jis turėdavo progos pasiklausyti, 
kaip jie pasakoja savo sapnus. Jis irgi sapnuodavo savuosius. 
Dažniausiai Žmonės pasitenkina išgavę iš tų sapnų pranašystes, 
kartais teisingas, nes jos atskleidžia miegančiojo paslaptis, tačiau 
jis sau sakydavo, kad svarbiausia, jog šitie proto, palikto savo 
valiai, žaidimai gali paaiškinti mums, kaip siela suvokia daly- 
kus. Jis vardijo savybes to, ką matė sapne: lengvumas, neap- 
čiuopiamumas, nerišlumas, visiška laisvė laiko atžvilgiu, formų 
judrumas, leidžiantis kiekvienam asmeniui šitoje būsenoje būti 
daugeliu, o daugeliui susiplakt į viena, - toks kone platoniškas 
prisiminimo jausmas, toks kone nepakeliamas būtinumo pojūtis. 
Šitos šmėkliškos kategorijos labai jau panėšėjo į tai, ką filosofai 
hermetikai manė žiną apie anapusinę egzistenciją, sakytum 
mirties pasaulis sielai būtų nakties pasaulio tęsinys. Vienaip ar 
kitaip, ir patsai gyvenimas, regimas Žmogaus, pasirengusio jį 
palikti, irgi įgydavo keisto sapnų nestabilumo su jiems būdinga 
įvykių seka. Jis pereidavo nuo vieno prie kito taip, tarsi būtų 
keliavęs iš teismo raštinės, kur buvo tardomas, į savo gerai 
užsklęstą vienutę, o iš vienutės - į apsnigtą kalėjimo kiemą. Jis 
regėjo save prie nediduko bokštelio vartų, kur Jo Švedijos Di- 
denybė jį apgyvendino, kai jis svečiavosi Vadstenoje. Priešais jį 
sustingęs ir kantrus, kokie būna gyvuliai, laukiantys pagalbos, 
stovėjo didžiulis elnias, kurį princas Erikas vakar gainiojosi 
miške. Sapnuotojas jautė, kad jojo pareiga - paslėpti ir išgelbėti 
tą laukinį Žvėrį, bet nežinojo, kaip priversti jį peržengti tą Žmo- 
gaus būsto slenkstį. Juodas elnio kailis žvilgėjo, jis buvo su- 
drėkęs, tarsi žvėriui būtų tekę keltis čionai per upę. Kitąsyk 
Zenonas regėjo save valtyje, kuri išslydo iš upės į jūros platumas. 
Buvo graži saulėta ir vėjuota diena. Šimtai žuvų sukos ir nardė 
aplink forštevenį, nešamos srovės ir ją aplenkdamos, jos plaukė 
iš gėlųjų vandenų į sūriuosius, ir ta migracija, tas išvykimas 
buvo kupini džiugesio. Tačiau sapnuoti jau nebereikėjo. Patys 

savaime dalykai įgydavo spalvas, kokias įgauna tik sapnuose 
ir kokios primena alcheminės nomenklatūros gryną žalią, pur- 
purinę ir baltą; apelsino vaisius, kartą prabangiai papuošęs jo 
stalą, ilgai žvilgėjo tarsi aukso rutulys; jo kvapas, jo sultingumas 
irgi buvo kaupini ypatingos prasmės. Keletą kartų jis tarėsi 
girdįs kažkokią iškilmingą muziką, primenančią vargonų gar- 
sus, jei tik vargonų muzika galėtų skambėti be garso: tuos garsus 
veikiau priėmė protas, o ne klausa. Jis paliesdavo pirštu men- 
kučius kerpe apaugusios plytos nelygumus ir pasijusdavo tiriąs 
ištisus pasaulius. Kartą iš ryto, sukdamas ratus po kalėjimo 
kiemą su savo sargu Žiliu Rombo, ant nubrūžinto grindinio 
pamatė skaidrų ledo sluoksnį, po kuriuo tekėjo ir tvinkčiojo 
vandens gysla. Menkutė srovelė ieškojo nuolydžio ir rado jį. 
Bent vienąsyk jis išvydo ir dienos regėjimą. Tame kambary 
atsirado gražus, bet liūdnas kokių dešimties metų vaikas. Ap- 
sitaisęs juodai, atrodė tartum princas, išėjęs iš vienos tų paslap- 
tingų pilių, kurios aplankomos sapne, nors Zenonas būtų pa- 
manęs, kad jis tikras, jei nebūtų atsiradęs čionai staiga, be garso: 
nei įėjęs, nei žengęs artyn. Tas vaikas buvo panašus į jį, bet tai 
nebuvo Vilnų gatvėje išaugęs vaikas. Filosofas ėmė kniaustis 
praeityje, Kur moterų būta nedaug. Su Kasilda Peres jis elgėsi 
apdairiai: nenorėjo, kad ji grįžtų Ispanijon nuo jo pastojusi. 
Belaisvė prie Budos sienų mirė netrukus po jųdviejų fizinio 
suartėjimo, ir tik dėl to jis ją ir prisimindavo. Kitos buvo tik 
paprastos ištvirkėlės, į kurių glėbį jį nusviesdavo kelionių at- 
„Sitiktinumai: jis nelabai tevertino tas sijonų ir kūnų krūsnis. 
Tačiau Friosio dama buvo kitokia: ji mylėjo jį taip stipriai, kad 
norėjo pasiūlyti jam nuolatinį prieglobstį, norėjo susilaukti jo 
kūdikio; matyt, jis niekada nesužinos, ar išsipildė, ar ne tasai 
troškimas, kur kas gilesnis už kūno troškimus. Ar galėjo taip 
atsitikti, kad, perskrodusi naktį, toji išsviesta sėkla susitelkė 
galiausiai šitoje būtybėje, pratęsdama ir gal padaugindama jo 
substanciją štai šituoju, kuris ir buvo jis, o sykiu - ne jis? Zenoną 
apėmė begalinis nuovargis ir nevalingas išdidumas. Jei toji 

šmėkla buvo jo vaikas, vadinasi, jis įsitraukė į žaidimą, kaip, 
beje, buvo įsitraukęs ir savo rašiniais, veiksmais; iš šito labirinto 
jis išsigaus tiktai priėjęs amžių galą. Signės Ulfsdater vaikas, 
baltųjų naktų vaikas, įmanomasis tarp įmanomųjų, mąsliai 
vyrą, tarytum pasiruošęs pateikti jam klausimus, į kuriuos 
Zenonas neturėjo atsakymų. Ir buvo sunku pasakyti, kuris 
lygiai kaip atsirado; vaikas, gal tik vaizduotės vaisius, dingo. 
Zenonas prisivertė nebegalvoti apie jį. Matyt, tai būta tik kalinio 
haliucinacijos. 

Naktinis sargas Hermanas Moras buvo aukštas, drūtas ty- 
lenis, miegodavęs su viena pravira akim koridoriaus gale ir, 
regis, neturėjęs kitų aistrų, kaip tik sutepti alyva velkes ir jas 
blizginti. Užtat Žilis Rombo buvo patrauklus sukčius. Jis regėjo 
pasaulio, nes buvo keliaujantis prekeivis, ir jam teko dalyvauti 
kare; iš nesibaigiančių jo plepalų Zenonas sužinodavo, kas 
kalbama ar veikiama mieste. Būtent jam buvo patikėti tie šešias- 
dešimt solų per dieną, skiriami tam belaisviui, kaip ir visiems 
garbingiems, tačiau neaukštakilmiams kaliniams. Jis užvers- 
beveik neprisilies prie jo, kad tie paštetai ir sūdiniai galiausiai 
atsidurs ant sutuoktinių Rombo ir jų keturių vaikų stalo. Ta 
valgymų gausa ir ponios Rombo švariai išskalbti baltiniai ne 
per labiausiai žavėjo filosofą, akies kraštu išvydusį, koks pra- 
garas yra bendroji kamera, tačiau tam tikras draugiškumas 
radosi tarp jo ir to vikruolio, kaip visad atsitinka, kai vienas 
žmogus atneša kitam jo valgį, išveda pasivaikščiot, nuskuta 
barzdą ir ištuština jo rėčką. Keistuolio samprotavimai buvo 
malonus priešnuodis teologiniam ir teismo Žargonui: regėdamas 
netikusią žemiškojo pasaulio būklę, Žilis anaiptol nebuvo tikras, 
kad egzistuoja Gerasis Viešpats. Ideletos nelaimės išspaudė jam | 
ašarą: gaila, kad tokios gražios mergaičiukės nepaliko gyventi. 
Angelų avantiūra jam atrodė juokinga, bet jis iškart pareiškė, 

esą kiekvienas linksminasi kaip nori, o dėl skonių ir spalvų 
nesiginčijama. Jam asmeniškai patinkančios merginos, tai ne 
toks pavojingas, bet brangus malonumas, kartais atsieinantis 
jam audromis namuose. O į visus valstybės reikalus jam nu- 
sispjaut. Zenonas lošdavo su juo kortomis; Žilis visada laimė- 
davo. Gydytojas išrašydavo vaistų Rombo šeimynai. Didelis 
pyrago gabalas, kurį Greta Trijų Karalių dieną perdavė Zenonui 
į teismo raštinę, krito nenaudėliui į akį, ir jis nugvelbė jį sa- 
viškiams, bet tai nebuvo toks jau baisus prasižengimas, nes, šiaip 
ar taip, maisto kaliniui buvo per daug. Zenonas taip niekad ir 
nesužinojo apie tą Gretos kukliai pareikštą ištikimybę. 

Kai toji valanda atėjo, filosofas gynėsi neprastai. Kai kurie 
kaltinimai, išlikę iki pat galo, buvo absurdiški: savaime su- 
prantama, kad jis nepersimetė į Mahometo tikėjimą gyvendamas 
Rytuose, jis net nebuvo apipjaustytas. Sunkiau buvo pateisinti 
savo tarnavimą klastingam barbarui tada, kai jo laivynas ir 
kariuomenė kovėsi su Imperatoriumi; Zenonas paaiškino, kad, 
būdamas florentiečio sūnus, bet tuo metu gyvenęs ir dirbęs 
Langedoke, jis laikė save pavaldiniu Labai Krikščioniško Ka- 
raliaus, kuris visuomet palaikė gerus santykius su Otomanų 
Porta. Tam argumentui stigo solidumo, tačiau pasklido labai 
palankios Zenonui legendos apie jo lankymąsi Rytų kraštuose. 
Neva jis buvęs vienu iš Imperatoriaus slaptų agentų berberų 
kraštuose ir neprisipažįstąs to tik iš diskretiškumo. Filosofas 
nepaneigė tos versijos, kaip ir kelių kitų, mažiau romantiškų, 
nes nenorėjo nuliūdinti nepažįstamų draugų, kurie, matyt, jas 
ir paskleidė. Dveji metai, praleisti Švedijos karaliaus dvare, buvo 
kur kas pragaištingesni, nes tai įvyko ne per seniausiai ir jų 
pagražint negalėjo joks legendos ūkas. Teismui reikėjo nustatyti, 
ar jis gyveno kaip katalikas toje šalyje, kuri patyrė vadinamąją 
reformaciją. Zenonas neigė viešai išsižadėjęs savo tikėjimo, bet 
nutylėjo ir tai, kad lankydavosi protestantų pamaldose, nors 

darė tai kaip galėdamas rečiau. Vėl iškilo paviršiun kaltini- 
mas dėl šnipinėjimo užsienio šaliai; kaltinamasis nepalankiai 
savo atžvilgiu visus nuteikė įrodinėdamas, jog, jei būtų norėjęs 
ką nors sužinoti ir perduoti kam nors kitam, būtų įsikūręs ne 
tokiame atokiame nuo didžiųjų reikalų mieste, koks buvo 
Briugė. 

Bet būtent tas ilgas Zenono užsibuvimas gimtajame mieste 
svetima pavarde ir vertė teisėjus raukyti kaktas: jie regėjo tame 
kažkokias paslaptingas prarajas. Kad koks Sorbonos pasmerktas 
klaidatikis keletą mėnesių slėptųsi pas savo draugą chirurgą- 
barzdaskutį, ne itin pagarsėjusį krikščionišku maldingumu, dar 
būtų galima suprasti, tačiau kad sumanus medikas, praktikavęs 
karaliaus dvare, taip ilgam pasirinko varganą prieglaudos gy- 
dytojo egzistenciją, buvo jau pernelyg keista nekaltam žmogui. 
Kaltinamasis į tą klausimą atsakė labai trumpai: jis pats nesu- 
prantąs, kodėl taip užsibuvęs Briugėje. Iš padorumo neužsiminė 
apie švelnius jausmus, vis labiau siejusius jį su velioniu prioru: 
beje, ta priežastis galėjo atrodyti įtikinama tik jam pačiam. O 
dėl nešvankių santykių su Siprianu, tai kaltinamasis katego- 
riškai juos paneigė, bet visi pastebėjo, kad tai jo kalbai stigo 
teisuoliško pasipiktinimo, kuris čia būtų pritikęs. Prie kaltinimo 
pabėgėlių slaugymu ir maitinimu Šventojo Kozmo ligonių prie- 
glaudoje nebuvo sugrįžta: naujasis minoritų prioras, kuriam 
sveikas protas sakė, kad jo vienuolynas ir taip jau pernelyg, 
nukentėjo nuo viso, kas įvyko, ryžtingai pareikalavo nebeat- 
naujinti gandų apie prieglaudos gydytojo nelojalumą. Kalinys, 
ligi tol elgęsis labai gražiai, pratrūko įtūžiu, kai Pjeras le Kokas, 
Flandrijos prokuroras, vėl užkliudęs seną temą apie netinkamas 
ir paslaptingas įtakas, pastebėjo, kad begalinis Žano Luji de 
Berlemono žavėjimasis gydytoju gali būti paaiškintas kokiais 
nors apžavais. Nors ir dėstęs vyskupui, jog tam tikra prasme 
viskas yra magija, Zenonas įsiuto, kad taip buvo nuvertintas * 
dviejų laisvų protų bendravimas. Garbusis vyskupas neak- 
centavo to regimo prieštaravimo. 

O paklaustas apie doktriną, kaltinamasis buvo toks miklus, 
koks miklus gali būti žmogus, susaistytas galingais voratink- 
liais. Dviem teologams, pakviestiems klausytojais, ypač rūpėjo 
klausimas apie pasaulių begalybę: ilgai buvo diskutuojama, ar 
„begalinis“ ir „bekraštis“ reiškia tą patį. Dar ilgiau truko apsi- 
šaudymas dėl sielos amžinumo ir jos dalinio arba tik laikino 
išlikimo, kuris krikščioniui būtų tolygus paprasčiausiam mir- 
tingumui; Zenonas ironiškai priminė savo oponentams Aristo- 
telio sielos dalių apibrėžimą, kurį vėliau subtiliai išrutuliojo 
arabų mokslininkai. Ar mes kalbame apie augalinės, ar apie 
gyvulinės, apie racionalios ar apie intelektualios ir galiausiai 
pranašiškos sielos nemirtingumą, - ar apie nemirtingumą viseto, 
kuris yra visų jų pagrindas? Tęsdamas diskusiją jis atkreipė savo 
oponentų dėmesį į tai, kad kai kurios tų hipotezių apskritai 
primena hilemorfinę šventojo Bonaventūros teoriją, kurioje 
numatytas tam tikras sielų kūniškumas. Ta išvada buvo paneig- 
ta, tačiau kanauninką Kampanusą, dalyvavusį debatuose ir 
prisiminusį, jog; kitados būtent jis mokė savo auklėtinį tų scho- 
lastinių subtilybių, perliejo išdidumo banga. 

Kaip tik per tą posėdį buvo perskaityti - ir tai užtruko per- 
nelyg ilgai, anot teisėjų, maniusių, kad viskas jau ir taip pakan- 
kamai aišku nuosprendžiui priimti — sąsiuviniai, į kuriuos Zeno- 
nas prieš keturiasdešimt metų užsirašė pagarsėjusių pagonių 
ir ateistų ar prieštaraujančių kits kitam Bažnyčios Tėvų mintis. 
Nelaimei, Janas Meijersas rūpestingai išsaugojo tą mokinio 
skepticizmo arsenalą. Tie nuvalkioti argumentai buvo kone 
vienodai nuobodūs kaltinamajam ir Monsinjorui, tačiau teisė- 
jus neteologus jie pribloškė dar labiau nei Proteorijų, pernelyg 
neaiškių, kad būtų jiems lengvai suprantamos, drąsumas. Ga- 
liausiai, stojus grėsmingai tylai, buvo perskaitytos Komiškosios 
pranašystės, kuriomis Zenonas lyg nekaltomis mįslėmis kitados 
linksmino vargonininką ir jo žmoną. Groteskiškas jų pasau- 
lis, panašus į tą, kurį regime kai kurių dailininkų paveiksluo- 
se, staiga pasirodė esąs pavojingas. Su nerimu, koks apima 

klausantis bepročio, buvo išklausyta istorija apie bitę, iš kurios 
atimamas vaškas pagerbti kai kuriems mirusiesiems, neturin- 
tiems akių regėti tas bergždžiai tirpstančias uždegtas žvakes, 
neturintiems ausų išgirst maldavimus ir rankų, kad galėtų 
laiminti. Patsai Bartolomėjus Kampanusas išblyško, kai buvo 
paminėtos Europos tautos ir valdovai, kas pavasarį per ekvi- 
nokciją apraudantys dejonėmis kažkokį maištininką, pasmerktą 
myriop Rytuose, arba kažkokie sukčiai ir bepročiai, grasinantys 
ar žadantys atlyginti vardu nematomo ir nebylaus Viešpačio, 
kurio reikalų tvarkytojais jie, nepateikdami jokių įrodymų, 
skelbiasi esą. Niekas nepasijuokė ir iš įvaizdžio Šventų Nekal- 
tųjų, kas dieną tūkstančiais papjaunamų ir pamaunamų ant 
mieto, nepaisant jų gailaus bliovimo, nei iš įvaizdžio Žmonių, 
užmigusių ant paukščių plunksnų ir nuneštų į sapnų karalystę, 
nei iš paminėjimo mirusiųjų kauliukų, kurie, išberti ant medinių 
lentų, apšlakstytų vynuogių krauju, lemia gyvųjų dalią, o juolab 
nieko nepralinksmino aprašymas maišų, persmeigtų abiejuose 
galuose, užkeltų ant kojokų, skleidžiančių po pasaulį purviną 
žodžių tvaiką ir praryjančių visą Žemę, kad ją suvirškintų savo 
skrandžiuose. Be piktžodžiavimo krikščioniškųjų institucijų 
atžvilgiu, aiškiai regimo ne vienoje vietoje, šituose paistaluose 
buvo justi dar ir kur kas didesnė panieka Žmonijai, paliekanti 
savotišką šleikštulį burnoje. 

Filosofui tas skaitymas irgi buvo tarytum karčios atrūgos, o 
liūdniausia jam buvo dėl to, kad klausytojai piktinasi drąsuoliu, 
parodžiusiu varganos žmogaus lemties absurdiškumą, o ne 
pačia tąja lemtimi, nors iš dalies turėjo galios ją pakeisti. Vys- 
kupas pasiūlė numoti ranka į tuos paistalus, bet teologijos 
daktaras Jeronimas van Palmertas, akivaizdžiai nekentęs kal- 
tinamojo, vėl priminė Zenono citatų rinkinį ir iškilmingai pa- 
reiškė, esą vingrybė pešti bedieviškus, žalingus teiginius iš 
senovės autorių - kur kas baisesnis piktavališkumas nei pa- 
čiam tai tvirtinti. Monsinjorui tokia nuomonė pasirodė perdėta. 
Apopleksiškas daktaro veidas įsiplieskė raudoniu, ir jis labai 

garsiai paklausė, kam tokiu atveju reikėjo jį trukdyti ir prašyti, 
kad jis pareikštų savo nuomonę apie paklydimus papročių ir 
doktrinos klausimais, kurie nebūtų sukėlę nė menkiausios dve- 
jonės kaimo teisėjui. 

Per tą teismo posėdį įvyko du dalykai, labai pakenkę kal- 
tinamajam. Į salę įsiveržė labai stambi, grubių veido bruožų 
moteriškė. Tai buvo senoji Jano Meijerso tarnaitė Katerina, kuriai 
labai greit įsipyko rūpintis Zenono ligoniais Senosios medienos 
turgaus krantinės namuose, ir dabar ji mazgojo indus pas Mo- 
liūgę. Ji apkaltino gydytoją nunuodijus Janą Meijersą savo pana- 
cėjomis; apkaltinusi ir save, kad tiktai pražudytų kalinį, jinai 
prisipažino padėjusi Zenonui įvykdyti tą uždavinį. Tasai niekšas 
prieš tai uždegęs apkerėtais gėrimais jos jusles, ir ji tapusi jo 
verge kūnu ir siela. Stulbinamų jos kūniškų santykių su tuo 
gydytoju detalės buvo neišsenkamos; reikėjo manyti, kad ji daug 
ko buvo išmokusi per tuos metus, kai susipažino su Moliūgės 
merginomis ir klientais. Zenonas atkakliai neigė nunuodijęs 
senąjį Janą, tačiau sutiko dusyk pažinęs kūniškai tą moterį. Tie 
išriaumoti ir išmostaguoti Katerinos paliudijimai iškart atgai- 
vino silpstantį teisėjų dėmesį, tačiau užvis labiausiai jie paveikė 
publiką, kuri grūste grūdosi prie salės durų: taip pasitvirtino 
visi pragaištingi gandai apie tą burtininką. O šliundra, įsi- 
bėgėjusi kiek kojos neša, nebegalėjo sustoti; jai buvo liepta 
nutilti; kai ji pradėjo dėti į šuns dienas teisėjus, ją išmetė iš salės 
ir nugabeno į beprotnamį, kur ji galėjo išsisiausti iki valiai. Bet 
teismo pareigūnai liko sutrikę. Tai, kad Zenonas nepriėmė 
chirurgo-barzdaskučio palikimo, rodė jo nesuinteresuotumą 
įvykdyti tą nusikaltimą, paliko jį be akstino; kita vertus, tokį jo 
elgesį galėjo išprovokuoti sąžinės graužimai. 

Kol buvo svarstomas tas kaltinimas, kitas, baisesnis įskun- 
dimas, turint galvoje esamą valstybės reikalų būklę, pasiekė 
teisėjus anoniminio laiško forma. Tą laišką akivaizdžiai atsiuntė 
senojo kalvio Kaselo kaimynai. Jame buvo tikinama, kad du 
mėnesius iš eilės tas gydytojas kasdien ateidavęs į kalvę slaugyti 

sužeistojo, kuris buvo ne kas kitas, o velionio kapitono Vargaso 
žudikas; be to, tas pats gydytojas, regis, dar labai sumaniai 
padėjo tam žudikui pabėgti. Zenono laimei, Josė Kaselas, kuris 
būtų galėjęs daug ką pasakyti, dabar tarnavo Karaliaus ka- 
riuomenėje Geldre, pono de Landaso būryje, į kurį ką tik buvo 
užsiverbavęs. O senasis Pyteris, pasilikęs vienas, užrakino kalvę 
ir grįžo į kaimą, kur turėjo truputį žemės, bet niekas tiksliai 
nežinojo, kur tas kaimas buvo. Kaip ir derėjo, Zenonas viską 
neigė ir netyčia rado sau sąjungininką - tėisėją, kuris kitados 
įrašė į savo registrus, esą Vargaso žudikas Žuvęs šieno kluone, 
ir nenorėjo būti apkaltintas, kad nepasirūpino iki galo ištirti tą 
labai jau seną bylą. Laiško autoriaus taip ir nesurado, o apklausti 
Josės kaimynai atsakinėjo nei šiaip, nei taip: nė vienas, turįs bent 
šlakelį sveiko proto, nebūtų prisipažinęs laukęs dvejus metus 
prieš atskleisdamas tokį nusikaltimą. Tačiau tas kaltinimas buvo 
rimtas ir tik pridėjo svorio kitam kaltinimui - dėl pabėgėlių 
gelbėjimo ligonių prieglaudoje. 

Zenonui tasai teismo procesas buvo tolygus kortų partijoms 
su Žiliu, kurias jis visad pralaimėdavo iš išsiblaškymo ar iš 
abejingumo. Visai kaip tos margo kartono skiautės, suvarančios 
į bankrotą arba praturtinančios lošėją, taip ir kiekviena teisinio 
lošimo atkarpa turėjo sutartinę vertę: taip, lošiant kadrilį arba 
lomberį, buvo aišku, kada turi maišyti ir permaišyti kortas, kada 
pasuoti, o kada užsidengti ar blefuoti. Beje, tiesa, jeigu ji būtų 
buvusi išsakyta, būtų visus sutrikdžiusi. Ji labai nedaug kuo 
tesiskyrė nuo melo. Kai Zenonas sakydavo teisybę, toje teisybėje 
būdavo ir melo: jis neišsižadėjo nei krikščionių religijos, nei 
katalikų tikėjimo, bet būtų tai padaręs su ramių ramiausia 
sąžine, jei to būtų reikėję, ir, galimas daiktas, būtų tapęs liu- 
teronu, jei būtų grįžęs, kaip tikėjosi, į Vokietiją. Jis nemelavo, 
kai neigė kūniškus santykius su Siprianu, bet vieną vakarą jis 
geidė to jau nebesančio kūno; tam tikra prasme to nelaimingo: 
vaikinuko tvirtinimai buvo mažiau klaidingi nei patsai Siprianas 
manė juos išsakydamas. Niekas jo nebekaltino pasiūlius Ideletai 

abortyvinio gėrimo, ir jis garbingai neigė tai padaręs, tačiau su 
išlyga mintyse, kad būtų jai padėjęs, jeigu ji būtų to paprašiusi 
laiku, ir kad gailu negalėjus jos išgelbėti nuo tokios apgailėtinos 
baigties. 

Kita vertus, ten, kur jo neigimai buvo grynas melas, pavyz- 
džiui, Hano slaugymo byloje, tikra teisybė irgi būtų buvusi 
sumeluota. Paslaugos, kurias jis suteikė maištininkams, toli 
gražu nebuvo įrodymas, kaip manė pasipiktinęs prokuroras ir 
susižavėję patriotai, kad jis pritarė tų maištininkų bylai: niekas 
iš tų pasiutėlių nebūtų supratęs jo šalto gydytojiško pasiau- 
kojimo. Žodiniai apsišaudymai su teologais buvo savaip ža- 
vingi, tačiau jis puikiai žinojo, kad negali būti jokio tvaraus 
sutarimo tarp tų, kurie ieško, svarsto, skaido ir didžiuojasi tuo, 
kad rytoj gebės galvoti kitaip nei šiandien, ir tų, kurie tiki ar 
tvirtina tikį ir, pasitelkdami mirties grėsmę, verčia elgtis taip 
pat ir savo artimuosius. Kažkoks varginantis nerealumas vieš- 
patavo tose diskusijose, kur klausimai ir atsakymai nesijungė 
draugėn. Per vieną paskutinių posėdžių jis netyčia užsnūdo; 
šalia stovinčio Žilio niuksas grąžino jį prie tvarkos. Vienas 
teisėjas po teisybei irgi miegojo. Jis nubudo manydamas, kad 
mirties nuosprendis jau paskelbtas, ir tuo prajuokino visus, 
neišskiriant nė kaltinamojo. 

Ne tik teisme, bet ir mieste nuomonės nuo pat pradžių su- 
siklostė į sudėtingas schemas. Vyskupo pozicija buvo ne visai 
aiški, tačiau jis akivaizdžiai įkūnijo nuosaikumą, o gal net nuo- 
laidumą. O kadangi Monsinjoras ex officio* buvo vienas karaliaus 
valdžios ramsčių, nemaža vietos pareigūnų pamėgdžiojo jo 
laikyseną; tad Zenonas tapo kone tvarkos partijos globotiniu. 
Bet kai kurie iš jam pateiktų kaltinimų buvo tokie rimti, kad 
nuosaikumas jo atžvilgiu buvo pavojingas. Giminės ir draugai, 


* Savo padėtimi (lot.). 

kurių Filiberas Ligras dar turėjo Briugėje, dvejojo: šiaip jau 
kaltinamasis priklausė tai giminei, tačiau jie nežinojo, ar dėl to 
jie turi jį kaltinti, ar ginti. Priešingai, tie, kurie smarkiai nukentėjo 
nuo žiaurių Ligrų banko manevrų, jautė pagiežą ir Zenonui: 
jau vien ta pavardė įvarydavo jiems įsiūtį. Patriotai, kurių tarp 
turtingų miestelėnų buvo apstu ir kuriems priklausė didžioji 
liaudies atstovų dalis, turėjo užjausti tą nelaimėlį, padėjusį, anot 
gandų, jų vargo broliams; kai kurie iš tikrųjų jį užjautė, tačiau 
daugumas tų entuziastų linko į evangelines doktrinas, ir bjau- 
riausia už viską jiems buvo jau vien įtarimas ateizmu ar iš- 
tvirkavimu; be to, jie nekentė vienuolynų, o šitas Zenonas, jiems 
regėjosi, buvo išvien su Briugės vienuoliais. Ir tik tas keletas 
nežinomų filosofo draugų, jautusių jam simpatiją, - kiekvienas 
dėl skirtingos priežasties, — diskretiškai stengėsi jam padėti, 
neatkreipdami į save Teisingumo dėmesio, kurio prisibijoti kone 
visi turėjo pagrindo. Jie nepraleisdavo progos supainioti da- 
lykus, tikėdamiesi, kad iš to supainiojimo bus naudos kalti- 
namajam ar bent jau bus išjuokti jo persekiotojai. 
Kanauninkas Kampanusas dar ilgai prisiminė, kad vasario 
pradžioje, kiek prieš tą fatališką posėdį, į kurį įsiveržė Katerina, 
vyskupui išėjus ponai teisėjai kurį laiką dar pastoviniavo keis- 
damiesi nuomonėmis ant teismo raštinės slenksčio. Pjeras Le 
Kokas, Hercogo Albos parankinis Flandrijoje, atkreipė visų 
dėmesį į tai, kad kone šešios savaitės nuėjo visokiems niekams, 
tuo tarpu taip nesunku buvo pritaikyti įstatymo numatytas 
sankcijas. Vis dėlto jam esą džiugu, kad šis bereikšmis teismo 
procesas - mat jis nėra susijęs su jokiu didžiu nūdienos rūpes- 
čiu - pateikė publikai gana naudingą pramogą: susirūpinę ponu 
Ženonu vietoje, Briugės žmogeliai mažiau nerimavo dėl to, kas 
vyksta Briuselyje, Neramumų Tribunole. Be to, dabar, kai visi 
priekaištavo Teisingumui dėl jo tariamos savivalės, buvo visai 
ne prošal parodyti, jog Flandrijoje teisės reikaluose dar mokama 
laikytis visų formalumų. Paskui, pritildęs balsą, pridūrė, esą 
švenčiausiasis vyskupas išmintingai pasinaudojo savo teisėtu 


280 Kalėjimas 


autoritetu, kurį kai kurie asmenys klaidingai norėjo jam už- 
ginčyti, tačiau, ko gero, labiau pritiktų atskirti funkciją nuo 
žmogaus: Monsinjoras turįs šiokių tokių skrupulų, kurių jam 
reikėtų atsisakyti, jei jis ketina ir toliau imtis teisėjo pareigų. 
Liaudis labai jau troško pamatyti, kaip tas asmuo bus sude- 
gintas, ir pavojinga atimt iš sarginio šuns kaulą, kuriuo jau esi 
pamojavęs jam prieš akis. 

Bartolomėjus Kampanusas žinojo, kad įtakingasis proku- 
roras buvo smarkiai prasiskolinęs tam, kas Briugėje tebevadinta 
Ligrų banku. Rytojaus dieną jis pasiuntė laišką savo sūnėnui 
Filiberui ir damai Martai, jo žmonai, prašydamas paveikti Pjerą 
Le Koką, kad šis rastų byloje kokią nors dingstį, palankią kal- 
tinamajam. 


GRAŽUS BŪSTAS 


Prabangius Forestelio namus Filiberas ir jo žmona buvo pa- 
sistatę gana neseniai pagal italų madą; visi žavėjosi kambarių 
anfiladomis su žvilgančiu parketu ir aukštais langais, atsive- 
riančiais į parką, kur šį vasario rytą snigo ir lijo. Tapytojai, 
mokęsi Italijoje, papuošė iškilmių salių lubas gražiomis pasau- 
lietinės istorijos ir mitologijos scenomis: Aleksandro dosnumas, 
Tito gailestingumas, Danaja, skendinti aukso lietuje, ir dangun 
kylantis Ganimedas. Dramblio kaulu, jaspiu ir juodmedžiu 
inkrustuotas florentietiškas kabinetas, prie kurio sukūrimo 
prisidėjo trijų šalių karaliai, buvo papuoštas suktomis kolo- 
nėlėmis ir moteriškais niu, kuriuos išdaugindavo veidrodžiai; 
buvo jame ir slaptų stalčių, atidaromų spyruoklėmis. Bet Fili- 
beras buvo per daug gudrus, kad patikėtų valstybės popierius 
tiems sudėtingiems tartum sąmonės gelmės spąstams, o dėl 
meilės laiškų, tai jis niekada jų nei rašė, nei gaudavo: jo aistros, 
"beje, gana santūrios, apsiribodavo merginomis, kurioms laiškai 
nerašomi. Židinyje, papuoštame medalionais, vaizduojančiais 
Pagrindines Dorybes, tarp dviejų šaltų ir žvilgančių piliastrų 
liepsnojo ugnis; du stori strampai, atgabenti iš gretimo miško, 
buvo vieninteliai natūralūs daiktai šitoje prabangoje - nenu- 
poliruoti, nenuobliuoti, nenulakuoti darbininko rankos. Ant 
servanto puikavosi išrikiuoti keli tomai veleno bei tymo nu-. 
garėlėmis su plonyčiais auksiniais įspaudais; tai buvo maldų 
knygos, kurių niekas nebeatversdavo; Marta jau seniai buvo 

paaukojusi Kalvino Krikščionių tikėjimo institucijas, nes ta eretiška 
knyga, kaip jai maloniai pastebėjo Filiberas, buvo per daug 
kompromituojanti. Pats Filiberas turėjo genealoginių traktatų 
kolekciją, o viename stalčiuje - puošnų Aretino tomą, kurį 
kartais parodydavo svečiams, kai damos kalbėdavosi apie pa- 
puošalus ar gėlių auginimą. 

Tobula tvarka viešpatavo kambariuose, kuriuos tarnai ką tik 
buvo sutvarkę po vakarykščio pobūvio. Hercogas Alba ir jo 
adjutantas Lanselotas de Berlemonas, grįždami iš Monso pro- 
vincijos patikrinimo, sutiko pavakarieniauti ir pernakvoti Fili- 
bero namuose; hercogas buvo pernelyg nuvargęs kopti didžiai- 
siais laiptais, tad patalai jam buvo pataisyti vienoje iš apatinių 
salių, užleidus lovą kilimais, kurie turėjo apsaugoti svečią nuo 
skersvėjų: jie buvo sutvirtinti ietimis ir sidabro trofėjais; tos 
herojiško poilsio vietos, kur garbusis svečias, deja, labai prastai 
miegojo, dabar buvo nebelikę nė pėdsako. Vakarienės pokalbis 
buvo solidus ir drauge apdairus; valstybės reikalai buvo aptarti 
tonu žmonių, kurie įpratę juose dalyvauti ir žino, ko laikytis; 
beje, nenukrypstant nuo gero skonio normų, prie jokio klausimo 
nebuvo apsistota per ilgai. Hercogas buvo visiškai patenkintas 
padėtimi Žemutinėje Vokietijoje ir Flandrijoje: neramumai buvo 
jau numalšinti, ispanų monarchija galėjo nesibaiminti, kad iš 
jos kada nors bus atimtas Midelburgas ar Amsterdamas, kaip, 
beje, ir Lilis arba Briuselis. Jis jau galėjo paskelbti savo Nunc 
dimittis* ir maldavo Karalių surasti, kas jį pakeistų. Buvo ne- 
bejaunas, o veido oda liudijo jį sergant kepenimis; kadangi jis 
stokojo apetito, šeimininkai irgi buvo priversti pažaboti savo 
alkį. Užtat Lanselotas de Berlemonas valgė nesidrovėdamas ir 
valgydamas pasakojo kariuomenės gyvenimo smulkmenas. 
Oranžo princas sumuštas, tik gaila, kad kariuomenei algos 
mokamos nereguliariai - tai apmaudžiai atsiliepia jos drausmei. 
Hercogas suraukė antakius ir nukreipė kalbą kita linkme; jam 


* Dabar atleisi (Iot.). 

atrodė ne itin diplomatiška demonstruoti dabar karališkosios 
piniginės žaizdas. Filiberas, puikiai žinojęs Karaliaus skolos 
dydį, irgi buvo linkęs nekalbėti apie pinigus prie stalo. 

Vos tik svečiai išvyko, išaušus pilkai aušrai, Filiberas, ne- 
patenkintas, kad turėjo žarstyti komplimentus tokį ankstyvą 
rytą, vėl užkopė į savo miegamąjį ir atsigulė į lovą, kur daž- 
niausiai ir dirbdavo, nes kentėjo nuo podagros kojoje. Užtat jo 
žmonai, kuri kas dieną keldavosi sulig pirmaisiais šviesos spin- 
duliais, toksai ankstyvas metas buvo įprastas. Marta vaikštinėjo 
tvirtu žingsniu po tuščius kambarius, šen bei ten pataisydama 
kokį tarnaitės pastumtą į šalį auksinį arba sidabrinį niekniekį 
ant skrynios ar nukrapštydama nagu nematomą vaško nuotėką 
nuo konsolės. Po valandėlės sekretorius atnešė jai iš viršaus 
atplėštą kanauninko Kampanuso laišką. Prie jo buvo pridėtas 
ironiškas Filibero raštelis: ji rasianti tame laiške naujienų apie 
jų pusbrolį, josios brolį. 

Atsisėdusi priešais židinį, kur siuvinėta širma saugojo ją nuo 
pernelyg kaitrios ugnies, Marta ėmė skaityti tą ilgą laišką. La- 
peliai, išrašyti smulkia juoda rašysena, šiugždėjo liesose jos 
rankose, išsikišusiose iš mezginiuotų rankogalių. Netrukus ji 
liovėsi skaičiusi ir užsisvajojo. Vos jai atvykus į Flandriją kaip 
jaunajai žmonai, Bartolomėjus Kampanusas iškart pranešė, kad 
ji turinti vienos motinos brolį; kanauninkas net patarė jai melstis 
už tą bedievį, nežinodamas, kad Marta susilaiko nuo maldų. 
To pavainikio istorija Martai buvo tik dar viena dėmė ant jau ir 
taip susipurvinusios motinos. Filosofą mediką, pagarsėjusį li- 
gonių gydymu per Vokietijos marą, ji nesunkiai sutapatino su 
raudonai vilkinčiu vyriškiu, stovėjusiu Benediktos galvūgalyje 
ir taip keistai klausinėjusiu Martą apie jų velionius tėvus. Ne 
kartą ji buvo prisiminusi tą baisų nepažįstamąjį ir net sapnavo 
ji. Jis regėjo ją nuogą, kaip ir Benediktą mirties patale: jis nuspėjo 
tą mirtiną bailumo nuodėmę, kurią ji nešiojosi savy, nematomą 
visiems tiems, kurie ją laikė stipria moterimi. Jau vien mintis, 
kad jis gyvena, buvo jai rakštis. Jis buvo tasai maištininkas, 

kuriuo ji nesugebėjo tapti; jis keliavo pasaulio vieškeliais, o jos 
kelias tenuvedė ją nuo Kelno iki Briuselio. Dabar jis atsidūrė 
tame tamsiame kalėjime, į kurį kitados ji siaubingai bijojo pa- 
kliūti; bausmė, kuri jam grėsė, atrodė jai teisinga: juk jis gyveno 
kaip norėjo, pats pasirinko jam gresiančius pavojus. 

Ji pasuko galvą, perlieta šalto oro gūsio: ugnis, liepsnojusi 
palei jos kojas, šildė tik menkutę tos didžiulės salės dalį. Žmonės 
sako, kad toks ledinis šaltis perveria praėjus šmėklai: tas vyras, 
dabar jau taip arti mirties, jai visada tebuvo šmėkla. Tačiau už 
Martos nebuvo nieko - tik prašmatni tuščia svetainė. Tokia pati 
prabangos kupina tuštuma viešpatavo ir jos gyvenime. Vienin- 
teliai prisiminimai, bent kiek sušildyti švelnumo, buvo susiję 
su Benedikta, kurią iš jos atėmė Dievas, jei tikėsim, kad jis yra, 
su Benedikta, kurios ji net nesugebėjo iki galo išslaugyti; tą 
evangelinį tikėjimą, kuris ją degino jaunystėje, ji ilgai laikė 
užspaudusi: iš jo buvo likusi tik didžiulė pelenų krūva. Dau- 
giau kaip dvidešimtį metų jos neapleido įsitikinimas, kad ji 
pasmerkta amžinoms kančioms; tai buvo viskas, ką ji išsaugojo 
iš tos doktrinos, kurios nedrįso išpažinti balsiai. Galiausiai tas 
josios asmeninio pragaro suvokimas nusistovėjo, tapo flegma- 
tiškas: ji suvokė esanti prakeikta, kaip suvokė esanti turtingo 
žmogaus Žmona, sujungusi su jojo turtu savąjį, ir motina vė- 
javaikio sūnaus, daugių daugiausia tikusio kautis špagomis ir 
gerti su jaunais bajorais, arba kaip suvokė, kad vieną gražią 
dieną Marta Ligr mirs. Būti dorovingai jai nieko nekainavo — 
jai niekada neteko išprašyti dūsautojų, o menkos Filibero aistros 
jos atžvilgiu nuščiuvo iškart po to, kai jiedviem gimė vienintelis 
sūnus, taigi ji nepatirdavo net ir leistinų malonumų. Tik ji viena 
žinojo apie geismus, tūnančius jos kūne: ne tiek juos tramdė, 
kiek niekino, Kaip niekinama laikina kūno negalė. Sūnui ji buvo 
teisinga motina, nors ir neįveikė jo prigimtinio įžūlumo, ne- 
privertė save pamilti; žmonės kalbėjo, kad ji griežta, netgi Žiauri 
savo tarnams ir kambarinėms, bet kaip kitaip priversi tas pa- 
dugnes, kad tave gerbtų? Jos požiūris į bažnyčią buvo visiems 

pavyzdys, tačiau širdies gilumoje ji niekino tą veidmainystę. 
Kad tas jos brolis, kurį ji matė tik vieną kartą, šešerius metus 
išgyveno svetimu vardu, slėpė ydas ir demonstravo nesamas do- 
rybes, buvo tik niekniekis, palyginti su tuo, ką ji darė visą savo 
gyvenimą. Ji paėmė kanauninko laišką ir užkopė pas Filiberą. 

Kaip visada, įėjusi į vyro miegamąjį, Marta paniekinamai 
suraukė lūpas pamačiusi, kad jis prastai laikosi nustatyto režimo 
ir dietos. Filiberas buvo paniręs į minkštas pagalves, neleistinas 
sergant podagra, kaip ir saldaininė, stovėjusi nuo jo rankos atstu. 
Jis suspėjo pakišti po antklode tik Rablė tomelį, kurį laikė po 
ranka, kad prasiblaškytų tarp laiškų diktavimo. Atstačiusi krū- 
tinę, labai tiesi, Marta atsisėdo į krėslą, stovėjusį toliau nuo 
lovos. Vyras su žmona apsikeitė keliais žodžiais apie vakarykštį 
vizitą; Filiberas pagyrė Martą už puikiai surengtas vaišes, prie 
kurių hercogas — kaip gaila — beveik neprisilietė. Abu pasi- 
graudeno, kad jis prastai atrodo. Tikėdamasis, kad jį išgirs 
sekretorius, kuris jau rinkosi popierius ir rengėsi eiti jų perrašyti 
į gretimą kambarį, Filiberas pagarbiai pastebėjo, esą daug kal- 
bama apie maištininkų, nukirsdintų hercogo įsakymu (beje, jų 
skaičius padvigubintas), drąsą, bet nepakankamai apie sielos 
tvirtybę to valstybės ir karo vyro, negailinčio gyvybės dėl savo 
šeimininko. Marta pritariamai linktelėjo galvą. 

— Valstybės reikalai man neatrodo tokie saugūs, kaip her- 
cogas Mano ar nori parodyti manąs, - pridūrė sausesniu balsu, 
kai durys užsidarė. - Viskas priklausys nuo jo įpėdinio iš- 
tvermės. 

Užuot atsakiusi, Marta paklausė, ar jis manąs, kad būtina 
prakaituoti po tieka pūkinių antklodžių. 

— Aš noriu pasitarti su Žmona ne dėl pagalvių, o dėl kitų 
dalykų, - atsakė Filiberas pašaipoku tonu, kuriuo buvo įpratęs 
su ja kalbėtis. - Ar perskaitėte mūsų dėdės laišką? 

— Gana nešvarus reikalas, - atsakė Marta padvejojusi. 

— Visi reikalai, į kuriuos įkiša nosį Teisingumas, tokie, o jeigu 
jie tokie nėra, tai jis juos tokius padaro, - atsakė patarėjas. — 

Kanauninkas, taip paėmęs į širdį šitą reikalą, tikriausiai mano, 
jog dviejų egzekucijų vienai šeimai per daug. 

— Visi žino, kad mano motina mirė Miunsteryje kaip nera- 
mumų auka, - atšovė Marta, ir jos akys pajuodo pykčiu. 

— Tik tai ir reikia visiems Žinoti, todėl ir patariau jums iškalti 
šitai bažnyčios sienoje, - atsakė jai Filiberas su švelnia ironija. - 
Tačiau dabar kalbu jums apie tos nepriekaištingos motinos 
sūnų... Žinoma, Flandrijos prokuroras įrašytas mūsų knygose 
prie didžiulės skolos, kitaip tariant, prie Tucherių įpėdinių 
skolos, ir jam būtų labai malonu, jei mes ištrintume kai kuriuos 
įrašus... Bet pinigai sutvarko ne viską ar bent jau ne taip lengvai, 
kaip mano tie, kurie, sakysim, kad ir kanauninkas, jų turi ne- 
daug. Tas reikalas man atrodo labai toli pažengęs, ir Le Kokas, 
ko gero, turi savo priežasčių nepaisyti tos skolos. Ar jus labai 
nuliūdino ta istorija? 

— Juk aš nepažįstu to Žmogaus, - šaltai atsakė Marta, nors 
kuo puikiausiai prisiminė akimirką, kai nepažįstamasis nu- 
sitraukė tamsiam Fugerų vestibiulyje kaukę, kurią privalėjo 
dėvėti visi maro gydytojai. Tačiau teisybė buvo ir tai, kad jis 
žinojo apie ją kur kas daugiau, nei ji žinojo apie jį; bet kuriuo 
atveju toji jos praeities kertelė buvo viena iš tų, kurios reikš- 
mingos tik jai vienai, ir Filiberas neturėjo teisės ten įeiti. 

- Įsidėmėkit, aš neturiu nieko prieš savo pusbrolį ir jūsų brolį, 
labai norėčiau matyti jį čia gydant mano podagrą, —- aiškino 
patarėjas remdamasis į pagalves. - Bet kas jam šovė galvon“ 
nulįst į Briugę kaip kokiam kiškiui į šuns papilvę, ir dar svetimu 
vardu, kuriuo nebent kvailius gali apgauti... Pasaulis iš mūsų 
reikalauja tik truputėlio santūrumo ir šlakelio apdairumo. Ku- 
riam galui viešai spausdinti nuomones, nepatinkančias Sorbonai 
ir Šventajam Tėvui? 

— Tylą sunku ištverti, - staiga tartum išsprūdo Martai. 

Patarėjas pažiūrėjo į ją su pašaipia nuostaba. 

— Gerai, - pasakė jis, - padėkim tam kažkam išsipainioti iš 
bėdos. Tik turėkite omeny: jeigu Pjeras Le Kokas su tuo sutiks, 

skolingas jam liksiu aš, o ne jis man, bet jei netyčia jis nesutiktų, 
aš turėsiu praryti tą jo „ne“. Galimas daiktas, ponas de Berle- 
monas bus dėkingas, kad padėsiu išvengti skandalingos mirties 
žmogui, kurį globojo jo tėvas, tačiau arba aš smarkiai klystu, 
arba jam nelabai rūpi, kas dedasi Briugėje. O ką siūlo mano 
brangioji žmona? 

— Nieko, dėl ko galėtumėte man paskui papriekaištauti, — 
atsakė ji sausai. 

— Na matot, kaip puiku, - sutiko patarėjas, patenkintas nely- 
ginant Žmogus, regintis nutolstant kivirčo galimybę. - Kadangi 
podagra neleidžia man laikyti plunksnos, gal malonėtumėte 
parašyti už mane mūsų dėdei ir paprašyti, kad jis už mus pa- 
simelstų... 

— Nepaminėjus to, kas svarbiausia? - įžūliai paklausė Marta. 

— Mūsų dėdė pakankamai subtilus, kad suprastų, kas nu- 
tylėta, - jis pritariamai linktelėjo galvą. - Svarbu tik įdėti pasiun- 
tiniui lauktuvių. Jūs, be abejo, turite ką nors tinkamo gavėniai 
(žuvies paštetai tiktų kuo puikiausiai) ir gabalą gero audeklo 
jo bažnyčiai. 

Vyras ir žmona susižvalgė. Ją žavėjo tas Filibero apdairumas, 
kaip kitas moteris žavi jų vyrų drąsa ar vyriškumas. Viskas vyko 
taip puikiai, kad jis net pridūrė neatsargiai: 

— Dėl visko kaltas mano tėvas, išauklėjęs tą pavainikį sūnėną 
kaip sūnų. Jei būtų augęs varganoje šeimoje ir nelankęs mo- 
kyklos... 

— Jūs kalbate apie pavainikius taip, lyg būtumėte labai pa- 
tyręs, - nutraukė vyrą Marta, kupina slogaus sarkazmo. 

Jis jau galėjo šypsotis į valias: ji atsuko jam nugarą ir žings- 
niavo durų link. Vaikas, kurio jis susilaukė su viena iš kamba- 
rinių (beje, kūdikis galėjo būti ir ne jo), veikiau palengvino, o 
ne pablogino jų santuokos reikalus. Ji visada sugrįždavo prie 
tos vienintelės skriaudos neužsimindama nė žodžiu apie kitus, 
kur kas reikšmingesnius dalykus ir (kas Žino) gal netgi jų nepa- 
stebėdama. 

Jis sugrąžino ją. 

- Turiu jums vieną staigmeną, - pasakė. - Šįryt gavau dar ir 
kai ką geriau nei mūsų dėdės laiškas. Štai dokumentai, patvir- 
tinantys, kad Štėnbergo žemės pripažintos kaip vikontystė. Ar 
žinote, kad perkrikštijau Lombardiją į Štėnbergą, - vadinami 
Lombardijos vikontais, bankininko sūnus ir vaikaitis atrodys 
juokingi. 

— Ligrų ir Fulkrų pavardės ir be to skamba gana maloniai 
mano ausiai, - pasakė ji su šaltu išdidumu, suprancūzindama, 
kaip buvo įprasta, Fugerų pavardę. 

— Jos per daug primena etiketes ant pinigų maišų,- paaiškino 
patarėjas. - Gyvename tokius laikus, kai reikia turėti taurią pavar- 
dę, jei nori prasisiekti karaliaus rūmuose. Su vilkais gyveni - turi 
staugt kaip vilkas, su povais - klykt kaip povas, brangioji Žmona. 

Kai ji išėjo, jis pasisiekė saldaininę ir prisikimšo pilną burną 
ledinukų. Panieka titulams jo neapgausi: visos moterys mėgsta 
žibučius. Kažkas šiek tiek gadino jam saldainių skonį. Gaila, 
kad nesusikompromituodamas negali niekuo tam vargšui tipui 
padėti. 

Marta leidosi paradiniais laiptais. Naujasis titulas prieš valią 
maloniai zvimbė jos ausyse; šiaip ar taip, sūnus kada nors 
padėkos už tai. Palyginti su ta naujiena, kanauninko laiškas 
nebeatrodė toks reikšmingas. Parašyti atsakymą buvo labai jau 
nemalonus darbas; ji su kartėliu vėl pagalvojo, kad Filiberas 
apskritai visada elgdavosi kaip užsigeidęs, 0 ji visą gyvenimą 
„tebuvo turtinga turtuolio reikalų tvarkytoja. Tegu tai buvo 
keistas prieštaravimas, bet tasai brolis, kurį jinai palieka likimo 
valiai, dabar jai buvo artimesnis už vyrą ir vienatinį sūnų: 
drauge su Benedikta ir motina jis buvo dalis to slapto pasaulio, 
kur ji tūnojo uždaryta. Tam tikra prasme, pasmerkdama brolį, 
ji pasmerkė ir save. Ji liepė pakviesti ūkvedį, kad šis surinktų 
lauktuves įduoti kurjeriui, kuris stiprinosi virtuvėje. 

O ūkvedys turėjo reikaliuką, dėl kurio norėjo šnektelti su 
ponia. Šit jam ir pasitaikė puiki proga. Kaip poniai buvo žinoma, 

po egzekucijos Monsinjoro de Batenburgo turtas buvo kon- 
fiskuotas. Jam dar galiojo sekvestras, valstybės naudai jis bus 
parduodamas tik sumokėjus skolas privatiems asmenims. Ne- 
galėjai sakyti, kad ispanai nesilaiko taisyklių. Tačiau per seną 
durininką, tarnavusį pas nukankintąjį, ūkvedys suuodęs, kad 
dalis kilimų nepateko į inventoriaus sąrašą, taigi juos būtų 
galima įsigyti atskirai. Tai buvo gražūs Obiusonų manufaktūros 
kūriniai, vaizduojantys Šventosios istorijos scenas: Aukso veršio 
garbinimas, Šventojo Petro išsižadėjimas, Sodomos gaisras, Atpirkimo 
ožys, Žydai, įstumti į ugninę krosnį. Pedantiškasis ūkvedys vėl 
įsikišo savo sąrašėlį į švarko kišenę. Ponia juk kaip tik minėjusi 
norinti atnaujinti Ganimedo salono sienų apmušalus. Bet kuriuo 
atveju tų daiktų vertė išaugs laikui bėgant. 

Ji valandėlę pasvarstė ir linktelėjo galvą. Čia tau ne pasau- 
lietiniai siužetai, kaip tie, kuriais per daug žavėjosi Filiberas. 
Be to, ji, regis, matė kitados tuos apmušalus pono de Batenburgo 
viloje, ir jie atrodė iš tikrųjų tauriai. Negalima praleisti tokios 
progos. 


KANAUNINKO VIZITAS 


Tą dieną, kai buvo perskaitytas nuosprendis, po pietų filosofui 
pranešė, kad kanauninkas Bartolomėjus Kampanusas laukia jo 
teismo raštinės priimamajame. Jis nusileido ten lydimas Žilio 
Rombo. Kanauninkas paprašė sargą, kad juos paliktų vienus. 
Dėl viso pikto išeidamas Rombo pasuko raktą duryse. 

Senasis Bartolomėjus Kampanusas sunkiai įdribo į fotelį su 
aukšta atkalte, stovėjusį prie stalo; abi jo lazdos gulėjo šalia ant 
grindų. Svečio garbei židinyje buvo užkurta kaitri ugnis: jos 
atšvaitai papildė šykščią, šaltą to vasario popiečio šviesą. Platus 
kanauninko veidas, išvagotas begalės smulkių raukšlelių, toje 
šviesoje atrodė kone rausvas, bet Zenonas atkreipė dėmesį, kad 
senuko akys paraudusios, o lūpos, nors ir suspaustos, virpa. 
Abu vyriškiai dvejojo, kaip jiedviem pasisveikinti. Kanauninkas 
nežymiai kilstelėjo, norėdamas atsistoti, tačiau jo amžius ir 
"negalės neleido pademonstruoti tokio mandagumo, be to, jis 
nežinojo, ar tokia pagarba, parodyta pasmerktajam myriop, 
nebus nepadori. Zenonas liko stovėti už kelių žingsnių. 

— Optime pater*,- prabilo jis, kreipdamasis į kanauninką taip, 
kaip tai darydavo mokymosi laikais, - aš jums dėkingas už tas 
paslaugas, mažas ir dideles, kurias man suteikėte, kol buvau 
kalinamas. Iškart atspėjau, iš kur ateidavo tos palankumo ap- 
raiškos. Jūsų vizitas —- dar viena jų, aš to nesitikėjau. 


* Pažodžiui: Geriausiasis tėve (Iot.). 

— Kodėl neatsivėrėte man anksčiau? — ištarė senis su jaus- 
mingu priekaištu. - Jūs visada manim pasitikėjote mažiau nei 
tuo chirurgu-barzdaskučiu... 

- Jus stebina, kad buvau atsargus? — paklausė filosofas. 

Jis visą laiką trynė sustingusius pirštus. Jo kambarys, nors 
buvo ir ne pirmame aukšte, dabar, žiemą, pasirodė esąs klas- 
tingai drėgnas. Paskui atsisėdo į krėslą, kuris stovėjo prie Ži- 
dinio, ir ištiesė delnus. 

- Ignis noster*, - tyliai ištarė alcheminę formulę, pirmą sykį 
išgirstą iš Bartolomėjaus Kampanuso. 

Kanauninką perliejo drebulys. 

— Mano dalis paslaugose, kurias buvo mėginta jums suteikti, 
labai menka, - pasakė, stengdamasis, kad jo balsas skambėtų 
kuo tvirčiau. - Jūs tikriausiai prisimenate, jog anksčiau rimtas 
nesutarimas išskyrė Monsinjorą su buvusiu minoritų prioru. 
Tačiau galiausiai tos dvi šventos asmenybės įvertino viena kitą. 
Mirties patale velionis prioras rekomendavo jus Švenčiausiajam 
vyskupui. Monsinjoras atkakliai stengėsi, kad jūs būtumėte 
teisiamas teisingai. 

— Aš jam dėkingas už tai, - tarė pasmerktasis. 

Kanauninkas pajuto šlakelį ironijos tame atsakyme. 

— Neužmirškit, kad nuosprendį priima ne vien tik vyskupas. 
Jis iki pat galo kvietė neužmiršti atlaidumo. 

— Ar tai ne įprastinė procedūra? — kandokai paklausė Ze- 
nonas. - Ecclesia abhorret a sanguinė**. 

— Šįkart tai buvo nuoširdu, - paaiškino įsižeidęs vienuo- 
lis. - Visa bėda, kad ateizmo ir bedievystės nusikaltimai jūsų 
atveju akivaizdūs, ir jūs norėjot, kad jie tokie būtų. Bendrosios 
teisės požiūriu, ačiū Dievui, prieš jus nebuvo jokių įrodymų, 
tačiau jūs, kaip ir aš, žinot, kad liaudžiai ir netgi daugumai 
teisėjų dešimt prielaidų tolygios vienam daiktiniam įrodymui. 


* Ugnis mūsų (Iot.). 
** Bažnyčiai kraujas kelia siaubą (lot.). 

Pirmiausia jums labai pakenkė to apgailėtino jaunuolio - ne- 
noriu prisiminti net jo vardo - kaltinimai... 

— Vargu bau jūs galėjot patikėti, kad būčiau įsipainiojęs į tuos 
pertuvės juokus ir žaidimus, vykusius vogtų žvakių šviesoje! 

— Niekas tuo ir nepatikėjo, - rimtai atsakė jam kanauninkas. — 
Bet neužmirškit, kad galimas ir kitoks bendrininkavimas. 

— Keista, kad mūsų krikščionims vadinamieji kūno pakly- 
dimai reiškia blogį par excellence, - mąsliai pasakė Zenonas. — 
Niekas taip įnirtingai ir su tokiu pasibjaurėjimu nebaudžia 
laukiniškumo, barbarybės, neteisingumo. Niekam rytoj nešaus 
į galvą laikyti nepadoriais žmogelius, kurie ateis pasižiūrėti, 
kaip aš šokčioju liepsnose. 

Kanauninkas užsidengė veidą viena ranka. 

— Atleiskite man, tėve, - pratarė Zenonas. — Non decet*. Aš 
nebeleisiu sau būti nepadorus ir nemėginsiu rodyti daiktus 
tokius, kokie jie yra. 

— Ar galėčiau išdrįsti pasakyti, jog labiausiai mane glumina 
nutikime, kurio auka jūs tapote, tas keistas blogio solidarumas, — 
ištarė beveik tyliai kanauninkas. - Nelabumas visais pavidalais, 
nuo vaikiškų žaidimų, gal sąmoningai šventvagiškų, smurto 
prieš naujagimį ir galiausiai - smurto prieš save patį, blogiausio 
iš visų, kurį įvykdė tas Pjeras de Ameras. Prisipažįstu, iš pradžių 
man pasirodė, kad visą tą juodą reikalą be galo išpūtė Bažnyčios 
priešai, o gal net ir sugalvojo jį. Tačiau krikščionis, ir dar vie- 
nuolis, atimantis sau gyvybę - prastas krikščionis ir prastas 
vienuolis, ir tas nusikaltimas, matyt, nėra pirmasis jo nusi- 
kaltimas... Man be galo skaudu matyti, kad į visa šita įpainiotos 
didžiulės jūsų Žinios. 

— Smurtas prieš savo vaiką, kurį įvykdė ta nelaimingoji, labai 
panašus į smurtą žvėries, kai jis nusikanda vieną galūnę, kad 
ištrūktų iš pinklių, kurias paspendė jam Žmonių žiaurumas, — 
karčiai pasakė filosofas. - O Pjeras de Ameras... 


+ Nedera (lot.). 

Jis apdairiai nutilo, suvokdamas, jog vienintelis dalykas, 
jam pasirodęs pagirtinas tame velionyje, buvo kaip tik jo sa- 
vanoriška mirtis. Jam pačiam, pasmerktam myriop, nebetu- 
rinčiam jokių teisių, buvo likęs dar vienas šansas, kurį jisai 
galėjo rūpestingai puoselėti, ir paslaptis, kurią turėjo išsaugoti. 

— Jūs čia atėjote ne tam, kad mano akivaizdoje vėl nagri- 
nėtumėte kelių nelaimėlių kaltes, - pasakė jis. - Panaudokime 
tas brangias akimirkas geresniems dalykams. 

— Jano Meijerso namų šeimininkė irgi jums smarkiai paken- 
kė, - liūdnai kalbėjo toliau kanauninkas su senatvišku užsispy- 
rimu. - Niekas negerbė to nedoro Žmogaus, maniau, kad jį visi 
jau ir užmiršę. Bet įtarimas, kad jis buvo nunuodytas, paskatino 
visus vėl prabilti apie jį. Man nemalonu siūlyti griebtis melo, 
bet verčiau reikėjo paneigti bet kokius kūniškus ryšius su ta 
begėde tarnaite. 

- Iš tikro nuostabu, kad vienas pačių pavojingiausių poelgių 
mano gyvenime buvo du sykius permiegoti su tarnaite, - at- 
sikirto pašiepiamai Zenonas. 

Bartolomėjus Kampanusas atsiduso: tasai žmogus, kurį jis 
taip širdingai mylėjo, rodės, atsiskyrė nuo jo barikadomis. 

— Jūs niekada nesužinosite, kokia našta jūsų žlugimas 
užgulė mano sąmonę, - išdrįso pamėginti prieiti prie jo ki- 
taip. - Kalbu ne apie jūsų poelgius, apie kuriuos nedaug ką 
težinau, kuriuos norėčiau manyti buvus nekaltus, nors išpa- 
žintys mane moko, jog patys baisiausi poelgiai gali eiti išvien 
su tokiomis dorybėmis kaip jūsiškės. Kalbu apie fatališką proto 
maištą, kuris gali paverst yda net pačią tobulybę, maištą, ku- 
rio daigus aš, galimas daiktas, pats to nenorėdamas jumyse 
pasėjau. Kaip pasaulis pasikeitė, ir kaip mokslai ir antikos 
studijos atrodė naudingi anais laikais, kai aš studijavau 
humanitarinius mokslus ir menus!.. Kai pagalvoju, kad aš 
pirmasis aiškinau jums Šventąjį Raštą, kurį jus niekinate, 
klausiu save, ar atkaklesnis ir labiau išprusęs mokytojas už 
mane... 

— Nesikrimskite, optime pater, - nutraukė jį Zenonas. - Tasai 
maištas, kuris taip jaudina jus, tūnojo manyje, o gal net mūsų 
amžiuje. 

- Jūsų skraidančių sviedinių ir vėjo varomų vežimų brėžiniai, 
prajuokinę teisėjus, priminė man Simoną Burtininką, - pasakė 
kanauninkas, pakėlęs į jį neramias akis. - Bet paskui prisiminiau 
jūsų jaunystės mechanines fantazijas, sukėlusias tik neramumus 
ir šurmulį. Deja! Kaip tik tą dieną Regentė, mano paprašyta, užtik- 
rino, kad gausite tarnybą, kuri nuves jus karjeros laiptais į garbę... 

— Tikriausiai ji būtų nuvedusi mane ten pat, tiktai kitais 
keliais. Apie Žmogaus kelius ir gyvenimo tikslą mes išmanome 
menkiau nei paukštis apie savo skrydžius. 

Paskendęs prisiminimuose, Bartolomėjus Kampanusas vėl 
išvydo dvidešimtmetį mokslo vyrą. Būtent jo kūną ar bent jau 
sielą norėjo išgelbėti. 

— Neteikite toms mechaninėms fantazijoms, kurios pačios 
savaime nėra nei geros, nei blogos, daugiau reikšmės, nei aš 
teikiau, - su panieka atitarė Zenonas. - Jos panašios į alchemiko 
atradimus, kurie teikia atokvėpio nuo grynojo mokslo, bet kar- 
tais ir suaktyvina, apvaisina jį. Non cogitat gui non experitur“. 
Net medicinos mene, kur aš labiausiai patyręs, vulkaniniai ir 
alcheminiai atradimai vaidina savo vaidmenį. Bet sutinku, kad 
žmonių padermei esant tokiai, kokia ji tikriausiai ir išliks amžių 
dienai, nederėtų suteikt bepročiams galimybę apversti viską 

aukštyn kojom, o įtūžėliams užkopt į dangų. Aš pats, atsidūręs 
padėtyje, į kurią mane įstūmė Tribunolas, - pridūrė sausai nusi- 
juokęs ir tuo įvaręs siaubą Bartolomėjui Kampanusui, - pasi- 
ryžęs pasmerkti Prometėją už tai, kad davė mirtingiesiems ugnį. 

— Nugyvenau aštuoniasdešimt metų ir net neįtariau, kad 
teisėjai gali būti tokie piktavaliai, - pasipiktinęs pratarė ka- 
nauninkas. - Jeronimas van Palmertas džiaugiasi, kad būsite 
pasiųstas ištirti savo begalinių pasaulių, o tas purvinas niekšas 


* Nemaąsto tas, kuris neatlieka bandymų (lot.). 

Le Kokas pašaipiai siūlo pasiųsti jus susikauti su Luji de Nasau 
dangiškąja bombarda. 

— Jis klysta juokdamasis. Tos fantazijos bus įgyvendintos 
tikrovėje, kai mūsų padermė pradės karštai to siekti, kaip puolė 
statyti savo Luvrus ir katedras. Tada ir nusileis iš dangaus tasai 
Siaubų Karalius su savo skėrių kariaunomis ir skerdynių žai- 
dimais... O žiaurusis gyvuly! Nei ant Žemės, nei po Žeme, nei 
vandeny nebeliks nieko, kas nebūtų persekiojama, žalojama ar 
griaunama... Prasiverk, o amžinoji bedugne, ir praryk, kol ne- 
vėlu, tą nežabotą padermę... 

— Ką jūs pasakėte? — paklausė išsigandęs kanauninkas. 

— Nieko, - išsiblaškes atsakė filosofas. - Pacitavau vieną iš 
savo Komiškųjų pranašysčių. 

Bartolomėjus Kampanusas atsiduso. Nerimas, regis, per- 
nelyg stipriai paveikęs tas smegenis, nors jos ir buvo kietos. O 
mirties artumas verčia jį klejoti. 

— Jūs iš tikrųjų visai praradote tikėjimą didingu Žmogaus 
tobulumu, - pasakė jis liūdnai linguodamas galvą. - Pradedama 
nuo to, kad suabejojama Dievu, paskui... 

— Žmogus - toks tvarinys, prieš kurį nusistatęs laikas, bū- 
tinybė, fortūna ir kvaila, vis auganti daugybės viršenybė, - jau 
kur kas blaiviau paaiškino filosofas. - Žmonės užmuš žmogų. 

Jis ilgam nutilo. Tokia prislėgta būsena kanauninkui pasirodė 
geras ženklas: jam nebuvo nieko baisiau už pernelyg pasi- 
tikinčios savimi, apsišarvavusios nuo atgailos ir sykiu nuo 
baimės sielos narsumą. Jis vėl atsargiai pradėjo kalbą: 

— Taigi ar aš galiu tikėti jūsų žodžiais, pasakytais vyskupui, 
jog Didysis Veiksmas jums yra susijęs su vienui vienu tikslu — 
patobulinti žmogaus sielą? Jei taip, - kalbėjo jis toliau, nevalingai 
nusivylęs, - jūs esat arčiau mūsų, nei Monsinjoras ir aš drįsome 
manyti, o tie paslaptingojo mokslo slėpiniai, į kuriuos aš Žiū- 
rėdavau tiktai iš tolo, gali būti supaprastinti iki to, ko Šventoji 
Bažnyčia kas dieną moko savo tikinčiuosius. 

— Taip, - atsakė Zenonas. - Jau šešiolika šimtų metų. 

Kanauninkas pasvarstė, ar tame atsakyme nebūta trupučio 
sarkazmo. Tačiau dabar brangi buvo kiekviena akimirka. Tad 
jis nusprendė to nepaisyti ir kalbėjo toliau. 

— Brangus mano sūnau, - prabilo, - negi jūs manote, kad 
atėjau pradėti su jumis ginčą, kuriam dabar visai ne laikas? 
Mane čia atvedė kur kas rimtesnės priežastys. Monsinjoras 
atkreipė mano dėmesį, kad jūsų atveju tai ne erezija, kaip kad 
tų nepakenčiamų sektantų, kurie mūsų laikais kariauja su Baž- 
nyčia, o tik mokslinga bedievystė, kurios pavojus šiaip jau regi 
tik mokyti žmonės. Švenčiausiasis vyskupas mane užtikrino, 
kad jūsų Proteorijos, teisingai pasmerktos už tai, kad nužemina 
mūsų šventąsias dogmas iki vulgariausio supratimo, būdingo 
net patiems juodžiausiems stabmeldžiams, galėtų lygiai taip 
tapti naujosios Apologetikos pagrindu: pakaktų, kad tos pačios 
tezės parodytų mūsų krikščioniškas tiesas kaip viršūnę žmo- 
giškajai prigimčiai būdingų įgimtų nuojautų. Jūs, kaip ir aš, 
žinote, kad viskas priklauso tik nuo to, kaip pakreipsi... 

— Regis, aš supratau, kur norima pasukti šitą kalbą, - atsakė 
Zenonas. - Jeigu rytojaus ceremonija būtų pakeista išsižadėjimo 
ceremonija... 

— Nesitikėkite per daug, - apdairiai patikslino kanauninkas. — 
Jums siūloma ne laisvė. Tačiau Monsinjoras garantuoja iško- 
vosiąs jūsų kalėjimą in loco carceris* kuriame nors iš vienuolynų, 
kurį jis pats parinktų; būsimos nuolaidos priklausys nuo to, kaip 
jūs įrodysite tarnaująs tam šventam reikalui. Juk žinote, kad 
"amžini kalėjimai yra kalėjimai, iš kurių beveik visada randama 
galimybė išeiti. 

— Jūsų pagalba pavėluota, optime pater, - sumurmėjo filoso- 
fas. - Reikėjo anksčiau nutildyti mano kaltintojus. 

— Mes neturėjome iliuzijų numaldyti Flandrijos prokurorą, - 
pasakė kanauninkas, nurydamas kartėlį, sukeltą prisiminimo, 
kaip jis bergždžiai mėgino paveikti turtuolius Ligrus. - Tokiems 


* Pažodžiui: kalėjime (lot.). 

žmonėms paskelbti nuosprendį - tas pat, kas šuniui pulti savo 
auką. Mes buvom priversti leisti įvykti tai teismo procedūrai, 
kad vėliau galėtume pasinaudoti mums paliktomis galiomis. 
Kadangi kitados jums buvo suteiktas minoritų ordino vienuolio 
titulas, jūs turit būti teisiamas ir Bažnyčios teismo, bet tai sykiu 
garantuoja jums globą, kurios nesuteikia šiurkštus pasaulietinis 
teisingumas. Tiesą pasakius, aš iki pat galo drebėjau, kad jūs, 
mesdamas iššūkį, nepadarytumėt nepataisomo - neprisipa- 
žintumėt ko nors... | 

— Tačiau jūs būtumėte priverstas manim žavėtis, jei būčiau 
tai padaręs iš atgailos. 

— Prašyčiau jūsų nepainioti Briugės teismo su Bažnyčios 
teismu, reikalaujančiu atgailavimo, - susierzinęs atsakė jam 
kanauninkas. - Dabar mums svarbu, kad tas pasigailėjimo ver- 
tas brolis Siprianas ir jo bendrininkai liudydami prieštaravo, 
kad atsikratėme tos indų plovėjos bjaurasčių, uždarę ją su be- 
protėmis, ir kad piktybiškai nusiteikę Žmonės, kaltinę jus slau- 
gius ispanų kapitono žudiką, dingo iš horizonto... Laimė, kad 
nusikaltimai, susiję su Dievu, yra mūsų kompetencijoje. 

— Ar laikote nusikaltimu, kad aš slaugiau sužeistą žmogų? 

— Mano nuomonė čia nesvarbi, —- išsisukinėdamas atsakė 
kanauninkas. - Jei norite žinoti, aš manau, kad bet kuri paslauga, 
suteikta savo artimui, turi būt laikoma pagirtina, tačiau šiuo 
jūsų atveju prisideda maištas, o jis niekada nebūna pagirtinas. 
Velionis prioras, kuris kartais nevykusiai mąstydavo, tikriausiai 
pernelyg išaukštintų tokį maištingą jūsų gailestingumą. Pasi- 
džiaukime bent jau tuo, kad to nebuvo galima įrodyti. 

— Jie būtų tai nesunkiai padarę, jei jūsų maloningu rūpesčiu 
nebūčiau buvęs išgelbėtas nuo kankinimo, - pastebėjo gūžtelėjęs 
pečiais kalinys. - Aš jau padėkojau jums už tai. 

— Mes išsisukome pasinaudoję priežodžiu Clericus regulariter 
torgueri non potest per laycum*, - paaiškino kanauninkas su pergalę 


* Klierikas pagal taisykles negali būti kankinamas pasauliečio (Iot.). 

patvirtinančio žmogaus mina. - Bet neužmirškite, kad tam tikrais 
atžvilgiais, tarkime, papročių, jūs keliate didžiulius įtarimus ir, 
galimas daiktas, jums teks turėti reikalo su novis survenientibus 
inditiis*. Panašiai yra ir su maištu. Galvokite ką norite apie šio 
pasaulio galinguosius, tačiau žinokite, kad Bažnyčios ir tvarkda- 
rių interesai visada sutaps, kol maištininkai bus išvien su erezija. 

— Puikiai supratau, - atsakė pasmerktasis linkteldamas gal- 
va. - Netvirtas mano saugumas visiškai priklausys nuo vyskupo 
geros valios, o jo galia gali sumažėti arba požiūris pasikeisti. 
Niekas negarantuotų, kad po pusės metų aš vėl neatsidursiu 
taip pat arti liepsnų kaip ir dabar. 

— Argi jums nereikėjo bijoti šito visą gyvenimą? - paklausė 
kanauninkas. 

— Kadaise, kai jūs mokėte mane gramatikos ir mokslų pa- 
grindų, kažkoks žmogus, apkaltintas, teisingai ar neteisingai, 
padaręs nusikaltimą, buvo sudegintas Briugėje, ir vienas tarnų 
man papasakojo, kaip jis kankinosi, - užuot atsakęs pradėjo 
pasakoti kalinys. - Kad reginys žiūrovams būtų įdomesnis, jį 
pritvirtino ilga grandine prie stulpo, ir jis, Liepsnojantis, galėjo 
lakstyti, kol galiausiai parvirto kniūbsčias ant žemės, arba, 
tiksliau pasakius, į žarijas. Dažnai tariausi, kad tas siaubas 
galėtų būti beveik laisvo žmogaus alegorija. 

— Ar nemanote, kad visų mūsų padėtis tokia? — paklausė 
kanauninkas. - Mano gyvenimas buvo ramus ir,drįstu pasakyti, 
nekaltas, bet nugyvenęs aštuoniasdešimt metų, negali nežinoti, 
kas yra prievarta. 

— Ramus, taip, - atsakė filosofas. - Bet ne nekaltas. 

Dviejų vyriškių pokalbis prieš jųjų valią nuolat įgydavo tą 
kone vaidingą toną iš anų laikų debatų, kai jiedu buvo mo- 
kytojas ir mokinys. Kanauninkas, nusprendęs viską ištverti, 
širdies gilumoje meldėsi, kad jam būtų suteikti žodžiai, turintys 
įtikinamosios galios. 


* Naujais įkalčiais (lot.). 

— Iterum peccavi*, - galiausiai ištarė Zenonas ramesniu bal- 
su. - Bet nenustebkit, mano tėve, kad jūsų gerumas gali pa- 
sirodyti esąs žabangai. Keli susitikimai su Švenčiausiuoju 
vyskupu man nepadarė įspūdžio, kad turiu reikalo su labai 
gailestingu žmogumi. 

— Vyskupo meilė jums - ne didesnė nei Le Koko neapykan- 
ta, - pasakė rydamas ašaras kanauninkas. - Tik aš... Tačiau, nors 
jūs — tik pėstininkas jųdviejų žaidžiamoje partijoje, - toliau 
kalbėjo jau ramesniu balsu, - Monsinjorui nestinga Žmogiškos 
tuštybės, ir jis laiko sau garbe sugrąžinti prie Dievo bedievį, 
gebantį įtikinti panašius į save. Rytojaus ceremonija Bažnyčiai 
bus kur kas didesnė pergalė nei būtų buvusi jūsų mirtis. 

— Vyskupas turėtų suvokti, kad mano asmenyje krikščio- 
niškosios tiesos turėtų labai jau susikompromitavusį apologetą. 

— Klystate, - vėl pradėjo senukas. - Priežastys, privertusios 
kurį nors Žmogų atsižadėti, greit užsimiršta, tačiau jo raštai 
lieka. Jau dabar kai kurie jūsų draugų įtartinoj jūsų viešnagėj 
Šventojo Kozmo ligonių prieglaudoje įžvelgia nuolankią atgailą 
krikščionio, kuris apgailestauja blogai gyvenęs ir pasikeičia 
vardą, kad slapčia pasišvęstų geriems darbams. Dievas atleis 
man, - pridūrė vos vos šyptelėjęs, - kad nepateikiau pavyzdžio 
šventojo Alekso, persirengusio elgeta ir sugrįžusio gyventi į 
rūmus, kuriuose gimė. 

— Šventasis Aleksas kiekvieną akimirką rizikavo būti atpa- 
žintas savo dievobaimingos žmonos, — pajuokavo filosofas. — 
Man nebūtų užtekę sielos jėgų tokiam žygdarbiui. 

Bartolomėjus Kampanusas suraukė antakius, vėl įžeistas 
tokio nepagarbumo. Pamatęs senuko veide skausmą, Zenonas 
pajuto jam gailestį. Vėl prabilo švelniai: 

— Mano mirtis atrodė garantuota, ir nieko kito man neliko — 
tik pasinerti kelioms valandoms in summa serenitate**... Jei tik, 


* Vėl nusidėjau (Iot.). 
** Į visišką ramybę (lot.). 

aišku, aš sugebėsiu tai, - toliau kalbėjo, draugiškai linktelėjęs 
galvą, kas kanauninkui pasirodė beprotybė, nors buvo adre- 
suota klajūnui, skaitančiam Insbruko gatvėje Petronijų. - Tačiau 
jūs gundot mane, mano tėve: regiu save kuo nuoširdžiausiai 
aiškinantį savo skaitytojams, kad storžievis, kuris gyrėsi matęs 
savo javų lauke daugybę Jėzų Kristų, yra gera tema linksmoms 
istorijoms, bet kad tas juokdarys, be jokios abejonės, būtų prastas 
alchemikas; arba tikinantį, kad Bažnyčios ritualai ir sakramentai 
veikia taip pat, o kartais ir stipriau nei mano medicininiai pre- 
paratai. Aš nesakau jums, jog tikiu, - pridūrė, užbėgdamas už 
akių džiugiai kanauninko reakcijai, - aš tik sakau, kad beato- 
dairiškas „ne“ man jau nebeatrodo esąs atsakymas, nors tai 
nereiškia, jog esu pasiruošęs pasakyti beatodairišką „taip“. 
Uždaryti nepasiekiamą visų dalykų esmę Asmens, sukirpto 
pagal žmogišką pavyzdį, viduje man vis dar atrodo švent- 
vagystė, ir vis dėlto prieš savo valią jaučiu esant nežinia kokį 
dievą šitame kūne, kuris rytoj pavirs dūmais. Ar galiu drįsti 
pasakyti, kad būtent tas dievas ir liepia man atsakyti „ne“ į jūsų 
siūlymą? Ir vis dėlto visos protu grįstos nuomonės remiasi 
laisvai pasirinktais pagrindais: tai kodėl gi nepasirinkti šitų? 
Be to, visos minią užvaldančios doktrinos daro šiokią tokią 
nuolaidą žmogaus kvailybei: atsitiktų visai tas pat, jeigu, tarkim, 
rytoj Mahometo ar Kristaus vietą užimtų Sokratas. O jeigu taip 
yra, - toliau kalbėjo jis perbraukęs ranka kaktą, užplūdus ne- 
tikėtam nuovargiui, - tai kam išsižadėti kūno išsigelbėjimo ir 
bendro sutarimo džiaugsmų? Man atrodo, kad štai jau keletas 
amžių aš vis mąstau ir permąstau tuos dalykus... 

— Atsiduokite mano vadovavimui, - beveik švelniai kalbino 
kanauninkas. - Vienas Dievas bus tas teisėjas, kuris rytoj nu- 
spręs, kiek veidmainystės bus jūsų išsižadėjime. Jūs pats ne- 
galite būti teisėjas: tai, ką jūs laikote melu, galimas daiktas, 
yra tikrasis tikėjimo išpažinimas, pasireiškiantis jums to neži- 
nant. Tiesa turi paslapčių, padedančių jai įsigauti į nebesiprie- 
šinančią sielą. 

— Lygiai kaip melas, — ramiai jį pertraukė filosofas. - Ne, 
brangusis mano tėve, kartais man tekdavo meluoti, kad išgyven- 
čiau, bet aš jau pradedu prarasti tą gebėjimą. Tarp jūsų ir mūsų, 
tarp Jeronimo van Palmerto, vyskupo ir jūsų minčių, viena vertus, 
ir, kita vertus, maniškių šen bei ten esama panašumo, dažnai 
kompromiso, bet nuolatinio sutarimo nebūna niekada. Jos - tarsi 
kreivės, išeinančios iš bendros plokštumos - žmogaus intelekto 
ir tuojau pat išsiskiriančios, kad vėliau vėl susieitų, paskui vėlei 
nutoltų viena nuo kitos, kartais susikirsdamos savo trajektorijose 
ar, priešingai, susiliedamos vienoje iš atkarpų, tačiau niekas 
nežino, ar jos susitiks kokiame nors taške, kuris yra anapus mūsų 
horizonto, ar ne. Klaidinga skelbti jas esant lygiagrečias. 

— Jūs pasakėte „mūsų“, - sumurmėjo kanauninkas, apimtas 
savotiško siaubo. — Bet juk jūs esat vienas. 

- Iš tikrųjų, - atsakė filosofas. - Laimė, neturiu pateikti vardų 
sąrašo, kad ir kas jų prašytų. Kiekvienas mūsų - pats sau moky- 
tojas ir pats savo sekėjas. Bandymas kiekvienąsyk prasideda 
nuo nulio. 

— Velionis minoritų prioras, kuris buvo geras krikščionis ir 
pavyzdingas vienuolis, nors ir perdėm romus, negalėjo žinoti, 
kokioje maišto pragarmėje jūs pasirinkote gyventi, - kone kan- 
džiai pasakė kanauninkas. — Tikriausiai jūs dažnai ir daug 
melavote jam. 

— Jūs klystat, - atsakė kalinys, metęs kone priešišką žvilgsnį 
į žmogų, kuris norėjo jį išgelbėti. - Mus jungė dalykai, kurie 
buvo daug didesni už prieštaravimus. 

Zenonas atsistojo, tarytum jis būtų turėjęs atsisveikinti su 
svečiu. Senio skausmas virto pykčiu. 

- Jūsų užsispyrimas — bedieviškas tikėjimas, kurio kankiniu 
manote esąs, - ištarė pasipiktinęs. - Regis, jūs norite priversti 
vyskupą nusiplauti rankas... 

— Nevykęs posakis, — pastebėjo filosofas. 

Senis pasilenkė pakelti dviejų lazdų, kuriomis naudojosi kaip 
ramentais, jo krėslas garsiai pasistūmė. Zenonas pasilenkė ir 

Hermanas Moras, stropiai budėjęs koridoriuje, išsigandęs to 
žingsnių ir judinamų krėslų triukšmo, pasuko duryse raktą, 
manydamas, kad pokalbis jau baigėsi, tačiau Bartolomėjus Kam- 
panusas pakėlė balsą ir riktelėjo jam, kad dar palauktų valan- 
dėlę. Prasivėrusios durys užsidarė. 

— Aš prastai atlikau savo misiją, - pasakė senas kunigas 
staiga nusižeminęs. - Jūsų atkaklumas mane gąsdina, nes jis 
reiškia visišką abejingumą sielos išganymui. Suvokiate jūs 
tai ar ne, bet tik netikra jūsų gėda verčia jus rinktis verčiau 
mirtį, užuot tą viešą pamokymą, kuris išsakomas prieš išsi- 
žadėjimą... 

— Su degančia žvake ir lotynišku atsakymu į lotynišką Mon- 
sinjoro kalbą, - sarkastiškai įsiterpė kalinys. - Sutinku, tai būtų 
nemalonus ketvirtis valandos. 

— Kaip ir mirtis, - atsakė susierzinęs senis. 

— Prisipažįstu, pasiekus tam tikrą beprotybės ar, priešingai, 
išmintingumo laipsnį, atrodo nelabai svarbu, ar sudegintas 
būsiu aš, ar pirmas sutiktas Žmogus, - pasakė kalinys, - lygiai 
kaip nesvarbu, ar toji egzekucija įvyks rytoj, ar po dviejų amžių. 
Aš neapgaudinėju savęs iliuzijomis, kad tokie taurūs jausmai 
atlaikys kankinimo procedūrą: netrukus pamatysim, ar aš iš 
tikro turiu tą anima stans et non cadens*, kaip ją apibūdina mūsų 
filosofai. Bet gal pernelyg sureikšminamas tvirtumas, kurį pa- 
demonstruoja žmogus mirdamas. 

— Manoatsilankymas tik dar labiau jus įdiržino, - su skausmu 
ištarė senasis kanauninkas. - Ir vis dėlto prieš palikdamas jus 
noriu atkreipti jūsų dėmesį į tai, kad mes visomis išgalėmis 
stengėmės išsaugoti jums vieną teisinį privalumą, kurio gal nė 
nepastebėjote. Mes žinome, kad kitados jūs pabėgote iš Insbruko 
po to, kai buvote slapta įspėtas apie įsakymą, gautą iš vietos 
pareigūnų, jus suimti. Mes nutylime tą faktą, kuris, jei būtų 


* Dvasią, gebančią atlaikyti ir nenupuolančią (Iot.). 

pagarsintas, įstumtų jus į katastrofišką fugitivus* padėtį ir pa- 
darytų jūsų susitaikymą su Bažnyčia keblų arba neįmanomą. 
Taigi jums nėra ko bijoti, kad be reikalo parodysite šiokį tokį 
nuolankumą... Jūs dar turite visą naktį apmąstymams... 

- Štai ir įrodymas, kad buvau sekamas visą gyvenimą dar 
uoliau, nei maniau, - liūdnai atsakė filosofas. 
vėrė. Kanauninkas palinko prie pasmerktojo veido. 

— O dėl kūno kančių, - pašnibždėjo, - galiu pažadėti, kad 
bet kuriuo atveju jums nėra ko bijoti. Mudu su Monsinjoru 
pasirūpinome... 

— Dėkoju jums už tai, - pasakė Zenonas, ne be kartėlio pri- 
siminęs, jog jam tai nepavyko padaryti Florianui ir vienam iš 
novicijų. 

Slogus nuovargis užgulė tą seną Žmogų. Jam šovė į galvą 
mintis padėti kaliniui pabėgti; ji buvo absurdiška, nevertėjo apie 
ją nė galvoti. Jis norėjo palaiminti Zenoną, bet pabijojo, kad tai 
bus priimta blogai, dėl tos pačios priežasties neišdrįso ir pabu- 
čiuoti jo. Zenonas savo ruožtu buvo besilenkiąs pabučiuoti 
buvusio mokytojo ranką, bet susilaikė, išsigandęs, kad tai ne- 
būtų palaikyta pataikavimu. Tuo, ką kanauninkas mėgino pa- 
daryti jo labui, nepavyko sužadinti Zenono meilės jam. 


113 


Nusigauti iki teismo raštinės tokiu bjauriu oru kanauninkui 
prireikė nešamosios kėdės. Sužvarbę nešikai laukė jo gatvėje. 
Hermanas Moras pageidavo, kad Zenonas grįžtų į savo celę dar 
prieš lankytojui peržengus kalėjimo slenkstį. Bartolomėjus Kam- 
užkopė laiptais. Durininkas, atidaręs, paskui uždaręs daugybę 
durų, galiausiai padėjo bažnytininkui įlipti į nešamąją kėdę ir 
užtraukė jos odines užuolaidas. Bartolomėjus Kampanusas, 


* Bėglio (Iot.). 

atrėmęs galvą į pagalvėlę, aistringai kalbėjo mirštančiųjų maldą, 
bet ta aistra buvo duoklė įpročiui: žodžiai biro iš lūpų, tačiau 
mintis nėjo jiems iš paskos. Kanauninkui teko perkirsti miesto 
Didžiąją aikštę. Jeigu per šitą naktį kalinys neapsigalvos, o 
Bartolomėjus Kampanusas tuo abejojo, nes žinojo, kas yra tas 
šėtoniškas išdidumas, rytoj čia bus įvykdyta egzekucija. Jis 
prisiminė, kad aną mėnesį jaunuoliai, vadinę save Angelais, 
buvo sudeginti už miesto prie Šventojo Kryžiaus vartų: kūniški 
nusikaltimai buvo laikomi tokiais šlykščiais, kad net bausmė 
už juos turėjo būti vykdoma kone paslapčia, tačiau bedievyste 
ir ateizmu apkaltinto Žmogaus mirtis, priešingai, buvo visais 
atžvilgiais pamokomas reginys liaudžiai. Pirmą kartą gyvenime 
tokia tvarka, paremta protėvių išmintimi, pasirodė tam senam 
žmogui abejotina. 

Buvo Užgavėnių išvakarės; gatvėmis jau lakstė įsilinksminę 
žmonės, jie elgėsi akiplėšiškai ir kalbėjo įprastas ta proga įžū- 
lybes. Kanauninkas žinojo, kad kankinimo paskelbimas tik dar 
labiau sustiprindavo tų niekdarių jaudulį. Dusyk kažkokie 
lėbautojai sustabdė neštuvus, praskleidė užuolaidą, pažvelgė 
vidun ir, regis, be galo nusivylė neradę juose gražios damos, 
kurią galėtų pašiurpinti. Vienas jų buvo užsismaukęs girtuoklio 
kaukę ir pavaišino Bartolomėjų Kampanusą nepadoriais riks- 
mais; kitas praėjo pro užuolaidėles nieko nepasakęs, tik kyšte- 
lėjęs mirtinai išbalusį šmėklos veidą. Paskui jį, vinguriuodama 
fleita kažkokią melodiją, ėjo kita užgavėnių kaukė - kiaulės 
snukis. 

Ties namų slenksčiu senuką skubiai perėmė įdukrintoji duk- 
terėčia Vivina: jis paėmė ją į namų šeimininkes mirus kunigui 
Klenverkui, ir. ji laukė jo kaip visada mažame skliautuotame 
šilto jų namo koridoriuje, dirsčiodama pro slaptą durų langelį, 
ar dėdė negrįžta vakarieniauti. Ji buvo išstorėjusi ir iškvailėjusi 
kaip kitados jos teta Godeljevė; beje, ji irgi atsiėmė savąją šio 
pasaulio vilčių ir nusivylimų dalį: gerokai pavėluotai buvo 
sužieduota su savo pusbroliu Nikolu Klenverku, Kastro dvaro 

savininku, turėjusiu gražių valdų ir puikų postą Flandrijos 
apylinkės teisme; tačiau visa bėda, kad tas toks pranašus žadė- 
tasis nuskendo prieš pat vestuves, kai, tirpstant ledui, kėlėsi 
per Dikebušo tvenkinį. Vivinos galva neatlaikė to smūgio, tačiau 
ji liko rūpestinga namų šeimininkė ir gabi virėja, kaip andai 
buvo jos teta; nieks negalėjo susilyginti su ja taisant karštus 
vynus ir uogienes. Tomis dienomis kanauninkas bergždžiai 
įtikinėjo ją melstis už Zenoną, kurio ji jau nebeprisiminė, nors 
retkarčiais ir leisdavosi įkalbinama suruošti kokią kraitelę varg- 
šui kaliniui. 

Jis atsisakė jautienos kepsnio, kurį ji buvo jam pataisiusi, iš 
karto užkopė viršun ir atsigulė į lovą. Jį krėtė šaltis, tad Vivina 
pasirūpino šildyne ir pripylė ją karštų pelenų. Bet jis ilgai dar 
vartėsi po siuvinėta pūkine antklode negalėdamas užmigti. 


ZENONO MIRTIS 


Kai vienutės durys garsiai užsidarė paskui jį, girgždėdamos 
metaliniu girgždesiu, Zenonas mąsliai prisitraukė prie stalo 
taburete ir atsisėdo. Buvo dar visai šviesu, tamsus alcheminių 
alegorijų kalėjimas jo atveju buvo labai šviesus kalėjimas. Pro 
tankų vielos tinklą, dengiantį langą, iš apsnigto kiemo vidun 
skverbėsi švininis baltumas. Prieš užleisdamas savo vietą nak- 
tiniam sargui, Žilis Rombo, kaip ir visada, paliko padėklą su 
kalinio vakariene; šįvakar ji buvo dar gausesnė nei paprastai. 
Zenonas nustūmė padėklą: atrodė absurdiška ir beveik ne- 
padoru transformuoti tą maistą į pieno sultis ir kraują, kurių jis 
jau nebepanaudos. Bet išsiblaškęs kliustelėjo keletą gurkšnių 
alaus į alavinę taurę ir išgėrė tą kartų skystį. 

Pokalbis su kanauninku padarė galą tam, ką nuo pat ryto, 
nuo nuosprendžio paskelbimo, jis jautė kaip mirties iškilmin- 
gumą. Jojo lemtis, kuri atrodė jau tvirtai užantspauduota, vėl 
sušvytavo. Pasiūlymas, kurį jis atmetė, liko galioti dar kelias 
valandas: gal koks nors Zenonas, sugebantis galiausiai pasakyti 
„taip“,slypėjo kur nors jo sąmonės užkaboriuose ir per tą naktį, 
kuri dar buvo priešaky, tasai menkysta palenks į savo pusę 
filosofą. Pakako, kad liktų ta viena galimybė iš tūkstančio, ir 
ateitis, tokia trumpa, o jam tokia fatališka, nepaisant visko, kas 
įvyko, įgijo kažkokį neapibrėžtumo elementą, kuris ir buvo pats 
gyvenimas, ir per keistą malonę, kurią jisai yra stebėjęs ir sto- 
vėdamas savo ligonių galvūgalyje, mirtis atrodė apgaulingai 

nereali. Viskas svyravo: viskas, matyt, svyruos iki pat paskutinio 
jo atodūsio. Ir vis dėlto jo sprendimas jau buvo priimtas: jis jautė 
tai ne tiek iš subtilių drąsos ir pasiaukojimo ženklų, kiek iš 
nežinia kokio buko užsimiršimo, kuris, regis, atskyrė jį, lyg kokį 
luitą, nuo išorinių įtakų ir kone nuo gebėjimo jausti. Įsitvirtinęs 
savo paties mirtyje, jis jau buvo Zenonas in aeternum*. 

Kita vertus, įsitvirtinęs, taip sakant, jo pasiryžime mirti, buvo 
dar vienas, slaptesnis pasiryžimas, kurį jis uoliai slėpė nuo 
kanauninko, - pasiryžimas mirti nuo savo paties rankos. Bet ir 
čia jam taip pat atsivėrė milžiniška, varginanti laisvė: jo valia 
buvo laikytis to pasiryžimo ar jo atsisakyti, griebtis mosto, kuris 
užbaigia viską, ar, priešingai, priimti tą mors ignea**, neką te- 
siskiriančią nuo agonijos alchemiko, kuris tik per neatsargumą 
uždega savo ilgą apdarą nuo atanoro žarijų. Šitas egzekucijos 
arba savanoriško galo pasirinkimas, kuris tvyros vienoje iš jo 
mąstančios substancijos skaidulų iki pat mirties, nebešvytavo 
tarp mirties ir savotiško gyvenimo kaip tas - priimti ar atsisakyti 
pasiūlymo išsižadėti savo žodžių, jis buvo susijęs tik su būdu, 
vieta ir tiksliai parinkta akimirka. Jis pats nuspręs, ar baigs 
dienas tarp rykavimų miesto Didžiojoje aikštėje, ar tylumoje tarp 
šitų pilkų sienų. Jis pats nuspręs - nutolinti ar keliom valandom 
paskubinti tą paskutinį veiksmą, pats pasirinks, jeigu norės, ar 
dar pasižiūrėti, kaip kyla saulė 1569 metų vasario aštuonioliktąją, 
ar baigti šiandien, prieš nusileidžiant nakčiai. Atsirėmęs alkū- 
nėmis į kelius, sustingęs ta poza, beveik ramus, jis žvelgė prieš 
save į tuštumą. Tarsi per patį uragano įkarštį, kai bauginamai 
įsivyrauja ramybė, laikas ir protas sustojo. 

Suskambo Dievo Motinos katedros varpas: jis suskaičiavo 
dūžius. Staiga įvyko perversmas: ramybė dingo, ją tarsi viesulas 
nusinešė nerimas. Vaizdų nuotrupos vinguriavo toje audroje: 
atplaišos Astorgos autodafė, regėto prieš trisdešimt septynerius 


* Amžinybėje (lot.). 
** Ugnies mirtį (lot.). 

metus, neseniai vykusio Floriano kankinimo smulkmenos, atsi- 
tiktiniai susidūrimai su šlykščiais įvykdyto teisingumo likučiais 
jo klajonių kryžkelėse. Rodės, žinia, kas atsitiks, staiga užkliudė 
kūno supratimą, kiekvienam pojūčiui suteikdama jo siaubo dalį: 
jis išgyveno, jautė, uodė, girdėjo tai, kas bus rytoj miesto aikštėje, 
kai jam bus vykdomas tas nuosprendis. Kūno siela, apdairiai 
laikoma nuošalėje nuo proto sielos svarstymų, staiga patyrė iš 
vidaus tai, ką Zenonas nuo jos slėpė. Kažkas nutrūko jame 
nelyginant styga; burna išdžiūvo, plaukai ant rankų pasistojo 
piestu, dantys kaleno. Ši dar niekad nepatirta sumaištis išgąs- 
dino jį labiau už visa kita toje nelemtyje: suspaudęs rankomis 
žandikaulius, giliai kvėpuodamas, kad sutramdytų širdį, jis 
pagaliau suvaldė tą savo kūno maištą. To jau per daug; jis turi 
padaryti tam galą dar prieš tai, kai kūno arba valios sąmyšis 
padarys jį bejėgį įveikti savo paties skausmus. Nenumatyti 
pavojai, grasinę sutrukdyti jo apgalvotam išėjimui, suplaukė į 
krūvą nuskaidrėjusioje sąmonėje. Jis pažvelgė į savo padėtį 
chirurgo, graibančio aplinkui instrumentus ir numatančio savo 
šansus, akimis. 

Buvo keturios valandos; vakarienė jau stovėjo ant stalo, jie 
buvo tokie paslaugūs, kad net paliko jam žvakę. Kalėjimo sar- 
gas, užsklendęs jo vienutės duris, kai jis pargrįžo iš priėmimų 
salės, pasirodys tik po signalo gesinti šviesas, o paskui tik 
išaušus. Taigi jis, regis, galėjo rinktis vieną iš dviejų ilgų laiko 
tarpų įvykdyt savo užduočiai. Bet ši naktis skyrėsi nuo kitų: 
atėjus kokiai nors nemaloniai naujienai iš vyskupo ar kanau- 
ninko, gali prireikti atidaryti duris; Žiaurus gailestingumas 
kartais pakišdavo pasmerktajam kokį vienuolį ar Gerosios Mir- 
ties brolijos atstovą, įpareigotą pašventint mirštantįijį, įtikinus 
ji pasimelsti. Galimas daiktas, kad jo ketinimas buvo atspėtas, 
netrukus jam gali surišti rankas. Zenonas įsiklausė: ar neišgirs 
džeržgesio, žingsnių; viskas buvo ramu, bet akimirkos buvo 
tokios brangios, kokios dar niekada nebuvo per anuos andai- 
nykščius priverstinius jo dingimus. 

Vis dar drebančia ranka nukėlė ant stalo stovinčios rašyklinės 
dangtį. Tarp dviejų plonų lentjuosčių, kurios iš pirmo žvilgsnio 
atrodė kaip viena, brangenybė, kurią jis tenai paslėpė, tebebuvo 
kur buvusi: lankstus siauras dviejų colių ilgumo skutimosi 
peiliukas - jis atsinešė jį po savo liemenės pamušalu, paskui, 
kai rašyklinė, kruopščiai apžiūrėta teisėjų, buvo jam sugrąžinta, 
perkėlė jį į tą slėptuvę. Kasdien po kokius dvidešimt kartų jis 
tikrindavo, ar tas daiktas, kurio kitąsyk nebūtų teikęsis pakelt 
iš griovio, ten tebėra. Kai buvo suimtas Šventojo Kozmo la- 
boratorijoje, paskui dusyk: po Pjero de Amero mirties ir kai po 
Katerinos paliudijimų nuodų klausimas sukėlė kalbas, jis buvo 
apieškotas, tikintis surasti įtartinų buteliukų ar piliulių, ir dabar 
jis džiaugėsi, kad iš apdairumo liovėsi kaupęs tas neįkainojamas, 
bet gendančias ar trapias medžiagas, beveik neįmanomas iš- 
saugoti prie kūno ar ilgai nuslėpti tuščioje celėje, kurios neiš- 
vengiamai būtų išdavusios jo ketinimą numirti. Taip jis prarado 
žaibiškos mirties, vienintelės gailestingos mirties, pranašumą, 
tačiau tas kruopščiai išgaląstas skutimosi peiliuko galas bent 
jau padės jam išvengti būtinybės plėšyti paklodes ir rišti maz- 
gus, kartais net neveiksmingus, arba gal net be reikalo nertis iš 
kailio naudojant puodo šukę. 

Baimės šuoras gniauždamas perbėgo jam per vidurius. Jis 
nuėjo prie rėčkos, pastatytos kertėje, ir išsituštino. Kvapas per- 
virtų medžiagų, kurias suvirškinęs išmetė Žmogaus kūnas, 
akimirką tvokstelėjo jam į šnerves ir dar kartą priminė, koks 
artimas gyvybei puvimas. Raiščius susitvarkė jau tvirta ranka. 
Ant lentynos stovėjo ąsotis, sklidinas ledinio vandens; Zenonas 
suvilgė veidą, nuliežęs vieną lašelį. Agua permanens*: jam tai 
bus vanduo paskutinį kartą. Keturi Žingsniai sugrąžino jį prie 
lovos, kurioje jis miegojo ar būdravo šešiasdešimt naktų: tarp 
minčių, kurios viesulu perlėkė jo sąmonę, buvo mintis, kad 
klajonių spiralė sugrąžino jį Briugėn, Briugė susitraukė iki 


* Amžinasis vanduo (lot.). 

kalėjimo erdvės, ir galiausiai ta kreivė baigėsi ties šituo siauru 
stačiakampiu. Už nugaros iš griuvėsių tos jo praeities dalies, 
kuri buvo labiau nei kitos niekinta ir apleista, atsklido šnaresys: 
sutemų užlietame vienuolyne kimus, švelnus Frėjaus Chuano 
balsas tarė lotyniškai su kastilišku akcentu: Eamus ad dormien- 
dum, cor meum*. Bet apie miegą nebuvo nė kalbos. Dar niekad 
jis nesijautė toks judrus kūnu ir siela: jo gestai buvo taupūs ir 
greiti kaip tomis didžiosiomis chirurginės veiklos akimirkomis. 
Jis ištiesė vilnonę šiurkščią antklodę, storą nelyginant veltinis, 
išlankstė palei lovą ant grindų savotišką lataką, kuris turėtų 
sulaikyti ir sugerti bent jau dalį ištekėjusio skysčio. Dėl viso 
pikto dar pakėlė vakarykščius marškinius, susuko ir pakišo 
vietoj kamšalo po durimis. Reikėjo pasistengti, kad čiurkšlė 
nenutekėtų pernelyg greitai nuožulnokomis grindimis į ko- 
ridorių ir Hermanas Moras, netyčia kilstelėjęs galvą nuo dar- 
bastalio, nepastebėtų ant grindų plytelių juodos dėmės. Paskui 
tyliai nusiavė batus. Tiek atsargumo gal ir nereikėjo, tačiau tyla 
atrodė kaip saugumo priemonė. 

Atsigulė ant lovos ir atrėmė galvą į kietą pagalvę. Prisiminė 
kanauninką Kampanusą, kuriam toks galas įvarys siaubą, nors 
jis ir buvo pirmasis, paskatinęs Zenoną skaityti senovės au- 
torius, kurių herojai žūdavo būtent šitaip, bet ta ironiška mintis 
tik šmėstelėjo sąmonės paviršiumi, negalėdama atitraukti nuo 
vienintelio jo tikslo. Greitai, su tuo barzdaskučio-chirurgo mik- 
lumu, kuriuo jis visada didžiavosi, nors kitos ne tokios aki- 
vaizdžios mediko savybės buvo vertinamos kur kas labiau, 
susirietė, prisitraukė kelius ir perpjovė blauzdos veną išorinėje 
kairės kojos pusėje, vienoje iš įprastų kraujo nuleidimo vietų. 
Po to, greit atsitiesęs, vėl atsirėmęs į pagalvę, skubėdamas 
užbėgti už akių galimam nualpimui, susirado ir įsipjovė spin- 
dulinę riešo arteriją. Vos tepajuto trumpą paviršutinišką įpjautos 
odos skausmą. Ištryško kraujo fontanai; skystis pasileido tekėti, 


* Eisim miegoti, mano širdie (lot.). 

kaip visada, sakytum, susirūpinęs išsprūsti iš tamsių labirintų, 
kuriuose cirkuliavo uždarytas. Zenonas nuleido kairę ranką 
žemyn, kad kraujas tekėtų lengviau. Pergalė dar nebuvo galu- 
tinė; kas nors netyčia galėjo įeit į kamerą, ir rytoj, kraujuojantis 
ir sutvarstytas, jis bus nutemptas į laužą. Tačiau kiekviena 
praėjusi minutė buvo laimėjimas. Jis žvilgtelėjo į antklodę, jau 
pajuodusią nuo kraujo. Dabar suprato, kodėl primityvus mąs- 
tymas sutapatina tą skystį su pačia siela: juk siela ir kraujas 
pasitraukia iš kūno drauge. Tuose senovės paklydimuose būta 
paprastos tiesos. Perlietas tarsi šypsenos, pagalvojo, jog tai graži 
proga patikrinti senuosius širdies sistolės ir diastolės ekspe- 
rimentus. Tačiau dabar jo įgytos Žinios buvo vertos ne ką dau- 
giau nei įvykių ar sutiktų Žmonių prisiminimai; kelias akimirkas 
dar buvo prisirišęs prie plonyčio savo asmens siūlo, tačiau, 
išlaisvintas iš balasto, asmuo nebesiskyrė nuo būtybės. Zenonas 
sunkiai atsitiesė, ne todėl, kad buvo svarbu tai padaryti, o kad 
įrodytų sau, jog dar įmanomas buvo tas judesys. Jam dažnai 
pasitaikydavo atidaryti duris vien tam, kad įsitikintų, jog jos 
neužsivėrė paskui jį suvisam, atsigręžt į praeivį, likusį už nu- 
garos, vien tam, kad paneigtų išvykimo baigtinumą, - taip jis 
įrodydavo sau pačiam savo žmogišką laisvę, kad ir kokia striuka 
ji buvo. Šįkart įvyko jau nebesugrąžinama. 

Širdis plakė pašėlusiai; kūnas buvo apimtas energingos ir 
nedarnios veiklos, tarsi kokia pakrikusi šalis, kurioje visi ka- 
riautojai vis dėlto dar nesudėjo ginklų; jį užliejo savotiškas 
gailesys tam kūnui, kuris gražiai tarnavo jam, kuris, ko gero, 
galėjo nugyvent dar dvidešimtį metų ir kurį jis štai šitaip su- 
naikino, negalėdamas jam paaiškinti, jog šitaip jį apsaugojo nuo 
baisesnių ir labiau žeminančių skausmų. Jį smaugė troškulys, 
bet numalšinti tą troškulį nebuvo jokios galimybės. Kaip tie trys 
valandos ketvirčiai, prabėgę nuo grįžimo į šį kambarį, buvo 
sausakimšai prikimšti gausybės pojūčių, minčių ir mostų, žai-- 
biškai keičiančių kits kitą ir neįmanomų ištirti, taip ir ta kelių 
sieksnių erdvė, atskyrusi nuo stalo lovą, išskydo ir sulygo su 


312 Kalėjimas 


atstumais tarp dangaus sferų: alavo taurė plūduriavo jau kaž- 
kokiam kitame pasaulyje. Bet troškulys netrukus liausis. Jisai 
galavosi mirtim kaip sužeistieji, prašantys gerti mūšio lauko 
pakrašty, ir tasai šaltas gailestis, kurį jis jautė sau, aprėpė ir juos. 
Kraujas iš blauzdos venos tekėjo jau tik trūksniais; sunkiai, 
tarytum būtų kėlęs milžinišką svorį, jam vis dėlto pavyko pa- 
traukti koją taip, kad ji nusviro nuo lovos. Jo dešinė ranka, kuria 
jis vis dar gniaužė skutimosi peiliuką, liko įpjauta, bet jis to 
įpjovimo nejautė. Pirštai spurdėjo ant krūtinės: jis apgraibom 
mėgino atsegt liemenės kaklą. Bergždžiai stengėsi sutramdyt 
nereikalingą blaškymąsi, tačiau tie trūkčiojimai ir tas nerimas 
buvo geras ženklas. Ledinis virpulys persmelkė jį, kaip būna 
prieš vėmimą; taip, taip ir turi būti. Pro varpų skambesį, per- 
kūno griausmą ir paukščių, grįžtančių į lizdus, ciepsėjimą, kurie 
sprogdino jo ausų būgnelius iš vidaus, aiškiai išgirdo lašant 
išorėje: permirkusi antklodė jau nebelaikė kraujo, ir jis lašėjo 
ant grindų plytelių. Zenonas pamėgino apskaičiuoti laiką, kurio 
reikės, kad raudona bala nutįstų anapus slenksčio, įveikusi 
nepatikimą marškinių barjerą. Bet tai buvo nebesvarbu: jis jau 
išgelbėtas. Net jeigu atsitiktų bėda ir netrukus Hermanas Mo- 
ras atidarytų tas duris, kur velkės atsistumia labai iš lėto, jo 
nustėrimas, baimė, lakstymas po laiptus šaukiantis pagalbos 
atimtų tiek laiko, kiek reikia, kad pabėgti pavyktų. Rytoj su- 
degintas bus tik jo lavonas. 

Bekraštis bėgančio šalin gyvenimo gaudesys vis tęsėsi: Ze- 
nonas regėjo mintimis fontaną Ejube, versmę, trykštančią tiesiog 
iš žemės Vokliuze Langedoke, upokšnį tarp Osterzundo ir Frio- 
sio, nors prisiminti jų vardų nebereikėjo. Paskui visame šitame 
klegesyje pasigirdo gargimas. Jis kvėpavo didžiuliais garsiais 
paviršutiniškais kvėpsniais, nebeužpildančiais krūtinės; kažkas, 
kas buvo ne visai jis, tačiau atrodė stovintis už jo, kairėliau, 
stebėjo abejingai tas agonijos konvulsijas. Taip kvėpuoja išsekęs 
bėgikas, pasiekęs tikslą. Stojo naktis, bet jis nesuvokė, ar ji jame, 
ar kambary: viskas buvo naktis. Naktis irgi judėjo: vieną tamsą 


Zenono mirtis 313 


keitė kita tamsa, vieną prarają - kita praraja, vieną tamsią tirš- 
tynę - kita tamsi tirštynė. Tačiau ši juoduma, nepanaši į tą, kurią 
mes regim akimis, virpėjo nuo spalvų - jos radosi iš to, kas buvo 
jų nesimas: juoda virto numirėliškai žalia, paskui grynai balta; 
blyškiai balta transmutavosi į raudoną auksą, bet neprarado to 
pradinio juodumo, visai kaip žvaigždžių liepsnos, šiaurės pa- 
švaistė mirga tame, kas vis dėlto yra juoda naktis. Akimirką, 
kuri, jam rodės, truko amžius, skaisčiai raudonas žemės rutulys 
patvinkčiojo jame ar greta jo, užliedamas krauju ir jūrą. It va- 
sarinė saulė poliariniuos kraštuos ta spindinti sfera, atrodė, 
sudvejojo, ketindama nusmukti vienu laipsniu link nadyro, 
paskui, nežymiai šoktelėjusi, pakilo į zenitą, galop ištirpo aki- 
nančioj dienos šviesoj, kuri sykiu buvo naktis. 

Jis nieko nebematė, bet dar girdėjo išorės garsus. Kaip kitados 
Šventojo Kozmo prieglaudoje, skubrūs žingsniai aidėjo per 
koridorių: sargas ką tiktai pastebėjo ant grindų juosvą balą. 
Akimirką anksčiau mirštantįjį būtų suėmęs siaubas nuo minties, 
kad jį privers dar kelias valandas gyvent ir mirti. Bet nerimas 
jau buvo dingęs: jis - laisvas, žmogus, skubinęsis prie jo, gali 
būti tik draugas. Jis pamėgino ar pamanė pamėginęs kilstelti, 
ne visai suvokdamas, ar jį kas gelbėjo, ar, priešingai, jis skubėjo 
su pagalba. Sukamų raktų žvangesys, traukiamų velkių džerž- 
gesys susiliejo į spigų atveriamų durų garsą. Ir čia yra toji riba, 
iki kurios mes galime pasekti Zenoną jo kely į mirtį. 


AUTORĖS PASTABA 


Šio romano išeities taškas - penkiasdešimties puslapių apysaka 
Sekant Diireriu, išspausdinta drauge su dviem kitomis nove- 
lėmis, kurių fonas irgi istorinis, knygoje, pavadinimu Mirtis 
traukia kinkinį, išleistoje 1934 metais Grasset leidyklos. Trys 
apysakos, kurias jungia ir drauge skiria vėliau surasti analogiški 
pavadinimai (Sekant Dūreriu, Sekant Greco, Sekant Rembrandtu), 
beje, buvo tik trys fragmentai didelio romano, sugalvoto ir iš 
dalies karštligiškai parašyto 1921-1925 metais, kai man buvo 
tarp aštuoniolikos ir dvidešimt dvejų. Kokie keturiasdešimt 
puslapių, iš pradžios pavadinti paprasčiausiai Zenonas, sudarė 
pirmąjį skyrių to, kas turėjo tapti didžiule romano freska, nu- 
sidriekiančia per kelis šimtmečius ir aprėpiančia kelias grupes 
žmonių, susijusių kraujo ar dvasiniais ryšiais. Kelerius metus 
tas pernelyg ambicingas romanas buvo rašomas drauge su 
pirmaisiais juodraščiais kito kūrinio, kuris vėliau tapo Hadriano 
memuarais. 1926 metais aš kuriam laikui abu romanus padėjau į 
šalį, o trys minėtieji fragmentai, tapę Mirtimi, traukiančia kinkinį, 
pasirodė 1934 metais beveik nepakitę, tik papildyti naujais 
dvylika Zenono epizodo puslapių — trumpu eskizu to, kas Filo- 
sofiniame akmenyje tapo Anri Maksimiliano ir Zenono susitikimu 
Insbruke. 

Mirtis traukia kinkinį tuo metu buvo labai palankiai sutikta 
kritikos; ir dabar, skaitydama iš naujo kai kuriuos tų straipsnių, 
jaučiuosi sujaudinta ir dėkinga. Bet knygos autorius turi savo 

priežasčių būti griežtesnis nei jo teisėjai: jis mato įtrūkimus 
iš arčiau, tik jis vienas žino, ką norėjo ir ką turėjo padaryti. 
1955-aisiais, praėjus keleriems metams po to, kai buvo parašyti 
Hadriano memuarai, aš vėl grįžau prie tų trijų apysakų, ketin- 
dama padailinti jas naujam leidimui. Bet gydytojo filosofo ir 
alchemiko personažas vėl mane užvaldė. Skyrius Pokalbis Ins- 
bruke, parašytas 1956 metais, buvo pirmasis to naujo sąlyčio 
padarinys; likusi kūrinio dalis buvo užbaigta tik 1962-1965 
metais. Daugių daugiausia tuzinas puslapių iš anų penkias- 
dešimties buvo pakeisti ir tarsi išbarstyti dalelėmis per visą 
dabartinį romaną, bet fabula, vedanti Zenoną nuo neteisėto 
gimimo Briugėje iki mirties to paties miesto kalėjime, liko bend- 
rais bruožais nepakitusi. Pirmoji Filosofinio akmens dalis (Kla- 
jokliškas gyvenimas) gan artima 1921-1934 metų Zenono-Sekant 
Dūreriu planui; antroji ir trečioji dalys (Sėslus gyvenimas ir 
Kalėjimas) išrutuliotos iš šešių paskutinių to prieš keturias- 
dešimt metų parašyto teksto puslapių.! 

Žinau, kad panašaus pobūdžio nuorodos gali nepatikti, kai 
jas pateikia pati autorė ir kai jos pasirodo dar jai esant gyvai. Ir 
vis dėlto aš ryžtuos jas pateikti tiems keliems skaitytojams, 
kuriuos domina knygos genezė. Labiausiai noriu čia pabrėžti, 
kad Filosofinis akmuo, kaip ir Hadriano memuarai, - vienas tų 
kūrinių, pradėtų rašyti ankstyvoje jaunystėje, atidėtų į šalį ir 
vėl tęstų atsižvelgiant į aplinkybes, - vis dėlto buvo kūrinys, su 


' Pirmosios apysakos 1934 metais pasirodžiusiame tome, o ir kitų dviejų apy- 
sakų iš to paties rinkinio pavadinimai klaidino tuo, kad pateikė jas kaip 
sistemingai imituojančias trijų tapytojų kūrybą, nors taip nebuvo. Pavadi- 
nimas Sekant Diireriu buvo pasirinktas dėl garsiosios Melancholijos, kur niūrus 
personažas, be abejo, simbolizuojantis žmogaus genijų, kupinas kartėlio me- 
dituoja tarp savo įrankių, bet vienas pažodiškai mąstantis skaitytojas man 
pastebėjo, kad Zenono istorija veikiau flamandiška nei vokiška. Šiandien ta 
pastaba kur kas labiau atitinka tikrovę nei anksčiau, nes antrosios ir trečiosios 
dalių, kurių tuomet nebuvo, veiksmas ištisai vyksta Flandrijoje, ir kūrinį 
užlieja boschiškos bei breigeliškos suirutės bei pasaulio siaubo temos, ko 
nebuvo senajame eskize. (Čia ir toliau - autorės nuorodos.) 


Autorės pastaba 317 


kuriuo autorė gyveno visą gyvenimą. Vienintelis, visai atsi- 
tiktinis, tų dviejų kūrinių istorijos skirtumas: eskizas to, kas 
turėjo virsti Filosofiniu akmeniu, pasirodė spaudoje trisdešimt 
metų anksčiau, nei buvo baigtas galutinis tekstas, tuo tarpu 
pirmosios Hadriano memuarų versijos tos laimės ar nelaimės 
neturėjo. Visais kitais atžvilgiais abu romanai buvo analogiškai 
rašomi kelerius metus, dedant klodą ant klodo, kol galiausiai 
abiem atvejais galutinis variantas buvo parašytas ir baigtas 
vienu atodūsiu. Aš jau esu minėjusi kitur, ką manau esant 
privalumais, bent jau kuriuos jaučiu pati, kai ilgi ryšiai sieja 
autorių su personažu, kurį jis pasirinko ar susikūrė vaizduotėje 
dar paauglystėj, tačiau kuris atskleidžia mums savo paslaptis 
tiktai tada, kai mes subręstame patys. Bet kuriuo atveju to 
metodo laikomasi gana retai norint pateisinti kelias išankstines 
detales, nebent taip stengiamasi išvengti kai kurios bibliogra- 
finės painiavos. 


113 


Kuriant fiktyvų „istorinį“ personažą, tokį kaip Zenonas, be 
bibliografinių ramsčių, regis, galima apsieiti kur kas labiau nei 
laisvai atkuriant realų personažą, palikusį pėdsaką istorijoje, 
kaip, tarkim, imperatorius Hadrianas. Tačiau abi iniciatyvos 
daugeliu atžvilgių panašios. Pirmuoju atveju romanistas, steng- 
damasis kuo išsamiausiai pavaizduoti personažą tokį, koks jis 
buvo gyvenime, niekada nesugebės gana kruopščiai ir su aistra 
išstudijuoti visos medžiagos apie savo herojų, kurią paliko 
istorinė tradicija; antruoju atveju, norėdamas savo fiktyviam 
personažui suteikti specifinį laiko ir vietos sąlygotą tikroviš- 
kumą, be kurio „istorinis romanas“ yra tik nusisekęs ar nenu- 
sisekęs kostiumų balius, jis gali pasinaudoti vien praeities fak- 
tais ir datomis, kitaip tariant - Istorija. 

Zenonas, tariamai gimęs 1510 metais, turėjo būti devynerių 
metų amžiaus tuomet, kai senstantis Leonardo geso savo paties 
pasirinktoje tremtyje Ambuaze, trisdešimt vienerių metų - kai 

mirė Paracelsas, kurio antrininku, o kartais priešininku aš jį 
padariau, trisdešimt vienerių metų, kai mirė Copernikas, iš- 
spausdinęs savo didįjį kūrinį tik mirties patale, nors rankraščio 
pavidalu jo teorijos jau seniai cirkuliavo tam tikruose sluoks- 
niuose, susijusiuose su pažangiomis idėjomis, ir tai paaiškina, 
kodėl aš Zenoną rodau kaip jauną mokslo vyrą, susipažinusį 
su jomis dar universitete. Kai buvo įvykdyta mirties bausmė 
Dolet, kurį pavaizdavau kaip pirmąjį savo personažo „knygų 
leidėją“, Zenonui būtų buvę trisdešimt šešeri metai ir ketu- 
riasdešimt treji - kai buvo įvykdyta mirties bausmė Servetui, 
medikui, kaip ir Zenonas, kuris, kaip ir jis, domėjosi kraujo 
apytakos klausimais. Pavaizduotas kaip kone tikslus anatomisto 
Vezalijaus, chirurgo Ambroise'o Parė, botaniko Cesalpino, ma- 
tematiko ir filosofo Jėrome'o Cardano amžininkas, Zenonas iš 
Briugės miršta praėjus penkeriems metams po to, kai gimsta 
Galilėjus, vieneriems metams po to, kai gimsta Campanella. Tuo 
metu, kai jis nusižudo, Giordano Bruno, po trisdešimties metų 
pasmerktas būti gyvas sudegintas ant laužo, būtų buvęs tik 
dvidešimtmetis. 

Nors negali būti nė kalbos apie mechaniškai sukurtą sintetinį 
personažą, ko nesutiktų padaryti joks sąžiningas autorius, tą 
vaizduotės sukurtą filosofą su minėtomis autentiškomis as- 
menybėmis, gyvenusiomis tame pačiame amžiuje, taip pat ir 
su kitomis, gyvenusiomis tose pačiose vietose, ištvėrusiomis 
analogiškus pavojus ar siekusiomis tų pačių tikslų, sieja daugelis 
sąlyčio taškų. Nurodysiu keletą panašumų: vieni jų buvo sąmo- 
ningai suieškoti ir padėjo išjudinti vaizduotę, kiti, priešingai, 
mano pasižymėti vėliau kaip savotiškas patikrinimas. 

Taip pavainikio Zenono gimimas ir išsimokslinimas, kuriuo 
buvo siekta bažnytinės karjeros, primena Erazmo, bažnytininko 
ir Roterdamo miestelėnės sūnaus, kuris brandų gyvenimą pra- 
dėjo vilkėdamas vienuolio augustino abitą, gyvenimo epizodus. 
Šurmulys, sukeltas to, kad kaimo amatininkams buvo įrengtos 
patobulintos audimo staklės, primena tokio pobūdžio faktus 

amžiaus viduryje: 1529 metais Dancige panašios mašinos au- 
torius buvo, anot gandų, pasmerktas myriop, paskui, 1533 me- 
tais, Briugėje teismo pareigūnai uždraudė naują vilnos dažymo 
būdą, dar kiek vėliau Lione tas pat įvyko patobulinus spaus- 
dinimo mašinas. Kai kurie smurtingi jaunojo Zenono būdo 
bruožai gali priminti Dolet (pavyzdžiui, Peroteno nužudymas, 
nors ir iš tolo, primena Compaingo nužudymą). Jaunojo moks- 
lininko studijos, iš pradžių pas mitruotą Šventojo Bavono kated- 
ros abatą Gente, kaip knygoj spėjama, užsiimantį alchemija, 
paskui pas maraną Don Blasą de Velą, primena, viena vertus, 
išsilavinimą, kurį Paracelsas gavo iš Setgacho vyskupo ir Span- 
heimo abato, kita vertus, Campanellos kabalos studijas vado- 
vaujant Abrahamui Žydui. Zenono kelionės, jo trejopa alche- 
miko, mediko bei filosofo karjera ir net nemalonumai, nutikę 
Bazelyje, labai artimi tam, kas žinoma ar pasakojama apie Pa- 
racelso gyvenimą, o viešnagės Rytuose epizodas, kone priva- 
lomas visose filosofų hermetikų biografijose, irgi įkvėptas realių 
ar legendinių didžiojo šveicarų vokiečio chemiko piligrimysčių. 
Alžyre išpirktos belaisvės istorija — tipiškas, kone nuvalkiotas 
to meto ispanų romanų epizodas; Signės Ulfsdater, Friosio 
damos, istorija susijusi su aukšta to meto skandinavių moterų, 
kaip šundaktarių ir „žolininkių“, reputacija. Zenono gyvenimas 
Švedijos karaliaus dvare iš dalies paremtas astronomo Tycho 
Brahė gyvenimu Danijos karaliaus dvare, kita vertus - tuo, kas 
pasakojama apie tokį daktarą Theophilus Homodei, kuris buvo 
Švedijos karaliaus Jono III gydytojas viena karta vėliau. Hanui 
atlikta chirurginė operacija nukopijuota nuo pasakojimo apie 
panašaus pobūdžio operaciją Ambroise'o Parė Memuaruose. 
Kalbant apie slaptesnę sritį, galbūt vertėtų pažymėti, kad 
įtarimai sodomija (o kartais ir jos praktikavimas, kiek įmanoma 
slepiamas ir neigiamas, kai to reikėdavo) suvaidino savo vaid- 
menį Leonardo da Vinci ir Dolet, Paracelso bei Campanellos 
gyvenimuose, lygiai kaip aš parodžiau tai ir menamame Zenono 
gyvenime. Panašiai apdairumas, kurio griebdavosi filosofas 

alchemikas, ieškąs globėjų čia tarp reformacijos šalininkų, čia 
pačioje katalikų Bažnyčios širdyje, buvo tipiškas daugeliui to 
meto ateistų ir deistų, daugiau ar mažiau persekiojamų. Ir vis 
dėlto katalikų Bažnyčios ir reformacijos ginče Zenonas, kaip ir 
daugelis laisvų to amžiaus protų, kaip Bruno, nors ir mirė, 
pasmerktas Svenčiausiosios Oficijos, ar Campanella, nors išbuvo 
inkvizicijos kalėjime trisdešimt vienerius metus, lieka arčiau 
katalikiškosios pusės.* 

Idėjų lygmeniu Zenonas, dar paženklintas scholastikos, nors 
veikiantis prieš ją, stovi pusiaukelėje tarp ardomojo alchemikų 
dinamizmo ir mechanistinės filosofijos, kuri netrukus įsivyraus, 
tarp hermetizmo, kuris visame kame postuluoja imanentinį 
Dievą, ir ateizmo, kuris dar vos išdrįsta pasiskelbti, tarp gy- 
dytojo praktiko materialistinio empirizmo ir kone vizionieriškos 
kabalos tyrinėtojo vaizduotės. Tai irgi paremta autentiškais to 
amžiaus filosofų arba mokslininkų gyvenimais. Zenono moks- 
liniai tyrimai daugiausia sumanyti remiantis Leonardo Sąsiuvi- 
niais, ypač kai kalbama apie širdies raumens veiklos eksperi- 
mentą, atveriantį kelius Harvey'aus eksperimentams. Jo augalų 
syvų kilimo ir „sugeriamosios galios“ tyrimai, numatantys 
būsimuosius Haleso darbus, pagrįsti viena Leonardo pastaba, 
ir jais norėta pavaizduoti Zenono pastangą patikrinti vieną tuo 
metu Andrea Cesalpino suformuluotą teoriją? Hipotezės, su- 
sijusios su žemės plutos pasikeitimais, irgi radosi iš Sąsiuvinių, 
* „Man nedera čia leistis į diskusijas apie tokio požiūrio, puikiai išanalizuoto 

Leono Blanchet knygoje Campanella (Paryžius, 1920), būdingo daugeliui XVI 
amžiaus filosofų, priežastis. J. Huizingos knyga apie Erazmą, kurios išeities 
taškas - visai kitas požiūris, konstatuoja tuos pačius dalykus. Reikėtų tiktai 
pabrėžti, kad minoritų prioras neklydo, Zenono išsakytoje Lutherio kritikoje 
įžvelgdamas netiesioginį išpuolį prieš pačią krikščionybę. 

* Apie medicininius ir chirurginius Zenono eksperimentus žr.: E. Belt, Les Dis- 
sections anatomigues de Lėonard de Vinci, ir F.S. Bodenheimer, Lėonardo de Vinci, 
biologiste bei Lėonard de Vinci et Uexpėrience scientifigue au seiziėme siėcle, Presses 
Universitaires de France, 1953. Apie Cesalpino teorijos dėstymą ir apskritai 


Renesanso botanikų tyrinėjimus žr. visų pirma pirmąją E. Guyėnot kūrinio 
Les Sciences de la vie aux dix-septiėme et dix-huitiėme siėcles (Paryžius, 1941) dalį. 

bet reikia pripažinti, jog, įkvėptos antikos filosofų ir poetų, tokio 
pobūdžio meditacijos — beveik banalios ano meto poezijoje. 
Zenono požiūris į fosilijų kilmę ir prigimtį labai artimas tam, 
kurį išreiškė ne tik Leonardo, bet ir fizikas Frascatoras dar 1517 
metais bei gamtininkas Bernard'as Palissy maždaug keturias- 
dešimčia metų vėliau. Hidrauliniai knygos filosofo projektai, 
jo „mechaninės utopijos“, ypač skraidančiųjų mechanizmų pie- 
šiniai, ir galiausiai skystos ugnies, naudojamos jūros mūšiuose, 
formulė, aišku, nukopijuoti nuo analogiškų da Vinci bei keleto 
kitų XVI amžiaus tyrinėtojų išradimų; tokia veikla - pavyzdys 
tam tikro tipo protų polinkių ir tyrinėjimų, anaiptol neretų anais 
laikais: jie, galima būtų pasakyti, perėjo per Renesansą pože- 
miniu keliu ir buvo artimesni sykiu viduramžiams ir naujie- 
siems laikams, jie jau nujautė mūsų pergales ir mūsų pavojus.* 
Įspėjimų apie netikusį Žmonijos techninių naujovių panau- 
dojimą, kurie šiandien atrodo pranašiški, gausu alcheminiuose 
traktatuose; randame jų, nors visai skirtingame kontekste, ir 
Leonardo bei Cardano veikaluose. 

Kai kuriais atvejais net kokio nors jausmo ar minties išraiška 
buvo pasiskolinta iš personažo gyvenamojo laikotarpio istorinių 
pasakojimų, norint parodyti, jog tokios nuomonės yra auten- 
tiškos XVI amžiaus nuomonės. Vienas apmąstymas apie karo 
beprotybę paimtas iš Erazmo, kitas — iš Leonardo da Vinci. 
Komiškųjų pranašysčių tekstas pasiskolintas iš Leonardo Profezie, 
išskyrus dvi eilutes, pacituotas iš vieno Nostradamo ketureilio. 
Sakinys apie medžiagos, šviesos ir žaibo identiškumą reziu- 


* „Skysta ugnis“ ilgą laiką buvo slaptas Bizantijos ginklas ir padėjo užkariauti 
mongolus. Vakaruose ją uždraudė naudoti antrasis Latrano susirinkimas 
(1139), ir to draudimo buvo laikomasi iš dalies todėl, kad degamoji alyva, 
pirminė būtina žaliava, buvo beveik neprieinama vakariečiams karo inži- 
nieriams; patrankų parakas vėliau nutrėmė tą ugnį į užmirštų „pažangos 
įrodymų“ sferą beveik iki pat mūsų dienų. Taigi Zenono išradimas buvo - 
paremtas senos bizantiškosios formulės atkūrimu ir jos pritaikymu naujiems 
balistiniams metodams. Žr. apie tai: R.J. Forbes, Studies in Ancient Technology, 
t.1 (Leidenas, 1964). 

muoja dvi keistas Paracelso? ištraukas. Diskusija apie magiją 
įkvėpta to laiko autorių, tokių kaip Agrippa de Nettesheimas ir 
Gian-Battista della Porta, beje, paminėtų tekste. Lotyniškos 
alcheminių formulių citatos beveik visos paimtos iš trijų di- 
džiųjų nūdienos veikalų apie alchemiją: Marcelin Berthelot, La 
Chimie au Moyen Age, 1893; C.G. Jung, Psychologie und Alchemie, 
1944 (peržiūrėto 1952 metų leidimo); ir J. Evola, La Tradizione 
ermetica, 1948; visi jie paremti skirtingu požiūriu ir visi trys 
drauge yra pravartus įvadas į tą vis dar mįslingą alcheminės 
minties sritį. Formulė Juodasis tarpsnis, tapusi prancūzišku kny- 
gos pavadinimu, alchemijos traktatuose reiškia substancijos 
atskyrimo ir ištirpdymo fazę, kuri pripažinta esanti sunkiausioji 
Didžiojo Veiksmo dalis. Vis dar tebediskutuojama, ar tas pasa- 
kymas buvo taikomas drąsiems eksperimentams su pačia me- 
džiaga, ar simboliškai įvardijo proto, išsilaisvinančio iš rutinos 
ir prietarų, išmėginimus. Tikriausiai jis reiškė čia viena, čia kita 
pakaitom arba abu dalykus sykiu. 

Per tuos šešiasdešimt metų, aprėpiančius Zenono istoriją, 
įvyko nemaža dalykų, kurie vis dar liečia ir mus: skilimas to, 
kas apie 1510 metus dar liko iš senosios viduramžių krikš- 
čionybės, į dvi teologiškai ir politiškai priešiškas partijas; refor- 
macijos, virtusios protestantizmu, nesėkmė ir sutriuškinimas 
to, ką būtų galima pavadinti kairiuoju jos sparnu; kita vertus, 
katalikybės, keturis amžius suspaustos kontrreformacijos kor- 
seto, krachas; didieji geografiniai atradimai, pamažėle tapę 
"paprasčiausiu pasaulio pasidalijimu; kapitalistinės ekonomikos, 
susijusios su monarchijų eros pradžia, šuolis pirmyn. Tie faktai, 
kurių mastas pernelyg didis, kad jie būtų amžininkų matomi 
visu plotu, netiesiogiai veikia Zenono istoriją, gal kiek labiau 
tiesiogiai - antraeilių personažų, dar labiau nugrimzdusių į savo 
amžiaus rutiną, gyvenimą ir elgesį. Bartolomėjus Kampanusas 
buvo nupieštas pagal jau pasenusį praėjusio amžiaus bažny- 
*  Paracelse, Das Buch Meteororum (Kelno leidykla, 1566), pacituota B. de Te- 

lepnefo knygoje Paracelsus (Sent Galis, 1945). 

tininko modelį, kuriam humanistinė kultūra nekėlė jokių prob- 
lemų. Deja, aplinkybės taip susiklostė, kad kilniasielis minoritų 
prioras neturi daug paralelių XVI amžiaus istorijoje, bet kuriant 
jo personažą, pasiremta iš dalies tais šventais to meto žmonėmis, 
kurie, prieš pradėdami bažnytininko karjerą ar apsivilkdami 
vienuolio drabužį, kaip reikiant išgyveno pasaulietinį gyveni- 
mą. Jo žodžiuose, nukreiptuose prieš kankinimą, skaitytojas 
atpažins svarstymus, beje, labai krikščioniškus, paimtus iš anks- 
tyvojo Montaigne'io. Briugės vyskupas, mokslininkas ir politikas, 
buvo sukurtas remiantis kitų kontrreformacijos prelatų įvaiz- 
džiais, tačiau neprieštarauja toms menkoms žinioms, kurios mus 
pasiekė apie nominuotus ano meto vyskupus. Dono Blaso de 
Velos prototipas buvo toks Cesaris Brancas, Vilnev-lez-Avinjono 
Šventojo Andriejaus vienuolyno abatas, didis kabalos specialistas, 
maždaug 1597 metais ištremtas savo vienuolių dėl „judaizmo“. 
Sąmoningai užtušuota Frėjaus Chuano figūra primena Fra Pietro 
Ponzio, jaunojo Campanellos draugą ir mokinį. 

Bankininkų ir verslininkų portretai - Simono Adrianseno iki 
atsiverčiant į anabaptizmą, Ligrų su jų visuomeniniu iškilimu, 
Martino Fugero, irgi išgalvoto personažo, nors ir įskiepyto į 
autentišką giminę, valdžiusią XVI amžiaus Europą - nenutolsta 
nuo realių to meto finansinės istorijos, pavaldžios apskritai 
istorijai, modelių. Anri Maksimilianas priklauso visai kariaunai 
išsilavinusių ir mėgstančių nuotykius bajorų, turinčių kuklų 
humanistinės išminties bagažą, — tai būdingas to meto Pran- 
cūzijos tipažas, deja, į amžiaus pabaigą“ užgesęs. Galiausiai 
Kolas Gelas, Žilis Rombo, Josė Kaselas ir jų draugai, menkesnio 
luomo atstovai, kiek tai buvo įmanoma, buvo kuriami remiantis 
tais keliais skurdžiais dokumentais, susijusiais su liaudies žmo- 
gaus gyvenimu tuo laikotarpiu, kai kronikininkai ir istorikai 


* 99 Petronijaus fragmentas, toks, kokį jį cituoja Anri Maksimilianas, yra pa- 
pildytas keliomis išgalvotomis Nodoto XVII amžiaus glosomis, bet čia vardan 
reikalo tos papildomos eilutės tikriausiai sukurtos kokio nors aistringo Re- 
nesanso humanisto, gal net paties Anri Maksimiliano. In surmma serenitate/ 
tranguillitate - tauri klastotė. 

kone išimtinai buvo sutelkę dėmesį jei ne į karaliaus dvaro, tai į 
buržuazijos gyvenimą. Beveik tą patį galima pasakyti ir apie 
moterų personažus: jų figūros, išskyrus kelias princeses ir ka- 
ralienes, istoriniuose veikaluose kur kas mažiau ryškios nei vyrų. 

Gerokas ketvirtis mažiau reikšmingų šios knygos personažų 
paimti tiesiog iš istorijos ar vietinių kronikų ir nė trupučio 
nepakeisti: nuncijus della Casa, prokuroras Le Cocg'as, pro- 
fesorius Rondelet, kuris iš tikrųjų sukėlė skandalą Monpeljė, 
privertęs išskrosti savo akivaizdoje sūnaus lavoną, medikas 
Josephas Ha Cohenas ir, žinoma, tarp daugelio kitų - admirolas 
Barbarossa bei šarlatanas Ruggieri. Bernardas Rottmannas, 
Janas Matthyjsas, Hansas Bockholdas, Knipperdollingas, pa- 
grindiniai Miunsterio dramos aktoriai, paimti iš to laiko kroni- 
kų, ir nors anabaptistų maištas buvo atpasakotas tik jų prieši- 
ninkų, mes turime tikėti dauguma siaubingos jų avantiūros 
detalių, nes mūsų laikais regime pernelyg daug fanatizmo ir 
masinės isterijos pavyzdžių. Siuvėjas Adrianas ir jo žmona 
Marie atsirado iš Agrippos d'Aubignė Tragiškųjų, gražiosios 
italės Sienoje ir jų prancūzai garbintojai - iš Brantomo ir Mont- 
luco. Margaritos Austrės apsilankymas pas Anri Žiustą sukurtas 
vaizduotės, kaip ir pats Anri Žiustas, bet tos princesės sandėriai 
su bankininkais visiems gerai žinomi; jos švelni meilė savo 
papūgai, Žaliajam Meilužiui, kurios mirtį apraudojo vienas 
dvaro poetas, ir jos prieraišumas poniai Laodamie, paminėti 
Brantomo, neišgalvoti; įdomus komentaras apie moterų meilę, 
kuris čia lydi Margaritos Austrės portretą, tiesiogiai paimtas iš 
kito to paties kronikininko puslapio. Detalė apie namų šeimi- 
ninkę, žindančią kūdikį karališkojo vizito metu, paimta iš Mar- 
garitos Navarietės, kuri lankėsi Flandrijoje viena karta vėliau, 
Memuarų. Lorenzaccio tarnavimas Turkijoje Prancūzijos kara- 
liaus ambasadoriumi, jo apsilankymas Lione su palyda, kurioje 
buvo bent jau vienas „moriskas“, 1541 metais ir mėginimas jį 
nunuodyti tame mieste atspindėti epochos dokumentuose. Baze- 
lio ir Kelno maro epizodas pateisintas tos ligos, kone endemiškos 

XVI amžiaus Europoje, dažnumu, tačiau 1549 metai buvo pasi- 
rinkti pasakojimo labui ir neturi jokio ryšio su jos recidyvu 
Pareinėje. Zenono paminėtas pavojus, 1551 metų spalį grėsęs 
Servetui (nuteistam ir sudegintam 1553 metais), nėra priešlaikis, 
kaip būtų galima pamanyti, jis atspindi pavojus, ilgą laiką 
grėsusius tam kataloniečiui medikui tiek iš katalikų, tiek iš re- 
formatų pusės: jie sutarė bent jau pasmerkdami ugniai tą sėkmės 
apleistą genialų žmogų. Aliuzija į Miunsterio vyskupo meilužę 
neturi istorinio pagrindo, tačiau yra užuomina apie vieną garsią 
XVI amžiaus Zalcburgo vyskupo meilužę. Be dviejų trijų išim- 
čių, visi išgalvotų personažų vardai paimti iš archyvų ar genea- 
logijų, kartais pačios autorės. Kai kurie gerai žinomi vardai, 
pavyzdžiui, hercogo Albos, čia pateikti Renesanso laikų rašyba. 


113 


Pagrindiniai kaltinimų, surinktų prieš Zenoną tiek pasau- 
lietinės, tiek bažnytinės valdžios, punktai ir teisinės jo proceso 
detalės mutatis mutandis paimti iš pustuzinio garsių ar neaiškių 
XVI amžiaus antrosios pusės ir XVII amžiaus pradžios bylų, 
ypač iš pirmųjų Campanellos teismo procesų, kuriuose pa- 
saulietinio pobūdžio skundai ėjo greta kaltinimų bedievyste 
ir erezija./ Užmaskuotas konfliktas, supriešinęs prokurorą Le 
Cocą'ą su Briugės vyskupu, suvėlinęs ir sukomplikavęs Zenono 
teismo procesą, išgalvotas, kaip ir visa toji byla, bet gali būti 
paaiškintas žiauriu priešiškumu, kuris įsigalėjo Flandrijos mies- 
tuose prieš naujų vyskupų, paskirtų Pilypo II įsakymu, ad- 
ministracines prerogatyvas. Pašaipi teologo Jeronimo van Pal- 
merto pastaba, kuria Zenonas siunčiamas ištirti savo beribių 
pasaulių, iš tikrųjų buvo pasakyta Gasparo Schoppo, vokiečių 
kontrreformacijos šalininko, Giordano Bruno sudeginimo pro- 
ga; Gasparui Schoppui priklauso ir pokštas, kuriuo siūloma 


" Tais sudėtingais pusiau bažnytinės, pusiau pasaulietinės procedūros klau- 
simais žr. milžiniškus Luigi'o Amabile surinktus protokolus - Fra Tommaso 
Campanella (Neapolis, 1882, t. 3). 

priversti kalinamąjį (jo atveju - Campanellą) sugebėti nukauti 
eretiką savo paties išrastomis skraidančiomis bombardomis. 
Dauguma tos grynai buržuazinės baudžiamosios procedūros 
detalių, suminėtų paskutiniuosiuose skyriuose, pavyzdžiui, 
Zenono papasakotas kanauninkui Kampanusui kankinimo Briu- 
gėje 1521 metais, nenurodžius nusikaltimo, atvejis, pasmerki- 
mas sudeginti už vaikžudystę ir laužo sukūrimas už miesto 
sienų kankinamiesiems, kuriuos papročiai paskelbė esant už 
įstatymo ribų, paimtos iš Malcolmo Lettso knygos Bruges and 
Its Past?, kur pateikta ypač daug dokumentinės Briugės teisinių 
archyvų medžiagos. Užgavėnių epizodas buvo sugalvotas re- 
miantis tuo, kas įvyko tame mieste prieš šimtmetį, kai vietinė 
valdžia kankino ir įvykdė mirties bausmę tiems imperatoriaus 
Maximilieno patarėjams, kurie palaikė jį reikalaujant Briugės. 
Teisėjo, kuris miega teismo posėdyje ir atsibunda manydamas, 
kad mirties nuosprendis jau paskelbtas, epizodas primena anek- 
dotą, kuris tuomet buvo pasakojamas apie Jacgues'ą Hessele'į, 
Kraujo Tribunolo teisėją. 

Kai kurie istoriniai epizodai vis dėlto buvo šiek tiek mo- 
difikuoti, kad įtilptų į pasakojimo rėmus. Skrodimas, kurį dak- 
taras Rondelet atliko savo sūnui, iš tikro mirusiam ankstyvame 
amžiuje, buvo pavėlintas keletu metų, o sūnus pavaizduotas 
pasiekęs brandumo slenkstį, kad galėtų tapti „gražiu pavyz- 
džiu tos žmogiškos mašinos“, apie kurią mąsto Zenonas. Iš 
tikro Rondelet, anksti pagarsėjęs savo anatominiais darbais 
(jam pavyko išskrosti ir savo uošvę!), buvo nedaug ką vyresnis 
už tariamą savo mokinį. Gustavas Vaza dažnai viešėdavo 
Upsalos ir Vadstenos pilyse, bet čia nurodomų viešnagių datas 
ir paminėjimą, jog karalius dalyvavo notablių susirinkime 
1558 metų rudenį, nulėmė noras pateikti keliomis eilutėmis 
monarcho, keliaujančio su svita, vaizdą ir parodyti jo, valstybės 
vyro, uždavinius. 


* Desclėe, de Brouwer, Bruges, ir A.G. Berry, Londres, 1926. 

Pirmųjų pavedimų „Jūros gezų“ kapitonams data yra 
autentiška, tačiau jo šalininkų žygdarbiai ir prestižas gal kiek 
paankstinti. Grafo Egmonto „konsjeržo“ istorija sulieja krūvon 
Jeano de Beausart d'Armentiėres'o, Egmonto sargybos nario, 
egzekuciją su nepaprastu kankinimu, numatytu Pierre'ui Co- 
lui, grafo Nassau durininkui, kuris iš tikrųjų atsisakė atiduoti 
vieną Boscho paveikslą ne kunigaikščiui Albai, kaip čia sako 
minoritų prioras, bet Juanui Bolėa, Teisingumo Viršininkui ir 
didžiajam Ispanijos kariuomenės Flandrijoje teisėjui; hipotezė, 
jog tas paveikslas buvo skirtas Karaliaus, kurio Boscho kūrybos 
pomėgis buvo plačiai žinomas, kolekcijai, yra mano įsitiki- 
nimas ir, man regis, bent jau galimas apginti. Pono de Ba- 
tenburgo ir jo bajorų nepavykusio pabėgimo istorija bei jų 
egzekucija Vilvordėje truputį suspausta laiko atžvilgiu. Oto- 
manų dvaro intrigų, valdant Suleimanui Didžiajam, chro- 
nologija irgi šiek tiek pakeista. Galiausiai du ar tris kartus 
kalbančio personažo dvasios būklė lemia pasakojimo netiks- 
lumus. Dvidešimtmetis Zenonas, keliaujantis į Ispaniją, api- 
brėžia ją kaip Avicenos šalį, kadangi arabų filosofija ir me- 
dicina tradiciškai buvo perduota į krikščioniškuosius Vakarus 
per Ispaniją, ir jam visai nerūpi, kad tas didis X amžiaus žmo- 
gus gimė Bucharoje ir mirė Ispahane. Nikolajus Kuzietis ilgai, 
o gal ir iki pat galo, buvo taikiau nusiteikęs husitų erezijos 
atžvilgiu, nei apie tai sako Briugės vyskupas, bet pastarasis, 
kalbėdamas su Zenonu, ekumeniniam XV amžiaus prelatui 
daugiau ar mažiau sąmoningai priskiria labiau netolerantiškas 
pažiūras į kontrreformaciją. 

Tam tikru požiūriu reikšmingesnis pakeitimas susijęs su dvie- 
jų papročių procesų, įvykdytų dviem Gento ir Briugės vienuolių 
augustinų ir minoritų ordinų grupėm ir pasibaigusių trylikos 
Gento vienuolių ir dešimties Briugės vienuolių nukankinimu, 
data. Tiedu procesai įvyko tik 1578 metais, praėjus dešimtmečiui 
nuo to laikotarpio, į kurį aš juos „patalpinau“, ir tuomet, kai vie- 
nuolių ordinų priešininkai, ištikimi ispanų bylai, trumpam buvo 

paėmę viršų abiejuose miestuose.? Paankstindama tuodu pro- 
cesus, kad padaryčiau antrąjį tų skandalų viena iš Zenono kata- 
strofos priežasčių, aš vis dėlto stengiausi užuolankomis parodyti 
ryškiai skirtingą, nors irgi tamsią, vietinę politiką, vienodai šališką 
Bažnyčios priešų įtūžį ir Bažnyčios valdžios baimę pasirodyti 
užgniaužusiai skandalą, — abi jėgos galiausiai privedė prie tų 
pačių įteisintų Žiaurybių. Tai nereiškia, kad kaltinimai buvo 
niekuo nepagrįsti. Aš sutinku su Bartolomėjaus Kampanuso po- 
žiūriu į Pierre'o de Hamaere'o savižudybę, kuri įvyko, kaip aš ir 
pasakoju, tik ne Briugėje, o Gente, nes jis buvo Gento vienuolių 
grupės atstovas. Savanoriška mirtis, nepaprastai retas įvykis tais 
laikais ir krikščioniškos moralės atstovų laikoma nedovanotinu 
nusikaltimu, leidžia manyti, kad kaltinamasis galėjo pažeisti kitus 
nurodymus prieš nusikalsdamas šitam. Neskaitant autentiško 
Pierre'o de Hamaere's, aš sumažinau Briugės vienuolių grupę 
iki septynių veikėjų: visi jie išgalvoti, ir panelė de Los, kurią 
įsimyli Siprianas, taip pat išgalvota. Išgalvota ir hipotezė to ryšio, 
kurį įtarė Zenonas ir kurio ieškojo teisėjai tarp menamųjų „An- 
gelų“ bei išnaikintų sektų likusių atstovų, užmirštų kone ištisą 
amžių, tokių kaip adamitai ar tie Laisvos Dvasios Broliai ir Se- 
serys, įtarti analogišku seksualiniu promiskuitetųu; kai kurie eru- 
ditai manė, gal kiek pernelyg savavališkai, aptikę jo pėdsakų 
Boscho kūryboje. Jų priminimas turi tik vieną tikslą —- parodyti, 
kad po XVI amžiaus doktrinų griežta struktūra visada kunkuliavo 
antikinės juslinės erezijos, ką galima nuspėti ir iš kitų to meto 
"procesų. Be to, reikėtų pažymėti, jog piešinys, brolio Floriano 
pašiepiamai nusiųstas Zenonui — tik daugiau ar mažiau tiksli 
replika tų dviejų ar trijų figūrų grupių iš Hieronimo Boscho Žemės 
malonumų sodo, kuris dabar saugomas Prado muziejuje ir kuris 
Pilypui II priklausančių meno kūrinių kataloge figūravo pa- 
vadinimu Una pintura de la variedad del Mundo. 
* Apie šią bylą, kaip ir apie daugelį kitų ankstesniame paragrafe paminėtų in- 
cidentų, žr. Mėmoires anonymes sur les troubles des Pays-Bas, išleistą J.B. Blaeso 
(Briuselis, Heussner, 1858-1860, t. 2). 

Marguerite Yourcenar (1903-1987) - garsi prancū- 
zų ir belgų rašytoja, pirmoji moteris, išrinkta Prancūzų 
akademijos nare (1980). | 

Jos romanas Filosofinis akmuo 1968 metais vienbalsiai 
gavo Femina apdovanojimą. Kurdama pagrindinio veikėjo 
Zenono, XVI amžiaus alchemiko ir mediko, paveikslą 
Marguerite Yourcenar pasakoja ne tik gyvenimo paslaptį 
pasiryžusio įminti žmogaus istoriją - knygoje atgimsta pati 

